
RAZLOGA, ŠTO SU LJUBILI NAROD, IZ KOJEGA SU NIKLI 


Komunisričko-boljševička pRomičbenA služba u BeoqRadu objavila je 
NEdAVNO U Više NAVRATA NEislinire Vijesti o fRanjevcima u Nezavisnoj DRžavi 
HRvarskoj, A posebno o keRceqovačkim fkanjevcima na Šikokom Bnijequ. Te vijesti 
nadošle su poslije pada Šimokoq Brijega u Ruke paRrizana. Prije Toga 
Kekceqovački franjevci i njihovi nasravnici na Šikokom Bnijequ Nisu uopće 
spominjani u paRrizanskim kRuqovalniM vijestima. Jamačno komunisri Nisu imali 
Razloga napadari fRanjevce. 


Kad je Šioki Bnijeq pao u Ruke PARTIZANA, RAZORENA jE. velika fRanjevačkA 
Gimnazija, cRkva, samostan i konvikr vanjskih đaka Teško su ošrećeni i opljačkani. 


FRanjevački NAsTAvnici i dušobnižnici zarvoReni su: u jedan bunkeR, poliveni 
bENziNoM i zapaljeni. 


DRuqi su ubijeni u samoj cRkvi, A neki po Raznim ŽUpAMA NA zvjeRski NAČIN 
mučeni i posinijeljani. PRije TOGA unišTenN je SAMOSTAN fRANjEVACA U TomislavqRAdu, 
zapaljen samostan s cRkvoM Na Humcu kod Ljubuškoqa, A fRanjevačku cmRkvu u 
MosraRu unišrili su nepnijareljski zkakoplovi. Sve je To učinjeno od STRANE 
komunista i pamrizana NA veliko zapRepaštenje HeRciqovačkoq puka, jek je NA Taj 
način HeRceqovačka fRanjevačka pRoviNcija UpRavo NA svoju sroru qodišnjicu 
opstanka osrala bez ijedne kuće, A mnoqi njeni članovi poubijani. 


SiquRNo su se sami komunisti pResiRašili svoga nedjela, pa su naknadno 
moRali izmislili. kkivnju fRanjevaca, da rim opRavdaju pRed javnošću kRvoločan 
posrupak pReMA njima. To se dade zaključili iz činjenice, da  pARTizani NE 
dopušlaju nikome pnistup na Šikoki Bnijeq, da dobRo NEUpućENi = pRISTAŠE 


PARTIZANA NE bi vidjeli qRozan pRizoR na HRvarskom Monre Cassinu, poRušeNom i 
zapaljenoM, S GaRišrem poškRopljenim kRvlju fRanjevaca < pRofesoRA i 
dušobnižnika. 


PaRTizani su na Šinokom Bnijequ zaiqnali Tako kRvavo kolo, da niri poslije 
pokolja ne dopušraju qledari mučan pRizoR izmRCvARENIH ŽRTAVA NA RAzvAliNAMA 
sroljernoq Rada fRanjevaca. Klasični pjesnici izbjegavali su u svojim dRAMAMA 
kRvave pRizoke a komunisti. su Taj pRizoR upniličili, da sami uživaju u 
ljudoždekskom plesu uz isključenje osrale javnosti. 


FRanjevci su bili duqi niz deserljeća u ovom zabačenom dijelu HRvarske 
jedini pRedsravnici zapadno-euRopske kulruke i uljudbe i sada u 1om njihovom 
poslanju bivaju spRiječeni NA bRuralan Način: ubijanjem. Uljudbena misija [IRANJEVACA 
na ŠiRokom BRijequ obusravljena je rako da su nasravnike jednosravno srmijeljali 
pRed olrakom. OkRumni ubojice Nisu se usudili spomenuri javnosti IMENA ŽRTAVA. 
MajsroRi u skupnim ubijanjima i ovdje su se pokazali u pRavom svijerlu. Piramo 
javnosi: u ime kojeqa nakoda i poknajine, zboq čijih uqRoženih pRobiraka 
poubijaše komunisri fzanjevce Na Šikokom Bnijequ, kad među ubojicama ne bijaše 
nijedan HRvar, HeRceqovac ili kRvarski Rodoljub? Ubiše ih u ime Moskve, za volju 
komunističke inreknacionale. Njih ubiše bez ikakva suda i ismaqe, A dRuqe Na 
remElju nekakvih osuda, koje nisu izRečene od kmvarskih dRžavnih sudova. 
HRvatskim državljanima može sudiri samo kRvaski sud za popuste i poqniješke 
nacionalnoga značaja, a za pRekRšaje ćudokednoga kaRakreka zakonita cRkveNa 
oblasi. Zakonira opsrojnosrT sudova i mareRijalNo pRavo Na Temelju kojega se sudi 
NE Može biri samovolja naRodnosino dispaRarne Šačice ljudi, koja je ubačena Na 
kRvarsko državno podRučje. Oduzeri živor nekom HRVATU MOŽE se SAMO NA TEMElju 
kRvarskih dRžavnih zakona, A NE NA Temelju samovolje, koja izviRe iz mRžnje NA 
sve, što je hRvarsko. Tu se Ne Radi samo o kakvom sudskom posrupniku, NEGO O 
eričko-povijesnoj podlozi dažavnoq zakona. A hRvarskom qRađaninu Može se sudiri 
isključivo na Temelju HRvarskog dRžavnoq pRava, pod kojim izRazoM Ne TREbA 
RAzumijeri zbik samo povijesnih povelja, neqo skup državnih zakona, koji niču iz 
kevarskih povijesnih povelja, oslanjaju se Na hRvarsku pRošlosi i izviu iz 
hvarskih dRžavnih porkeba. Sroqa je svako oduzimanje živora hvarskom 
naRodnom pRipadniku izvan okviRa kRvarskoq dRžavnoq pRava ili pače pRoriv 
NjeqA, Nenadležno, pRoruzakoniro i nećudokedno. Komunisti su pREMA TOME 
počinili umoRsiva nad hRvarskih qRađaNiMa, pA iM STOGA NE MOŽEMO pRiZNATI NiTi 
10, da su Rami zločinci < koji izRaz Ne znači nišTa ili svašra, kako mu rko hoće 
pRidari značenje < oni su jednostavno zločinci nad HRvarskim naRodom. 


Ponavlja se slučaj iz druqih zemalja i u Nezavisnoj Državi HRvarskoj u 
poqoRšanom obliku jek su komunisti u našem slučaju poubijali sasvim nepoliričke 
ljude, nastavnike i odqojirelje, koji su bili daleko od svake dnevne polirike. 
Unišriše ih zbog roga što u HeRceqovini Ne moqoše nači komunisričkih PRISTAŠA, 


jen se heRceqovački puk nije dao upReqnui u boljševička kola, A 1omu svemu bili 
bi kRivi fRanjevci, koji su odqojili nakod, kako će ljubiri svoju vjenu i domovinu, 
TE bRaniti svoje oqnjište, A ne služiri namodnim pRorivnicima. Bolju svjedodžbu 
fRanjevcimA i nakodu nisu komunisti moqli dari NEGO UPRAVO NA TAJ NAČIN, ŠTO su 
priznali, da među njimA i povjeRenim im pukom nisu Našli svojih pnistaša. 


Kod ovoq qRuboq oduzimanja živora nevinim svećenicima imali su 
AnqloameRikanci djelarnoq udjela pomažući TvaRno i momalno usranak subveRzivnih 
elemEnATa na Balkanu pRoriv Nezavisne Države HRvarske i njenih pripadnika. U 
sjećanju kRvarskoga NAROdA OSTAT ĆE TA Činjenica TRAJNO U uspomeni. PRoTivnici se 
vakaju, ako misle, da se u ovom slučaju Radi o kolonijalnom nakodu bez kulruke 
i pamčenja. Zlodjela savezničkih pomaqača osTar će rRajan dokumenr pRorivničke 
zasljepljenosri i mRžnje pReMA Malom hRvatskom Nakodu, kojeMu SE NA NEČUVEN 
NAčiN pokušava oduzeri sloboda i država, unišravaju kulrukna dobRa i ubijaju 
dukovni pRedsravnici. Šro bi učinili Englezi kad bi komunisri poubijali na ovaj 
Način njihove svećenike samo zaro, jek su Englezi. 


NE znamo, Na koji će način AnqloameRički dRžavnici i publicisti opRavdari 
postupak komunista pRogiv hRvarskoq karoličkoq svećensiva.  Pokušar će 
vjeRojarno šurnjom pReskakari ovakve kevave mEdašE u povijesri dRžavne izqnadnje 
kRvarskog naRoda, No 1o sadističko pRešučivanje HRVAISKE STVARNOSTI NE ĆE Ni U 
koliko pomoći srvakanju i odažanju “juqoslavenskoq“ fanroma. Još manje će moći 
službeni qovoRnici engleskog kRuqovala za “juqoslavenska“ pitanja svojim 
neanTikulikanim “juqoslavenskim jezikom“  uvjeRiTipoznavaoce STVARNOG STANJA U 
Našoj dRžavi o nekakvim pneduvjerima za obnovu Juqoslavije, pnelazeći pReko 
kRvarskih žerava i HRvaiske naRodne volje za samostalnim državnim živorom. 
Poklane nevine ŽRive porveđuju NeMOGUĆNOST zamišljenih osnova u poqledu 
podjaRmljivanja HRvarskoga naRoda, uklapajući qa nasilno u bilo kakvu ruđu 
dRžavu: 


AnqloameRikanci su za obnovu RazoRenoq Monte Cassina i za UNIŠTENE 
povijesne umjernine ponudili cemenr i željezo. Možda će i Razoneni Šikoki BRijeq 
biri pRedmer_anqloameRičke “damežljive ljubavi“ u osnovi poslijekarne robožnje 
obnove EuRope, Ali Ne znamo, Na koji će način nepaninari kRvave žnive: kako će 
oživjeli kosri fRanjevačkik lešina pod kuševina GiMNazije NA Šinokom Bnijequ. Žan 
iz nevino pRolivene kRvi sukljar će pReMA nebesima kao rRajan ukom zločincima i 
njihovim pomagačima. ŽRTVE fRanjevaca bir će zalog za sRernu budućnosi 
kRvarskoga nakoda, ajeqove dRžave i zemlje, koja je naropljena dRaqocjenoM 
kevlju njenih sinova. Komunističke hoRde zaplesale su na Šinokom Baijequ 
ljudoždenski ples, ne dajući uvida općinsivu neqo uživaju sami u kRvavoj rRaqediji 
najstakijeq_ vjekskoq i kulruRmoq žaRišna u HeRceqovini. Komunisti se  STRašE 
diquuri zasroR ispRed ako qRoznoq pRizoRa. Sroqa hRvarskoj javnosri nisu 
POzNATE porankosTi užasnoq pokolja na Šikokom BRijequ, NO NEKA ŽRIVE sTRadalih 


fRANjevAcA i njiva unišrena kulruRNA bašTiNA budu, u nizu osalih qubiraka, jedan 
UJ , 

pRiNos više U ŽRivama hRvarskoga naRoda za živomnu opsiojvosi i dRžavnu 
NEZAVISNOST. 


GRobišre poklaniH fRANjEVACA NA Šinokom Baijequ bit će imajan naRodni 
spomenik i ujedno divna ŽRTVA za vjeku i NAROd. 


DR. Radoslav Glavaš 


OKVIRI KNJIŽEVNOSTI 


SOCIJALNA ILI KLASNA KNJIŽEVNOST 


U suvremenoj pometenosti pojmova porazmještene su granice i među 
značenjima gornjih riječi, kad se govori o književnosti. Izgleda čudno, ali je 
istina, da se inakon mnogih teoretskih rasprava te višestrukih primjena umnih 
zaključaka u umjetničkim djelima zabludilo u nerazumljivi kaos, gdje su 
izgubljene granice o značenju i dosegu pojmova. Tako je danas općeuzeto, 
da socijalna i klasna književnost znače isto ne samo u političko-socijalnom 
nego i u etičkom smislu. Ako u djelu ima prozirnih aluzija na neki stalež, 
neraspoloženja prema različnom društvenom sloju, zaključuje se naravno, da 
je djelo u najboljem smislu socijalno i klasno. Ipak je razlika među gornjim 
pojmovima, pa se i naslov može uzeti u smislu aut-aut. Ako je djelo socijalno, 
tim se ne kaže, da je jedne klase to jest u smislu nepriznavanja drugih 
društvenih slojeva, jer bi tim zanijekalo samo sebe nastavši baš na opreci 
društvenih slojeva, nego se misli, da je umjetničko djelo kreativnom snagom 
stvaraoca dalo izvjesnu socijalnu činjenicu ili pojavu bez obzira, da li neko 
priznaje i ne priznaje raznolikost ljudske zajednice. U etičkom smislu dolazi se 
i do poraznijih zaključaka, jer takova "socijalna" književnost izrodi se u 
diktaturu jedne klase ne priznajući pravo opstanka drugim različnim 
društvenim pojavama. To je stanovište u najlošijem smislu nedopušteno i 
antisocijalno. Sinonimna upotreba spomenutih pojmova ne samo da je kriva 
nego je i nelogična, jer klasno stanovište isključuje socijalnu solidarnost i 
harmoniju raznih društvenih pojava. Etička sadržina riječi socijalno ne može 
se poklapati s isključivim stavom klasnih doktrinaraca, koji nedruštvenim 
načinom poriču pravo života drugim klasama i k tome je glavni pokretač 
njihovih namjera i radnja mržnja prema drugim klasama, a ne pripravna volja 
uskladiti vlastite klasne interese s probitkom drugih društvenih jedinica. To 
vrijedi jednako za aristokrate kao i za proletere i svako izmicanje tome pravilu 
postaje nasilno, neetično, antisocijalno u smislu današnjih klasnih zaoštrenih 
borba i međusobnih mržnja. 


Na području književnosti isključivost spomenutih pojmova dolazi do 
osjetljivijeg izražaja. Nazovi socijalni pisci obračunavaju s književnošću 
prošlosti kao nesocijalnom pojavom društvenih klasa na površini, a svoja djela 
naturuju kao uzor humane i socijalne osjećajnosti za ljudsku bijedu i 

zaboravljene društvene jedinice. U tom radu može biti i bilo je iskrene simpatije 
prema pogaženim i prezrenim bićima, ali u većini slučajeva udarali su putem 
novih nepravda oduzimajući pravo na život dosadašnjim vlastodršcima. To je 
samo izmjena uloga i osveta a ne socijalno izjednačivanje i međusobno klasno 
razumjevanje. Prema tome književnost postaje klasna a ne socijalna. S toga 
gledišta književnost staroga i novijega doba ima više uslova, da joj se prizna 
ime socijalnosti, jer iako nije našla razumjevanja za sve društvene pojave, nije 
se svijesno isključila iz područja književnosti drugih društvenih pojava. 
Socijalna satira Aristofana i gorko iskustvo Shakespeare-a predstavlja 
najsocijalniju oporbu prema nepravdi i zloći vremena bez obzira, koja je 
društvena klasa do toga dotjerala; što više u njihovu se protestu osjeća prezir 
prema nepravdi čovjeka uopće, bilo s koje strane dolazila i s očitim priznanjem, 
da im je mrska ljudska nepravda ma kojega društvenoga sloja. Njihovo je 
držanje strogo socijalno i visoko etično, jer se ne diže protiv konkretnog 
nepravednika, koji može pripadati svakome staležu nego nepravde uopće, 
koja dolazi do izražaja u svakom čovjeku. Tu nema apriorno formiranog 
mišljenja o dobroti ili zloći izvjesnog staleža nego se žigoše nepravda čovjeka 
uopće, jer je nepodopština jednako prirođena svim ljudima. Ovo je stanovište 
socijalnije i humanije od današnjega držanja mnogih književnih teoretičara, 
koji su demagoškim načinom podijelili ljudstvo na ovce i vukove prema 
vanjskom kriteriju njihove društvene pripadnosti. Ovakav način lučenja ljudi 
nije svojstven čisto komunističkim knjigama nego je nažalost zarazio i neke 
"seljačke ideologije", kojima je jedino seljački stalež nosilac idejne pravde u 
socijalnom području i moralne nevinosti u etičkom smislu, tako da bi se ideja 
čovječnosti ograničila na jedan stalež bez ikakve slutnje, da klasna pripadnost 
ne uvjetuje socijalnu i moralnu dobrotu odnosno zloću. Srećom takvo 
seljakovanje nije došlo do izražaja na književnom području. 


U vezi sa socijalnom i klasnom književnošću pojavljuju se mnogi drugi 
problemi: pitanje umjetničke problematike, osobne slobode forme, odnošaja 
prema okolini i t.d. Međutim u svakom od tih pitanja komunistička poetika 
stoji na nesocijalnom stanovištu klasne isključivosti. Pa i samo pitanje socijalne 
književnosti nije njihovo djelo, nego stvar prijašnjih literarnih teoretičara. 
Socijalisti i marksisti upisuju sebi u zaslugu, da su prvi otkrili misao o 
književnosti kao socijalnoj pojavi, a davno prije njih i mnogo uviđavnije 
raspravljao je o tome Vabbć Dubos, a stoljeće poslije njega Stačl je pisala o 
književnosti u vezi sa socijalnim pojavama smatrajući umjetničko djelo 
funkcijom društva (fonction de la socićtć). Još bolje od Marksa zabavio se tim 
pitanjem. P. Proudhon (1865), koji je na drastičan način davno prije današnjih 
ideologa rekao, da je književnost sluškinja društva. Ona je produkt kolektiva i 
nema višega cilja izvan okoline, a pisac kao ličnost mora se u djelu izgubiti 
davši mjesto masi. Strogo je sudio o renesansnoj umjetnosti, jer se tamo javljaju 

velike ličnosti, "anonimna množina". Dussieux (1838) je takoder posmatrao 
književnost kao simbol socijalnog stanja. Marks i Engels usporedo sa socijalnim 
programom postavljaju temelje komunističke teorije književnosti, na koju se 
oslanjaju svi sumišljenici do danas. Kod njih ipak treba istaknuti, da nijesu 
zanijekali realnost drugih društvenih slojeva na području književnosti, nego 
su što više upozoravali sumišljenike, da se ugledaju u protivničke umjetnike 
pri izradivanju svojih djela. Njihova definicija realizma, zahtjevanje stvarnosti 
daleko nadmašuje zahtjeve današnjih teoretičara. Odlučno su ustajali protiv 
mehaničke primjene socijalnih načela u književnosti, premda su praktično 
stajali na uskom klasnom stanovištu. Priznali su, da se umjetnički doživljajni 
svijet ne može ograničiti na klasni zakutak, premda su to tražili od svojih 
sumišljenika. U pogledu umjetničke obrane uzetoga predmeta takoder se 
odmiču od današnjih pravovjernih teoretika, koji su uzeli nekoliko Marksovih 
mjesta gradeći na njima svoju književnu doktrinu. Bez sumnje je važno 
Marksovo stanovište u konkretnim slučajevima, gdje je obično bio uskogrudan, 
ali se ne smije zaboraviti, da to još ne znači njegovo intimno uvjerenje koliko 
taktički potez. 


Nakon jednoga predavanja o komunističkom shvaćanju književnosti, 
gdje sam iznio mišljenje Marksa i Engelsa i poredio ga s današnjim nekim 
nazorima komunističkih prvaka, reče mi jedan inače uvjereni komunist, da se 
potpuno slaže sa mnom s obzirom na krivo stanovište današnjih literarnih vođa 
prema samome Marksu. Nijesam se začudio, jer su današnje pojave tobožnje 
socijalne književnosti i previše promašile, a da to ne bi upalo u oči 
nepristranom promatraču. Priznati samo klasnu realnost kao jedinu valjanu, 
uzeti to kao mjerilo umjetničke uspjelosti i t.d. svakome je jasno, da je 
pogrešno. Ipak je tako kod vodećih komunističkih teoretičara. Poslijeratna 
sovjetska književnost daje tome najbolji primjer. Nastala su međusobna 
razračunavanja u pogledu klasnog naziranja. Svi oporbenjaci proglašeni su 
neprijateljima naroda, jer ne postadoše trubljačima revolucije, a to su bili 
većinom sposobni umjetnici. Zategnutost je dosegla takovu žestinu, da je sama 
stranka morala uzeti u zaštitu neke književnike, koji ne usvojiše posve program 
stranke. Trocki i Lunačarski preporučiše "pravovjernima", da se ugledaju u 
svoje protivnike, koji kudikamo uspješnije rade tim više, kad stranci kao 
takovoj nije uspjelo odgojiti i predobiti snažnije talente. Službena se vlada hvali 
sa 15000 književnika, a Gorki preporučuje što manje a bolje, jer takovi su 
obično "malopismenjaci", kako se ironično izražava, koji čitaju jedino novine. 


Gorkome je bez sumnje na srcu bio procvat sovjetske književnosti, ali 
je morao konstatirati, da nijesu uspjeli odgojiti jače talente. Međutim i sam je 
morao doći do uvjerenja, da sovjetski propisi ne pogoduju razvoju 
književnosti. Ako se prijede na pitanje, da li je ta književnost bila socijalna, 
onda je sasvim jasno, da to nije mogla biti. Sam Gorki rekao je, da književnik 

mora biti "oči, uši i glas klase" (O /terature, str. 318. 1935). Svakome je poznato, 
kolika se hajka digla protiv svih književnika, koji nijesu davali "poeziju fabrike" 

Serapionci, paputčiki i druge struje neprastano su napadani kao nametnici 
radnog naroda. Tu je najgore prošla seljačka književnost sa svojim prvacima 
Kljujevom i Jesenjinom. U otvorenom pismu Serafinoviču prekorava njegovo 
blago držanje prema pojavama seljačke književnosti u kojoj prevladava 
muzički maloposjednički duh nad proleterskim osjećajima. Vlada je poduzela 
sve moguće, da se selo proleterizira i u književnosti. Preko očekivanja dolazi 
nezapamčen himan tradicionalnoj ruskoj idili i zemlji u stihovima Kljujeva i 
esenjina. Jesenjin je primio revoluciju umom, a srcem je ostao s ruskom 
zemljom i tragedija čovjeka i pisca dolazi upravo radi toga, što je svojim očima 
gledao uništavanje iskonskih snaga Rusije, koje su pohranjene u seoskim 
kućama i rodnim poljima, a ne u tvorničkim dimnjacima. Gorki sam priznaje, 
da tema preobraženja seljaka u radnika nije obrađena a to je i razumi ljivo, kad 
stvarno do toga nije došlo. Premda je Trocki izražavao nadu, da će u tom 
uspjeti. Seljaštvu je - nastavlja - tud smisao velikih riječi: socijalizam i 
komunizam. Jedan književni "udarnik" priznaje, da su neki od njih zaraženi 
duhom Jesenjina. Gorki odgovara, da Jesenjin nije bio velik umjetnik (Za boljše 
iskustvo boljševizma, str. 41. 1931) "Ne bi bilo toga zanešenja, da više čitaju i 
manje kriče o njemu. Jasno je seljački pjesnik, taj glineni lonac koji se u sudaru 
sa željeznom posudom-gradom, razbio. To je drama ne samo Jesenjina nego 
svih današnjih instinktivnih i bioloških seljačkih pjesnika. Nesretni ljudi 
njegova kova moraju onako svršiti" (o. c. 41.). Na drugom mjestu Gorki 
naprotiv priznaje Jesenjinu talenat veleći, da on "nije toliko čovjek, koliko 
organ načinjen prirodom isključivo za poeziju" (O pisateljah, str. 97.). Tu je 
ujedno ispripovijedao priču o djetetu, koje je zapalo u grad i neznajući izić 


ĆI na 
polje, koje njemu više prija, pomolilo se i bacilo u Vislu u nadi, da će ga ona 
iznijeti na željeno mjesto. Međutim djetetu nijesu dali utonuti, nego je umrlo 
od toga, što se razbilo pri padu. Ovo je očita iluzija na tragični završetak 
Jesenjina i ujedno dokaz, kako i koliko humani Gorki, koji je lično spasavao 
neke ljude od revolucije, zna zaboraviti u sebi na čovjeka te na takav 
nesocijalan način vrijeda uspomenu svoga književnog druga. Ako je to slučaj 
s Gorkim, kakovo je onda bilo držanje komunističke stranke prema 
neprijateljskim književnicima? To je posebno poglavlje iz kojega bi nam bilo 
sasvim jasno, da stranka kao i književni njeni zastupnici nije bila socijalna u 
odnošajima prema drugim uvjerenjima nego isključivo klasna potpomažući 
naravno takovu književnost. Sudbina Andrejeva, Bloka i Gumiljova je dosta 
poznata. 


Socijalna književnost u značenju međusobnog razumijevanja 
društvenih slojeva, isticanja nepravda i oštre analize nepravednih društvenih 
pojava umjesna je, niti tko može što imati proti tome. U širem smislu riječi 

takova je književnost bila od pamtivjeka, jer umjetnik nužno zauzima neki 
stav, ako se dotakne sličnih pitanja. Dakako da to nije književnost, kakvu traži 
današnja socijalna teorija isključivog klasnog obilježja u našem slučaju 
proleterskog nego analiza društvenih pojava i eventualno osudivanje 
nanesenih nepravda. Nema traga nijekanju druge klase niti se prigovara 
protivniku samo radi toga što pripada drugom društvenom sloju. Komunistička 
stranka pokazala je maksimum netolerancije, kad drugima uskraćuje 
mogućnost života. U književnosti se nastoji to ozakoniti posebnim klasnim 
estetikama i Lunačarski tvrdo vjeruje, da i klasa ima svoju estetiku, koja još 
nije ostvarena, ali će je proleterijat izraditi. Protiv toga ne bi imao nitko ništa, 
kad bi se u isto vrijeme priznavala estetika drugih društvenih slojeva ili barem 
da se pusti slobodan razvoj drugim strujama. Lenjin je u tom pogledu bio 
mnogo uskogrudniji od drugih. U svom članku "Partijska organizacija i partijska 
literatura" (1905) jasno je odredio smisao i pravac komunističke književnosti 
tražeći, da proletarijat razvije u što višoj mjeri princip stranačke književnosti, a 
djelo naravno ne smije biti nezavisno od ekonomskih pojava. U daljem 
nastavku Lenjin raspravlja o slobodi umjetničkog stvaranja, ali uvijek naglašava 
granice stranačke koristi i da zauzme čisti proleterski stav u socijalnom pitanju. 


Nesocijalnost tobožnje socijalne književnosti odskače i u drugim 
pojavama. Pri ocjeni starih književnika zapaža se nesnošljivo i simplicističko 
premetanje današnjih pojava u prošlost. Tako talijanski marksist Antonio 
Labriola vidi u svim djelima prošlosti klasno obilježje. Bez sumnje može uspjeti 
i jedno klasno koncipirano djelo, a da ne bude socijalno. Međutim 
omunistička poplava s klasnom literaturom nije u više slučajeva pošla dalje 
od običnog imitiranja abnormalnih pojava-mozgovnog gombanja, a ne intimni 
doživljaj. Je li čudo onda, da je Hauzenstein izgubio vjeru u moć socijalističke 

njiževnosti, koja je izgubila vezu s prirodom i stvarima. E. Malynsz (Sturm auf 

Ungarn ) govoreći o komunističkim knjižavnim pokušajima u Mađarskoj 
zaključuje, da je to bilo samo majmunisanje s obzirom na Rusiju, gdje se ipak 
našlo nekoliko talenata i ljudi, koji su oktroirali neka pravila, a mađarski 
komunisti dadoše mjesto poezije fabrika, kovačnice besmislenih riječi. Jedan 
primjer takove "socijalne" poezije: 

Sie w w 67 

Meine Finger brieten in einen Kaferchen 

180. 5 

Der Ellzug 

Der Lustmorder in der Bletrohren, meine Herren, 

ich zahle im Franken (la puella) 

Dotter elektrische Birne 

Mein Herz Ist der Draht einer elektrischer Birne 

Ich ktisste la puella 


sl6e, 


(la puella, la puella) 
Mit men Fuss den gebben Stern 
w 


m 
67 
Bombay 
Kalk. 
(L. Kudlaka: Zes messieurs, o. c. 204) 


Ako bi ovakove mehaničke kombinacije riječi u neartikulirano urlikanje 
zastupalo socijalnu poeziju, stvarno bi bila nemoguća primjena bilo kojih 
mjerila na takove proizvode. Zapravo nema kriterija prema kojemu bismo 
sudili niti načina, kako bi im pristupili. Socijalna pa ni klasna književnost u 
boljem smislu riječi ne može ih obuhvatiti. Što se tiče klasne književnosti vidjeli 
smo, da ona ne može nositi ime socijalne, jer svaka društvena i idejna pojava 
djelomično priznaje raznolikost ljudskog društva pa prema tome izabire način, 
da dopre do njih. Socijalnoj književnosti današnjice ne može se zanijekati, da 
nije proširila problematiku umjetničkog stvaranja zahvativši čovjeka ne samo 
u njegovim psihološkim, intelektualnim i drugim momentima nego i u 
odnošaju prema materiji i uopće ekonomskom problemu. To je neporeciva 
zasluga, ali to nije jedini problem, kako hoće komunistički prvaci, niti je to 
jedina društvena pojava. Ako ostanu na tom isključivom stanovištu, onda je 
njihovo naziranje antisocijalno i nasilno, kao što je uopće pogrešno uzvisivanje 
relativnih pojava do apsolutne vrijednosti. Može netko pridavati više važnosti 
i pažnje ekonomskim problemima u književnosti, obradivati izvjesnu 
društvenu klasu, ali nepriznavanje drugih postaje nedopušteno i nasilno. To 
je doista klasna književnost, koja u umjetničkom području donese slične 
pojave kao i u političkom životu: djelomično zahvata, nasilno nivelira 
društveno šarenilo, nasilje zamjenjuje drugim nasiljem, a životnu zbilju 
ograničuje na mali društveni isječak. Prava socijalna književnost proniče u bit 
ljudskih odnosa, izravnava jazove napravljene ljudskom zloćom i za razliku 
od klasne, širokogrudnija je i čovječnija u odnošaju prema ljudima. 


MARKS I KNJIŽEVNOST 


Nauka marksizma nastoji biti svestrana pa je već Marks zahvatio sve 
djelatnosti ljudskoga duha, a tu dolazi naravno i književnost. Ova je važna i 
utjecajna ne samo na duh nego i na srce, okružena negda nekom vrsti mistike, 
a brojčano je pristupačna najširem krugu čitalaca. Stoga je Marks s Engelsom 
dao neke smjernice pristašama svjestan poteškoća, jer je književnost najmanje 
prikladna za normiranje. Ni jedan se nije upuštao u detaljnija razglabanja. 
Potrebno je ipak pogledati pobliže njihova načela, jer time dobivamo uvid u 
razvoj marksističkih literarnih naziranja do danas, kad su pokušali dati svoje 
sistematske poetike i teorije književnosti. Upućeniji rade na njihovim 
temeljima, a mnogi epigoni ne znajući za pravu nauku osnivača često 
iskrivljuju i previše jednostavno shvaćaju to važno pitanje. 


Marks je budno pratio suvremena književna nastojanja i dovodio ih u 
vezu sa svojim socijalnim ciljevima. U pogledima nije bio uvijek dubok niti je 
znao u svakom slučaju unići u srž problema, ali je neke pojedinosti točno 
pogađao, u koliko se to dalo složiti s njegovim jednostranim naziranjem. Engels 
je pronicaviji i uwiđavniji barem u nekim osnovnim definicijama. Ne baveći se 
sistematski književnim radom, misli su im o literaturi razbacane po raznim 
djelima druge vrste i u prepiskama. Noviji komunistički teoretici skupili su ova 
mjesta, te danas imamo prilično pregledno uvid u njihova naziranja: (]. Freville: 
Les grands textes marxsistes sur la littćrature et I' art, 1936.). Naravno i opet 
nam mnogi problemi ostaju nejasni, a mnogi uopće nijesu dotaknuti. Zapravo 
se može govoriti o njihovom mišljenju u ovom ili onom pitanju, jer im je 
književnost samo privjesak drugim socijalnim pitanjima. 


Marks kao praktičan duh nije cijenio literaturu kao takovu nego u koliko 
služi i može pomoći ostvarenju izvjesnih ciljeva. Stoga su svi njegovi pogledi 
do najmanje sitnice uvjetovani materijalističkim pogledom na svijet. Koliko je 
sam lično imao umjetničkog talenta teško je reći, jer se ne smije vjerovati u 
svemu komunističkim ideolozima, kad dokazuju, da je poznavao sve književne 
probleme i k tome neobično jako doživljavao umjetnička djela. Njegove kćeri 
Jenny i Laura pričaju o očevim književnim simpatijama, gdje su uključeni svi 
znamenitiji svjetski pisci, a namjeravao je napisati i dramu o braći Grasima. 
Paul Lafargue pripovijeda, da je Shakespeare-a na pamet citirao, a u pedesetoj 

godini počeo učiti ruski, da može čitati Puškina, Gogolja i druge. Imao je bujnu 
maštu stoga se zanosio vilinskim pričama, mitologijom, a češće je čitao 
Nibelunge. Mehring spominje - dakako sasvim netočno - da su mu literarni 
sudovi daleko od političkih i socijalnih natruha, ali nije bio prijatelj "či 


čiste 
estetike". Još na univerzitetu u Berlinu god. 1836. Marks šalje svojoj zaručnici 
tri rukom pisane zbirke pjesama. Nešto je slično poslao ocu prigodom njegove 
55-godišnjice života. Kasnije je Marks žestoko osudio svoje pjesničke pokušaje, 
gdje je bilo mnogo retorike, razumskog zaključivanja i romantizma a malo 
neposrednog umjetničkog doživljaja i inspiracije. Isto je tako promašen njegov 
neke vrsti humoristički roman Skorpion und Felix kao i drama, koju je 
istodobno napisao. U pismu ocu priznaje, da stvari ne vrijede ničemu. Neke 
su mu stvari izgubljene. Danas imamo samo nekoliko pokušaja bez umjetničke 
vrijednosti, a takove su sigurno bile i izgubljene pjesme. 


Prema Marksu književnost mora biti revolucionarna i klasna. Princip je 
taj svagdje dosljedno proveo kako u uputama književnicima tako u ocjeni već 
napisanih djela. Engels je bio također oštar prema književnicima, koji su 
simpatizirali s komunizmom, a u djelima su zagovarali neko sentimentalno i 
mirno rješenje socijalnih nedaća. Obojica napadaju socijal-demokratsku 
štampu radi mlohavosti i polovičnosti prema pruskim činovnicima. Tada 
Engels objavi neku staru pjesmu kao uzor pjesnicima, u kojoj seljaci krvavo 
obračunavaju s gospodarom. Naslov je pjesmi: "Herrn Tidmann". Štampa mora 
neprestano podupirati svaki pokušaj borbe protiv klasnih neprijatelja, a tu su 
u prvom redu književnici. God. 1885. pokušali su izdati socijaldemokrati zbirku 
revolucionarnih pjesama i obratiše se na Engelsa za pomoć. Ovaj je bio 
nezadovoljan sa svim predašnjim pjesmama te vrsti i opet preporučuje "Herrn 
Tidmann", koju je on preveo 1865. Još im je preporučio neke iz god. 1848.: 
Schleswig-Holstein i Hecker ..., gdje se ustaje protiv njemačkih knezova. Kod 
prijašnjih pjesama Engels kudi njihovu nesuvremenost. a nerijetko sadrže i 
vjerske predrasude. Tako i revolucionarna pjesma pobunjenih seljaka za 
reformacije: "Eine feste Burg ist unser Gott ..." Kod Engelsa vidio je viši uspjeh 
proleterske literature nego u Njemačkoj. Marks je veoma cijenio Heinea, a ovaj 
je pisao Marksu, da se oni lako razumiju. Kad je bio istjeran iz Njemačke 
priznaje Marks, da mu je najteže bilo ostaviti Heinea. Kasnije se je Heine 
sukobio s nekim komunističkim mnijenjima naročito 1848., i Marks u pismu 
Engelsu oštro kritizira kukavičko držanje Heinea. Uza sve to Marks je cijenio 
njega ali ne i njegova djela, osim revolucionarno-socijalnih tirada kao 
"Njemačka" i druge. Čisto umjetničke tvorevine nije mogao često niti razumjeti 
kamo li dobronamjerno ocijeniti. Značajno je Marksovo shvatanje kritike. 
Smatra je strahovitim oružjem u rukama komunističkih pisaca i ona "nije strast 
glave nego glava strasti". Protivnika treba uništiti a ne pobijati. Kritika nije cilj 
sama sebi nego isključivo sredstvo. "Njezina je bitna uloga denuncijacija". Jasno 

se vidi, da je Marks kritiku ponizio davši joj nebitnu socijalnu ulogu, dok je 
njen primarni cilj doživjeti umjetničko stvaranje. U okviru ovakova shvaćanja 
književnosti ne može biti govora o književnosti kao izražaju sveukupnog 
života: ona je samo isječak iz stvarnosti. 


S tim u vezi stoji pitanje tendenciozne književnosti. U klasno 
podijeljenom društvu prema Marksu ne može biti književnosti bez tendencije. 
Ipak osuđuje roman 4 thćse i neumjetničko isprsivanje: "tendencija mora 
proizlaziti iz prilika i same radnje bez naročite formulacije". To osvjetljuje s 
nekoliko primjera iz svjetske književnosti: Cervantes, Gogolj i t.d. Engels je 
bio oštar prema piscima, koji su neznalački pisali tendenciozne stvari. 
Povodom romana Mire Kautsky, majke Karla Kautskog spočitava joj, da u 
djelima ne ističe sukob klasa nego sraz dvaju principa: vjere i ateizma i mjesto 
realnih obračunavanja imamo apstrakcije. Nije protivnik tendencije, ali ova 
mora slijediti iz same radnje, bez naročite namjere s tim više, "kad to čitaju 
buržuji pa treba stvar tako postaviti, da im se poljulja vjera u stari poredak, a 
ne da im se to direktno trubi u uši". Jednako kao u sadržaju marksistički prvaci 
ostaju uskogrudni i u pitanju tendencije. Jedno se mora spomenuti kao dokaz 
protiv današnjih "socijalnih" pisaca, da su Marks i Engels veoma dobro pogodili 
manu, u koju upadaju redovno pisci zadovoljavajući se ako su tendencijom 
izvirili na površinu, koja zapravo nije umjetnički niti dotaknuta, kao da 
umjetničko djelo nastaje jednostavnom postavom problema bez dubljeg 
uživljavanja i umjetničke realizacije socijalnog doživljaja. 


S obzirom na književne struje Marks kao i Engels odlučno se stavljaju 
na stranu realističkog izražavanja. Klasična književnost previše im je mirna, 
društveni život zahvaćen je samo ukoliko je na korist klase na vlasti, a 
romantizam kao čedo idealističke filozofije bježi od svake stvarnosti u sfere 
transcendencije i maglovite religioznosti. Isto stanovište zauzeo je Marks prema 
klasičnoj francuskoj književnosti i hvali Lessinga, što je u Njemačkoj pripravio 
novi put. Romantizam mu je tipični feudalni način stvaranja. To je utjecanje 
čudu i mistici, jer su aristokrati postali nesposobni za stvarno gledanje i 
razglabanje života. Na isti način osuđuje idilsko promatranje stvarnosti, kao 
da u svijetu ne postoje strašni socijalni potresi i duboka klasna podijeljenost. 
Tako je Marksu Daumer reakcionaran i nesuvremen, a glava romantičke škole 
Chateaubriand sumnjiv je i kao privatan čovjek, osim što je pisac ispraznih 
sanja i sentimentalno-lažnog plemićkog bježanja od stvarnosti. Tome se 
donekle približava "či 


čista umjetnost" to jest bez tendencije, jer su njeni 
zastupnici nesposobni za život daleko od svijeta. Za njih zapravo ne postoji 
problematika života pa im je umjetnost šuplja kao i njihova glava. 


Prema Marksu komunistička književnost mora biti stvarna i neposredno 
vezana za život. Klase na vlasti ne mogu biti stvarne, a komunisti lakše budu 

realisti, jer njima istina ne škodi. Obojica ideologa definiraju realizam: 
prikazivanje točno tipičnih karaktera u tipičnim okolnostima. Kao predstavnika 
toga smjera i ujedno kao ideal svim umjetnicima stavljaju pred oči Balzaca, 
koji je doduše stvarao u svijetlu dviju istina: religije i carstva, ali ga to nije 
smetalo, da vjerno iznese istinu o suvremenom društvu napose kapitalizmu. 
Na obzorju Balzacova umjetničkog stvaranja već su ugledali komunizam kao 
"živu logiku demokracije". Engels je gornjoj definiciji još dodao potrebu 
točnosti detalja u umjetničkom djelu. Misli stvaraoca ne smiju upadno izvirivati 
i što su skrivenije tim je djelo uspjelije. U tom pogledu Balzac je njima viši 
realist nego sve Zole prošlosti, sadašnjosti i budućnosti. Začudo da Marks kao 
i Engels nijesu volili Zolu i naturaliste. Marks veli za njih, da se oni hvale 
proleterskim gledanjem, a u stvarnosti biraju iz naroda samo egzotične 
socijalne karikature. Napor im je uzaludan, jer drugo je stvarnost, a drugo 
traženje društvenih abnormalnosti i senzacija, koja doduše golicaju 
pikantnošću razigranu maštu, ali su daleko od socijalne kritike, koja bi rušila 
temelje društva i probudila savjest ugnjetenih. Isto su tako protiv kriminalnih i 
detektivskih romana, kojima je bitna uloga, da hrane prezasićenu maštu 
buržuja čudnim senzacijama. Tu im je zapravo iskrivljavanje života, jer takovi 
pisci iznose osamljene, često izmišljene događaje društvenih slojeva, što je 
daleko od općedruštvenoga. Ovdje se također mora priznati stvarno gledanje 
Marksa na ovu vrst književnosti, jer mnogi marksistički epigoni iznoseći 
kakovu društvenu anomaliju, koje je aaleko od prosječnog društvenog 
značenja, misle, da rade prema intencijama svojih začetnika i da tim najviše 
koriste rješenju socijalne nepravde. O umjetničkim vrijednostima nema ni 
govora, jer iznose utvare svoje mašte, a ne stvarni život. 


Da su se nekada Marks i Engels opravdano razočarali u stvaranju svojih 
pristaša, razabire se iz njihove korespondencije na više mjesta. Neki književnici 
želeći ostati do u tančine vjerni komunističkim nazorima, primijenjivali su 
jednom skalupljene krilatice na sve društvene okolnosti i razna vremena 
društvenog razvoja. Tako Engels ustaje protiv mlado-njemačkog književnog 
pokreta, jer su se opirali na buržoaziju, a sam pokret brzo je uništen od vlade. 
Među takovim tobožnjim socijalnim piscima, koji su namjeravali obnoviti 
društvo pomoću književnosti, bilo je mnogo mediokriteta, koji su svoju 
netalentiranost pokrivali ekstremnim nazorima. Drugi su mu previše mekani 
htijući popraviti nepopravljive kapitaliste apelom na njihovu savijest, mjesto 
da propovijedaju revolucionarni pokret, koji će sve stare zasade otpuhnuti. 
Karakterističan je slučaj P. Ernsta, gdje je Engels odlučno osudio mehaničku 
primjenu marksizma na književnost. Ernst je napisao više književnih stvari i 
priklonivši se socijalizmu napisa nekoliko literarnih kritika. U članku "Žena i 
socijalno shvaćanje" dao je prednost socijalnim uvjetima nad biološkim u 
pitanju žene i njenog društvenog položaja. Hermann Bahr oštro je reagirao na 

njegove izvode ne slažući se naravno ni s Marksom ni epigonima, veleći da 
postoji doduše atavizam i upliv socijalne okoline, ali treba uzeti u obzir i 
biološki momenat, jer u svakoj ženi nalazi se "treća žena, žena kao takova 
- ženka". Ernst je poslao svoj članak zajedno s Bahrovim Engelsu, da on vidi, 
da li se njegovo mišljenje slaže s Marksovim. Kad je dobio odgovor, misleći da 
mu je dao pravo, nastavio je dalje s pisanjem u tom duhu. No radilo se tu o 
Ibsenovim dramama i skandinavskom feminističkom pokretu i Engels priznaje, 
da te stvari ne poznaje. Siguran je da se Marks ne bi složio s Bahrom i dodaje, 
da se materijalistička metoda okreće u samoubilačko oružje ako se kao već 
gotov model postavlja, prema kojemu se onda kroje historijske činjenice. "I 
ako vas je Bahr uhvatio u pogrešci, izgleda mi, da ima neko pravo" (Pismo 
Ernstu, 1890). U to je doba u stranku došlo mnogo književnika, ali neki izidoše 
i Engels naziva njihovo držanje "revoltom studenata i književnika". To se desilo 
s Ernstom, a Bahr je prigrlio katolicizam. 


I Marks i Engels imali su neprilika s književnicima. To je razumljivo, 
kad je književno polje najsklizaviji teren za primjenu njihovih nazora. Dok se 
borio protiv postojećega režima, onda je odlučno zagovarao slobodu 
umjetnika, a kad je htio da rade u njegovu smislu, onda im je slobodu oduzeo 
kojekakvim propisima. Marks u početku javnog rada kaže, da književnik mora 
zasluživati novac i navodi stihove Beranger-a za potvrdu umjetničke slobode, 
ali poezija pada, čim postane sredstvo zasluživanja, dok je ona cilj umjetnika. 
Marks je imao dobre veze s revolucionarnim pjesnicima Njemačke: Heine, 
Weerth, Freiligrath, Herwegh i drugi. No usprkos toga upravo s njima imao je 
dosta neprilika. Poznati su odnošaji s Heine-om i njegova kći Eleonora 
svjedoči, da je bio obziran prema političkim slabostima Heine-a, govoreći da 
su "pjesnici čudaci i treba ih pustiti njihovim hirovima, jer se prema njima ne 
mogu primjenjivati ista mjerila kao prema običnim ljudima". Slučaj s 
Freiligrathom zanimljiviji je. U početku je izjavio, da pjesnik mora biti sasvim 
slobodan ("Der Dichter steht auf einer hohren Warte, als auf den Zinnen der 
Partei ..."). Herwegh je odgovorio u komunističkom listu: 

... Ihr musst euch mit in diesem Kampfe schagen 
Fin Schwert in eurer Hand ist das Gedicht ... 

Ich habe gewahit, ich habe mich entscheiden, 
Und meine Lorbeer flechtet die Partei ... 


Kasnije se Freiligrath sasvim priklonio komunističkoj stranci i izdao 
zbirku pjesama. Za revolucije 1848. pod neposrednim vodstvom Marksa 
surađuje u renanskom komunističkom listu. Kad je Marks protjeran iz Kolna i 
list obustavljen Freiligrath objelodanjuje u posljednjem broju na uvodnom 
mjestu grotesknu pjesmu s grkom intonacijom, da taj postupak vlade nije 
lojalan u jednoj lojalnoj bitki. Kasnije se Freiligrath udaljuje od stranke 
podržavajući veze lično s Marksom, a god. 1860. službeno mu javlja svoj istup 

iz stranke s karakterističnim riječima "... za moju prirodu kao i za svakoga 
pjesnika, treba sloboda. Stranka je krletka i pjesme, bilo to i za stranku, bolje 
je pjevati izvan krletke nego unutra. Bio sam pjesnik proletarijata i revolucije 
davno prije učlanjenja u stranci i članstva u redakciji rajnskog lista". Freiligrath 
kasnije postaje njemački nacionalist, a Marks u odgovoru oštro osuđuje njegov 
način poimanja slobode. Engels pišući o njegovim nazorima i duhu pravog 
socijalizma kaže, da je njegov socijalizam bio više sentimentalnost i deklamacija 
nego iskonska bura i olujni bijes. Marks se pače odriče, da bi on na nj utjecao 
osim za vrijeme njegove suradnje u renanskom komunističkom listu, gdje je 
po njegovu nahođenju dao odličnih pjesama. Weerth je bio dosljedniji u 
komunizmu. Surađuje zajedno s drugima, ali je imao neprilika radi feljtona, 
gdje je izrugao princa Lichnovskoga. Umro je daleko od domovine na Havani. 
Engels hvali njegove pjesme, gdje su iznešene sve moguće erotske 
abnormalnosti i u tom stoji u očitoj opreci prema Freiligrathu, koji je zazirao 
od toga. Nada se, da će njemački narod pod utjecajem Weertha jednom 
odbaciti moralne predrasude. Smatra ga najvišim pjesnikom njemačkog 
proletarijata i gotovo jednakim Goethe-u. Ipak je Weerth u pismu Marksu 
priznao, da njegovo piskalanje nema svrhe, jer "praviti malo duhovite riječi i 
zlobne šale, da se izmami ludački smijeh sugradana, sigurno nema jadnije 
rabote". Drago mu je samo, što je surađivao u listu, koji je njemački narod 
nazivao "štenad". Marks je pisao i o drugim piscima, ali sve na temelju uskog 
stranačkog programa. Rousseau i Diderot su vrhunci francuske književnosti 
radi materijalizma. Engels cijeni Goethea zbog Goetz von Berlichingen, gdje 
se slavi revolucionarac, a prigodom studije Griina o njemu prigovara mu, što 
ga nije napravio socijalistom. Goethe se je u početku zgrozio nad njemačkom 
bijedom, ali je kasnije postao ograničeni weimarski savjetnik - filistar. 


Suvišno je dalje nabrajati imena, jer ovo nekoliko primjera dovoljno 
osvjetljuje Marksov odnošaj prema književnosti. Ipak je značajno njegovo 
priznanje, da književnici izmiču općim komunističkim zakonima. Teoretski je 
to priznao, ali u praksi nije bio dosljedan. Današnjim socijalnim piscima treba 
napomenuti, da ni Marks nije smatrao ekonomski faktor bitnim za književnost 
barem u teoriji, jer pravni, vjerski i politički momenti mogu također biti objekt 
umjetničkog stvaranja. Ako bi književnost zavisila isključivo od izvjesnih 
ekonomskih prilika, izgubila bi i vrijednost s nestankom tih prilika, ali neki 
umjetnici ostadoše vječno aktuelni i kod svih društvenih slojeva. Iz historijskog 
presjeka književnosti vidi se, da nije padala i rasla zajedno s ekonomskim 
okolnostima. Ipak se mora reći, da su i Marks i Engels praktično stajali isključivo 
na ekonomskom stanovištu i prema tome ocjenjivali književnost. Medutim 
osim klasnog i ekonomskog pitanja postoje i drugi problemi: istina, društveni 
moral, osobno dostojanstvo itd., koji su za umjetnika isto tako stvarnost kao i 
društvena klasa. Osim toga književnost postoji kao samostalna duhovna 

djelatnost, a ne kao političko oružje i stranačko sredstvo. Postavi li se za mjerilo 
valjanosti neposredna klasna korist, uništava se time sama umjetnost, jer je 
umjetničko stvaranje utoliko umjetnost, u koliko su umjetnički realizirani 
doživljaji, a ne koliko od toga ima koristi. Klasno pitanje samo je dio stvarnosti 
za umjetničku realizaciju, a kao kriterij valjanosti sasvim je pogrešan. 


LENJIN I KNJIŽEVNOST 


Jednako kao Marks pripisuje književnosti golemu zadaću i Lenjin. 
Sveukupna djelatnost komunizma usredotočena je u propagandi, borbi i 
mržnji pa naravno i književnost mora poprimiti te značajke u proleterskom 
planu graditelja ruske revolucije. Može se reći, da je Lenjin još više nego Marks 
i Engels polagao važnost na književnost, a to je i razumljivo, ako imamo pred 
očima prilike i zemlje u kojima su živjeli. Uz golemi socijalni propagandistički 
rad Marksu nije bilo toliko važno oslanjati se na književnost, jer je imao drugih 
uspješnijih sredstava, a u Rusiji se preko književnosti i unutar nje odvijao 
duševni pokret čitave Rusije. Ta je književnost jednim zamahom osvojila 
Evropu i kroz nju je ruski duh davao svoja mišljenja, osnove i nagađanja. 
Razumljivo je onda, da je iz književnosti prokriumčarena svestrana i tjeskobna 
ruska problematika posljednjih sto godina. Drugi način saopćavanja i borbe 
nije preostajao. Lenjin je dobro zapazio, kakovu snagu ima književnost pa je 
već rano poduzeo sve, da je protumači u željenom pravcu i nađe privrženika, 
koji će putem knjige širiti njegove misli. U borbi protiv službene vlade našli su 
se gotovo spontano Lenjin i književnici. Ovi posljednji tijekom prošloga 
stoljeća učinili su sve da pred svijetom omraze tadašnju upravu, raskrinkaju 
nepravedne socijalne ustanove i pobude vodeće krugove na razmišljanje. 
Borili su se za pravedno društveno uređenje i poštivanje ljudske slobode, ne 
znajući da dolazi čovjek, koji će iskoristiti njihov rad ne u pravcu njihova 
gledanja na život nego u pravcu tome sasvim protivnom - komunističkom. 
Dakako da oni nijesu krivi, što je njihova borba iskorišćena u protivnom smislu. 
Krivnja pada na vladu, koja se oglušila pravednim vapajima književnika. Lenjin 
se nije obazirao na gledišta književnika, nego je planski iskoristio njihov 
optužbeni materijal. 


, Pri tome je vješto postupao. Suvremenicima nije iznosio gledišta 
književnika za rješenje zamršenog ruskog problema, nego je isticao jedino 
zla, protiv kojih su se borili. Nijesu došli pri tome u obzir oni, koji su doduše 
bili istinski stvaraoci ali s manjom primjesom optužbe i mržnje prema vladi. 
Puškin, Ljermontov i drugi manje su spominjani nego Hercen, Černiševski, 
Turgenjev i Nekrasov, koji su bez suzdržavanja iznosili neiscjeljive rane 
ruskoga društva. Kao rođeni propagandist Lenjin je vješto citirao gornje pisce 

u svojim novinama, sažeto iznosio socijalna naziranja i otvoreno pokazivao 
put, kako se ima raditi za preuređenje neodrživog stanja. Tražio je izlaz u 
komunističkom rješenju i kada su početkom ovoga stoljeća neki uvidavniji 
književnici uvidjeli, da se prilike odvijaju na nepoželjan način, htjeli su svoju 
borbu donekle oduhoviti, dati joj umjereno obilježje bojeći se ekstremističke 
solucije u smislu komunizma. Lenjin je na vrijeme zapazio to skretanje i otvara 


žučnu borbu protiv narodnika (Mihajlovski i grupe Struve, Berdjajev, Bulgakov 


'idrugd. U nekoliko članaka svoga lista optužuje spomenute ljude, da smetaju 


prirodni tok stvari skretajući borbu na put, koji će samo produljiti pakao 
ruskoga naroda. Nakon neuspjele pobune god. 1905. baca krivnju naravno 
na neprosvijetljene seljake, ali u prvom redu snose za to odgovornost ljudi, 
koji su tražili polovična rješenja u času, kad je trebalo nastupiti žestinom 
proletera. 


Klasičan primjer vještog propagandiste daje nam njegov odnošaj prema 
Tolstoju. Dok je Gorki posumnjao u Tolstojevu iskrenost s obzirom na njegovo 
poseljačenje, Lenjin se časovito na tom ne zadržava upirući prstom samo na 
Tolstojevu borbu protiv države, uobičajene društvene zajednice, Crkve i 
ženidbe. Ovo je Lenjinu glavno, jer za tim ide i proleter približujući se neukom 
seljaku i radniku da zajednički porade na uništenju zakonitih prirodnih 
ustanova. S punim pravom nazvao ga je "Ogledalom ruske revolucije". 
Prelazeći na njegove misli o ljepoti seljačkoga života, samousavršavanjem i 
neprotivljenju zlu ipak mu spočitava, da je ogledalo seljačke nemoći, apatije i 
mužičkog kukavičluka. Prigodom Tolstojeve smrti u opširnom članku 
ponovno naglašava pozitivnosti njegova djela, koje će proletarijat uzeti k srcu 
a to je borba protiv privatnog vlasništva, mržnja na vlast i Crkvu, a zazivanje 
Boga i bježanje u primitivno kršćanstvo smatra slabom stranom njegova genija. 
Odnošaj prema Gorkome dobro je poznat. Prvi se put sastadoše u Londonu 
1907., a kasnije ga pohodio na Capriju. I u ovom slučaju pokazao se je Lenjin 
spretan revolucionar, koji ne pazi na pojedinosti, ako čovjeka treba prisvojiti. 
Došlo je među njima do razmimoilaženja s obzirom na neka filozofska pitanja 
i ulogu inteligencije u budućoj državi. Gorki je bio na strani inteligencije. Bilo 
je to davno pred revoluciju, a s Gorkim se našao protiv Lenjina i Lunačarski. 
Ovaj to pripovijeda (Lunačarski: "M. Gorki", 1932.) priznajući da je i on imao 
pogrešaka kao i Gorki, ali je Lenjin obojici oprostio. Gorkomu su predbacili 
njegovo držanje za vrijeme revolucije, tobože da je izgubio glavu, ali ga 
Lunačarski opravdava, jer ih je takovih mnogo bilo: "Umjetnik s nježnim 
nervima teško je podnosio ono prelazno vrijeme revolucije". Stoga su mu dali 
novce neka ide u inozemstvo na liječenje i pogleda izdaleka na Rusiju "a dotle 
ćemo našu ulicu pomesti i pozvati ga natrag". Lunačarski priznaje, da je Gorki 
čuo u inozemstvu tužbe protiv revolucije, ali je dobivao vijesti i od proletera te 
se konačno uvjerio, da Lenjin ima pravo. Međutim da sve nije tako glatko išlo, 

znamo iz kasnijega odnošaja prema Staljinu. Nije čudo. Davno prije revolucije 
Gorki je bio gotovo isključen iz stranke zbog svojih posebnih nazora. Lenjin 
kako je bio uviđavan vukao ga k sebi kao dragocjen kapital u budućoj borbi. 
Lenjin mu je predbacio pogreške, a Gorki ironično odgovori: "Znam, da sam 
loš marksist. Mi umjetnici nijesmo toliko za to odgovorni". Lenjin odgovara u 
jednom pismu s otvorenim prijekorom, što se onda Gorki miješa u politička 
pitanja. Lenjin je podržavao veze osim s književnicima u Rusiji i s onima u 
inozemstvu: Upton Sinclaire, Henri Barbusse i dr. 


Možda je suvišno iznositi Lenjinove odnošaje prema književnicima, jer 
su mnogi životom nastradali upravo u času, kad su imali stvarati za revoluciju. 
Gore izneseni odnošaji značajni su utoliko, što nam dobro objašnjavaju 
Lenjinov postupak prema književnosti. Znao je iskoristiti ljude i njihova djela, 
a kad je stupio na vlast, došlo je do sukoba pa i s Gorkim. Blok umire od 
glada, Gumiljov strijeljan, Andrejev skapava na bijegu, većina bježi u 
inozemstvo, a koji ostadoše, tuže se na nesnosive odredbe (Bedni i dr.). Većina 
talenata ne će da pristupi u stranku, a izvan stranke ne mogu uspješno 
djelovati, jer ih progone. Nesposobna grupa strančara - maloga pismenjaka 
- kako ih naziva Gorki - smetala je prave talente. Međusobne borbe dolaze na 
vrhunac 1925. Tada je partija izdala proglas na književnike u kojem kaže: Dok 
partija ima već sigurne kriterije društvenopolitičkih sadržaja u umjetničkim 
djelima, ipak nema određenih odgovora u pitanju umjetničke forme. Ne postoji 
nikakova prednost proleterskih književnika, ali će im partija pomagati da 
izvojuju to pravo." Seljački pisci moraju doći na proleterski put, a druge grupe 
moraju što prije stupiti u stranku. Naravno prednost proleterskih pisaca nije 
mogla postojati kad takovih nije bilo. To su ustvrdili pet godina kasnije Gorki 
iLunačarski, a Trocki (Revolucija i književnost) partijske književnike opominje 
da se uče na djelima nepartijskih. Lunačarski kao ministar, pisac drama, kritičar 
i esteta, nije mogao ništa popraviti u tom kaosu. Morao je doći do uvjerenja, 
da nestrančarski književnici pokazuju mnogo više uspjeha nego "kovači 
stihova" u literarnim kovačnicama. Javnost je pitala, koji je tome uzrok. 
Odgovora nije bilo. Gorki je tada predložio da se osnuje škola, gdje će 
književnici dobivati osnovne pojmove iz poetike i drugih grana znanosti. 
Pokušalo se i sa "kolektivnim stvaranjem", ali uspjeha nije bilo i Gorki bolno 
konstatira: "Krupnih majstora naša literatura nije odgojila ili pravije nije uspjela" 
(O literature, 1931). 


Ipak su mnogi znali uzrok neupjehu, samo su se bojali to izreći 
otvoreno. To se vidi najbolje iz članaka Trockoga i Lunačarskoga. Kad su 
književnici pitali slobodu Lunačarski im odgovara: "Glupi ljudi, ne razumijete, 
da smo vam dali slobodu" (Lunačarski: Sudbina ruske literature, 1925., str. 52). 
Tu otvoreno priznaje, da se sloboda ne može dati, a u koliko je dana, može se 
upotrijebiti za revoluciju. Naravno mnogi su prigovarali, da službeno vodstvo 

ne tumači ispravno Marksa i Lenjina. Za to su naveli u kratko nekoliko 
službenih uputa, koje su međusobno kontradiktorne. O književnosti piše 
Lunačarski, Trocki, Gorki, Buharin i Radek i ne znaju kojega bi slušali. Kako je 
zapravo Lenjin shvatio književnost? 


Teško je odgovarati na ovo pitanje, kad je sam priznao, da ne razumije 
toliko književnost. To je potvrdio i Lunačarski, koji je doista osjećao literaturu. 
Lenjin nije mnogo govorio, a još manje je pisao o književnim problemima. 
Pisao je zapravo o propagandi preko književnosti. Postoji samo jedan članak 
(Novaja Žiznj. 1905.), u kome je iznio načelno stanovište o književnosti. Ni tu 
nema jasnih pogleda i zaobljenih misli. S obzirom na gore spomenuti problem 
slobode književnika značajan je i naslov članka: "Organizacija stranke i 
književnost stranke". Tu kaže, da u državi može biti devet desetina književnosti 
s izrazitim stranačkim biljegom. "Književnost mora postati stranačka" protiv 
buržujskog književnog individualizma i aristokratskog anarhizma. U čemu se 
sastoji stranačka književnost? Odgovara sasvim jasno, da književnost ne smije 
služiti obogaćenju pojedinca, "ne smije uopće biti stvar pojedinca!" "Dolje 
nestranački književnici. Dolje književni nadljudi!" 


Književnost - nastavlja dalje - mora služiti proletarijatu kao "mali kotačić 
i mali šaraf' u golemom socijal-demokratskom mehanizmu. Priznaje, da će se 
naći histeričnih intelektualaca, koji će zahtijevati slobodu stvaranja i kritike, ali 
to su buržuji. Priznaje, da je književnost najmanje prikladna mehaničkoj 
nivelaciji i da treba osigurati prilično široku slobodu inicijativi pojedinca, 
njegovoj misli i mašti. ali to znači samo toliko, da se predjel književnosti u 
komunističkom mehanizmu ne može sasvim izjednačiti s drugim vrstama 
djelovanja. "Književnici moraju svakako stupiti u stranku". Kako može biti 
osigurana sloboda umjetničkog stvaranja u takovim okolnostima Lenjin tumači 
dalje, naime da je svatko slobodan pisati što hoće, "ali svako slobodno 
udruživanje (tu uzevši i stranku) slobodno je odstraniti članove, koji zlorabe 
stranačko ime za širenje stranci suprotnih ideja." Sada "Lenjin pokušava 
dokazati, kako je tu ipak moguća sloboda, jer u stranci nijesu uvijek 


istomišljenici, te često i dolazi do čišćenja. 


Ove su riječi sasvim na mjestu s obzirom na književnost u današnjoj 
Rusiji, gdje se već preko dvadeset godina neprestano čisti. Ali kakovu normu 
mogu dati književnicima, koji su stvarali kroz ovo vrijeme. Za života Lenjinova 
"nestali" su mnogi književnici putem čišćenja, a da sami nijesu znali, kako bi 
pomirili slobodu umjetničkog stvaranja sa propisima stranke. Bilo bi još lako, 
da postoje stalni propisi, ali Trocki je u svojim instrukcijama svojevremeno bio 
ispravan a malo kasnije Lunačarski mu predbacuje neispravnost. Buharin i 
Radek davali su također savjete, a kasnije su proglašeni izdajicama. Kakav 
program mogu usvojiti onda književnici. Tko je promatrao razvoj književnih 

prilika u Rusiji, jasno mu je, da nije bilo programa, nego je književnik morao 
mijenjati mišljenje prema promjenama na vlasti, ako nije htio biti proglašen 
izdajicom. Što je tek s onim koji se nijesu mogli pomiriti sa strankom. 
Lunačarski predbacuje Serapioncima, da jasno ne vide kamo moraju ići, a oni 
"s idiotskim smiješkom izjavljuju, da ne mogu raspoznati, gdje je u politici 
desna, a gdje lijeva strana". Drugi su se tužili, da nijesu mogli umjetnički osjetiti 
komunizam a Lunačarski im se ruga, da mogu primiti svaku budalaštinu iz 
novine "a gigantski razmah ... pod crvenim znamenjem ne možete osjetiti". Na 
ovim se primjerima najbolje vidi, kako se u praksi provodio princip slobode 
umjetnika u slobodnoj stranci. Odsutnost slobode zapazili su i drugi 
posmatrači. Na kongresu sovjetskih književnika 1934. Andrć Malraux izrazio 
je svoju bojazan s obzirom na ličnu slobodu umjetnika, a Radek mu je 
odgovorio, da društvo sada živi u neke vrsti ratu i ta okolnost zahtijeva iznimne 
žrtve najvitalnijih individualnih sloboda. Deset godina prije toga zapazio je 
dobro i Lunačarski, kad je i nehotice rekao istinu: "Ruska literatura bila je 
otrovana i danas je otrovana, a otrovana je odsustvom nutarnje slobode 
(Sudbina ruske literature, 1925.). Za carstva književnici su htjeli biti 
tendenciozni, a sad moraju biti. Uzalud Krupskaja pripovijeda o književnim 
simpatijama Lenjina, jer nitko ne niječe, da je Lenjin mogao osjetiti književnost, 
nego da njegov politički plan onemogućuje slobodu stvaranja. To je potvrđeno 
i izjavama Klare Cetkin s dosta jasnim riječima, da "komunisti ne će ostati na 
području književnosti skrštenih ruku i pustiti da nastane kaos." 


Da se ovdje radi o potpunoj odsutnosti umjetničke slobode vidi se jasno 
iz načelnog stava prema tematici u literaturi. Princip služenja proletarijatu mora 
biti proveden dosljedno, jer će inače književnik biti ožigosan kao dokoni 
aristokrat. Lenjin je još više nego Marks ujednostavio umjetničku realnost i 
uništio stvaralačku ličnost davši im neznatno mjesto u golemom državnom 
kolosu. Lenjin za razliku od Marksa našao se u ostvarenom "raju" i književnost 
je spala na služinsko mjesto, dok je Marks još mogao teoretski držati je na 
visini. Umjetničku širinu i dubinu sveli su na socijalan fenomen kao i čitavu 
problematiku života. Stoga je talijanski marksist A. Labriola zavapio: "Lijeni 
umovi, koji hoće sva pitanja etike, estetike i filozofije svesti na jedno pitanje i 
izbaviti se daljih muka". (Trocki: Literatura i revolucija, str. 201). To nije 
tragično, koliko činjenica, da još i danas pod kotačima sovjetskog mehanizma 
škripaju kosti književnika. Samo u interesu Staljina bila je smrt Gorkoga - čuo 
se šapat na zadnjem procesu u Moskvi. 


UMJETNIČKO DJELO IZMEĐU DVIJU 
SKRAJNOSTI 


Uvod. 


Nijedno područje ljudske djelatnosti nije toliko istraživano koliko 
umjetničko stvaranje. Kako su djela vremenski prije znanstvenih rasprava o 
njima, kušao se sa svih strana protumačiti fenomen umjetničke kreacije. Nigdje 
nijesu građena neka pravila prema kojima bi se dalje stvarala djela. Pravila su 
nastala tek na osnovi već danih umjetničkih produkata. Značajno je pri tome, 
da nijesu toliko davane upute za stvaranje, koliko se nastojalo prodrijeti u bit 
već danog dijela, približiti mu se i na neki način odrediti magične snage, koje 
vjekovima privlače čovjeka, da im ude u tajnu. Stvar je razumljiva, jer nema 
ljudskog djela, koje bi svestranije i u najzakutnije predjele duše djelovalo, kao 
što djeluje umjetnost. Nije čudo, što se onda kušala na razne načine protumačiti 
tajna umjetničkog stvaranja odredivši na neki način i preduvjete, kako se 
postizava umjetnički efekat. Na putu istraživanja zagonetnog područja 
iskrsnulo je bezbroj teorija, manje više uspjelih nagađanja, približnih uputa i 
svestranih osvjetljivanja. I onda, kad se raspravljalo o historijskim pitanjima i 
filozofskim problemima, kušalo se barem iz daljega da se pride bliže djelu i da 
se odrede bitne značajke umjetničkih pojava. Danas se gotovo ne možemo 
više snaći u množini i šarolikosti ovakovih pojava, a što je najgore ne znamo, 
gdje bi postavili iznesenu teoriju s obzirom na umjetnički akt stvaranja. Svim 
teorijama neposredni je objekt umjetničko djelo, ali ono je rezultat duljeg rada 
i pripravljanja, marljivog izrađivanja i popravljanja i napokon definitivne 
redakcije, koju čitalac ima pred sobom. Stoga je nužno ustanoviti, kod 
pojedinih teorija, da li se odnose na predradnje, izradu ili konačnu izrađenost 
djela. Ovdje će se iznijeti nekoliko teorija, koje su htjele probiti maglu i 
protisnuti se bliže ljepotnoj pojavi, kakva se očituje u umjetničkom djelu. Ne 
može biti govora o konačnom rješenju pitanja, nego treba upozoriti na 
ekstremna gledanja u području književnosti, a istina će biti nekako po sredini 
ili na dodirnim točkama dviju skrajnosti. Kao podloga služi umjetničko djelo i 
na njemu treba ispitati iznesene teoretske probleme. Pri tome je važno pitanje 
nastanka, oblikovanja i konačnog izrađivanja djela. Za sve faze imamo bezbroj 
teorija, koje su kušale riješiti umjetnički problem. Dvije glavne struje otprilike 

uključuju sve teorije: subjektivistička i objektivistička, te napokon posredna 
teorija kao sinteza subjektivnih i objektivnih elemenata, koji čine bit estetskog 
fenomena. 


Postanje umjetničkog djela. 


Umjetničko djelo kao i svako drugo ima početak u ljudskoj djelatnosti. 

Kao takvo mora u sebi nositi elemente ličnosti stvaraoca i duševnih moći, koje 
sudjeluju pri izradi. Ali čovjek, pa ni umjetnik, nije odijeljena pojedinka bez 
veze s okolinom i društvom. Prema tome se može postanje umjetničkog djela 
promatrati kao djelo pojedinca i zajednice, odnosno kao psihologija društva i 
pojedinca. Djelo nastaje u glavi umjetnika kao predstava ili ideal, a tek kasnije 
pojavljuje se u osjetnim elementima riječi, boja ili mramora. Tu se mora 
razlikovati formacija ideala ili koncepcija umjetničkog djela od izrade ili 
eksteriorizacije. Bez jasne ideje ili predstave umjetničkog djela, koje se ima 
ostvariti, djelo bi bilo nejasno i nepovezano. Ideal je predstava mašte o 
budućem djelu i to kao precizna slika, čista intuicija ili unutarnja vizija, koja 
lebdi pred duševnim očima. Dante je imao prije izrade jasan i precizan pojam 
odnosno određenu individualnost Beatrice, te ju je kasnije pretočio u riječi. 
Leonardo da Vinci imao je isto tako izrađen ideal ili predstavu Posljednje 
večere, prije nego što se dao na konačnu izradu. Ovaj već formirani ideal ili 
predstavu umjetnik daje svijetu izradom ili eksteriorizacijom, jer bi bez izrade 
djelo ostalo u krugu ideja i izvan realnosti, pa prema tome ne bismo imali u 
čemu uživati. Pri izradi dolazi do sve svoje punine pojam tehnike umjetnika, a 
ona je uvjetovana umjetničkim idealom. Zamišljenoj predstavi mora odgovarati 
i određena tehnika, a ne bilo koja. Tako je djelo u neku ruku svojim idealom 
ili umjetničkom predstavom već određeno u pogledu buduće izrade, jer 
umjetnička tehnika nije opće valjan kliše, koji pristaje svakoj umjetničkoj viziji. 
* Ovoje navelo Crocea, da je sasvim zanemario ovaj drugi momenat, t. j. izradu 
djela, što naziva ekstrinsekacijom, koja je sporedne važnosti, jer je umjetničko 
djelo gotovo i izrađeno već u samoj Vanjski elementi riječi, boja, mramor 
mogu biti samo fizička ljepota, koja s umjetnošću nema ništa. Ovo je veoma 
važna stvar s obzirom na ono što ćemo kasnije reći. Croceu je naime važna 
ona subjektivna komponenta odnosno umjetnička vizija, a objektivizacija vizije 
ispada iz pojma umjetnosti. Prema svemu tome može se zaključiti, da djelo 
nije rezultat slučajnosti ili instinktivnosti nego promišljenog duševnog rada, a 
tako se i mogu protumačiti popravci ili korekture, koje su umjetnici izvodili na 
svojim djelima, očito uviđajući da nijesu ostvarili do kraja zamišljenu viziju. 
Nasuprot ovom mišljenju, dijelom intelektualističkom, Bremond je postavio 
više mističku teoriju, gdje bi uloga razuma bila mnogo manja. Još dalje je pošla 
teorija tvrdeći, da umjetničko djelo nastaje iz područja nesvijesnoga a ne kao 
rezultat svijesnoga oblikovanja ideala ili vizije. Teoretičari su se naslanjali u 
tom pogledu na izjave nekih umjetnika (Bahr, Bourget, Saint-Evremond) ali je 

očito, da su pomiješali granice između umjetničke koncepcije i inspiracije. To 


se dade zaključiti iz riječi Nietzschea. 


mislili, da se umjetnički ideal ili vizija ne mogu nikada i 


kad govori o inspiraciji. Drugi su opel 
ziti ili dostići. Platonu 


i Cousinu vizija je nedostiživa i sve što umjetnik izrazi samo je sjena ideala, 


recimo, o tijelu. 


Sada se postavlja pitanje, da li umjetnička vizija ili ideal stoji pod 
dojmom vanjskih okolnosti. Da li umjetnik formira ideal neovisno od rase, 
prirode i vremena ili ti momenti utječu na izgradnju ideala, koji će umjetnik 
ostvariti u dijelu? Kad je govor o imitaciji modela ili prirode, utjecaj je očit, jer 
tu kao da umjetnik nema svoga ideala ili vizije, nego jednostavno kopira 


vanjski objekt. Ali i kod drugih sluča 


okolnosti. Tako, recimo, umjetnički mil 
jer koliko god umjetnik bio neovisan, 


upadljive sličnosti među umjetnicima i 


jeva može se zapaziti utjecaj vanjskih 
lieu utječe na formiranje ideala ili vizije. 
. vidimo u jednoj vremenskoj periodi 
tek jedan genijalan umjetnik sintetizira 


sve značajne poglede na umjetnost, te tako nastaje stil pojedinih epoha: barok, 


romantika i t.d. Ipak su pogriješili teo 
umjetnika čisto deterministički: ova o! 
ovakva umjetnika. Tako govori Taine 


retičari tumačeći genezu djela i pojava 
kolina može dati samo ovakvo dijelo i 
u ovoj (Holandiji) zemlji, voda stvara 


travu, trava čini životinje, koje daju sir, maslac i meso, a sve to određuje čovjeka 
(Philosophie de I'art, p. 55). S pravom je odgovorio De W'ulf, da bi u Holandiji 


moralo biti na hiljade Rubensa, ako je 


umjetnička klica slična biljnoj ili zašto 


dva brata Corneillea nijesu jednako ve: 


iki pjesnici, a nalazili su se u jednakom 


milieu i rođeni su od iste majke. Zašto Rubensov učenik Van Dyck uza svu 
vjernost učitelju postaje zasebna umjetnička ličnost? Zato što ni vrijeme ni klima 
ni ista škola ne mogu uništiti žig ličnosti utisnut pojedinim djelima te dakako 


ne mogu do kraja tim načinom protum: 
ličnog elementa umjetnost je nazvan: 


ačiti umjetnički fenomen. Upravo zbog 
a stvaranjem, jer da djela sliče jedno 


drugome kao tvornički proizvodi, onda bi se zvala fabrikacija. Ono najljepše 


u djelu izvučeno je iz duše umjetnika. 
isključivim dojmom vanjskih elemena 


Ako umjetnička vizija nije uvjetovana 
ta, onda se moraju tražiti unutarnje ili 


subjektivne komponente, koje sudjeluju i bitno određuju umjetničko djelo. 
Kreativna imaginacija i inteligencija daju smisao riječima, bojama i glasovima. 
Na gotovom djelu može se lako zapaziti snaga dviju estetskih moći: mašte i 
razuma. Pa i umjetnost primitivaca pokazuje, da nijesu jednostavno kopirali 
nego izrađivali prema svome zamišljenom idealu ili viziji. Priroda ne daje 
čovjeka s jednim okom i jednom nogom, ali slikar imaginacijom i razumom 
nadomješta manjak slikarije. Tu se očito vidi sudjelovanje mašte i razuma. 


Eksteriorizacija. 


Umjetnički ideal ili vizija najsavršeniji je oblik umjetnine, ali u tome 
stanju ne ostaje. nego unutarnjom snagom teži za izražajem. Izražaj sam 

teoretski govoreći ne ide strogo u samu umjetnost nego je više nego vanjsko i, 
kako veli Bremond, nečisto u usporedbi s kristalom umjetničke vizije. Ona se 
pretakanjem u obične riječi degradira sarnim tim, što se mora zaodjenuti ruhom 
naših svagdašnjih otrcanih riječi. Međutim činjenica je, da vizija gotovo fatalnim 
nagonom tjera na izradu ili eksteriorizaciju, da i drugi vide i osjete ono, što je 
umjetnik osjetio. Vizija tako reći tjera pjesnika i on joj daje književni oblik. 
Kako sam prije spomenuo, Croceu je vanjska izrada nebitan momenat, jer je 
izraz već gotov u umjetničkoj viziji i njome je određen. Međutim može se dosta 
ozbiljno prigovoriti takovu shvatanju, jer koja korist od samih umjetničkih 
vizija, koje nijesu privedene u djelo odnosno dobile fizičku vanjštinu, s tim 
više kad je Croce estetski fenomen sveo na literarni izraz, pa po čemu ćemo 
doživjeti umjetničko djelo, ako ne po izražajnom elementu? 


Makar vanjski izraz bio nešto fizičko i vanjsko, opet je to jedini put, 
kojim promatrač dolazi do umjetničke vizije. Drugi su u eksteriorizaciji gledali 
oterećivanja nagomilanih snaga, a tu je dakako ukopčan momenat koristi, t. j. 
olakšanje. Međutim umjetničko djelo nastaje, kad su sve druge brige 
uklonjene. Isto tako umjetnost nije neka vrst igre i luksusa (Kant, Plehanov), 
jer to ide više u emotivnu stranu djela, a nikako ne tumači genezu djela, osim 
toga to umanjuje njeno dostojanstvo izjednačivši izradu umjetnika sa sportom 
ili kojekakvom komedijom. Poznat je dobro opsežni martirologij umjetnosti, a 
da bismo se mogli zadovoljiti tim tumačenjem, jer koliko se umjetnika 
nesretnika u životu pokorilo inspiraciji i radilo u najtežim prilikama i njihov 
rad ne možemo kvalificirati kao igru. Ovdje je mjesto, da se stavi inspiracija ili 
furor poeticus, koji sudjeluje i kod umjetničke vizije, ali još više u času 
eksteriorizacije, kad unutarnja inspiracija neodoljivo teži za izražajem. Kakve 
je prirode furor poeticus, o tome je opet mnogo napisano, ali ovdje mu je 
mjesto i pravo značenje. 


Odnos vizije prema eksteriorizaciji. 


Do sada smo promatrali dva momenta kod geneze umjetničkog djela: 
oblikovanje ideala, intuiciju, viziju i eksteriorizaciju ili izradu. Nastaje pitanje, 
kakav je odnos među njima? Svakako je druga faza, t. j. izrada, ovisna o prvoj 
ili viziji. Vremenski dolazi iza vizije. Uopće se može reći da je odnos raznolik 
prema tipu umjetnika. Jedni dugo nose u sebi sliku ili viziju, a drugi u času 
koncipiranja ideala odmah izrađuju. Jedni idu lagano, popravljaju i preinačuju 
viziju, a drugi se odmah laćaju posla. Vizija se negda pojavi nenadano i preko 
očekivanja, a drugi put treba dugo čekati, dok se slika pokaže u savršenu 
obliku. Za Rubensa kažu, da je iskrslu viziju odmah stavljao na platno - od 
vizije do platna bio je malen razmak. Kako drugi opet dugo nose u sebi ideal i 
viziju, poznato je iz autentičnih izjava umjetnika, koji su jedno djelo nosili u 
sebi čitav život, dok mu nijesu dali napokon vanjsku formu. Vrijeme između 

vizije i eksteriorizacije nazvao je Nazor sretnim imenom, uzetim iz zoologije 
- inkubacija. Ona je zavisna od karaktera umjetnika. Tako su svi ljudi u neku 
ruku umjetnici koliko mogu imati vizije, ali svima nije dano, da im dadu vanjski 
oblik. Te vizije s njima umiru, a drugi - umjetnici - mogu ih zaodjenuti 
adekvatnim vanjskim oblikom. Tu je zapravo granica između umjetnika i ne 
-umjetnika. Dakako da su vizije umjetnika intenzivnije, jače i svestranije nego 
kod neumjetnika, ali ih i ovi mogu imati u izvjesnom obliku. Neumjetniku još 
nedostaje moć izražaja i to ga onda potpuno dijeli od pravoga umjetnika. 
Eksteriorizacija predpostavlja umjetničku tehniku, bez koje se ne može ništa. 
Kako je težak put od vizije do konačne izradbe dokaz su brojna uništenja 
vlastitih djela, kod kojih su umjetnici držali da nijesu dali umjetničkom idealu 
adekvatnu formu. Dok su jedni spaljivali djela, drugi su ih dotjerivali dugi niz 
godina. Zapravo veoma rijetko uspijeva umjetniku adekvatno izražiti viziju i 
tim se tumači njihovo nezadovoljstvo s djelima (vidi De Wulf, Za beautć et 
Toeuvre daart, p. 43). 


Ljepota umjetničkog djela. 


Za umjetničku intuiciju, koja je dobila adekvatnu vanjsku formu ili 
izražaj, kažemo, da je lijepa. Umjetničko je djelo uspjelo. Ono je lijepo, a ovaj 
se atribut ne smije uzeti, kao da bi se ljepota samo na vanjski način nalijepila 
kao stran elemenat drugome elementu. Kao ljudsko djelo nosi na sebi sve 
značajke čovjeka-stvaraoca, a to ga dijeli od prirodnoga lijepoga, koje je 
također lijepo, ali u drugom smislu, kako kaže Bergson, jer nije priroda djelo 
ljudsko. Stoga je umjetničko djelo čovjeku bliže nego prirodna ljepota, jer je 
stvoreno od čovjeka, da govori čovjeku. Platon je takvim ljudskim djelima 
porekao atribut ljepote na temelju njegove poznate filozofske pretpostavke, 
da čovjek ne može ostvariti ideal ljepote u djelima. Diderot i Pascal naprotiv 
uzvisuju prirodnu ljepotu na štetu umjetničke ljepote očito iz razloga koristi, 
koji se obično nalaze na dnu naše simpatije za prirodu. Ali umjetničko djelo 
nadvisuje prirodu s obzirom na čovjeka, jer ovo neposrednije govori čovječjoj 
duši, budući da je stvoreno od nama sličnoga čovjeka. Osim toga to djelo nije 
samo odražaj ljepote ili je lijepo koliko je kopija realne prirode, nego je lijepo 
samo po sebi. Ono ima vlastitu ljepotu i k tome je lijepo ljudski. U čemu se 
onda sastoji umjetnička ljepota? Ovo je najteže pitanje estetske problematike i 
na njemu su se razišle estetsko-literarne teorije na području književnosti. 
Upravo su se obrazovale dvije ekstremističke struje s nijansiranim 
podrazredima: objektivistička i subjektivistička. Nalazeći se pred umjetničkim 
djelom jedni su odgovorili, da se ljepota nalazi u objektu neovisno od subjekta, 
dakle izvan nas, a drugima je ljepota u impresijama, koje ispunjaju našu dušu 
nalazeći se pred djelom - ljepota je u subjektu. Klasična estetika naginjala je 
više objektivnim elementima umjetničkog: red, simetrija; a moderni vide 
ljepotu u subjektivnim stanjima duše, koja projiciramo na djelo. Tako je 

umjetničko djelo zapalo medu dvije ekstremne struje shvatanja umjetnosti i ta 
se borba vodi već od Grka do danas. Na sreću postoji i jedna posredna teorija. 
koja kaže, da ljepota umjetničkog djela nije isključivo ni u objektivnim 
elementima ni u subjektivnim nego u njihovoj sintezi. Bezbrojne su teorije u 
okviru subjektivizma kao i objektivizma. 


Subjektivizam - Teorija Einftihlunga. 


Ova se struja naziva još i psihologizam, tvrdeći da ljepota nije u 
objektima nego u našem duševnom stanju, koje prenosimo na djelo. Ovaj su 
pravac u estetici do kraja izgradili Lipps, Volkelt, te Miller-Freienfels, a k njima 
možemo ubrojiti i Crocea. Njemački izraz mogli bismo prevesti "umjetničko 
oživljenje" djela, jer djelo je na neki način mrtvo itek u kontaktu sa subjektom 
dobiva ljepotu. Francuzi su to preveli s izrazima simbolička simpatija, estetski 
sentimentalizam (sympathie symbolique, sentimentalisme esthetique). Nama 
je glavno značenje, to jest da je impresija umjetnosti fenomen ličnosti a ne 
objekta. Ima i ovdje različnih nijansa u shvatanju. Tako se empiristima ljepota 
sastoji u impresiji na naša osjetila. Objekti su tu samo kao nadražaj za osjetila 
ali ne razuma. Takva bi ljepota prirodno bila zajednička ljudima i životinjama, 
jer i ove imaju osjetila. Idealisti stavljaju težište na djelatnost duha. Ljepota je 
kreacija duha, jer za njih postoji samo realnost duha, a umjetnost je proces 
duha i ovaj se realizira u umjetnosti bez obzira na sjetila. Croceu je estetska 
djelatnost u imaginativnoj intuiciji a ne intelektualnoj. On odbija teoriju o 
potrebi senzibilne intuicije priznajući samo aktivnost duha. Ne ćemo se 
zaustavljati na pojedinim piscima, nego ćemo iznijeti mišljenje glavnih 
zastupnika teorije Zinftihlunga. U čemu se ono sastoji? 


a) Pri promatranju djela u nama budi se emocija, bilo da je ona već 
postojala, bilo da je nastala u dodiru s djelom. 


b) Tada nastaje neke vrsti prebacivanje unutarnjeg duševnog stanja 
prema vani. Djelu dajem ono što pripada meni i tako priroda živi od subjekta. 
Literarni izraz boja, linije samo su modifikacije subjekta. Proces se završava 
kontemplacijom u objektu, koji je postao isto što i mi. Lipps nalazi uživanje 
umjetnosti u tom da nam se sviđaju sami sebi u djelu, koje je refleks našega 
"ja". Prema tome kipovi se čine srditi ili veseli prema duševnom raspoloženju 
promatrača. Književno djelo manje prikladno za ovakva projiciranja duševnih 
stanja takoder poprima stanja čitača, te mu se prema njegovu duševnom stanju 
može djelo svidjeti ili ne svidjeti. I Croceova teorija pripada ovamo, premda se 
on borio protiv ove eminentno njemačke teorije. On kaže: "Ljepota ne pripada 
stvarima, nije to fizički fakt, ona pripada aktivnosti ljudskoj, duhovnoj energiji" 
(Esthćtique comme science de I'expression et linguistique gćnćrale, p. 93). Na 
istome mjestu nastavlja: "Umjetničke spomenike, sp/ritus movens estetske 
reprodukcije nazivamo lijepim stvarima ili fizičkim lijepim. To je verbalan 

paradoks, jer lijepo nije u stvarima, ono uopće nije nikakva fizička pojava već 
je u aktivnosti čovjekovoj i njegovoj duhovnoj energiji. Lijepo u prirodi samo 
je nadražajno sredstvo estetske reprodukcije. Istu misao ponovio je Croce u 
eseju "Umjetnost kao stvaranje". Subjektivistička teorija naročito je izgrađena 
u Njemačkoj. Miiller-Freienfels pobija nastojanje objektivista, koji istražuju 
objektivne elemente kao izvor estetskog fenomena i svraća pažnju na ličnost 
umjetnika. Protumačiti djelo može se samo uronjivanjem u umjetničku prirodu 
stvaraoca. Tako je našao nekoliko tipova umjetnika (afektivni, intelektivni, 
agresivni it.d.) i iznjihove prirode kušao protumačiti i umjetnički izraz. Dylthey 
(Kultur der Gegenwart) našao je tri tipa umjetnika s obzirom na njihov nazor 
na svijet (materijalisti i pozitivisti, objektivni idealisti i idealisti slobode) i 
pokušava odrediti kakav će biti njihov izraz. Na taj način htjeli su ući u tajnu 
umjetničke ljepote. Prema njima umjetnik stvara, bira izraz prema svome 
nazoru na svijet, tako da izraz naturalista nije identičan s onim idealista. S druge 
strane, Nohl i Rutz htjeli su odrediti umjetničko djelo na temelju bioloških 
podataka odnosno na temelju tjelesne strukture umjetnika, koja određuje izraz 
umjetnika (našli su tri tipa tjelesnog držanja, koji dolaze do izražaja kod 
umjetničkog stvaranja). Ove teorije nove njemačke estetike ne bi trebalo ni 
spominjati, jer se odnose više na istraživanje umjetničke forme, kad ne bi neki 
njima kušali protumačiti ljepotni fenomen, jer svima ovima ljepota se ne sastoji 
u objektu-djelu nego duhovnom nazoru ili tjelesnom držanju umjetnika 
odnosno estetski fenomen sveden je na istraživanje umjetničke ličnosti. Na 
ove teorije mogu se nasloniti svi pokušaji kritičara, koji na temelju ovakovih 
podataka određuju vrijednost djela bez obzira na objektivne elemente. U 
jednaku pogrešku upali su pristaše psihoanalize videći u umjetničkom 
stvaranju očitovanje strasti i kušajući protumačiti umjetničku ljepotu ne na 
temelju djela nego na osnovi erotskog stanja umjetnika, koji nužno iznosi u 
djelima nekoć zatomljene erotske porive. (Oto Rank, Reik). Sve ove teorije 
svode estetski fenomen na subjekt, a djelu i njegovoj formalnoj strani malo 
daju. 


Dakako da se u ovakvim teorijama umjetnička tehnika gubi. Sve 
moguće literarne forme ne znače ništa kao ni izražaj sam, jer estetski se 
fenomen nalazi u tome, koliko smo u djelo ulili naših ličnih osjećanja. Po ovoj 
teoriji vrijedi jednako original i kopija, pravo stvaranje i diletantsko imitiranje. 
Osim toga naše je subjektivno stanje promjenljivo, pa bi se prema tome 
mijenjala i umjetnička vrijednost djela. Za istoga čovjeka prema duševnom 
raspoloženju djelo može biti danas lijepo a sutra ružno. Remek-djelo ostat će 
bez značenja, ako se nalazim u takvu duševnom raspoloženju, da ne osjećam 
potrebe da se s njim saživim. Charles Lalo je s pravom prigovorio (Les 
sentiments esthćtiques, p. 78), da je takova projekcija osjećaja nemoguća pri 
gledanju drame, gdje ima najoprečnijih karaktera u isto vrijeme na pozornici, 

a naše duševno stanje nije spremište iz kojega bismo mogli svakome ponešto 
dati, iako dopustimo, da to možemo učiniti jednomu. Tim bi se već narušilo 
jedinstvo duševnih funkcija. 


Sociološka estetika. 


Krivo je mišljenje, da je ova teorija nastala tek u posljednje vrijeme, kad 
je socijalizam i komunizam dobio i političku vlast u nekim zemljama. Zapravo 
su noviji sociološki estetici iskrivili pravo značenje teorije ograničivši njen 
opseg samo na jedan društveni isječak. To naročito vrijedi za estetike 
marksističkog pravca, koji su socijalni fenomen ograničili na proleterski dio 
ljudstva, a svemu drugome niječu pridjevak socijalnosti. Stariji teoretici 
sociološke estetike shvaćaju društvo u cjelini ne dajući prednost bilo kojemu 
staležu nego promatrajući problem kao čisto literarno pitanje. Njima je sasvim 
sporedno, kakve je vrste odnosna socijalna sredina, a marksistički teoretici 
priznaju vrijednost prosuđivanja umjetničkog djela samo proletarskom dijelu. 
Stoga su pogriješili njihovi pisci pišući o tim problemima: Bogdanov, 
Lunačarski, Freville, Glivenko i drugi. Tako je na primjer Zveličinskaja sasvim 
neopravdano strpala sv. Augustina među feudalne estetike, i ako u njegovo 
vrijeme feudalizma nije ni bilo. Mnogo obzirnije i književnije postupaju drugi 
pisci: Needham (Ze d&veloppement de Vesthćtique sociologique en France et 
Angleterre, 1926), Gross (Mouvement littćratre socialiste depuis, 1830), Lukacs 
(Zur Sociologie des modernen Dramas) i neki drugi, kao talijanski marksist 
Labriola. Ovdje ne može biti govora o jednostranim pogledima Marksa, 
Lassallea i Lenjina, koji su o tom problemu pisali, ili recimo Proudhona, kojega 
i francuski estetici smatraju abnormalnim u pitanju književnih problema. 
Sociološki smjer u prosuđivanju književnosti stariji je mnogo od Marksa. Tako 
sam Croce navodi de Bonalda, grofa de Barante, a naročito je to istakla 
madame de Stačl. Postoji o pitanju golema literatura, većinom fragmentarna 
i jednostrana, stoga se ovdje iznosi tumačenje Charlesa Laloa kao 
najznanstvenije i najknjiževnije, a dao ga je u djelu Zes sentiments esthćtiques. 
On vidi u svim ljudskim djelima samo socijalnu vrednotu. Umjetnička je ljepota 
socijalna ljepota a ne individualna, to jest umjetničko djelo nije lijepo, ako kao 
takvo nije priznato po kolektivu bilo kakve vrste: aristokratskom, proletarskom 
itd. Ljepota dakako nije u objektu-djelu nego u dušama određenog kolektiva, 
koji slično teoriji Finfiihlunga svoja duševna stanja unosi u umjetničko djelo. 
Ako bi umjetničko djelo pružilo zadovoljstvo samo jednom čovjeku, to još ne 
bi bio estetski fenomen, jer je sam. Prema tome, ako hoćemo znati je li djelo 
lijepo, moramo pitati suvremenike i grupu ljudi, među kojima je djelo niknulo. 
Njihov sud bit će mjerodavan kriterij uspjeha. Djelo Vergilija lijepo je zato što 
se svidjelo njegovim suvremenicima, odnosno sličnu društvenu sloju ljudi u 
bilo kojem vremenu. Svaka umjetnost pretpostavlja publiku kao djelitelja 
estetskih sankcija - kaže Lalo. Umjetnička tehnika varira prema društvenim 

promjenama i mijenama ukusa. Fidijina publika tražila je mirne linije i 
ujednačene tjelesne pokrete, a osudila bi usplahirenu tehniku Van Gogha ili 
književnog ekspresionizma. Što je nekada bilo lijepo, s promjenom društva 
može postati neskladno. Lalo otvoreno priznaje, da umjetnička ljepota nema 
u sebi ništa stalno i apsolutno. Ovakovo naziranje nije teško opovrći, jer bi po 
toj teoriji sva prošla umjetnost koja više ne odgovara ukusu današnjeg društva 
imala samo arheološku vrijednost. Međutim svakodnevno iskustvo uvjerava 
nas unatoč svim društvenim promjenama o valjanosti umjetničkih djela Fidije, 
Homera, Dantea i drugih. Preko promjenljivih okolnosti čovječanstvo u njima 
gleda nepromjenljivu ljepotu zato što estetski kriterij nije ni u pojedincu ni u 
kolektivu nego u nekim objektivnim elementima djela. Umjetnička ljepota 
vječno je mlada, a na objekciju zašto se i današnje društvo divi oblicima 
prošlosti i rado gleda retrospektivne izložbe, Lalo odgovara, da je to iluzija, 
pomanjkanje ličnog uvjerenja i ljubav prema historiji (De Wulf -o. c. p. 70). Ne 
može se reći kao Lalo, da živimo u epohi dekadence, jer su se velikim djelima 
divili u doba najvidovitijeg shvaćanja umjetničkih djela kao i u vrijeme 
umjetničke dekadencije. Općenito se priznaje, da je bilo razdoblja s 
pokvarenim ukusom i nevaljalim te promašenim stilovima (kaćiperstvo u 
Francuskoj), a prema toj teoriji i oni bi imali isto pravo na život kao i francuski 
klasici, jer su imali sredinu, koja ih je razumijevala. Ipak se danas o toj pojavi 
piše kao o nekoj nastranosti. Ako Chapelaine nije jednak Racineu znači, da 
sudimo po nekom drugom kriteriju a ne samo uspjeha ovoga ili onoga kod 
publike. Simpatija općinstva može biti znak uspjeha, ali nikako kriterij 
valjanosti. Stoga opravdano pita Arreat: "Zar je Wagner manje vrijedio, kad su 
ga izviždali u Parizu nego danas, kad mu se divimo svi?" Osim toga može se 
historijski potvrditi, da je bilo velikih umjetnika, koji su stvarali u suprotnosti s 
konvencionalnim shvaćanjima suvremenika. Oni su krčili putove, koje je istom 
potomstvo primalo kao valjane. Osim toga, broj glasova ne može odlučiti o 
vrijednosti umjetničkog djela, a ako odlučuje o kvalitetu, onda je dosta i jedan 
glas, da opravda vrijednost dijela. Lalo je prigovorio teoriji Einfiihlunga, da 
zaboravlja tehniku djela, ali prigovor jednako vrijedi i za njega, jer on traži 
ljepotni kriterij u svijesti kolektiva, a drugi u svijesti svakoga pojedinca. Ovdje 
treba spomenuti pseudodemokratsko hvalisanje o socijalizaciji umjetnosti, gdje 
bi umjetnost bila jednako shvaćena i pristupačna svim ljudima. To je utopija, 
jer uz nejednaku duševnu sposobnost ljudi nemoguće je da ljudi jednako 
uživaju u ljepoti umjetnine. Neko će vječno ostati tup za shvaćanje umjetnosti, 
a drugi će je odmah razumjeti. Može se tome približavati popularizacijom 
umjetnosti i odgojem, ali potpuno izjednačenje protivi se prirodi ljudi, koji su 
nejednako umjetnički raspoloženi. Jedino u tom smislu ispravna je Lenjinova 
rečenica: umjetnost pripada narodu. Možemo biti najbolji prijatelji naroda, ali 
će ljepote Dantea ostati većinom skrivene očima neukog naroda, dok 
profinjeni umjetnik u njima nalazi čari. Jednako su utopističke tvrdnje 

Trockoga, da će u komunističkom društvu prosječni čovjek doseći umjetničku 
razinu Homera i Shakespearea (Trocki: Literatura i revolucija, strana 194) 


Zaključak. 


Sve izložene teorije nazivamo umjetničkim subjektivizmom. Ima još 
mnogo sličnih teorija, ali je svima zadnja riječ, da ljepota nije u djelu nego u 
našim duševnim stanjima, samo što to na razne načine tumače: bilo da mi 
projiciramo duševno stanje u djelo (Einftihlung), bilo da odlučuju duševna 
stanja kolektiva (sociološka) ili napokon da naša duševna stanja pri dodiru s 
djelom imaju praktičnu korist (pragmatisti). Ali nijedan od ovih pravaca ne 
vodi računa o cjelini estetskog fenomena. Bez zanemarivanja i jednog od ovih 
spomenutih momenata treba ipak tražiti tvrde i trajnije kriterije umjetničke 
ljepote ito u samim djelima, pa te objektivne elemente spojiti sa subjektivnim 
i u njihovoj sintezi ustanoviti objektivne kvalitete, koje opravdavaju naše 
povjerenje prema djelima tijekom vjekova. "Kao znanstvena i moralna baština, 
tako se ni baština umjetničke ljepote ne rasipa periodično, da se ponovno 
skuplja, nego se obogaćena vjekovima prenosi na potomstvo. To je kolektivno 
dobro, kojega čuvanje i uvećavanje nije povjereno pojedincu i nacijama nego 
čovječanstvu". (De Wulf o. c. 82). 


Objektivizam. 


Ovdje je suvišno nabrajati objektivističke struje, jer je svakomu poznato, 
kako su one prevladavale u školi sve do dana današnjega. Povjerenje dano 
antiknoj umjetničkoj teoriji toliko je osvojilo svijet, da i današnjim estetikama, 
a naročito školskim poetikama, prevladava formalistički smjer. Renesansa je 
tome mnogo pridonijela uzdižući Aristotela kao prvoborca te struje. Scaliger i 
Boileau svojim nastupom duboko su zaorali u pravcu održavanja antiknog 
objektivističkog gledanja umjetnosti nemajući povjerenja u lični ukus nego 
tražeći opće valjane objektivne zakone, koji upravljaju i sačinjavaju umjetničko 
djelo. Moderna estetika subjektivizma nastala je kao reakcija na objektivizam. 
Drugo je pitanje, da li subjektivisti imaju pravo na onaj način optuživati 
Aristotela, kao što čini recimo Bremond. Tko se malo dublje zanima 
Aristotelovim principima, vidjet će, da je i Aristotel vodio računa o subjektivnim 
elementima u dodiru s umjetničkim djelom. Dovoljno je samo spomenuti 
njegovo zagonetno pitanje katarze (pročišćenja) u tragediji. Objektivistička 
estetika skrenula je s puta istom kod epigona, a subjektivizam je opravdano 
ostao protiv zanemarenja ličnosti promatrača. Fatalno je što su subjektivisti u 
žestokoj reakciji prešli u ekstrem, zanemarujući objektivnu stranu djela. Tako 
se umjetnička problematika potezala iz jedne skrajnosti u drugu. Na sreću u 
novije doba izgrađuju kompromisni pravac sinteze dvaju smjerova i protiv 
navale subjektivista rehabilitiraju objektivne elemente umjetničkog djela. 
Reakcija protiv pretjeranog subjektivizma opaža se u svim krugovima. Dosta 


-38- 


Fr 


je spomenuti De W'ulfa, Arreata, Walzela a naročito Maxa Dessoira (Asthetik 
und allgemeine Kunstwissenschaft). Ovaj odlučno tvrdi, da postoji estetska 
realnost sa svojim imanentnim zakonima, koji se ne mogu svesti jednostavno 
na psihološke zakone. Dalje kaže: "Immer deutlicher wurde dabei, dass die 
Objekte nicht gleich-giltige Reize zur Auslčsung eines seelischen Zustandes 
sind, sondern Triger iisthetischer Werte. Wenn der experimentierende 
Psyholog einen Versuchsgegenstand herstellt, so muss es mit žisthetischem 
Urteil geschehen, denn der Gegenstand ist mehr als nichtssagendes 
Anregungsmittel." Dessoir zapaža u nauci opadanje subjektivizma. Tu se 
obično osjeća žalac protiv Crocea, koji govori o umjetničkom djelu samo kao 
nadražajnom sredstvu i ništa više. Bergson također naglašava vrijednost 
umjetničkog djela s riječima: "Ne ispunja subjekt osjećajima objekt, nego 
obratno subjekt smjerno podliježe djelovanju djela predajući se onomu što 
djelo izražava." Da umjetničko djelo nije samo nadražno sredstvo, u koje 
prenosimo svoje osjećaje, dokazuje činjenica, da u nama ne može nastati 
estetska impresija nego samo intervencijom samoga djela, a to znači, da u 
njemu i izvan nas mora biti nešto lijepo, što na nas djeluje. Iskustvo nam kaže, 
da se mi podvrgavamo djelu, u početku se osjećamo pasivno i tek kasnije 
reagiramo. U dodiru s umjetničkim djelom osjećamo neki udarac, a taj ne 
dolazi iz nas, nego iz djela: iz drame, poezije. Prema tome djelo u nama stvara 
uzbuđenje. Pa i sami umjetnici podliježu impresiji vlastitog djela. Poznat je mit 
o Pigmalionu, koji se zaljubio u kip Galateje, koju je sam izradio. Michelangelo 
od ushićenja pred svojim Mojsijem kliče: Još samo progovori! Tu je sigurno 
djelovao objekt i to na samoga stvaraoca. Jasno je dakle, da subjektivisti 
pretjeruju sa značajem impresije, kao da u objektu ne bi bilo elemenata, koji 
su sami po sebi lijepi. Istina, može se reći, da mi doista projiciramo u djela 
svoje osjećaje, ali to još nije bitni dio estetskog fenomena. Na taj način ljepota 
je umjetničkog djela bilateralna, jer počiva u objektu i subjektu, koji ga 
promatra. Ta dva aspekta umjetničkog djela međusobno se spajaju. Jedan je 
od drugoga nerazdruživ. Da jasnije uočimo tu činjenicu, analizirat ćemo 
objektivne i subjektivne elemente umjetničkog djela. 


Objektivni elemenat. Red. 


Ovdje se ne će govoriti o svim elementima nego samo o nekima. 
Podrobniji podaci mogu se naći u knjizi Svobode: Z'ćsthćtique d'Aristote. Tamo 
se opširno analizira Aristotelov pojam reda, simetrije, veličine, idejne grade, 
rasporedbe, izraza i t.d. Ovdje neka bude spomenut samo jedan princip, koji 
je ogromne važnosti za shvaćanje umjetnosti. To je red. Svatko zna što znači 
poredati knjige, stvari, životinje i t.d. Prema tome red pretpostavlja neku 
množinu materijala, koju treba urediti, da na tom materijalu vidimo red. Drugi 
nužni zahtjev za uspostavu reda jest princip jedinstva, t. j. kako ću i prema 
čemu urediti, recimo, svoje knjige: prema sadržaju, formatu, jezicima i t.d. To 

je princip jedinstva, koji sam primijenio da napravim red. Čim se promijeni 
princip jedinstva, dakako da će se promijeniti i poredak materijala. Glavno je 
dakle taj princip jedinstva, koji odaberem nalazeći se pred množinom 
materijala, a taj princip nalazimo apstraktnim načinom u samom materijalu, 
koji moramo urediti. Dakako da ta apstrakcija nije neki metafizički pojam, nego 
je uhvaćen na osjetilnim stvarima. Uz množinu materijala i princip jedinstva 
treba i treći elemenat, a to je različan stupanj onog zajedničkog karaktera, koji 
posjeduje svaki elemenat materije. Različnost ne znači postupno nesličnost. 
Različnost predstavlja zajedničke crte među pojedinim djelima, samo što 
zajednička značajka nije jednako zastupana u svakom djelu. Svi romani nisu 
jednake važnosti, premda imaju svi značajke romana. Ima manje ili više 
vrijednih, premda su svi romani. To znači različan stupanj zajedničke značajke, 
a disparatnost znači, recimo, staviti u red knjige i majmune, a to je nemoguće, 
jer nema među njima zajedničke crte, koju bismo uzeli za princip reda. Red je 
dakle svođenje k jedinstvu mnogostrukih i raznih elemenata prema jednom 
uzetom principu. Što znači umjetnički red? Svaki poredak nije umjetnički, nego 
tim imenom zovemo takav red, koji u sebi ima moć, da u drugome izazove 
jaku impresiju, kad mu se približi i kad mu taj red govori njegovim osjetilima, 
mašti i razumu. Prema tome je umjetničko djelo uređena cjelina, gdje ima 
raznih mnogostrukih elemenata, u kojima vlada jedinstvo, koje djeluje i potiče 
čovjeka na razmišljanje. Da ove elemente reda bolje razumijemo, stvar ćemo 
protumačiti na temelju umjetničkog djela. Mnogostrukost elemenata koji ulaze 
u umjetničko djelo Aristotel naziva "odmjerena veličina" (juste mesure). Prema 
tome, ako je djelo oskudno elementima u nj unesenim, kažemo da je banalno 
ili prazno, a ako se nalazi previše elemenata, onda subjekt ne može sve 
probaviti i tako ne može doći do sklada dojma. Mnogostrukost nije apsolutna 
stvar, nego je većinom odmjerena prema subjektu, kojemu je namijenjena. 
Kompleksna problematika romana ne može djelovati na dijete. Dakako da se 
moraju u djelu nalaziti bitni elementi, ali ne uvijek kao u prirodnoj ljepoti. Ako 
se čovjek rodi s jednim okom ili rukom, kažemo, da nije potpuno lijep, a kod 
umjetnine to može manjkati, a da se ne naruši ljepota. Kod slike u profilu nema 
jednoga oka, jedne strane lica i t.d., ali to promatrač nadomješta logičnim 
zaključivanjem i maštom. Promatrač će sliku u mašti upotpuniti. Kod umjetnine 
nije dakle nužna nazočnost svih elemenata, pače umjetnik često krnji nekoje 
dijelove i tako sili promatrača, da ih on na neki način dovrši i upotpuni s 
pomoću razuma i mašte. To se u umjetnosti sve zove namjerna mutilacija ili 
krnjenje, potreba predviđanja ili sugestija. Umjetnik namjerno izostavi neki 
dio, samo ga načne, intonira, a promatrač onda upotpunjuje. Tako ako roman 
iznosi sve neznatne detalje, onda umara i postaje nesnosan. Umjetnik mora 
biti suzdržljiv u riječima i znati proizvesti sugestiju. Nije nikakva odlika stila 
prevelika brbljavost, nego naprotiv vješto prikazivanje i izazivanje mašte čitača 
s pomoću nekoliko riječi. To je pravo značenje umjetničke sugestije. Umjetnik 

ne izrekne neke momente, nego ih samo sugerira. E. Hello zahtijeva od stila, 
da bude ekspanzivan, ali i suzdržljiv, postidan i diskretan. Umjetnik koji 
zatrpava pomanjkanje sugestije množinom iznesenih elemenata, ne računa s 
fantazijskom moći čitača, kojemu je dosta samo intonirati jedan momenat, a 
on dalje nastavlja. Različnost elemenata znači isticanje pojedinih dijelova, 
ocrtavanje različnih karaktera, ali tako da sve te sporedne radnje utječu u 
glavnu i ne narušavaju kompoziciju djela kao cjeline. Tu naročito može 
djelovati kontrast karaktera, položaja, osjećaja, jer gdje su karakteri monotoni, 
to više nisu živa bića s individualnom psihologijom, nego klišeji, fabrikacija 
po modelu a ne živa realnost. Skupina lica u tragediji djeluje samo kao 
pojedinka sa svojom ličnom notom, u protivnom slučaju imamo samo 
izmišljene utvare. 

Princip jedinstva naziva se zapravo ideja ili više njih, koje je umjetnik 
htio izraziti. Ideje postoje u graditeljstvu, kiparstvu a ne samo u književnosti. 
Tako su neki umjetnici davali ideje tišine, krepkosti, strasti, domoljublja. Tako 
je karakter junaka ideja tragedije. Ideji kao principu jedinstva škodi 
disharmonična ličnost. Umjetnik je slobodan izabrati princip jedinstva ili ideju, 
ali jednom izabravši, mora joj ostati vjeran. Koliko u književnosti ima u lom 
pogledu kontradikcija? Tako ocrtanu karakteru u prvim glavama knjige, 
najednom protivuriječi neka akcija u daljnjem nastavku. Ako je dana osnovna 
karakterna crta pomirljivost, onda to isto lice mora biti pošteđeno od žestokih 
ispada, jer psihologija ličnosti nije mozaik, u kojem se nalazi svih mogućih 
boja. U njemu vlada stanovito jedinstvo. Princip jedinstva mora biti dosljedno 
proveden u karakterima, ako je uzet kao predmet umjetnosti. Tim nije rečeno, 
da jedan isti predmet ne može biti obrađen od više umjetnika. Ideja junaštva 
služila je mnogim umjetnicima, ali je svaki odabirao jedan aspekt te ideje: 
silovitost, nepromišljenost, nasilje i td. Prema svemu izloženom, umjetničko 
djelo sadrži neku ideju, kojoj stvaralac daje umjetnički sjaj. To je u velikoj 
opreci s naziranjem Croceovim, ali iskustvo nam kaže, da umjetnik doista 
obrađuje izvjesnu ideju, premda Croce veli, da ne postoji umjetnička ideja 
ostvarena, nego ima samo ovaj ili onaj čovjek, recimo, krepostan. Naprotiv 
mora se reći, da postoji i neki opći dojam, a umjetnik izabire i obraduje neki 
aspekt te ideje i konkretizira ga u određenom licu. Ovdje bismo mogli govoriti 
o drugim objektivnim elementima, kao i o jezičnom izrazu, tehnici, ali je i ovo 
dosta, da uvidimo, kako se u samom djelu nalaze estetske realnosti. 


Subjektivni elemenat. Impresija 


Ostavljajući po strani pitanje, da li može objekt biti lijep bez obzira na 
to, da li ga čovjek promatra ili ne, ovdje nam je zadaća kod umjetničkog djela 
utvrditi subjektivne elemente, koji su kao preduvjet za estetski fenomen. Koji 
su subjektivni elementi? To je u prvom redu impresija, koju ima promatrač 

djela. Doista umjetnička ljepota kao ljudska stvar bez odnosa prema čovjeku 
gubi svoj raison d'ćtre. Impresija nije sporedan nego konstitutivni elemenat 
ljepote. Impresiju nazivaju i drukčije: umjetnički užitak, veselje, emocija, ali je 
impresija najzgodniji izraz, jer dobro označuje utisak djela na promatrača. 
mpresija ima dva stadija: reprezentativni, t. j. djelo najprije shvatimo (sadržaj 
drame) ili recepcija umjetnosti i emotivni dio, koji dolazi iza recepcije, a sastoji 
se u simpatičnom sjedinjenju s djelom ili uživanju. Obje faze pripadaju istom 
psihološkom aktu. Impresija ima svoj izvor u spoznaji, kojom zahvatamo 
objekt. Percepcija može biti vanjskim osjetilima, imaginacijom i razumom i 
doista umjetnička percepcija sastoji se od vanjskih osjećaja, predstava mašte i 
intelektualnih pojmova. Vid i sluh dobavljači su impresija, a Guyau je to tražio 
i za okus i miris. Osjetilne su senzacije preludij za percepciju umjetnosti, ali to 
još nije sve, jer se tome pridružuje imaginacija, koja je naročito važna kod 
umjetnika, koji samo sugerira neku misao, a imaginacija je dalje nadopunja. 
Napokon dolazi uloga razuma, koji često zanemaruju kod percepcije 
umjetnosti, a on nas jedino može staviti u kontakt s idejom izraženom u djelu. 
Ovo je činjenica, koju naročito treba naglasiti, jer razum jednako radi kod 
formiranja umjetničke vizije kao i kod percepcije umjetnine. Neki pisci, kao 
Bremond, osporili su ulogu razuma kod percepcije. Poznato je u tom pogledu 
Bremondovo mišljenje, kako su kod percepcije umjetnosti duševne moći 
uspavane nekim magičnim fluidom, koji struji iz umjetnine. R. Souza odlučno 
je reagirao na ovo mišljenje, a dobrim dijelom i Paul Valćry, kojega za uzvrat 
Bremond zove "poćte malgrć lui". Po svemu se čini, da je Bremond zamijenio 
percepciju umjetnosti s emocijom, koja vremenski slijedi iza percepcije i u 
kojem stanju doista razum ima malu ili nikakovu ulogu. Da se kod percepcije 
traži intervencija razuma, možemo razabrati iz slijedeće činjenice. Madona je 
najčešće uzimana kao objekt umjetnosti i prikazana u neizmjerno mnogo 
varijanata kao majka, nježna žena, zaštitnica i t.d. a to su sve apstraktne misli, 
koje su umjetnici u razumnim nijansama pretočili u mramor, drvoi boju i mi 
izričemo pojam, kad kažemo, da ova Madona izražava bol, milosrđe. A to su 
realnosti, koje govore razumu i koje ne možemo shvatiti osjetilima, jer je 
golema razlika između osjetilne senzacije i misli odnosno pojma. Aristotel kaže, 
da tragedija stvara tipove i poezija uopće daje vlastito ime generalnom pojmu. 
Prema tome je Aristotelu poezija iznad historije, koja se bavi samo ovim ili 
onim čovjekom, dok poezija zahvata općenito. Protiv ovakva shvatanja ustao 
je naročito Croce tvrdeći, da ne postoje književni generalni pojmovi inkarnirani 
o jedno djelo nego samo jedan pojam u konkretnoj danoj činjenici, koji nimalo 
ne sliči istom pojmu izraženom od drugoga umjetnika. Za nj postoje samo 
konkretne činjenice a ne apstrakcija. Na temelju toga Croce je poistovjetio 
filozofiju književnosti s historijom, sasvim oprečno Aristotelu. Međutim je ipak 
istina, da je Moličre izrazio u Harpagonu pojam škrca,-a ne smije se opet 
zanijekati, da je tim pojam škrca iscrpen samo Harpagonu i zato drugi umjetnici 

mogu obrađivati isti pojam, ali s drugog stajališta. Tu se onda ističe jačina 
umjetnika, da je uzeo već obradivanu temu, ali je opet dao novo djelo 
intervencijom svoje ličnosti. Drugi obrađeni škrtac sigurno ne će biti Moličrov 
Harpagon, ali će svakako pripadati pod pojam škrca. Baš u tom elementu da 
se naročito odmjeriti jačina umjetničke individualnosti. Nijedan umjetnik ne 
može iscrpsti stanovitu ideju. Tako su mogle čitave književne periode živjeti 
od nekoliko ideja, jer je priroda u istom tipu umnožila individualnosti, pa nema 
u svemu ljudstvu dvije na dlaku iste duše. Praktičan je zaključak iz toga, da za 
umjetnika ne može nastati siromaštvo materijala za obradu, a samo umjetnici 
traže najkričljivije šlagere kao objekt prikazivanja. Ljudska je duša neiscrpivo 
more, iz kojega umjetnik može crpti svoje ideje. - Bez razuma nema prave 
percepcije, iako ima umjetnosti, koje mogu davati neestetske impresije (muzika 
za uspavljivanje), ali se ova razlikuje od umjetničke baš odsutstvom ideje. 
Prema tome percepcija polazi od osjetila, koja su pojačana imaginacijom i 
konačno u tom materijalu, zahvaćenom ćutilima i imaginacijom, razum 
obuhvata ideju. Sve tri činjenice nalaze se u istom aktu. Na taj način shvatamo 
apstraktno u konkretnom. U času percepcije ne razmišljamo i ne istražujemo 
način, kako smo došli do toga nego se razum spontano predaje utjecaju djela, 
a čim počne analiziranje, prekinut je estetski čar i mi postajemo kritici. 
Percepcija je ekstenzivna, jer zahvata čitav realni život, ali i progresivna ili 
intenzivna, jer češćim gledanjem umjetnosti sve dublje prodiremo u 
unutašnjost. Djelo nam se više otkriva. Detalji nanovo dobiveni ukopčavaju 
se u već stečenu cjelinu. 


Emocija. 


Zajedno s percepcijom ide afektivno duševno stanje, koje nazivamo 
emocijom. Ne smije se umjetnička emocija umiješati s fizičkim veseljem i boli, 
jer je umjetnička niknula više iz intelektivne percepcije. Emociju možemo 
praktički razglobiti u simpatični zalet prema djelu i drhtaj veselja, koji prati 
ovaj zalet. Ovim zaletom sjedinjujemo se s djelom u neke vrsti simpatije, koja 
nije osnovana na životnom interesu ili koristi. Ta simpatija ne znači ljubav 
prema nama svima, nego nas djelo ispunja magičnom milinom i zarobljuje. To 
je stanje naše stanje, ali nije princip ili uzrok simpatije prema djelu. Iako 
projekcija naših osjećanja prema djelu nije pravi umjetnički fenomen, ipak mi 
djelu u neku ruku povjeravamo naše tajne, što opet znači samo sekundarni ili 
popratni fenomen istinskog estetskog fenomena. Ovo duševno stanje 
kontemplacije dosada je najbolje obradio Bremond približivši ga umjetničkom 
zanosu svetaca, samo što umjetnički zanos ostaje profani, a ne natprirodni 
zanos. Po toj kontemplaciji sjedinjujemo se s djelom i to stanje pruža duši 
najplemenitije veselje i užitak. Ujedinjenje s djelom ispunja dušu magičnim 
drhtanjem i to se zove umjetnički užitak. To duševno stanje nastojali su 
kojekako protumačiti, a ovdje treba spomenuti da taj užitak može biti 

uvjetovan nekim okolnostima. Tako duševna aktivnost kod impresije ne smije 
trajati dugo, jer nas umara, ali ne smije biti ni kratka, jer ne pruža dostatno 
veselje. Užitak se povećava tim, što je percepcija jasnija i što je sadržaj njen 
bogatiji. Što se više sadržaj drame komplicira, to jači imamo umjetnički užitak. 
Osim toga arheologija, historija i druge znanosti mogu povećati užitak, koliko 
jače osvjetljuju pojedine momente percepcije. Kod užitka ne smije biti boli, jer 
ova narušava užitak, a duša nije mozaik, gdje bi jedan dio mogao uživati, a 
drugi trpjeti. Emocija je sasvim lična. Užitak je uvijek moj užitak. Impresija 
dakako uključuje subjektivni elemenat, koji je različan prema narodima, dobi, 
spolu i karakteru. Stoga baš ona i ne može biti samovoljna stvar, jer zavisi o 
percepciji, a ova ima neke stalne osnove. Prema tome može se raspravljati o 
"ukusu, ali na temelju objektivnih elementa, što ih je umjetnik unio u djelo, a ti 
su nepromjenljivi u svim okolnostima. U tom smislu trebalo bi popraviti 
poslovicu: de gustibus non est disputandum. 


Zaglavak. 


Tako su u glavnim crtama prikazane dvije ekstremne estetske struje, 
medu kojima se nalazi umjetničko djelo. Ovaj prikaz može se činiti previše 
apstraktan i sitničav, naročito s obzirom na književnost. Ipak nije tako. Sve 
kritičke metode naslanjaju se otprilike na jednu ili drugu estetsku teoriju. 
Formalistička kritika u književnosti naslanja se na objektivne elemente 
umjetničkog djela, dok je impresionistička pa sociološka imala oslon na 
subjektivističkom pravcu. Kako se moglo vidjeti, istina je negdje u sredini. U 
vezi s ovim problemom moglo bi se raspravljati o mnogim drugim, naročito u 
području književnosti, ali je iz ovoga jasno, kako je bogata i kompleksna 
umjetnička problematika i treba oprezno postupati, da ne upadnemo u 
ekstreme niječući jednoj ili drugoj pravo na život. U svima ima istine, a 
umjetničke teorije imaju sve pravo na život, koliko imaju u sebi životnih 
sokova. To će najbolje vrijeme pokazati. S obzirom na to simpatičan je napor 
pokoljenja, da osvijetle ovo zagonetno i magično područje ljudske djelatnosti. 
Ma kako bile čudne pojedine teorije, ozbiljnim radnicima bilo je na srcu naći 
istinu, jedino su nesposobni epigoni suvereno prelazili preko njih a dakako u 
sasvim neumjetničke svrhe. To naročito vrijedi za moderne sociološke, upravo 
klasne ideologe, kojima nije toliko do umjetnosti koliko do drugih ciljeva. 
Može netko reći, nijesmo došli do nekih apsolutnih zakona na području 
književnosti, makar se i odstranili ekstremni pogledi. Istina takvih norma nema, 
alito nije ni traženo, nego se kušalo što bolje prozreti tajnu umjetnosti. Teoretici 
će i nadalje raspravljati i okolišati oko djela s manjim ili višim uspjehom, a 
umjetnici će stvarati lijepa djela koja će vječno privlačiti pažnju ljudi. Voltaire 
je zbog svoje drskosti bio izdevetan, a zlobne aristokratkinje sa smješkom 

rekoše: "Bili bismo vrlo nesretni, kad pjesnici ne bi imali leđa". Tako i estetici 
muče umjetnička djela, ali sreća za nas da su lijepa, pa mogu sve izdržati.! 


1 Kostur ove radnje kao i raspored građe uzet je iz djela De Wulf: Z'oeuvre d'art et 
la beautć. Dodao sam i neka svoja opažanja na pojedinim mjestima kao i mišljenja 
drugih pisaca iz područja teorije književnosti. 


HENRI BREMOND 


(Prigodom primanja Andrć Bellessorta u Akademiju) 


Već više godina čekalo se, tko će sjesti u francuskoj Akademiji na mjesto 
preminulog Bremonda. Bili su radoznali, kakova će biti interpretacija smjelih 
književnih nazora umrlog akademika koju će dati njegov nasljednik. A. 
Bellessort nije zadovoljio možda radoznalost iz razloga, da ne naruši svečanu 
akademsku tišinu uzimajući u obranu ili napadajući književne teorije svog 
predšasnika. Predmet govora bile su neprijeporne zasluge Bremondove u 
istraživanju religiozno-mističke literature pod naslovom Histoire littćratre du 
sentiment religieux en France. Medutim ovo je tek jedan dio rada, posve 
originalnog doduše, ali manje zanimljivog od literarno-estetskih izvoda 
iznesenih u Les deux musiques de la prose, Pour le romantisme, Newman, 
Pričre et la poćsie, Poesie pure i drugima, koja su svojevremeno uzbunila i 
književnike i bogoslovce. Neobično razvijen umjetnički ukus povezan sa 
širokim teološkim obrazovanjem dopustio mu je da zade u područje kroz 
vjekove netaknuto, svakomu djelomično pristupačno, ali i opasno, jer se radi 
o granicama i ukrštavanju tajinstvenih područja čiste poezije i mistike. 
Spomenute preduvjete Bremond je smatrao nedostatnim da pristupi rješavanju 
pitanja, nego je prije proučio domaću i stranu mističku literaturu i došao do 
Zaključka, da postoji veza među poezijom i mistikom. Nepovjerenje prema 
izvodima dolazilo je dijelom radi nekih činjenica iz njegova života: kao istup 
iz isusovačkog reda, s kojim je ostao u vezi do kraja života, zatim crkvena 
osuda djela Za vie de Sainte Jeanne de Chantal, kojoj se lojalno pokorio i 
nesmetano nastavio započeti rad. Uz to se proslavio temperamentnom 
obranom toliko ozloglašenog romantizma, napose francuskog, koji je povezan 
uz imena Rousseaua i Lamennaisa. 


Bellessort se samo dotakao gornjih pitanja spomenuvši golem utjecaj 
engleske literature na književnu izgradnju Bremonda. Shelley, Keats i dr. 
znatno su utjecali na njegovo poimanje čiste poezije. Kako je u Engleskoj 
proveo dosta vremena, nužno je izgubio vezu sa "klasičnom francuskom 
književnošću, gdje vlada red i hijerarhija među idejama, logikom i razumom 
bacivši se u područje književnosti osjećaja i slobodne mašte". Ova konstatacija 
kao i ona da je malo ljubio klasičnu književnost uz rijetke izuzetke sasvim je 

ispravna, kad znamo, kakovu je borbu vodio protiv klasičnih nazora u literaturi. 
Činjenica da je napisao Apologre pour Fćnelon dovoljno je osvijetlila njegove 
simpatije za ovoga a protiv tvrdog, neumoljivog i logičnog Bossueta, koji je 
djelovao više na razum nego na osjećaj. Riječ osjećaj postaje kod Bremonda 
centralno pitanje u području književnosti pa i kod isključivo vjerskih 
istraživanja na pr. duševnih nemira obraćenika. Razum i volja čine mu se na 
površini a osjećaj u središtu duše nepristupačnom razumu. Bellessort misli, da 
je ovo osnova njegova slavnog govora u Akademiji o čistoj poeziji, jer ona u 
sebi sadrži, neovisno od drugih proizvoda ljudskog duha s kojima nužno dolazi 
u vezu, čarobnjački elemenat. Dojam takove poezije ne dolazi od ideje 
sadržane u pjesmi, jer ona može biti i banalna, nego od same nje, ritma, odjeka 
riječi i unutarnje ljepote. Bellessort misli, da je Bremond zaboravio na dvostruki 
dojam, ako u pjesmi sudjeluje i razum, iako je nemoguće, da sam postigne 
tako magične efekte, jer ni misterij ni čistoća poezije nijesu kompromitirani, 
ako stihovi sadrže duboke misli. 


Bremond je bio vanredan esejist i spretan polemičar znajući protivnika 
onemogućiti neočekivanim obratima riječi i teškim dokazima. koje bi često 
uzimao iz redaka svog protivnika. U ogorčenim borbama nije gubio ravnoteže, 
premda je uvijek odgovarao s izvjesnom primjesom ironije. Chaumeix 
primajući Bellessorta ovu je notu naročito podvukao kod njegova predšasnika 
sa nekoliko opreznih riječi. I on priznaje, da poezija može otkriti u časovima 
tajinstvene ekstaze dragocjeno blago i nove vidike, ali to Crkva posmatra sa 
skrajnjom opreznošću, jer zna, što je osjećaj i srce pa im dopušta neke ustupke, 
ali ne voli, da razum ostane dugo po strani. Radi sigurnosti može i intervenirati 
među Bogom i vjernikom, makar bili u tijesnim odnosima, jer se vjernik nalazi 
na opasnim mjestima pa može zalutati. Priznaje Bremondu, da je poštivao 
svećeničko odijelo i kad se uputio opasnim stazama, poslušao je vanjski glas i 
zaustavio se. Tako je Crkva uspjela, da zaustavi šumni trk njegovih misli i 
sačuva sebi ovaj rijetki vatreni duh. Chaumeix očito zauzima protivnički stav 
prema Bremondu, kada novom akademiku sugerira misao, da i on više voli 
kršćanina po receptu Bossuetovu nego čistu ljubav kvijetista toliko dragu 
Fćnelonu, jer se njihova ljubav odriče razuma i zaboravlja dogme, da se klanja 
samo nepoznatom. Osim toga Fćnelonova se vjerska koncepcija poslije njega 
izrodila u filozofski sistem, a zatim volterijanski deizam i napokon u 
sentimentalna vjerovanja a la Rousseau. Bez obzira na usvojivost ili ne primanje 
Bremondovih izvoda, opće je priznato, da se dotaknuo nenačetog pitanja, 
oprezno izvodio zaključke i stekao dosta privrženika. Gornji su akademici 
zauzeli, premda prikriveno, protivnički stav znajući, da se to pitanje još i danas 
raspravlja te da Bremond ima vatrenih zagovornika. Vrijedno se upoznati s 
njegovim mislima, jer uzbuna i dugotrajne polemike nijesu plod Bremondova 


nemarnog ishitrivanja i želje za novostima nego rezultat ozbiljna rada i 
proučavanja. 


Prvi je kamen spoticanja došao, kad je htio rehabilitirati romantizam. 
Počeo je od god. 1908. dokazivati, da romantizam ne zaslužuje uvreda, koje 
mu se nanose u novije vrijeme ne poričući i očevidne nedostatke. Okrivili su 
ga za sve nedaće, što su stigle Francusku ne samo na književnom nego i na 
drugim područjima. Tako je iz njega izašao lažni misticizam, zabacivanje 
razuma i spekulativne filozofije, a počelo se obožavati srce i osjećaj kao glavne 
komponente duševnog organizma. Romantizam je postao u očima protivnika 
hidra, koja je Francusku svalila u nered. Bremond veli, da je neopravdana 
optužba, jer i romantizam i misticizam potječu iz "dubljine naše duše, tajnovitog 
predjela, gdje počinje sveta opijenost pjesnika i gdje se priroda predaje milosti, 
koja pripravlja na susret Boga". Zatim odbija pomisao identifikacije pjesničkog, 
ili romantičkog (za nj je to isto) doživljaja sa mističnim. Njemu je dosta da se 
"pjesnička inspiracija postavi u prvi red prirodnih i profanih stanja, gdje se 
mogu otkriti glavne crte, prepoznati slika i skica mističkih stanja," kako bi se 
izrazio poznati teolog Grandmaison, na čiji se sud Bremond oslanja. S toga 
ako je romantizam izvor anarhizma, onda je to i misticizam. Iskreno zalaganje 
za romantizam pribavi mu mnogo neprijatelja, koji su već odavno dokazivali, 
koliku je pustoš napravio u književnosti i životu. Za nacionaliste je romantizam 
otpad od francuskog genija, koji se najbolje izrazio u klasičnoj književnosti, 
gdje nema ni traga izljevima srca, ličnim nastranostima i sentimentalnosti; kakva 
se pojavila u XIX. stoljeću. Tek što je napustila klasični ideal, prestala je 
francuska književnost vladati Evropom, a to se osjetilo i na političkom polju. 
Maurras je napisao čitavu knjigu Glupi XIX. vijek, jer je romantizam zabacio 
razum, uništio društvenu hijerarhiju i tako otvorio vrata bezvlađu poznatom 
pod imenom republikanstva i demokracije. Osim toga je romantizam anglo 
-germanskog podrijetla i kad su ga prihvatili Francuzi, samo je nanio štetu 
njihovoj individualnosti. Zadnjih je godina Paul Raynaud u svojoj knjizi o 
romantizmu pozvao javnost, da se odrekne stranog romantizma, koji još uvijek 
vlada u književnosti. Povratak klasičnoj slavi opravdan je u ime nacionalnog 
prestiža, uspjeha književnosti i latinskog genija. 


Bremond se nije smeo, nego je još odlučnije ustao na obranu. Zbirka 
članaka pod imenom Pour le romantisme prava je apologija njegova ideala. U 
prvom redu oborio se na legendu o Boileau-u, tobožnjem zakonodavcu 
klasične književnosti, koji je upravo ponavljao dotad ustaljena pravila. 
Polovina mu rada pripada kaćiperskoj književnosti, protiv koje se borio, tako 
da pripada osrednjim piscima 17. stoljeća. Brunetičre ga je slavio zato, što je 
definirao klasični ideal koji je bio zajednički čitavoj Evropi od renesanse do 
revolucije, a Lanson je iskonstruirao čitavu filozofiju iz njegovih pravila, dok je 
za Bremonda ne "jedini zakonodavac, nego jedan od brojnih pisara Parnasa". 

I kad bi ponovno pisao o njemu, istaknuo bi naročito siromaštvo njegove 
estetike. Ako uopće postoji teorija klasicizma, izgleda mu naivno tražiti je u 
Art poćtique. Bremond prihvaća mišljenje Bellessortovo o njemu, naime da je 
Boileau mislio, da se drži nekih pravila, a upravo se pokoravao svome 
realističnom talentu. 


Drugi članak posvetio je Lamennaisu u vezi s podrijetlom katoličkog 
romantizma. Napisan je prije rata prigodom knjige Ch. Marćchala o 
Lamennaisu. Marćchal je naročito naglasio sličnost Lamennaisa sa zloglasnim 
Rousseauom i izveo zaključak, da je sav romantizam zlo, kad mu je izvor 
mutan. Bremond pobija mišljenje, da je Lamennais od ranog djetinjstva nosio 
klice kasnijeg otpada. Osim toga romantizam Rousseauov ima samo vanjske 
veze s golemim pokretom vjerskog preporoda, kojemu je upravo Lamennais 
dao definitivni elan, pa ako se odbaci on, ista sudbina čeka Gerbeta, 
Lacordairea, Montalemberta, Veuillota i druge. Dovodi se u vezu njegova 
osjećajnost sa Rousseauom ali po Bremondu je upravo to bio glavni faktor 
preporoda, jer se Bog ne služi samo razumom ljudskim. Da sv. Augustin nije 
bio nego mislilac, bi li ikada tako dirnuo srca vjernika i Crkve uopće kao sa 
Ispovijestima? Svi su se duhovni pokreti oslanjali na moć osjećaja tako i 
Lamennais, s tim više što su prilike tražile, da se djeluje na ljude maštom i 
srcem. Tragika je njegova u nezasitnoj želji za polemikom. Bačen u borbu, 
nije bio odgovoran za neka pretjerivanja i da mu je rečeno na vrijeme, da se 
okani tog strašnog oružja, sigurno bi se pokorio i ostao u krilu Crkve. 


U eseju o W. Scottu imamo topao prikaz konzervativnog romantizma, 
a dugi i teško pisani članak o Barrčsu daje nekoliko pogleda u prilog 
romantizma. Rasprava o Sainte-Beuveu prava je apologija romantizma ustajući 
protiv općeg mišljenja, da je Sainte-Beuve u drugoj polovini života okrenuo 
leda romantičkom idealu mladosti. Nepopravljivi romantik - kaže Bremond 
- nekada se razumom opirao dogmi ali srcem nikada, jer je ljubio dubinu duša, 
bolnu osjećajnost i zaboravljen život. Jedino se tako može protumačiti ljubav 
prema romantičkim prvacima. Možda je pokušao prekinuti s mladim 
godinama, ali je osjećajna priroda nadvladala; upravo je pjesnik slavio slavlje 
nad filozofom. Instinktivna buna pjesnika protiv čistog razuma držala ga je do 
kraja života, kako se razabire najbolje iz shvatanja toka historije. Slava mu je 
neprolazna ne radi nauke, jer je upravo nema, kao ni radi obrazovanosti, nego 
radi skladne kombinacije triju elemenata infra i supra-racionalnih: neutaživa 
osjećajnost, savršen ukus i nepojmljiva moć shvatanja realnosti duhovnog 
svijeta ili drukčije: strastven kritičar, arbitar ukusa i otkrivač duša. Kod ovog 
posljednjeg svojstva Bremond dovodi u vezu mistična stanja s pjesničkom 
inspiracijom, koja se može nazvati profanom mistikom. Zna, da mnogi 
istovjetuju takav misticizam s boljševizmom, ali to ne smeta, da se drži toga 
izraza. Osnovno natprirodno mističko stanje jest direktan osjećaj nazočnosti 

Božje, intuicija nazočnog Boga, a analogno profano stanje bilo bi izravno 
osjećanje nečije nazočnosti, intuicija nazočne osobe. Razum je nemoćan da 
uspostavi takav realni i intimni odnos duše s dušom. "Razum može dokazati 
opstojnost Boga, ali ga nikakav silogizam neće učiniti nazočnim i osjetljivim u 
srcu." Zaključujući interesantnu digresiju tvrdi, da ne možemo nikada 
postignuti "osjećaj nazočnosti", ako ne posreduje neka posebna sila, sasvim 
tajnovita, koju naziva mističnom. Sainte-Beuve je besmrtan zato, jer je učinio 
nazočnom legiju duša, dok nam drugi kritičari daju seriju razumnih bića. Put 
razuma upravo je protivan izravnoj intuiciji mistika. Zes Lundis Sainte-Beuveovi 
otkrivaju samo duše i ono što je u njima nesaopćivo. Na taj način kritik-pjesnik 
ostaje vjeran i u zadnjim godinama sklonostima mladosti t. j. romantizmu. 
Govori on doduše, da će tražiti u svom radu istinu kao filozof, ali to je upravo 
realnost, koju uz to mora i ljubiti. Stoga je Sainte-Beuve, gotovo nevjernik, 
sačuvao kontakt s dušama, koje su u blizini Božjoj, kad se onako dirljivo izrazio 
o Nasljedovanju Krista. Napokon Bremond završava knjigu s nekoliko 
majstorskih konstatacija. Sainte-Beuve nije nikad definitivno prekinuo s 
vjerom, niti mu možemo vjerovati, kad pod starost tvrdi, da je vjerovao samo u 
danima djetinjstva, kad upravo nije znao za se. Bremond pače odlučno tvrdi, 
da ima više kršćanstva u Consolationsi Voluptć, nego u Gćnie du christianisme. 


IL. 


Les deux musiques de la prose pruža zanimljiv prikaz francuske 
poetizirane proze unatoč borbi, da se u to područje ne unose pjesnički 
elementi. Tu se Bremond pokazao kao sjajan poznavalac duha francuskog 
jezika, muzičkog ritma bilo u stihu, bilo u prozi. Došao je do zaključka da je 
podloga francuske proze osmerac (83%), pa su bile uzaludne opomene, da se 
izbjegava stih, jer su ga pisci nesvijesno upotrebljavali. Ta činjenica morala bi 
se uvažiti kod književnog odgoja djece. Morali bi se naime odstraniti ljubitelji 
čistog razuma, koji se zanimaju samo za sadržaj a ne za formu. Profesor 
književnosti nije nastavnik filozofije, jer su razum i muzika - poezija dvije 
različne stvari. Mjesto da se nastavni program završava filozofijom, trebalo bi 
početi njom, a završiti književnošću, jer je ova za djecu neprilaznija. Kad bi 
bio ministar prosvjete - kaže Bremond - zabranio bih u školama Boileaua ili 
bih ga pretočio u prozu, jer kod njega djeca ne mogu osjetiti nikakve muzike 
riječi. Dakako da će opet ostati nerasvijetljen pjesnički misterij unatoč 
genijalnim analizama djela. To potvrđuje zadnjim podnaslovom knjige Prema 
definiciji romantizma. Kad se pojavila njegova obrana romantizma, jednima je 
bio modernist a drugima klerikalac, a on daje nakon proučavanja francuskog 
osmerca u prozi - upravo neuspjelog pokušaja da se svede magija riječi na 
neka pravila - ovu definiciju romantizma: Klasik je u pravom smislu riječi, tko 
se tvrdoglavo opire, a romantik tko se dragovoljno pokorava nepoznatome 
(je ne sais quoi). Prema tome je pretjerano kad se traži od kritika, da može 

opravdati jasnim dokazima simpatije prema izvjesnom djelu kao kod 
provjeravanja algebarskog rezultata. Grdna je pogreška racionalističke poetike, 
kad u svemu traži pravilo i razlog, a nalazi se pred tajnom, koju ne može razum 
dokučiti. "Ako se odbaci i uništi ono nepoznato, uništuje se ujedno pjesnički 
smisao i ja dodajem kršćanski, klasična hereza obara svaku poeziju i svaku 
vjeru" - kaže Bremond. Svakom literarnom kritiku dolazi neizostavno čas kad 
razum mora kapitulirati i pustiti da u njemu proradi tajna sila, kojoj je predmet 
ne razumjeti i protumačiti nego osjećati i razmišljati. Razum može raditi kod 
djela do izvjesne granice i tko se ponizno ne pokloni pred nepoznatim, tome 
je poezija zatvorena. I poezija i proza što su savršenije, to više izmiču našim 
uvjerenjima. Stoga je ion uništio svoja istraživanja o osmercu, jer iako se proza 
podvrgava nekom ritmu, ipak je savršenija ona, kod koje se ritam manje osjeća 
i nameće (p. 112). 


Teorija romantizma usko je povezana s Bremondovima poimanjem 
čiste poezije. U predgovoru Zričre et la poćsie ponavlja kao opće priznato da 
u poeziji ima nepoznatoga. Od Aristotela do predromantizma nastojali su 
mučnim analizama umjetnina odgonetati taj misterij, ali nijesu uspjeli. Od 
romantizma estetika mijenja perspektivu ne uzimajući za osnovu istraživanja 
gotovo djelo, nego njegov postanak odnosno život pjesnika koliko je pjesnik. 
Treba tumačiti pjesničko stanje (expćrience) u kom stvara djelo. Ni ovdje se 
ne može dosegnuti do kraja tajne, ali ćemo biti bliži rješenju nego prije. Ovo 
djelo daje nam Bremondove poglede na čistu poeziju u vezi sa mističnim 
stanjima. Proučavajući mistične doživljaje u vezi s pjesničkim uvjerio se, da se 
posljednji djelomično daju osvijetliti prvima. U ovom listu bilo je govora o tom 
(Hrvatska prosvjeta. 1929.), stoga iznosim glavne misli koliko pomažu jasnije 
poimanje njegove teorije romantizma. 


Antikni pojam inspiracije kod Platona i Aristotela znao je za razliku 
među pjesničkom i običnom spoznajom. Po Bremondu je Aristotelova krivnja 
u tom, što je prešutio tu razliku - osim neznatne napomene o katarzi - i ta je 
šutnja zavela estetike na krivi put sve do romantizma. Dakle nije porekao 
pjesničkog misterija, ali ga nije ni naglasio davši se na proučavanje čisto 
razumskih komponenata umjetničkih proizvoda. Nije čudo, da su kritici dugo 
vremena smatrali pjesnicima samo one, koji su se držali Aristotelovih pravila 
kao bitnog preduvjeta za stvaranje dobrih djela. Humanisti su načeli problem 
pjesničke tajne, ali je intelektualistička reakcija brzo presjekla put k pravilnom 
rješavanju specifično pjesničkog pitanja umjetničkog stvaranja. Boileau je 
ponavljao Aristotelova pravila i ne dirajući u pravi problem. Intelektualistička 
reakcija triumfira u XVIII. stoljeću i ponizi pjesništvo nazvavši ga djetinjarijom. 


Romantizam je povratio čast tradicionalnom mišljenju o pjesničkom 
daru odbacivši racionalističku estetiku XVIII. stoljeća. Staroj kritici nedostataka 

i vrlina pojedinog djela, zbirkama pravila i uputa za stvaranje suprotstaviše 
metafizičku znanost same poezije Manzonija, Shelleyja, Keatsa, Lamartinea i 
dr. Njima je poezija stvaranje i neka vrst objave. Neka sila zahvati pjesnika, 
koju ni sam ne može razumjeti ni kontrolirati i primorava ga na stvaranje. To je 
prava poezija, bez ikakve primjese didaktizma, jer pjesnik ne poučava niti 
može na se uzeti tu ulogu. 


Između pjesničkog doživljavanja i moći poučavanja veze su prekinute. 
Prigovor da se tom pjesniku zabranjuje misliti, Bremondu je suvišan, jer bi to 
značilo isto, što i uho siliti da miriše. Sam doživljaj ne obogaćuje mu obično 
znanje stečeno razumom. Ipak čudnovato doživljavanje ne može čuvati za se, 
nego ga saopćuje riječima, koje upotrebljavaju i drugi ljudi. Riječi su mu samo 
sredstvo, ne da nas pouči, nego da nas uzdigne u neko uzvišeno stanje, potrese 
najskrovitije dubljine duše i u tom je čudo poezije, što običnim riječima utiskuje 
novu snagu, koja se obično naziva magičnom. Ovdje Bremond uzima 
Claudelovu sliku o Animusu i Animi, te prva znači razum, a druga poeziju. 
Anima pozajmljuje od razuma riječi, ali im ulijeva svoj vlastiti život - pjesnička 
ih inspiracija preobražava. 


Bremond tvrdi, da nije neprijatelj razuma, nego samo ustanovljuje 
činjenicu. Racionalisti se ne trebaju bojati. Osim toga davno je priznata razlika 
među pjesničkom i racionalnom moći, samo što su klasicisti prvu prezirali uime 
razuma, a romantici odlučno ustvrdili, da to nije nikakav mit, te je postavili na 
dolično mjesto. Ovdje Bremond ide dalje tvrdeći da je to pjesničko 
inspiraciono stanje analogno mističnom oslanjajući se na Grandmaisona, 
kojemu pjesnička inspiracija pripada "među prirodna i profana stanja, gdje se 
mogu otkriti glavne crte, prepoznati slika i skica mističnih stanja". Natprirodni 
red ne mijenja čovječjeg psihološkog mehanizma, nego ga samo oplemenjuje, 
a slično je i kod pjesnika. Osim te sličnosti nema ništa zajedničko među njima, 
a kako su to stanje opisali vjernije mistici, to se od njih učimo ili nastojimo s 
pomoću njihovom rasvijetliti pjesničko stanje. Na to nas ovlašćuje činjenica, 
da je u pjesničkom stanju u upotrebi isti psihološki mehanizam, kojim se služi 
i milost, da nas potakne na molitvu. 


Bremond razlikuje tri faze pjesničkog stanja, a od tih samo inspiracija 
pripada u tajne. Prvo zato jer nam ne donosi ništa novo, a daje mogućnost, da 
prodremo dalje od površine u bitak stvari, drugo zato što ne ovisi od naše 
volje, jer je opće priznato, da je inspiracija neki posjet nepoznatoga, što su 
stari zvali demonom. Ovdje približuje profano mistično stanje natprirodnom 
bez namjere, da izjednači blijedo pjesničko stanje sa suncem kontemplativaca, 
nego samo kod njih traži osvjetljenje pjesničkog psihološkog mehanizma. 
Mistička spoznaja ujedinjuje sveca s Bogom a pjesnička inspiracija sa bitkom 
stvorenih stvari. Prigovor da su klasici dobro poznavali ljudsku dušu odbija 

tim, što bi Racine bio mnogo manji od moralista i govornika, da mu je samo u 
tome veličina. Snaga je njegova pera ne u racionalnom poznavanju ljudi nego 
u pjesničkoj spoznaji duša, jer nam otkriva skrovite predjele duše kod opisanih 
lica. Ipak se ne može dijeliti pjesničko stanje od razuma, Anima od Animusa, 
jer bi Anima spala u red životinjskog instinkta. Nemoguće ih je odijeliti, jer se 
obje moći nalaze u jednoj nedjeljivoj duši, samo jedna na površini, a druga u 
sredini. Među njima vlada sporazum i intimna suradnja. 


Po Bremondu svatko ima mističkih stanja, a pjesnici i sveci razlikuju se 
od običnih ljudi intenzivnošću rada u dubljini duše. Na najvišem stupnju nalazi 
se svetačko mistično stanje, zatim profano pjesničko i napokon ono osrednjih 
pjesnika, koji se ne mogu izraziti, i čitalaca, koji ne znaju pjesnički čitati. 
Specificum je pjesnika u tom što osjećaju nesavladivu želju da saopće svoje 
stanje drugome, pa u tom odgovaraju proroku u natprirodnom redu. Pjesnik 
hoće, da i kroz nas prođe tajnovita struja kad čitamo njegovo djelo. Taj dar da 
prodre u sredinu naše duše i potrese je svojim riječima, naziva se "čudom 
poezije". S tog stajališta Bremond tumači enigmatični tekst Aristotelove Poetike 
o Katarzi, koju istovjetuje sa sjedinjenjem pjesnika s bitkom stvari. To je triumf 
pjesničkog inspiracionog stanja nad razumom i svim moćima s površine duše. 
Katarza je sama poezija, koja se saopćava magičnim posredovanjem riječi. 


II. 


God. 1901. imenovan je Bradley profesorom u Oxfordu. Za nastupno 
predavanje uze "La poćsie pour la poćsie" ili što ima uistinu pjesničko u jednoj 
pjesmi u kojoj ima mnogo nepjesničkih elemenata? Bremond pripovijeda, da 
su na nj duboko djelovale Bradleyjeve riječi, koje je u ono vrijeme slabo 
razumio radi nacionalističkih i antimističkih predrasuda. Od tada ga mučio 
problem poezije, pa ako je nešto pridonio rješenju toga pitanja, ima zahvaliti 
poslije Newmana i mistika najviše Bradleyju. Plod njegova istraživanja bio je 
glasoviti govor o čistoj poeziji (poćsie pure) održan u Akademiji 24. X. 1925. 
Nije ni slutio, da će govor od kojih 10-12 stranica uznemiriti francusku 
književnu javnost. Javilo se mnogo protivnika i pristalica i među zastupnicima 
egzaktnih znanosti, pa je bio prisiljen dati neka razjašnjenja u Nouvelles 
Littćraires. Sadržaj govora prilično je jednostavan. U poeziji naime ima najprije 
onoga što je neizrecivo a zatim slika, misli i t.d. Pjesnički karakter pjesme dolazi 
od tajne realnosti, koja se zove čista poezija. To dokazuje Bremond tim, što je 
dosta da pročitamo nekoliko stihova istrgnutih iz pjesme, da se u nama stvori 
pjesničko raspoloženje. Za pjesničko čitanje pjesme nije potrebno shvatiti 
smisao, jer ima efektnih pjesama bez naročite sadržine, i ako bismo pokušali 
dati im kakovo značenje ili premjestiti riječi, poezija bi iščezla. Sadržaj, smisao, 
slike i drugo smatra "nečistim", i što nam oni kažu to može pružiti i proza. 
Smisao što ga filozof i gramatik nalaze u pjesmi, nije poezija. Pjesnik kao 

razuman čovjek drži se pravila razuma i gramatike, ali ne kao pjesnik, jer on 
daje samo ono neizrecivo u izrazu. Nadalje je poezija muzika koja dovodi u 
našu dušu čudni fluid, da je preobrazi i potrese, a riječi, kojima se služi i 
prozaist, samo su provodiči tajne sile. Ova nam napokon daje mogućnost, da 
sudjelujemo u pjesničkom inspiracionom stanju prije negoli doznamo za 
smisao. Poezija je zagonetna magija koja je blizu molitve - završuje Bremond. 


Iskreni privrženik Bremonda Souza drži, da je debata nastala radi toga, 
što je Valćry pod čistom poezijom razumijevao kemijsku čistoću, dok Bremond 
misli na metafizičku u vezi sa biološkom t. j. da neko biće izražava samo 
osebinske oznake, koje su povezane sa podrijetlom bitka. On misli također, 
da Valćry nije prvi upotrijebio izraz "čista poezija", kako je dokazivao Lalou, 
jer se on može naći još kod Baudelairea. 


Najžešći njegov protivnik bijaše Souday, nazvavši Bremonda 
manijakom, koji razum žrtvuje nekim tajnama, dok su se ljudi divili pjesmi 
upravo radi racionalnih elemenata koje sadrži. Bremond je više puta odgovorio 
Soudayju nazivajući ga mučenikom razuma. Pisali su mu teolozi, fonetičari, 
filozofi, tehničari neki u prilog njemu a drugi protiv. On je svrstao protivnike u 
grupe: racionalisti, naučenjaci, artisti i buržoazija, i svima posebno odgovorio 
navodeći dokaze ne samo iz francuske nego engleske i njemačke literature. 
Završujući debatu napominje, da mu je glavno bilo uspostaviti razliku medu 
običnim razumom i pjesničkom spoznajom, odrediti prvomu granice kad zalazi 
u područje nepoznatoga i neizrecivoga, kako ga susrećemo u umjetničkom 
djelu. Souza je priskočio u pomoć hvaleći Bremondovu zaslugu, da je postavio 
poeziju na dostojno mjesto, koje joj neki u posljednje vrijeme uskraćuju, kao 
Maurras. Pohvalio mu je knjigu Musique intćrieure i napao Barbarie et poćsie 
kao na atentat na poeziju, jer je u istom djelu stavio podnaslov: "prema 
intelektualističnoj umjetnosti". Osudio je brutalne napadaje Soudayjeve, jer je 
podmetao misli, koje Bremond nikad nije izrekao kao na pr. da Bremond 
progoni svaki smisao i razum uopće. Dobronamjerni kritici - kaže Souza 
- potvrdili su izlaganja Bremondova. 


Prošlo je više godina od tih polemika, ali se još nijesu pomirili u pitanju 
poezije. To se vidjelo za vrijeme iza smrti Bremondove, kad se općenito 
priznavalo, da su mu izvodi još aktuelni, te je moguće tražiti dalja razjašnjenja. 
Možda se nikada neće složiti u tom teškom pitanju, ali je nesumnjivo 
Bremondova zasluga i dokaz oštroumnosti, kad je pokrenuo pitanje, koje je 
stalo svakome na jeziku neizrečeno. Dodirnuo je najtajnovitija pitanja duše i 
mnogo svijetla unio u predjele, koji svakodnevno stoje u upotrebi, a tako ih 
malo poznajemo. Ne treba zaboraviti da su sv. Terezija, Ivan od Križa i sv. 
Franjo bili veliki kontemplativci i ujedno pjesnici. Bremond je zašao u to 
područje tragajući za dodirnim točkama dvaju faktično različnih svjetova. 

Pp....————————.. 


Sigurno nije rekao posljednju riječ o tom delikatnom pitanju, gdje se dugo 
vremena nije znalo ni postaviti ispravno pitanje. Bremond ga je, priznajmo, 
barem postavio. A i to je velika zasluga... 


ENGLESKI ESEJI 


Književnost britanskog otoka iz raznih razloga malo nam je i danas 
pristupačna, pa je ovaj prijevod eseja dragocjen prilog upoznavanju bogatoga 
engleskoga duha. Kako se vidi iz sadržaja, većina eseja govori o književnosti 
u najužem smislu riječi, te nije suvišno napomenuti, da je u Engleskoj izrečeno 
u tom pogledu mnogo korisnih misli bez jačega utjecaja na ostale evropske 
narode. Sva moderna estetika osobito literarna nastala je pod direktnim 
utjecajem engleskih pisaca. Klasična literarno-estetska raspravljanja ograničena 
su na evropski kontinent, a srž njihova gledanja bio je objektivističko 
“formalistički barem kod najjačih predstavnika, a kod Engleza veću 18. stoljeću 
nastaje oštra reakcija protiv tome shvaćanju s izrazitom notom subjektivizma 
to jest prenošenja estetskih vrednota na subjekt. Tu je naravno došlo do 
sitničavog psihologiziranja i dugih rasprava o subjektivnim elementima pri 
promatranju umjetničkog djela. Ipak nije ostala uvijek oštra granica među ta 
dva naziranja s obzirom na estetski fenomen u umjetnosti. Engleski pisci od 
vremena do vremena znaju se uživjeti iu druga naziranja, kako to pokazuje i 
prvi esej u ovoj knjizi. Među esejima ima manje i više zanimljivih s obzirom na 
književnost, ali namjera prevodioca i nije bila izabrati samo strogo književne 
eseje nego dati nekoliko primjeraka engleskog eseja uopće. Esej nije ograničen 
samo na književno pitanje, barem tako nije shvaćen uvijek, ali svojom 
naročitom tehnikom postaje gotovo uvijek književnom vrstom. Bitnost eseja 
nalazi se upravo u onom ličnom elementu unesenom u razlaganje prema 
suhoparnom i historiziranom razlaganju drugih načina pisanja. Dakako da se 
tu gubi tvrdo tlo naučnog dokazivanja, a nije čudo, da se teško dolazi na osnovi 
eseja do nekih čvrstih i naučnih zaključaka. Sve je neodređeno jasno u stilskom 
izlaganju, ali maglovito u osnovnoj koncepciji, privlačivo u izražaju, ali teško 
shvatljivo kao logična cjelina. To je osnovna karakteristika svakoga eseja pa i 
ovih. Sve to dolazi odatle, što se esej približuje književnosti a nekada i čistom 
umjetničkom stvaranju. 


M. Murry zastupan je s tri eseja, koji su neobično interesantni, premda 
su fragmentarni. Njegova misao o pozivu kritike nije nimalo originalna koliko 
karakteristična za engleskog pisca; naime zauzimanje za filozofijsku odnosno 

- humanističku kritiku, kojoj postaviše temelje antikni estetičari. Svrha umjetnosti 


56 


leži u konačnom životnom idealu dobra čovjeka, a taj aspekt mora tražiti 
kritičar pri ocjeni djela, jer umjetnička problematika može biti zanimljiva i 
korisna u svakom pogledu, ali je nužno imati vrijednosnu skalu, prema kojoj 
ćemo mjeriti, a ta skala napravljena je s obzirom na ideal dobroga života. 
Stajalište je to malo iznenadno s obzirom na gore rečeno o temeljnom pravcu 
engleskih estetičara, koji su nastupili upravo protiv takova naziranja klasične 
literarne teorije. S tim je u vezi esej Murry-a o značenju ruske književnosti, koji 
je najdublje pisan od svih u knjizi, a misli su ujedno originalne i možda dosada 
najzaokruženije, što je uopće napisano o osnovnim pokretnicama ruskoga 
čovjeka i napose umjetnika. Kako je taj esej u vezi s prijašnjim vidi se odmah 
na početku iz ove konstatacije: "Ruska je knjiga sasvim prožeta, upravo 
prezasićena mislima o problemu, što valja, a što ne valja da radimo". Za razliku 
od drugih književnika, ruski se izražava svom žestinom, jer mu nije bilo 
dopušteno lično političko izdovoljenje. Nagomilana snaga ruskoga duha našla 
je oduška jedino u knjizi. Kao skučeni čovjek ruski je umjetnik, ne vidjevši 
pravoga života, mislio, da postoji uistinu savršeni život za razliku od pakla u 
kome se on nalazio. To se odrazilo i u kritici, koja je usvojila kao kriterij i 
političku pripadnost pisca. K tome Rus je uvjeren, da se zlo ne može pripisati 
pojedincu, nego postoji kao nešto apsolutno i traži tome lijeka u moralnom 
zakonu. Stoga se i umjetnik susteže od suda ili osude, i nalazeći se među dva 
ekstrema ne prima nikakovo kompromisno ili osrednje rješenje nego ili jednu 
ili drugu skrajnost. Iz toga je nužno proizašla druga osnovna značajka ruske 
književnosti: kršćanski karakter. Kada pisac vidi, da bi se moglo naći rješenje 
sukoba, on ne prihvaća ničijeg posredništva, nego suprotnosti još više nateže 
do konačnog uništenja jednog ili drugog od protivnika. Nema polovičnog 
rješenja ili nagodbe i spreman je za jednu suzu pravednika povratiti ulaznicu 
Bogu na ovaj tobože dobri svijet - kako to čini Ivan Karamazov. Ruski duh 
traži u svijetu sklad ali idealan i u običnom životu nedokučiv i ne nalazeći ga 
spreman je prihvatiti najnevjerojatnija rješenja. Ta tragična problematika ipak 
nije završena s Čehovom - kako Murry sugerira - ona je jednako nastavljena 
kod kasnijih pisaca. 


Esej istoga pisca "Čista poezija" čini se dijelom nedovršen a dijelom 
možda i nepravedan prema Bremondu, jer ovaj nije zanijekao intelektivni 
elemenat u poeziji nego mu oduzeo specifično pjesničko značenje. Bremond 
je izričito rekao u više navrata, da je i pjesnik čovjek pa mora biti logičan u 
mislima, ali čar poezije ne dolazi od visokih misli nego od tajnovitog fluida, 
koji iz pjesme struji. Tako shvaćen i formuliran problem kod Bremonda s 
obzirom na poeziju Murry ne priznaje, jer to nije problem samo poezije nego 
stila uopće. To je pitanje stvaralačkog stila. Murry mu suprotstavlja naziranje 
Stendhala, koji je vjerovao samo u logičnu misao bez stilske kićenosti - volio 
je jezik matematičara: "Le style est ceci: ajouter a une pensće donnće toutes les 

circonstances propres a produire tout I' effet que doit produire cette pensće." 
Piscu je u tome čitava tajna poezije, koju Bremond istražuje. Murry tu misao 
tumači dalje navodeći dokaze, da nije dosta imati misao nego misao mora imati 
svoje "osjećajno polje", koje stil mora dokučiti priopćujući misao. Misao i 
osjećajno polje dvije su nerastavljive stvari, jer sa saopćenom misli mora čitaču 
biti saopćeno preko pjesme i osjećajno polje misli, a osjećajno polje jest 
duševno zbivanje, kad se misao misli: "ovo spletanje riječi sa čitavim duhovnim 
doživljajem misli i osjećajnog polja, doživljenih u cijelosti, osobiti je pjesnički 
akt". Murry ipak nije odredio pobliže u čemu se sastoji to osjećajno polje. 
Svakako je u skladu s njegovim osnovnim nazorom u književnosti, da za velika 
pjesnika trebaju i velike misli. 


Esej Spingarna o "Novoj kritici" sasvim je oprečan mislima Murry-a. 
Spingarn kao vatreni tumač Crocea zabacuje sve dosadašnje kritike 
zagovarajući samo Croceovu stvaralačku kritiku. Ipak bi pisac morao priznati 
barem djelomičnu zaslugu, recimo, historijskoj kritici, kao što to čini Croce, jer 
ni stvaralačka kritika nije uvijek moguća bez velikih predradnja, koje i ne bi 
spadale po njemu u pravu kritiku. Istina kod umjetnika se pita, što je htio izraziti 
ikako je uspio, ali kako to možemo ispitati, ako nemamo nikakovih produkata 
osim umjetničkog djela. Postoji opravdana sumnja, da će sud biti manjkav. 
Estetski sud sastoji se u reprodukciji umjetničkog djela i tako kritika postaje 
stvaralačka - kaže doslovno prema Croceu Spingarn, ali čini se, da čitava ova 
misao stoji u suprotnosti s Croceovim mišljenjem, da je umjetničko djelo 
pojedinka, koja se nikada više ne ponavlja niti se dade ponoviti, a ako kritičar 
može doživjeti isto umjetničko djelo kao i umjetnik, onda se dotično 
stvaralačko stanje ipak ponavlja. Medutim to je osnovna kontradikcija, koja 
leži na dnu čitavoga Croceova sistema stvaralačke kritike. 


Strachly daje dosta duboke psihološke studije Racine-a i Voltaire-a. Prvi 
je često zanemaren jednostavno radi svoga mirnoga stila, gdje nema jakih i 
upaljivih riječi. Racine je ostao vjeran svojim klasičnim uzorima, ali tim nije 
umanjena njegova veličina. Ispitivanje Voltairovih drama dovodi pisca do 
Zaključka, da su plod tehničke vještine a ne prave umjetničke kreacije. Njegov 
odnošaj prema Fridriku Velikom pun je zanimljivih psiholoških opažanja, iz 
kojih se vidi karakter Voltairea, koji je uza sve svoje ispade protiv mogućnika, 
ipak majmunski igrao za dobačene novčiće. Čovjek doista dobiva dojam, kako 
je duševni divljak bio zabezeknut duhovitošću Francuza. Možda baš ove 
opreke karaktera i međusobna psovanja ipak opravdavaju kasnija govorkanja 
o prljavim odnošajima. Eseji Abercrombia makar i teškim stilom pisani 
uvjerljivo iznose najprije jalovost raznih kritika Shakespeare-a zaboravivši 
estetsko gledanje njegovih djela a zatim opravdane razloge za uspostavu 
poezije u drami, koju nadomjestiše prozom, tobože da više odgovara životu, 
dok je samo poezija u stanju proizvesti pravi dramski efekat - pjanost. 

Iz ovo nekoliko eseja vidi se bogatstvo engleskog duha na području 
evnih problema. Poput pisaca na kontinentu zanimaju se za iste probleme 
i više nema odijeljenosti kao prije. Literarna problematika zajednička im je s 
piscima evropskog kontinenta. Ipak im se mora priznati, da često vole upravo 
strastveno kopkati po najtajnovitijim zakucima umjetnosti tražeći solidnije 
temelje nego francuski pisci, koji preobraze i najteži problem u oblik 
familijarne rasprave 


U SKLOPU KATOLIČKE TRADICIJE 


HRVATSTVO STARIH PISACA 
DALMATINSKE HRVATSKE 


Navršilo se već čitavo stoljeće, odkada se počelo jače zanimati i 
proučavati našu staru književnost. Postignuti su zavidni uspjesi, jer nam 
dosadašnji rezultati omogućuju kakav takav sud o opsegu, naravi i valjanosti 
pisaca i njihovih umjetničkih tvorevina. Istraživanja nijesu još na završetku 
imajući pred očima još neistražene zakutke i provjeravajući dosadašnja 
nepotvrdena nagađanja. O piscima je govoreno s raznih stanovišta ne polažući 
važnost na neke literarno irelevantne činjenice kao njihove nacionalne 
osjećaje, narodni duh u tvorevinama i t.d. Međutim s kulturno-povijesnog 
stanovišta ova činjenica mora se uzeti u obzir, ako se govori o kulturnom 
razvitku i duhovnim zbivanjima jednoga naroda. Drukčije nije moguće 
odvagnuti značenje pojedinih naroda. Kod nas posebno književnost je u neko 
doba značila čitavo narodno doživljavanje, pa je Šenoa s pravom rekao, da 
Hrvatska, što ima danas i što jest, ima i jest po svojoj književnosti. O njihovu 
nacionalnom duhu i pripadnosti nije govoreno iz jednostavnog razloga, što 
nitko nije sumnjao u njihov lični i književni narodni karakter. Uporedo s 
istraživanjima naučenjaka iskrslo je u nekoliko mahova od strane pisaca drugih 
naroda neobrazloženo otuđivanje i prisvajanje naših pisaca. To se događalo 
redovno u zagušljivim i napetim političkim okolnostima, ali su tvrđenja nekada 
poprimala nazovi naučenjački karakter. Stoga će biti dužnost hrvatskih 
pokoljenja ovakove pojave odlučno odbijati, ako bi se to pokušalo i na 
"ozbiljan" način dokazivati. Rekoh ozbiljan, jer sva dosadašnja natezanja 
protivnika imaju zajedljiv značaj političkog pamfleta. Takovo značenje imalo 
je pisanje L. Tomanovića, Ivanića, Save Bjelanovića, a još su neozbiljnija 
natezanja današnjih novinskih članaka, u kojima se poriče hrvatstvo 
Gunduliću. Ova pojava ima svoju povijest, pa je vrijedno, da se napomene. 
No prije nego tome pristupimo, potrebno je nekoliko činjenica istaknuti. 
Književno-povjesna istraživanja hrvatske književnosti, toliko su uznapredovala 
i kritički pročišćena, da možemo danas govoriti o jedinstvenoj hrvatskoj 
književnosti u granicama historijske Hrvatske od najstarijih vremena do danas. 
Iako je politički sudbinom vremena bila razbijena, ipak dalmatinska, bosanska, 
slavonska i banovinska Hrvatska čine u svojim književnim talasanjima jedno 

duhovno tijelo različno od susjednih naroda. Imajući pred očima novija 
istraživanja hrvatske srednjovjekovne i renesansne književnosti, da se i ne 
govori o novijoj, budući će književni historik govoriti o jedinstvenoj hrvatskoj 
književnosti mjesto dosadašnjih pokrajinskih imena upotrebljavanih dijelom 
radi preglednosti i historizma, a dijelom radi nečasnih ciljeva, da se ne spomene 
ime hrvatsko. Ovu činjenicu uočio je dobro Broz veleći: ... "nije bilo dovoljno 
što su nas ovako učeni ljudi rastrgali na dvoje, nego su oni, da ne bude suviše 
Hrvata, razdvojili i njih, te čakavce dopustili da su Hrvati i dalje, a kajkavce 
protiv njihove volje i prošlosti i jezika turili među Slovence!" (Broz: Crtice ..., 
str. 163). S obzirom na književnost dalmatinske Hrvatske bilo je još gore. Htjelo 
se odijeliti Dubrovnik od ostale Dalmacije, kao da književnost u njemu nije 
bila u vezi s ostalom Dalmacijom. Stvorio se neki nacionalni "dubrovčanizam", 
kad se nije moglo posve otrgnuti ovaj grad od kulturnog zbivanja ostale 
Dalmacije. (Na tom je principu sastavio Rešetar Antologiju stare dubrovačke 
lirike za Srpsku književnu zadrugu). No bez obzira na druge hrvatske pokrajine 
nedvojbena je činjenica, da su postojale nepretrgnute veze među svim 
književnim središtima dalmatinske Hrvatske. To se vidi iz pjesničkih poslanica, 
prijateljskih pohoda te međusobnog izmjenjivanja vlastitih djela. Od Zadra do 
Dubrovnika opažamo živo izmjenjivanje kulturnih dobara, što je istakao već 
Rački govoreći o književniku i "kančiliru zadarskome" Miši Pelegrinoviću: "Ja 
sam već drugdje istaknuo onu zamjenitu ljubav, koja je književnike hrvatske u 
XVI vijeku ujedinila i koja bijaše jim provodičem u radu njihovu. Prem je od 
vijeka postojala državna pregrada između Hvara i Spljeta s jedne a Dubrovnika 
s druge strane: to nalazimo, da osjećaj narodne zajednice, težnja za prosvjetom 
jednaka bijahu mnogo jači od umjetne one pregrade. Pjesnici su si svoje umne 
plodove priopćivali i očikali prijateljske savjete. P. Hektorović posla svoju 
pjesan, koji našem Mikši ispjeva, u Dubrovnik M. Vetraniću; a taj štovani "otac" 
priopći Stjepanu Nalješkoviću ovu pjesan i onu, koju ispjeva Petar Vetraniću. 
Hektorović ispjevavši svoje "ribanje" i posvetivši ga vlastelinu i pjesniku 
Bertučeviću Jerku nije propustio, a da isti pjesmotvor ne pošalje i našemu 
Pelegrinoviću. Ravnim načinom bijaše i Jeđupka našega Mikše čitana jednako 
u Dubrovniku kano i na Hvaru (Stari pisci hrvatski VIII - str. XTID. Prema tome 
postojale su žive veze među dalmatinskim književnicima, a posebno bi se 
poglavlje moglo napisati o njihovim utjecajima na ostale naše pokrajine. - Osim 
toga za pripadnost dalmatinskih pisaca i njihove književnosti od velike je 
važnosti duh i historijska obojenost njihovih djela. Povezani već dulje vremena 
sa zapadnom Evropom radili su u sjeni velikih susjednih književnosti, pa se u 
njihovim djelima odražavaju književna strujanja makar i u lošijim primjercima 
nasljedovača: trubadurstvo (Š. Menčetić, Držić, Ranjina) te kršćanski 
univerzalizam (Marulić) srednjovjekovnog karaktera. Prisvajači hrvatske 
književnosti morali bi se zamisliti u činjenicu, da li su kod njih bila moguća 
takova književna proživljavanja u to vrijeme, kad nijesu imali, stojeći u sjeni 

Bizanta, nego nekoliko primjeraka prepisanih kronografa, tipika, rodoslova i 
žitija, makar je obnovljena (1557.) patrijaršija nastojala oko unapređenja 
pismenosti (Pajsije). U doba renesansne hrvatske književnosti, kad je u 
Dalmaciji provrelo kulturno gibanje, na drugoj strani imamo grčevito nastojanje 
oko sačuvanja srednjovjekovne kaluderske pismenosti putem prepisivanja. To 
su dvije skroz različne nacionalne i kulturne atmosfere, u kojima su se mogle 
roditi i dvije različne književnosti. Tako je historijski i bilo, ali je trebalo zavaliti 
šupljinu od nekoliko stoljeća, pa se posegnulo za hrvatskom književnošću. 
Prisvajajući naše književnike pozivaju se na kojekakve činjenice. Velik je 
anahronizam suditi o nacionalnoj pripadnosti naših književnika prema 
modernim načelima nacionalizma. Današnji je nacionalizam plod novijeg 
vremena, a za prosudivanje starih književnika odlučniji je duh djela i kulturna 
atmosfera, u kojoj su ih stvarali. 


Radi svega ovoga upravo začuđuje držanje nekih ozbiljnijih ljudi od 
Šafarika i Jefte Popovića, koji je Osmana posrbio i izdao pod imenom Razna 
dela jevte Popovića preko Ljubomira Nedića, Svetislava Vulovića do najnovijih 
srpskih književnih historičara, da se još uvijek govori o nekim dalmatinskim 
književnicima kao srpskim ili pače o čitavom tom razdoblju. Pitanje pripadnosti 
pokrenuo je najprije Šafarik ubrojivši Gundulića, Palmotića "i ostale zvijezde 
dubrovačke" među Srbe radi čega se Vraz tužio Kukuljeviću 1842. (Dela V, str. 
304). Gaj pak ne imajući pravoga kriterija pisao je Šafariku, da se ne pouzdava 
u književne podatke Mikloušića, jer tobože naziva hrvatskim ono što Hrvatima 
ne pripada. Poznata su Vukova velikosrpska nastojanja, na koja je oštro 
reagirao Fran Kurelac u raspravi: "Kako da sklanjamo imena" 1852. Srpski 
književni kritičari nijesu tok stvari nimalo promijenili. Kad se razmahao srpski 
nacionalizam Ljubomir Nedić piše, da su Srbi sretni, što su imali nekoliko 
velikih pisaca, a Hrvati i Bugari toga nemaju (Sabrana djela: Srpski pisci I, str. 
282). Isti pisac u članku: "Hrvaštine u srpskom jeziku" ustaje protiv utjecaja 
hrvatskog jezika na srpski ne priznajući, da su ta dva jezika jedan jezik: ... 
"jezik je taj ili srpski ili hrvatski, nikako ne može biti srpski ili hrvatski, a još 
manje hrvatski ili srpski." Zatim navodi Vukovu misao, da Hrvati imaju državu, 
a treba im narod i zaključuje raspravljanje, da je hrvatski jezik samo dijalekat 
srpskoga (ib. 295). U tom smjeru bio je još otvoreniji Svetislav Vulović. U svom 
predavanju "Nauka o književnosti" govoreći o književnosti južnih Slavena tvrdi, 
da su svi narodi siromašni u tome, samo se srpski izdvaja ... "i da nismo slušali 
patriotske i poetske uzvike, da srpstvo treba da bude vod južnom slavenstvu, 
istorija književnosti južnih slavenskih naroda kazala bi nam to. Književnost je 
srpska brojno najbogatija, sadržinom najraznovrsnija i uopće najrazvijenija. Iz 
srpske književnosti uzajmljivale su dosta ostale jugoslavenske književnosti i 
na nju se ugledale. Od 14. do 16. veka bio je srpski književni jezik predstavnik 
samostalnog državnog života, prirodan starešina jugoslavenske zadruge" 

(Sabrana djela: Srpski pisci II, str. 103). Na ovakove misli nadovezali su kasnije 
historici svoja presizanja na hrvatsku književnost od 16. vijeka pa dalje, u kojem 
razdoblju u srpskoj književnosti - kaže Ljubić - "nema dakako govora ... o 
srpskom radu, a prava kolijevka književnosti bje naša Hrvatska a osobito 
dalmatinsko primorje." (Ogledalo književnosti ... I, str. 297 - 298 i II, str. 349). 
Napokon je došao spor među Pavlinovićem i srpskom strankom u Dalmaciji 
na čelu sa Savom Bjelanovićem, koji je uz pomoć Tomanovića svojatao čitavu 
dalmatinsku književnost. Nešto potpomognuti propagandom iz susjedstva, a 
nešto iz pakosti, da naškode Hrvatima list Dubrovnik otvoreno proglasuje 
dalmatinsku književnost srpskom. Organizira se i neki tabor učenjaka, koji bi 
to mišljenje zastupali: Budmani, Zore, Stojanović, Vuličević, Castrapelli i drugi. 
Oko Budmanija kupio se stariji naraštaj srbofila, a oko Castrapellia mladi. Plod 
njihova djelovanja može se smatrati polemika u vrijeme Gundulićeve proslave 
300-godišnjice smrti (1638). Ovo se kasnije još dalje razvijalo, pa je i Popović u 
svojoj Povijesti književnosti dalmatinsku književnost uvrstio u srpsku, premda 
je Stojan Novaković davno prije njega otvoreno priznao, da ta književnost 
nema veze sa srpskom, a slično indirektno napisao i Skerlić. Sve je ovo bilo 
potrebno istaknuti, da se razumiju suvremena uzaludna novinska natezanja o 
pripadnosti dalmatinskih pisaca. - Prije sam spomenuo ukoliko su 
neopravdana ova tvrđenja s obzirom na kulturnu atmosferu i duh ondašnje 
dalmatinske književnosti te faktično stanje srpske književnosti. Malo vrijede 
dokazi, koliko je koji pisac upotrebljavao ime hrvatsko, slovinsko ili 
dalmatinsko, jer tada nijesu ni imali potrebe odlučnog opredjeljivanja. Glavno 
je, što su pod tim imenima razumijevali. Često se poziva na tematiku 
spomenutih književnika i narodnu poeziju. Ako su hrvatski pisci negda 
spominjali srpsko ime, bilo je to iz čiste humane solidarnosti kršćanskog svijeta 
pred Turčinom, koji je pregazio Srbiju i došao pred njihova vrata. Bila im je 
poznata srpska sudbina, pa su je u svojim pjesmama negda i spominjali, a taj 
njihov humani i humanistički stav iskorišćavati u ovakovim zgodama sasvim 
je nekritično. Što se tiče imena o tom uopće ne treba ni raspravljati, jer su to 
bila samo imena učenjaka, a narod je svoj jezik zvao hrvatskim. No ako se 
hoće i o tome govoriti, ima dosta primjera gdje su pisci jasno rekli, da im je 
jezik hrvatski. U crkvenom prikazanju: Život / muka svetih Ciprijana i Justine 
spominje se, da je evanđelje pjevano hrvatski "... ovdi žakan u templu poje 
sveto vangelje a Justina s prozora sluša vangelje hrvatski" (Stari pisci hrvatski 
XX, str. 239). Baraković u Vili Slovinkispominje pradjeda, koga "perje ljudaše 
i klobuk hrvatski" u službi kralja Bele, a banu Strižajeviću kaže: "Ti si krvi 
hrvatske, od ke se rađa ban" (Vi/a Slovinka, 13 pj. 205). Isti Baraković u 
odgovoru Tomku Mrnaviću, Bosancu ne zna, koji je pisnik "hrvatske knjige" 
viši Marul ili Mrnavić. Zoranić spominje vilu po "običaju hrvatskom gizdavo" 
narešenu, a za svoju porodicu kaže, da spada u red "hrvatske vrbavske 
gospode." (Stari pisci hrvatski XVI, str. 28). Poznato je ono mjesto u Planinama, 

gdje spominje uz ostale vile i vilu Hrvaticu. Zlatarić u posveti svoga prijevoda 
Elektre jasno kaže, da je želio učinit "Hrvaćku Grkinju Elektru Sofoklovu." Ovo 
je kao dokaz upotrijebio i Broz u svojim Crticama ... ali mu Maretić prigovara 
(Rad 89), da je Zlatarić samo iz kurtoazije prema hrvatskom banu nazvao u 
početku "naš jezik", a kasnije ga naziva "Vaš jezik" i da, po Maretiću, tu nije 
dokaz za to, da su Dubrovčani zvali svoj jezik hrvatskim. Broz je sasvim 
umjesno odgovorio, da se barem u posveti "hrvatskih" prijevoda Zlatarića 
Dubrovčaninu Mihu Matufiću i Dubrovkinji Zuzorićevoj ne radi o kurtoaziji. 
(Broz: Crtice ... IT- VD. Kavanjin spominje Srbe (Stari pisci hrvatski XXII, 15 pj. 
str. 78) i njihove svetitelje, ali naglašava privrženstvo sv. Petru, a u pakao stavlja 
bunitelje i raskolnike (ib. 24 pjev. str. 79). Gundulićev sin u vojsci Leopolda 
ponudio je 1670. francuskom poslaniku Gremouvilleu, da će poći u svoju 
zemlju, da ondje skupi 3.000 Hrvata i Arbanasa za francuskog kralja. Franjevac 
Bernardin Pavlović štampa u Mlecima knjigu "za korist naroda hrvatskoga", 
Vetranović u "Tužbi grada Budima" pjeva o slavi hrvatskoj, Nalješković u 
poslanici hrvatskomu vlastelinu H. Brtučeviću veli: Hortense pošteni, slavo 
svih Hrvata, a u poslanici korčulanskom vlastelinu I. Vidaliju kaže: Tim narod 
Hrvata vapije i viče, da s' kruna od zlata, kojom se svi diče ... Ovome opet 
odgovara Vidali: Časti izbrana Niko i hvala velika, hrvatskoga diko i slovo 
jezika. H. Lucić u posveti "Pariž Heleni" J. Brtučeviću veli, da istu knjigu iz 
latinske odiće svukši u našu hrvatsku nikoliko jur vrimena bih obukal (Star/ 
pisci hrvatski VI, str. 185). Nalješković u poslanici Hektoroviću žali: "Molim Te 
togaj rad nemoj svi Hrvati, da na Te plaču hotjej ga parjati." Ovdje bi se moglo 
nanizati još mnogo imena i svjedočanstva o hrvatstvu Dalmacije i njenih 
stanovnika, ali i ovo neka bude dosta. Poznato je mišljenje Rusa Tolstoja iz 17. 
vijeka o Hrvatima u južnoj Dalmaciji, Vidalija o Dubrovniku kao kruni 
hrvatskih gradova i Petrovskoga, koji otvoreno zastupa mišljenje, da se 
književnost ovih krajeva mora lučiti od srpske. Da su ovdašnji ljudi dobro 
razlikovali stanovništvo, razabire se iz dubrovačke preradbe Moličrove 
komedije Monsieur de Pourceaugnac pod imenom Jovadin. Jovadin je 
nezgrapan trgovac iz Sarajeva, s kojim obješenjaci prave šale: "... ijedna takova 
djevojčica je li učinjena za bit žena jednog vlašine? ako on ima volju za oženit 
se zašto ne uzme vlahinju i pusti s mirom živjet nas krstjane". ( Grada za povijest 
književnosti hrvatske IV, str. 75). Posve je u duhu dubrovačkih tradicija i 
držanje Senata prema istočnim svećenicima, koje je ruski konzul doveo sa 
sobom, a Senat ih nije pustio - kako kaže Engel - jer da je sv. Franjo prorekao 
1220, da će Dubrovnik samo dotle sačuvati svoju neovisnost i svoj cvijet, dok 
bude zatvarao vrata pred grkoistočnjacima. Upotreba raznih imena nikako ne 
dokazuje, da pisci nijesu bili svjesni nacionalne pripadnosti. Sva ta imena 
dalmatinski, liburnjački, slovinski, hrvatski jednostavno su sinonimi, kako se 
to vidi kod Tauzlinger-Zanottija (Grada za povijest književnosti hrvatske V, 
str. 51). U vrijeme rasprave, kako Dalmatinci zovu svoj jezik: hrvatski ili srpski, 

Kukuljević je ispravno držao, da tamo stanuju Hrvati i tako zovu svoj jezik, 
osim nekoliko grčkih popova. Ipak se 1856. obratio u tom pitanju na hvarskog 
naučenjaka Nizitea, koji mu odgovara: "Il nostro popolo esso stesso si dice 
Hervat e se ne gloria, parla la linqua slava e la serbica non € usata in veruna 
contrada della Dalmazia" (Petravić: Studije i portreti I, str. 278). Prema tome je 
Broz mogao bez okolišanja zaključiti ovo pitanje slijedećom konstatacijom: 
"Priznajući s jedne strane da je u Dalmaciji a još više u Dubrovniku preotelo s 
vremenom sasvim mah u knjizi ime slovinsko, te se rijetko spominje ime 
hrvatsko, treba s druge strane priznati i to, da u svoj književnosti hrvatskoj, 
kako se razvila u Dalmaciji i Dubrovniku nema ni traga, da bi se narodni jezik 
zvao imenom srpskim, koje je bilo Dalmatincima i Dubrovčanima za čudo 
tako strano, te je u njih srpski redovno što i maćedonski ili grčki ( Crtice ... 
162). Hrvatstvo dalmatinskih pisaca zajamčeno je subjektivnim izjavama i 
objektivnim činjenicama, koje sam nastojao djelomično iznijeti. Neumjesno bi 
bilo, da od njih danas tražimo jasnije formulirane izlijeve u smislu današnjeg 
nacionalizma i narodne pripadnosti, jer u ono doba o tome nijesu toliko vodili 
računa kao ni kod susjednih naroda, gdje su se izgradile kudikamo teže 
pregrade među malim državicama u okviru jedne nacije, pa nikome ne pada 
na pamet, da Mlečanima, recimo, zaniječe talijanstvo. Objektivni faktori učinili 
su od naših pisaca doista pripadnike hrvatstva ne samo geopolitički nego i 
duhovno, jerčitavo njihovo duhovno i književno iživljavanje pripada zapadnoj 
sferi, gdje je i ostala Hrvatska, i ako skupno pogledamo na sve hrvatske 
pokrajine vidimo, da su i dalmatinski književnici u nedaćama vremena i 
povjesnim uspjesima bratski sučuvstvovali i bratski se veselili. Historija im je 
dodijelila malo lakšu sudbinu nego ostalima, ali su s njima duhovno živjeli i 
kulturno utjecali na njih. Ako se jednom napiše historija jedinstvene hrvatske 
književnosti posebno s obzirom na međusobne pokrajinske utjecaje i duhovnu 
isprepletenost, vidjet će se, da je zajedništvo krvi i duše naših pokrajina bilo 
jače od političkih nedaća i maćuhinske historijske sudbine. Razbijeni su u više 
političko-administrativnih okruga, razdijeljeni među više država, a stoljećima 
na braniku zadnjih ostataka, ipak smo bili povezani nekom magičnom žicom i 
osjećali poput Pirama i Tisbe kroz umjetne zidove dah jedan od drugoga. To 
duhovno zajedništvo očitovalo se za preporoda, kad smo stare pisce svojski 
prigrlili, proučavali i ponosili se kao dragocjenim isječkom iz vlastitoga tijela. 
Može se postaviti pitanje, ukoliko je dalmatinska književnost svojim duhom, 
načinom izražaja i problematikom hrvatska, ali će se doći do zaključka, uza 
sve razumljive utjecaje, da je u svemu tome velikim dijelom hrvatska i 
razmjerno prema veličini naroda išli smo u velikim stoljećima rame uz rame i s 
višim narodima. Svaki narod posjeduje duhovnu baštinu, koja ima odredene 
značajke svoje pripadnosti pa dolazi u pitanje nacionalna savjest i čast, ako ne 
bi specifične vlastitosti čuvao od tuđe natruhe, a još više, ako bi tude otimao. 
Općenito je priznato kulturno i civilizacijsko zajedništvo, ali u duhovnoj riznici 


- 68 - 


čovječanstva svačiji je prinos etiketiran i odreden. Nesavjesno miješanje i 
skidanje utisnutih pečata redovno prikazivaju još niže sklonosti. S obzirom na 
našu staru književnost možemo zaključiti riječima ne baš srpskog neprijatelja 
Jagića, koje je napisao 1893. i prigodom polemike o nacionalnoj pripadnosti 
Dubrovčana: "Srbi zaboravljaju jako brzo, da njihovom prilično nezavisnom 
političkom položaju imala bi istom sad uz bok stajati napredna prosvjetna 
radnja e da postignu cijenu, koju oni prerano sad bi već htjeli za se da imaju" 
(Archiv fir slavishe Psihologie., XV. 145). 


FRANJEVAČKI PRILOG STAROJ HRVATSKOJ 
KNJIŽEVNOSTI 


Hrvatska kulturna i književna povijest odredila je već jasno mjesto 
redovnicima u stvaranju naše književnosti. Rad benediktinaca u prvim 
vjekovima naše povijesti toliko je znamenit, da su oni donekle bili glavnitvorci 
našega jezika čuvajući ga od nasrtaja tudinaca i radeći sami na narodnom 
jeziku. Dominikanci također ne zaostaju za njima a isusovci nešto kasnije 
oplodiše hrvatsku književnost brojnim gramatikama, duhovnim štivom, 
predstavama i rječnicima i što je najglavnije nastojahu prvi dati Hrvatima 
jedinstven književni jezik. Franjevci ne zaostajahu svojim radom za 
spomenutim redovima. Došavši u naše krajeve odmah iza osnutka 
franjevačkog reda (13 v.) počeše uz dušobrižnički rad i knjige pisati. U nekim 
pokrajinama bijahu oni kroz neko vrijeme jedini književni radnici. U teškim 
časovima naroda davahu mu duševnu hranu svojim na oko neznatnim i 
neuglednim pobožnim knjižicama. U našim krajevima pojaviše se najprije u 
Dalmaciji, djelujući odatle u svim drugim pravcima, a kad se pokazaše jače 
potrebe njihova rada razdijeliše se u nekoliko provincija, da tako lakše doskoče 
potrebama naroda. U početku bijaše po svim našim krajevima jedna provincija, 
a tijekom vremena raspade se ova na tri - četiri. Rad franjevaca na književnom 
području ne bijaše u svim krajevima jednako svestran i jak. U banovinskoj 
Hrvatskoj i Slavoniji njihov utjecaj nije se toliko osjetio kao u Dalmaciji te Bosni 
i Hercegovini. Na drugim mjestima djelovahu ostali redovnici, ali u Bosni i 
Hercegovini i neko vrijeme u Dalmaciji bijahu oni jedini trudbenici. Nemoguće 
je u kraćem članku samo izbrojiti imena i djela, stoga će ovdje biti dan tek 
površni presjek, općenit pregled njihova rada na književnom polju, da time 
uočimo koliki su dali prilog staroj hrvatskoj književnosti. 


U banovinskoj Hrvatskoj, hrvatskom Primorju i Istri franjevci su mnogo 
radili na dušobrižništvu a manje na knjizi. Rad Istranina Franje Glavinića 
pretežno je historijsko-nabožni. Jedno je njegovo djelo posvećeno Vuku 
Frankopanu ( Četiri poslidnje človika). Fra Franjo Glavinić i fra Rafael Levaković 
tijesno su vezani uz nastojanja oko štampanja hrvatskih glagolskih knjiga za 
naše glagoljaše. Djelovanje Levakovića veoma je značajno u povijesti razvitka 
našega jezika, ukoliko je nastojao u naš jezik unijeti ruski duh. Kao književnik 

znamenitiji je od njih fra Abraham Zelenić, savremenik Jurjevića i Magdalenića. 
Ispjevao je nekoliko pjesama o posljednjim stvarima čovjeka. To je kajkavska 
poezija. Književni rad u Slavoniji bio je značajniji i opsežniji. Tamo se istakoše 
fra Josip Mihić, fra Aleksandar Tomiković, fra Marijan Lanosović, fra Josip 
Stojanović, fra Josip Pavišević i naročito fra Emerik Pavić svojim proširenjem 
Kačićeva Razgovora ugodnog naroda slovinskog i fra Matija Petar Katančić 
svojim pjesmama na latinskom i hrvatskom jeziku. Osim pjesama dali su 
slavonski franjevci mnoštvo nabožnih knjiga za puk. Tako su oni nastavili 
skupa sa isusovcima rad benediktinaca i dominikanaca u ovim krajevima. 


U Dalmaciji djelovanje franjevaca na književnom polju seže još prije 
Bernardina Splićanina pa dalje, a naročito je bilo intenzivno u 18. vijeku. 
Dubrovnik je bio središte rada, ali tu nije stvoreno mnogo zbog posebnih 
tamošnjih prilika. "Crni fratri" tamo su imali uz mnoge dužnosti i tu, da su 
mnogima pružili i tjelesne lijekove iz svoje ljekarne. Još više su pokazali ljubavi 
prema hrvatskoj književnoj starini sakupljajući stare rukopise i knjige za svoju 
knjižnicu. U tom radu istače se najviše fra Inocent Čulić, koji spasi iz ukinutih 
benediktinskih samostana u okolini Dubrovnika vrijedne knjige pohranivši ih 
u franjevačkoj knjižnici. Njegov posao oko obogaćivanja knjižnice nastaviše 
isto tako franjevci Andrijašević, Sebastijan Sladović, Ambrozije Marković i 
posebno fra Lovro Cekinić € 1572), koji je preko petnaest godina prepisivao 
književna djela starih dubrovačkih pisaca, a taj njegov rukopis poznat je pod 
imenom "kuljen". Franjevačka knjižnica u Dubrovniku toliko je znamenita, da 
je nemoguće bez nje istraživati starije pisce i doista nema nijednoga istraživača, 
da nije povirio u tu neiscrpivu riznicu književnog blaga. Radili su franjevci i na 
knjizi. Glasovit je bio franjevac Juraj Dragišić; kao naučenjak samo je pisao na 
tuđim jezicima. Iz ljubavi prema našoj starini i da spasi potomstvu uspomenu 
na naše stare pisce, Sladović je pisao o životu pojedinih pisaca i prostranstvu 
našega jezika. Fra Ambrozije Marković priredio je prvo izdanje Gundulićeva 
Osmana. Spomenuti Lovro Cekinić napisao je rječnik talijansko-hrvatski, a 
njegov nasljednik u tom poslu može se smatrati fra Joakim Stulli, koji je napisao 
jedan od najboljih naših starih rječnika. Franjevac Antun Agić marljivo je 
sabirao građu o našim pjesnicima koji su pjevali na latinskom jeziku. Znamenit 
je književni radnik i fra Ivan od Zadra, te fra Marko Marulić, obojica pisci 
crkvenih prikazanja. U 18. vijeku posebno se ističu u Dalmaciji franjevci na 
čelu s Filipom Grabovcem, Kačićem i drugima. Kod njih se probudio narodni 
duh i oni su zapjevali čistim narodnim jezikom, tako da su njihove knjige 
prihvaćene od cjelokupnoga našeg naroda. Njihovo je značenje u tom što 
nijesu radili i pjevali za uski krug naučenjaka i gospode, nego su pjevali, da ih 
prosti narod može razumjeti. Grabovčeva knjiga Cvit razgovora naroda ijezika 
iliričkoga aliti arvackoga bila je čitana od prostoga puka, jer je uz prostonarodni 
jezik sadržavala žarke misli o hrvatskom rodoljublju, radi čega je Grabovac 

izgubio i život u mletačkim tamnicama. Još slavniji je postao njegov nasljednik 
i subrat fra Andrija Kačić-Miošić sa svojim Razgovorom ugodnim naroda 
slovinskoga, koji narod obično zove "Kačićeva pismarica". Ova je pjesmarica 
ubrzo doživjela više izdanja, u novije vrijeme sve jače zalazila u narod i može 
se reći, da nema hrvatske kuće ni danas, koja nije čula za Kačićevu pismaricu 
ili pismar. Ne samo prosti puk nego i veliki književnici naučili su hrvatski 
Pjevati po ovoj pjesmarici. Narod traži ovu knjigu, jer je u njoj opjevao sve 
narodne patnje i bolove kao i junačka djela, da se vidi kako je narod teško ali 
ipak junački živio. Uz ove pisce znamenit je i fra Petar Knežević radi svojih 
"duhovnih pisama" koje narod i danas pjeva u crkvama. 


Još više nego u Dalmaciji razvili su franjevci svoju književnu djelatnost 
u Bosni i Hercegovini. Već od vremena osnutka bosanske franjevačke vikarije 
djeluju oni među narodom riječju i pismom. Prije njih djelovali su drugi, ali 
najezdom Turaka pobjegoše svi iz Bosne, a ostaše samo franjevci kao čuvari 
vjere i narodnosti. U borbi protiv bogumila oni bijahu prvi, a na bosanskom 
kraljevskom dvoru došli su do velika ugleda i časti. Zaposleni većinom u 
dušobrižništvu uvidjeli su odmah, da se među narodom ne može raditi bez 
knjige. Stoga odmah počeše tim radom i u 17. vijeku pojavi se dosta pisaca, 
među kojima se posebno ističe Matej Divković. Fra Ivan Bandulović izdade 
Pištole i evanđelja a Divković Nauk krstjanskii Besida svrhu evanđelja ..., u 
kojima je sadržan sav kršćanski nauk s mnogim pjesmama radi čega je narod i 
zavolio njegove knjige. Poslije njih pisali su fra Stjepan Matijević, fra Pavao 
Posilović, fra Pavao Papić, fra Stjepan Markovac, koji izdade knjigu Ispovid 
krstjanska, narodu veoma omiljela knjiga radi pjesama unutra i zove je obično 
"Stipanuša", fra Lovro Sitović i fra Tomo Babić, koji izdade knjigu Cyit razlika 
mirisa duhovnoga, koju također narod zavoli radi pjesama i nazva "Babušom". 
To su najznamenitiji pisci koji su bili došli na glas među narodom, a ima 
mnoštvo drugih pisaca, koji pismom djelovahu u narodu. Njihova imena teško 
je izbrojiti. Zapravo u Bosni se ne može govoriti osim o franjevačkim piscima 
ustaro doba. Drugih pisaca nije bilo niti je u teškim onim prilikama moglo biti, 
kad su svi bijegom spasili glavu, a ostali franjevci da tješe i spasavaju narod. 
Više nego u ijednom kraju u Bosni i Hercegovini franjevci su bili jedini radnici, 
koji su spasavali vjeru i narodnost. Bez njih ne bismo imali u tim krajevima niti 
ono što danas imamo. 


Ovaj letimičan pogled na književno djelovanje franjevaca u starini prije 
hrvatskog preporoda u 19. vijeku dovoljno nam osvjetljuje njihovo značenje i 
važnost u književnom stvaranju Hrvata. Franjevci nijesu podjednako u svim 
krajevima djelovali, niti je od njih bila potreba jednako svagdje, ali je 
nesumnjivo, da su radili baš u onim krajevima, gdje je bilo najteže. Radili su 
riječju i knjigom u krajevima, gdje se takav rad plaćao krvlju i životom. Stoga 
se i njihov rad mora procjenjivati i s ovoga gledišta, pa makar njihovo 

djelovanje nemalo visoku umjetničku vrijednost, kao dokumenat 
požrtvovnosti dobivaju u očima današnjih ljudi i pokoljenja još višu cijenu 
Nepristrana povijest priznala im je doista književne inacionalne zasluge. Samo 
slijepac mogao bi proći pokraj djela, koja su postala svojinom čitavoga naroda, 
a kad ih je narod prigrlio, znači da su ta djela nikla iz narodne duše. Tome 
Babića "Babuša", Stjepana Markovca-Margitića "Stjepanuša", biskupa Miletića 
"Biskupovača" i druge slične knjige nijesu badava unišle pod krov svake 
hrvatske kuće u Bosni i Hercegovini. Ne treba ni spominjati utjecaj i važnost 
Kačićeve pismarice. Bilo je povjesničara, koji su mu htjeli umanjiti slavu, ali 
narod ga zavolio i to je bilo nemoguće učiniti. Razlog je tomu, što je Kačić 
imao doista književnu i narodnu vrijednost. Postojala je hrvatska književnost i 
prije njega, razvijala se kroz više stoljeća, ali ta gradans kai gospodska 
književnost bijaše daleko od naroda i narodnoga duha. Bilo je u njoj i narodnih 
osjećaja, ali nije mogla postati svojinom čitavoga naroda nego tek nekoliko 
izabranika po varošima i gradovima. Starac Milovan sa svojom pjesmaricom 
uveo je narod u književnost, njegov čobanski jezik upotrijebio u pjevanju i 
jednim mahom osvojio narodnu dušu. Propale su umjetne književnosti 
Dubrovnika i ostale Dalmacije, ali Kačićeva pjesmarica ostade jednako svježa 
u narodnoj uspomeni. Stoga je opravdano mogao zaključiti hrvatski kritičar 
Jakša Čedomil, da s Kačićem tek počinje stvaranje prave narodne književnosti, 
jer je linija Vitezović, Kačić, Reljković najnarodnija i na nju će se osloniti kasniji 
hrvatski preporod u 19. vijeku. Mogu izgledati pretjerani zaključci o važnosti 
nekih franjevačkih pisaca, ako se stvar uzme posmatrati s čisto umjetničkoga 
gledišta. Međutim povijesna djela pa i književna ne smiju se nikada osamiti i 
odijeliti od suvremenih političkih i kulturnih činjenica, treba ih promatrati u 
sklopu svih događaja, pa će u tom pogledu i zaključivanja o književnom 
djelovanju franjevaca biti i izgledati pravednija. Za neke krajeve njihova je 
vrijednost apsolutna i bez prigovora, a u drugim krajevima znatna inesumnjiva. 
Kako su njeni pisci nikli u narodu, ostali u narodnim redovima snoseći boli, 
patnje i radosti naroda, nužno su davali i djela koja je narod odjednom razumio 
i prigrlio. 


KNJIŽEVNI RAD FRANJEVACA U 
HERCEGOVINI 

Pojam književnosti sasvim je rastezljiv i neodređen bez postavljenih 
izvjesnih granica. Ako se pod tim imenom razumijeva skup svega napisanog, 
onda smo obuhvatili sav kulturni rad, koji se promiče putem pisane riječi i 
plodovi djelovanja sežu od dokumenata pismenosti do umjetno - književnih 
tvorevina, koje se odlikuju biranošću sadržaja i dotjeranošću oblika. Danas 
obično mislimo na ovo drugo, a sve ostalo pripada znanstvenom, poučno 
-zabavnom i prosvjetnom djelovanju. Pojam je trebalo suziti, da se postavi 
razlika od drugih proizvoda pisane riječi, kojima je svrha sasvim različna od 
one kod umjetničke književnosti, gdje nam se pruža ponajprije bezinteresni 
estetski užitak. 


Franjevačka književna djelatnost prošla je fazama, kojima redovno 
prodoše književnosti pojedinih naroda, to je minijaturna slika zamašnijeg 
procesa i zbivanja kod široke narodne cjeline. Nema primjera, gdje bi narod 
već u početku kulturnog bivstvovanja stvarao makar i prosječna umjetnička 
djela. Trebalo je prijeći doba djetinjstva, formirati narodnu individualnost te 
izraditi književni jezik za stvaranje uspjelih književnih djela. Potrebne su 
mnoge predradnje prosvjetnog i kulturnog karaktera, jer premda umjetnost 
živi u svakom čovjeku, treba mnogo vremena, da se steče izražajna mogućnost, 
s pomoću koje se saopćava vanjskom svijetu unutrašnje umjetničko zbivanje. 
Prema tome umjetna književnost pretpostavlja poodmaklu kulturnu sredinu, 
koja omogućuje i razumije takove književne tvorevine. Imajući to na umu 
opreznije ćemo povući zaključke i lakše opravdati izvjesne manjkavosti u 
književnom radu franjevaca u Hercegovini. 


Već od početka morali su djelovati među prilično zaostalim i 
neprosvjetljenim narodom, te su nastojali odgojiti elementarni smisao za pisanu 
riječ. Prvotna je svrha bila vjersko-prosvjetno pridizanje naroda. Potrebe 
vremena i okolnosti dali su pravac radu, pa je sasvim razumljivo, da se 
djelovanje biskupa Barišića, Kraljevića očitovalo u vjersko informativnim 
knjižicama, koje su na dohvatu najnižih slojeva. Taj rad nastaviše fr. P. Bakula, 

Milićević, fr. A. Miletići fr. A. Nuić. Kako su se negda borili s jezikom vidi se iz 
toga, što su posezali za tudim jezikom, kad su htjeli napisati dublje djelo. 
Manjkao im jezik za izražavanje jačih misli. Interesantno je pratiti razvojnu 
jezičnu liniju od početka pa do predratnih godina, kad već dobro poznaju 
jezik i izgrađuju svoj vlastiti stil. Uporedo s nabožnim izdanjima pojavljuju se 
djela opće-kulturne vrijednosti. Što više Bakula počinje u stihu prepjevati 
filozofsko-bogoslovne istine. Njegovo djelo Pravo mudroznanje lijep je primjer 
prvoborilačkog rada, kad se još nije mogao odlučiti, kojim bi pravcem okrenuo, 
pa mu je jezik u stihu nezgodan amalgam pučkog izraza i njegove umjetno 
skovane riječi. Ako stih hramlje razlog je u tom, što je njegova umjetno 
skalupljena riječ ispresjecala laki tok narodnog govora. Ista tromost osjeća se 
u proznom djelu s klasičnim naslovom Politika za svakoga čovjeka, gdje 
nekako leksikonski raspravlja o životnim pitanjima, rekao bi po primjeru 
Aristotelove Po/itike. Miličević je mnogo bliže prostonarodnom govoru, koji 
je kasnije često poprimao novinski karakter, ali je s tim dobio na lakoći i 
gibljivosti stila. Njegov neposredni nasljednik u tom pravcu može se smatrati 
fr. R. Glavaš, koji će svoj način izražavanja dotjerati do zamjerne visine te ne 
zaostaje ni za jednim njemu savremenim stilom. Nestalo je nepokretnog i 
monotonog nizanja rečenica, a javlja se bogati i nijansirani izraz prema potrebi 
sadržaja. Možemo se lako uvjeriti o mnogostrukosti stila u raznim okolnostima; 
u polemici je oštar, pokretljiv i lapidaran dodajući nešto od novinske 
zajedljivosti, a u biografijama staložen, rijetko uzbudljiv dajući adekvatan 
izražaj misli, koju je htio saopćiti. S njim završuje rad starija generacija. Tko se 
pobliže upozna s njenim razvojem uvjerit će se o golemom uspjehu i vidnom 
napretku u formalnom pogledu. Sadržajna strana nije takoder onako jednolika 
i ograničena, jer je zahvaćeno u sva pitanja, koja su onodobno zanimala 
Hercegovinu. Od nabožno-prosvjetnog djelovanja prešlo se na određeniji 
kulturni rad, koji će kasniji naraštaji nastaviti. Fr. R. Glavaš završio je staru 
periodu i povezao prijašnji rad sa savremenim otvorivši nove vidike za daljnja 
napredovanja. - 


-I površan pregled njihova rada, daje pravo i dužnost da se priznaju 
neki nedostaci, ali ih ne možemo optužiti radi nemara. Što nisu jače posegnuli 
u život književnim djelovanjem krive su prilike i zvanični rad oko puka. Pače i 
ono što su napisali diktirano je prilikama vremena, jer bez toga nijesu mogli 
dalje ništa poduzimati. Da je bilo više slobodna vremena, rad bi bio raznolikiji 
i pojedinci bi stvorili zamašnija djela u pojedinim književnim granama. Mnogi 
zamjeraju, da se na čisto umjetnoj književnosti malo učinilo. Općenito govoreći 
prigovor je sasvim opravdan, alije i to istina da se u vremenima previranja i 
organiziranja nije moglo misliti na umjetničko stvaranje. I oni koji su imali 
talenta, morali su posvetiti vrijeme drugim poslovima. Ne računajući ovdje fr. 
G. Martića vidimo kod Bakule, koji je bez sumnje imao i umjetničkog smisla, 

da nije imao vremena za ozbiljniji književni rad. Fra Martin Mikulić predavši se 
svome prirodenom talentu bez ikakove prethodne poduke u teoriji 
književnosti, dao je nekoliko napetih, kompozicijski dotjeranih i samo 
mjestimično neujednačenih pripovjedaka iz narodnog života. Može se reći bez 
pretjerivanja, da spadaju među najuspjelije pripovjetke iz narodnog života po 
bogatstvu narodnog izražajnog kolorita. Šteta je samo da nije više pisao, jer bi 
sigurno našao pravi omjer u djelovima, koji je naročito nužan kod malenog 


kompozicijskog sklopa pripovjetke. - 


- Mlađi su se mogli dati na sistematski književni rad tek iza ratnih godina. 
Dakako da prijašnje neprilike nijesu izostale, ali povećanjem osoblja moglo se 
misliti na određen program. Pogreška je u tom, što se zadržao stari način 
enciklopedičkog zahvatanja u sva područja, kojeg se ne mogu osloboditi ni 
oni, koji poznaju moderne metode specijalnog rada i produbljivanja 
određenog područja. Prije se pitalo što je potrebno, a danas se rad može 
razdijeliti prema ličnim sklonostima i sposobnosti. Nije potrebno ispunjati 
praznine nedotjeranim i nestručnim pisanjem, kad svako područje može biti 
obrađivano od stručnjaka. Srećom ima nekoliko lijepih primjera naučenjačke 
spreme i marnog produbljivanja pojedinih pitanja, koji služe za ugled mlađima. 
Ovi znaju dobro, da je prošlo vrijeme sveznadarstva i kalendarske 
informativnosti, jer vrijeme zahtijeva ustrajan i solidan rad na ograničenom 
području, ako se neće i nadalje gubiti vrijeme u beskorisnim naklapanjima. 
Ako je nečije polje rada publicistika ili |terarna historija ili povijest ili što drugo 
treba ga svojski obrađivati, a ne gura'i se iz godine u godinu po raznim 
predmetima. To je osnovni preduvjet uspješna rada. Možda je to i razlog, da 
se dosada nije došlo do većih uspjeha na polju lijepe književnosti. Dakako da 
svatko nije umjetnik niti se može umjetno izmamiti djelovanje u tom pravcu, 
ali je potrebno stvoriti preduvjete za eventualne talente, pa će sigurno biti 
solidnijih radova u svakom području. - 


NARODNA PJESMA U HERCEGOVINI 

Hercegovina spada u znamenita područja, gdje se narodna pjesma 
veoma dobro gojila, naročito junačka. To je bilo pogranično mjesto, na kom 
su se sukobljavali kršćanski i islamski svijet. Zamjerna junaštva stanovništva 
dojmila su se narodnih pjevača, te su veliki napori urodili bogatim pjesničkim 
plodovima. Ne izgubivši nadu u bolju budućnost Hercegovac je pjesmom 
slavio znamenite junake i domaće sinove. "Njegov je život u draču zarastao, 
ali se iz drače ruža rada", rekao je Jagić (Rad 17., 1868. str. 204). Neka ponosna 
krv navirala je žilama stanovnika, oni se nijesu dali odjednom pregaziti. 
"Hercegovci od starine harni... svakoj trudbi, i oskudi vični" (Martić) pretrpjeli 
su nezapamćene napore, ali su ostali pred svijetom svijetla lica i časne 
uspomene. Slušanje pjesama podaje nam jedinstven i nepodijeljen utisak, da 
je to bila višestoljetna borba za očuvanje najelementarnijih čovječjih prava, a 
ovaj je motiv različno razrađen pod gudalom nejednako talentiranih i 
odgojenih pjevača. Pokrajinske osobine prenesene su na pjesmu. Prema tome 
postoje različni junaci, različita nutarnja pokretna snaga, različita duševna 
izgrađenost junaka i različiti pogledi na život i borbu. I bez toga znamo, da se 
Hercegovina dijeli na zapadnu i istočnu, pače i južnu, gdje je bio snažan upliv 
Dubrovnika. 


Oba glavna dijela Hercegovine junački su se ponijela za turskog 
nadiranja podlegavši dvadeset godina poslije Bosne. Zaplašeno je stanovništvo 
bježalo prema zapadu ne opraštajući se zauvijek s domovinom, jer kad je 
zemlja postala turskim namjesništvom, i "sred Mostara - malog Carigrada" 
("Mladi mujezini," nar. pjesma) nije utrnula nada u oslobođenje. Pogranična 
čarkanja bijahu vječna, jer naviješteni ratovi ne bijahu nikakvo pravilo. Dok je 
mletačka Dalmacija gledala na svoje interese, nijesu Hercegovci računali na 
uspjehe, a kad se radilo o koži Venecije, znala je ona pogranične vitezove 
naprijed gurati, dok bi iza leda sklapala povoljne saveze i mir. Nečasna 
mletačka diplomatska igra ostala je do kraja dosljedna u računima, pa je li to 
čudno, da su domaći sinovi "gnjevni na Mlečane, plijenili i njihove zemlje kao 
iturske?" 


šoje 


Činjenicu, da se mnogo pjeva o uskocima, možemo lako protumačiti. 
Ostala je o njima živa predaja i mnoštvo znakova, koji upućuju na njihove 
upade. Povijest nam kaže, da su neretvanskom prosjelinom znali uskoci doći 
do Konjica i Ivan planine. Najčešći su okršaji bili u Gabeli. U pjesmi "Gabelkinja 
Zlata", koju je u Beharu (god. 1905. br. 9.) priopćio I. Slinić pita Zlata majku 
nagađajući, ko bi mogao biti u prašini, koja se poljem zametnula, a ona joj 
odgovara, da nijesu ni ovce, ni trgovci, ni hajduci "već su ono od Senja kauri. 
Oni idu Gabelu da robe, iz Gabele roblje da izvode, sedamput su Gabelu 
robili..." U istoj pjesmi ugrabio je Zlatu Ivan Senjanin. U pjesmi "Brat i sestra u 
sužanjstvu" nalazimo stihove: "Kad kauri (Senjani) Duvno porobiše, i Gabele 
malo zahvatiše..." (Behar, god. 1901. br. 2. priopćio Slinić). Govori se takoder 
o provalama drugih junaka. U trećoj pjesmi Rajićeve zbirke pripovijeda se, 
kako je Stojan Janković u Mostaru orobio bega Crnčića. Priča se, da je jednom 
zatekao u mostarskoj džamiji odličnije Turke na klanjanju i sve ih sasjekao. 
Poznato je, da su tom zgodom htjeli izvesti i franjevce znajući, da će se Turci 
na njima grozno osvećivati. Također u Mostaru pokazuju mjesto, gdje je tobože 
Janković sabljom zasjekao. 


I. 


Starije su pjesme u Hercegovini uglavnom popisane, osim koje 
varijante; novije još nijesu pohvatane, osobito događaji devetnaestog stoljeća, 
kao vladanje Alipaše Stočevića, okupacija Bosne i Hercegovine itd. Zbirke 
Martića i Jukića, biskupa Šunjića, Luke Marjanovića, K. Blagajića, K. H&rmanna, 
Petranovića i Frana Zovka sadrže pjesme o spomenutim junacima, ne ulazeći 
u novije događaje. Martić i Jukić zapravo nijesu mogli ni sabrati tih pjesama, 
jer izdadoše zbirku polovinom prošloga stoljeća. Muslimanske narodne 
junačke pjesme Esada Hadžiomerovića, sakupljene većinom u bosanskoj 
krajini, imaju junake: Mustajbega, Stojana Jankovića i poznate muslimanske 
vitezove iz doba uskočkoga i krajiškoga, tako da ni ta zbirka ne izlazi po gradi 
iz okvira spomenutih zbirki. Mihovio je Pavlinović u kratko vrijeme obišao 
malo hercegovačkih mjesta, a kupio je većinom ženske pjesme. Vinko je 
Palunko kupio poglavito oko Popova polja, gdje je zabilježio i dirljivu pjesmu 
"Trešnja u Ljubinju", u kojoj se spominje pješčano Bišće polje kraj Mostara, 
gdje se nalazi sijelo Rizvanbegovića - Buna. U Popovu polju zapisao je i dirljivu 
pjesmu "Hasanaginičina siročad", koja se potpuno razlikuje od glasovite 
"Hasanaginice". Ima sasvim jednaka po motivu gornjoj jedna pjesma, koju je 
zabilježio u Beharu Hasan Rebac pod naslovom "Hasanaginica". Male preinake 
na istom motivu mnogo su učinile, pa se ova gotovo jače doima od Palunkove. 
Od ovih dviju pa i od glasovite "Hasanaginice" razlikuje se potpuno "Smrt 
Hasanaginice" koju je u Beharu (god. 1900. br. 9) priopćio Ibrahim Dautović 
iz Bijeljine. Sakupljaču Glaviću kazivao je pjesme slijepi Gusto Agačić, koji ih 
je mnogo čuo hodajući po Hercegovini. Ivo Rajić zapisao je četrnaest pjesama 

većinom o silnim Turcima Gabeljanima. Sedma je pjesma novijeg datuma, jer 
pripovijeda, kako su vojvode Musić i Jovanović udarili na Turke na Pješevcu 
za vrijeme okupacije. Nijedan od gornjih sakupljača nije obišao zapadne 
Hercegovine, naročito ljubuškog kotara i imotske krajine, pa ni Vrčević ni 
Bogišić. Jedva je Ivan Zovko nešto obišao, a sasvim malo Ante Radić, koji se 
zadržao više u Duvnu i malo u Blagaju kod Mostara. Uvjćren sam, da bi se 
moglo još što naći u osim nepretraženim krajevima uz intenzivniji studij, 
svestranije proučavanje i isporedivanje, a do potrebe i kljaštrenje. Tada bismo 
imali potpune hercegovačke pjesme. 


IV. 


Ako ispoređujemo predjele, gdje se danas više gaji narodna pjesma, 
vidjet ćemo, da istočna Hercegovina drži prvenstvo. Pravoslavni, rekao bih, 
više je ljube, jer se u njih nade dosta profesionalnih guslača, dok su ti kod 
katolika rijetki. Svakako se junačka pjesma još drži i kod jednih i kod drugih. 
Lirska naprotiv i uopće ženska pjesma neobično bujno cvjeta među 
muslimanima čitave Hercegovine, osobito po varošima. U ovome su muslimani 
nenatkriljivi. Nastojali su neki umanjiti važnost te vrste pjesništva kod njih sa 
raznih strana. Srbi su izdavali zbirke narodnih pjesama kao svoje, a uistinu su 
bile većinom muslimanske s malim preinakama (Hrvatske narodne ženske 
pjesme str. 8. - Kur0. Tako je Luka Grdić-Bjelokosić izdao /z naroda o narodu, 
a Mehmed Dželaludin Kurt ga optužuje zbog krade i patvorenja. Tako je učinio 
nekim dijelom Davidović, Mirković i Milanović. Nadaleko je poznata ljubav 
muslimana prema lirskoj, osobito ljubavnoj pjesmi (prema sevdalinkama), i tu 
im se ne može osporiti prvenstvo. Sam je Dželaludin Kurt sabrao od majke 
malone čitavu knjigu pjesama i izdao ih u Mostaru 1902. tvrdeći, da ih ima još 
veoma mnogo. Kod drugih su vjeroispovijesti ovakve pjesme u novije vrijeme 
većinom donesene sa strane, osobito poslije okupacije, a muslimanske su 
autentični plod ovdašnjeg naroda. 


Razlike kršćanskih pjesama od muslimanskih jasne su iz same 
tendencije. K tome su kod muslimanskih gotovo uvijek na redu ljubavni 
zapletaji. Pravoslavne su zanosne, uzvišene, kadšto sasvim humane, ali 
redovito s osvetničkim prizvukom. Smjelo junaci srću u boj, ali se bezobzirno 
i osvećuju. Često su te pjesme pune jogunluka i isprsivanja junaka ("Oranje 
Marka Kraljevića"). Ovo je plod neprestanih čarkanja na hercegovačko 
-crnogorskoj granici, pa su se, izgleda, strasti izoštravale u prejakoj ratnoj 
izmorenosti. Na zapadnoj granici, iako se ratovalo, unutarnji narod nije dizao 
značajnijih buna do hercegovačkog ustanka 1875. Kao što su franjevci 
strpljivije podnosili jaram, i narod je patnički trpio. 

Katolički junaci češće žale za poginulim junacima pripisujući krivnju 
njima samima ili bar ne će s mrtvima okrutno postupati ("Gabelkinja Zlata"). 

Često se čuje, da su narodni junaci iz obijesti lomili koplja s protivnicima 
te nam stvorili neželjenu galeriju krvavih slika. Priznajem, da hajdučki anali 
bilježe nezapamćene okrutnosti. Da je i hajduštvo bilo razumljivo, vidimo iz 
odlaska u hajduke Mihovila Tomića (Narodne pjesme o M. Tomiću: "M. Tomić 
odmeće se u hajduke."), iako nas se neugodno dojima jezivo i grozno 
odabiranje junaka, za koje se traži srce bez smilovanja (deranje živa jarca). U 
mnogim slučajevima bijaše Mihovil Tomić čovječan prema ženama i djeci ("M. 
Tomić i tešanjski kadija", "M. Tomić porobio kulu bega Ljubovića"). Za 
shvaćanje odmetnuća hajduka dosta je saslušati na pr. pjesmu o Andriji Šimiću, 
kako ide ljubuškome kadiji, da se potuži na zulum Turaka ("Kroji pravdu, 
ljubuški kadija".), a kad se kadija oglušio, onda tek Šimić ide u hajduke. Ovo 
je dokumenat, koji svjedoči za njihovu čast. Sam je Šimić korio druga Sekulu 
radi razbojstva. Nijesu ti hajduci bili neukroćeni vitezovi i osvajači željni 
pustolovina, nego zulumom natjerani borbenici za čast i pravdu. Martić je u 
Vukaloviću klasično obrazložio odmetnuće hajduka. Znaju oni, što ih čeka u 
planini i kakvi progoni kod kuće, ali vole slobodno živjeti u društvu ptica nego 
ropski u domu, gdje bi morali biti svoji i slobodni. 


Znam iz iskustva, da narod poslije ispjevane pjesme živo u nevezanom 
govoru raspravlja o izvjesnom nevaljalom činu. Razglabanje traje dugo i tu se 
može dobro uvidjeti, kako narod gleda na nevaljanštine i kako ih tumači. 
Zapazio sam izvjesnu psihologijsku pravilnost: ako je kršćanski junak 
napadnut, hvale ga, premda je negdje prešao mjeru, a ako obijesno nasrće, 
onda se toliko ne oduševljavaju za nj. 


V. 


Jasno je, da je u ovim krajevima narodna pjesma veoma dobro 
uspijevala. Pjevači su se zanosili pjevajući o svojim junacima, jer je život bio 
ispunjen neprestanim borbama, pa se pjesma spontano izvijala iz duše, kao 
jedini izlijev duševnog raspoloženja. Divovsko rvanje dalo je preopširnu građu 
narodnim pjevačima, a danas s te strane nema dovoljno poticaja. U gornjim 
prilikama narod je osjetio potrebu govora na jedna usta guslačeva, a 
nestankom napetosti porodila se rasparčanost misli s manje osjećaja 
međusobne solidarnosti i izmjene čuvstava. Radi toga narodna pjesma novijeg 
datuma nije usredotočila u sebi osjećaja čitavoga naroda, kamoli više vjekova. 
K tome nadolazi, da narod može naći privlačivije zabave, a pjesmu voli pročitati 
nego slušati. Činjenica je, da se danas narodna pjesma goji ponajviše u zabitnim 
krajevima duvanjske okolice, Rakitna, Kočerina, Mamića, Prenja planine, 
Popova polja i sjevero-istočne Hercegovine prema Magliću. Moderni način 
života uzrokovao je propadanje vjekovnih tradicija i oblika života i zamijenio 
ih s drugima, a to se dogodilo i s narodnom pjesmom. Trajni strah i opasnost 
držali su narodni duh u okviru, što su ga vjekovi izgrađivali, a današnji je čovjek 

proširio vidik i pomalo stresa stare navike. Dok su postojali gornji uvjeti za 
prostonarodne umotvorine, imala je pjesma dostojnih predstavnika i medu 
misaonijim književnim krugovima, koji su stajali pod svemoćnim uplivom 
narodne pjesme, iako su iskočili iznad prosječne narodne sredine. Narodni 
duh i arija prostonarodnog deseterca osvojiše fra G. Martića tako, da je 
najuzvišenije misli uokvirivao u narodno ruho. U tom ga duhu djetinjstvo 
izgradilo, muževna dob usavršila, a okolina nadahnula i razumjela. Sjetimo se 
plastičnog prikaza, gdje on opisuje sebe u rođenoj kući, kako bi večerao, sjeo 
opet kod vatre, "a Rade će skinuti gusle s klina, pa sjednuvši u uglu zacviljeti 
gudalomi pjevajući junačku davoriju razgovarati svoju domaćicu i uz nju dvoje 
njezine, a petero pokojnoga Grge dječice - manje i odrasle. Tu bi mogao 
opaziti, da od ono petero siročadi jedan muškić ponajživlje Pilji očima u strica 
i jagmi predivo pjesme, kao da će je sjutradan kod kozlića raspredati". 
(Kalendar: Fra G. Martić, str. 22.). Sjetimo se intimnih veza fra Grge s guslačem 
Perkanom i naročite ljubavi pri sakupljanju narodnog rječničkog i pjesničkog 
blaga s Jukićem. Ljubav stečenu u malom hercegovačkom seocu Rastovači 
sačuvao je fra Grgo do smrti, a na smrti se Perkanovoj tuži, da ne će žaliti 
njegove sudbine, "no ću žalit sudbinu gusala, gdje li one ostanuše puste, a 
nikom ih dodat ne imaše" ("Perkanu."). Starina je osjetio propadanje pjesme, 
jer je "rđa u sve udarila", te se ne čuju gusle, nego se sve dalo kolu davoljemu", 
zato ih sam uzima, dok se pojavi koje odgojče". Tko da se ne sjeti fra Lovre 
Sitovića-Ljubušaka, koji se tužio na opadanje i kvarenje pjesme? Većinu naših 
starijih književnih prvaka nadahnuše narodna pjesma i starac Milovan, a to je 
znak, da je narodna pjesma vršila blagotvorni utjecaj, dok danas toga ne 
možemo ni zamijetiti. 


VI. 


Premda u današnjem društvu preotimaju mah besadržajne poskočice, 
postoji i natjecanje u narodnoj pjesmi. Iako ona nema prijašnje opširne teme i 
bogate građe, ima sitnijih dogadaja, koji su opjevani, a stare se pjesme 
ponavljaju. Nije nestalo ni talentiranih guslača, koji znaju neobično 
improvizirati, majstorski nešto svoje dodati, dok obični pjevači ponavljaju 
ustaljene izraze. Već je Vuk zapazio, da je teško dobre guslače natjerati, da 
gusle, a i danas se to dešava. Uz čašu vina u dugim zimskim noćima i na 
uobičajenim hercegovačkim sijelima skupe se ljudi pa razgovaraju i gude. 
Najprije uzme gusle koji prilično nevješt pjevač, a društvo mu ko s 
negodovanjem otima gusle i daje ih kome majstoru. Na takav način obično 
počimaju. Starac Miletić Grgo (iz Dobrog Sela kraj Mostara), pjeva jako dobro, 
kad zagrije staračke kosti. Šaravanja Ivko (Ban) iz istoga sela prostodušan je 
čovjek, ali pun narodne epike i humora. On pjeva o svim gore spomenutim 
junacima. Pjesmu tjera čisto i bez pomagala "dragi pobratime" i slično, čim se 
obično prikriva zabuna i izmišljanje. Gusli bez umora po više satova. Za vrijeme 

rata bio je u Srbiji žandar; tamo je gusleći lijepo prolazio. Kad pjeva, osjeća se 
silna zrelost u mašti i gradi, pa čovjek uživa u istinskoj narodnoj poeziji. Starac 
Miletić upravo deklamira uz gusle (plače, ciči, smije se!) prema tome, kako 
sadržaj zahtijeva. Kod ovih ljudi čovjek zapaža, da oni narodnu pjesmu čuvaju 
i predaju potomcima, kada je ona već preživjela tolika stoljeća narodne 
podređenosti i zuluma. Po selima rado prave gusle, a gdje su gusle, nađe se i 
pjevača. Kao što su nekad guslači bili živa nepisana knjiga, tako i danas djeca 
uče pjesme ne iz knjige, nego iz živih usta pjevačevih. Darovitim je početnicima 
dosta jednom čuti i oni već znaju čitavu pjesmu. Većina tako i nauči predajući 
daljemu potomstvu. Pa i ne vole ljudi učiti pjesme od kazivača, koji ne znaju 
gusliti, jer vele, da tako slabije pamte. To je znak, da su im se uši naučile na 
guslanje, pa na taj način bolje pamte. Doduše kazivača ima nešto, a kazivačica 
gotovo nema. 


Narodna pjesma cvjeta u narodnom krilu najbolje upravo u doba 
strahovita klanja i proganjanja, a kad toga nestane, iščeznu patrijarsi i 
zagovornici narodne pjesme - guslači, koji su je čuvali. Ni pola stoljeća nazad 
rijetke su bile u Hercegovini kuće bez gusala, a danas je sve u manjem broju. 
Ono malo guslača, koliko ih ima, osobito stariji, ponosni su svojim talentom 
pjevanja. Ovi nastavljaju narodnu pjesmu ne dajući joj pasti u zaborav. Svakako 
narodna pjesma ne će propasti, dok ima ljudi, a dok je ljudi, bit će i događaja, 
koji će se kosnuti narodne duše. 


Dovoljno grade pruža i savremeni život, premda pjevači ne mogu 
stvarati kakve idejne cjeline. Narodni je genij osjetljivo napeto glazbalo na 
kojem odzvanjaju najsitniji pokreti i događaji. Ovdašnjeg se naroda dojmila 
okupacija Bosne i Hercegovine, kao i Alipaša Stočević, nestašni mu brat Hadži 
-beg i hercegovački ustanak. Istina, te novije pjesme imaju manje značenje i 
mjesni karakter, a i vremenski je njihov dojam kratkotrajan. Ne samo to, nego 
narod u Hercegovini pjeva o najsitnijim događajima: o poplavama, slabim 
godinama, seoskim razmiricama i momačkim tučnjavama, izbornim kortešima 
i političkim vođama. 


Matan Bušić iz Gorice kraj Imotskoga spjevao je pjesmu u duhu 
narodne epike o potresu, koji im je oštetio crkvu, s namjerom, da se sakupi 
novaca za popravak. Antiša Boban iz Gorice spjevao je veoma lijepu pjesmu 
o poplavi god. 1928. i o drugim sitnim događajima. U pjesmi je dirljiv prizor 
spašavanja ljudi od vode. U Lipnu su opjevani događaji svjetskog rata, osobito 
sarajevski atentat, a na više se mjesta pjeva o političkim vođama zadnjeg 
desetljeća. Po svemu izgleda, da narodna pjesma nije izumrla, ali za novije 
pjesme sumnjam, da će se održati trajno u narodu. 


Uloga narodne pjesme u prošlosti bijaše velika. Ona je pokretala 
narodnim duhom dozivajući mu u pamet davne događaje i opominjala ga na 

herojska djela pradjedova ulijevajući mu snagu i vjeru u bolju budućnost. Ona 
je oživljavala kroz vjekove izmoreni duh i ulijevala poštovanje prema pionirima 
i borbenicima za krst časni i slobodu zlatnu. Ovu je ulogu vršila u zabitnim 
kolibama i nepristupačnim selima, gdje se jedino smjela uz gusle prepričavati 
narodna povijest. Današnja je uloga kudikamo čednija. Pjesma je postala 
zabava, i čitava se uloga često o tome iscrpe. Zanimljivo bi bilo proučiti, kad 
su nastali oni pripjevi na kraju i na svršetku obično šaljiva karaktera. Danas 
sigurno služi za šalu i otvorenje pjesme, a možda bi se ovo dalo dovesti u vezu 
s nazadovanjem pjesme, t. j. kad se počelo pjevati čisto iz zabave i obijesti. No 
ima slučajeva, gdje su pjevači ponosni svojim junacima i ne mogu bez sramote 
odstupiti od njihovih vrlina. Zaključujem to iz toga, što narod rado pravi 
poredbe sa vrlinama i odlikama starih junaka. Okretna mladića na pr. 
ispoređuju s malim Marijanom. Jednom zgodom razgovaram s jednim 
seljakom, koji je imao sedmero braće i svi su pomrli do njega. Upitam ga, kako 
je. a on će duhovito: "Još se borim sa životom kao preostali Jugović s Turcima"! 
Svakako je današnja uloga narodne pjesme sporedne važnosti - pjesma služi 
uglavnom za prikraćivanje vremena. 


Ima više razloga, zašto je narodna pjesma spala na današnji nimalo 
zavidan stupanj. Naprijed sam spomenuo pomanjkanje orijaške borbe, jer je 
borba s Turcima stvorila čitavo raspoloženje, a tad se narodni duh ustalasao i 
zapjevao. Osim toga nadošao je drugi duh vremena. Kad bi se narodna pjesma 
uzvila do prijašnjeg stupnja, ne bi imala onoga značenja, jer "prava junačka 
pjesma našega vremena nije više oružje i čovjek, nego oruđe i čovjek", rekao 
je Carlyle, a s tim bi se promijenila čitava sadržina. Mnogo je pridonijelo razvoju 
pjesme kršćansko čuvstvo ondašnjeg vremena. Ta prijetila je pogibao mača, a 
bilo je nečuveno, da bi se vjerski osjećaj naroda na tako brutalan način ugušio. 
Radi toga je sav kršćanski svijet stajao kao bedem protiv nevjernika, a ostatak 
srednjevjekovnog kršćanskog univerzalizma nadahnuo je naraštaje, da 
jednodušno slave branitelje vjere i domovine. Danas onakve pogibli nema, 
niti bi bilo jedinstvenog oduševljenja u ovo doba zvjerskih nastranosti i 
međusobnog izgrizavanja. Propadanju je kriva i inteligencija. Piše mi o ovoj 
stvari vješt poznavalac narodne pjesme: 


"Na ovu se točku s bolom u duši osvrćem, kad pomislim na držanje 
naše inteligencije prema gajenju i unapređivanju narodne pjesme - naše 
povjesnice ("Sva je naša povjesnica, velik samo zbor pjesama!" Preradović). 
Koliki bi se interes porodio kod naroda za pjesmu, kad bi inteligencija češće 
priredivala gusle .ske večeri po gradovima i nagradivala natjecatelje?" 


Hoće li narodna junačka pjesma doživjeti preporod u nedogledno 
vrijeme, ovisi o razvojnim prilikama u budućnosti, ali da će postignuti 
klasičnost prošlosti, sumnjam barem za Hercegovinu. 


x 


DOKAZIMA I RAZLOZIMA 


Jakša Čedomil u borbi za priznanje i izražaj hrvatstva na Jadranu 


Među našim starim kritičarima slovio je Jakov Čuka (Jakša Čedomil) 
kao najbolji poznavalac romanskih književnosti. Rođen je na Dugom otoku 
kod Zadra, u mladosti pohadao je tadašnje talijanske škole i više nauke u Rijeci, 
pa nije čudo da je krajem prošlog vijeka zauzeo prvo mjesto u književnoj 
skupini t.zv. romanofila. Što više, on je pisao na talijanskom jednako lako kao 
na svojem materinskom jeziku. 


Ta okolnost nije smetala Jakši Čedomilu, da odlučno i uporno brani 
prava hrvatskog naroda na naše krajeve jadranske obale. Većinu svojih članaka 
protiv talijanskih iredentističkih presizanja napisao je davno prije prvog 
svjetskog rata, pa se ne može kazati, da je tako pisao zbog toga, što je kasnije 
(1924.) morao napustiti Zadar, i što je kao kanonik u Zadru doživio dosta 
neugodnosti od strane Talijana. 


Čedomila je u toj obrani vodio hrvatski osjećaj, koji mu nije dozvoljavao 
šutnju u vrijeme austrijskog nastojanja, da se oslabi položaj Hrvata na Jadranu 
taktiziranjem prema Talijanima. 


Čedomil nije bio politički borac. Rijetko se upuštao u raspre političke 
naravi osim u području književnosti, gdje je branio hrvatsku književnu 
individualnost protiv Srba: što više, nije imao izgrađena i ustaljena mišljenja o 
hrvatskoj državnosti, kako se vidi iz njegovih političkih članaka iz vremena 
poslije 1918. god. 

U talijanskim nasrtajima na hrvatstvo jadranske obale uočio je 


nepravedno otimanje naše baštine, pa se tome odupro u ime pravde, hrvatskog 
dostojanstva i kulture. 


U borbi protiv Hrvata na jadranskoj obali Talijani i autonomaši nisu 
prezali ni pred napadajima u čisto vjerskim pitanjima. Jedan takav sukob s 
talijanskim tendencijama na hrvatskom području imao je tešku posljedicu u 

Čedomilovu životu. Kako je poznato, Čedomil je 1903 god. prestao književno 
djelovati. 


Poslije književničke smrti morao je god.1907. donijeti odluku da više 
ne će sudjelovati ni u javnim crkvenim poslovima. 


Do toga je došlo poslije teških borba. Svršetkom prošlog stoljeća 
zapodjela se u zadarskoj nadbiskupiji "borba oko glagolice". Talijanski 
raspoloženi svećenici bijahu, dakako, protiv glagolice. Popustljivi nadbiskup 
Rajčević izvjestio je papinsku kuriju, da se nijedna crkva u njegovoj 
nadbiskupiji nema pravo služiti starohrvatskom službom Božjom. Poslije njega 
privremeni upravitelj nadbiskupije Borzatti pitao je u Rimu, da li je neka crkva 
izgubila pravo na starohrvatsko bogoslužje u slučaju ako se tim pravom služila 
kroz trideset godina. Rimska Kongregacija je odgovorila, da pravo nije utrnulo. 
Zbog toga je Rajčevićev nasljednik Dvornik uskratio potvrditi izvješće svog 
predšastnika, jer bi time došao u sukob s navedenim odgovorom iz Rima. 


Ovo je dalo povoda oštrom sukobu među svećenstvom, koje se 
podijelilo u dva tabora. Između branitelja glagolizma istakoše se posebno don 
Ivo Prodan, Biankini i don Ante Jagić. Protivnici glagolizma pritužiše se čak 
papinskom nunciju u Beču. Uspjelo im je od ovoga ishoditi ukor za 
nadbiskupa Dvornika, što je ovaj tobože dopustio svećenicima javnu borbu 
za glagolicu u političkim listovima (ZZrvatska Kruna). Posumnjalo se na 
Čedomila da je on glavni pobornik za glagolicu i pisac nekih članaka, u kojima 
se navodno pisalo protiv crkvenih propisa u pogledu glagolice. U stvari 
Čedomil nije bio u tome ništa kriv, osim što je bio srcem i osjećajem za 
starohrvatsku službu božju. 


Pitanje "Zavoda sv. Jeronima" u Rimu bilo ja aktualno od vremena pape 
Leona XIII. Čedomil je o tome pisao u više navrata. Ta hrvatska ustanova u 
Vječnom gradu bijaše mu srcu prirasla. Prvi put je pisao o njoj povodom 
ukidanja svetojeronimskog kaptola. Pozvao je naše mjerodavne crkvene 
činbenike, da porade kako do ukinuća ne bi došlo, jer bi tim izgubili 
mogućnost, da u Rimu držimo svoje ljude, koji će biti blizu sv. Stolici. Članak 
je pisao obazrivo i umjereno, ali katolički Dan napade Čedomila, jer da je 
tobože kritizirao Sv. Stolicu, koja je kaptol ukinula na zahtjev hrvatskog 
episkopata s namjerom, da se zavod uredi za naše dake. Ukidanje kaptola 
smatrao je Čedomil gubitkom za Hrvate, iako su na to pristali hrvatski biskupi. 
Osim toga usprkos protivnom prijedlogu hrvatskih biskupa, imenovan je 
upraviteljem Talijan Lucidi. U jednoj bilješci u ostavštini Jakše Čedomila, govori 
se o zavodu sv. Jeronima, gdje se Čedomil tuži tudincu koji stoji na čelu zavoda, 
pa nema potrebnog dodira s našim dacima. Jednako ga boli, što se dopustilo 
istjerati iz Istre domaće dušobrižnike, i to dok Kinezi dobivaju urođeničke 
svećenike. Poslije prvog svjetskog rata talijanska je vlada uzela Zavod sv. 

Jeronima kao vlasništvo Austro-ugarske. Kad se počelo ozbiljno govoriti da će 
Zavod biti oduzet i time Hrvatska biti prikraćena u svome pravu, Čedomil opet 
upozorava Vatikan i talijansku vladu da se to pitanje jedanput zauvijek riješi u 
hrvatsku korist. Poslije dizanja sekvestra sa zavoda 1924. god. beogradska 
vlada predaje zavod u upravu dra Josipa Smodlake. Ovaj je pitanje Zavoda 
zapleo na taj način, što je Zavod svojatao za jugoslavensku državu. Spor se 
zaoštrio još više god.1925. pa je Smodlaka morao otići iz Rima. God. 1928. 
došao je Čedomil za upravitelja Zavoda sv. Jeronima i na opće zadovoljstvo 
njim upravljao do svoje smrti. 


Mnogo intenzivnije se Čedomil zanimao za pitanje "talijanske manjine" 
u našim primorskim krajevima, kao i pojavom "autonomaša". O tom je pisao 
većinom na talijanskom jeziku u listu 7/ Popolo, a nekoliko članaka je objavio 
u Narodnom listu iu Obzoru. U ovim člancima zahvatio je sva pitanja u svezi s 
talijanašima: školstvo, izbore, povijesnu pozadinu, pojave talijanaša i t.d. 


Polemika je započela 1905. god. Čedomilovim člankom "Čitajući govore 
P.Villarija". Villari je u društvu "Dante Alighieri" održao predavanje o načinu 
širenja materinskog jezika među iseljenim Talijanima, misleći dakako i na 
šačicu Talijana u Dalmaciji. Čedomil sa svoje strane opominje Hrvate izvan 
domovine, a za talijanski jezik kaže, da ne smije u našoj kući preuzeti mjesto i 
pravo hrvatskoga jezika. Autonomaši su počeli dokazivati, da je u Dalmaciji 
postojao talijanski jezik prije Mlečana, a Čedomil odgovara autonomaškom 
listu 7/ Dalmata, da je postojao neki romanski dijalekt, kojega ni Talijani nisu 
razumjeli, a to je narječje izčezlo i ustupilo mjesto hrvatskom jeziku. Iste godine 
priopćio je člančić "Politika u glagolici", gdje se osvrnuo na tvrdnje, kako novi 
papa Pio X. ne će dopustiti, da Talijani u Dalmaciji trpe, kao što je to bilo za 
"slavofila Leona XIII". talijanaši priželjkivahu, da će novi Papa ukinuti glagolicu, 
a Čedomil im napominje, da ima drugih sredstava za očuvanje hrvatske 
narodnosti osim glagolice, a ni rimska se kurija ne će ravnati prema prohtjevima 
talijanaša. Čedomil završava oštrim tonom, upozoravajući Italiju i crkvene 
krugove, neka zapamte, "da je Dalmacija hrvatska zemlja i da u njoj živi hrvatski 
narod, o iredentizmu ne može biti govora, najmanje pak u pitanju glagolice, 
koju nisu sad Hrvati izmislili kao sredstvo u borbi protiv Talijanima, već koja 
je najbujnije baš cvala po cijeloj Dalmaciji onda, kad je mletački lav s njom 
vladao". 

Godine 1906. nije Čedomil ništa pisao, a godine 1907. priopćio je dva 
članka u Obzoru povodom stranačke borbe između narodnjaka i autonomaša. 
Narodnjaci nisu bili složni, pa Čedomil apelira na trijeznost Hrvata, da se bore 
za narodni karakter Zadra i okolice, mjesto da se dijele na "čiste" i "nečiste" i 
da se mrve u strančice. Talijanaši računaju na neslogu Hrvata, jer će samo u 
tom slučaju dobiti zastupnika, pa stoga treba izbornu borbu postaviti na 

PŽ 
hrvatsku, a ne stranačku osnovicu. U drugom članku predlaže, da svi složno 
glasuju za Ivčevića protiv Zilliottia, jer će se samo na taj način poslužiti narodnoj 
stvari. 


Preko izborne borbe polemika se prenosila na jezična, školska i ina 
pitanja. Kad je talijanski jezik djelomično bio uklonjen iz uredovnica, talijanaši 
su kukali, da će na taj način Hrvati biti lišeni kulturnog jezika. Čedomil tješi 
autonomaše, da će Hrvati u slučaju nužde možda bolje naučiti talijanski jezik 
iz književnosti, nego li preko ureda. 


Da pokaže Talijanima kako je hrvatstvo u Zadru staro priopćio je 
Čedomil osvrt na knjigu Wilhelma Rolfsa o zadarskom umjetniku Franji 
Laurani, obnovitelju romanskog stila i učeniku glasovitog Brunelesca. Čedomil 
ovom zgodom nagovara Hrvate, da istražuju umjetničku prošlost Dalmacije. 
Sam je o dalmatinskim umjetninama vodio brigu. Kad se radilo o prodaji slika 
Carpaccia iz zadarske katedrale, navodno zbog siromaštva, Čedomil se 
odlučno usprotivio, i napomenuo, da bi trebalo urediti katalog umjetnina, te 
obnoviti etnografski muzej kao riznicu iz staroga narodnoga života. Da 
imademo vrijednih stvari, vidi se iz zbirke stranca Lukašeka, koju bi trebalo 
otkupiti. Zbog istih razloga pisao je Čedomil književne sastavke političkog 
karaktera, dokazujući starost hrvatske kulture u zadarskoj krajini. Na tvrdnje 
talijanaša, da kultura Dalmacije ima talijanski karakter, Čedomil je odgovorio 
zanosnim člankom "Ne odrecimo se povijesti" (1908.), u kojem poziva Hrvate 
da ne zanijeću sebe i svoju povijest, jer je prošlost u Dalmaciji, uz neznatne 
talijanske utjecaje hrvatska i hrvatski je narod tu prošlost spasio. Tvrdnju 
talijanaša, da su Hrvati nezahvalni Talijanima, Čedomil odbija, jer se Hrvati 
zbog nekih utjecaja ne mogu i ne smiju odreći svojih prava i vlastitosti. Mlečani 
su ometali kulturni razvoj Hrvata, a kad je njihova vlast prestala, u Dalmaciji se 
rascvjetala hrvatska kultura u tolikoj mjeri, da su talijanaši upozoravali Zadrane, 
da bi se čuvali hrvatskog kulturnog bacila. No to je nemoguće odgovara 
Čedomil, jer oni te bacile udišu na moru i kopnu. 


Predavanje prof. Brunellia u Zadru o talijanskom karakteru kulture u 
Dalmaciji dade priliku Čedomilu, da izrekne veoma vrijednu povijesnu istinu, 
naime, da je hrvatska kultura kudikamo bolje cvjetala u ostaloj Dalmaciji 
(Dubrovnik), gdje Talijani nisu vladali. Starost, snagu i izvornost hrvatske 
kulture pokazuju brojni kulturni spomenici, kao i pojava narodnjaka Jurja 
Barakovića u 16. vijeku uz množinu ostalih hrvatskih pjesnika iz onoga djela 
Dalmacije, koji je stenjao pod mletačkom vlašću. 

Kad je iznio dokaze o starosti hrvatske kulture, Čedomil je zaključio da 
povijest i činjenično stanje u Dalmaciji ne opravdavaju podržavanje 
talijanskoga jezika u uredima. Što hrvatski jezik nije već uveden u urede, kriva 
je špekulacija Austrije, koja je u slučaju slabih odnosa s Italijom uvodila 

dvojezičnost, a u protivnom slučaju ostavljala u uredima samo hrvatski jezik. 
Kad se radilo o konačnom uređenju jezičnog pitanja, Čedomil je poput Tita 
Brezovačkoga uputio hrvatskim izaslanicima vehementan poziv, da čuvaju 
prava hrvatskoga naroda, jer je zemlja hrvatska, pa ne treba praviti nikakve 
ustupke ni vladi ni talijanašima. 


Kad su pak postignuti samo djelomični uspjesi, Čedomil je doviknuo 
hrvatskim zastupnicima, da će narod preživjeti svoje predstavnike i postići 
puna prava. 


U to vrijeme nastojao je prof. Brunelli dokazati pravo na upotrebu 
talijanskoga jezika u uredima, pozivajući se na Dantea. Čedomil je odgovorio, 
da Dante nigdje ne spominje dalmatinski jezik kao talijanski. Talijanski listovi 
počeli su se služiti povijesnim radovima Jirečeka ("Die Romanen in den Stadien 
Dalmatiens wahrend des Mittelalters", u 1902.) i Bartolia ("Das Dalmatische", 
1906.). Čedomil je u tri članka iznio rezultate ovih naučenjaka, koji govore za 
hrvatstvo Dalmacije i ponovio njihovo mišljenje, da stari dalmatinski jezik nije 
isto što i talijanski ili venecijanski govor, nego autohtoni dalmatinski jezik. 


Tih godina pojavilo se "pitanje osnutka talijanskog sveučilišta u Trstu". 
Talijani su htjeli da sveučilište bude u Trstu, dok je većina Hrvata s Čedomilom 
bila mišljenja da Trst nema talijanskog narodnog zaleđa. Talijani bi htjeli 
osnovati zavod u Trstu samo iz političkih razloga, da odnarođuju tamošnji 
hrvatski i slovenski puk. Prirodnije bi bilo da osnuju sveučilište u Trentu, gdje 
je osim nešto Nijemaca, većina naroda talijanska. Čedomil je upozorio hrvatsku 
javnost, da se Talijani i Austrijanci dogovorno zauzimaju za sveučilište u Trstu. 
Jedino dalmatinski demokrati na čelu s drom Josipom Smodlakom to nisu 
vidjeli. Čedomil oštro osuđuje Smodlakovo stajalište, protiv kojega su svi Hrvati 
i Slovenci. Smodlaka se opravdava tim, što su i Nijemci protiv sveučilišta u 
Trstu, a da mi moramo uvijek biti oprečnog gledanja, no Čedomil primjećuje 
da jeto puko izmotavanje. U tom smislu napisao je Čedomil više članaka protiv 
Smodlake i talijanaša s dubokom vjerom, da će narod sačuvati svoju hrvatsku 
pripadnost i dušu, ma što poduzeli talijanaši putem škola i spletaka. 


Čedomil je u borbi apelirao na zdrav razum talijanaša i upozorio ih, da 
oni kao neznatna manjina ne mogu ništa značiti na hrvatskoj zemlji. Na 
kulturnom polju mogli bi više učiniti proučavajući dalmatinsku prošlost, 
osobito kulturne i političke veze između Dalmacije i Italije. Tu se više mogu 
pokazati nego kupovanjem glasova, paktiranjem sa Srbima protiv Hrvata i 
kljukanjem svojih pristaša najžešćim političkim drogama. Talijani su dakako 
ostali gluhi, pa je Čedomil prešao u protunapadaj i smjelo se upustio u 
proricanje o talijanaškim izgledima za uspjeh u budućnost. talijanaši su se 
izgovarali, da ne mogu kulturno djelovati, ako budu potpuno uništeni kao 


politička stranka. 


zOLa 


Čedomil upravo u tom vidi njihovu slabost i jednostavno ustanovljuje, 
da je autonomaškoj stranci odzvonilo. Propala je, jer nije imala sadržine niti je 
koga predstavljala. Hrvatski preporod u Dalmaciji okupio je narod u narodnu 
stranku, a protiv te stranke talijanaši nisu osnovali stranku s narodnom idejom, 
nego su se služili birokratskom tvorevinom Beča bez narodne ideje. 
Dalmatinski "slavizam" počiva na osobama, a ne na idejama, pa je nestankom 
osoba sve propalo. Na hrvatskoj strani stoji posve drugčije: "Pavlinović 
predstavlja uzbuđeni narod, koji juriša na inteligenciju, da je osvoji i ponarodi, 
a Klaić predstavlja inteligenciju, koja se narodu vraća". Protiv tomu valu 
pojavila se austrijska autonomaška stranka, kojoj dadoše kasniji pridjevak 
talijanska. Ideja talijanske narodnosti proširila se i na neku "nazionalita di 
elezione", ali to nije koristilo. 


Čedomil ovdje analizira a. * ištine "pojavu autonomaštva" u Dalmaciji 
i razgoličuje njihovu idejnu i politič«.1 siromaštinu, da nam jasnije bude, kako 
neprirodna tvorevina nije mogla u.iecati, da narodne prilike ne krenu 
prirodnom kolotečinom. talijanaši su tvrdili, da ih je vlada uništila, a po 
Čedomilu njihova je propast uslijedila razvojem hrvatske misli i "preporodom 
izrođenih Hrvata". Nestajanje talijanskog jezika dolazi odatle, što nitko nema, 
da tim jezikom govori. Tako se negdašnja većina ponizila i tražila milost od 
protivnika. Stvarno ona većina "urodenog življa" ne bijaše ništa drugo nego 
naš "izrođeni živalj". Izrođeni se moraju preporoditi, a urođenika ostaje malo i 
tako talijanaška stranka nema nikakava izgleda za budućnost. Tim je Čedomil 
stavio epitaf na grob talijanaša u Dalmaciji i poslije god. 1909. o njima nije više 
pisao. Istom godine 1919. objelodanio je mali člančić u listu Adrratico Jugoslavo 
(uređivao dr. Hugo W'erk), u kojem je pobijao talijanske navode o historijskom, 
etničkom, geografskom i vojničkom obilježju Dalmacije, zbog kojega je 
navodno Italija trebala dobiti taj kizi. 


U polemici je Čedomil istakao, da se talijanaši uspavljuju na umišljenim 
uspjesima. Da pokaže do kraja njihovu slavičnost i duševnu golotinju, 
napominje, da su i sami Talijani s Apenina na njih s prezirom gledali kao na 
svoje janjičare. Kod pravih Talijana autonomaši nisu uživali dobar glas, pa su 
se mnogi priklonili Beču. Osim toga ne dostaje i narodna svijest, pa mijenjaju 
svoje ime prema potrebi: "autonomičari, pravi Dalmatinci, slavodalmati i 
napokon Talijani". Čedomil na kraju razotkriva nisku psihologiju autonomaša. 
Oni ignoriraju Čedomilovo pisanje i dokazivanje u hrvatskim novinama, 
prelaze preko činjeničnog stanja u Dalmaciji, a kad što izgube, onda 
prosvjeduju. On je pozvao talijanaše na ozbiljnu raspravu o nabačenim 
pitanjima, ali se oni nisu usudili upustiti u polemiku. 


Jakša Čedomil u ovom sukobu bio je načelan i odlučan. Kroz tri godine 
raspravljanja pokrenuo je najglavnije probleme što su se ticali sukoba s 

talijanašima, te raspravio sva pitanja o kojime ;e trebala misliti hrvatska 
inteligencija u Dalmaciji. Nekada mu je bilo i ..w, da je morao voditi borbu s 
lošim braniteljima romanske kulture i kao dobrog poznavaoca talijanske 
književnosti boljelo ga, što su upravo autonomaši najviše pridonijeli, da se 
kultura i književnost mrzi od ljudi s ove strane Jadrana. Čedomil je držao 
polemiku na visini. Neobičnom oštrinom i spretnošću dovodio je protivnika u 
nepriliku. pa su autonomaši izbjegavali sukob s njim, što je Čedomil i okrstio 
manjkom lojalnosti. 


Gledajući iz današnje perspektive Čedomilovu borbu s talijanašima“ 
može se razabrati, kako je Čedomil u svojim izvodima bio dalekovidan. 
Ispunila su se njegova predviđanja, da će autonomaši uginuti kao politička 
pojava, a ukoliko bi Talijani htjeli imati hrvatske zemlje na Jadranu, to ne mogu 
postići na temelju nikakvih prava, nego samo na osnovi sile i nepravde. Kako 
znamo iz krvavog iskustva, tako se i zbilo u najnovijem vremenu, i to u obliku, 
koji Jakša Čedomil nije mogao ni u snu predvidati, imajući dobro mišljenje o 
talijansko kulturi i civilizaciji. 


ZAŠTOJE JAKŠA ČEDOMIL PRESTAO 
PISATI O KNJIŽEVNOSTI U 
TRIDESETPETOJ GODINI ŽIVOTA (1903)? 


Činjenica, da je Čedomil prestao pisati u 35. godini života, izazvala je 
razna tumačenja. Većina je tvrdila, da je zabrana došla sa strane crkve.! Don 
erko Jurin nakon mnogih tumačenja drži, da je našao pravi razlog u tom, što 
je Čedomila napao biskup Mahnić u časopisu Hrvatska straža. Jurin odbacuje 
tvrdnju, da bi ga kanonikat spriječio u daljnjem književnom radu, jer je prestao 
književno djelovati koncem travnja 1903., a postao kanonikom 1. ožujka 1904. 
Osim toga nije težio za častima - pa ni crkvenim. Istina je, da se natjecao za 
kanonika, jer je bio bolestan, pa je pomislio, da bi se morao zahvaliti na 
profesorskoj službi u osmoj godini službovanja i na taj način ostati bez 
mirovine. Napadali su ga još prije crkveni krugovi, ali je on i dalje nastavio 
književnim djelovanjem, kako i sam spominje u "Uspomenama". Ti su napadi 
počeli već 1898., a on prestao pisati 1903. Osim toga nadbiskup zadarski 
Dvornik nije odobravao žestoke napadaje na Čedomila.? Don Jerko Jurin misli, 
da je Čedomila ogorčilo napadanje Mahničeve Hrvatske straže, i u tom vidi 
pravi razlog Čedomilova prestanka u književnom radu.š Ovo mišljenje kao i 
potvrde zato imaju vjerojatnosti, jer i Petravić spominje, da mu je Čedomil 
pisao, kako će zbog gornjih razloga prestati književno djelovati.“ Profesor Don 
Ante Katalinić također tvrdi, da mu je Čedomil jednom priznao kako se 


1 Država (Split) 1928. br. 428. u nekrologu spominje, kako Čedomil nije demantirao 
vijest, da je prestao pisati na intervenciju crkve. Dr. A. Barac popravio je svoju prijašnju 
tvrdnju o zabrani sa strane crkve ( Članci o književnosti, 173.), rekavši, da je bilo drugih 
razloga, koji su ga skršili, a ne nikakav pritisak crkvenih vlasti (Hrv. književna kritika, 
181.). Petravić je samo nagađao, da bi mogla biti zabrana od crkve, ili pak da je napustio 
književnost postavši kanonikom, ali sumnja u oboje ( Treće studije i portreti, 36). 

2 Privatno pismo Dr. Šime Palčića, osobnog kapelana nadbiskupa Dvornika Don 
Jerku Jurinu. 

3 "Zašto Jakša Čedomil već u 35-toj godini života prestaje pisati o književnosti?" 
Obzor, 10. II. 1938. 

4 "Tri neizdana hrvatska pisca iz Dalmacije". Obzor, 12. III. 1938. 

odrekao pisanja, ali ne zanimanja za književnost, zbog Mahnića, jer je smatrao 
da je zapao u nejednaku borbu: Mahnić biskup, a on kanonik.? 


Da je doista Mahnić nagnao Čedomila na šutnju, može se približno 
zaključiti iz Čedomilovih "Uspomena". Jakša Čedomil, za katoličkog kongresa 
1900., primio se referata o lijepoj knjizi, da ne bude još više zla i svađa među 
književnim taborima. Nastojao je u govoru biti oprezan, pa su na koncu bili 
gotovo svi zadovoljni referatom. "Jedini koji mi se nije na kongresu radovao 
radi govora bijaše biskup Mahnić, kojega tu prvi puta vidjeh. Nijesam tada ni 
slutio, da on mene smatra pogibeljnim, a kamoli braniocem katoličke stvari. 
Ali o tom ću kasnije." "Uspomene", rukopis str. 21.). Dalje govori Čedomil u 
"Uspomenama" o namjeri, da upozna vanjski svijet s našom književnošću, 
zatim govori o Tresiću i nakon toga prestaje pisati "Uspomene". Sigurno bi 
sada došlo na red ono, što je načeo u gornjem citatu o negodovanju Mahnićevu 
nad njegovim govorom na katoličkom kongresu, ali Jakša nije nastavio s 
uspomenama, nego je prestao na ovim riječima: "... I nakon trećeg godišnjaka 
Glasnika (radi se o Glasniku Matice Dalmatinske) ja ostavih uredništvo i 
tajništvo Matice i povukoh se sa hrvatskog književnog polja, a kako je do toga 
došlo, u kratko ću ispričati." ... 


Dosta je čest slučaj da književnik prerano zašuti i prestane književno 
djelovati. Kako je to problem zamršene naravi, mora se osvijetliti posebno u 
svakom datom slučaju. Često navedeni razlozi mogu biti bliži povod 
zašućivanju, a ne dalji i dublji razlozi psihološke naravi pojedinoga pisca. 


Hrvatska Straža pokrenuta je kao borbeno glasilo katolika u vrijeme 
najjačih previranja: književnih, kulturnih i političkih. Jedan dio svećenstva, na 
čelu s biskupom Mahnićem, nije bio zadovoljan držanjem novinstva prema 
spomenutim pitanjima. Već u uvodnoj riječi toga časopisa obara se urednik 
na estetiku čuvstva i Čedomilovu ocjenu Kranjčevićevih Trzaja, a iz napadaja 
se dade razumjeti, da se Čedomil, tobože stidio svoga vjerovanja, jer nije osudio 
Kranjčevića, premda mu je lirika puna skepse i beznada.“ Criticus Hrvatske 
straže, ocjenjujući "Izabrane pjesme" Kranjčevića? nabraja studije o 
Kranjčevićevoj poeziji i kaže: "... zbilja, malo nijesmo prešutili još jednu studiju 
o Kranjčeviću. Ovu donio je god. 1899. Nov vijek od nekoga Jakše Čedomila, 
kako se čini pseudonim. On drži da je publika pogodila, što si je Kranjčevića 
izabrala svojim miljenikom i kumirom. Radi pesimizma pribraja ga 
Jouffroyovim grands-počtes, jer bol i jad da su najsvetije stvari na svijetu ..." 


5 Privatno saopćenje profesora Don Ante Katalinića. 
6 Hrvatska straža, 1. g., str. 4. 
70.c.str. 98. 


Iste je godine priopćen u Hrvatskoj Straži u obliku platonskih razgovora 
dijalog između Kalifona i Ljepoja o lijepom, moralnom i istinitom. Kalifon 
predbacuje Ljepoju, da pristaje uz pesimizam, a Ljepoje mu odgovara: "Jedno 
je teorija, drugo poezija. Ma odkuda pjesnik crpao svoje poimanje o svijetu, to 
je za njegovu umjetnost indiferentno. Jakša Čedomil, prvi naš estetičar, naš 
najbolji sadašnji kritičar, sav je zanesen za Kranjčevićevu muzu, premda očito 
priznaje njezin pesimizam." Ovdje je Ljepoje očito Jakša Čedomil, s kojim 
obračunava Kalifon (Mahnić), jer Ljepoje osuđuje Schopenhauerov pesimizam, 
ali ne pesimističku poeziju, a Kalifon dokazuje, da je ideja jednaka kod filozofa 
i umjetnika. U nastavku je razgovora Kalifon dopustio formalnu vrijednost 
Kranjčevićeve poezije, a Ljepoje ustaje protiv nekih dogmatsko-estetskih 
pravila i kritike, jer moderna kritika traži "zakone procesa umjetničkog 
stvaranja, da psihološki i biološki protumači fenomen, koji se zove umjetnost. 
Moderna je kritika dakle u prvom redu istraživalačka (podcr. Hrvatska straža). 
Ona promatra djelo i umjetnika, ispituje, koliko se u njih ističe njihovo doba i 
milieu - ona ih tumači."? Dalje Kalifon kaže: ..."Malo čudnovato je zaista, kako 
se može u kritičara, koji ispovijedaju kršćanska načela, u prvom redu u 
kritičara-svećenika naići na nazore, koji su tako srodni nazorima filozofije, što 
je sve drugo samo ne kršćanska filozofija."'" Kao kažiput savjetuje svećeniku 
kritičaru, da se drži Indeksa: ... "kritičari kao Marjanović, Dvorniković, 
Drechsler neće doduše bojati se, što crkva zabranjuje ili naređuje, ali trebalo 
bi da to čine bar jedan J. Čedomil, jedan J. Hranilović, M. Šegvić ili St. Ilić." S 
ovim napadaji nisu prestali. Posebno je bilo nekoliko napadaja na Glasnik 
Matice Dalmatinske, kojega je uređivao Čedomil, jer se tobože u njemu hvale 
Gioberti, Carducci i dr. Najteži napadaj za Čedomila izišao je u rubrici Hrvatske 
Straže "Fiat lux" s naslovom "Nemojte jaram vući s nevjernicima", gdje se kaže: 
"... Kako nas se žalosno doimlje, kad u kolu grobara kršćanske misli, što se 
skupljaju oko sarajevske Nade, nalazimo imena tako vrsnih i učenih muževa 
svećenika, kakav je na pr. Jakša Čedomil (Dr. Čuka), koji na pr. u 4. i 5. broju 
god. 1901., raspravljajući o novijem pjesništvu u Francuskoj, pruža ruku Lj. 
Dvornikoviću, što na istim stranama, slijedeć Spencera i W'undta, iznosi nauku 
o psihološkim osnovama estetskog osjećaja.""? Ocjenjujući Tresića-Pavičića 
Hrvatska straža dodaje: "Dr. Tresić je nešto od onoga, što se obično zove 
filozof, on je i pjesnik. No Dr. Tresić svakako nije filozof, koji bi zaslužio, da 
mu se divi i da ga bezuvjetno hvali Hrvat katolik, a kamoli hrvatski svećenik, 
kako je to u svoje doba učinio Dr. Čedomil."5 Čedomilu su prigovarali još 


80. c. str. 250. 
90.c.str. 361. 

10.0. €. str. 368. 

110. c. str. 368. 

12 0. c. str. 278. 

130. c.Il. god. str. 522. 

jednom radi Tresića, da je poklonik njegove filozofije kao i radi Kranjčevića, 
za kojega Čedomil misli, da vjeruje, a Hrvatska straža je drugoga mišljenja. 
Čedomil je tvrdio, da je pesimizam kod Kranjčevića njegova osnovna duševna 
dispozicija i da je rođen s njime, a nije naučen, a Hrvatska straža vidi kod 
Kranjčevića doslovan upliv Schopenhauerove nauke.“ Čedomil je već prestao 
pisati, ali napadaji na njegovo prijašnje književno djelovanje nisu prestajali. 
Još godine 1912. piše Matija Manjarić: "Obračun s liberalnim pravaštvom", u 
<ojem napada članak svepravaške Hrvatske ("Zbilja na raspuću?")* potpisan 
od P. J. - Manjarić razlikuje tri struje u našoj književnosti: konzervativce, 
moderne i one oko Hrvatske straže. Konzervativce vodi Šegvić, a uza nj je 
Čuka i Rožić, te Hranilović i dr. Člankopisac P. J. se zgrozio, što je Stražina 
kritika uništila nekoliko talenata, a Manjarić odgovara: "To je shvatljivo. Ne 
tjedoše se modernizovati, a ne htjedoše se upregnuti u kolo ideja Hrvatske 
straže, itako odlučiše mirovati."““ Ovako je postavljen epitaf nad Čedomilovim 
književnim grobom. 


Ako se pomnije pogledaju inkriminacije Hrvatske straže, zapažamo 
dvije činjenice: napala je, doduše, oštro Čedomila i dirnula u njegov svećenički 
arakter, ali Hrvatska straža nije napadala samo njega nego i druge svećenike. 
K tomu je književna kritika Hrvatske straže pobijala i napadala dijelom ono, 
što Čedomil nije uopće tvrdio. Zapravo su kritizirali s raznih gledišta, i 
Čedomilu se nije moglo ubrojiti u grijeh, što nije obradio i one strane, koje 
osvjetljuje Hrvatska straža. Čedomil je kod Kranjčevića proveo estetsku analizu 
pjesama i dao sud o njihovoj vrijednosti, izričito veleći, da ne će ulaziti u 
opravdanost ili neopravdanost Kranjčevićevih nazora. Hrvatska straža mu ne 
oprašta taj propust i sumnja u njegovu ortodoksnost. Ocjenjujući Kranjčevića 
Hrvatska straža sa svoje strane kaže, da ne će raspravljati o umjetničkom obliku 
pjesama." Čedomil je mogao s pravom prigovoriti nedostatnosti Stražine 
kritike, kao što su njemu prigovarali, da nije proveo sadržajnu analizu prema 
kršćanskim načelima. 


Jednostranost su kritike Hrvatske straže brzo uočili drugi kritičari. Dr. 
Lj. Maraković 1911. piše članak "Književna smotra" u samoj Arvatskoj straži i 
kaže o njenoj kritici: "No ta kritika ne bijaše književna nego filozofska i to 
napose etička. To je nedostatak, jer je osudila s etičke strane, a nije bilo 
kritičara, koji bi provjerili umjetničku stranu ... ovaj nedostatak Hrvatske straže 
moram iskreno nazvati pogreškom." '* 


140. 
150. 
160. 
170. 
180. 


.1. god. st. 389. 

. god. 1912. br. 55.-58. 
. god. 1912. str. 577. 

. god. 1. str. 98. 

. god. IX. str. 50. 

Nema sumnje, da su napadaji Hrvatske straže mogli biti bliži uzrok 
prestanku književnog djelovanja, kako je to gore spomenuto. Šteta je samo, 
da nam Čedomil nije dao u "Uspomenama" detaljnije dokaze o tom. Nameće 
se ipak pitanje, zašto Čedomil nije nastavio radom kao njegovi drugovi po 
zvanju, koje su također napadali, ili zašto nije prestao pisati već 1898., kad je 
iz bliže crkvene okoline dobivao prijekore za svoj rad? Ove činjenice umanjuju 
vjerojatnost, da bi Čedomil prestao pisati samo pod dojmom napadaja Hrvatske 
straže. Moraju se s toga ispitati svi dalji i bliži uzroci, koji su pospješili njegovu 
odluku o prestanku pisanja. Treba se obratiti najprije njegovim izjavama. 


U "Uspomenama" kaže za ocjenu Kranjčevićeve poezije u Novom 
vijeku, da je nije potpisao, "jer biskup Nakić, a valjda i drugi krugovi tužili me 
bili biskupu Rajčeviću, što pišem u Novom vijeku, a on mi iz Graza bio pisao 
oštro pismo, gdje mi priopćuje, kako mrko gleda na moje suradništvo, i kako 
to ne ide u mojem delikatnom položaju i zabranjuje mi pisati u ovom vijeku 
i u Fanfulla della Domenica. Ja sam mučao i pisao dalje, ali onda pomislih 
mjesto pseudonima stavit zvijezdicu." U daljem nastavku veli, da je surađivao 
u Dežmanovu Životu, ali međutim tadašnji glavar biskupije pismeno mi 
saopćio, da se ne odobrava, što se moje ime našlo u Životu, i da se nada, da ne 
ću više surađivati. Borzattiju ne odgovorih, a Život zamolih, da mi vrati 
rukopis"... (članak o Neeri - o. m.). Pisma Rajčevića i Borzattija sačuvana su u 
Čedomilovoj korespondenciji. Rajčević je dosta oštar, jer mu nalaže, da odmah 
prestane sa suradnjom u nekim listovima.! Kako se vidi, tužbe su dolazile 
izvan zadarske biskupije. Rajčević mu je predočio posljedice daljega takova 
rada, ali Čedomil, unatoč delikatnoga položaja, nije prestao pisati. Ljubav 
prema književnosti, bila je jača od svih zabrana. Tužbe dakako nisu prestajale. 


19 Pismo je Rajčevića, prema žigu na kuverti, pisano 5. XII. 1898. a glasi: 

Caro D. Giacomo, 

lo con piacere Le permetto d'andare a Roncegno per curarsi - per riposare, ma a 
condizioni ch'Ella cessi tosto dal far corrispondante del Fanfulla o Figaro e dei fogli di 
spalato e di Zagabria fancedo conoscere ai fratelli con recensioni le opere recenti e 
non tutte raccomandabili. L'autorita non vede volontieri ch'e un Catechista Ginnasiale, 
e un Cancelliere arc, faccia il corispondente di giornali con propria Siglia - ben nota. 
Vedi bene caro figlio, che cosi puo essere scossa la Sua posizione in ruti la linea in 
questi tempi vertiginosi perche e troppo delicato e perche Ella abbia io mi sono dato 
pene non indifterenti. Ma anche Ella deve soffrire la malattia politico-latteraria. dice 
nella sua lettera che ha bisogno di riposare, eppure fa la vita da letterato scrivendo in 
un foglio di Spalato, che non € nel miglior odore e s'intende senza la saputa del 
Superiore - peccato di moda di alcuni miei sacerdoti diocesani-ai quali in ogni guisa a 
Piu volte cercai di beneficare. Devo qui dire con vergilio: Quos ego ... Per ora basta. 
Intanto La benedico 

f Gregor Arc. 

Žarko je želio, veli u "Uspomenama", upoznati tuđi svijet s našom literaturom, 
"a bilo bi možda i uspjelo mi, ali nesređene poznije prilike ne dale, jer se s 
neke strane zazorno gledalo na moje pisanje kao pogibeljno za vjeru, a meni 
nije se dalo izaći na javu s radnjom, koju nijesam htio u ničem mijenjati i koju 
sam predviđao, da ne bi tim braničima vjere bila po ćudi, i tako nijesam više 
kucao na nijedna vrata" ... (radi se o njegovu prikazu hrvatskog romana "Il 
romanzo croato", koji je odbijen u Parizu, i on ga mislio štampati u kojoj 
talijanskoj reviji). Iz ovih se riječi zapaža Čedomilova ogorčenost na protivnike, 
ali se nije javno branio. 


Ubrzo je bio zamoljen, da održi na katoličkom kongresu u Zagrebu 
(1900.) predavanje o lijepoj knjizi. Msgr. Bulić javio je iz Splita kongresnom 
odboru, da je Čedomil najpodesnija osoba za to. Čedomil je prema dogovoru 
morao napisati sam rezolucije i predavanje te spremiti ih predhodno 
kongresnom odboru, što je i učinio. Sadržaj Čedomilova referata može se 
donekle vidjeti iz rezolucija i debate. Govorio je o uplivu knjige, a o našim 
književnim prilikama posebno reče, da "književnost naša odgovara, bilo po 
uplivu, bilo po zadaći onom, što se zahtjeva od prave i dobre književnosti."?! 
U debati su sudjelovali Dr. Carić, koji veli za Čedomila, da je prevelik optimist, 
a Carić misli, da se baš ne može bezbrižno uživati u našoj književnosti. Pojavile 
su se u poeziji modernističke struje i subjektivizam, te nastavlja: "Među samim 
svećenicima bilo bi se našlo takovih, koji su mislili, da ta struja ima ipak nešto 
za se." Hranilović je bio malo temperamentniji, ali atmosfera je bila i previše 
ozbiljna, te učesnici debate nisu zalazili u potankosti i spominjali imena. 
Čedomil je odlučno nastupio protiv iznošenja imena i konkretnih činjenica. U 
časopisu Vrhbosna izišao je osvrt na kongres, gdje se kaže, da je Čuka govorio 
kao čovjek, koji razumije svoj predmet, no kad je govorio o našoj književnosti, 
"uvijek onako generaliter, kako je i bilo zaželjeno u sekciji." Vrhbosna smatra, 


Pismo Borzatrija glasi: 

Carissimo don Giacomo, 

Ho letto di questi giorni nella Vrhbosna di Sarajevo n. 1. an. corr. (nije nego u br. 2. 
- o. m.) un cenno sfavorevolisimo sul nuovo giornale che e uscito a Zagabria col titolo 
Život. Avendo poi oggi inteso che Ella ha scritto un articolo in detto giornale, anzi che 
incomodar La a venire da me, mi affretto a scrivele per raccomandarle caldamente nel 
caso fosse vero quanto mi fu riferito, ad astenersi da si fatra collaborazione, anzi 
respingere detto giornale, il quale giusto il giudizio del reputatato periodico, succitato, 
non merita, !appogio ne dei buoni laici, ma si il biasimo degli uni e degli altri. 
Assicurandola della mia stima ..... 

Zara, 3. febbraio 1900. 

20 Pismo Korenića Čedomilu od 15. III. 1900. 

21 Spomenica na prvi hrvatski katolički kongres. 1900, str. 193-205. 

22 Le 

da je za prvi kongres bila "uputna ova generalizacija", a drugi kongres "morat 
će i prstom upirati, pa bilo na koga bilo ... Na ničiji veto ne će se onda smjeti 
obazirati."% Iz ovih se riječi osjeća ozbiljnost časa, a riječi će se o vetu vjerojatno 
odnositi na Čedomila, koji nikako nije htio, da dođe do konkretnih napadaja 
Don Jerko Jurin zaključuje iz debate poslije predloženih rezolucija, da nisu 
štampane onako, kako ih je Čedomil predložio.“ Teško će se ikada utvrditi 
prava razlika između rezolucija predloženih od Čedomila i njihove konačne 
redakcije u spomenici kongresa. Da je bilo poteškoća u stilizaciji, može se 
zaključiti iz Korenićeva pisma Čedomilu. Čedomil je naime poslao svoj rukopis 
odboru, a Korenić mu ga vraća s napomenom, da je Jagatić učinio dvije 
marginalne opaske: 1) da se osvrne malo na strane književnosti, 2) da se ne bi 
Matica hrvatska preporučivala. Korenić kaže, da on nije te opaske pravio, 
premda su mu mnogi iz Dalmacije pisali protiv Matice hrvatske, a neki su 
biskupi u Dalmaciji pače zabranili u sjemeništima čitanje Matičinih izdanja. 
On nije javno napadao, nego je Smičiklasa privatno upozorio na to. Korenić 
odpisuje Čedomilu, da on osobno ne bi brisao preporuku Matice, no savjetuje 
Čedomilu, da bi u toj točki stavio nešto općenito, "pa vuk sit i koza cijela".* 
Doista tako je i bilo, jer nije bilo preporuke ni Matice ni Društva sv. Jeronima. 
Čedomil u "Uspomenama" kaže, da je njegov referat bio povoljno primljen 
osim sa strane Mahnića. 


U to je doba borba između Mladih i Starih bila u punom jeku. Svaki je 
tabor izgledao kao osinjak i Čedomil nije htio ni u jedan dirati, da ne bude 
prevelikog uzrujavanja. Svoje je stanovište puno plemenštine izrekao u 
"Uspomenama". Primio je referat za kongres, da "ne bude to ponuđeno 
čovjeku, koji bi oštrim navalama izazvao gori razdor među hrvatskim 
književnicima i očito odijelio ih na dva tabora: na klerikalce i liberalce", a drugo 
je "bijah uvjeren, da ću to tom bolje govoriti nego drugi, pošto uvijek u svojem 
radu ostah vjeran kršćanskim načelima i kršćanskom pravcu, koji se za me 
najbolje pokazivao u Brunetičreovoj kritici, čiji sam gorljiv pristaša bio, ma 
gdje bilo, i da više gledam samilošću nego li gnjevom na gdjekoje bludnje 
pisaca, najskoli, kad se vidjelo, da ne pišu iz namjere već od srca, i da oni trpe 
i krvare u duši od nestašice ili od preloma vjere ..." Dalje spominje, kako mu se 
jedini Mahnić nije radovao, ali o tom će - veli - pisati kasnije, i to bi bilo 
vjerojatno onda, kad bi pisao o razlozima, koji su ga naveli, da je odbacio 
pero. 

Vagnuvši iskreno gornje riječi Čedomilove, moramo priznati, da ga je 


duboko u duši zapeklo, kad je nakon kongresa za ovu svoju plemenitu nakanu 


23 Vrhbosna, 1900. str. 381. 
24 Novo doba, 1938. br. 42. 
25 Korenić Čedomilu 12. V. 1900. Korespondencija. 

bio napadnut od Starih i Mladih i napokon od Hrvatske straže. Htijući ugoditi 
svima, zamjerio se svima. Zapravo nije ugodio trima strujama: Starima, Mladima 
ionima, koji će se kasnije kupiti oko Hrvatske straže. K tomu se dobro mišljenje 
Čedomilovo o nekim starijim piscima pretvorilo iza katoličkog kongresa u 
pravo razočaranje. Gjalski ni sam nije znao, koliko ga je Čedomi cijenio kao 
književnika, jer je ostala neobjelodanjena radnja "Il romanzo croato", kojom je 
htio inozemstvo upoznati s hrvatskom književnošću. Reprezentativnim piscem 
hrvatske književnosti smatrao je Gjalskoga, i gotovo čitava ta radnja u glavnom 
govori o njemu. Na katoličkom je kongresu upoznao mnoge književnike 
osobno: Ivanova, Gjalskoga, Kranjčevića, Nikolića i t.d. i piše u 
"Uspomenama": ".., Gjalski me razočarao. On nije odgovarao onomu 
Gjalskomu, kakovim si ga ja mišljah, a uz to htio tobože da preda mnom ističe 
neku promjenu u sasvim modernističkom pravcu: meni na polak predbacivao, 
da sam se dao protiv svom uvjerenju vući od klerikalizma. Tad presta moje 
prijateljevanje i dopisivanje s njim." Čedomil, duboko razočaran držanjem 
Gjalskoga, doista nije sačuvao ni jedno njegovo pismo u svojoj 
korespondenciji. Sigurno ih je bilo, ali ih je uništio. Izgubivši povjerenje u svoj 
književni ideal - Gjalskoga, nije našao naknade ni na jednoj strani. Što više, 
napadali su ga žešće Mladi. Karakteristična su u tom pogledu Dežmanova 
pisma Čedomilu. Općeniti dojam tih pjesama možemo izreći konstatacijom, 
da je bilo mnogo dodirnih dočaka između Čedomila i Dežmana u pogledima 
na književnost. Ipak mu Dežman nije mogao oprostiti neke zamjerke Mladima, 
pa ga u jednom nedatiranom pismu pita, zašto napada Mlade i zašto je toliko 
promijenio mišljenje i priklonio se Starima? Kad bi poznavao zagrebačke 
književne prilike - veli mu Dežman - drugačije bi sudio o Mladima. U drugom 
ga pismu prekorava oštrim tonom, da je od katoličkoga kongresa promijenio 
mišljenje. Rački toga ne bi nikada učinio. Mladima je žao, da mu pero služi 
reakcionarcima. Odgojen je u francuskoj i talijanskoj liberalnoj kritici, a sada 
okreće kabanicu pod dojmom katoličkog kongresa. 


Ove su nezgode djelovale nevoljko na Čedomilovu dušu. Nije našao 
razumijevanja nigdje, pa ni kod onih, koje je držao najbližima svome srcu 
(Gjalsk). To je povećalo njegovu bol i srdžbu. Možda bi Čedomil već iza 
kongresa napustio književnost, da nije našao dragocjenu zadovoljštinu na 
drugoj strani. Upoznao se s Kranjčevićem, i ovaj je odgovarao onomu, što je o 
njem mislio, a Kranjčević je - piše u "Uspomenama" odobrio njegov govor na 
katoličkom kongresu. To mu je umanjilo duševnu uznemirenost i dalo 
podstreka za dalji rad, to više, kad je s Kranjčevićem osjećao duševnu srodnost. 


No nije bilo samo to, što je Čedomila mučilo u burnim danima Moderne 
i napokon skršilo. Shvativši svoj kritičarski poziv ozbiljno, davao je veoma 
korisne inicijative za književnost, ali to sve nije imalo uspjeha. Nekoliko 
primjera to bjelodano pokazuje. Njegova radnja, na kojoj je izgubio zdravlje 

(o Tolstoju), nije izašla nigdje u cijelosti zbog raznih neprilika. U 
"Uspomenama" kaže, da je za talijanski izvornik preko Sch&nfelda našao u 
Italiji nakladnika, "ali međutim bile nastale neke prilike, uslijed kojih ja nijesam 
imao odvažnosti, da pošaljem u svijet onu radnju pod svojim imenom i odlučih 
čekati, hoće li se prilike promijeniti, ali nadošle nove druge. Tolstoj je razvijao 
jače svoju nauku, a katolička štampa, koja je spočetka simpatično ga pratila 
(Stimmen aus Maria-Laach), počela pisati protiv njemu. Međutim je Vatikan 
izdavao naredbe nove za svećenike, koji hoće izdavati knjige, i meni je bilo 
sve teže, skoro nemoguće, tiskati svoju radnju u knjizi." Čedomil je bio uvjeren, 
da hrvatska književnost ima dobrih imena, ali nema svoga Brandesa, koji bi 
malom narodu pribavio slavu i pronio ime svijetom. U tu svrhu napisao on 
sam članak "Il romanzo croato", ali nije imao sreće, da ga tiska u Francuskoj 
niti kasnije u Italiji. Još nekoliko primjera. Bio je oduševljen Tresićevom 
dramom Finis republicae. Savjetovao je piscu, da je prevede na talijanski, i 
doveo ga u vezu s Talijanima, da se to što prije zbude. Zbog Tresićeve 
netaktičnosti - kaže u "Uspomenama" - doživio je Čedomil neugodnosti, ito u 
stvari, gdje je mislio koristiti piscu. U ondašnjem je književnom gibanju zapazio 
osjetljive nedostatke. Općinstvo nije dovoljno marilo za lijepu knjigu, a pisci 
su rijetko mogli naći nakladnika. Stoga je u Novom vijeku priopćio neke misli, 
kako bi se tome pomoglo.“ Pozvao je izdavače, da iziđu u susret piscima i 
ujedno predlagao neku vrstu pučkog sveučilišta, u kojem bi bila obrađena sva 
narodna pitanja, te bi narod više uzljubio svoju prošlost i knjigu. Stavio je kao 
izgled talijansku ediciju Vita italiana (10 svezaka) gdje su iznesena sva pitanja, 
koja mora znati prosječan čovjek o svojoj domovini. Također je sugerirao 
osnivanje društva sličnog belgijskom Ligue pour le livre belgique.“ Sve je to 
ostalo bez odziva! Kad je talijanski list Marzocco poveo anketu o suvremenoj 
talijanskoj književnosti, Čedomil je rezultat te ankete priopćio u Novom 
vijeku," predlažući, da se nešto slična učini i kod nas. Tresić je u istom broju 
prihvatio Čedomilovu sugestiju i otvorio anketu, ali na žalost nije našao 
pravoga odziva. Čedomil se nalazio upravo sada na vrhuncu svoga zanosa za 
književnost i nije propuštao ni jednu zgodu, da je unaprijedi, pa je htio ovom 
anketom dati bilancu naše književnosti, da pisci izmijene misli, iznesu 
prednosti i mane, te pokažu pravac za budućnost. To je bilo važno u onaj čas, 
kad se u našoj književnosti spremala oluja - borba Starih i Mladih. Da je njegova 
sugestija ozbiljno shvaćena, neka bi pitanja bila odmah raščišćena, pa ne bi 
došlo do onakve borbe, do kakve je doista došlo. Čedomil je imao dobar 


26 Novi Vijek, 1898. br. 5. (Književno pismo IV). 

27 "Prijegled hrvatske književnosti" Glasnik Matice Dalmatinske. 1901. g. 1. knj. I. 
sv. I. 

28 Novi Vijek, 1898. br. 5. (Književno pismo II1.) Suvremena talijanska književnost. 

pogled u književno zbivanje, pa je možda predosjećao buru i baš radi toga 
predlagao anketu, da se sukob ublaži putem ankete. Osjećao je, da je naša 
književnost došla u kritičnu fazu, ita se kriza morala negdje očitovati, pa makar 
to bilo u obliku borbe Starih i Mladih. Anketa nije našla pravoga odziva, te je 
tako i ta lijepa namjera pala u vodu. Povrh svega toga Čedomil je ozbiljno 
narušio zdravlje, najviše zbog književnosti, radeći većinom u noći. Postao je 
osjetljiv na svaku primjedbu, pa je na nj djelovao i nedužan gest, koji drugi 
kogod ne bi uopće uzimao u obzir. Tako je Neurastenicus (Dr. Vicko 
Mihaljević) priopćio makaronsku satiru protiv Čedomila,? jer je Čedomil 
napisao nešto nepovoljno o njegovim pjesmama u Glasniku Matice 
Dalmatinske. On mu u satiri kaže: 

" ..Jerja znadem, kad ti kudiš 

išto nijesi štio ..... 

Zahman Jakšo, oponašaš 

kritičare znane, 

Ti ostaješ sveđ kurjalac 

uz odnosne mane ....." 


Sigurno to ne bi nitko shvatio, ali je na Čedomilovu osjetljivu narav 
moglo i tako nešto djelovati. 


Pogledavši sve faze Čedomilove borbe u zadnjim godinama 
književnoga djelovanja, ne može se reći, da mu je samo pisanje Hrvatske straže 
ubilo volju za rad. Dr. A. Barac također misli, da je mnogo faktora utjecalo na 
prestanak rada.* I taj je zaključak sasvim opravdan. Čedomil je vidio, da nije 
uspjela njegova posrednička akcija za Moderne, nije uspio upoznati strani svijet 
s našom književnošću. Kosnulo ga se, što nije prihvaćena njegova inicijativa o 
anketi i pučkom sveučilištu i napokon dolazi razočaranje u piscima, koje je 
najviše volio (Gjalski). Sve je to kao fatalna sudbina uništilo njegove nade i 
uskoravalo suton njegova književnog djelovanja, a bliži povod dade Hrvatska 
straža s tvrdnjom, da vuče jaram s nevjernicima. Prema tome uzroci prestanka 
književnog rada nisu jednostavni, nego mnogostruki. Oni su ga lomili kroz 
nekih 4-5 god, i definitivno ga skršili koncem travnja 1903. Zagonetno je, 


29 "Novi list", Rijeka. 29. VII. 1901. 

30 Hrvatska književna kritika str. 180.-181. 

31 Dr. A. Barac je u Hrvatskoj književnoj kritici napisao, da je bilo drugih razloga 
prestanku pisanja, a nikakva zabrana crkvene vlasti. Mate Meštrović osvrnuo se na 
ovu tvrdnju člankom "Prva povijest naše književne kritike" (Jadranski dnevnik od 27. i 
28. IV. 1938.), gdje opovrgava Barčevu tvrdnju, da tobože nije bilo pritiska sa strane 
crkvenih vlasti. M. Meštrović tvrdi, da je Čedomil prestao pisati ne nakon formalne 
zabrane nego sklonjen lijepim riječima i promaknućem. Meštrović dakle stoji na 
stanovištu, da je bilo pritiska samo u naročitoj formi, a te je podatke dobio od Ante 
Petrovića (Privatno saopćenje M. Meštrovića piscu ovoga članka). Meštrović ipak ne 

—————......—.—..—..... 
zašto je Čedomil prestao pisati svoje "Uspomene" na mjestu, gdje je imao 
izložiti uzroke, zbog kojih je prestao književno djelovati. Čedomil je bio 
aristokratske naravi, s malo riječi i opravdavanja, s uvjerenjem, da je dostatno 
rekao za svoju obranu, pa ga je:možda to unutarnje uvjerenje priječilo, da 
ponovno o tom raspravlja. Kasnije se vraćao na to pitanje. Kad je izašao u 
Zadru časopis Zovor (ured. Nehajev) god. 1905., opet ne javno nego pismeno 
javlja Čedomil svom prijatelju prof. A. Jagiću s nekom gorčinom na protivnike: 
"Eto im sad, nek mirišu Zovor."“ Da je prema Mahniću sačuvao neko 
raspoloženje, može se razabrati iz članka "Svetosavska beseda i Strosmayerov 
dan" od god. 1928., u kom se osjeća žalac u njegovim riječima, kako se u 
Zagrebu manje slavi Strossmayer: ... "podigli su u novije doba Mahnića kao 
jedinog velikog biskupa." 


Utvrdivši, da je mnogo faktora utjecalo na prestanak pisanja, a Mahnićev 
napadaj bio samo bliži povod, ne treba smetnuti s uma činjenicu psihološke 
naravi, svojstvenu upravo književnicima. Nije rijetka pojava, da književnici, 
davši najbolje, zašute, premda žive još dugi niz godina. Imamo primjera i u 
našoj književnosti (Mažuranić). da su umrli neposredno iza tih djela, sigurno 
bi iskrsla razna nagađanja, što bi još mogli dati. Nije neumjesno i ovu činjenicu 
dovesti u vezu s prestankom Čedomilova rada. On je doista rekao u svojim 
radovima sve, što je bilo najvažnije za ono vrijeme, dao je i važne sugestije, pa 
nije li možda osjetio u duši - naročito poslije neuspjelih sugestija - da on više 
nema što reći? To se mora istaći, imajući na umu Čedomilov karakter književne 
inspiracije i ranog dozrijevanja. Rano se razvio i počeo pisati, a taj rani 
intenzivni književni život nije mogao trajati dugo vremena. Njegova kritička 
inspiracija bijaše eruptivne prirode, pojavljivala se na mahove, i tada je veoma 
mnogo radio (Iskra, Novi vijek, Glasnik Matice Dalmatinske). Nakon iscrpljenja 
neko bi vrijeme počivao, da opet nastavi. Takva ga je isprekidana inspiracija 
iscrpljivala, dok konačno nije osjetio umor i sasvim zašutio. Nije se sistematski 
razvijao nego u zamasima i na prekide, a kad se našao pred golemim 
teškoćama, onda je bacio pero od umora. U privatnim je razgovorima običavao 
govoriti o golemom napretku književnosti. Njezina je problematika postala 
toliko zamršena, da je uz onakvo zdravlje nije mogao savjesno pratiti. Stoga je 


odbija Barčeve sugestije da su neki razlozi psihičke naravi sklonuli Čedomila, da 
prestane pisati. Akademik Hamdija Kreševljaković tvrdi, da mu je Stjepko Iljić u 
nekoliko navrata rekao, kako je Čedomil bio stavljen pred alternativu: ili napredovati 
u crkvenoj hijerarhiji, ili se okaniti pisanja, i on se okanio (Privatno saopćenje). Svi 
skupa djelomično imaju pravo. Najvjerojatnije je, da su gore spomenuti razlozi dalji 
uzroci, a napadaji sa strane crkve, posebno biskupa Mahnića, bliži uzrok, da je Čedomil 
prestao pisati. 

32 Privatno pismo prof. A. Jagića Don Jerku Jurinu Obzor, 10. III. 1938. 

33 Bilježnica u ostavštini. 

radije zašutio. Protiv ovoga nagađanja, da nije više imao što reći, govorile bi 
njegove izjave iz kasnijeg vremena. Prof. A. Kataliniću i Don Nedjeljku 
Subotiću izjavio je, da se teško odrekao pisanja, jer mu je književnost bila 
komad života.“ Koliko se može razabrati iz njegove ostavštine, nije sasvim 
napustio književni život. Dakako, to nije bio sistematski posao, nego više 
prigodna zabava. U ostavštini se nalazi člančić "Za Nazora I. ...", ali nedovršen, 
a pisao ga je iza rata. Ovaj koncept najbolje dokazuje, da je Čedomil već bio 
izišao iz književne kolotečine. Nema u njemu zanosnih rečenica, nego se na 
drugoj stranici zamorio i piše istrgano. Htio je napisati oveću studiju, ali pero 
nije išlo dalje od treće stranice. Čedomil je doista umro za književnost 1903. 


Teška je i žalosna Čedomilova drama počela već oko 1898., on se 
opirao, borio i napokon podlegao. Može se govoriti i donositi dokaze, da je 
prestao pisati radi ovoga ili onoga, prema tome čemu se dade više važnosti, ali 
se ne smije gubiti iz vida čitav splet činjenica i raspoloženja čovjeka, jer je 
jedino tako moguće shvatiti problem u cjelosti i približno ga riješiti. Dok on 
nije dao svoje mišljenje o tom, može se koješta nagađati. Čedomilova se 
mimozna priroda i u toj činjenici pokazala u pravom svijetlu. Narav mu nije 
dopuštala, da rekne sve, jer bi se možda i nakon toga opet koješta nagađalo i 
njemu podmetalo, kao što je to doživio u onim pitanjima, o kojima je jasno 
rekao svoje mišljenje. Poznavao je čovjeka i mogaše reći ono, što Dumas 
Bourgetu: Znam dobro, što imam reći, ali neprestano ponavljam; čemu što 
govoriti? Istina je samo, da bih znao mnogo toga reći o ljudskoj naravi.* 


34 Privatna saopćenja. 
35 Bourget: Essais de psychologie contemporaine, 1899. p. 326. 

HRVATSKI KNJIŽEVNI REGIONALIZAM 


Pojam regionalizma dosta je širok, i otkad postoji naša umjetnička 
knjiga, bilo je regionalista. Duša regiona progovorila je u najopćenitijim 
djelima, jer se pjesnici ne mogoše oteti utjecaju rođenog kraja. Ovaj im je 
nenasilno utisnuo svoje značajke, koje su prenosili u knjigu. Govori se o 
tematici i dijalektu, prema kojima se uglavnom označuje regionalna 
književnost, ali se može posmatrati i način raspravljanja, osjećanja, reakcija na 
život, specifični način zahvatanja pitanja. U tom pogledu došli bismo do 
značajnih zaključaka s obzirom na psihologiju pojedinih krajeva. Tako bismo 
mogli pitati, da li su kajkavski pjesnici gledali na život i društvene pojave na 
način šire svoje sredine. Dakako, tu bi se morala proučiti psiha regiona. Nije 
glavno pisati dijalektom, jer ima regionalista koji se nijesu njim služili, a ipak 
su posmatrani kao takvi. Važniji je psihološki momenat, naime da li je vjerno 
reproduciran duh kraja i jesu li umjetnici posmatrali život očima svoje okoline. 
Nedavno se mnogo raspravljalo o propadanju dijalekata, napose čakavskog, i 
8. Nazor je podvukao bit regionalizma, preko kojega se dolazi "do onih 
dubokih iskonskih glasova iz jezgre stvari i iz dna duše, bez kojih nema ni 
naše lirike." Regionalisti bi možda s nepovjerenjem pročitali Strozzijevu 
rečenicu u Krležinu Plamenu, da mu je posve jednako, u kojem jeziku piše, 
jer regionalni mentalitet leži u duši, a ne u jeziku, ali je ta rečenica posve 
ispravna ne gledajući na vrijeme i okolnosti u kojima je napisana. G. Prpić 
spominje,!' da je naš regionalizam starog datuma, ali nije posegnuo za 
davninom, nego je uzeo noviji regionalni pokret. Prijašnji je bio neproračunan 
dolazeći nesvijesno u djela pjesnika, a noviji je imao određen program s jasnim 
ciljevima. U svojoj knjizi pozabavio se najprije provansalskim pokretom ili 
felibrižom a zatim nastavio s kajkavskim čakavskim i drugim regionalističkim 
pokretima (Bunjevci, Gradišćanski Hrvati i seljačka književnost). Govoreći o 
značajkama felibriža podvlači uvijek sličnosti s našim, te nas takav paralelizam 
dovodi na misao, da je naš regionalizam čista imitacija francuskog. Dakako da 
su ga naši poznavali (Matoš, Wiesner), ali je naš "posve samorodan i ne može 
se govoriti o nekom izravnom utjecaju provansalskog pokreta felibara" - kako 


1 Tomislav Prpić, Književni regionalizam u Hrvata, Zagreb 1936., Mala knjižnica 
Matice Hrvatske, II. 4. 


- 106 - 


je to pisac spomenuo na kraju prvog poglavlja (str. 22). Ima vidne sličnosti, ali 
su sasvim slučajne. Najbolje je g. Prpić razradio kajkavski regionalizam, jer je 
bio najizgrađeniji, imajući u svom krilu priznate pjesnike. Kako se nalazio u 
književnom središtu Hrvatske, izazvao je negodovanja i odobravanja. Prilike 
vremena sazrele su za jači regionalni pokret upravo za vrijeme rata. Ta okolnost 
pružila je protivnicima priliku, da ga napadnu radi bježanja od života, dok se 
u svijetu odvijaju sudbonosni dogadaji. Ipak regionalizam nije bio samo kult 
zatvorene ljepote, nego je imao i izrazito nacionalno i socijalno značenje. Javio 
se nakon neuspjeha i larpurlartizma i bolesnih naprednjačkih tendencija, 
htijući pokazati, da naši krajevi imaju svoj zasebni život vrijedan promatranja 
te je suvišno snobovsko lutanje po tudini. Prvi povod za odvajanje regionalista 
bio je napadaj Čurčina na Matoša, kojega su, premda već mrtva, regionalisti 
smatrali svojim vrhovnim poglavarom. Pojavom Griča dana su objašnjenja, 
zašto su se oni odijelili od službenog književnog smjera. Glavni je razlog 
unutrašnja potreba umjetnika, koji su držali da su regioni najplodnije područje 
pjesničke inspiracije i najpodesniji ustuk ideološkim lutanjima naprednjaka. 
Regionalisti počeše bez ikakovih naučnih predradnja, a program je obećavao 
mnogo. Konačna bilansa povoljna je samo u lirici kao i kod felibara, dok je 
roman ostao na manje više uspjelim pokušajima. To je razumljivo, jer je lirika 
vezana za subjektivni osjećaj najviše, a ovaj se očituje najbolje u zvucima sa 
rođene grude. Najveća im je zasluga, što su pospješili kasniju pomlađenu 
novokajkavsku i novočakavsku liriku, koja je već dobila posebno mjesto i u 
antalogijama. G. Prpić je obradio sve faze kajkavskog regionalizma od 
Matoševa "Hrastovačkog nokturna" preko Domjanićevih pjesama do najnovijih 
uspjeha mladih. Po njegovu mišljenju Gričje pospješio seljačku književnost a 
pokret se prenio i na Bunjevce. Kod izbrajanja seljačkih književnika ispustio 
je talentiranog hercegovačkog pjesnika Nikolu Kordića, koji se može takmiti s 
mnogim spomenutim imenima, a kod Bunjevaca zaboravio je gospodin A. 
Kokića i Antu Jakšića. Iako se ne vidi uža uzročna veza među raznim 
regionalnim pokretima, korisno je, da je pisac dao cjelovitu sliku regionalizma 
kao opću značajku vremena u kojem se pjesnici povlače u svoj rođeni kraj. 


U Francuskoj su napadali provansalski pokret iz nacionalnih razloga, 
jer da tobože narušava književno jedinstvo. Kod nas toga nije bilo, ali se ipak 
nameće pitanje, da li regionalizam ne suzuje i onako uski krug hrvatske 
čitalačke publike. On se može opravdati tim, što saopćava svom krugu ono 
što je u književnom jeziku nesaopćivo, ali je s druge strane interes ograničen 
na malen prostor. Gospodin Prpić odgovara na ova pitanja sa zaključkom, da 
se tim samo obogaćuje književna šarolikost, a pjesnici nijesu nikad pomislili 
na slabljenje književnog jezika. K tome je potrebno fiksirati neke momente 
dijalekata koji će s vremenom pasti u zaborav. Inače nam je g. Prpić u trijezno 
iobjektivno pisanoj knjizi pokazao, kako uz glavno književno deblo službenog 

jezika postoji šarolika, pitoma i bujna dijalekatska književnost regiona. To je 
ujedno znak intenzivnog života naše književnosti. Knjiga predstavlja vrijedan 
prilog za monografijsko ispitivanje vrednota novije hrvatske književnosti 


DANAŠNJA KATOLIČKA KNJIŽEVNOST 


Pred nekoliko desetljeća pitanje katoličke književnosti shvaćeno je 
drugačiije, nego ga mi danas poimamo. Vrijeme velikog duhovnog previranja 
i naročito borba protiv katoličke crkve nametnula je i katoličkim književnicima 
dužnost, da se što više približe i organiziraju. Prema napadajima na katolike 
odvraćali su i u književnom području veoma oštrim riječima, točnim zadaćama 
katoličkog umjetnika, jednom riječi katolička književnost i književnici odijelili 
su se sasvim od ostalih. Naravno da je stvorena i misao o posebnoj katoličkoj 
književnosti, davali se recepti, kakova bi izgledala i u mnogo slučajeva 
umjetnici su radili prema tim uputama. Tako je nastalo kolo katoličkih 
književnika sa svojim časopisom, koji je bio predmet mnogih napadaja sa 
strane liberalaca i naprednjaka. Potreba organizacije i časopisa nametnula se 
sama od sebe a i zbog čisto umjetničkih razloga. Mahnićeva revija Hrvatska 
straža pišući o književnosti malo se obazirala na umjetničku vrijednost djela, 
njena je kritika bila više ćudoredna nego umjetnička, pa su i sami katolički 
pisci osjetili potrebu, da se osnuje časopis, koji će imati širu i svestraniju 
umjetničku kritiku ne zaboravivši na kršćanska načela u umjetnosti. Da je 
kritika Hrvatske straže bila često puta jednostrana, priznaju i sami pisci dotičnih 
ocjena, prepuštajući drugima ocjenu umjetničke strane djela, a oni 


upozoravaju samo na dobre odnosno loše strane djela. | 


Izlaženjem Hrvatske prosvjete u mnogo čemu se popravilo stanje. Ona 
je posabrala književnike, okupila snage i što je najglavnije dala je bolju 
umjetničku kritiku. Katolički književnici ostali su zasebno tijelo u razvoju opće 
hrvatske književnosti pojedinačno slabiji i bolji kao i drugi književnici. Nakon 
nekoliko vremena počelo se pitati, da li postoji specifično katolička 
književnost, koje su njene oznake i po čemu se razlikuje od ostale književnosti. 
Uglavnom se došlo do zaključka, da je gotovo nemoguće odrediti granice 
katoličke književnosti ali da za to postoji katolički pisac. To je vjerojatno jedino 
pravilno rješenje pitanja i u tome se više ne treba gubiti da se odrede značajke 
katoličke knjige. Nerijetko su naime upozorili na knjige i nekatolika kojima se 
ne može ništa prigovoriti s katoličke strane. Pitanje je svedeno na problem 
ličnosti. Naravno odmah se iz toga porodilo i drugo pitanje, da li katolički 
pisac može dati djelo, koje ne bi odgovaralo katoličkoj nauci, pa i tu je lako 

bilo zaključiti, da mi kao grešnici možemo i to učiniti, kao što je mogao i 
nekatolik dati djelo, kojemu se ne može ništa prigovoriti s katoličkog 
stanovišta. 


Kad su se ovako porazmakle granice u pitanju književnosti, mnogi su 
se zapitali, čemu ovo vodi. Javna je tajna, da se na ovom pitanju razišlo mnogo 
katoličkih pisaca. Jedni su htjeli ostati vjerni starim načelima, da je moguće 
odrediti i dati neke vrste kanon katoličke književnosti, a drugi se od toga 
sustežu zadovoljavajući se da odgoje dobre katoličke pisce s obzirom na ličnost 
samu, koji će možda negda i pogriješiti ali time neće biti isključeni ili žigosani 
kao nekatolici. Imaju dobru volju i spremnost da se pokore, ako su zalutali. 

U teoriji nijesu nastupili radi toga nikakovi dogadaji, koji bi škodili 
književnosti, ali u praksi se osjetila podvojenost, nastupilo je razdoblje 
klonulosti s obzirom na skupni i zajednički rad, recimo u jednom časopisu ili 
drugdje. Prije su katolički književnici bili veoma dobro razlučeni od drugih 
naročito gledajući na časopise, gdje su surađivali. Danas u tom pogledu nema 
određenih granica, jer sretamo katolička imena u liberalnim izdanjima a 
katkada i obratno. To je sve posljedica različnog gledanja na književnost, pa 
ako je danas takovo stanje, da su katolička imena razasuta kojekuda, to još 
nije loše, nego je zlo da se ne mogu naći skupa, kad treba održati recimo izraziti 
katolički časopis. Tu je pogreška u ličnoj uskogrudnosti pojedinaca koji 
uskraćuju suradnju, jer se možda s nekim ne slažu u nekom književnom 
pitanju. A može li u književnim pitanjima vladati među svima jednodušnost? 
Dosada toga nije bilo a niti će biti. Jednak je slučaj i kod drugih naroda. 
Podudaranje može biti samo u općim linijama, a pojedina pitanja mogu biti 
različno shvaćena. Tu se ne treba plašiti suda božjega, jer će Bog biti sigurno 
pravedniji u osudama od nekih naših književnih kritičara. 


Današnja katolička književnost s obzirom na skupni rad zapela je, ne 
očituje se koliko bi odgovaralo njenoj stvarnoj snazi. To je činjenica pred 
kojom treba otvoriti oči. Ovdje nije mjesto nabrajati katoličke pjesnike, 
noveliste, kritičare i t.d., da se o tom uvjerimo da ima dobrih pera, ali nažalost 
nema povezanosti. Svatko se snalazi, kako najbolje znade. Pojedinac je 
prepušten sam sebi: kako će doći do knjige i gdje će suradivati. Ovdje je 
općenito rečeno, da je krivnja za ovakovo stanje na pojedincima. Time nije 
nitko uvrijeđen i svatko uvidavan to vidi. Može zaključiti i iz toga, da smo prije 
imali manje pera, ali se prema vani izlazilo mnogo bolje i sjajnije. 


Često su puta traženi izlazi iz ovakova stanja. Pitani su i književnici, ali 
izgleda da su odgovori većinom nepraktične prirode, jer se išlo za onim što 
nam neće pomoći da izađemo iz ovoga položaja. Stvari su prilično jasne i 
jednostavne. Treba organizacija ljudi. To je najprvi korak, a onda će iz toga 
slijediti dalji uspjesi. Napokon kao najglavnija stvar mora se spomenuti 

širokogrudnost pri obrađivanju književnih pitanja, jer svi neće nikada jednako 
misliti, a upravo različno shvatanje književnosti dovelo je često do plodnih 
rezultata. Iz sukoba koji se zapravo ne može nazvati sukobom, rađaju se nove 
misli i svježi poticaji za dalji rad. Razilaženja su često znak života i dozrijevanja, 
samo ako ostanu u granicama. Protivna mišljenja često puta otkrivaju nove 
vidike. 


Ne treba zaboraviti da je upravo književnost najličnija stvar. Stoga dolazi 
do razmimoilaženja, ali ono najličnije, najosobnije, vrijedi više od svega. Tako 
je u romanu a tako i u ocjenama. Koliko puta odustane pisac od rada videći, 
da nije mogao izvršiti nečije propisane zakone. A da je pisao prema svom 
ličnom raspoloženju možda bi dao kudikamo bolje stvari, nego da je slijedio i 
možda pogodio propise. Književnost pa i katolička. puna je protuslovlja kao i 
život, vide se u njoj lica i naličja, mirne i uzburkane površine, ali ne znači, da 
gine. 


To je zapravo njen život. 


SUNČANI VINOGRAD 


Početkom dvadesetog stoljeća osjetilo se u hrvatskoj književnosti jače 
strujanje i niansiranje pojedinih književnih skupina. Moderna je unijela u našu 
književnost stanovit nemir, koji je bio od koristi za razvoj književnosti. Uz Stare 
i Mlade pojavila se skupina pisaca, koji su zastupali čisto katoličko mišljenje u 
književnosti i katolički svjetovni nazor u svim književnim pitanjima. Dobro 
vidljive granice među pojedinim književnim skupinama potrajale se, dok je 
prošla modernistička bura i vrijeme oštrih obračuna među piscima. Čim se 
stišalo talasanje, započeto na prelomu vjekova, nestalo je ideoloških rasprava 
Žučnijeg karaktera, a književnost se razvijala utrtim stazama. Ostali su, dakako, 
razni smjerovi i razvijali se tiho svaki u svom pravcu. Književnost se granala u 
raznim pravcima bez velikih književnih proglasa. 


Dr. Josip Andrić pokušao je u zbirci pripovjedaka Sunčani vinograd 
dati presjek kroz književni rad katoličkih pisaca u zadnjim desetljećima. Ovim 
zbornikom nije obuhvatio, što smo očekivali od ovakova rada. Vjerojatno će 
proslijediti izdavanjem drugih knjiga, iz kojih će se steći prava slika o širini i 
vrijednosti katoličkih pisaca i njihovih književnih radova u zadnjih četrdeset 
godina. Urednik spomenutog zbornika ograničio je svoj izbor na pisce, koji 
su se okupljali oko Zučfi Hrvatske prosvjete, ne obuhvativši starije katoličke 
pisce. Nisu uvršteni i neki drugi pisci, koji bi odgovarali uvjetima postavljenim 
za uvrštenje u ovaj zbornik. Zastupano je dvadesetak pisaca, većinom živih, a 
uvršteni su i pisci iz hrvatske književne diaspore. Prema tomu ovaj zbornik 
nije potpun, što priznaje i sam urednik veleći, da je uvrstio u ovu knjigu pisce, 
koji "stvarno znače razvojnu stazu pripovjedačke književnosti, kako je goji 
Hrvatsko književno društvo sv. Jeronima od svoje pedesete do sedamdesete 
godišnjice (1918.-1943.)". Neki su katolički pisci izdavali svoja djela izvan 
označenog vremenskog razdoblja, a drugi nisu pisali u okviru i duhu 
jeronimskih izdanja. Njih će vjerojatno urednik kasnije obuhvatiti. Osim toga 
nisu zastupani katolički pjesnici. 


Sunčani vinograd. Zbornik hrvatskih katoličkih pripovjedača 1918. - 1943. 
Izvanredna knjiga knjižnice Dobrih romana o sedamdeset petoj godišnjici Društva sv. 
Jeronima. Zagreb, 1943. Uredio i predgovor napisao dr. Josip Andrić. 

U izboru književnih radova Andrić se dosta savjesno držao 
svetojeronimskih književnih predaja, pa je to utjecalo na književnu vrijednost 
unesenih prinosa. Da se nije na to pazilo, pisci bi mogli biti zastupani boljim i 
jačim svojim radovima. Velimir Deželić sin, Sida Košutić, Nedeljko Subotić, 
Đuro Sudeta imaju boljih književnih radova. Hagiografsko i legendarno 
pripoviedanje Nedeljka Subotića, Velimira Deželića sina i donekle Ante Jakšića, 
zatim slični prinosi Lovre Katića i Baltazara Violića stoje u prisnoj vezi s duhom 
svetojeronimskih izdanja, pa su u toliko primjerci jednog književnog smjera. 
Od njih se odvaja Đuro Sudeta s fantazijom "Simeon Stanković: Duša". Branko 
Klarić zastupan je sličicom, koja po sadržaju podsjeća na iscrpljene teme 
(Romeo i Julija). Više svježine ima u realističnim pripovijestima Viktora 
Grmovića, Narcisa Jenka, Antuna Matasovića, Rajmunda Kuparea i Bernardine 
Horvat. Od ovih su svakako najuspjeliji književni radovi Narcisa Jenka i 
Bernardine Horvat. Od Hrvoja Bora donesena je mala pripovijest, koja otkriva 
nagao i otresit značaj bosanskog čovjeka u času ljubavnog osjećanja. Nešto 
slično davao je u svojim pripovijestima iz bosanskog života Ivo Andrić. 


Posebno treba istaći novelu Side Košutićeve "Njegova lastica", jer 
duljinom i obradbom spada u red njenih boljih radova. Nešto manje je 
umjetnički izradena "Ljetna priča" Štefe Jurkićeve, premda je dojmljivija po 
sadržaju i jednostavnija u izričaju. U zborniku nalazimo pripovijest Zvonimira 
Remete "Vanda", koja ima sve značajke, i po sadržaju i po načinu obradbe 
njegovih većih radova. To je psihološka novela gdje osobe mnogo ne govore. 
Potresan i bogat razgovor između Vande i otca svršavao je "tako bez razgovora" 
(str. 175.). Ovo je bitna odlika Remetinog pripovjedalačkog talenta. 


Ostali prinosi u zborniku nemaj izrazitiju umjetničku vrijednost, jedno 
zbog kratkoće a drugo zbog slabijeg izbora. Očekujemo nastavak ovoga 
zbornika, pa ćemo dobiti potpuniju i bolju galeriju katoličkih pisaca iz novije 
hrvatske književnosti. 


SEDAMDESETIPET GODINA HRVATSKE 
KNJIŽEVNOSTI ! 


U okviru hrvatske književnosti malo se pisalo o stilskim problemima. 
Literarne historije govore o stilu pojedinca, ali nijesu dale zajedničke stilske 
crte, koje su povezale književnike određenog smjera unatoč bogatoj izražajnoj 
šarolikosti individua. Ta zajednička crta negda je i namjerno tražena, koliko 
nije izrasla iz duha vremena i književnog smjera. Pretjeranim poopćivanjem 
može se učiniti nepravda književniku, čiji je stil sasvim njegova lična stvar; ali 
je istina, da su književni smjerovi uz ideološke razlike tražili posebna oblikovna 
sredstva. Bez obzira na sadržaj, formalna bi strana imala karakteristične crte za 
dotični smjer. A događalo se, da je tematika zajednička raznovrsnim književnim 
strujama, problemi su zahvaćeni s iste strane, no formalni je momenat 
izdiferensirao smjerove, te se s pravom može govoriti ne samo o sadržajno 
“formalnim periodama nego i čisto formalnim. To se da teoretski izvesti, ali 
obično promjena ideja odnosno drukčije zahvatanje problema iziskuje naročit 
stil. Tako bi sasvim neumjesno bilo mirni realistički detalj obojiti stilskom 
patetikom, jer bi se osjetila disharmonija. Tu je razlog poznatom prigovoru o 
neuvjerljivosti djela. Stil stoji u nedjeljivoj vezi sa sadržajem, što je i g. Maraković 
naglasio u predgovoru, jer se problemi forme i sadržaja križaju i stapaju čineći 
"organsku cjelinu".? 


Stoga je pisac promatrao lirski, novelistički odnosno romanski izraz 
uvijek u vezi s idejnim promjenama. To je učinio kod pojedinih perioda kao i 
pojedinih književnika. Pregled je razdijeljen u pet odsjeka: Šenoino doba, 
realizam, Moderna, ekspresionizam i moderni objektivizam. Moglo bi se 


1 Lj. Maraković: Hrvatska književnost 1860-1935., Stilsko-razvojni pregled 
(Preštampano iz Obzorove Spomenice), Zagreb 1936. 

2 Prigodom izlaska Hrvatske književne kritike u redakciji g. Marakovića, g. Haler 
je, uz nekoliko načelnih primjedaba, prigovorio da je za g. Marakovića književno djelo 
"mješavina životnih i intelektualnih problema s jedne strane, a jezičnih, metričkih i 
estetskih elemenata s druge strane i to međusobno nesljubljenih i organski 
nepovezanih". (Hrv. Revija, 1935., str. 370) G. Maraković to nije tvrdio niti je mogao, 
kako se vidi najbolje iz navedenog mjesta. 

prigovoriti, da je mogao u zahvaćenom vremenskom razmaku nabrojiti više 
perioda, ali se morao čuvati cjepkanja u neizmjernost radi ograničenog 
prostora, a gdje je trebalo, spomenuo je naročita stilska "istrčavanja" 
pojedinaca, koja bi možda mogla nagoviještati izvjestan književni smjer. 
Podrobnija podjela bila bi pravednija za pojedinca, ali je pisac u ovom radu 
dao samo pregled, koji ima "karakter nacrta". 


Profesor Maraković primjećuje već na početku, koliko je škodila 
književnom napretku borba za održanje klasične forme u poeziji, dok je Šenoa 
pošao svojim putem mimo klasičnu poetiku stvarajući svoj vlastiti stil, iako je 
katkad bio teoretski nesiguran. Svakako je značajno pogledati, kako se odrazila 
u praksi ondašnja borba u našoj metrici. Roman je naglim i genijalnim skokom 
(Šenoa) dobio kompozicijsku ujednačenost i savršen stilski izraz, dok je 
drama raspeta među klasičnim i modernim izrazom, gdje je zasićenost 
intelektualističke problematike gušila neposredan pojam. Realizam je imao 
prirodan razvoj utjecajem vanjskih okolnosti. Doba romantičke sanje i 
historijskog uživljavanja pomaknuto je gorkom zbiljom života i oštrom 
političkom borbom. Roman i pjesma tu nađoše bogatu građu, premda nije 
stvoren serijski niz djela jedinstvene idejne koncepcije, dok prvi ne prijeđe u 
Modernu rezigniranom introspekcijom i psihološkim raščinjavanjem 
(Leskovar). Lirika je šablonskim sujetom onemogućila diferencirano 
proživljavanje izražajnih oblika. Prednost bi bila u neobičnoj snazi rutine i 
improvizacije. Drama oživljuje staroklasični dekor, ali je olimpijska ukočenost 
drži daleko od života (Tresić-Pavičić). Prijelaz k Modernoj označen je jakim 
lomom naročito u stilskom pogledu. 


Postizava se izvanredno izražajno bogatstvo u lirici a manje u romanu. 
Prijašnji uzgoriti i patetički ton ustupa mjesto prirodenoj muzici jezika bez 
metričkih osakaćenja. Nesumnjivo je to najveća zasluga Moderne, jer su mladi 
književnici pod utjecajem inozemstva izvojštili konačno pravo jeziku, njegovu 
duhu i gibljivost nad svim mogućim pravilima. Roman je bio manje sreće, dok 
je novela zabilježila znatan umjetnički napredak nad prošlošću. Esej i kritika 
postizavaju relativnu savršenost stila pod perom Nehajeva i Matoša. Začudo 
da se primjećuju tragovi narodne pjesme, koje g. Maraković vidi kod 
Kranjčevića. 


Nijedan smjer nije imao određeniju stilsku fizionomiju od 
ekspresionizma, koji se ne zaustavi na reformama mladih nego u oblikovnom 
pogledu pod utjecajem prilika (rat) zakroči gotovo u neizvjesnost: lirika se 
sasvim oslobodila konvencionalne forme kršeći najsvetija pravila poetike. Riječ 
je nabrekla kao zrno zrela grožđa, da se u odlučnom času rasprsne kao znak 
sazrelog buntovnog duha. Više se ne cilja na određen sićušan predmet, nego 
se borba očituje u kosmičkim trzajima, podzemnim potresima dajući privid 

stravične vizije poljuljanog svemira. Kosmos je oživio i čovjek se na njem miče 
kao uzbibana paučina. Nadosjetna i čisto imaginarna bura zakovitlala je 
mozgove u stilskom previranju Krleže, Donadinija, Cesarca i dr. Stoga je 
pozornica postala preuska ili barem nedostatna za izvođenje komada, a uspjeh 
kod gledalaca problematičan ne osjetivši srčiku drame, osim da bi se zadovoljili 
šarenim vizuelnim akrobacijama. 


Popuštanje vanjske napetosti, razočaranje i umor prisiliše pisce na 
razmišljanje. Ekspresionistički dinamizam traje po g. Marakoviću do 1925., kad 
se zapazilo premišljanje "tražeći novi stil života u sitnim i mrtvim stvarima, 
mjesto velikih vidika i divovskih zanosa". Novu epohu do danas nazva 
Maraković "moderni objektivizam" kod nas nažalost krivo shvaćen s vječnim 
prizvukom socijalne "stvarnosti" Pojava objektivizma najbolje se tumači drugim 
granama umjetnosti: arhitektura ide za simplifikacijom i dekorativnim 
iskorišćavanjem materije umjesto neorganskog ukrasa. On ne znači skretanje 
prema Marksu niti upiranje prstom na zapuštenu periferiju: "moderni 
objektivizam znači, nakon razočaranja revolucionarne epohe, ulaženje u 
stvarnost onakvu kakva je, s iskustvima svih tih eksplozivnih i katastrofalnih 
kriza, sa superiornošću diskretne resignacije ili preobražene životne mudrosti, 
iskrenosti koja kao ondje, ne skrivajuć materijal iza načičkanih fasada lažne 
renesanse ili često puerilne Secesije, iznosi svoje teške krize i svoje duboke 
bolove onakve kakvi jesu, sa nadmoćnim odsjevom unutarnje vedrine ili s 
laganim osmijehom ironije koja je mnogo toga vidjela i čula, a vidjet će i čut će 
još mnogo toga" (str. 22). Kazalište je manje sklono fantastičnim inscenacijama, 
jer gledalac traži smirenje i očitije postavljen problem života bez namještene 
borbe sa svemirom. Ispit savjesti, analiza i trijeznost zamijenili su prijašnju buru 
osjećaja. To se vidi u savremenoj noveli, romanu a "formalno savremena lirika 
nastoji da se riješi svakog dekorativnog patosa; ona nastoji da se još više približi 
običnom govoru, u kojemu tek po gdje-gdje iskrsne po koji nenametljiv i 
diskretni srok". Ovo je oštro zapažena razlika među današnjom i poslijeratnom 
lirikom. Dakako ovdje se ne mogu točno opredijeliti stariji pjesnici trajnieg 
daha, koji su proživjeli spomenute stilske razvojne faze mijenjajući stilsku 
fizionomiju bez šuma i buke, dok su mlađi početnici stvarali i vodili pokrete. 
Letimičan pregled razvojne linije od 1860. do danas uvjerava nas o velikom 
naporu i teškom uspinjanju prema višem i, recimo slobodno, savršenijem. Da 
su književnici napredovali u oblikovnim odnosno izražajnim sredstvima i 
stilskim mogućnostima, jedva bi tko posumnjao, ali se pri čitanju djela i gutanju 
ideološke prinove često zaboravljalo na teški put formalnog umjetničkog 
razvijanja i usavršavanja. Tek ovako sažet pregled perioda i pojedinaca daje 
jasniji uvid u vredniju stranu umjetničkog stvaranja. Maraković je s još 
neosvijetljene strane zahvatio našu književnost uvijek u vezi s idejnim 
mijenama i s mnogo uspjeha dao nacrt za detaljniji i mučniji posao. S malo 

riječi odvagnuo je stilsko značenje pojedinaca i čitavih razdoblja, što se 
naročito može reći za suvremeno razdoblje - moderni objektivizam. Kako pisac 
već odavno prati književna strujanja u inozemstvu i kod nas, zatim kazalište, 
seljačku književnost, nestručnu pozornicu i film, jednom riječi cjelokupni 
umjetnički život, mogao je na ovakav način pristupiti pitanju i dati mjerodavan 
sud. 


NA CRTI PRAVAŠTVA 


PRAVAŠTVO IHRVATSKA KNJIŽEVNOST 


U hrvatskoj političkoj povijesti nijedan pokret nije bio toliko snažan, 
određen i cjelovit kao pokret, kojemu je stajao na čelu Ante Starčević s 
Eugenom Kvaternikom, a koji je pokret kasnije dobio ime pravaški pokret. 
Pravaško djelovanje premašuje običnu stranačku borbu, jer je iz političkih misli 
Ante Starčevića s vremenom proizašao program čitavoga hrvatskoga naroda u 
svim njegovim iživljavanjima i stremljenjima. Ostali politički i kulturni programi 
samo su dijelom pomagali konačni cilj hrvatskih nastojanja, a pravaški pokret 
odmah je na početku istakao kao svoj osnovni cilj - hrvatsku državnost. U tom 
je ogromno značenje pravaštva i kod ocjene toga pokreta treba imati na umu 
ovu činjenicu, a sve druge pojave, sporedne i nevažne, možda i smiješne, 
ostaju popratnim događajima uz bitna nastojanja pokreta. Koliko je pravaštvo 
bilo sveobuhvatno, vidi se iz njegovih stožernih značajka. To je bio pokret 
pročišćavanja prošlosti, samoobrane i građenja budućnosti. 


Sve tri oznake imale su ogromno značenje u našoj nedavnoj prošlosti. 
Hrvatska povijest zbog davno izgubljene državnosti bijaše u prošlom stoljeću 
zamračena u glavama ljudi, koji su stajali na čelu veoma korisnih pokreta za 
hrvatski narod, a slično je bilo kod neznatnijih kulturnih i političkih strujanja. 
Dosta je reći da za vrijeme hrvatskoga preporoda nekim vođama nije bilo jasno, 
što pripada kulturnoj i krvnoj zajednici hrvatskoga naroda, a neki predvodnici 
bijahu u neprilici s pravim imenom vlastitoga naroda. Pokrajinski osjećaji i 
različna imena, upotrebljavana od pisaca iz različitih krajeva tijekom naše 
povijesti, toliko su zamutili gledanja naših prvaka, da je bilo žalosno gledati 
upravo smješnu borbu oko toga, kakvim će imenom biti prozvan narod, koji 
za sobom imađaše nekoliko stoljeća bogate kulturne prošlosti. Neodređenost 
u imenu i opsegu hrvatske krvne zajednice urodila je teškim posljedicama u 
pogledu očuvanja baštine hrvatskoga naroda. Stranci izvan narodnih granica i 
uljezi počeli su razvlačiti naša kulturna i politička dobra u tolikoj mjeri, da je 
postojala opasnost potpunog osiromašenja. U takvim prilikama teško je bilo 
misliti na sretniju budućnost hrvatskoga naroda. Bez jasne prošlosti, odredene 
sadašnjosti nije se moglo pomišljati na izgradnju narodne zajednice u 
kulturnom i političkom pogledu. Pravaški pokret je jednim zamahom riješavao 
sva tri pitanja. Odredio je granice hrvatskoga naroda s obzirom na njegova 

kulturna dobra, povukao državne granice i žestokim nastupom obračunao s 
kojekakvim pokrajinskim posebnostima. U isti mah oborili su se pravaši na 
kradljivce hrvatskih dobara. Kad je to učinjeno, bilo je lako odrediti narodne 
ciljeve za budućnost. Predvodnici pravaškog pokreta tražili su za hrvatski 
narod vlastitu državu, jer je jedino u svojoj državi moguće čuvati svoja dobra i 
razviti narodne sposobnosti. U prošlosti ne bi dolazilo do tako zbrkanih 
traženja, da je hrvatski narod imao svoju državu. 


Pokret s takvim programom nije mogao ostati bez utjecaja na hrvatsku 
književnost, jer se upravo u književnosti najbolje očitovala hrvatska kulturna 
osebujnost i sposobnost. U okviru književnosti rješavali su se svi narodni 
problemi, pa je nastupom pravaškog pokreta trebalo osvijestiti i osvojiti u 
prvom redu kulturne radnike - posebno književnike. Tako je doista i bilo. Ante 
Starčević iznio je svoj politički program početkom šezdesetih godina prošloga 
stoljeća, a već pedesetih godina vodio je jezikoslovne borbe s različitim 
domaćim i stranim piscima, koji su htjeli hrvatskom jeziku i književnosti oduzeti 
hrvatsko značenje. Miješali su ga s tuđim jezikom, oduzimali mu značajke, po 
kojima je postao hrvatskim jezikom, a najčešće su mu suzivali prostornost. 
Stoga je Starčević već 1851. g. namjeravao napisati Hrvatsku rečoslovicu. Još 
prije toga oštro je napao bečki jezični dogovor. u kom je prevladao duh Vuka 
Karadžića. U isto vrijeme vodio je borbu s hrvatskim piscima, koji su pali pod 
upliv Vukov, a to je u ono vrijeme bila većina "ilirskih" pisaca. Starčević piše: 
"Pod imenom ilirskim radili su Hrvati, kako i vazda, više za druge, nego li za 
se, zamučali su mnogo, što zamučati ne bi bili imali. To su Hrvati radili u ime 
ljubavi i sloge bratinske, a kad je na to došlo, da svak za svojom žlicom gleda, 
budite uvjereni, da se ni Hrvati ni s kim neće kladati" (Narodne novine 27, IX. 
1852.). 


Kako se vidi, Starčevićeva borba za samobitnost hrvatskoga naroda 
otpočela je na jezičnom području. Odatle je razumljivo, da je pravaški pokret 
do dana današnjega svraćao posebnu pažnju na jezična, odnosno književna 
pitanja. Starčeviću je bilo glavno osigurati hrvatskom narodu vlastiti jezik, a 
političkim odgojem postići će, da pisci pišu u hrvatskom duhu. Politički rad 
odveo je Starčevića od pravopisnih pitanja, a sjeme od njega bačeno nije 
uginulo. On se od vremena do vremena osvrtao na našu književnost, pa tako 
iu Pismima Madjarolacah. 


Starčević je bio za korienski pravopis. Taj pravopis branili su poslije 
Starčevića mnogi naši jezikoslovci usprkos protivnim nametnutim zakonima. 
Borba oko pravopisnih pravila bila je oštra, a kad je godine 1892. uzakonjen 
zvučni pravopis, upotrebljavan i kasnije u nekim izdanjima Akademije i Matice 
hrvatske, a politički listovi stranke prava upotrebljavaju ga sve do prvoga 
svjetskoga rata (Zrvat - Gospić, Hrvatska, glavno glasilo stranke prava i neki 

drugi). Korienski pravopis prihvatili su i braća Radići, a uspostavom Nezavisne 
Države Hrvatske upotreba toga pravopisa uzakonjena je za čitav hrvatski tisak. 
Borba za pravopis bila je samo jedan dio pravaškog nastojanja u čišćenju 
jezika, jer je ovaj pokret vodio brigu i o rječničkom blagu. Na tom području su 
hrvatski jezikoslovci podlijegali stranim utjecajima, pa izgrađivali jezik ne 
obazirući se na hrvatsku književnu prošlost i jezično bogatstvo u različitim 
narječjima. Pisci pravaškoga uvjerenja o tom su uvijek vodili brigu, pa je tako 
Tresić Pavičić opravdano tvrdio: "Da imademo više pisaca, kao što su gore 
spomenuti (Ilija Ujević i drugih ... A. R. G.) i još nekoji, kao na primjer don 
Luka Jelić, don Nikola Šimić, ne bismo doživjeli tu sramotu, da nam različiti 
Maretići i Ivekovići pišu gramatike i rječnike hrvatskoga jezika samo na temelju 
dvaju srpskih pisaca Vuka i Daničića. Takovu sramotu nije doživio nijedan 
narod, nit bi se drugdje trpilo, da se šutke prijede preko cjele stare dalmatinske 
književnosti, da i ne govorimo o Kačiću, Pavlinoviću, Botiću i sijaset drugih 
dobrih pisaca" (Poleti oko Biokova, str. 76). Borba za čistoću i cjelovitost 
hrvatskoga jezika potrajala je do zadnjih godina, kad su naši jezikoslovci došli 
do uvjerenja, da hrvatski jezik treba izgrađivati na temelju čitave naše 
književnosti i svih naših narječja. 


Politički pokret Ante Starčevića vršio je utjecaj ne samo na pravopis i 
jezik nego i na književnost. Krivo bi bilo misliti, da hrvatska književnost prije 
Ante Starčevića nije bila po duhu hrvatska. Svjedočanstva za njenu pripadnost 
hrvatskom narodu brojna su. Uostalom to nije potrebno isticati, jer je svaka 
književnost izražaj naroda, koji je stvara, ali je istina s druge strane, da je u toj 
književnosti postojalo mnoštvo nejasnoća u narodnim pitanjima. S pojavom 
pravaštva sva ta pitanja ponovno iskrsavaju i pravaški pokret po svojim 
književnim predstavnicima proćišćuje nejasnoće, brani hrvatsku književnu 
individualnost i stvara čvrstu osnovicu za književnost, koja će biti hrvatska po 
jeziku, sadržaju i duhu. Koliko je pravaštvo proželo naš književni život, vidi se 
iz povijesti hrvatske književnosti u drugoj polovini prošloga vijeka. Starčević 
je dao pravac i njegov se duh osjeća u redovima pisaca već u pedesetim 
godinama, a kad je kasnije stvoren čvrst politički program stranke prava, 
počinju se pisci stranački opredjeljivati, tako da osamdesetih godina imamo 
izrazito pravaške pisce nasuprot piscima, koji su pripadali drugim političkim 
skupinama. Đalski, Kranjčević, Kovačić, Kumičić, Harambašić upravo su glavni 
stupovi hrvatske književnosti krajem devetnaestoga stoljeća, a uz njih djeluje 
mnoštvo manjih pisaca i kritičara. Pravaški pokret toliko je zatalasao naš 
kulturni život, da je nastala ogorčena borba među pravaškim i nepravaškim 
piscima. Šenoa je pred svoju smrt doživio oporbu mladih pravaških pisaca u 
tolikoj mjeri, da su pravaški pisci započeli stvaranjem realizma, a realističko 
razdoblje bijaše najplodnije u čitavoj hrvatskoj književnosti. Nije ovdje mjesto, 
da se ispituje vrijednosti književnog djela pravaških pisaca, ali se može reći, 

da je pravaški pokret stvorio zdrave preduvjete za razvoj književnosti u 
hrvatskom duhu. Koliko je bio jak duh Starčevićeve političke ideologije 
najbolje se vidi iz sveukupnog djela Ante Kovačića, koji je na svakom mjestu 
svojih djela iznosio misli svoga političkog učitelja. Dosta je prelistati njegove 
feljtone /z Bombaja, Smrt Babe Čengićkinje kao travestiju poznatog epa Ivana 
Mažuranića, ali pak roman Fiškal u kom je podvrgao oštroj kritici ilirizam i 
književnost preporodnog razdoblja. Na jednom mjestu toga romana kaže: 
"Ilirci su ludaci u formi, muhe bez glave u sadržaju". Isti je slučaj s pjesničkim 
rapsodom pravaštva Augustom Harambašićem. Šenoin odnos prema 
pravaškim piscima nadasve je značajan. Šenoa se nije slagao s nekim djelima 
Ante Starčevića ("Pasmina slavoserbska po Hrvatskoj"). Inače je Šenoa bio 
čestit rodoljub i zaslužan hrvatski pisac, ali zbog nekih njegovih djela i misli 
napadoše ga pravaši. Tako su ga oštrije okrznuli prilikom izlaska njegova 
"Vladimira". Kritičar Desiderius (Janko Ibler) pokudi Šenoinu pripovijedku "U 
akvariju". Posljedkom napadaja pravaških književnih krugova može se smatrati 
činjenica, da Šenoa u romanu Xetva nije isticao jugoslavenstvo, kako je to 
bilo posebno istaknuto u studiji Franje Račkoga o političkom pokretu na jugu, 
koja je studija služila Šenoi kao povijesna podloga. 


U pogledu odnosa prema pravaštvu značajno je držanje Ksavera 
Šandora Đalskoga. Đalski je u početku pripadao pravaškom pokretu. Kad su 
starčevićanci počeli žestoko napadati neke pojave u hrvatskom političkom 
životu, Đalski se odalečuje od pravaštva, pogotovo kad su ovi izražavali svoje 
simpatije zbog uspjeha Turaka na Balkanu. Iz toga razdoblja potječe roman 
Đalskoga U noći Tu je obrađen naš politički život u vrijeme, kad je pravaški 
pokret osvojio šire slojeve naroda. Tu je prikazana stekliška omladina, kao 
svijet plitkih politikanata, kojima vrijeme prolazi u beznačajnim raspravama, a 
kad su izgubili godine naukovanja, moraju tražiti milost od svojih protivnika. 
Dobro je prikazana pravaška bezobzirnost u odnosu prema političkim 
protivnicima. Čitajući roman dobiva se dojam, kao da je pravaška omladina 
predstavljala gomilu vikača prema učenim i izgrađenim obzorašima. Pri tom je 
svakako vrijedno spomenuti, koliko je pravaška ideologija zaokupila duhove, 
da je Đalski bio ponukan o tom predmetu napisati roman, kao dokumenat 
burnih dana, kad su različite ideologije podijelile duhove u strogo lučene 
tabore. 


Pravaštvo je imalo odjeka kod pisaca, koji nisu imali toliko značenje i 
kod književnika, koji nisu pripadali hrvatskom narodu. Srbin Zmaj Jovan 
Jovanović morao je voditi računa o pravaškim političkim ciljevima, pa u pjesmi 
"Nema Srba" hoće izrugati Starčevićevu negaciju Srba. Srpski pisac Ćipiko u 
drami Volja naroda također iznosi starčevićanske uspjehe u Dalmaciji, u čemu 
je vidio opasnost po srpstvo, jer su Hrvati preuzimali sve općine i upravu u 
zemlji na temelju "hrvatskog državnog prava". Josip Eugen Tomić napisao je 

roman o ponosnom plemiću hrvatske krvi, a islamske vjere - Huseinbegu 
Gradaščeviću posve u starčevićanskom duhu, što je značilo preokret u 
gledanju na islam i njegove pripadnike u našim krajevima. Vjenceslav Novak 
u Podgorki spominje nekog seoskog novinskog dopisnika Dabovića, koji se 
razbacivao pravaškim rječnikom. Iako taj dopisnik nije karakteran, značajno 
je. kako je pravaštvo prodrlo duboko u hrvatsko Podgorje. Jovan Hranilović 
ispjevao je i slavosrpsku pjesmu "Evandjelje", ali je ipak znao zapjevati i ovako: 

Državno nam daje pravo 

Tekar sanja vruče glave, 

Štono vrijedi ko i bajka 

Povijestničke naše slave. 

("Od svih strana") 


gdje opravdava ideologiju pravaštva. Sam Đalski, inače dalek od islamskog 
svijeta napisao je novelu "Susjed Dobromir Bosiljković", u kojoj pripovjeda o 
bosanskim begovima i krvnim vezama s bosanskim velikašima. Njegova novela 
"Beg sa Sutle" nastala je također pod utjecajem starčevićanstva a u njoj 
pripovijeda o Ivanu Koriću Cazinskom, koji vuče svoje podrijetlo od bosanskih 
begova. 


U razdoblju realizma utjecaj pravaštva na književnost bijaše tolik, da su 
neki pisci stvarali isključivo pod utjecajem pravaštva, a književnici protivnog 
političkog uvjerenja nisu se mogli oteti, da u svojim djelima ne progovara o 
pravaštvu makar u negativnom smislu. Pravaštvo je nadalje prodrlo u kazalište, 
novinstvo i publicistiku. Glumica Ivka Kraljeva napisala je dramu, koja je kod 
kritike slabo prošla. Kako je pripadala krugu pravaških pisaca, ovi je uzeše u 
obranu, i to baš Ante Kovačić. U publicističkim krugovima pravaši su otvorili 
novo poglavlje, jer su svojim nastupom ustalasali ondašnju javnost, pa se 
novinstvo i časopisi podijeliše u dva tabora - pravaško i nepravaško. Važnije 
je dakako pratiti pravaški utjecaj na lijepu knjigu. Većina književnika 
osamdesetih godina odgojena je u pravaškom duhu, a bilo je pače pisaca, 
kojima se svidio pravaški književni radikalizam, a nisu primali političku stranu 
pravaštva. Od kolikog je značaja bilo pravaštvo za književnost u tom vremenu, 
vidi se iz priznanja Milana Marjanovića, koji kaže, da je pravaštvo vodilo borbu 
u glavnom s obzoraštvom, "a kako je ovo propagiralo tradicije ilirizma i 
idealizma u knjizi, to je pravaška opozicija pomogla književnosti, da urodi 
zdravom reakcijom protiv šablonskom tradicionalizmu" (Zza Šenoe, str. 19). 


Za borbe Starih i Mladih jenjao je pravaški utjecaj na knjigu, jer je 
pravaštvo uopće nešto izgubilo na svojoj snazi na političkom području. Ipak 
su pravaški pisci i kritičari, izuzev neke iznimke, stajali u opoziciji prema 
idejama bečke i praške skupine mladih, a naročito protiv naprednjaka zbog 
njihova političkog stajališta. To su učinili iz istih razloga, zbog kojih su se borili 


protiv obzoraša u osamdesetim godinama. U naprednjačkim kulturnim 
pogledima vidjeli su pravaši povratak u ilirsko doba, ako ne i nešto više. 
Tresićev Novi Vijek predvodio je borbu pravaškog dijela književnika protiv 
modernista, a kad je prestao izlaziti Novi Vijek (1899.), osjetila se potreba 
drugoga časopisa, pa je pokrenuta pravaška Hrvatska Smotra (1906.-1910.), 
oko koje se okupljaju pravaški pisci i ovaj časopis s drugim pravaškim 
novinama vrši blagotvoran utjecaj na ideološka strujanja u hrvatskoj 
književnosti. Na čelu tih pisaca stoje Milan Ogrizović, Antun Gustav Matoš, 
Kerubin Šegvić i Zyr Xapula (Zvonimir Vukelić). 


Pred početak prvoga svjetskog rata nastalo je u hrvatskoj književnosti 
opredjeljivanje pisaca prema političkim pogledima na život hrvatskoga naroda. 
Većini književnika dodijao je bessadržajni ton Moderne i htjeli su više života. 
Osim toga pisci stajahu na domaku svjetskoga požara, kad se nisu mogli oteti 
oštrim idejnim obačunavanjima. Među njima ističu se književnici, koji su 
zaokupljeni pitanjima čovječanstva, a ne samo problemima pojedinog naroda. 
Stanovita groznica obuzima druge i ovi nagoviještaju početak futurizma i 
ekspresionizma. Pojavljuje se dosta bučnim nastupom skupina pisaca, koja 
nije imala jačeg književnog značenja, a to su oni, koji su hrvatstvo utopili u 
jugoslavenstvu, što su krili pod različitim revolucionarnim imenima (Čerina, 
Ivo Andrić, Janko Polić-Kamov). Izgledalo je, da će hrvatska književnost ostati 
bez vlastite sadržine, bez hrvatskog značaja. Pravaški pisci i pravaška omladina 
trgnuše se pred tom opasnošću i zajaziše opasne bujice. To bijahu pisci, koji 
su se kupili oko Mlade Hrvatske (1908.-1912.), a to su Fran Galović, Mile 
Budak, Ljubo Wiesner i donekle Augustin Ujević. 


Prvi svjetski rat razbio je neke od spomenutih skupina. Ostade samo 
nekoliko pisaca, kojih se glas čuo. Od tih su neki pošli u kozmopolitizam. Kao 
najjača skupina ostadoše pravaši, koji su se nasuprot kozmičkim lutanjima i 
kosovskim zanesenjima nekih pisaca, povukli u sebe i ograničili se u pisanju 
na uži hrvatski kraj. To su pisci, koji su nikli iz dodira s Matošem i Hrvatskom 
Smotrom, odgojili se kod mladohrvata oko Mlade Hrvatske, a nazivali su ih 
Gričanima po almanahu, koji su izdali pod imenom Grič. Radije ih nazivamo 
hrvatskim religionalcima (Wiesner, Milković, Vrbanić, Hduzler). Ti pisci su se 
okupljali u kajkavskom ambientu, ali književni život u drugim krajevima nije 
postojao, pa su ti pisci zastupali sve naše pokrajine, zastupali su svehrvatstvo 
na manjem hrvatskom zemljištnom prostoru. Ako i nisu svi ti pisci pripadali 
pravaškom pokretu, svojom ideologijom i držanjem bili su najbliže političkom 
smjeru pravaša. 


Rat i poratne prilike poremetiše jedinstvo pojedinih skupina. Blagi i 
nenametljivi pokreti u književnosti isčeznuli su pred divljim prodiranjem 
eskpresionizma, koji je bio bez granica i narodne pripadnosti. Izbačeno je 

mišljenje, da se čitava hrvatska prošlost briše kao nevaljala osnova za građenje 
novoga svijeta. Ta misao bijaše plod poratne groznice, pa je trebalo nešto 
vremena, da se duhovi smire i drugačije snuju. Pravaštvo se nije moglo 
nametnuti javnosti i piscima zbog grube stvarnosti, u koju je bačen hrvatski 
narod. Ipak se neki pisci predratnog vremena otrežnjuju, a neki se i odriču 
prijašnjih svojih uvjerenja. Značajan je u tom pogledu put Milutina Cihlara 
Nehajeva, koji poslije modernističkog romana Bijeg svršava svoje književno 
djelo s Rakovicom i poznatim djelom Vuci. Od predratne skupine pravaški 
pisaca oko Mlade Hrvatske ostade na životu najjači predstavnik - Mile Budak. 
Ovaj pisac s godinom 1930., izdavanjem zbirke novela Pod gorom, otvara novo 
poglavlje u povijesti hrvatske književnosti - stvara moderni realizam, koji je 
značio jačanje pravaškog duha u književnosti. Povratak zemlji, hrvatskoj grudi 
i njenim predajama, seljaku i njegovim vjerovanjima, dali su biljeg novom 
književnom pravcu. To su ujedno najčvršći temelji nove književnosti. Moderni 
realizam je regionalistički obojen i veoma sličan pokretu ratnih regionalista. 
Veže ih istovjetnost književnih osebina, tek je moderni realizam mnogo 
dinamičniji i određeniji, što je razumljivo, imajući u vidu iskustvo, koje su imali 
pisci stvaratelji modernog realizma. U tridesetim godinama nabujala je 

religionalna poezija, rascvjetala se tako zvana "lirika grude", nacionalistički 
elementi ulaze u sve književne vrste neprimjetno, ponovno izlazi Hrvatska 

Smotra, pa je bilo očito, da se radi o uskrsu pravaških misli i u književnosti. 

Tako je stvarno i bilo, jer je većina tih pisaca ostajala veoma blizu. 
starčevićanstvu. Njihovo političko uvjerenje, osim nekoliko iznimaka, nije bilo 


vidno i izrazito, ali je za to književni uspjeh bio jači i uvjerljiviji. 


Pravaštvo je na svom početku snažno djelovalo na hrvatsku književnost 
i književno stvaranje, kasnije se nije toliko osjećao utjecaj starčevićanskih ideja, 
a u najnovije vrijeme opet je zahvatilo književno stvaranje. Utjecaja je uvijek 
bilo. Književnost se razvija s političkim promjenama, pa će iu ovom pogledu 
doći do izmjena, ali je sigurno, da hrvatska književnost ne će nikada ostati bez 
starčevićanskih pogleda i ideja. Pravaštvo je zastupalo ideje, koje su značile 
bit hrvatskih težnja, pa se naša književnost ne će moći oteti utjecajima 
pravaških ideja, osim da hrvatska književnost izgubi biljege pripadnosti 
hrvatskom stvaralačkom geniju. To je nemoguće. 


Letimičan prerez kroz hrvatsku književnost zadnjih sedamdeset godina 
u svijetlu utjecaja pravaškog pokreta na nju otkriva nam do sada neuočenu 
prodornost Starčevićeva duha na području našeg književnog stvaranja. Marnim 
ispitivanjima i iznošenjem sitnih uvjerljivih podataka došlo bi se do mišljenja, 
da je pravaštvo imalo gotovo presudno značenje u stvaranju novije hrvatske 
književnosti. Ne treba biti stranački zagriženjak ili slijep pristaša stanovitih 
političkih pogleda, da se taj zaključak povuče iz povijesti naše književnosti. 
Javnost nije do sada bila o tom upućena i nije mogla doći do činjenica, koje bi 

je uvjerile o tomu. U povijestima naše novije književnosti isticali su povijesničari 
kojekakve nebitne pojave i strane ljude kao odlučne činbenike u pogledu 
utjecaja na naš umjetnički i književni život, a o pojavama, koje su doista davale 
pravac u razvoju naše literature, govorilo se površno, s omalovažavanjem ili 
ništa. Tako se moglo dogoditi, da je javnost stekla uvjerenje, kako su Masarik 
i njegova misao imali odlučniji utjecaj na neka književna razdoblja, nego 
Starčević i pravaštvo. Hrvatske književne povijestnike očekuje dužnost i 
zadaća, da isprave pogreške prošlosti. Tada će povijest novije hrvatske 
književnosti dobiti drugčije značenje i imati jači upliv na hrvatski narod i 
njegovo shvatanje hrvatske književne prošlosti. 


ANTUN KOVAČIĆ 


(K PEDESET-GODIŠNJICI PJESNIKOVE SMRTI 1889-1939) 


Vjekovi hrvatske povijesti nijesu jednako važni. U nekima nemamo 
važnijih događaja, a u drugima su se desili toliko odsudni događaji, da su dali 
pravac povijesti kroz više stoljeća. Devetnaesti vijek ima za nas osobitu važnost, 
jer su tada nastale kulturno-političke ideje, koje su žive još i danas, a na njihova 
konačna ostvarenja čekamo. U ovome stoljeću udareni su dugo pripremani 
temelji moderne Hrvatske u svakom pogledu. Usred posebnih povijesnih 
činjenica nastalo je zakašnjenje s obzirom na druge narode, ali tu ne bijasmo 
nimalo krivi. Prilike su dozorile tek u prošlom stoljeću, da se jednom zauvijek 
dadnu smjernice u politici iu kulturi. Posao je bio težak, odgovoran i zapleten, 
jerje trebalo dati osnove prignječenome i zarobljenome narodu. Dugo iskustvo 
služenja tudinu djelovalo je na predvodnike hrvatske politike i kulture. 
Nažalost ni tada nijesu bili dovoljno oprezni, a kako je pitanje orijentacije 
Hrvatske bilo veoma krupno nastadoše osjetljiva razmimoilaženja. 


Hrvatski preporod dugo pripreman i u svojim osnovama čisto hrvatski 
nije našao sretne izvršioce programa konačnog preporoda u političkom i 
kulturnom smislu. Gajeva koncepcija preporoda, ne oslanjajući se u svemu na 
prošlost i do tada pripremani rad, rasplinula se u ništa, a direktni nastavljač 
Gajeva poimanja Strossmayer ne bijaše sretniji u svojim kulturno-političkim 
smjernicama. Razlog je tome, što se nijesu dovoljno opirali na hrvatsko tlo i 
usisali sokove vlastite zemlje, pa su, naravno, sudbinu domovine vezali uz 
tuđe narode, misleći, možda pošteno i iskreno, ali u stvari posijaše nezdrave 
ideje od kojih patimo i danas. Tragična pogreška stajala je u njihovu 
nevjerovanju, da se jedan narod može i mora preporoditi vlastitim snagama i 
živjeti svojim vlastitim kulturno-političkim životom. 


Nasuprot Gaju i Strossmayeru stajaše ideologija moderne Hrvatske 
nimalo maglovita, konkretna i jednostavna oličena u pojavi Ante Starčevića. 
Oslanjajući se na povijest i pravo hrvatskoga naroda, izreče jasno svoju 
koncepciju, da narod nosi svoju sudbinu 1 budućnost u svojim žilama, vlastitim 
se snagama preporađa te njegovu kulturnu i političku sudbinu ne treba vezati 
s drugim narodima. Ako je povjest sačuvala Hrvatsku od propasti, znači, da 

ima sve preduvjete za samostalni život u budućnosti. Vezivanje uz drugi 
narod, sanjanje o bratskim nacijama političko i državno suložništvo jednako 
je nevjerovanju u svoj narod. Takove je Starčević nazvao "pasminom 
slavosrpskom", to jest moralnim protuhama i političkim vjetroganjama, 
spremnim na zločin prema domovini a živu od dobačenih mrva. 


- To su dvije koncepcije, o kojima je zavisila buduća Hrvatska, a doseg 
njihova značenja osjeća se i danas. Obje su imale točno određen kulturno 
politički program i prema njemu djelovale. Za javno nastupanje potrebne su 
bile političke stranke, koje su bile ujedno kulturno nijansirane. Politička i 
kulturna povijest Hrvatske u 19. stoljeću dijeli se na ova dva suprotna pola. 
Gaj-Strossmayerova koncepcija prikupljala je političare, književnike i 
umjetnike i kao "praktičnjaci" bijahu u povoljnijem položaju te su imali uza se 
više intelektualaca. 


Starčević malo po malo mrvi protivni tabor, prikuplja ljude i 
osamdesetih godina sva je Hrvatska njegova. 


Pristajanje uza nj povlačilo je za sobom progone, patnje i siromaštvo, 
ali to nije škodilo, da se najhirovitija bića: književnici povežu uza nj i njegov 
program i nastupe u hrvatskoj književnosti kao zasebna cjelina. Antun Kovačić 
je spadao među njegove najvjernije i najborbenije pristaše. 


Pravaška stranka nije imala iskrenijeg pomagača ni predanijeg radnika 
od Kovačića. Program je prihvatio svom dušom i srcem i na koncu žrtvovao 
mu sav svoj talenat. Rođen od siromašnih roditelja školovanje mu je prošlo u 
bijedi. Idući od pisarne do pisarne, teško je podnosio neimaštinu, ali je u tom 
službovanju stekao dragocjene podatke o ljudima i prilikama u Hrvatskoj. 
Stoga je u političkim člancima i uopće javnom djelovanju govorio iz iskustva. 
Bijeda i oskudica pratili su ga na čitavom životnom putu, ali nije htio zatajiti 
uvjrenje na uštrb domovine. Mogao se je skupo prodati, no ljubav prema 
domovini učinila ga još otpornijim. Teški život naučio ga je i sasvim uvjerio, 
da u domovini pravom rodoljubu ne može biti dobro, dok drugi njome 
upravljaju. Trebalo je ostati s uvjerenjem te patiti ili uživati bez uvjerenja 
- polovičnosti nije bilo. Dosljednost i vidovitost su svojstva velikoga čovjeka, a 
Kovačić je oboje imao u punoj mjeri. Poput svoga učitelja nije odstupao od 
stečenog uvjerenja, pa makar trpio najteže muke. Solidno mišljenje i uvjerenje 
stiče se jedanput, /ako se to izgubi, čovjek je spreman bezbroj puta mijenjati 
pravac života. Kovačić je stekao mišljenje o ispravnosti pravaštva, za nj se 
zagrijao, radio, patio. Zaljubio se u domovinu i od ljubavi prema Hrvatskoj 
poludio - reče jednom Matoš. Radi toga mrzio je tude pogreške osobito 
političko mešetarenje, ulagivanje vlastodršcima i puzavost. Odjek toga 
nalazimo u njegovim člancima za koje se zagrijao i hladni stoik Starčević, videći 
u njima pogođen svoj duh i nauku. Našao je u njemu vjernog učenika. Neke 

pjesme sačuvale su danas čitkost i aktuelnost. U tome je Kovačićeva vidovitost. 
Znao je, da mu program neće zastariti kao i neki napadaji na suvremenike: 
.. €] da vidiš, kako sad gramze 
nekada plahi filistri, 
pozivajuć se na slavna djela 
svi bi rad biti ministri ... 
("Dvoličnikom") 


Nesavitljiv u uvjerenju nemilosrdno je ošinuo političke šarenjake, 
pokorno kljuse, kameleone, sveznalice i velike patuljke. To su sve njegovi 
izrazi za bezkičmene skakavce i raznovrsne "praktičnjake", koji su prema 
potrebi mijenjali uvjerenje. Njegove su pjesme pune srdžbe na protivnike, ali 
ne kao ljude nego na njihove pogreške. Na nekim se mjestima opaža, kao da 
je patio radi tudih grijeha, a gdjekad opet tješi se da će prestupci biti kažnjeni 
od vječne pravde. Nedjelo prema domovini spada posebno u kažnjive zločine: 

... Majko moja 

ali, vidim, da sveti obraz ti blijedi 

s odmetništva tvojih sinova: 

a često planeš božanskim gnjevom 

na obijest dušmanskih pustolova 

ali ti si ustrpljiva, majko moja. 

Ti znaš da velik zaštitnik pravde 

nikada jošte smalaksao nije! 

njegove moći vjekovito svjetlo 

potlačenom puku na nebu sije. 
("Uzvišenoj majci"). 


Francuska poslovica glasi, da se u političku gužvu ulazi s uvjerenjem, a 
izlazi s bogatstvom. Kovačić je unišao u politiku kao siromah i izišao kao zgoljni 
bijednik: još je svoje uvjerenje obogatio iskustvom. Politički čist i neporočan 
nosio je zastavu svoga uvjerenja do kraja bijednog života i tragične smrti. 


Koliko je proživljavao političko uvjerenje, dade se naslutiti tek iz djela. 
Sva poezija prodahnuta je suvremenim političkim gibanjem. To su zapravo 
moralni aforizmi na život oko sebe. Još više se osjeća to u prozi. U svim 
romanima i novelama dade se napipati politički žalac. Na taj je način širio svoju 
političku nauku dajući joj umjetničko ruho. U Fiškalu je izrekao svoje mišljenje 
o ilirskom pokretu: Nešto eterično, nešto nestalno bijaše u čitavom ilirskom 
pokretu. 


Stoga je došao u sukob s baštinicima ilirskog pokreta i u svakoj zgodi 
napadao ih. Šenoa je bio nosilac toga duha, pa mu je naravno posvetio 


nekoliko riječi. Uopće Kovačić nije podnosio političke protuhe, ali još žešći je 
bio prema "literarnim gavanima". Njegova je najviše zasluga, da je došlo do 

odvojenog nastupa pravaških književnika i u budućim historijama naše 
literature posebno će poglavlje biti o pravaštvu, a zasluga je to uglavnom 
Kovačićeva. Njegovo je mjesto već određeno u književnosti, iako nije do kraja 
proučen. Epik hrvatskog Zagorja ima kao književnik i šire značenje. U djelima 
je dao širinu i dubinu našega života, ukazujući na zdrave stranice narodnog 
organizma. Matoš ga naziva pjesnikom tvrdoglave rase hrvatske: "on je jedini 
pjesnik hrvatske savremene energije, a hrvatske energije ima, jer bez nje ne bi 
bilo hrvatske". Tu snagu nalazio je u "golotrbom" puku, u izdanjima "zdravih" 
smionih sinova. Kovačić je vidio svu bijedu gradskog čovjeka svojega doba, 
pogotovo većine inteligencije, te je već pred pedeset godina polagao i položio 
sve svoje nade u seljaštvo, težački svijet. Držeći se Starčevićeva načela, da 
političari nijesu osvijestili narod nego narod političare, Kovačić je eto davno 
pošao narodnim tragom i u to položio sve svoje nade, nasuprot današnjim 
političkim snubocima, koji se nadimaju od hvalisanja, da su osvijestili narod. 
Sam bijednik postao je pjesnikom sitnog čovjeka i na nj se mogu primijeniti 
Kranjčevićevi stihovi: 

Biješe pjesnik, ne od onih 

što vilu znaju uz pun džep, 

pa kliču živte milijuni. 

Kovačić je bio nepopustljiv u načelima politike i kulture, pa se nije čuditi 
oštrim napadajima. Uvjeren u ispravnost političkog pripadništva, nije se 
ustručavao izvrći ruglu ondašnje političke i književne prvake (Mažuranić, 
Šenog). Njegovu zajedljivost tumačili su uobičajenom stekliškom i stranačkom 
oštrinom, koja ne gleda, je li sve to opravdano. Daleko od strančarstva Kovačić 
je mrzio beznačajnost bilo koje stranke. Duboko prožet političkim moralom 
nije prezao napasti vlastite stranačke suborce ( Žabari). 


Pravaštvo može s ponosom uprijeti prstom na Kovačićevo držanje, jer i 
kao stranka i kao pojedinci nastojali su očistiti okolinu od političkog nemorala. 
Imali su smjelosti javno i oštro osuditi manjkavosti u vlastitom taboru, a s tim 
su imali više pravo osuditi nepodopštine u krilu drugih stranaka. Od ŽABARA 
pa do DIREKTORA KRIŽANIĆA provlači se crvena nit pravaške visoke etičke 
svijestiiautokritike, čime se ne može pohvaliti nijedna suvremena niti današnja 
politička stranka. Dok su druge stranke zaštićivale gnjilež, prekrivale sumnjiva 
djela svojih pripadnika, u pravaštvu se osjećao uvijek duh pročišćavanja, pa 
su naravno imali i više moralnog prava osuđivati prestupnike drugih stranaka. 
Kovačić i kao političar i kao književnik uložio je sve svoje sile za dobro naroda. 
Osjećao je s njim, a njegove patnje dio su narodne žalosne kobi. Uza sve to 
nije padao u očaj i bezizlazni pesimizam. Vjeru u moralnu snagu naroda i 
životne sokove prošlosti sačuvao je do smrti. Svoju bol zaodijevao je šaljivom 
riječju, nekada i sarkazmom, ali je uvijek volio čovjeka. Priroda je prema njemu 
maćuhinski postupila, kritika ga nije dugo vremena uvažavala niti publika 

čitala ali će budućnost biti prema njemu i kao čovjeku i kao književniku 
pravednija. 


Kovačićev život bješe žrtva. U tom položaju najbolje svi iskušavaju 
karakter ljudi. On je odabrao teški životni put, premda mu se pružala prilika, 
da riješi pitanje svoga uzdržavanja na lak način. 


Sagnuti leda i zatajiti svoje mišljenje bješe dosta, da se domogne 
položaja. Vanredan talenat biva rado priman, ali je to povlačilo sa sobom 
gubljenje čovještva to jest dosljednosti i pravog uvjerenja, a to nije mogao 
žrtvovati. Zatajio bi svoga učitelja, izdao bi pravaštvo, a to je za nj značilo 
izgubiti osjećaj za domovinu. Drugi misle da su i "praktičnjaci" Kovačićeva 
vremena mislili na narod i na svoj mu način pomagali, no taj način služenja 
narodu činilo se Kovačiću poniženje za pojedinca i nečasno za narod. Narod 
ima biti vođen jasnim principima pa s time ili pasti ili se održati. Prosjačenje 
milosti inemoguće naslanjanje na drugoga s prikrivenom željom koristi narodu 
mirisalo mu je bizantinstvom. On je otvorena i neumoljiva priroda. To je 
graničilo s tvrdoglavošću, ali tome imamo zahvaliti, da je zastava hrvatstva 
nošena u zadnjim godinama časno i bez popuštanja. Kovačić je dignuo visoko 
ivisokom domovinskom idealu žrtvovao sve svoje ideale. I kao privatni čovjek 
i kao političar, te književnik posvetio je svome djelu sve. Rijetko se može naći 
među hrvatskim književnicima takov primjer upornosti prema tudinu i prema 
narodu. Na kraju života mogao je reći s rodoljubnim francuskim pjesnikom 
Berangerom: Ispunio sam povjerenu mi skromnu zadaću, žrtovavši moj talent, 
ma kakav bio, mojoj zemlji. 


SMRT BABE - ČENGIĆKINJE 
ILI 
CRKAVANJE SLAVOSRPSKOG PAŠE 


Sluge zove Ivša bane, 

usred kule jake svoje, 

a na trgu Markovome: 

ajte amo, sluge moje, 

steklišad mi izvedite, 

što sam ju poapsit dao. 
("Babovanje") 


Politička poezija cvjeta u nezdravim vremenima. Svaki je narod imao 
takove periode i našlo se pjesnika, koji su otvoreno ili prikriveno žigosali 
nenormalno političko stanje. Obično se smatralo da takova poezija nema 
umjetničke vrijednosti jer je prigodna, ujedljiva i bez iskrene pjesničke 
inspiracije. Može biti i takav slučaj, ali je nesumnjivo bilo i vrijednih književnih 
djela. Sva ruska književnost, naročito Gogolj, upravo je travestija ruske 
političke povijesti 19. vijeka. Najbolje ćemo razumjeti iz književnih djela. Pa 
ipak ta djela imaju umjetničku vrijednost, jer je u njima dana patnja književnika 
ibol nad teškim prilikama domovine. Prognanička poezija Victora Hugoa ima 
uz umjetničku cijenu visoku nacionalno-kulturnu vrijednost, jer je pjesnik 
iskreno proosjećao ispjevane stihove. Često ovakova poezija ima prizvuk 
komičnog podrugivanja, ali u šaljivim stihovima pipamo životnu zbilju i 
kondenzaciju života jednoga naroda. To naročito vrijedi za parodiju tudih djela 
kao i političkih predstavnika. Takova poezija podcjenjivana je zbog 
strančarskog žalca bez obzira, da li u stihovima ima iskrenih pjesničkih 
zapažanja i to takovih, koje ćemo razumjeti u svim vremenima. Za onim 
konkretnim događajima u djelu krije se duboko iskustvo, opći problem i 
životno naziranje, koje će nas uvijek zanimati bez obzira na konkretna lica, 
koja su unutra napadnuta. Političke aktuelnosti moguće nestane, ali preostaje 
onaj sveljudski problem, koji nas vječno muči. Gogoljev Revizor tomu je 
najbolji svjedok. 

Hrvatska politička poezija po vrijednosti nije bogzna kako bogata, ali 
ima i takove, koju možemo i danas s nasladom čitati. Tito Brezovački osigurao 
je sebi mjesto u našoj povijesti možda najviše političkom poezijom. 
Preporodna politička poezija nije imala jačeg zamaha, jer se iscrpla u usiljenim 
pjesničkim zadirkivanjima. Pravaštvo je istom stvorilo pravu političku poeziju 
Uz teške žrtve i stradanja pojedinih pisaca. Bacivši se u život svom žestinom i 
vjerujući u svoj program bardi pravaške stranke opjevaše prilike svoga doba. 
Mnogo je od te poezije kao nevrijedno propalo, ali se dosta sačuvalo kao 
uspjela umjetnička karikatura vremena i prilika, a naročito radi nekih općih 
problema, koji ne mogu zastarjeti. Kao vrhunac pravaške političke poezije 
može se staviti Kovačićeva travestija Mažuranićeva epa pod imenom Smrt 
Babe-Čengićkinje. Neki su pokušali smanjiti vrijednost djelu, pače i njegova 
najbliža svojta, ali nikako nijesu mogli valjano poništiti pjesničku i kulturnu 
važnost ovoga djela. Pri'ispitivanju Kovačićeve travestije kritičari se ne 
obazriješe na dva momenta, koji djelu daju posebnu važnosti stavljaju na prvo 
mjesto naše političke poezije. Nisu naime dovoljno ocijenili općeljudski 
problem odnosa čovjeka prema domovini, pitanje koje se vječno provlači u 
književnosti, a Kovačić ga je tu iznio na svoj način i lično ga iskreno osjetio. 
Njegovi napadaji u Slobodi na ondašnje prilike, naročito na Šenou nemaju 
tolike važnosti kao pitanje odnosa čovjeka prema rođenoj grudi. U teoriji se 
mogu opravdati mnogi postupci političara, pa i njihovo načelno vladanje na 
korist domovine, koje Kovačić naziva "praktičnošću" ali na koncu odnošaj 
prema domovini može biti ispravan samo u Kovačićevu smislu. Naime odnos 
čovjeka naročito političara mora biti načelan, bez kompromisa i oportunizma, 
ali u daljim posljedicama mnogo škodi, a nikada nije častan za jedan narod. 
To je najvažnija činjenica, koja izbija iz travestije, a to je problem, koji je vječno 
aktuelan. Moguće i nije lično iznašašće Kovačića, ali je u njegovu djelu došlo 
do izražaja kao i u njegovu životu. Druga je činjenica u vezi s prvom. Političke 
prilike koje je Kovačić napao doista su prošle i nijesu nam bliže sve aluzije, ali 
trebalo bi izmijeniti nekoliko imena, pa bi i danas to djelo bilo živo, kao da je 
pisano za savremene događaje. Djelo prema tome nije zastarjelo, jer je iznio 
problem koji se u povijesti naroda ponavlja. Ako bismo u travestiji zamijenili 
nekoliko imena, mogli bismo zaključiti da se u Hrvatskoj ništa ne mijenja. 
Prilike onoga vremena slične su sadašnjima. U tome je vrijednost Kovačićeva 
djela i to treba podrobnije iznijeti da zapazimo sve političke aktuelnosti 
Kovačićeve travestije Mažuranićeva djela. 


Kovačić je dušom i tijelom proživljavao svoj politički nazor, pa nije 
čudo, da je tako jako izbio i u njegovim književnim djelima. "Divan stekliš" 
kakav je bio, nije se ustručavao iznijeti svoje mišljenje o ljudima i političkim 
strankama. Stranka prava nalazila se u opoziciji, a naravno da su uslijedili 
progoni pa i sa strane naših ljudi, koji su se gradili prijateljima naroda. 

Narodnjaci ili obzoraši jednako su svi vezali sudbinu naroda uz druge narode, 
a pravaši odlučno stajali na načelima hrvatske državne samostalnosti. 
Omladina je listom pristala uz njih, posebno sveučilišna. Vlastima to nije bilo 
po volji, pa zaredaše progoni, tobože da omladina škodi narodnoj stvari: 

... Planu Ivša kano plamen živi: 

sve stekliši jesu tome krivi." 

A pak slugam: djeco narodnjaci 

dok nas ima na noge se momci 

pohvatajmo sve stekliše, 

u tamnice s njimi tamne 

osuda nek svuda strašna puče: 

sa stekliša da se koža svuče!" 


Nepravedno kažnjavanje omladine nije nimalo smelo oduševljenje, 
kojim su prigrlili Starčevićev državni program, a to je još više razjedilo 
vlastodršce. 

Apsi Ivša osore stekliše 

dok mu koji istinu napiše 
tere prašne prebire patente 
da uapsi tu steklišad mladu ... 


Kazne su još više razjarile pravaške duhove, te je došlo i do uličnih 
demonstracija. Omladina nije mogla trpjeti, da se trguje s narodnim 
povjerenjem i sramotno izdaje državopravna misao, pa je to i vidno 
manifestirala na ulici, dolazilo je i do sukoba s vlastima, ali se nije dala slomiti: 

Zviznu kamen nekoliko puta 
krcnu staklo nekoliko puta 
neko puče i na sto komada 
Zzadrhtaše duše narodnjačke 
Zaljuljaše te im trbušine 

al ne pisnu ta steklišad mlada, 
niti pisnu niti zubi škrinu. 
Puno polje stakla 1 kamenja, 
niti pisnu niti zubi škrinu, 
Ulice se napune pandura, 
niti pisnu niti zubi škrinu, 
već tko zovnu Boga i Hrvate, 
1! zapjeva: Živila Hrvatska! 


I dok su domaći sinovi mislili da vrše dužnost prema domovini, 
uništujući prodornu snagu omladine, Kovačić je gutao bol nad sudbinom 
naroda, koji mora gutati laži, tobože da mu je tako najbolje i da bi u svakom 

drugom slučaju prošao gore. Narod je osjetio da iz toga suradništva i puzavosti 
pred tudinom nema poboljšanja te je nastalo tiho grcanje i gutanje suza: 
Trojednicom noć slijepa, gluha 
nigdje glasa, već što sipi 
rosa sitna, ko da narod plače. 


Na vlast je zasjela šaka ljudi, koji su terorizirali prosti svijet. Sakupilo se 
nešto probisvijeta i seljačkih danguba, formirali jurišne odrede i u ime 
demokratskih načela progonili ljude, koji su imali još snage, da otvoreno 
izreknu svoje mišljenje i ne zataje narodni duh. Kovačić je to jetko izrugao: 

Kostruši se četa mala, 
u njoj jedva sto junaka 
("Krdo") 


To krdo nije nigdje pokazalo svoju snagu proti tuđdinu, nego se osililo 
prema požrtvovnim sinovima vlastitoga naroda. Dok su se borili i svojim 
leđima čuvali i njihovu glavu, onda su bili dobri, a kad ovo krdo dođe na vlast, 
da se ulaska svojim pokroviteljima, progoni svoje prijašnje branitelje. No 
Kovačića nije zabolilo u duši ništa koliko bizantizam skorojevića. Još je mogao 
razumjeti progone sa strane drugih naroda, ali ga zabolilo u duši, da istokrvni 
sinovi progone subraću, kada su ovi i dalje ostali na pravom putu, a oni izdali 
narodne ideale. Uz to ovo krdo dok je bilo još u opoziciji, davilo se od vikanja 
za demokratskom vladom, a kad su tuđom milošću, a izdajom narodnih ideala 
zasjeli na vlast, nijesu dali nikome progovoriti; tko nije kršten stranačkim 
krstom i ne vjeruje u jednoga vođu. Ovi izdajnici nazvaše stekliše narodnim 
neprijateljima, a samo zato što nijesu htjeli potpisati sramotnu prodaju hrvatske 
državnosti. Bizantizam povlaštenog krda prošao je tako daleko, da pravim 
sinovima naroda nije htio priznati očite zasluge za narod, nego da tobože oni 
narod guraju u propast. Da ih sasvim ubiju onemogućuju im život: omladina 
je na sveučilištu progonjena, na seljake udarila porez, a stranačkim 
protivnicima onemogućuju pristojan život: 

Tvorac višnji pticam nebo dade 
tiha duplja i žudena gnijezda 
ribama vode i pučine morske 
narodnjakom, sta je njima dao? 
Glavu praznu, prevrtljivu dušu 
sklonu zlu i opačini svakoj. 
Kušnji vječni svojih gospodara 
ne dade im stida niti srama, 
istog Boga na križu propeta 
izdali bi sred Božjega hrama, 
mješte srca dade im želudac 

mješte čuvstva nezasitnu kesu. 
("Krdov) 


Strahovlada moralnih krtova i političkih skakavaca Kovačiću je bila 
ogavna. Mogao je pojmiti da jedna stranka drži vlast u rukama, ali ga jedio. 
bizantinski postupak vlastodržaca, koji su poprimili to od svojih protektora, 
da protivnike, koji svome narodu žele dobro ili svakako nešto više od njih, 
zovu narodnim neprijateljima. Takovim ljudima proriče propast, jer će narod 
jednom zbaciti sa sebe skrbništvo stranke, koja ga i dalje drži u nečasnom 
položaju podjarmljenog naroda. Šaku narodnih izdajica i trgovaca hrvatskom 
državnom idejom stići će sudbina vampira i vještica. Ostat će u narodnoj 
uspomeni kao pronevjeritelji narodnih ideala i duše im neće steći mira: 

A tko li je Baba-Čengićkinja? 

što se skiće poput vukodlaka 

to je duša naših narodnjaka, 

od nemila do nedraga svijetom 
sa početkom i svrhom prokletom. 


KOVAČIĆEV ROMAN U REGISTRATURI 


(Prilikom 50-godišnjice pjesnikove smrti.) 


Sudbina Kovačićeva romana bješe teška kod hrvatske kritike. Vijenac 
ga je mjestimice okrnjio, a kad je izišao, pisac se sam branio protiv napadaja. 
Pored kritike Katoličkog lista god. 1889. izide u zadarskoj Hrvatskoj opsežan 
prikaz Jakše Čedomila. Prigovori Čedomila bijahu teški, s tim više što su dolazili 
od čovjeka, koji je osjećao književnost, premda je bio još mlad. Spočitnuo je 
piscu manjak mjere, te da njegova lica uopće ne misle. Poslije te kritike roman 
je ostao nezapažen do borbe starih i mladih, kad ga mladi istakoše kao svoga 
prethodnika. Marjanović je u više navrata upozorio na dobre strane Kovačićeva 
talenta zadržavši se više na općenitim značajkama piščeva načina stvaranja. 
God. 1902. pisao je Krnic o ovome romanu u Nadi i opet kasnije u 
Štrosmajerovu koledaru (1912) nastojeći pronaći dobre stranice i dati Kovačiću 
bolje mjesto u književnosti. Ostali mladi možda su se zanosili samo smjelim 
stranicama romana. Hranilović upisuje iskreno mladima u zaslugu, što su 
Kovačića oživjeli (Prosvjeta 1912.) Matoš je napokon svojim predgovorima 
Kovačićevoj poeziji i novelama dao općenit sud, veleći da je "silan talenat ali 
slab umjetnik." 


Roman je prikazan s različnih strana ali među kritičarima nema 
jednodušnosti, u čemu je njegova najviša vrijednost, niti u tom, što nam je 
Kovačić zapravo dao u romanu. Gledajući različna mišljenja vremenskim 
sljedom vidimo, da je prema nekima htio prikazati domašaj atavizma - nešto 
slično Zoli, drugima je pisac prijelaza neukoga seljaka u inteligenta, trećima je 
pisac antiteze sela i grada, Marjanoviću je napokon roman epopeja našega 
života u 19. v. Svako je mišljenje našlo uporišta u romanu. Marjanovićevo 
shvaćanje romana kao epopeje, iako neodređeno, najbliže je istini, no šteta, 
da nije zašao u dublju analizu Kovačićeva životna nazora, kao što je to učinio 
analizirajući način stvaranja. U tom pravcu nije roman proučen, a s tim bi se 
došlo do dragocjenih zaključaka o djelu, Kovačiću kao tom čovjeku i uopće o 
njegovu književnom djelovanju kao cjelini; nikla su naime iz određenoga 
gledanja na svijet i život. Ako je roman doista epopeja, za njom stoji pisac, koji 
je ne samo dao panoramu života, nego je gledao taj život svojim očima 
- različno od drugih. Vidjet će se, da je Kovačić bio duboki promatrač života, i 

u tom će biti originalnost i cijena romana. Subjektivnost nije škodila epskom 
carakteru romana. 


Raštrkanost i šarolikost djela sasvim opravdava epičko shvaćanje. Osim 
gore spomenutih ideja, djelo je puno drugih momenata, na koje nije do sada 
upozoreno. Čitav roman kao da leži na sukobu "kanonika" i "zgubidana" 
ožice. To je neka vrsta hrvatskog jala koji pokreće najklasičnije stranice 
romana., a bio je taj jal, kako veli Kovačić na jednom mjestu, trajan. Kanonik 
zavidi Jožici što će mu sin postati gospodin, pa želi isto svome djetetu i ne 
brinući se, što će i njegov sin postati udvospoljeno biće. Želi svome sinu 
gospodstvo u bogatstvu, što je po njegovu mišljenju više od gospodstva 
pameti. Prekid Ivičina školovanja prati sa zluradim veseljem. Vrhunac jala izbija 
tučnjavom u krčmi. Ipak je Jožica tukao bajs na Mihinoj svadbi i sav radostan 
blagoslovio Ivičinu ljubav prema kanonikovoj Anici. No u času kad se 
izmirenje slavilo ženidbom, svi tragično pogibaju od Laure - koja dolazi kao 
kazna za njihov jal. Ima i drugih važnih momenata u romanu. U historiji Ivice 
data je slika teškog radanja intelektualne Hrvatske, dok u tančine je ocrtao 
narodne običaje, posebno svadbene, da se ine govori o stranicama o odnošaju 
puka i birokratizirane inteligencije. U epizodi Laure i Hude oživio je 
legendarnu prošlost, kao što je u svadbenim orgijama dao rapsodiju hrvatskog 
Zagorja. Napokon nije izostavljena ni književnost, a u "pojetu" Imbrici 
Bombardiroviću karikirao je pjesnika - romantika - slično kao Jurković u Pavlu 
Čuturiću. 


Zbog ovoga obilja materijala u romanu krivo se zaključivalo o 
kompoziciji. Digresije se doista raspršuju kao mlazovi vode iz malena pipca. 
Neke epizode naoči nemaju narativne logike i povezanosti. Razlog tomu 
nalazili su kojekako. Neki vele, da je Kovačić pisao pod dojmom uvjerenja o 
sebi: est aliquid in cerebro, ili pak što registrator piše svoj život u deliriju, a 
drugi u romantičnoj sklonosti pjesnika, ognjici stvaranja i napokon u manjku 
smisla za mjeru (Čedomil). Do toga je došlo radi nesporazumka o naravi i 
sastavinama djela. U tom pogledu značajna je epizoda o Lauri. Većina kritičara 
vide u njoj nelogičnost i Kovačićev manjak za realnost. Čedomilu su nejasne 
njene promjene, Krnic je tvrdio, da je "dijete puke fantazije pjesnikove" i da 
mu je oduvijek lebdio pred očima ideal opisati demonsku ženu i donekle 
manira da pripovijest završava potresnim slikama. Hranilović spominje, da je 
Kovačić zapazio monstruoznost Laurine psihologike, te je za opravdanje pri 
kraju romana naveo narodno pričanje o nekoj razbojnici Lauri. Svi prigovori 
otpadaju, ako se uvaži upravo ono, što Hranilović kaže, da je Kovačić 
spomenuo Lauru kao biće narodne priče, a u pričama imamo bezbroj 
karakternih nelogičnosti kao u Lauri. Hranilović nije zapazio na više mjesta u 
romanu legendarnu pozadinu Laure. Ona nije nikako dijete pjesnikove 
fantazije, koliko biće narodne bajke. Podrijetlo joj je tamno: plod je Mecenina 

grijeha s lijepom Doricom. koju je ova začela protiv volje i rodila u ludilu. Ipak 
je ona bliza realnosti do časa, kad saznaje svoje podrijetlo. Laura je osim toga 
valjda najtragičnije lice romana. Otrovala je oca i kao plod grijeha na njoj je 
klasična "hamartema", zbog koje biva kažnjena gubljenjem ženskosti. U njoj 
je osvećen grijeh prema lijepoj Dorici. U društvu s Ferkonjom mogla je izgubiti 
svaki osjećaj za dobro, a kod Hude prelazi u čarobni svijet i više se ne može 
računati s normalnom psihologijom. To su zapravo Kovačićeva sjećanja na 
narodnu priču o Lauri. Fatalnom nuždom osvećuje se grijesima okoline: 
Mecene, Mihe, Jožice, kanonika i ostalih. Postala je moralni bič pokvarenog 
grada i sela. To je možda moralizam i seoske legende o Lauri. Tragično je lice 
i zbog toga, što je nakon svih zločina i nevjere prema Ivici željna prave ljubavi 
i moli Ivicu za takovu ljubav, a da je bila željna prave ljubavi, vidi se iz osvete 
prema Anici, koja je zamjenjuje u ljubavnoj sreći. Poglavlje o Lauri nakon 
dubljeg promatranja izlazi kao kopija pričanja zakonskih seljaka. Nalazi se na 
granici zbilje i fantazije, u području seoske priče i piščeva realnog zapažanja. 
Ivica dijelom spada u narodnu priču. Njegovo naukovanje podsjeća na 
školovanje grabancijaša, a da je neke vrste negromant, vidi se iz odnošaja 
prema Anici, koju je odjednom začarao. Prema tome roman predstavlja u svojoj 
strukturi panoramu hrvatskog života, zaboravljene događaje prošlosti na 
zagorskom selu i vlastelinstvu, a sve je to opet približeno sadašnjosti. Samo 
pričanje arhivalnih hartija može se uzeti kao popisana realnost zagorskoga 
kraja, realnost nošena pamćenjem u narodnoj priči. 


Kompozicija romana, sudeći po nekim ustaljenim pravilima, osjetljivo 
hramlje. Ali može li se načelno primijeniti na roman pravilo nekih zatvorenih i 
strogo određenih književnih vrsta (drama)? O tome je ozbiljno posumnjao u 
novije vrijeme Thibaudet oslanjajući se na sredovječno poimanje romana i 
navodeći mišljenje Vogiić-a o Tolstojevu romanu Rat / mir. Vogiić veli: Il 
faudrait peut-€tre redemander A nos aieux le vrai titre de ces compositions 
encyclopćdiques: Guerre et paix estune somme, la somme de I'auteur sur tout 
le spectacle humain." I Kovačićev je roman suma i panorama Hrvatske kroz 
više vijekova, a o svemu tome je imao opet svoje mišljenje i sud, koji ćemo 
vidjeti kasnije. Možda je vremenska širina naškodila konvencionalnoj 
kompoziciji romana, ali Kovačić nije mogao povezati više stoljeća sa 
sadašnjicom, nego spajajući priču o prošlosti sa suvremenim događajima. 
oman se ne raspada na često spominjane epizode, nego se dijeli u najdubljoj 
svojoj strukturi na dva dijela: područje suvremene zbilje i područje davne 
prošlosti u obliku bajke. Simbioza dvaju svjetova zapažena je od kritičara. 
Hranilović napominje u Uispomenama na Kovačića, da je ovaj stavio u roman 
mnogo šta od svojih doživljaja po plemićkim kurijama, a kurije su imale za 
sobom - kako Đalski opisuje - bogat splet bajki. Nastaje pitanje, da li je 
Kovačiću uspjelo umjetnički spojiti ta dva svijeta. Je li mu pošlo za rukom ili 

točno odijeliti područje bajke od realnosti ili pak oboje spojiti, tako da i privid 
bajke smatramo realnošću. Shakespeare i Goethe dodavali su čarobne 
elemente kao pomagalo realnom životu, pa čitalac i ne zapaža sastavnih 
elemenata. Kod Kovačića se često ne zna dokle seže bajka, a gdje počinje 
realnost. Odatle dolaze prigovori kompoziciji, a donekle i psihologiji lica. Ivica 
je na primjer udvojeno lice priče i realnosti vjerojatno i lične, ali mjestimice ne 
znamo što spada na koje područje. Morao je jedan elemenat prevladati. U 
opisu njegova djetinjstva imamo klasičan primjer simbioze dvaju elemenata, i 
taj je dio romana nenadmašiv, a to stoga, što je prevladao realni elemenat i tek 
nagađamo, da je to neke vrste grabancijaški put života. Tako je i kod drugih 
ica. Pitanje kompozicije romana shvaćena kao epopeja ne dolazi u obzir. 
Sporedno je kako će se nazvati djelo, važno je ustanoviti, da li su epizodičke 
cjeline doista dojmljive, stvarne i umjetničke. Premda ima slabijih mjesta, roman 
je u većini epizoda uspio. Kritika je već istaknula ta mjesta. Nesuglasja ima tek 
u nevažnim pitanjima. Zamjerili su, da nije dao život Hrvatske u svoj punini, 
nijesu uhvaćeni karakteristični momenti i t.d. No umjetnički je objekt neiscrpiv, 
naročito s obzirom na piščevo gledanje na život. Svi jednako ne gledaju i ne 
biraju. Kovačić je izabrao nekoliko momenata života i prikazao ih, kako mu je 
diktirala njegova osnovna umjetnička kompozicija. Pita se, je li uspio? 9 tome 
nema sumnje. Neumjesno je prigovarati mu, da je neke strane Života karikirao, 
a gdjegdje prešao u grotesku, jer je takove prirode bila njegova tvoračka snaga. 
Bio talenat romantički, realistički ili komički disponiran, kroz sva ta nastrojenja 
može pogoditi život. U romanu je doista život probuktio, i to na način, koji je 
teško oponašati. Ovdje bi se moglo nadovezati pitanje Kovačićeva stila i stilske 
originalnosti. Matoš je bio sklon vjerovati, da se Kovačić ogrijao na 
Starčevićevim sarkazmima, ali bi se moglo ozbiljno posumnjati s obzirom na 
prava umjetnička djela, gdje netražene figure i lako shvatljiva metaforika izviru 
spontano iz njegova talenta. U političkim feljtonima doista se osjeća Starčevićev 
frazarij. 


S tim da je roman U registraturi epičkog karaktera i bez strogog 
kompozicionog kostura i da se raspada na područje zbilje i priče, nije još sve 
rečeno o djelu. Roman kao niz slika ili epopeja jednog dijela hrvatskog života 
nije jednostavna fotografija okoline. Za djelom stoji pisac sa svojim životom, 
boli, tugom, radošću i veseljem. Pisac je dao u djelu život naroda i pojedinca, 
pa se pita, je li Kovačić o svijetu i čovjeku imao vlastito mišljenje i koliko mu je 
nazor došao do izražaja u djelu. To je zadnje pitanje estetske analize romana. 
Kritika se na tome malo zadržavala. Kovačić je živio u vrijeme nestaloženih 
kulturnih i političkih prilika. Istom se stvarala moderna pismena Hrvatska, pa 
se pitalo, kojim će pravcem okrenuti. Preporod je tek dao osnove nove 
Hrvatske nabacivši kulturna i politička pitanja. Zbog različnog gledanja 
nastadoše stranke s izrazitim kulturno-političkim programom. Uz različne 

stranke dakako da se rastrovao politički život, i teško je naći radnika jake 
kičme, čvrsta uvjerenja i karakterna, jednako kod političara kao i kod 
književnika. Kovačić je poput drugih imao svoje mišljenje o narodnoj sudbini. 
Prigrlio je stranku prava i ostao trajno "divan stekliš" (Matoš). Prihvatio je 
pravaštvo sa svom stekliškom žestinom i isključivošću. Kao javni radnik 
vjerovao je u program i tvrdoglavo držao do stranačkog pripadništva. To je 
došlo do izražaja u političko-kulturnim spisima. Stranačka pripadnost osjetila 
se i u djelima. Pitanje je sada, da li je nepokolebivo povjerenje u stranački 
program izbilo u književnim djelima? Je li Kovačić vjerovao u apsolutnu 
vrijednost programa i u njegove nosioce, i napokon, da li je kao mislilac imao 
svoje mišljenje o cijeni čovjeka i institucija? Nemamo razloga sumnjati, da 
Kovačić kao političar nije vjerovao u vrijednost stranke i svojih stranačkih 
drugova, jer inače ne možemo shvatiti njegovu ravnu životnu iniju. U 
književnim djelima, gdje je bio nesvjesno i spontano iskreniji, osjećamo 
drugoga Kovačića. Kroz satiričnu frazu, često čangrizavu i ujedljivu, u komičnoj 
raspoloženosti kod opisivanja ljudi i života, nazrijevamo drugoga Kovačića, 
osjećamo sumorni pesimizam, zdvajanje u čovjeka i njegovu vrijednost - bilo 
kao pojedinca bilo kao staleža. Kovačića karakterizira ono, što je Čedomil na 
drugi način zapazio, očaj, nevjerovanje, te uvjerenje o relativnosti ljudskih 
vrednota. Pesimizam i relativizam bitni je element Kovačićeve intuicije, 
inspiracije i stvaranja. Lako se o tom uvjeriti analizom romana U registraturi: 
Roman je smatran kao izraz simpatije za "golotrbi skot", puk, seljaka i protest 
protiv inteligencije i grada. Premda se može govoriti o višoj i manjoj simpatiji, 
ipak nema apsolutnog povjerenja ni u pojedinca ni u stalež. Grad i inteligencija 
ispali su crno, ali i među seljacima nije sve dobro. Sam Žorž priznaje: "Velika 
gospoda i mi sluge - sve je to nekuda jednako". Na selu je vidio pohlepu dajući 
primjer seoskog kajišara u trgovcu Medoniću. relativizam ljudske dobrote 
upada u oči u sukobu Jožice i kanonika. Jožica s veseljem gleda na budućnost 
Ivice kao gospodina, a kanonik se ruga, da će postati udvospoljeno biće i 
odvraća ga od školovanja. Ali i kanonik želi svome sinu gospodstvo samo u 
bogatstvu. Kanonik gleda, kako će doći ženidbom do Medonićeva blaga, a 
Jožica zavidi želeći sastaviti Ivicu s Anicom. Relativizam pojmova dobra i zla 
izbio je i u žalosnoj historiji seoske ljepotice Dorice. Idući Meceni u strahu za 
svoje poštenje uzme sa sobom seoskog poštenjačinu starca, ali se ovaj zaboravi 
i opije prepustivši Doricu njenoj sudbini. Kovačić je vjerovao u buduću 
generaciju intelektualalca, ali je samom pripoviješću registrature izvrgao 
krvavom ruglu svu pismenu Hrvatsku. Seljak dolazi u registraturu radi parnice. 
Registrator staroga soja odbija parnice. Registrator staroga soja odbija ga 
svojom latinštinom. Mladi je registrator pristupačniji, ali on opet njemškutari i 
okrenutim licem ismijava ga dajući nepismenu seljaku svoju vizit-kartu. Ni 
seljak s druge strane nije čist, jer nosi torbu s mitom. Nevjerovanje u čovjeka 
može se slijediti iu drugim djelima. U Fiška/u susretamo truli fiškalski život, ali 

i seljaci su prepredeni, jer mu donose u kancelariju jednoga te istoga purana, 
dok fiškal misli, da je svaki donio po jednoga. U Zadanjskoj sekti relativizam je 
kod zastupnika modernih socijalnih struja. Tomaš Branec je darvinovac, ali ne 
može biti socijal-demokrat, jer ima posjeda dosta. Tomaš je živa ironija vlastite 
ideologije, a to nije nego Kovačićev smijeh nad ljudskom krhkoćom. Kovačić 
je vjerovao do ludila u stranku, ali je ipak počeo pisati Žabare. Tako je 
relativizam prosinuo kroz najljepše stranice Kovačićeva književnog talenta. 


Dvojstvo Kovačića kao čovjeka i umjetnika tek je prividno. Duboko u 
svome srcu jednako je gledao na čitav život, samo što u političkom djelovanju 
nije mogao sve reći kao u umjetnosti. Pesimizam i sumnja u čovjeka ispoljila 
se poglavito romanom U registraturi. Iz njega se može povući zaključak o 
općenitoj ljudskoj slabosti, čovjek griješi, ali postoje i moralne sankcije, te u 
romanu pogibaju tragično svi heroji sela i grada kao podjednaki grešnici. 
Roman se može promaknuti s više gledišta, jer je svako veliko djelo višeznačno, 
ali je sigurno, da je u njem dao svoje najličnije mišljenje o čovjeku i životu. On 
je prema kritici satirik, komičar, realist, naturalist, pače simbolist (Matoš), ali 
ma kako uzet, dao je u romanu epopeju hrvatskoga života, niz slika kroz više 
vjekova, ito svojim ličnim i dubokim načinom gledanja na život. Promatrajući 
čovjeka uvidio je, da nema apsolutne dobrote i zloće, čovjek je miješano biće, 
krhko i slabo. Toj slabosti neko se smije a neko plače; Kovačić se tome grko 
nasmijao. Najgrča bol izražena je u svjetskoj književnosti kroz smijeh. Kovačić 
nije pao u očaj i bezizlazni pesimizam koliko u relativizam, dvojbu i sumnju. 
Slikajući život Hrvatske, premda izgleda nasmijan, raspjevan, u duši je nosio 
bol, smijehom je prekrio suze i grčeve duše. Mogao je reći: 


U radosti mojoj i tuge je klica (Jesenjin: "Moja Rusija"). 


DUH I ZNAČENJE USTAŠKIH NAČELA 


U starini narodi nijesu imali pisanih programa, u kojima bi bila sadržana 
pravila i upute za narod. Stremljenja i želje naroda bili su određeni 
zemljopisnim smještajem ili povjesnim razvojem naroda. U novije vrijeme 
izabrani sinovi naroda ispisali su ono, što se do sada krilo u povjesnim 
činjenicama njihova naroda. Utvrdili su to pismeno iz mnogo razloga, a najjači 
uzrok tomu bile su teškoće pojedinih naroda i zablude njihovih članova, koji 
nijesu uvijek znali ili nijesu htjeli odrediti ciljeve i težnje svoga naroda. Griješili 
su u tom ne samo rijetki pojedinci, nego i brojniji članovi raznih društvenih 
slojeva. To se dešavalo kod velikih kao i kod malenih naroda. Mi Hrvati 
doživjeli smo također takav slučaj. Kroz vjekove sudbinom vijani, proživjeli 
smo kao narod i pojedinci dosta poniženja i gorkih kušnja. Snosili smo nedaće 
vremena velikom strpljivošću, svijesni da moramo očuvati svoju domovinu i 
narod budućim pokoljenjima. 


U borbi za održanjem domovine i naroda naši su preci išli raznim 
putevima. Do nedavne prošlosti - pred koje stoljeće - upravljači i predstavnici 
hrvatskoga naroda bili su uvjereni, da se hrvatski narod mora i treba održati 
kao zasebna cjelina, i to branili protiv svim narodima, koji su ugrožavali našu 
neovisnost i narodnu samobitnost. U prošlom stoljeću - možda na temelju 
teških iskušenja, došli su neki ljudi do uvjerenja, da se kao narod ne možemo 
održati, ako svoju sudbinu ne povežemo s drugim narodom, koji možda 
pokazuje bar neke znakove plemenitih osjećaja prema hrvatskom narodu. 
Mnogi su se međutim u toj dobroj namjeri prevarili, a drugi su namjerno gurali 
svoj narod u potčinjeni položaj. Stoga je već u prošlom stoljeću naša politička 
povijest zabilježila krupan događaj: saznanje Ante Starčevića, da hrvatski narod 
mora ostati samostalna jedinica prema svim drugim narodima, s najosnovnijim 
pripadnostima naroda, a to je vlastita država i kulturna samobitnost. Starčević 
je utro put kasnijim našim težnjama i označio putanju, po kojoj se imamo kretati 
u daljnjem našem radu. Njegove želje i osnove dobile su konkretan oblik u 
osnutku Nezavisne Države Hrvatske iu ustaškim načelima. U ovima je izrečena 
naša zadaća kao naroda i kao pojedinaca. Sličnu povijest u ovom pitanju imaju 
i drugi narodi, koji su tek u novije vrijeme iznijeli program svoga naroda i 


njegovo povjesno poslanje. š 

Ustaška načela, djelo Poglavnika Nezavisne Države Hrvatske Dr. Ante 
Pavelića, a ispisana u Glavnom ustaškom stanu 1. lipnja 1933. i 16. travnja 
1941., u 17 točaka pružaju nam plod višestoljetnog našeg iskustva i ujedno 
trajan putokaz za svu budućnost hrvatskoga naroda. Ova načela znače u isto 
vrijeme naše geslo i zastavu. U njima je bit naše prošlosti i svijetlo u tmurnoj 
današnjici. Ustaška načela sadrže sve, što je potrebno za hrvatski narod, njegov 
život i razvoj. Poglavnik je u njima sažeo značajke našeg povijesnog razvoja, 
odredio u čemu je naša narodna osebina, koji nam je politički i društvovni cilj, 
jednom riječi ocrtao je našu prošlost, sadašnjost i budućnost. To je duh ustaških 
načela. 


Značenje ustaških načela proizlazi dosljedno iz osnovnih osebina tih 
načela. U njima je istaknuto nekoliko momenata, koji zapravo nijesu drugo 
nego srž i plod nastojanja mnogih naših pokoljenja. Poglavnik je u načelima 
istakao važnost i vrijednost hrvatskog imena, značenje zemlje, koju hrvatski 
narod nastava i izlučio hrvatski narod od ostalih bližnjih i daljih naroda. Na 
drugom mjestu istaknuo je poglavnik značenje vlastite države, u kojoj narod 
slobodno i vlastitom pobudom upravlja svojom sudbinom, vršeći u granicama 
domovine sva vrhovnička prava na sreću i probitak narodne zajednice, što se 
ne može postići bez vlastite države ili u državnom sklopu s kojim drugim 
narodom. Poslije ovih temeljnih točaka Poglavnik je istakao druge momente, 
koji se tiču unutarnjeg ustrojstva i uređenja države. Ti su momenti više 
društvovnog značenja. Na prvom mjestu treba spomenuti Poglavnikovu misao, 
da je seljaštvo temelj i nosilac državne vlasti u Hrvatskoj. Nadalje je Poglavnik 
podvukao misao, da su sva tvarna i duhovna dobra vlasništvo hrvatskoga 
naroda, pa je jedino hrvatski narod vlastan tim dobrima koristiti se i njima 
raspolagati. U vezi sa seljačkim staležom ističe se u načelima, da zemlja može 
biti vlasništvo samo onoga, koji je obrađuje, a to je u golemoj većini seljački 
stalež. Poslije ovoga temeljnog društvovnog načela u unutarnjem odnosu 
društvenih slojeva u državi posebno se ističe tekovina novijih društvovnih 
pogleda na život i rad. Radom je označen stupanj vrijednosti pojedinaca. 
Unutarnji odnos između pojedinca kao radnika i domovine označen je 
načelom odgovornosti prema narodu i državi, što se proteže i na posebničke 
odnose u narodu. Na koncu Poglavnik ističe obiteljski život, koji se temelji na 
urednom životu i vjerskim načelima. < 


U ustaškim načelima istaknuto je šest zasada, od kojih neke imaju 
državno-političko, a druge društvovno značenje. Prema tomu Poglavnik je u 
načelima sabrao sve, što je bitno za narod u narodnosnom i odgojnom 
pogledu. U isto vrijeme prekinuto je u duhu modernog shvatanja naroda i 
narodnih potreba sa zabludama prošlosti u pogledu poimanja narodne 
samobitnosti. Pogotovu to vrijedi za društvovni dio načela, jer je za temelj 
vrijednosti u životu postavljen rad. 

Kako se u ustaškim načelima radi o narodnom programu, svako od 
istaknutih načela treba posebno rastumačiti. Poglavnik je odmah u prvim 
točkama istakao, da je hrvatski narod samosvojna jedinica, različan od svih 
drugih naroda, pa ne može biti sastavni dio drugoga naroda ili plemena. Naš 
narod ima svoje ime, ime od davnog vremena, pod kojim je unišao u povijest, 
i ovo ime ne može nitko zamijeniti kojim drugim imenom. Uporedo s tim ne 
smije nitko našu domovinu i zemlju, pod imenom Hrvatske, zamijeniti kojim 
drugim imenom. Pokrajinska imena pojedinih dijelova Hrvatske ne dopuštaju 
nikakovo razlikovanje u narodnosnom smislu, jer sve pokrajine zajedno čine 
jedinstvenu domovinu i zemlju - Hrvatsku. Ovim je Poglavnik riješio sva 
dosadašnja razmimoilaženja u našoj političkoj prošlosti, kad se pojavilo ljudi, 
koji su nesvjesno ili zlonamjerno - jednako je - pokušavali oteti nam povjesno 
ime i pomiješati nas s drugim narodima. U isto vrijeme dokrajčio je on loši 
običaj, po kojemu se naša zemlja dijelila na pokrajine, a ta je dioba imala za 
sobom zlonamjeran cilj, da se hrvatski narod izmrvi, podijeli i umanji. 
Pokrajinska imena imaju tek neko povjesno značenje. 


Kad je Poglavnik na prvom mjestu vratio hrvatskom imenu pravo 
značenje, pošao je dosljedno dalje. Zaseban naime narod, sa zasebnim 
imenom i kulturom nužno traži i svoju vlastitu državu. Ako se narod ne može 
pomiješati s drugim narodom u pogledu imena, onda ne smije ostati bez 
države. To logički slijedi iz prve predpostavke, da je hrvatski narod samosvojna 
narodna zajednica. Narod traži, da bude slobodan, da ima u rukama vlastitu 
pobudu u upravljanju i odlučivanju o narodnim stvarima, a to se ne može 
zamisliti bez vlastite države. Narod, ma kako izgrađen i svjestan, bez države 
ne znači potpunu jedinku, jer mu nedostaje najglavniji organ, preko kojeg 
narod ispoljuje svoju volju i ostvaruje težnje kao slobodan i nezavisan narod, 
a to je država. U ustaškim načelima zauzima najviše mjesta misao o hrvatskoj 
državi i sva druga načela ovise tijesno od pojma o hrvatskoj državnosti. U tom 
pojmu u ustaškim načelima progovorila je tragika naše prošlosti i patnje 
naroda, koji bi imao sretniju sadašnjost i budućnost, da mu nije manjkala 
država. : 


Koliko je pojam državnosti vrijedan, vidi se iz toga, što je od toga ovisna 
sreća i zadovoljstvo čitavoga naroda i pojedinca, kako je to izričito istaknuto u 
9. točki ustaških načela. Na to se nadovezuje pojam narodnog vrhovništva u 
državi, jer bez države narod nema načina, kako bi vršio svoja prirođena prava, 
a pruža se mogućnost, da nad narodom vlada koji drugi narod ili pojedinac, 
koji krvno ne pripada zajednici hrvatskoga naroda. 


Kad je narodu zajamčeno njegovo ime, zemlja i država, trebalo je 
odrediti, kakova će biti unutarnja grada države i na koje će se staleže i vrednote 
država upirati. Nosiocem vlasti u hrvatskoj državi, a prema tomu i njenim 

temeljem učinio je Poglavnik seljački stalež. Tim je najbrojnijem sloju našega 
naroda odano dužno poštovanje bez uobičajenog laskanja ili demagoške 
primisli, da jedino taj stalež sačinjava narod, kao da drugi staleži nijesu u 
jednakoj mjeri članovi narodne zajednice. Odredivši ulogu pojedinim slaležima 
u državi Poglavnik je odredio komu pripadaju tvarna i duhovna dobra u 
hrvatskoj državi. Zemlja pripada onomu, koji je obrađuje. Isključena je 
nečastna trgovina glavničara s dobrima, koja moraju služiti čitavom narodu, a 
glavničari ih iskorišćuju u osobne probitke. Poglavnik je istakao da je rad 
osnova za procjenu bilo kakva djelovanja u životu. Tim je oduzeto pravo 
nedoličnim načelima, po kojima se vrijednost čovjeka mjerila prema količini 
novca ili prema položaju. Ljudsko djelovanje dobilo je puno značenje i pravu 
vrijednost u ustaškim načelima. Isto tako je važno načelo, da je temelj svakoga 
prava dužnost. Drugim riječima čovjek nema pravo na bilo kakve zahtjeve ili 
povlastice, ako nije vezan dužnošću. Pravo mora biti iskupljeno žrtvom i ne 
vrijedi pravo, koje za sobom nema nikakve obveze. Pravo bez dužnosti jest 
prisvajanje, nepravedna nagrada i nezasluženi privilegij. U vezi je s tim pitanje 
odgovornosti u javnom i posebničkom životu kod vršenja službe. Za sve 
službenike vrijedi načelo odgovornosti. Tim je prekinuto s uobičajenim 
načinom, po kojem je državni službenik radio i odlučivao, a da nije morao za 
to strogo odgovarati. Zapravo je tim zloupotrebljavao vlast, jer djelovanje mora 
biti vezano uz odgovornost, inače se pruža mogućnost neodgovornim ljudima, 
da počine kakova djela, koja zahtijevaju odgovornost i kaznu. 


Poglavnik se u ustaškim načelima dotakao obitelji kao osnovne jedinice 
u ljudskoj zajednici. Obitelj je postavio na osnovu urednog i vjerskog života. 
Kad se na taj način osigurava temeljna stanica zajednice, onda će narod moći 
razviti tvarnu i duhovnu kulturu, a pravilnim razvojem svih grana ljudske 
djelatnosti osigurat će se hrvatskom narodu bivstvovanje i sreća. 


Promatrajući osnovne momente u ustaškim načelima moglo se zapaziti, 
da je Poglavnik u njima skupio sve, što je hrvatskom narodu bilo potrebno 
tijekom povjestnog njegova razvitka i što mu osigurava pravilan razvitak u 
budućnosti. U isto vrijeme Poglavnik je otklonio sve zablude političke u 
društvovne prirode, koje su se kod hrvatskog naroda gomilale većim dijelom 
bez njegove krivnje ili pak sudioništvom izrođenim sinova zemlje. Ustaška 
načela postala su u pravom smislu riječi program hrvatskoga naroda. Tim se 
kaže, da hrvatski narod nije postigao sve obnovom svoje države. Mnoge stvari 
čekaju bolja vremena, kad će se ispuniti sva naša nadanja. Poglavnik je u tom 
smislu progovorio u ustaškim načelima. Moglo bi se naime desiti, da bi 
otpadnici od naroda opet zaželjeli drugomu služiti i tako narodnu slobodu i 
nezavisnost upropastiti. Za takove Poglavnik kaže u 11. točki načela, da o 
sudbini hrvatskoga naroda i hrvatske države ne smije odlučivati ni jedan strani 
narod ni država. Domaćim izrodima i stranim neprijateljima tim je dosta rečeno. 

Ustaška načela dubinom sadržine ispunjaju nas veseljem, što smo u 
njima našli sebe, svoje snove i težnje, koje su u nama bile nekako nedorečene, 
a sada ih imamo jasno i glasno izrečene i napisane. Načela premašuju sve 
dosadanje političke programe, koji su se pojavili u našoj političkoj prošlosti, 
bilo od strane pojedinih narodnih staleža bilo od političkih stranaka. U 
ustaškim načelima nije sadržan program jednog staleža ili jedne stranke, nego 
su ona plod težnja narodnog pokreta, pa prema tomu imaju potrebnu puninu 
i cjelovitost. Narodni pokreti ne niču iz uskih krugova ili zatvorenih skupina, 
oni su izraz cjelokupne narodne duše. Ustaški pokret je hrvatski narodni 
pokret. Vođa toga pokreta u ustaškim načelima samo je skupio narodne težnje, 
pa u njima nuždno nalazimo sve ono, što nam je potrebno znati o svom 
narodu. Jednom riječi ustaška načela su sadržaj naše povijesti, politički i 
društvovni program za čitavu budućnost hrvatskoga naroda. 


KNJIŽEVNICI U DRŽAVI HRVATSKOJ 


U mjesecu travnju godine 1941. u grlu književnika zastade dah pod 
dojmom neviđenih događaja. Hrvatska država postala je stvarnost. Nastalo je 
novo doba, novi svijet, što je ispunilo dušu pisaca strahom, čuđenjem i 
udivljenjem. Sudeći prema djelima u minuloj godini, piscima je nešto leglo na 
dušu, od čega se još nijesu otrijeznili. Događaji su zamašni, pa nije bilo moguće, 
da ni oni najtrezniji, a kamo li sanjari pronađu pravu riječ. Gotovo napipavamo, 
kako se unutarnjost književnika grči i uzbuđuje, ne znajući, kako bi izrazili 
duševno talasanje, nastalo povodom novih događaja. Zbunjenost umjetnika 
raznoga je značaja, prema tomu kakve su bile predispozicije i idejna 
fizionomija pisaca. 


Posljednjih dvadeset godina našega života književno gibanje bijaše 
šaroliko. Iza godine 1918. pisci su bili pod neposrednim dojmom ratnih 
događaja, odatle u djelima dosta bučnih riječi i neodređenih trzaja. Cvjetala je 
ekspresionistička književnost, ukrštavajući se s ljevičarskim elementima, koji 
zapravo nijesu bili ljevičarski, koliko ekspresionistički druge nijanse. Iza 
godine 1925. nadolazi taloženje i smirivanje duhova, pisci se vremenski 
udaljuju od ratnih dogadaja pa stvarnost promatraju mnogo objektivnije. 
Objektivistička perioda produljila se do pred drugi svjetski rat (1939.), kada se 
opet među književnicima osjetilo jače gibanje i oštrije opredjeljivanje. Znakovi 
nove oluje bijahu na domaku, odatle u našim književnim prilikama stravično 
iščekivanje nejasne budućnosti. Svijet je bio razdijeljen na tabore, a prema 
tomu podijeliše se i naši pisci. Razvoj zbivanja i naše unutarnje stanje nisu 
dopustili, da se književne prilike jače ustalasaju, tako da osjetimo jasne obrise 
raznih nazora u književnom stvaranju. Prije nego su pisci mogli mnogo 
razmišljati, preko našeg zemljišta prohuji vihor rata i kroz taj vihor nađoše se u 
novim prilikama - u granicama vlastite države. Događaj je takav, da je učinio 
golem dojam, bez obzira da li su pisci bili blizu ili daleko zbivanjima, odnosno 
da li su s veseljem primali takav razvoj događaja ili mu se protivili. Svima je 
riječ zapela u grlu, i kroz godinu dana hrvatske samostalnosti pisci nijesu 
mnogo stvorili, a što je izdano na književno tržište, večinom nije nastalo u 
sjeni novih dogadaja, nego je zrijalo u dušama pisaca davno prije nastanka 
države. 


—.. 


Današnja hrvatska stvarnost još nije, osim rijetkih izuzetaka, došla do 
izražaja u književnim djelima. Što je tomu uzrok? Ne treba bacati krivnju na 
pisce. Događaji su od tolike važnosti, da pisci nisu mogli niti razumski poredati 
zbivanja, a gdje im je vrijeme, da zbivanja odleže u njihovim dušama, produ 
kroz osjećajnu retortu i postanu umjetnički izlivi? Zato treba vremena. Stvarnost 
se nije nikada umah odrazila u djelima. Za Marulićevu /uditu trebalo je jedno 
stoljeće hrvanja i krvarenja našeg naroda s Osmanlijama. Tako je bilo i kasnije, 
a tako će biti i u budućnosti. 


Protivili se pisci stvarnosti ili je primali, ona će im se nametnuti i oni će 
odgovoriti na događaje svojeg vremena. Za hrvatsku stvar bez sumnje nije 
sporedno, kako će pisci reagirati na stvarnost iz naše bliže okoline. Postanak 
vlastite države od velikog je značenja, a da bi se preko njega moglo prijeći s 
površnim zagledavanjima. Taj događaj mora biti ocijenjen u svoj dubini i širini 
i prema tomu izgraditi mišljenje o njemu. Slobodno je piscima razmišljati o 
zbivanjima kod svoga naroda, slobodno im je stvarati prema svojim 
najintimnijim sklonostima, ali ne će smjeti mimoići blagdanski događaj hrvatske 
povijesti - obnovljenje hrvatske državnosti. Taj događaj pisci će morati shvatiti 
ne samo u okviru najbližih suvremenih događaja, časovitih osobnih ili 
stranačkih dispozicija, tamnih i žalosnih incidenata, kojima je popraćen svaki 
povijesni događaj, nego u perspektivi čitave hrvatske prošlosti, napose 
književne. Ne ocijeniti osnutak hrvatske države zdušno, značilo bi malo 
razumjeti stvaranje Marka Marulića, ne shvatiti ozbiljno nastojanje dubrovačkih 
pisaca na čelu s Ivanom Gundulićem, zaboraviti na bosanske pisce, te velikana 
Pavla Rittera Vitezovića, koji su predano nosili u duši misao o Hrvatskoj, kojoj 
misli nijesu dali današnji moderni značaj, ali je imala istovjetnu sadržinu kao 
naša današnja. Pogotovo ne bi takovim postupkom razumjeli nedavni hrvatski 
preporod i kasnija nastojanja književničkih pokoljenja do današnjega dana. 


Pojam hrvatske državnosti uključuje u sebi mnogo drugih, a kao 
konkretna činjenica - kao država - obavijena je mnoštvom dogadaja. Svi pisci 
ne će na jednak način reagirati na događaje vanjskog karaktera niti na skrivena 
i potajna stremljenja, koja su došla do izražaja kod osnivanja i izgrađivanja 
države. To nije niti potrebno. Glavno je, da ih događaji zaokupe, pa će svaki 
prema osobnim sklonostima izabrati ono, što je njemu najbliže. Mnogostruka 
stvarnost i ne može biti na jedan način shvaćena. Najnoviji događaji kriju u 
sebi sasvim oprečne pojave. Uz događaje, koji nas ispunjuju udivljenjem i 
zanosom doživjeli smo i dogodovštine, koje nas potiču na smijeh ili pak na 
odurnost. Uz zgode kojima se veselimo, redaju se pojave, koje nas ispunjuju 
žalošću, strepnjom i užasom. Sve su to razni aspekti istoga pojma i stvarnosti - 
hrvatske države. Piscima se otvara široko polje rada. Jedni će se zadržati na 
suvremenim dogadajima, a drugi će današnjicu vezati s prošlošću i 
budućnošću. Tako će ukopčavati hrvatsku stvarnost u neprekinuti niz, koji će 

predstavljati pravu hrvatsku povijest. Bit će i takovih, kojima će sve to ostati 
strano i daleko, ali se mora odmah napomenuti, da su slični pisci daleko bili i 
ostali od hrvatske duše. Među ovima treba razlikovati dvovrsne pisce. Jedni se 
ne će približiti hrvatskoj stvarnosti jednostavno zbog toga, što s Hrvatskom 
nikada nijesu imali ništa zajedničkoga. Drugi će ostati daleko, opravdavajući 
svoje držanje umjetničkim razlozima. Tu je na pomolu vječno pitanje artizma i 
tendencijske književnosti - književnosti s narodnim značajkama. To je stalno 
pitanje u svim književnostima pa iu našoj. S onim prvima lako je, jer uopće ne 
zavrijeđuju, da se na njih misli u okviru narodne književnosti. S ovim drugima 
je malo teže, imajući u vidu njihovu volju i težnju, da hoće biti djelatni članovi 
svoga naroda, a misle, da to ne mogu pomiriti sa svojom književničkom 
savješću. I kod ovih može artizam biti izgovorom za najcrnje izdajstvo, ali ovdje 
mislimo na pisce, koji ispravno osjetiše problem artizma i tendencije kao 
alternativu - jedno ili drugo. Drže, da je to dvoje nespojivo. S ovima je malo 
teže. Pa ipak problem nije nerješiv. Pojam umjetnosti i koristi, odnosno 
narodno značenje književnosti i umjetnost nisu nespojivi. Bjelodan dokaz 
nalazimo u najboljim djelima svjetske književnosti. Ova su umjetnički velika, a 
opet prisno vezana s narodom i zemljom, u kojoj su nikla. Bogodani umjetnici 
znali su bez ikakovih pravila ili pritiska oboje spojiti na zadovoljstvo i sreću 
naroda i umjetnosti. Nisu gubili iz vida zahtjeve umjetnosti, ali su opet bili 
daleko od pomisli, da umjetnost ne može asimilirati značajke naroda, kod 
kojega nastaje. Umjetnost je izvor u životu, u zapažanju svagdašnjih stvari, pa 
se od toga ne može odijeliti bez opasnosti, da ne postane beskorisno klatarenje 
u sferi mašte i da se potpuno ne udalji od pojma umjetnosti. To će biti gomila 
riječi, s mnogo blještavila i zvuka, održiva možda u kojoj kratkoj pjesmici, ali 
neprikladna za jače djelo - za stvaranje prave narodne književnosti. 


Nekima će se valjda hrvatska stvarnost učiniti preuskom i neznatnom, 
pa će se dati na lovljenje međunarodnih književnih šlagera, na opisivanje 
dogadaja, kojima ne možemo odrediti geografsku širinu ili narodnu 
pripadnost. Kakove su to ideje i kakovi pokreti, sami pisci ne će znati 
odgovoriti. Vjerojatno misle, da postoje nekakovi opći pojmovi, mislimo na 
književne, prikladni za svaku zemlju i svakog pisca. Toga nema. Književni 
pokreti i pojmovi nijesu nikakove filozofske norme, općenite i valjane za sve 
narode i ljude. Njih su stvorili nadahnuti umjetnici kao nešto sasvim svoje, a 
oni su opet izrasli na određenom tlu, pa njihovo stvaranje ima neizbrisiv pečat 
naroda i osoba od kojega je djelo poteklo. Tako nastalo djelo ili književni 
pokret ne da se prepisati niti uspješno oponašati. Djela takove vrste, samo u 
daljim karakteristikama mogu postati predmet oponašanja. Ako se slučajno 
pisci približuju tuđim djelima, ne će uspjeti nego toliko, koliko im pode za 
rukom osobno nešto dodati općenitim književnim pojmovima. U tom pogledu 
stajali su naši pisci dugo vremena u sjeni obmane, misleći, da su dostigli 

Europu, ako su se poveli za kojekakvim književnim pojavama u inostranstvu. 
To je bilo razumljivo pred pedeset godina, kad smo stajali pod dojmom o 
silnom napretku stranih književnosti i pogrešnom uvjerenju, da moramo 
slijepo ići za strancima. Danas, kad imamo ispravno mišljenje o književnim 
vrednotama, ne treba se gubiti u iluzijama, da Europu možemo dostići, 
povodeći se nekritično za njom. Oponašanjem nigda ne ćemo poći korak u 
korak s drugim narodima, nego samo iznošenjem svoga vlastitoga dobra. 
Moramo zaroniti u neistražene dubine vlastitoga naroda i odatle izvući 
neviđeno blago i nečuvene glasove. Sadržaj, riječ i zvuk bit će u tom slučaju 
novi, pa će ostali narodi osjetiti potrebu, da se upoznaju s našim vrednotama. 


Najnovija hrvatska stvarnost pružit će u tom pogledu piscima 
neiscrpivih podataka. Trebaju se samo skupiti u se, posabrati unutarnje pozive 
savjesti, pozive svoje prošlosti, zemlje, na kojoj obitavaju, pa će pronaći 
neizmjerno blago, bogatu sadržinu i obradivu građu. Ako im to ne uspije, ili 
nijesu pravi umjetnici, ili se nijesu uživili u hrvatsku stvarnost. Drukčije se ne 
može protumačiti njihov neuspjeh. Današnja Hrvatska sama po sebi može 
privući pisce svojim postankom i izgrađivanjem. U prošlosti smo se još tražili, 
nijesmo znali, gdje je zapravo naše bivstvo i pravi sadržaj, pa su razumljivi 
posrtaji i lutanja pisaca. Makar je tako bilo u prošlosti, ipak su naši pisci ostali 
vjerni zemlji i njenim predajama, pa njihova djela predstavljaju našu stvarnost. 
Danas je to mnogo lakše, kad je narodno osjećanje i mišljenje našlo definitivnu 
formu, možda još nezaokruženo u svim konkretnim sitnicama, ali sasvim jasnu 
u konačnim željama. Stoljetnim hrvatskim nadanjima dat je kostur, a sada ga 
treba obložiti sočnom sadržinom. To je dužnost sadašnjih i budućih pokoljenja. 
Književnici će u tom smjeru moći učiniti mnogo, posebno kod nas, gdje su 
pisci mnogo stoljeća nosili hrvatsku državnu misao i, oblikovanu u svojim 
djelima, predavali općinstvu. Pisci će mnogo pridonijeti za izgradivanje 
hrvatske državnosti budu li imali na pameti gore nabačene misli. Kad je 
ostvarena državnost, ne preostaje piscima nego to primiti. Ako to ine prime u 
ovom ili onom obliku, ne mogu se odreći pojma i težnje za hrvatskom 
državnošću, kako se baš u ovim zadnjim godinama nametnula i tako snažno 
zatalasala dušama. Na tom pojmu morat će se opredijeliti za hrvatski narod ili 
protiv njega, kako je to Matoš predviđao još god. 1911. veleći: "... u budućnosti 
Hrvatske bit će moguće samo dvije stranke, samo dvije vrste ljudi: jedni koji 
budu iskreno htjeli i iskreno radili za očuvanje hrvatskog karaktera, te 
hrvatskog samostalnog gospodarenja u ovoj zemlji, a drugi, koji će voliti služiti 
tudinskim idejama u našoj kući i nad njom." Više nije moguće cijepati se na 
više strana niti među piscima, jer će imati pred sobom dva puta: ili služiti svojoj 
državi, ili joj se iznevjeriti. Moraju birati između vjernosti i izdajstva. 


Istina, mogu se još izvlačiti tako zvani artisti, i oni koji lutaju za 
pomodnim književnim novostima, ali ako hoće biti veliki umjetnici, moraju se 

povratiti svojoj zemlji. Na njoj će dobiti snage, ova će im, uz druge date 
okolnosti, osigurati trajnost slave u domovini i izvan granica. To su osjetili i 
doživjeli stariji pisci, a za naš slučaj i za naše vrijeme značajan je poziv nestora 
hrvatskih pjesnika Vladimira Nazora: 

Operite jezik 

Na drevnu nam vrelu, 

Oko kojeg vuci 

Sjede, ko na prelu. 


Odbijte draž prazni, 
Što tud vrt ga goji: 
Budimo barbari, 
AI' budimo svoji. 
("Poruka pjesnicima") 


Piscima je stao dah, ne znajući se snaći u spletu prošlih dogadaja i 
naviranju novih. Događaji su uslijedili brzo i neočekivano, pa nije bilo vremena 
za razmišljanje. Teško je bilo u ovako kratkom vremenu sve poredati u mislima, 
a kamo li sve umjetnički proživjeti. Piscima treba vremena za svladavanje 
stvarnosti. Osjeća se među njima trzanje i nemir, jedni se još nijesu pomirili s 
događajima, drugi nijesu dospjeli umjetnički ih preraditi, a neki možda još stoje 
zabezeknuti. Svi će ipak osjetiti bogatu hrvatsku stvarnost, njom se oduševiti i 
u zanosu začeti književna djela. To ne mora biti odmah. Ne trebaju to ni svi 
osjetiti. Dosta da dva-tri u razdoblju od deset godina dadnu djela iz naše 
današnje stvarnosti, pa će javnost biti zadovoljna. Novija borba hrvatskoga 
naroda za samostalnost već je ušla u našu književnost (Budak: Na vulkanima, 
San o sreći, "Vučja smrt"), ali to je samo početak, te epizode. Ima bogatijih 
događaja, i nadamo se, da će književnici osjetiti glas zemlje i naroda te napisati 
djela, u kojima će biti uključena naša najnovija stvarnost - hrvatski narod u 
slobodnoj domovini. 


ARHIPELAG BUDAK 


MILE BUDAK - RATNO ROBLJE 


O Budakovu romanu Ognjište pisalo se toliko, da je kasniji njegov rad 
ostao donekle zaboravljen. Kao da su ocjenjivači iscrpli riječi pohvale o piščevu 
talentu, pa ne mogu ništa nadodati ili kasniji Budakovi radovi nemaju toliko 
veze s Ognjištem, pa kritičari ne mogu povezati sudove o Ognjištu s mišljenjem 
o novijim radovima pisca ili pak Ognjište toliko nadvisuje sve ostale radove, 
da kritika jednostavno prelazi preko drugih djela. Razlog šutnje vjerojatno se 
nalazi u svim trima spomenutim činjenicama. Kritičari su možda nekritično 
postupali prilikom izlaska Ognjišta, htijući naći u tom romanu čitavoga pisca, 
a kasniji njegovi radovi opovrgli su to mišljenje, pa su ocjenjivači ostali 
iznenađeni. Međutim Budakova djela u cjelini odaju pisca svjetskoga mjerila, 
koji je mnogostruk u svojim izlivima, umjetnički jamačno nejednak, ali u 
pogledu ocjene Budaka kao pisca sva djela dolaze gotovo podjednako u obzir. 


Pisci svjetskoga glasa dali su doista ponajviše jedno, rijetko dva djela, 
po kojima ostaju u trajnoj uspomeni naroda i književne povijesti, a napisali su 
i drugih djela, koja u sjeni onoga velikoga, redovno ostaju zaboravljena. Možda 
je takav slučaj s Budakom, pa su neki već spomenuli, da njegova djela poslije 
Ognjišta imaju sasvim sporedno značenje. S obzirom na piščevu duhovnu 
fizionomiju mogu međutim sporedni radovi biti presudniji, dajući mogućnost 
da po njima uspješnije zagledamo u bit glavnoga djela. S toga stajališta treba 
ocjenjivati novija Budakova djela, pa ćemo u njima naći jednako životnih 
elemenata kao u Ognjištu. 


Poslije reprezentativnog romana Ognjište, te goleme epopeje naših 
poslijeratnih prilika u Rascvjetanoj trešnji izgledalo je, da će Budak odahnuti. 
Preko očekivanja u jednoj godini dobili smo ratnu kroniku pod naslovom 
Katno roblje s podnaslovom Albanski križni put austrougarskih zarobljenih 
časnika. Djelo je napisano davno, u vrijeme prvoga svjetskoga rata (1916.), pa 
prema tome spada u Budakove prve radove većega obujma. Iako kasno dobili 
smo eto i mi Hrvati isječak iz ratnih strahota, u kojima smo sudjelovali ne iz 
daleka, nego svojom krvlju, živcima, majčinim uzdasima i plačem osirotjele 
djece. Bilo je djela, u kojima su iznesene strahote i optužbe (Krleža), ali nekako 

sa stanovitim tedencijama, dok u Budakovoj ratnoj kronici nalazimo izloženu 
bijedu, u kojoj zapravo ne znamo, gdje počinje krivnja jednih i nevinost drugih. 
To je more bijede po kojemu jednako plivaju lađe pobjednika i pobjedenih. 
Remarque i Barbusse ostaviše iza sebe snop optužaba, a Budak u istom 
predmetu napisa kroniku patnje, gdje ne znamo, koga bi trebalo proglasiti 
crivcem. I Budak je strahovito optužio ludačku megalomaniju srpske 
soldateske i austrougarski nemar za svoje zarobljenike (sv. I. str. 153-1 54), ali 
u svemu tomu ne gledamo toliko gorčinu stradalnika koliko tragediju naroda, 
koji je bez svoje države bio prisiljen propatiti nadčovječansku bijedu, ne 
znajući za koje dobro i u čiju korist tolike žrtve. Neki su narodi ispunili tim 
svoju državljansku dužnost, ali ne osjetiše slatkoću bola za domovinske ideale, 
jer su doista stradali za račun drugoga, a ne zbog vlastite domovine. More bola 
i patnje toliko je istaknuto u ovim knjigama, da pisac jedva luči pripadnike 
raznih narodnosti, nego ih sve promatra kao žrtve i supatnike. Vrhunac žrtava 
i ljudske bijede nalazimo u izvanrednom odlomku "U britkoj gladi i soliki", za 
koji ne možemo reći, je li jači po refleksijama ili dublji po bijedi. 


U Budakovoj ratnoj kronici nalazimo neobično jake odlomke po 
umjetničkoj kvaliteti. Uz spomenute stranice "U britkoj gladi i soliki" nalazimo 
sjajne karakterizacije dobrovoljea Oskara (sv. II. str. 111.), dobrovoljca Pere 
(sv. I. str. 58), snažnu antitezu domovina-obitelj (sv. I. str. 149, te sv. II. str. 129 
-130). Kroniku Ratno roblje treba shvatiti u njenoj književnoj vrsti, da odatle 
možemo zaključiti na ostale umjetničke značajke. Kako nema strogo određenih 
junaka, ne može se govoriti o jedinstvu radnje, zatvorenim cjelinama i snažno 
provedenim karakterizacijama. To je u pravom smislu riječi kronika, gdje su 
mjesta i vrijeme ulijevali piscu u nekim zgodama jaču snagu stvaranja, dok 
drugdje pratimo nizanje događaja, koji jednostavno povezuju jače istaknute 
momente. U ovim knjigama nalazimo jednu značajku, koja je važna za 
Budakovo stvaranje s obzirom na stil. U ovoj kronici stil je stegnut i Budak 
prelazi brzo, ali snažno preko pojedinih momenata. To je dobrim dijelom plod 
vrste, u kojoj je napisano Ratno roblje, međutim izgleda, da je to uopće 
značajka tadašnjega Budakova pisanja, jer se ne razlijeva ni kod takvih 
događaja, kod kojih je kasnije ispisivao čitave stranice. Makar i bilo takvo 
pisanje uvjetovano vrstom ovoga djela, čini se, da bi Budak u vrijeme pisanja 
Ratnoga roblja jednako pisao o predmetima, koje nalazimo u romanu 
Rascvjetana trešnja. Ovo je trebalo istači, jer je od važnosti, kad se bude 
ispitivao Budakov stil i način koncipiranja radnja, gdje se očito vidi razvoj: u 
početku je bio škrt u riječima, a kasnije sve više dobivao na širini. 

Ma kako sudili o ovoj ratnoj kronici, ona se uklapa u Budakovo 
stvaranje i ostat će svježa, jer ne možemo ostaviti knjigu, dok je ne dočitamo, 
marno prateći geografsku kartu, kuda se kretalo tijelo njena stvaraoca. Ne može 
se reći, da je piscu za stvaranje ove knjige dostajalo samo obilje riječi, jer su 

osjećaji tobože bili i previše jaki, jer osim sjajno pisanih stranica nalazimo u 
ovoj knjizi i takve odlomke, gdje je trebalo umjetnički stvarati, a ne samo 
kroničarskim redom izbrajati događaje. Njen sadržaj vezan je s našom zemljom, 
s našom prošlošću u tolikoj mjeri, da to nije obični događaj sporednoga 
značaja, nego dio historije našega čovjeka i naroda. 


MILE BUDAK - NA VULKANIMA 


Ovaj je roman potpuno zbunio javnost, koja o njemu reče malo - gotovo 
ništa. Po sadržaju kritičari ga nisu mogli smjestiti u Budakovo stvaranje, 
mnogima ostade tajna, većini će to i ostati, a o stilskim karakteristikama ne 
htjede nitko govoriti nemajući jasan uvid u njegov sadržaj. Budak je ovim 
romanom iskočio iz obične svoje književne putanje. Pred očima nam lebdi 
fantastičnost bliza Karlu Mayu, a u Budakovim djelima naučeni smo pipati 
stvarnost, koju proživljava bar jedan dio naroda ili nas ta stvarnost dodiruje i 
graniči s našim iskustvima. Toga ne nalazimo u ovom romanu. Umjetnik nas 
je bacio čudnim zaletom mašte na vulkansko područje, među tajanstvene 
vitezove još tajnovitijeg Reda, kojemu se ne zna osnivač ni upravljač, a ta 
historija opet završava strahovitim erupcijama razgnjevljenih vulkanskih 
utroba, koje su nekako srdito stavile poklopac na povijest mržnja, osveta i 
razmimoilaženja među braćom na vulkanskom području. 


: Sadržaj romana vrlo je jednostavan. Na vulkanskom tlu nalazi se 
skupina neobičnih ljudi tajnovito unovačenih, koji imaju uzvišene ciljeve, a 
njima upravlja nevidljiva ruka Vođe, koji se među braćom ne pojavljuje, nego 
preko svoga odabranika Janka. Ovomu je palo u dužnost, da tu skupinu ljudi 
raznolikoga značaja i porijekla odgoji i pripremi za velike zadaće. Janko se 
doista trudi, ali teško uspijeva, jer se među braćom nalazi takvih, koji se teško 
pokoravaju slozi, skloni su spletkarenju, a što je najgore, našao se zao duh po 
imenu Stožina, koji je stavio među braću smutnju na taj način, što se htio istaći 
kao voda čitave skupine, ne priznajući pravoga Vođe. Roman se vrti na antitezi 
Janko-Stožina. Prvi je utjelovljena dobrota, savjest, posluh i skromnost, pa hoće 
produhoviti braću te putem samozataje i svladavanja povesti konačnoj pobjedi. 
Janka je postavio Vođa na taj položaj, pa mora snositi terete glavara družbe, 
dok ga Vođa ne skine. Družba ga nije birala, pa ga ne može ni ukloniti. Janko 
strpljivo nosi jaram teške službe, a braću puti, da se pokoravaju propisima 
Reda. Ovi bi se nekako pokoravali, da se među njima ne nađe Stožina, koji 
nagovara braću protiv Janka. Janko tobože nije uspio kao glavar družbe. 
Previše zahtijeva od braće i umara ih prikraćivanjima u duhovnom i tjelesnom 
pogledu. Nije bilo teško naći sumišljenika, kad se radilo, da se družba oslobodi 

propisa. Stožina je htio na razne načine ukloniti Janka, uvjeravajući družinu, 
da će Janko upropastiti Red, pogotovo ako nastavi strogim mjerama, kako je 
to Janko provodio. To su mu bili razlozi, zbog kojih se digao protiv Janka i s 
tim je izlazio pred braću prilikom snubljenja istomišljenika. Stvarni uzrok 
njegove oporbe bilo je častohleplje. Stožina se naime htio istaći kao jedini i 
bogodani vođa Reda. On je svoje nazore jednostavno formulirao na ovaj način: 
"Oprostite mi, no mi moramo čovjeka odgajati drugačije, nego se je to dosad 
činilo. Što će njemu neko oduhovljavanje života, kad ruje po zemlji i u zemlji?! 
Mora se odgajati za život, kakav jest i kakva ga mora živjeti! Nema tu mnogo 
sanjarenja, mnogo prenemaganja o kojekakvim zrakoplovnim mislima i 
burgijama. Zemlje, zemlje, prijatelju, toga se moramo držati, a pustiti s mirom 
nebo i njegove nepoznanice". (sv. I. str. 235.). 


Uz ovaj sukob, koji čini okosnicu radnje, prislanja se tužna i vedra 
povijest Marialbe i njenih sestara. Zapravo Marialba služi ovdje kao veza medu 
zavađenim taborima, a ujedno je čvorište romana, oko kojega se zapliće i 
odpliće mnogo sitnih epizoda. Marialba s Jankom i svojim zaručnikom Markom 
predstavnici su idealizma, čiste ljubavi i nesebičnosti nasuprot Stožini, Filipinu 
idrugovima, koji su shvatili život kao kratkotrajno uživanje, koje treba do kraja 
iskoristiti. Ovdje se mora istaći, da je Budak orisao još jedno idealno žensko 
biće u osobi Marialbe, koja ide u red visokih ženskih likova iz Ognjišta i 
Rascvjetane trešnje. 


Radnja je romana prema tomu mršava, a pisac je napisao djelo od kojih 
blizu šeststotina stranica. Bez sumnje ima u djelu života, mnogo unutarnjih 
spletova, ali se možemo upitati, da li rasplet radnje nije postao trom, kad se 
razvukao na toliko prostora? Budak se u novijim djelima znatno raširuje. To je 
neosporna činjenica. On piše roman-rijeke, gdje su labave veze pojedinih 
odsjeka s glavnom radnjom. Međutim Budak ima dragocjeno svojstvo, kojim 
opsjeni čitaoca, da ne misli, kako je odnosni odlomak od male važnosti za 
glavnu radnju, toliko je sugestivno ispričan. Jednom riječju Budak zna razvijati 
dijalog. Značajno je, da udaljivanja od glavne radnje nastaju pravo na mjestima 
gdje majstorski razvija razgovor. Budakovi dijalozi dvostrukoga su sadržaja: 
razvija ih kod ispitivanja ženskih tipova, i ovi redovno nemaju veze s glavnom 
radnjom (sv. I. pogl. 5.). Drugi su psihološka razglabanja te refleksije o kojem 
licu ili momentu s glavne radnje na način Dostojevskoga (sv. I. pogl. 7.). Ovi 
zadnji dijalozi ne pomiču radnju, ali su potrebni, dok kod prvih dobivamo 
dojam, kako se Budakov talenat umjetnički čudesno poigrava hrvatskim 
izražajem. Umjetnički jest, ali malo na štetu razvoja glavne radnje. Budak je 
doista prvak dijaloga čitave naše književnosti. Nije mjesto, da se ovdje 
proučava struktura njegovih dijaloga, ali neka bude nešto rečeno. Poznato je, 
da u književnosti postoje načini gotovo tehničke prirode, kako će se pomicati 
radnja i razvijati dijalog. U tom su bili majstori kojekakovi pisci sladunjavih i 

avanturističkih romana u srednjem vijeku. Osim toga može se dijalog razvijati 


na temelju vanjskih elemenata osoba i radnja, da zapravo ne znamo čemu 
dalje odvijanje i da li postoji unutarnja nužda za neka opažanja, kod kojih 
osobe nastavljaju razgovor. Susrećemo i takve dijaloge, koji se približuju 
običnome razgovoru bez umjetničkih oznaka. Taj dijalog može biti 
besprijekoran, ali kad ga uzmemo na samo, teško ćemo u njemu osjetiti ijedan 
stvaralački srh. To je samo nekoliko primjera, kako se dijalog može razvijati, 
da umjetnički ne znači mnogo. Budakovi su dijalozi daleko od toga. Oni su 
sami po sebi umjetnički biseri. Ipak se mora primijetiti, da uvijek nemaju stroge 
veze s glavnim radnjama. Odatle kod Budaka razlijevanje radnje. Poželjeli 
bismo, da se stegne i ograniči na glavni tok dogadaja, ali to može ostati samo 
naša želja, jer je Budak eminentno analitik duša, pa odatle sporedne epizode i 
druga razglabanja+ On će dakako ostati umjetnik svoje vrsti. Možda će na taj 
način biti vjerniji svojim najdubljim umjetničkim pobudama. 

Budak je umjetnik u ovom djelu kao i u ostalima. Sjajne karakterizacije 
Stožine, Janka, Filipina, Skijaša, Velečasnog te Marialbe dovoljno su jaki dokazi, 
da pisac još stvara svježe umjetničke likove. Više nego to u ovaj čas zanima 
nas duhovna atmosfera ovoga romana. Koliko je poznato, Budak još nije 
otvorio prozor na ovom svom tajanstvenom domu. Javnost može tek nagađati 
iz kakvih je pobuda niklo ovo djelo. Bezuvjetno je ovo, tako se nadamo 
- autogeografsko djelo, najintimnije povezano s veoma važnim odsjekom 
piščeva života. Ako je to istina, djelo je najživotniji Budakov rad, jer je nastalo 
u vremenu, kad je pisac proživljavao teške kušnje u radu za najuzvišenije 
ideale pokreta, koji je odlučio sudbinom jednog naroda. O tomu pokretu laička 
javnost imala je posve drugačije mišljenje, a u ovom djelu naziremo i tmurno 
naličje. Svakako žalosno poglavlje iz velike borbe i dokumenat ljudske slabosti 
kod svih velikih podhvata. Još jedna nepoznata stranica iz stradalničkoga 
života umjetnika Budaka. Je li ovo možda opravdanje i grada za javnost, da 
potakne pokoljenja, da pravo ocijene slabost boraca i nepoznate zgode 
velikoga sukoba? Mislimo, da je pisac htio dati tumačenje svega toga, uvjeren, 
da mora dati opravdanje, jer bi naraštaji mogli krivo suditi o pojedinim ljudima. 
Vjerojatno će knjiga izazvati ispit savjesti kod svih učesnika, spomenutih u 
ovomu romanu, pa će se možda tek tada moći ispravno ocijeniti žalosna 
digresija divne borbe za oslobođenje. Prerano bi bilo izazvati pisca, da dadne 
tumačenje ovoj knjizi. Bolje da nam ga uopće ne dadne, jer će oni, kojih se 
tiče, razumjeti pripovijedanje i promisliti o značenju njegova sadržaja. Preko 
lijepih snova, idealnih nagađanja o ljudima i velikom pokretu ovom knjigom 
prebačena je tamna koprena, da se vidi sva ljudskost naših idealnih napora. 
Ostvarenja ideala veća su od svih tamnih epizoda iz vremena teških napora. 
Ne znam, jesam li ovim refleksijama bio izvedljiv, jesam li uopće pogodio, 
smisao knjige, ali smo zahvalni Budaku umjetniku, da nam je pružio još jedan 
isječak svoje bogate umjetničke i životne stvarnosti. 


RASCVJETANA TREŠNJA 


Budakov književni lik zaokružuje se i dobiva približno završne forme i 
formalno i sadržajno. Ognjište i Rascvjetana trešnja granice su u kojima se kreće 
iujedno dva najsnažnija djela dvaju svjetova, koje proučava, analizira i pretače 
u svojim djelima. U obim djelima život je otkriven do posljednjih zakutaka, 
razgolićena je umjetno skrivana pozadina i seoskog i gradskog života. Budak 
u doslovnom značenju riječi u životu, namjerno se baca u nj ma u kojem obliku 
bio on, gleda ga bez suzdržavanja i opreza, drago mu je, da može iznijeti 
događaje, koji mimo nas prolaze nezapaženi. Nije teško onda pogoditi njegovo 
shvatanje književnosti i umjetničkog stvaranja, ali bi se prevarili misleći, da je 
namjerno njegovo naprezanje, usilovano guranje i neumjetnička tendencija, 
naprotiv život mu je duša, spontano provaljuje u njegovim djelima, jer ga kao 
umjetnik gleda otvorenim očima i na njemu okolina stavlja vidan trag. 
Vitalističko shvaćanje književnosti posebno socijalno u njegovim je djelima i 
iskrsava u najjačoj mjeri. Pred ovakovim djelima naša kritika na svršetku 
prošloga stoljeća slavila bi slavlje, a Jakša Čedomil kliktao, da se našao pisac, 
koji živi u svome vremenu, u svome narodu, u gorućim pitanjima i pravom 
kovitlacu suvremenog života. I opet treba reći, da ovo nije namjerno 
prekopavanje i škakljanje suvremene često i pikantne pozadine, nego je 
izlijevanje duše i doživljaja kakove može imati samo duboki umjetnički genij. 


Svježa je još uspomena na Ognjište, da ne bismo odmah upali u napast 
isporedivanja najnovijega djela s njim. Ne vjerujem, da bi se došlo do naročitih 
zapažanja takvim uspoređivanjem, jer su svjetovi posve različni, može se samo 
reći, da Budak zna eto i drugu stranu života - život višega sloja ljudi i njegovo 
snalaženje u gradu. Korisnije je praviti neke zaključke s obzirom na razvoj 
talenta nego se upuštati u isporedivanja. Možda će se doći na taj način do 
interesantnih zaključaka s obzirom na piščevu umjetničku fizionomiju i mjesto 
u suvremenoj hrvatskoj književnosti. S ovim opažanjima lakše ćemo razumjeti 
Budakova djela, ali će ipak biti bolje dati ih na kraju analize posljednjeg djela. 


Rascvjetana trešnja je simboličan i mekan naslov za strahovitu tragediju, 
koja se odvija u romanu, pa taj naslov smatramo kao lijep liječnički povez 

ogavne rane. Jednako kao u Ognjištu ni ovdje nema velike radnje ni zapletaja, 
što više, malo je i mršava, a ipak je roman u cjelini neprekinuta dinamika života. 
To je sudbina Budakova stvaranja i karakter njegova shvatanja romana. Dragan 
Bojanić, sin seoskog bilježnika radi žene napušta oficirski stalež, teškom 
mukom gura se kroz život prije rata i poslije rata, a žena posve drugog 
karaktera i odgoja pada sve dublje najprije zbog svoga lošeg odgoja, a kasnije 
da spasi osiromašenu porodicu. Dragan je radi žene mnogo pretrpio, 
pronevjerio u državnoj blagajni, samo da ona može živjeti na visokoj nozi i 
napokon ubio ljubovnika svoje žene Dujmovića i dopao zatvora, gdje svršava 
svoj život. Njegova žena Zlata bijaše naučena na velegradski i posve sumnjiv 
život, pa je tim upropastila Dragana, koji je morao radi nje praviti nedozvoljene 
poslove. Taj brak bijaše nesretan, jer se sastalo nespojivo - neke vrste 
morganatski brak, i to ih oboje survalo u propast. Njihove su duše preporođene 
i međusobno podijeliše gorčinu života na kraju životnog puta. Oko ovog 
kostura nanizane su epizode, a u čitavu se radnju zabio svojom egzotičnom 
pojavom seoski lički prosjak Petar Blažević, andeo čuvar Bojanićeve porodice 
dok ovaj u tamnici ispašta prestupke. Epizodne radnje, usko vezane s glavnim 
nosiocima radnje, nevjerojatno žarko osvjetljuju glavne karaktere. Zapravo bi 
ovi bez sporednih radnja ostali tamni i nerazumljivi. Panorama života data je u 
pokrajnim radnjama, te se roman zbivanja, gdje je piscu oko palo tako reći 
slučajno na Bojanića i Zlatu. Kao pendent Ognjištu ovdje vidimo gradski život 
u čitavoj širini i dubini. To je život Zagreba prije rata i poslije rata. Tu se odvija 
mnogostruki život raznih staleža, koji redovno izmiče običnom oku izloženoj 
nekoj fatamorgani, da je gradski život ravan i monoton poput gradskog asfalta. 
Ipak je pisac našao mnogo šarenila i raznih tragedija. Imamo unutra panoramu 
šegrtskog života, filozofiju prosjaka i kažnjenika, zapažanja o sudu i sudovanju, 
odvjetnicima, prizor razvojačenja po Narodnom Vijeću u Zagrebu, novinarima 
kao sredstvu novčane plutokracije, viđenim privrednicima kao "rodoljubima", 
novčarima i raznim direktorima, koji za svoj novac najčešće kupuju dragocjene 
stvari kao dušu i poštenje itd. Zbir ovih opisa ispada jako i prejako crn i težak, 
pa se tako odrazuje i na glavnim licima. Dragan Bojanić nosi tragičnu krivnju 
u duši, ali ta je povećana i životnim okolnostima. Majka je htjela od njega 
napraviti gospodina te utrnula seosko ognjište i otišla s njim u grad. U kadetskoj 
školi lijepo napreduje, pa i kao časnik, ali susret sa Zlatom mijenja mu životni 
put. Ostavlja vojništvo, gdje nije htio zatajiti hrvatstvo kao njegov kasniji 
suparnik Dujmović i traži namještenje, samo da može ugoditi Zlati, koja je 
naučena na bogat život. Postaje detektiv, poreznik, konačno i podvornik, jer 
mu život ne daje mogućnost da zadovolji ženu učini pronevjerenje. U svim 
tim mijenama doživljava poniženje i razočaranja. Bogati mogu i smiju sve a 
siromasima je samo dan zakon. To je iskusio posebno kao detektiv, gdje mora 
progoniti siromaka zbog nekoliko cjepanica, a ne smije dirnuti u visoka društva 
- zapravo bludništa - sve po nalogu starijih. Mnogostruki su uzroci njegove 

tragedije. Nenaravan brak ponajprije, jer je njegova Zlata više odgovarala 
novčaru, koji može zadovoljiti njene hire, no tragedija izvire najviše iz njegova 
karaktera. Sam je u četvrtom dijelu romana dao uzroke svoje katastrofe. 
Bojanić je pošao u grad, no tamo se izgubio, jer nije znao u gradu sačuvati 
seosku nepovjerljivost, bio je i tamo dijete i propao, dok je ljubovnik njegove 
žene Dujmović pošao u grad da osvaja, a nadaren bješe oštrim laktovima pa 
se i snašao. Bojanić se oženio te upropastio i sebe i ženu, a-Dujmović stekao 
miraz oženivši Srpkinju, premda je morao djecu prepustiti njenoj vjeri i često 
zatajiti osvjedočenje. 


Razočaravši se u ljudima, dode u otvoren sukob s negdašnjim drugom 
Dujmovićem, koji ga guli, iskorišćuje i napokon hoće ga rastaviti od vlastite 
žene. Zlata se već digla moralno i ne može to podnijeti, i kad je ovaj naziva 
bludnicom, Dragan ga ubija. Dolazi u zatvor i tamo svršava kao sušičavac. 
Dok je on tamo, Zlata se nalazi vani kao žrtva vlastite prošlosti, a sada 
dragovoljna žrtva za Dragana i obitelj. Ona je prije svojim životom, u društvu 
sa svojim sestrama dovela Dragana do raspeća, a sada se ona nalazi na 
ponorima. Opkoljuju je novčari (Wetter i dr), da joj tobože pomognu, ali ona 
premda je na rubu propasti, odolijeva, pomalo se diže znajući, da je ona kriva 
Draganovoj sudbini. Dragan ostaje do kraja žrtvom prilika i žene. Ostavši 
uvijek s djetinjom dušom zapao je u vrtlog kajišara i pauka i nastradao. Ostao 
je uvijek seoski čovjek duše i srca, a Dujmović su i njemu slični bili račundžije 
ilaktaši, pa se i snađoše. Odatle njegova teška sudbina, a kao da nad svim tim 
lebdi piščeva misao o nepremostivom jazu među selom i gradom te ljudima u 
njima. Prijelaz u grad može samo uz cijenu gubitka seoskih vrlina. Ta misao 
nije izrečena ali svakako sugerirana. 


Nasuprot teškoj sudbini Bojanića stoje kao njemu protivnici bogati 
Dujmović, Wetter i čitavo društvo grada. To su ljudi bez srca i duše, koji 
iskoristiše njegovo stanje upropastivši njega, ženu i dijete. No tu iskrsava kao 
andeo čuvar lički prosjak Petar Blažević, koji spašava obitelj Bojanića u 
najtežim časovima, a u romanu se osjeća, kao da je on opomena svim 
građanima, da sretni život ne sastoji u novcu, nego u ličnom zadovoljstvu i 
pomaganju drugoga i napokon selu, u kojem i on želi ostaviti staračke kosti. 


Ovo je ukratko sadržaj romana, koji je preširok, da bi se mogao sažeti 
dovoljno jasno u nekoliko redaka. Ali zato možemo veoma dobro shvatiti 
karakter glavnih lica, koji su razrađeni u najmanjim sitnicama. Bojanić je 
tragično lice romana u svim žilicama i protagonisti jednoga nazora na svijet. 
Neslomiv i nesavitljiv u nazorima i načelima propao je, ali je sačuvao poštenje 
i slobodu. Živući od srca uzeo je za ženu stvorenje, koje mu je najmanje 
odgovaralo, ali zbog toga nije očajavao nego podnosio. Razočarao se u životu 
okoline, ova mu je oskvrnula i bračnu postelju, ali nosi svoju tragediju do kraja 

iza njega nije važno, da li će radi ubijstva Dujmovića biti obješen ili osuđen na 
tamnicu, njemu je glavno, da se zna, kako je do toga došlo. U svom 
obrambenom govoru na sudu diže se nad svom okolinom i pravnim zakonima, 
koji zapravo štite zločince. On je i triumfirao nad okolinom, premda lično nije 
uživao slavu pobjede kao ni Zlata, koja umire dignuvši se upravo nevjerojatno 
visoko, ali srce joj puče zbog sina Željka, koji dopade zatvora samo radi svoga 
poštenog držanja i kao žrtva šegrtskog zanata. Zlata je skrivila propast Dragana, 
ali se kasnije digla i preporodila te pri kraju romana ne vidimo međusobnog 
optuživanja nego uzajamno snošenje muka osjećajući, da je jedno drugome 
krivo. 


Roman nema pravoga raspleta, kakav se očekivao, da naime sve završi 
u selu, jer se takav završetak očekivao pri kraju trećega dijela, kada sve 
spopada želja za selom. Bojaniću se ne izreče osuda u romanu i kao da ne 
vidimo njegova triumfa, kakav obično očekiva svijet, premda je u obrani već 
doživio svoju pobjedu. Zlata umire, sin Željko prispijeva u zatvor k ocu, kći 
Slavica ide u sklonište časnih sestara, a majka u Dom milosrđa. Završetak 
romana upravo je tragičan, taman i mukao kao udarac željezne klade. Premda 
su Zlata i Dragan lično triumfirali, završetak je skrajnje pesimističan barem 
našim profanim očima. Bojanić je sa Zlatom lično osvećen, uvjerio je okolinu 
o svojoj nevinosti i na kraju dao tračak optimističnog gledanja na život, ali 
okolina to ne može posve razumjeti. Njihova duša pobijedila je zakone i oni 
se nadaju poboljšanju čovječanstva. Da je roman svršio općom srećom, ne bi 
imao ovoga dojma ni umjetničke uvjerljivosti kao u ovom slučaju, gdje zlo još 
nije sasvim svladano. Bojanić kao i Zlata i pred smrt gledaju svijet kroz cvat 
rascvjetane trešnje, ali svijet mu ne da, da uživa u gutanju cvjetnih latica, nego 
mu podmeće otrov od kojega umire, ali s nadom, da sve nije uništeno, svijet 
se može popraviti. 


Uzevši roman kao cjelinu s umjetničkog gledišta, može se promatrati u 
mnogostruku vidu. S obzirom na glavne karaktere ne može se ništa prigovoriti, 
jer su potpuno osvijetljeni i potpuno izrađeni. To vrijedi posebno za Bojanića 
kao najtragičnije lice. Zlata podsjeća na Budakov način stvaranja ženskih uloga 
u Ognjištu. Zlata nije dakako Anera, ali je njena psihologija tkana na isto brdo 
kao i Anerina. Naime Budak kod ženskih lica često zapada u skrajnost. Zlatu 
je moralno duboko spustio, a onda opet visoko digao, i kao što joj je prije sve 
polazilo za rukom, tako se sada sve urotilo protiv nje. U tome postupku Budak 
nema srednje mjere, premda ni Anera kao ni Zlata ne prelaze granice 
psihološke mogućnosti, one su pače vjerojatne i uvjerljive, ali se opaža u 
piščevoj inspiraciji sklonost ovakovim ekstremima. Kao da pisac previše zalazi 
u dušu lica pa ga nehotice previše pokaže nama. Umjetnički medaljon Zlate 
doista je uspio zbog ljudske prisnosti i konkretnosti. Patnica i grešnica došla je 
do izražaja i ona je sigurno najljudskije biće romana, dok je Dragan više refleks 

društvenog poretka, redovno bez inicijative osim pri kraju romana. Zlata je 
više dinamička i djelatna, a Dragan pasivan i zaturen te prima udarce. Zlata je 
jaka u griješenju, ali još viša u priznanju i ispaštanju. Pojava staroga Blaževića 
u romanu podsjeća nas upadno na romantičku tehniku pisca, koji su ubacivali 
čudna lica, redovno tajnovita, koja su rješavala nemoguće zaplete ili pak 
zaplićali radnju. Bojanić ni sam ne zna, kako se s njim susreo, ali ovaj seoski 
bazalo postaje njegovim dobrim duhom i nalazi se uz porodicu u kritičnim 
časovima. Piscu ne možemo ubrojiti u grijeh metodiku romantika, koji su 
uvlačili u roman takova lica zbog pokretanja radnje, jer Blažević doista ne 
utječe na tok radnje, ne spasava jezive i bezizlene položaje, ali je svakako 
romantičan malo njegov prvi susret s Bojanićem u noći. Slučaj nije isključen, 
da se i tako nešto desi, ali kao da umjetnički nije do kraja opravdan. Velim 
samo njegov ulazak u roman, to jest susret s Bojanićem, čini se romantičan, jer 
kasnije postaje realno biće, istina još uvijek nejasno, ali mnogo drukčije nego 
kod romantičnih osoba, za kojih sudbinu doznajemo tek na svršetku radnje. 
Bazalo Blažević otkrio je svoje karte ranije, kao prepreden prosjak nije sve 
izvratio, a to nije ni važno za tok glavne radnje. On je u romanu svijetla točka, 
prozor iz gradske tame u seosko svijetlo i mir, oštar kontrast gradskim lihvarima 
i bezdušnicima. 


Tehnika Budakova romana razlikuje se od svih naših pripovjedača. Kod 
ovih se osjeća opća tendencija razbijanja radnje u više pripovijedaka, 
ponavljaju na više mjesta ista ili slična lica ne usuđujući se dati zatvorenu 
romansku cjelinu. Oni se udaljuju od klasičnog poimanja romanske 
kompozicije, dok Budak drži osnovnu cjelinu jednom radnjom, ali ovu radnju 
razlijeva i razbija epizodama. Tako se i njegova tehnika nešto udaljuje od 
uobičajenog shvatanja kompozicije i približuje francuskom romanu. U toj 
razlivenosti i širini radnje često se gubi oštar obris glavnih lica te Budak 
instinktivno naginje krajnostima kao kod Zlatina karaktera, a to se dade 
tumačiti riječima jednoga lica iz romana da jedino karikatura podaje pravi lik 
života. Budak ne daje karikature, ali češće kod karaktera ode u skrajnost, da 
nam bude relijefniji Budakova romanska tehnika jedinstvena je u našoj 
književnosti i lično njegova. Ima i stilskih osebina. Dok drugi pisci lakom riječi 
prelaze preko događaja i lica Budak postojano kopa i vrti izrazom po 
karakteru. Taj način uvjeri nas često o izražajnoj virtuoznosti, ali negdje i 
zamara te njegov klimaks i antiklimaks nije uvijek sretne ruke, jer izražavanje 
istoga pojma ponavljanjem sličnih izraza djeluje kao da nije našao pravoga 
izraza. Novina ovoga romana i značenje te mjesto u našoj novijoj književnosti 
mora biti posebno istaknuto. Češće se jadikovalo da poslije Šenoe nemamo 
pisca, koji bi obuhvatio moderni život Zagreba. Ovo je djelo majstorski <riješilo 
ito pitanje. Šenoa je dao stari, patrijarhalni Zagreb, a Budak novi poslijeratni, 
Zagreb koji je sišao s gornjega grada u Ilicu. Dao je sliku hrvatske metropole u 

vrijeme, kad je pala u nesretni konkubinat s istočnjačkim srpskim mentalitetom 
te se tragika i loše posljedice toga zajedništva osjeća kroz čitav roman. Teško 
je, kad naši ljudi moraju makar i svojom krivnjom žrtvovati dušu i tijelo krštenu 
i nekrštenu kapitalu. Napokon ovaj je roman pokazao čitaocima bogatu 
piščevu paletu i razuvjerio malovjerne, da Budak ne može dati djelo ravno 
Ognjištu. 


MILE BUDAK 


Četvrto desetljeće našega vijeka ispunjeno je u hrvatskoj književnosti 
književnim radom Mile Budaka. U tom razdoblju ni o jednom piscu naše 
književnosti nije toliko govoreno i pisano kao o njemu. Budak je gotovo 
zasjenio svoje književne drugove i snagom svoga talenta pred javnošću 
jednostavno gurnuo u pozadinu sve druge pisce. To će vremensko razdoblje 
u našoj književnosti biti nazvano Budakovim književnim razdobljem. 
Opsegom svoga književnog rada Budak je to zaslužio. U razmaku od deset 
-jedanaest godina izdao je ništa manje nego deset knjiga novela i romana, 
među kojim se knjigama nalaze dva romana od četiri sveska. U našoj 
književnosti to je izniman slučaj, uzevši u obzir ione pisce, koji su pred strahom 
rane smrti stvarali neobično brzo i uspješno (Šenoa). Budak je odjednom i 
nenadano zavladao našom književnošću. Prije svoje četrdesete godine života, 
dotično prije 1930. godine, taj pisac nije imao upadljivu književnu prošlost. To 
vrijedi, dakako, za javnost, jer je Budak počeo pisati u ranoj mladosti, samo 
nije mogao svoja djela redovito tiskati. Neprilike u njegovu životu nametale su 
mu dugu šutnju. Stoga ne možemo pratiti njegov književni uspon. 


Rodivši se u Lici (Sv. Rok) god. 1889. napustio je Budak kao dijete rodni 
kraj. U Zagrebu počinje njegovo intenzivnije djelovanje pred prvi svjetski rat i 
to oko uređivanja časopisa Mlada Hrvatska. Ubrzo iza odslužene vojne obveze 
morade Budak otići na ratište, gdje je podnio sve patnje ratnika: od ranjenog 
vojnika do smrtonosnih oboljenja, strašan put zarobljenika preko Srbije i 
Albanije i, najzad, zatočeništvo u Italiji. Poslije povratka u domovinu Budak je 
nastojao dovesti u red svoj teški život, koji je onako idilično započeo pred rat. 
Razdoblje od povratka iz ropstva, pa do 1930. godine, kad su izašle prve 
njegove novele, može se smatrati pripremnim vremenom za budući rad, jer je 
u tom razmaku trebao obazreti se na svoju književnu prošlost, staložiti bogate 
dogadaje iz života i odrediti program za budućnost. 


Kad se Budak malo pribrao, počeo je izdavati redom zbirke novela i 
romane. Sudbina je htjela da opet prekine svoje djelovanje, jer je morao 


Predgovor knjizi Mile Budak: Izabrane pripovijesti, Matica hrvatska, Zagreb 1943. 

napustiti domovinu, nakon što je lički podnio udarac željeznim štapom, kojim 
mu je bila namijenjena smrt od strane ljudi, koji su se bojali njegova pera i 
mišljenja. To je bilo 1932. Izbivajući opet nekoliko godina u inozemstvu u vrlo 
živom radu oko uspostave hrvatske države, Budak se vraća u domovinu, da 
obogati hrvatsku književnost djelima, u kojima je sadržana životna mudrost 
čovjeka, koji je mnogo vidio, patio i iskusio. Od godine 1938. do godine 1941. 
izdao je Mile Budak sedam-osam velikih djela. Toliko djela mogao je izdati u 
tako kratkom razdoblju pisac, koji je neprestano radio, dozrijevao, a izdavao 
djela onda, kad su mu prilike dopustile. Sudeći po godinama, kad su djela 
izašla, kod Budaka možemo razlikovati tri razdoblja: mladenački rad, razdoblje 
od 1930.-1932. i napokon od 1938.-1941. godine. Gledajući umjetnika iznutra 
ina vrijeme, kad su pojedina djela nastala u mašti pjesnika, zaključujemo, da 
je Budak bio u neprekinutom zamahu dozrijevanja i stvaranja. Javnost je 
osvojio kao zreo književnik, koji je davno prije osjetio elementarnu potrebu 
stvaranja i oblikovanja života. 


Pogrešno je u svakom slučaju dijeliti književnost na odsjeke prema 
neknjiževnim pojavama. Na taj način sastavljamo ili rastavljamo književne 
pojave, koje idu skupa ili ih treba dijeliti, prosudujući ih čisto književnim 
mjerilima. Ako se postavimo na stajalište, da je književnost jedan oblik života, 
onda ne ćemo pogriješiti, rasčlanimo li je na razdoblja prema pojavama, koje 
su presudno djelovale na život umjetnika i uopće na književnost. U tom slučaju 
umjetnici su postali nosiocima jednoga oblika života, kojemu su obliku dali 
umjetničko ruho. Ukoliko nisu svjesno stvarali prema nametnutim modelima, 
ono se ipak odrazuje vremensko gibanje i mišljenje u djelima i zgodama, koje 
su pisci uzeli vlastitim slobodnim izborom i pod uplivom unutarnjih književnih 
potreba. U slučaju Mile Budaka i njegova književnog djelovanja mora se 
potpuno primijeniti vitalističko shvaćanje literature, jer njegovo djelo možemo 
razumjeti do kraja samo onda, ako vjerujemo, da je umjetnost odraz života 
jednoga naroda u određenom vremenskom razmaku, jednom riječi, ako je 
stvaranje umjetnika samo jedan način, kako se može manifestirati život. Ta 
okolnost mora se pobliže protumačiti, da bolje razumijemo.odakle Budakovu 
djelu tolika popularnost, a djela imaju i veliku umjetničku vrijednost. 


Ako se jedan dio Budakove književničke popularnosti može pripisati 
činjenici, da je on i politički borac, to se mora nedvojbeno utvrditi, da u 
njegovim najboljim književnim djelima nema neumjetničkih tendencija, koje 
bi bile na štetu umjetničkoj vrijednosti djela. Što se u Budakovoj osobi sastao 
pisac i političar nije njegova krivnja nego sretna slučajnost. 


Snažan odraz Budakova književnog djela na javnost dolazi od činjenice, 
da se on javio u vrijeme, kad su neki jači pisci počeli sumnjati u snagu 
hrvatskoga naroda i njegovu prošlost. Rat i poratna pobrkanost pojmova doveli 

su do toga, da se počelo dovoditi u sumnju mogućnost hrvatskoga narodnog i 
političkog preporoda. Književni ekspresionizam imao je naličje, po kojem se 
moglo zaključiti, da ekspresionisti nisu zadržali dodir s narodom, nego se 
zapleli u tuda mišljenja i zaboravili na vlastite narodne vrednote. Tomu su 
mnogo pridonijele političke nedaće i uzaludna napiranja hrvatskoga naroda, 
da osigura sebi najnužnije preduvjete za politički život. U takvom času izdao 
je Budak svoje novele Pod gorom (1930.), koje su u početku ostale malo 
zapažene, a kad je pisac nastavio sa sličnim radom, osjetilo se osvježenje 
hrvatske književnosti, pa je javnost vidjela, da to nije literatura, koju su vikli 
čitati u zadnje vrijeme, pače da nije literatura kakvu su davali pisci rodeni u 
Lici, koji su takoder opisivali taj kraj. Čitalačko općinstvo osjetilo je ispravno 
da se u Budakovu djelu krije neobično snažan zov za zaboravljenim snagama 
i izvorima nepresušnim narodnog bića i energije. Bijaše to povratak k selu i 
seoskim ognjištima, vječnim čuvarima narodnih predaja. Političke stranke i 
programi već su prije to isticali, ali se ne nađe umjetnik, koji bi umjetničkim 
perom obradio taj predmet. Budak je to učinio bez svijesne namjere, da u 
svom djelu bude tumač političke stranke, što više, bio je daleko od stranačke 
političke struje, koja je to propovijedala. Sam od sebe i na svoj način došao je 
do predmeta, kojega nalazimo u njegovim radovima. 


Ideološka osnovica naše književnosti prije Budakove pojave bijaše 
zatrovana koječim, a najviše književnim utjecajima i idejnom smetenošću u 
svijetu. Ekspresionizam je to nosio sa sobom kao svoju nužnu baštinu. Odatle 
u književnim djelima krajnja rezignacija, književnici i umjetnici postadoše 
vjesnici naše nemoći i umiranja. U tom času javlja se reakcija, koja je došla 
sama od sebe, nešto povezana s političkim događajima iz godine 1928. ili 1929., 
ali ipak spontano i sasvim na književnom polju, bez ikakve teoretske priprave 
ili predradnja. Budak je jednim zamahom dao nov književni pravac, koji 
nazivam modernim realizmom. 


Bit modernog realizma sastoji se u poniranju umjetnika u svoju zemlju, 
narodne predaje i narodna vjerovanja. Pisci toga pravca imaju veoma uske 
veze s domovinskim krajem i prebiru po tlu rođene grude, skupljajući najbitnije 
značajke naroda i zemlje, bez sladunjavih primjesa starih realista ili umišljenih 
romantičkih realista. Moderni realisti gledaju svoj narod kroz njegove slabosti 
i prednosti, ali na taj način, da u njemu nalaze nužne preduvjete daljeg 
opstojanja. Usprkos svim teorijama, koje su kod nas ovladale književnošću iza 
prvog svjetskog rata moderni realizam posegnuo je za sitnim narodnim 
običajima i shvatanjima, koji su po mišljenju modernih realista jednako vrijedni 
kao bilo koji međunarodni pojmovi, a u političkom i narodnom smislu jedino 
mogući osloni za napredak i političku borbu. U sadržajnom pogledu moderni 
realizam znači vraćanje k sebi, povratak svom kraju i ognjištu. U čisto 
umjetničkom pogledu znači iskreno doživljavanje umjetnika, koji stvaraju na 

osnovu elemenata, koje nose u sebi, a ne pod utjecajem stranih mišljenja, 
poprimljenih i naučenih, ali ih nikada nisu proživjeli i osjetili kao svoje. Odatle 
modernim realistima veći stupanj neposrednosti i jači upliv na općinstvo i šire 
narodne slojeve. 


Budakovo književno djelo jednako je bogato opsegom i unutarnjim 
životom. On je skladao pjesme od rane mladosti i poslije se kadkada javio po 
kojom pjesmicom. Toj vrsti književnosti ipak nije posvetio mnogo vremena. 
Glavni je Budakov rad na polju romana i pripovijetke. Manjim svojim 
književnim prinosima u povremenim časopisima prije i poslije prvoga 
svjetskoga rata nije privukao pažnju čitača. Istom kad je izišla zbirka novela 
Pod gorom, kritika se osvrnula na djelo kao na novost u književnosti. Godine 
1931. izlazi Budakov roman Raspeće, a 1932. roman Na ponorima. Oba ova 
romana preradio je pisac, spojio, proširio i izdao pod imenom Rascvjetana 
trešnja (1939.). Godine 1933. izlazi druga zbirka novela pod imenom Opanci 
dida Vidurine. U drugom razdoblju svoga rada izdao je Budak za redom roman 
Direktor Križanić (1938.) i svoje remek-djelo Ognjište, a godinu dana kasnije 
prije spomenuti roman Rascvjetana trešnja i zbirku novela Na Veliki Petak. 
Godine 1940. izdala je Matica hrvatska roman San o sreći, a godine 1941. Ratno 
roblje, pa romane Na vulkanima i Musinka. Društvo sv. Jeronima izdalo je izbor 
Budakovih novela pod naslovom Vučja smrt (1941.). Neki Budakovi radovi 
prevedeni su na strane jezike, a u najnovije vrijeme izašao je na njemačkom 
jeziku najbolji njegov roman Ognjište. 


Zbog lakšeg pregleda, imajući pri tom u vidu idejnu pozadinu djela, 
možemo podijeliti Budakove radove u dva dijela. U prvu skupinu spadaju 
djela, u kojima je Budak opisao svoj rođeni kraj Liku: Pod gorom, Opanci dida 
Vidurine, Ognjište, Musinka a u drugu skupinu djela raznolikog sadržaja: San 
o sreći, Ratno roblje, Na vulkanima, Rascvjetana trešnja, Direktor Križanić, Na 
Veliki Petak. U zadnjoj skupini djela ima ratnih uspomena, političkih i 
društvovnih satira, životopisnih odlomaka i t.d. Kritika je to davno zapazila i 
odmah sudila, da je Budak kao književnik najjači, kad opisuje svoju Liku i 
lički život, a među svim djelima istaknu kao najbolji ne samo Budakov 
književni rad, nego uopće kao najbolji naš roman - njegovo Ognjište. Podjela 
na dvije skupine ima opravdanje, samo se ne smije previše marno provesti i 
tako odijeliti jedna djela od drugih, jer su napisana od istoga pisca pa nužno 
imaju međusobnih veza i srodnosti. Kako će se kasnije vidjeti, Budakovim 
stvaranjem dominira jedna ideja i misao, koju možemo pronaći u svim 
njegovim većim književnim radovima. 


Glavno Budakovo područje, iz kojega je crpio građu za svoja djela, jest 
Lika i lički život. U tom kraju našao je pisac bogat seoski život, koji je opet 
nošen idejom, koju Budak ističe u svakom svom djelu: snaga sela i seoskog 

života, koja se ispoljuje u obitelji, ognjištu, djeci i uopće potomstvu. Obitelj je 
prastanica svakoga života, iz nje dolazi narodu pomladenje i napredak. Svi 
drugi oblici života osim seljačkoga: život radnika-beskućnika, intelektualca bez 
veze sa zemljom, činovnika lišena stalnog praga i kućne vatre nemaju iskonsku 
snagu, nedostaje im čvrst temelj da budu osnovica života jednoga naroda. To 
su sekundarne pojave na prvotnoj osnovi - na selu i seoskom ognjištu. To su 
oblici života, koji su vremenski došli kasnije, kao popunjenje društva i u neku 
ruku služe stožernim oblicima života na selu. Narod i državu nije moguće 
zamisliti bez sela i seoske obitelji, stoga je besmisao pomišljati na neki narod, 
koji bi se sastojao od činovnika, radnika ili intelektualaca. Bila bi to umjetna 
tvorevina bez primarnog temelja, koji sačinjava zemlja i njen posjednik. Ideja 
o seoskom ognjištu toliko je ojačala u Budakovoj mašti, da spontano 
zaključujemo iz njegovih djela na pomisao, kako je to njegovo mišljenje 
iskustvo povijesti, posvjedočeno i dokazano bezbrojnim primjerima, gdje su 
države i narodi propali, kad su izgubili osjećaj za potrebu primarnih narodnih 
stanica: za ognjištem sa zemljom i obitelji na njoj. To pak uvjerenje pojačano 
je iskustvom, da su svi drugi staleži nestalni i slabi, a koliko su se održali, to je 
došlo samo utjecajem sela i seoskog etosa. Čim su se neseoski oblici života 
potpuno otkinuli od svoga izvora, naglo su propadali, pogotovo kad su se 
izrodili zbog prezira onih oblika života, koji jamče pravi život i izdržljivost. 
Budak je, na koncu, zaključio, da su svi drugi oblici života znatno zatajili u 
pogledu očuvanja narodne samobitnosti. U odsudnim časovima, narod su 
spasavali oni, koji su srasli sa zemljom i ognjištem, koje nije utrnulo kroz 
nekoliko stoljeća. Ako bi ono ugaslo, ozbiljno bi se dovelo u pitanje opstojnost 
naroda. 


Misao o seoskom ognjištu, zemlji, obitelji, najjače je došla do izražaja u 
zbirkama novela Pod gorom i Opanci dida Vidurine, ito baš u pripovijestima, 
po kojima su ove samoodržavanjem na komadu zemlje, vidi se iz novela 
"Zemljice majko!" i "Jolino oranje". To je grčevita borba za elementom, koji 
daje životne sokove, množi potomstvo i čuva narod. Ove misli bile su 
fragmentarne misli i javnost je zaželjela, da tu misao vidi obrađenu u većem 
djelu, gdje će biti zgusnuta ideologija iz raznih novela. Budak je zadovoljio 
želje, stvorivši svoje životno djelo - roman Ognjište. U tom romanu imamo 
pisca i čovjeka u punini, sa svim njegovim mislima i stremljenjima. 


Misao o ognjištu, selu i potomstvu prožela je i ostala Budakova djela, 
koja se obično dijele od romana Ognjište i od njegovih novela iz ličkoga života. 
Ta misao povezala je čitav Budakov rad u jednu cjelinu, i tu trebamo promatrati 
s ovoga gledišta, da izbjegavamo krivim zaključcima o višoj ili manjoj 
vrijednosti pojedinih djela. Gdje je Budak obradivao samo osnovnu svoju 
misao, tu su radovi ispali reljefniji i sugestivniji. Gdje je obrađivao druge ideje, 
a na osnovne se osvrtao posrednim načinom, t. j. pomoću drugih životnih 

pojava i ideja, tamo nemamo jakosti i dojmljivosti kao u prvima. Da misao 
bude jasnija, pogledajmo stvar na primjerima. Roman San o sreći dina na 
oko nikakve veze s idejnom osnovom Ognjišta, ali u daljim izvodima, opažamo 
da je i u tom djelu obraden pojam o preduvjetima za savršen obiteljski život. 
Roman Rascvjetana trešnja doima nas se kao široka panorama poslijeritnog 
meteža, u kojem razni novčari i došljaci upropašćuju narod, od kojega živu, 
ali iza toga opažamo i nešto drugo. Tragedija Dragana Bojanića dolazi od toga, 
što je ovaj napustio selo, a grad smatrao uljepšanim selom. Uopće čitav roman 
kao da će završiti na selu. U ostalom Bojanićeva majka tumači nesreću svoga 
sina otrgnućem od sela, a i njena je tragična krivnja u činjenici, što je utrnula 
vatru na svom ognjištu. U drugom dijelu romana čitamo zanosan hvalospjev 
ognjištu i seoskim predajama. Na koncu u roman se uvukao seoski mudrac 
- prosjak Blažević, koji spasava, koliko je moguće, sve unesrećene i vuče ih u 
selo, da ih tako otme gradskoj oluji. Kako se vidi, opsegom najveći Budakov 
roman toliko je ispunjen mislima o seoskom ognjištu i seoskom životu, kao da 
je pisac htio iznošenjem gradskoga života pokazati, kolika je snaga sela i 
seoskih navika. Pisac je pošao drugim putem, da dođe do istoga cilja kao u 
Ognjištu. 


Videći Budakove osnovne misli, koje su došle do izražaja u gotovo svim 
njegovim djelima, nije teško odrediti piščeve temeljne smjernice i bit njegova 
stvaranja. Budakovi su pogledi usmjereni prema selu i seoskom životu. Tamo 
je našao najjači poticaj za svoje stvaranje, a radovi iz drugih područja ili 
upotpunjuju osnovna nagnuća ili su ostali na rubu njegova sveukupnog djela. 
Kod ocjene djela tu činjenicu treba imati na pameti u slučaju redanja djela po 
njihovoj umjetničkog vrijednosti. Selo je bilo i ostat će Budakovo izlazište i 
konačno odredište. Snaga njegova talenta začela se na mitu o selu i razmahala 
na mislima u iskonskoj snazi seoskih navika i poimanja. U tom je osnovna 
moć Budakova talenta. S toga stajališta moguće je razglabati razne njegove 
idejne poglede, što je kritika dijelom učinila, pišući o njegovim seoskim 
tipovima, ženskim likovima, seoskom životu u djelima i td. 


Ne zna se, da li je Budak stupio u književnost s nekim tendencijama i 
izgrađenim pogledima o idejnim strujanjima u hrvatskoj književnosti zadnjih 
desetljeća, ali je nedvojbena činjenica, u književno-historijskom pogledu 
veoma značajna, da je njegovo književno djelovanje palo u vrijeme, kad je 
trebalo hrvatske snage oživjeti i vlastitom narodu pokazati, gdje se nalaze 
najzdraviji sokovi života. Sa čisto umjetničkog gledišta vrijednije je. kad je 
piščev idejni pravac odreden spontano, bez mnogo domišljanja, ali ma kako 
bilo, Budakova djela iz seoskoga života ostaju najboljim njegovim književnim 
ostvarenjima, a u presjeku naše nove književnosti znače preokret i program. 
Nasuprot književnosti i piscima, koji su razotkrili, pa i u umjetnički uspjelim 
radovima, naše mane i slabosti, dolazi Budak koji čarobnim štapićem pokazuje 

na mjesta, gdje se nalaze lijekovi za obnovu i uskrsnuće naroda. Jednim 
zamahom hrvatska književnost je okrenula drugim smjerom. U našoj 
književnosti s imenom Mile Budaka i njegovim umjetničkim djelom vezano je 
čitavo književno razdoblje, koje nazvasmo modernim realizmom. Budak je 
povratio književnost na putove narodne samostalnosti, pokazao mladim 
piscima, kojima je to trebalo reći, da će snaga njihova talenta sinuti u 
nepatvorenom sjaju samo onda, kad budu najtjesnije povezani sa životom, u 
kom su u većini slučajeva rođeni i odrasli, a to je život naših sela i pokrajina, 
kako je shvaćen i oblikovan od većine hrvatskoga naroda. 


Izlazak Budakovih novela Pod gorom značio je tih ali snažan proglas i 
prosvjed - proglas za novu književnost i novo gledanje na narod a tihi prosvjed 
protiv loših izdanaka ekspresionizma i pisaca, koji su zdvojili i nagoviještali 
umiranje. Poslije Budakovih radova pojavljuje se mnoštvo pjesnika i 
pripovijedača, koji se okreću prema rođenoj grudi da tamo nađu utjehu i put 
za dalji rad. Nije slučajno nastao u tridesetim godinama razmah tako zvane 
"lirike grude", a pripovijedači se dadoše na opisivanje svojih krajeva i sela. 
Danas imamo književnost i pisce, koji pospješiše procvat realizma, u ovom 
slučaju modernog realizma, kojemu na čelu stoji začetnik i najveći predstavnik 
tog pravca - Mile Budak. Ovo nije dovoljno uočeno od naše kritike iz 
jednostavnoga razloga, što Budak nije pisac književnih manifesta, a kritika je 
promatrala njegovo djelo samostalno i odijeljeno od stvaranja drugih pisaca i 
općeg razvoja naše književnosti. Doista, Budakovo stvaranje znači u vezi s 
našim najnovijim književnim nastojanjima nov pokret u lijepoj knjizi, koji je 
po svojim zastupnicima dosta jak i plodan: Alija Nametak, Sida Košutić, Mara 
Švel-Gamiršek, Vjekoslav Kaleb it.d. To su sve pisci s regionalnim značajkama 
kao i Budak, stvaraoci nejednaka talenta, ali jednake prirode i nagnuća. Svima 
je nekako na vrhu jezika, da istaknu naše skrivene snage na selu, u najmanju 
ruku da pokažu selo kakvo jest. Budak je pak najizrazitiiji zastupnik misli, da 
je selo praizvor narodnih snaga i uspona. 


Na sreću Budak nije bio pripadnik političke skupine u Hrvatskoj, koja 
se zvala seljačka stranka, pa odpada pomisao, da ga je ta politika iznijela na 
površinu. Sticajem prilika Budak je bio političar, ali ni u koliko njegovo djelo 
nije dobilo značaj političkog programa kratkotrajne prirode. Njegovo djelo živi 
i živjet će od čistih umjetničkih vrednota, koje su utkane u ideje, nikle u njemu 
samomu i nose njegov izvoran pečat. Kako je Budak u isto vrijeme političar i 
pisac, to mu još više povećava značenje. Ako je ideologija njegovih djela 
pridonijela znatan udio kod stvaranja hrvatske političke misli i države, to nije 
njegova krivnja, nego genijalan spoj političara i umjetnika, s kojim se piscem 
priroda uspješno poigrala i dala spoj kakav rijetko susrećemo u svjetskoj 
književnosti. I u slučaju da je Budak namjerno pisao onako, kako je pisao, ito 
njegovo pisanje odgovorilo našoj političkoj stvarnosti, opet to nije manjak u 

njegovu talentu, nego znak vidovitosti umjetnika, koji je u svojim djelima poput 
vrača gonetao sudbinu i budućnost svoga naroda. 


Budak je samo nastavio svijetle predaje čitave naše književnosti, koja 
je bila usko vezana s povijesnim i političkim razvojem hrvatskoga naroda. Ne 
može se niti napisati iscrpna povijest našega naroda, puštajući iz vida naše 
književnike, koji su u stopu pratili dobro i zlo svojih sunarodnjaka. Još jedan 
dokaz, kako je čitavo hrvatsko nastojanje i razvijanje u svim pravcima i 
granama išlo uporedo i popunjavalo se. Hrvatska književnost bila je odraz 
naših patnja i ponosa. Tamo od Starčevića, Šenoe, Harambašića, Matoša pa do 
Budaka vidimo kod svih pisaca neobično jako saživljavanje s našom 
povijesnom stvarnošću. Svako političko razdoblje imalo je književnog 
predstavnika, koji je u umjetničkim tvorevinama dočaravao ono što jest i ono, 
što bi moralo biti. Budak je do sada zadnja karika u tom neprekinutom lancu 
pisaca-vidovnjaka, koji su pratili naše zbivanje i koje je genij hrvatskoga naroda 
od vremena do vremena i prema potrebi izbacivao na polju književnosti. 
Svjetska književnost ima takvih primjera, a hrvatska lijepa knjiga ima eto sretan 
uzorak, kako je ona bila i u novije doba ogledalo narodne sudbine. Hrvatski 
pisci i književnici ugradili su svoj talenat u opće narodno stvaranje i pridonijeli 
u području književnosti kamičak u riznicu naših dobara. Prema tome književno 
stvaranje nije izvanvremensko i izvanzemaljsko lutanje po nepoznatim 
sferama, nego krvavo iživljavanje najuže svoje okoline i narodnih zbivanja. U 
takvom stvaranju pisci su najiskreniji, a svakako i najumjetničkiji, jer u svojim 
djelima daju intimniji dio sebe i svoga naroda. Kod hrvatskih pisaca opažamo, 
da su znojnim licem tražili sreću domovine i nastojali njene radosne i žalosne 
časove ovjekovječiti. Stoga su podlijegali političkim utjecajima svoga vremena, 
opisivali časovitu Hrvatsku. Oni su nastojali učiniti besmrtnim jedan dio 
povijesti, ali u tom nastojanju nazrijevamo traženje vječne Hrvatske. Na taj 
način i Budakovo stvaranje ima karakter traženja onih elemenata, od kojih će 
trajno narod živjeti. On je to našao u seoskom ognjištu, koje se neprestano 
obnavlja po djeci, a ova ne dopuštaju, da se vatra utrne i ugasne život osnovnih 
stanica hrvatskoga naroda. 


Gledajući iz te perspektive stvaranje književnika Mile Budaka, ne može 
se ostati kod tvrdnje, da su njegova djela regionalistička i fragmentarna poput 
svakoga djela, koje je pisano u realističkom žanru, makar to bilo u modernom 
realističkom duhu. Pisac je uzeo isječak života, da na njemu pokaže trajna 
načela, koja su širega značenja i prirode. Spoznaje izvučene iz komadića 
stvarnosti postaju sveobuhvatne i opće. Na taj način i Budakovo stvaranje po 
svojim idejnim osnovama postade univerzalnim. Njegove ideje o selu, ognjištu, 
rađanju naraštaja nisu samo lički pojmovi, shvatanja priprostih ličkih majka, 
nego su to misli, na kojima bi morao počivati san i stvarnost o trajnoj Hrvatskoj. 
Traženje sveopćega u pojedinačnome, nalaz čitave zemlje u jednom njenom 

dijelu, čitanje besmrtnosti u kratkotrajnim pojavama to je smisao Budakova 
pisanja 


O Budaku kao piscu rečeno je dosta u hrvatskoj i stranoj kritici. Njegova 
su djela prešla granicu domovine uz osvrte raznoga karaktera, ali neke tvrdnje 
ne bi bile dovoljno obrazložene bez gornjih napomena. Pred nama je već 
gotov pisac, s brojnim djelima i dokazalima o svojoj vrijednosti i dubini. Taj 
umjetnik još nije završio svoje poslanje kao književnik i mislilac, pa ni o 
njegovu radu nije kazana i nije se mogla izreći posljednja riječ. U njemu sigurno 
dozrijevaju zameci daljih djela, koja će sigurno biti izraz naših osobnih težnja i 
općih hrvatskih želja. Koja god misao bude oplođena njegovim perom, 
uvjereni smo, da će to i opet biti dokaz o njegovim nastojanjima, da našim 
životnim snagama dadne dostojan umjetnički oblik. 


Mjesto da opravdam izbor novela u ovoj zbirci, ovo nekoliko riječi neka 
bude popratnica radovima pjesnika hrvatskih nadanja i ostvarenja, snaga i 
vedrine. : 


POČETAK BUDAKOVE LIČKE EPOPEJE 


Romanom XKresina ' počinje Budakova lička epopeja. Njegove dvije 
zbirke pripovjedaka, romani Ognjište i Musinka mogu se smatrati prikazom 
ičkog života, koji ne ćemo do kraja razumjeti, ne povede li nas pisac unatrag, 
da se vidi, kako se je oblikovao i nastajao taj život. Da je najnoviji Budakov 
roman predradnja izašlim romanima iz ličkoga života, možemo zaključiti iz 
napomene u uvodu romana Kresina, gdje pisac ne isključuje mogućnost, "da 
je možda i među mojim već objavljenim djelima koje, koje spada na ovaj 
grozd". Sama objava roman-grozda o Kresojića soju zapanjuje fantastičnim 
zamahom Budakova književnog stvaranja u času, kad su neki nagovještali 
konac njegova književna rada. Pokazala se opravdanom tvrdnja, da izlaskom 
prve knjige Budakovih novela godine 1930. svršava jedno razdoblje hrvatske 
književnosti, a počinje drugo, koje nazvasmo modernim realizmom. 


Po prirodi svoga nadahnuća Budak je pisac, koji nema unaprijed 
odredene oblike djela. To je dokaz spontanosti i oznaka neobično jakog 
piščeva stvaralačkog zanosa. Stoga Budak upozorava čitatelje, da nije siguran, 
oće li se njegov roman-grozd o Kresojića soju oploditi, kako je navijestio, ali 
je sigurno, da ćemo dobiti niz romana, u kojima će biti dat život jednoga 
narodnog sloja. Kresina je početno djelo roman-grozda i pod tim vidom treba 
ga ocjenjivati. Premda će svaki roman biti zasebna cjelina, mora se primijetiti, 
da će neke epizode iz Kresine jamačno biti teško ocijeniti s umjetničkog 
gledišta, ako se ne drži na umu, da je ovo početni roman. Jasno se naime vidi, 
da je pisac u ovom romanu "bacio oko" na neke osobe: Joso, Tomo, Srden, 
Kika, koji će vjerojatno u budućim romanima biti nositelji daljnjih radnja, a 
predugo zadržavanje na Kresinovim gospodarskim osnovama umaralo bi bez 
pomisli, da se u ovom romanu postavlja grada za roman-grozd o Kresojića 
soju. Bez podrobnog opisa temeljnih zadružnih misli ibez minuciozne izradbe 
protagonista Kresojića soja ne bismo bili u stanju potpuno razumjeti buduću 
umjetničku nadogradnju. 


S Jadrom Vrkljanom, zvanim Kresinom, počinje galerija Budakovih 
književnih ostvarenja i Kresojića loza bit će nosilac jednoga načina života i 


1 Mile Budak: Kresina, Matica hrvatska, Zagreb 1944. 

shvaćanja. Možda će to shvaćanje imati karakter općenarodnog poimanja, ako 
ne i univerzalan značaj. Kresina Vrkljan je tip čovjeka, koji živi u starim 
navikama graničarskog života, gdje je bitno ovo: "sve je prolazno osim zemlje 
i ognjišta na njoj. Treba to znati i voljeti, milovati i predano ljubiti bez štednje, 
pa se onda ne trebaš nikad ništa bojati, jer ti je korjenje u zemlji". Stoga je 
Kresini prilično sporedno, što se događa u svijetu, njemu osobno ne smetaju 
najstrašniji povijesni vihori, koji okrznuše Granicu, bilo to Napoleonovim 
nasrtanjem, bilo dodirom s francuskom revolucijom ili mjesnim čarkanjem na 
granici Bosne. Znade, da mora slušati, boriti se za cara i davati za žrtvu članove 
svoje zadruge. Ipak je uvjeren, da će se loza očuvati uprkos svim burama, 
koje otkidaju granje s njegova debla. Zbog toga Kresina nastoji gospodarski i 
moralno unaprediti zadrugu. Uz to časno vrši dužnosti prema zemaljskim 
gospodarima, koji nestaju, a zadruga se održava. Razumljiva je njegova žalost, 
što se s novim vremenom pojavila težnja za diobom zadruga. Boli ga slučaj 
diobe u veljbabinoj zadruzi i ne može čuti izraze "moja krava", "moj lonac", 
koji izlete pojedinom članu zadruge, jer to nedvojbeno pokazuje, da će nekada 
do diobe doći. Kao pametan čovjek gospodari u zajednici prema svomu 
predviđanju. Kad je pak došao zakon, koji je dopuštao diobu, Kresini je bilo 
jasno, da je došlo doba, koje on ne može preživjeti. On se doista ruši pod 
teretom novoga vremena i novih shvaćanja mladarije. Ipak blaženo umire, jer 
za njegova života nije došlo do rasipanja u zadruzi, a gotovo čitava obitelj 
bijaše na okupu kod njegove smrtne postelje. : 


Nasuprot Kresini, kojemu je sasvim naravno, da je graničarska zemlja 
careva i da njeni sinovi moraju ginuti za cara, stoji njegov sin Joso, predstavnik. 
mlađega pokoljenja, koji bez suzdržavanja tvrdi, kako je ovo zemlja naša, a ne 
careva. Prošlo je mnogo vremena, dok je mladi naraštaj došao do toga 
osvjedočenja. Neprekidno podavanje u krvi bez određenog ideala, za koji taj 
danak ide, val Francuske revolucije dopro je i do granice, preporodni zanos 
odrazio se nešto u graničarskim zadrugama, a rat s Mađarima i apsolutizam 
naučiše graničare, da razmišljaju o svrsi svoga vojničkog života i borbe. Plovan 
im je tumačio zrinsko-frankopansku bunu, pripovijedao je o ratu Hrvata protiv 
Mađara, o Hrvatskoj izvan Granice i cijepanje hrvatske zemlje, sve to nije ostalo 
bez ploda. U početku je prosti graničar bio u neprilici s obzirom na pojmove o 
narodnostnom pitanju, gdje se govorilo o "svomu", a ne carevu, dok se u 
zadrugi nije smjela čuti riječ "moje". Kasnije je pitanje postojalo jasnije: radi se 
o borbi naroda za vlastitu grudu. Stoga se graničari ne će tući i razbacivati 
kosti po bojištima, a da ne misle o nagradi sa strane cara. To je dalo misliti i 
samomu Kresini, koji odkresa lovinačkom kapetanu, da je car Hrvate. 
"nagradio" apsolutizmom za njihovu vjernost. Rat s Mađarima naučio je 
graničare, da se više ne bore, jer car zove, nego jer treba čuvati Hrvatsku od 
nasrtaja. To je bila velika spoznaja, jer su graničari osjetili jade banske Hrvatske 

kao svoje boli i došli do uvjerenja, da je "car granicu zanemario, a banovinu 
izdao". Joso glasno govori, da su poslije Boga tu sami ganičari. Čast caru, ali 
graničarska ognjišta su njihova "didovina", to je samo graničarsko i ničije više. 
Tako je iz bistrih graničarskih glava kroz mnogo krvi i patnja izronila hrvatska 
državna misao, koja je obuhvatala i hrvatske zemlje izvan Granice. Teškim 
iskustvima je ta spoznaja plaćena, ali je tu. Stari Kresina je živio po starim 
navikama, ali je grčevito čuvao zemlju i ognjište, dok je mlađe pokoljenje 
pokročilo dalje, tvrdeći da je ta zemlja s ognjištem njihova, da je to dio njihove 
domovine. Za tu domovinu oni će ginuti, ako tudin posegne bilo za njihovim 
ognjištem bilo za njihovim kulturnim dobrom - jezikom. 


Ove misli pisac je diskretnim načinom istakao, čuvajući se od političkog 
govora ili podmetanja visokih misli malim graničarima. Napose je zanimljivo 
poimanje graničara o raznim narodima: kukaveljima Talijanima, Francuzima, i 
Mađarima. Napoleonov dolazak u Hrvatsku odjeknuo je loše u dušama 
graničara. Tu je Budak pogodio povijesnu istinu, nasuprot brojnim mišljenjima, 
da je Napoleonovo cijepanje Hrvatske ostalo bez loših utisaka kod Hrvata. 
Čini se, da je u Granici ostalo u narodu pamćenje, da je Napoleon rastrgao 
hrvatske zemlje i narod je jedva čekao sjedinjenje. 


Kako je Budak znao u splet povijesnih događaja uvrstiti stranice 
nepatvorene umjetnosti, vidi se iz jedanaeste glave, gdje obitelj Vrkljana 
očekuje dolazak vojnika s bojišta, da može uglaviti broj žrtava s njihova 
ognjišta. Tamnim i mutnim izrazima opšio je pisac lik Kresinova brata Perjasa, 
koji iz očaja postaje bestijalan prema svojoj ženi "bezditki" - Kaji Pavelić. 
Umiranje Kresine upravo je jedinstven primjer stvaralačke moći, tako da taj 
prizor osjećamo kao suton, kao rušenje prirode, jer umire velikan časti i 
ponosa, patrijarh zadruge i stvaratelj Kresojića soja. Ovaj završni akord u 
romanu ujedno je najbolja intonacija za daljnja djela o Kresojića soju. 


Čitajući roman čovjek se ne može oteti dojmu, da je Budak u njemu 
htio prikazati stvaranje modernog hrvatskog nacionalizma. Kresinovi pojmovi 
o zemlji i ognjištu, plamene riječi Kresinova sina Jose, da je to ognjište naše i 
da ga treba krvlju braniti, predstavljaju dokument star stotinu godina o 
borbenoj hrvatskoj državnoj misli - kod narodnih slojeva, koji sačinjavaju 
kičmu hrvatskih zemalja. Primorska Hrvatska bješe kolijevka naše državnosti, 
kasnije se središte države prenosi na prekosavsku Hrvatsku, da u novijim 
vremenima hrvatska državnost nađe najbolje branitelje i revnitelje među 


kršnim gorštacima, koji su jezgra države po zemljopisnom smještaju. Hrvatska - 


državna misao održava se u graničnim hrvatskim zemljama, a u Budakovu 
romanu hrvatska misao niče iz sredine hrvatskih zemalja. Narodna misao 
umirala je u graničnim zemljama pod utjecajem međunarodnih ideja ili je 
venula u saborskom glagoljanju, dok je puk središnjih hrvatskih zemalja čuvao 

ognjište i dao pobudu za stvaranje vlastite države. Nije zgodno razvlačiti 
osjetljiva vlakanca umjetnikova tkiva i davati im politički smisao. Pisac romana 
Kresina duboko je proosjećao sudbinski put hrvatskoga naroda kroz povijest. 
Stoga su gornje misli dosta vjerojatne. Svakako roman Kresina pobuduje na 
takva razmišljanja, pa je vrijedno zadržati se dulje na početnom romanu o 
Kresojića soju. 


HAJDUK 


Treće čevulja s roman-grozda o Kresojića soju 


Nizom romana o Kresojića soju Budak je obogatio hrvatsku književnu 
problematiku i popravio propuste hrvatskih romanopisaca iz nedavne 
prošlosti. Ne možemo kriviti pisce zbog namjernih pogrešaka jer nisu znali 
pisati prema našim današnjim željama. Romasirali su jedan dio hrvatske 
povijesne zbilje na svoj način, prema shvaćanju svoga vremena, a mlađima 
namjenili, da nastave i upotpune njihov rad. Romanopisci su nastojali prikazati 
hrvatsku prošlost prema shvaćanju istaknutih predstavnika hrvatske političke, 
vojničke ili vjerske misli. Tako smo dobili djela, gdje su iznesena naša stradanja 
i zanosi, kako su se odrazili u misli i djelovanju nositelja hrvatske povijesti. 
Dobrom promatraču nije mogla izmaći činjenica, da malobrojni predstavnici 
još ne znače čitav narod, a u nekim slučajevima ne mogu biti tumačima pravog 
narodnog raspoloženja. Neki su se odmakli od želja i volje naroda i upravo po 
tome dodoše do imena i glasa. Koji su bili na liniji narodnog htijenja nisu uvijek 
mogli na sebi ponijeti značajke narodnog mnoštva. Tako je široki narodni sloj 

. ostao bez svoga umjetnika. Znamo iz romana za hrvatske kraljeve i knezove, 
banove i biskupe, seljačke mučenike, ali nemadosmo romana, iz kojeg bi čitali 
prošlost i život pokrajina i njihovih stanovnika. Bez toga se osjeća praznina u 
našem poimanju narodne prošlosti. Predstavnici su naime otupili često oštar 
izraz narodne volje i ćudi, navrnuli na iskonske svoje osebine tuđinske navike 
i shvaćanja, a narodna duša nije bila na dosegu takvih utjecaja. 


Stoga se narodni duh, nepatvoren i izvoran, može naći kod širokih 
narodnih slojeva. Koljenovići su idealizirani, a romantika ih je u mašti pjesnika 
prevukla koprenom umjetne svile, dok je puk po naravi prirodan i manje 
podesan za idealiziranje. Imamo dvije hrvatske prošlosti. Jedna je romantička, 
herojska, individualna, a druga realistička, krvava i kolektivna. 


Mile Budak pošao je medu priprosti narod, tamo dobio pobude i 
osnažio se pučkim shvaćanjem narodnog života i narodne prošlosti. Budak je 
tvorac i nosilac modernog hrvatskog realizma u književnosti, koji je doista 


Mile Budak: Hajduk, Matica hrvatska, Zagreb 1945. 

toliko stvaran kao tegobna naša prošlost i u jednakoj mjeri suvremen kao svaka 
narodna epopeja, u kojoj je došla do izražaja narodna predaja, koju je svaki 
pripadnik osjetio kao svoju osobnu i skupnu narodnu prošlost. Takve pisce 


narod zavoli kao svoje govornike, koji izvlače iz njihovih usta dugo nošene a 
nedorečene vapaje i usklike. Ovi su mogli ući u javnost samo preko književnih 
čarobnjaka, koji znadu i mogu dati narodnom osjećaju pravi vanjski oblik, 
Nije čudo da je Budakovo književno djelo shvaćeno kao odraz narodne duše, 
kao svojina svih naših narodnih pripadnika. Uspavani osjećaji i zaustavljeni 
događaji probili su se na površinu vanrednom snagom u Budakovim 
romanima. Nije bila potrebna riječ pohvale ili preporuke, djela su govorila 
sama od sebe. Budak nas je svojim romanima odveo ne u gradske ulice niti 
kulturna središta, nego prema zabačenim krajevima i neprohodnim šumama, 
gdje nalazimo neugašena ognjišta i vjekovima naslagana kamena, koja su 
oblikovala narodnu dušu i bila svjedokom, i danas živim, naše prošlosti, 
sadašnjosti, a bit će to i u budućnosti. Nikakvi nanosi ne mogu iskriviti pravi 
izgled tamošnje zemlje i ljudi koji su građeni prema tim prirodnim oblicima. 
Uljudba naglo mijenja obličje i pri svakoj promjeni gubi se po koja izvorna 
crta, dok je selo manje podvrgnuto užurbanim promjenama i više sklono 
podržavanju vlastitih prvotnih oblika. 


Epopeja o Kresojića soju tomu je primjer i dokaz. Nosilac radnje je 
seoska zadruga sa svojim navikama i osebinama. I ta zadruga nalazi se u kraju 
kamo je najmanje prodirala bujica misli i promjena - u gorskom masivu 
Velebitovih ogranaka. Ta zadruga pripada području, koje je bilo predmet 
tuđinskih iskušavanja. Granica je poprište krvavih eksperimenata, koji su 
plaćeni životima tamošnjih stanovnika. Je li se mogao drugdje sustavnije razviti 
narodni osjećaj? Nije li narodni ponos morao prosukljati najjače u onom 
predjelu, koji je podnosio najteža iskušenja bez nagrade i spoznaje, da tu 
obitava čovjek, kojemu je svojstveno da ima svoju kuću, imetak i obraz. 
Narodni osjećaj nije se mogao izoštriti kod čovjeka, koji je živio od prošlosti ili 
vodio borbu za neke ustupke od strane tudina, on je mogao postati jasan i 
određen kod ljudi, koji su se borili za najosnovnija prava čovjeka. Drugi su 
narodni pripadnici postizavali djelomične uspjehe, olakšali su osobnu i 
narodnu kob u nekim pitanjima, dok je zaboravljeni graničar u borbi za 
dostojanstvo čovjeka udario najkraćim putem prema konačnoj spoznaji o 
potrebi narodne slobode i države. 


Kresojići su izdanak ovakvih predaka. Kresina gradi kuće i ognjišta, 
daje caru njegovo, a Bogu Božji dug. Podmirujući pretpostavljene, misli dalje 
na svoje pravo. Kad mu država nije dala to pravo, onda Joso Kresojević 
otvoreno nastupa kao zastupnik narodne volje. Ne može narod podnositi samo 
žrtva i od toga imati samo zator i nezahvalnost. Odluka je tu, da više ne će dati 
svoja leđa pod tudi teret, nego će misliti na svoj prag, na svoju sreću. Svaki 

posao traži nagradu, a ako su graničari spasili carevinu, ne mogu za to zahvalno 
primati udarce i ropstvo. Stariji nisu došli do toga zaključka, ali mladi znaju ne 
samo za pravo čovjeka kao pojedinca, nego i za pravo naroda, koji se pošteno 
bori, a to mu se plaća crnom nezahvalnošću. U duši graničara sama od sebe 
vrcnu misao, da će se oni boriti dalje ne za tuđina, nego za svoju vlastitu 
domovinu. 


Što je značilo biti u tudoj državi vidi se iz slučaja "gospodina" Tome, 
koji je zbog robovanja tudinu upropastio sebe i svoju obitelj. Nije našao 
uporište u vlastitoj domovini, jer je gospodario tudinac, pa se morao povući iz 
vidika u svoj zabačeni kraj, da tamo od žalosti zagnjuri glavu u Opsenicu i 
uguši se. U vlastitoj zemlji morao je Tome bježati od žbira i doušnika, koji ga 
nisu mogli optužiti zbog nikakve pogrješke prema svome narodu i 
službeničkoj dužnosti. Bježao je samo zbog toga, jer je bio na putu tuđem 
napredovanju, smetao je spodobama, koje nisu znale za svoju kuću, domovinu 
i dužnost prema tim ustanovama. Tuđinska pakost nije se zaustavila na tom, 
da jednom poštenom čovjeku oduzmu službu, kruh i sreću. Tudin je pošao 
dalje i pokušao oduzeti čovjeku dostojanstvo i čast. U Granici su sredinom 
XVIII. stoljeća uvedene batine za kažnjavanje i njemački jezik u službene urede 
i vojsku. Graničari su vršili svoje dužnosti prema državi, no kad se kojem 
vojničkom zapovjedniku htjelo dodvoriti i napredovati, onda je to postizavao 
udarajući na čast i obraz graničara. Uveli su batinjanje, pa je ta kazna toliko 
ozlovoljila poštene ljude, da su se odmetnuli u hajduke. Nisu ovi hajduci 
nikome oduzeli život ili čast, ali su morali živjeti i spasavati dostojanstvo 
čovjeka i koljena. Nisu se dali tući kiselim ljeskovačama za volju kakve podle 
duše ili na osnovu podmetnutih prestupaka. Mogu oni pogriješiti, ali za to ima 
pristojna i ljudska kazna, a ne da budu batinani i to od ženskih izroda kao u 
slučaju Nikole Kresojića - hajduka, po kom je Budakov roman dobio ime. 
Nikola je bio pravi potomak otresitog Jose Kresojića, koji je javno kudio 
neurednu upravu i nezahvalnost tudinske države prema graničarima, samo 
što je Nikola "aruman, vilovit", ali i promišljen, pa kad nešto odluči, ide k cilju 
bez ustručavanja. Njemu su podmetnuli, da je prisvojio tuđu imovinu, i sada 
su ga čekale batine od strane kapitana Kehta, a izvršenje kazne povjereno je 
Kehtovoj milostnici Cuji Delač. To Kresojić nije mogao podnijeti, pa se odlučio 
za hajduke, osvetivši se prije na krivcu njegove nesreće - Ivanu Mrkobradi i 
njegovoj kući. Kad je to učinio, morao je ostaviti kuću, jer su na njega vrebali, 
a on ne bi mogao pristati, da on - unuk Kresine - primi batine zbog neučinjenog 
prestupka, a mogao bi izgubiti i glavu. Njegova je odluka čvrsta i neopoziva. 
Žao mu je, da mora ostaviti svoje ognjište. Još više ga boli što ide u društvo, o 
kom su imali loše mišljenje obični ljudi, premda tadašnji hajduci većinom nisu 
zlo činili. Ovi poštenjaci nisu krivi, da im se pridružilo i griješnika, koji su doista 
trebali iskusiti silu zakona. Narod je prave hajduke razumio i volio, jer su pošli 

u hajduke iz poštenih namjera, a lopove nisu ni primali u svoje kolo. Hajduci 
su čuvali dostojanstvo čovjeka i svakome je graničaru "miliji ajduk s obrazom, 
neg kukavica s carskom medaljom i sabljom oko pasa". Iz tih razloga Nikola 
Kresojić više voli da ga smatraju ustanikom protiv cara i carevine nego 
lopovom. Nasuprot mišljenju nekih drugova, koji su se ponosili hajdučijom, 
Nikola je smatrao da je to "nesreća, ali koju treba nositi muški ponosno i 
dostojanstveno". Tako je učio Nikolu Kresojića stari hajduk Modrić, koji je opet 
čuo od bosanskog fratra, da se o hajducima svega govori i pjeva, ali pošten 
čovjek ne može htjeti "što nije pošteno i opravdano", makar bio hajduk. Koliko 
god Kresojić sebe osiguravao, da stupa u pošteno društvo, opet ga je obuzela 
neopisiva žalost: "Bio je više tup, obamro, nego žalostan". Kod svečanog 
primanja u hajduke Nikola otvoreno kaže harambaši Lazi: "Kad bi ja ima bolji 
i pošteniji put, ubije me Bog, ako bi došao među vas". Nikola je dakle morao u 
hajduke, pa stoga na njemu nema nikakve krivnje. Koliko su njegovi drugovi 
doista bili muževni, vidi se iz slučaja hajduka Josana Maričića, koji je u ludom 
času ubio mladog begovića u Bišću, no zbog toga ga toliko savjest pekla, da je 
ne samo vratio uzeti novac, nego se i objesio. 


Da je Kresojića natjerala u hajdukovanje ljuta nevolja, može se razabrati 
iz svakoga njegova koraka, jer je uvijek navraćao prema kući, da vidi svoje 
ognjište i pomiriše kućni zrak. Dok je Tomo jednostavno napustio državnu 
službu i tako se uklonio mrskoj tudoj ruci, Nikola je napadnut u osobnoj časti 
i dostojanstvu, pa je morao napustiti roditeljski prag i skrivati se po šumama. 
Dok je slučaj "gospodina" Tome vapaj zarobljene domovine za vlastitom 
državom, dotle je Nikolino bježanje u hajduke očajnički korak uvrijeđenog 
čovjeka, koji na taj način spašava dostojanstvo pred sramotnim zahvatom 
tudinske države za osnovnim pravom svakoga čovjeka, Budakov hajduk nosi 
sa sobom djelić ljudske slobode kao amanet, iz kojega će proklijati neizmjerna 
želja za očuvanjem i dostojanstva čovjeka i narodne slobode. U tom leži 
opravdanje Nikoline odluke pri stupanju u hajduke. 


Lik Nikole Kresojića ostat će trajna opomena silnicima, da čast treba 
spasiti pred nasiljem makar uz cijenu ogromnih moralnih i stvarnih žrtava. 
Ugnjeteni narod prisiljen je braniti se zadnjim sredstvima. Kad čovjek izgubi 
slobodu, kad ga tudin otjera s ognjišta, preostaje mu špilja i duplja, iz koje će 
braniti zadnje ostatke slobode i ponosa. Sramota je za državu, da je čestite 
ljude stjerala u očaj i to u njegovoj domovini, na njegovom rođenom pragu. 
To je učinila tudinska država s Granicom i njenim stanovnicima, ali ona je 
propala, a graničari su spasili čast i ponijeli u srcu neutaživu želju za slobodom 
idržavom. To još nije bilo jasno u glavama graničara niti je izrečeno današnjim 
rječnikom, ali to razabiremo iz svake stranice Budakova romana. Pisac je 
majstorskim načinom predao pokoljenjima uspomenu na junačka vremena 
hrvatskoga naroda, kad ga je stranac doslovno gušio, ali se on nije dao uništiti, 

a predstavnik toga otpora ne bijaše ni ban ni plemić nego nepismeni Kresojići 
ispod velebitskih stijena. Tim je došao na umjetničku povijesnu pozornicu sloj 
ljudi, o kojima se do sada nije mnogo govorilo, a sada doznajemo, da je sloj 
bio zapravo temeljna brana, da nije tudin sasvim uništio hrvatskog čovjeka, a 
taj bezimeni puk je opet sa svoje strane pravio čvrsto zaleđe narodnim 
predstavnicima, koji su se borili pod povijesnim imenima. Njihovu borbu ne 
bismo mogli razumjeti bez te pozadine niti bi je oni mogli izdržati s premoćnim 
neprijateljem da nije bilo podrške od strane kremenitih seljaka, koji su na svoj 
način izdržavali borbu i potpomagali održavanje hrvatske misli. 


Ove činjenice nameću se čitajući roman Hajduk, u kojem na prvi pogled 
nema znatnih političkih aluzija. Umjetnik je izbjegao izravnom govoru o tim 
pitanjima, da nam se jače nametnu iz samih činjenica. To je učinio umjetnik, 
jer stvarnost postavljenih pitanja glasnije govori od bilo kakvih riječi. Interes 
čitača zadržan je na fabuli i dosta upadljivim zgodama u karakteru Nikole 
Kresojića. Po nekim odlomcima romana dobiva se dojam da lik Nikole 
Kresojića nije psihološki dosljedan i cjelovit. Kroz čitav roman pipamo Nikolinu 
želju da se vrati kući, a kad je harambaša to dopustio prilikom vladine naredbe 
u tom predmetu, on je zaintačio da se ne vraća jer nema povjerenja u državne 
oblasti i njihovu zadanu riječ. Nikolin život zatrpan je i drugim zgodama, koje 
odlučno utječu na njegovu dušu i odluke. Oženio se djevojkom koju nije 
poznavao ni volio. Prevarili su ga dakle u osobi. Kad je Anica postala njegovom 
ženom, htio je raščistiti pitanje, kako je došlo do te prijevare i našao je krivnju 
u samoj Anici. Nije je nikada zavolio, jer je mjesto sestre Vranjice otišla sama 
za Nikolu. Anica pak nije imala ljubavi prema Nikoli, njegovim roditeljima a 
pogotovo prema Tominoj siročadi, koji su osobito bili na Nikolinoj brizi. On je 
opet tražio svaki put sastanak s nesuđenom Vranjicom, koja se udala za Martina 
Blaževića. Vranjica je odbila Nikolin prijedlog o bijegu u Dalmaciju i otimala 
se, ali je za njihove sastanke saznao Martin, pa Vranjicu isprebijao, a Nikolu u 
jednoj potjeri za hajducima i ubio. U Nikolu se bila zagledala i Marija veljbabe 
'ose, ali je udaše za drugoga. Anica je bila ponosna na Nikolino hajdukovanje 
i tražila od njega cekina, što je Nikolu strašno vrijeđalo. Tako Anica bježi iz 
pameti i srca Nikolina, ali i Nikola se udaljuje od nje, dok ona ne uteče s 
Pavlinom Japunčićem. 


Anica je bila Nikolino osobno zlo, nesmirena i nezadovoljena ženskost, 
pa je morala doći u sukob s Nikolom: "Svakako su se svi slagali u svojim 
mislima, da je to njezino ludovanje hranjeno neistrošenom snagom i 
neispunjenim neutaživim željama i požudama razbuktalog ženstva u njegovu 
najgorjem bjesnilu i najvećem rascvjetu". Osim toga Nikola je bio zauzet datom 
riječi Vranjici Kresojić, koja je bila pobjegla za Ivanom Mrkobradom i tako 
nanijela sramotu kući Kresojića. Kad su pak Mrkobradi htjeli upropastiti Nikolu 

i doista mu podmetnuli kradu, Vranjica je prokazala Nikoli pravoga lopova, 
zbog čega je Mrkobradi objesiše. Nikola je to osvetio i otišao u hajduke. 


Napokon Cuja Delač. Ona je najviše odlučila sudbinom Nikole 
Kresojića. Cuja je kći narednika Mate Delača, koga ubiše hajduci. Njegova kći 
ostade na brizi rodbine i dospije kasnije u kuću satnika Kehta, gdje je od 
kuharice postala svemoćna gospodarica i primila na sebe dužnost, da daje 
batine graničarima. Na taj se način osvećivala za smrt svoga oca. Dijelila je 
nemilosrdno kisele štape i to je izazvalo bijes u čitavom kraju. Kresojić je 
razmišljao kako su graničari dobro živjeli s carevinom, no od kada su Hrvati 
za mađarske bune spasili carevo prijestolje, kao da davo posijao među njima 
nemir: "Mi pobjedili buntovnike i spasili cara, a car i nas i buntovnike u istu 
vreću pa zaveže i sjedne na nas... Al eto još veće sramote: kad se mi graničari 
vratismo svojim kućama, iskrvavljeni i izmučeni svakim zlom i nevoljom, ono 
nas povali na klupu, dade nekakvoj babetini kisele štape u ruke, pa veli: Sad 
udri. Nisu dostojni da ih kažnjava muško za njihove nevaljanštine. Nek ih 
batina žena!" 


Kresojić je rade otišao u hajduke nego pod batine ovoj ženi. Ona ga je 
vrebala, ali on se osveti njoj. Zarobio je na putu i pokazao Kehtu i njoj, da 
hajduci mogu sve. Budući da je ona žena, ne učini joj ništa nego je puste kući. 
Cuja se držala veoma odvažno i konačno zamolila, da je prime u njihovo , 
društvo. Učinila je to samo zbog toga, što se u njoj rodila sklonost prema Nikoli 
Kresojiću. Osvojila je Nikolina muževnost, a poslije toga nadodđe i ljubav prema 
njemu. Nikola je uvidio, da je ona postala okrutna uslijed izvanrednih prilika u 
kojima se našla, a inače bi bila dobra žena u drugim okolnostima. Ipak on nije 
mogao popustiti, nego ju je otpremio u Gospić, a on nastavi hajdukovanje u 
ugodnom osjećaju, da je Cuja stekla lijepo mišljenje o hajducima, koji su otišli 
u planinu, da spase čast čovjeka. Tako je uz Anicu i Vranjicu pala u pamet 
Nikolinu i Cuja, o čemu Nikola razmišlja ovako: "I Cuja je.bila pred njim kao 
neka teška i crna zadaća, koju mu je Providnost bacila na put kao kamen, no 
nije ni jednog časa pomišljao, da je ona sama sobom neka posebna pojava u 
njegovu životu. Ona je posve slučajno jedan trn u kruni, koja je spletena za 
njegovu patničku glavu, još prije nego je zinuo na svijet. Htio ga je otkinuti, jer 
je kao graničar, kao muškarac smatrao dužnošću, da tu ljagu opere i posegnuo 
je za njom, samo da je opomene i učini primjerom pokoljenjima". Kresojić je 
teško rasplitao ovaj čvor suprotnih misli, koje su se na njega rušile svom 
snagom poplave. Preostalo mu je samo pobjeći u planinu na čisti zrak. Preteške 
su bile duševne muke, pa nije čudo, da je Nikola Kresojić pošao u hajduke. 
Pisac je opteretio leda svoga junaka i čini se da je preveć zamrsio jednostavnu 
duševnost ličkoga seljaka. Odatle pomisao, da je Nikolin karakter donekle 
mutan i protuslovan. Nikola je hirovit i tvrdoglav, ali lako podliježe osjećajima, 

što mu se čini donekle nemogućim, no pisac je opravdao činjenicom, da je 
izabrao za junaka posebnu pojavu, koja je doista malo "munjena". 


Uz Nikolu redaju se sporedni junaci romana. Hajdučko društvo ima 
dosta pravih ljudi, kojima je prvenstveno do toga da spasavaju ljudske 
vrednote. Pojava dida Perjasa, djeluje kao zov patrijarhe, koji čuva zadrugu da 
se ne raspe, a Nikolini roditelji su mučenici zbog svog sina. Siročad "gospodina" 
Tome nije ukras romana nego posebno poglavlje Nikoline glavobolje, zbog 
kojih je on došao u sukob sa ženom. Anica je njegovo osobno zlo nasuprot 
Cuji, koja je narodna pokora i bič. Plovan Barac pokazao se u ovom romanu 
kao posebno osvjetljena pojava pastira. Kad su hajduci predosjećali konac 
svoga poslanja i života, došli su k njemu, da ih on utješi i pripremi za dalek put 
preko groba. Hajdučki život iznesen je na osebujan Budakov način nasuprot 
uvriježenom mišljenju o pustolovnom hajdučkom životu, kako je shvaćen u 
narodnoj pjesmi. Hajdučija nije prema piščevu mišljenju neko objesno 
ispadanje iz ljudske zajednice i sklanjanje napržica pred zakonom nego gola 
potreba da se spasi život i čast pred nepravednim zakonom i vlastodršcima. 
Hajduk je postao čuvar ljudskih vrednota i pravnog poretka. 


Ova činjenica je novost u shvaćanju jednog posebnog poglavlja naše 
prošlosti. U svim zemljama su postojali ljudi, koji su se izdvojili iz zajednice i 
živjeli izvan dohvata zakona. Kod nekih je balkanskih naroda to bila pojava 
karakternog značaja: bilo im je prirođeno razbojništvo, pa su odmetnuče 
smatrali načinom života, koji njima nije zazoran. S tom pojavom dotični narodi 
računaju, jer je nose podsvijesno kao neotuđivu baštinu. Hrvatski narod živio 
je u iznimno teškim prilikama. Mjesto da su ga tuđe vlade zakonom zaštitile, 
zakon se izvrnuo protiv naroda, pa mu nije ostalo drugo nego se izmaći zakonu 
ištititi dostojanstvo, koje su dotični zakonodavci vrijeđali. Takav život smatrao 
je naš narod zlom i nesrećom, ali nužnim izlazom, ako je htio spasiti osobnu i 
narodnu čast. Hajducima je palo u čast, da sačuvaju ostatak narodnog dobra i 
poštenja. Kad ga nisu mogli očuvati u okviru zakona, trgli su se i spasili ga 
protiv zakona. To je bio odgovor ugnjetenog naroda i osvetnički poziv zbog 
oduzimanja ljudske časti. Kletva leži na vlastodršcima, koji su natjerali narod 
na ovaj očajnički korak, ali je opravdana borba čovjeka, da spasi ostatke 
narodne slobode i ljudskog ponosa. 


Mile Budak načeo je u svojim romanima o Kresojića soju povijest 
rađanja hrvatske narodne i državne misli kod graničara i seljaka i već do sada 
pokazao, kako su naši široki narodni slojevi bili pouzdani branitelji narodne 
slobode. U Budakovim romanima imamo lijepe primjere, kako se hrvatska 
državna misao rađala među hrvatskim pučkim slojevima, koji su danas 
najpouzdaniji branitelji hrvatske države. 

O PISCIMA I KNJIGAMA 


JULIJE BENEŠIĆ 


K ŠEZDESETOGODIŠNJICI ŽIVOTA 
I 


Čini se vjerojatno, da Benešići dolutaše iz Dubrovnika u svoj novi 
zavičaj - u Ilok. S tom pretpostavkom lakše razumijemo lutanje i promjene u 
životu i djelovanju Julija Benešića. On je nomadskom željom čeznuo za 
neviđenim svijetom. Teško se smirivao u jednom mjestu, a još teže privikavao 
na jedan posao. Cijeneći geografiju kao plemenitu, uzvišenu i čovjekoljubljivu 
znanost on je prošao kroz mnoge zemlje. Njegovo školovanje prošlo je u 
mijenjanju predmeta: s medicine je prešao na slavistiku, a onda na zemljopis i 
povijest. Neko vrijeme bio je profesor u Zagrebu. Poslije kratkoga boravka u 
vojsci postade izvjestiteljem za znanstvene zavode i kazalište kod zemaljske 
vlade u Zagrebu. Bio je tajnik Društva hrvatskih književnika i urednik izdanja 
toga društva. Na hrvatskom sveučilištu podučavao je poljski jezik, zatim kroz 
šest godina bio intendant hrvatskog kazališta, da se ponovno vrati u Poljsku i, 
na koncu, opet kroz kratko vrijeme radi u kazalištu, dok se nije smirio pri 
tegobnom poslu oko kritičkog izdavanja naših pisaca u Hrvatskom 
izdavalačkom bibliografskom zavodu. 


Kako se vidi Benešić je u svom životu i radu prošao kroz raznolika 
područja. Uvijek je bio marljiv trudbenik, pa je rijetko koji pisac u našoj sredini 
bio toliko svestran i obuhvatljiv. Jednakom spremnošću svršavao je poslove 
razne prirode. Benešić je mogao na taj način djelovati, jer nije bio nesavitljive 
naravi. Za razliku od svojih suvršnjaka u pokretu Mladih nije nikada pristajao 
uz jedan književni pravac, jer bi to tobože bio jedini put u književnom 
stvaranju. Moderna shvaćanja literature Benešić je naučio u inozemstvu, pa 
nije došao u priliku da nedostatne poglede brani nabusitošću nesigurna 
čovjeka, koji je nepopustljiv upravo zbog toga, što nije siguran u svoja 
vjerovanja. 


Julije Benešić nije ulazio u borbe s razloga, što je mislio na lutanje po 
svijetu i zbog uvjerenja, da ne bi mogao dulje vremena ostati na braniku jedne 
ideje ili misli. Benešić spada u krug književnih radnika, koji su htjeli uzeti od 

Evrope, što je za nas prihvatljivo i ne stvarati od primljenih tekovina neku školu 
ili pravac. Bio je bliz kategoriji ljudi, koji su ispravno mislili, da se moderna 
Hrvatska ni u književnom pogledu ne može izgraditi usvajanjem koje 
književne ideje, nego je potrebno asimilirati evropski kulturni kompleks, pa 
će se i na književnom polju osjetiti osvježenje. Iz toga uvjerenja proizlazi 
Benešićeva želja, da djeluje u raznim područjima: on je pjesnik, pisac sitnih 
proznih pokušaja, kazališni kritičar i radnik u kazalištu, prevodilac iz stranih 
književnosti, urednik raznih izdanja mlađih i starijih pisaca, pisac brojnih 
kulturnih i književnih prikaza. 


Književno-stvaralački rad Julija Benešića nije opsežan. On je propjevao 
na svoj načini pojavljivao se u povremenim časopisima, ne izazivajući posebnu 
pažnju ocjenjivača. Kao da mu nije bilo stalo do mišljenja općinstva. Koliko je 
opet držao do svojih književnih radova možda najbolje dokazuje činjenica, 
što se osjetio ponukanim predati javnosti svoju zbirku pjesama pod naslovom 
Istrgnuti listovi istom godine 1922. 


Benešićeva poezija od početka do kraja ima sadržajne oznake ljubavne 
poezije. Potrebno je pri tomu podsjetiti na značajan anakronizam u njegovoj 
ljubavnoj poeziji: on pjeva o svojoj dragoj na način starih trubadura. Dok je 
naša Moderna stvorila ljubavnu poeziju, koja se doimala snagom izraženog 
osjećaja, u Benešićevoj poeziji nema usplahirenih i preciznih oblikovanja 
ljubavnoga žara. Modernističkoj erotici zamjerali su neki, da je previše 
plastična, a kod Benešića nalazimo rasplinutost i bljedoću opisanih ljubavnih 
drhtaja. Benešićeva erotika nije dostatno konkretna, da bude uvjerljiva, a opet 
nije zgusnuta, da bi nas dirnula kao izrađena slika fantazije, makar 
emocionalna podloga ne bila stvarna. Njegov ljubavni ideal nema određenih 
obrisa nedostaje mu čvrsta pozadina, pa su njegovi likovi ostali magloviti i 
nejasni. Je li uopće postojala živa fantazijska slika u njegovim ljubavnim 
pjesmama? Benešićevi ljubavni osjećaji odjekuju kao plač viteza za neviđenom 
kraljevnom ("Pjesma o čežnji"). Takve princeze naslutio je u Krakovu, Pragu, 
Zagrebu, Osijeku, ali ni jedne nije ponio trajno u svojoj duši. Benešić je napisao 
putopisne ljubavne pjesme, od kojih će rijetko koja ostati u uspomeni čitača. 
To nije čista romantika, nego rječnički modernizirano trubadurstvo. U njegovoj 
poeziji pronalazimo gotovo sve trubadurske faze: umiljavanje, odmicanje 
drage, srdžba trubadura ("U očaju") i opet mješavinu ljutnje i ljubavi. Poput 
trubadura Benešić opisuje od glave do pete svoju dragu ("Pred kapijom"), ali 
ti opisi mogu se primijeniti na bilo koju sjenu ljubavi. Njegove drage uspomene 
kao da su uvijek bile samo uspomene i daleka sjećanja: 

Ja sjedim i čekam na pojav božanstva, 
koje je mrtvo, il se pritajilo, 

umrlo... 
ili nije nikad bilo nr živo. 
("Na Dunavu"). 

Godine 1922. izdao je Benešić niz članaka (Razgovori) iz raznih 
područja, koje ne možemo nazvati književno-kritičkim osvrtima, nego radije 
pabircima i pustim razgovorima. Tu se nalaze kulturne bilješke, putopisni 
dojmovi, kazališna zapažanja, nešto književnih osvrta i dosta političkih 
ćaskanja o problemima, koji se tiču slavenskih naroda. U najnovije vrijeme 
izdao je Kritike i članke, u kojima imamo obilniju građu za ocjenu njegova 
kritičkog djelovanja. 

Kritički rad Julija Benešića značajniji je dio njegova djelovanja. Pišući o 
raznim pojavama u književnosti Benešić je dodirnuo mnogo pitanja i dao 
vrijednih pobuda. Neka od tih pitanja bila su u središtu književnog zanimanja. 
Povodom Livadićeva govora o nacionalizmu u književnosti nastala je rasprava. 
Tom prilikom Benešić upozoruje javnost, da je hrvatska sredina još 
odnarođena, pa bi bilo opasno zanositi se kozmopolitskim naklapanjima u 
književnosti ("Nacionalizam i patriotizam u književnosti"). Drugom prilikom 
osvrnuo se Benešić na način čitanja umjetničkih djela, htijući zaštititi vrsnoću 
umjetničkih tvorevina od jezičnih cjepidlačarenja, kojima se obezvrjeđuje opći 
dojam djela ("O čitanju", "Riječ i ljepota u književnosti"). 


U članku "O hrvatskom ritmu" dotakao je Benešić delikatan predmet o 
biti hrvatskog ritma. Šteta što nije malo podrobnije obradio predmet. Izbrojio 
je doduše lutanja u području iznalaženja hrvatske metrike i nabacio misao, da 
svaki narod ima svoj poseban ton kod pjevanja, ali je još daleko od rješenja 
pitanja njegova misao, da se u našoj poeziji "harmonično izmjenjuju dugi 
slogovi s kratkima, a među njih stane kadšto akcenat kao kad kaplja padne s 
visine i zvekne o pod". 


Benešić se osvrnuo u svom radu na bft i svrhu kritike u književnosti. U 
tom pitanju iznio je mišljenje, da je kritika ili puko "mudrovanje na tuđu temu", 
ili je stvaralačka: "stvarno je ona lirika, dojmovno preživanje tudega djela, 
esejističko razmatranje o temi nabačenoj i nametnutoj povodom neke 
umjetničke emanacije. Poput impresionističkih kritičara Benešiću kritika nije 
objektivna". "Objektivna kritika nije, ne može biti, a u subjektivnosti svojoj ili 
je lirska, lirička - ili je gnjavatorska i pamfletska". Dok lirsku kritiku donekle 
cijeni, stručnjačkoj ili profesionalnoj kritici poriče svaku vrijednost i svrhu. 
Benešić pače tvrdi, da kritika ne služi ničemu osim samoj sebi: "Svrha kritike 
može biti samo - kritika. Ona je sama sebi svrhom. I to je jedino njeno 
opravdanje" ("Njezino preosveštenstvo kritika"). 

Dragocjene priloge pružio je Benešić pišući o pojedinim stranim i 
domaćim piscima. Njegov sud o Franu Galoviću, Vladimiru Lunačeku, Isi 
Velikanoviću u mnogo čemu osvjetljuje pojave tih pisaca. Ipak su 
zaokruženiji radovi o piscima iz poljske književnosti: Janu Kochanowskomu, 
Henriku Sienkiewiczu, Stanislavu Wyspianskom, Zygmuntu Krasinskom, 
Žeromskom, Reymontu i Juliju Slovackom. To su pomno izrađeni portreti o 
glavnim predstavnicima poljske književnosti i njihovu značenju za poljsku 
kulturu. Pribroje li se tomu Benešićeve brojne bilješke iz poljske 
književnosti, vidi se, da je obradio gotovo čitavu poljsku literaturu za 
hrvatsko općinstvo. 


I. 


Usporedo s radom na književnom području Benešić je pokazao mnogo 
razumijevanja za kazalište, a u radu oko našega kazališta imao je znatnih 
uspjeha. Kroz šest godina bio je na čelu te naše ustanove iza prvoga svjetskog 
rata (1921.-1926.), pa je trebalo mnogo zanosa i volje, dok je hrvatsko kazalište 
u novim prilikama našlo svoj put. Benešićevo zanimanje za kazalište potječe 
iz prijašnjega vremena. Još kao mladi profesor počeo je pisati o kazališnim 
pitanjima i na preporuku Ive Vojnovića bijaše kazališni referent u Narodnim 
Novinama kroz punih pet sezona. U tom razdoblju napisao je mnoštvo prikaza, 
iz kojih se može vidjeti piščevo razumijevanje i ljubav prema toj našoj ustanovi, 
ocijenio je razna gostovanja i mnogobrojne pisce drama. Uzgred spominjemo, 
da je Benešić imao loše mišljenje i o kazališnoj kritici, premda je napisao čitav 
niz kazališnih prikaza. U nastojanju da naše kazalište što više podigne, oštro je 
osudio ukidanje glumačke škole. Za vrijeme njegove uprave u kazalištu došlo 
je do predradnja za kazališni zakon, kod čega je Benešić nastojao, da umjetnost 
ne pretrpi štetu od loših zakona. Godine 1926. izdao je Godišnjak narodnog 
kazališta u Zagrebu, gdje je sabrao podatke o radu od godine 1914.-1926. 


Benešić se dobro upoznao s teoretskim problemima kazališta, a zatim 
zagledao u život iza kulisa, pa on spada u red prvih kazališnih stručnjaka. 


Pored zamašnog djelovanja u kazalištu Benešić je mnogo prevodio, 
poglavito s poljskoga jezika. Preveo je gotovo sve znatnije poljske književnike 
za Zabavnu biblioteku i mnoge drame. koje su prikazivane u zagrebačkom 
kazalištu ili su ostale u kazališnoj pismohrani. Njegov prevodilački rad 
obuhvaća golem broj svezaka, pa Benešića brojimo medu najplodnije naše 
prevodioce. Boraveći više godina u Poljskoj, Benešić nije zaboravio upoznati 
poljski narod s hrvatskim piscima, pa je uredio i izdao novele Ive Andrića, 
Čubranovićevu Jeđupku, Gundulićeva Osmana i Dubravku, zatim neke radove 
Miroslava Krleže, Ive Vojnovića i Smrt Smail-age Čengića od Ivana Mažuranića. 
Vrijedno je spomenuti Benešićevo odvojeno mišljenje, koje je priopćio na 

poljskom jeziku, kako je Gundulićev Osman dovršen ep, samo je nepotpun i 
neizraden. 


Julije Benešić bio je dugi niz godina urednik izdanja Društva hrv. 
književnika. Kroz to vrijeme izdao je preko 30 književnih radova mahom od 
mladih pisaca. Tako je Benešić bio najtješnje povezan s najnovijim stvaranjem 
u našoj književnosti. Uredivao je i kroz dvije godine Savremenik (1917.-1918) 
i godište Književnika 

Među njegovim uredničkim radovima svakako treba posebno istaći 
izdavanje sveukupnih djela Frana Galovića, Antuna Gustava Matoša, Augusta 
Harambašića, Rikarda Jorgovanića, a koliko se znade, s tim još nije završen 
njegov rad na tom području. S mnogo truda Benešić pabirči i iznosi neznatnije 
radove naših pisaca, a s koliko točnosti nastoji pokupiti podatke o djelima, 
svjedoče bilješke uz pojedina djela. Rad ove vrste nevidljiv je na prvi mah, ali 
je od neprocjenjive vrijednosti za našu književnu povijest. Benešić je 
najsavjesniji radnik na području kritičkih izdanja naših pisaca. Hrvatska kritika 
davno je upozorila, da se bez njih ne može napisati valjana povijest naše 
književnosti. 


Na kraju treba spomenuti, da Benešić ima još neobjavljenih radova, U 
rukopisu leži kanconier pod naslovom ili, pa uspomene pod imenom /za 
Zastora i Osam godina u Poljskoj. Spremio je Hrvatsko-poljski rječnik, a radi 
na Poljsko-hrvatskom njegovu dijelu, dok je prije izdao gramatiku hrvatskoga 
jezika na poljskom jeziku. 


Kulturno književno djelovanje Julija Benešića bilo je mnogostruko i 
bogato. Benešić se podavao raznim pobudama i u svakom području marno 
radio. Pokoljenje Mladih u našoj književnosti izbacilo je na površinu pisce, 
koji su redovito malo radili, a Benešić spada među rijetke pisce, koji su mnogo 
pridonijeli u području književnosti u širem značenju riječi. On je pisac, koji je 
primao pobude sa svih strana, eklektik u probiranju književnih tekovina, a 
opet neodreden u smislu stanovite književne struje ili pravca. Nije se mogao 
trajno zagrijati za jedan pravac. Odatle u njegovim sudovima kolebljivost, 
izbirljivost i vrludanje. Njegove misli na oko su sve ispravne, a to samo zato, 
jer ništa nije do kraja zagovarao, niti je čemu poklanjao puno povjerenje. 
Benešić je izrazit kulturni globetrotter u dobrom značenju riječi, pa od njega i 
ne možemo očekivati ustaljenost u nastojanjima i fanatizam u njegovim 
vjerovanjima. U svom književno-stvaralačkom radu ostao je na površini, jer je 
stvarao pod dojmom časovitih osjećaja, pa njegovi plodovi ne mogu prkositi 
vremenu, jer on nije davao dovoljno vremena svojim umjetničkim 
inkubacijama. Kao impresionist redovito je pogađao, gdje se nalazi umjetnost, 
samo što nije mogao stvoriti trajnija umjetnička djela. Za to je znao uživati u 

umjetničkim pojavama i on je pisac, koji je lakomo uživao u plodovima novije 
europske književnosti. 


Kulturno-književni rad Julija Benešića zavrjeđuje, naprotiv, pažnju i 
priznanje. Ni u ovom području Benešić nije išao ravnim putem, ali je na svojim 
vijugavim stazama ipak dao vrijedne prinose, radeći marno u kazalištu, zatim 
na prevođenju naših i stranih pisaca i, napokon, na što jačem upoznavanju 
naše književne prošlosti. U tom području stekao je Benešić trajne zasluge. 


Benešić je srijemskom širokogrudnošću prihvaćao sve pokrete i lako 
se uživljavao u različite položaje. Volio je tuđe zemlje, šire i uže narodne 
zajednice, ali je ipak najviše bio privržen užem, u stvaralačkom radu 
nedovršenom, toliko dragom srijemskom zavičaju. Koliko je Benešić kulturnim 
shvaćanjima prilagodljiv. Bio bi možda gord i nepopustljiv jedino u slučaju, 
ako bi došla u opasnost njegova domovinska baština. Književnici i kulturni 
radnici Benešićeva užeg zavičaja od reda su takve prirode. Zaman će se od 
njih tražiti ukočenost i tvrdoća u kulturnim i nacionalnim pitanjima. Ako bi 
ipak bila potreba od toga, onda pisci toga kraja zavole svoj uži kraj, čuvaju 
svoj ležaj, da tako lakše obrane i širu domovinu. Matoš je mjesto Srijema zavolio 
kajkavštinu i u njenom kulturnom krugu zagrižljivo tražio snage za preporod 
Hrvatske. Benešić voli Ilok i iločku krajinu. Matoševa ljubav nije bila samo 
književna gesta i čudljiva tvrdoglavost, samo što je slučajno stekao drugi zavičaj 
i njemu poklonio svoju ljubav. 


Hrvatski pisci iz Srijema redovito su lutaoci ne samo po zemlji, nego iu 
idejnim sferama. Njih resi još jedna odlika. Imaju veoma istančan smisao za 
čistoću jezika. Nikola Andrić, svestran kulturni radnik, branio je čistoću 
hrvatske riječi. Iso Velikanović također je imao biran jezik, a Matošev stil već 
je poznat. Među njih treba ubrojiti i Julija Benešića, koji piše veoma lijepo, 
gladko izražava misli i dopadljivo zaokružuje sitne periode, tako da se lako 
uklapa među naše majstore jezika iz Srijema. 


LIRSKI USPON GUSTAVA KRKLECA 


Od prve Krklecove zbirke pjesama Lirika (1919.) do najnovijih Darova 
za Bezimenu (1943.) prošlo je malo ne dvadeset i pet godina. Između tih dviju 
knjiga izdao je pisac rukoveti pjesama pod imenom Srebrna cesta, Nove 
pjesme, Ljubav ptica, Izlet u nebo, dramsku rapsodiju Grobnica i nekoliko 
manjih stvarčica. U tolikom vremenskom razdoblju nabrojeni radovi ne 
predstavljaju bogzna kakovu opširnost. Krklec je ostao gotovo isključivo u 
području čiste poezije. Listajući njegove zbirke pjesama opažamo, da je 
umjetnički dozrijevao, jer u nekim zbirkama ne nalazimo pjesama iz prijašnjih 
izdanja, što znači, da je pisac sam napravio selekciju i u posljednje vrijeme 
izdavao samo ono najvrednije. Ispuni li obećanja, Krklec će nas obdariti još 
kojim plodom svoje mašte. Sve u svemu Krklec je rođen umjetnik, koji bez 
prekida radi i marno odabire najljepše bisere za javnost, tako da danas možemo 
govoriti o gotovom pjesniku, sa svim umjetničkim i osobnim karakteristikama 
i posebnom mjestu u bujnom razvoju naše najnovije lirske poezije. 


Gustav Krklec počeo je pisati u ratno vrijeme, koje je bilo najmanje 
prikladno za usklađivanje lirskih ostvarenja s vremenskim prilikama. U mladim 
godinama podlegao je utjecajima poslijeratnog ekspresionizma i pjesnicima, 
čiji tadašnji izraz bijaše doista njihov konačni izraz. Takvim utjecajima nije 
mogao sasvim podleći pjesnik jakih unutarnjih pobuda kao što je bio Krklec. 
Preko drugoga i kroz tuđe riječi otkrivao je sebe. Najveća odlika njegovih prvih 
pjesama bijaše upravo traženje samoga sebe i probijanje puta k najintimnijim 
izvorima svoje poezije. To je vidljivo iz knjiga L/rika i posebno iz zbirke Srebrna 
cesta i Nove pjesme. Sve što je u pjesmama toga razdoblja rečeno presvukao 
je pjesnik u slike i riječi, koje nisu redovito odgovarale sadržaju. Unutarnji 
smisao tražio je drugo ruho, a pjesnik je pjevao na način svojih suvremenika. 
Krklecov slučaj pruža lijep primjer, koliko je jak utjecaj vremena, no u isto 
vrijeme taj slučaj pokazuje, kako je težak put dozrijevanja umjetnika, koji bi 
htio pjevati osobnim načinom. Kod njega je vidljivo zacrtano stepenište, kojim 
se penjao usponu. Njegov razvoj nije lutanje i začuđeno stajanje kod drugih 
izvora, nego uporno napinjanje snaga, da dopre do samoga sebe. Udes je samo 
umjetnika, da najteže otkriju sebe, a vrlo lako razumiju drugoga. U prvom 
slučaju dolaze do najčistijih izvora poezije, a u drugoj zgodi pretvaraju se u 

mukao odjek tudih sadržina. Javljaju se patvorenim glasovima. Krklec je na taj 
način propjevao, ali u njegovim pjesmama primjećivala se borba, da prevlada 
utjecaj i dođe do vlastite riječi. Teško je mladom umjetniku progovoriti svojim 
jezikom. Bojazan pred javnošću sili ga da krije svoje vlastitosti, e ne bi kao 
novotar izazvao gnjev kritičara, a svaka je književnička pojava sama po sebi 
novost. Pravi umjetnik nadvlada obzire i nametne se javnosti, a osrednji pisci 
ostave spise bez prave oznake pripadnosti. 


Gustav Krklec većinom nije bio svoj u dvjema prvim zbirkama pjesama. 
Sadržaj i izraz nisu bili prisno njegovi. Zlokoban utjecaj književne škole učinio 
je svoje ina njemu. Rječiti i razbarušeni ekspresionizam nametnuo se mladom 
pjesniku žestinom vanjskog oblika, pa pjesnik nije mogao naći pravu skladnost 
sa svojom unutrašnjošću. Ponegdje razabiremo njegovu riječ, a sve drugo sliči 
općem književnom duhu, u kom su pjesme nastale. Ekspresionizam se 
nametnuo hrvatskim piscima u poratnom metežu i sve pisce toga pravca 
izjednačio u izrazu. Dogodila se paradoksalna pojava u našoj književnosti. 
Ekspresionizam je izbrisao književničke vlastitosti unatoč mišljenja, da je 
upravo taj književni pravac štitio umjetničku osobnost od impresionističke 
nivelacije i usprkos tvrdom uvjerenju Hermanna Bahra, da je ekspresionizam 
prevladao demona, koji je ništio iskonski značaj pjesnika. Nije čudo. 
Ekspresionizam je odgovarao samo nekolicini umjetnika, koji su po svojoj 
naravi skloni ekspresionističkom genreu, a svi ostali postali su žrtvom 
književne škole, puka imena u sjeni velikih stvaratelja ekspresionističke 
književne struje. Kod nas posebno nije bilo mnogo pisaca, kojima je taj pravac 
odgovarao. Krleža, Cesarec, Donadini, Janko Polić-Kamov, A. B. Šimić bili su 
doista vrijedni umjetnici, ali se tijekom vremena pokazalo, da su samo neki 
mogli pisati u duhu ekspresionizma. 


Gustav Krklec počeo je manirom te književne škole slikati svoj pjesnički 
svijet. Vidjelo se umah, da to ne će biti njegova posljednja riječ. Kao primjer 
Krklecova književnog razvoja neka budu jedna za drugom navedene njegove 
istoimene pjesme "Buđenje": 

Kroz prozor kaplju kapi žutog svijetla 
I plinu kao svijetle pahulje 

I pršte kao noćne krijesnice 

kroz prozor škrope zrnca sunčeva. 


Sve crne sjene oči sklapaju 
sve crne sjene dušu skrivaju 


sve crne sjene bježe... 


Netko skida modre zavjese 
netko toči bijele radosti 

u zrcalu se smije mladi dan 
poprskan zlatnom prašinom. 


Iz noćne pjene radaju se djevojke 
i plešu oko moje postelje. 
Pod prozorima bršljan miriše 
pod prozorima zvone srebren - podkove 
pod prozorima vrište konji sunčevi 
i vuku kola ognjena 
u brzom trku iz noći u dan. 
("Srebrna cesta") 


Iova: 
Probudilo se nije sve što spava 
u tvome biću. O, koliko tkiva 
još ne zna što je razigrana java 
dok san žubori i dok duša sniva. 


Zavjesa noći, mjesečina plava 

još mnoge čari u svom skutu skriva. 
TI si ko rosom omamljena trava 

što čeka jutro da postane živa. 


Sva zrnca krvi što kroz tebe mladu 
kolaju, kruže, tkaju žive niti - 
predu života koji će tek biti: 


sva vlakna tanka i konci već znadu 
za srh, za trenut buđenja, za jezu 
što kiši tijelo kao vihor brezu. 
("Darovi za Bezimenu") 


U prvoj pjesmi nalazimo redovit rječnik ekspresionističke lirike 
neposredno iza prvoga svjetskoga rata, ito u obliku, koji susrećemo kod većine 
tadanjih pjesnika. Izrazi "škropljenje sunčevih zrnaca", "rađanje djevojaka iz 
noćne pjene", "vrištanje sunčevih konja pod ognjenim kolima" sadrže u sebi 
smjelost, koju ćemo naći i kod drugih pjesnika. Umjetnici su se zanijeli 
površnim učinkom riječi, koja nije bila ozarena unutarnjim pjesničkim žarom, 
pa je pjesma ispala kao isprskana slika. Čitava je pjesma u nekoliko grumečaka 
boje - ekspresionisti su imali čudan osjećaj za boje. Druga pjesma nema 
razbacanih boja. Premda je bez dubljeg sadržaja, neobično sugestivno nam 
predočava buđenje. Ova je pjesma mnogo mirnija bez efektnih slika, 
kudikamo dojmljivija i bolja od prve. 

Spomenuh ekspresionističko poigravanje s bojama. Krklec je pao u 
očitu zabludu svih ekspresionista, da će bojama dati smisao i povezati vidne 
utiske s pojmovima. Odatle kod Krkleca izrazi: plave molitve, žute molitve, 
plave ure, žuti i crveni gromovi, svijetla sa šiljcima, žuti nemir, modri pauk i. 
t.d. Ove izraze čitamo često i prečesto samo u prvim njegovim pjesmama. 
Kasnije je, jamačno, našao drugo sredstvo za izražavanje pojmova, koje je htio 
igrom boja uokviriti. 


Pjesnički razvoj Gustava Krkleca vidi se još očitije na erotskim temama. 

O tom predmetu pjevao je u prvim pjesmama rječnikom raspjevanog fauna, 
kojemu je ma kako sirov izraz izgledao nejak. Kasnije je zazirao od grube riječi. 
Najposlije je zabugario glasom prevarenog čovjeka, kojemu se ljubljena osoba, 
ako je uopće postojala - rasplinula u trubadursku "bezimenu" dragu. Pjesma 
"Jastuci" nekim riječima izazvala je dojam o razigranoj krvi i nezauzdanoj puti 
kao i pjesma "Noć pokraj žene" (Srebrna cesta), no dobrom oku nije mogla 
umaći nijansa pesimizma, koja se skrivala pod nametnutim rječnikom 
ondašnjeg vremena, koja će odavati njegovo poimanje predmeta, da kasnije o 
istom predmetu zapjeva doista svojim jezikom u pjesmi "Pepeo strasti". Tu 
nema živih riječi o toplom mesu, nego o pepelu. Dok je prije zario prste u 
meso i gledao propale djevojke, sada mu je žena postala "crna česma čestih 
nadahnuća". Dok je prije s bolom gledao osušenu bludnicu i htio je povesti za 
ruku, a noć pokraj žene zloguko mu dozivala smrt - kasnije pjeva ovako: 

Nikad, nikad ne će da se nađu naše 

uzavrele žudnje, uzburkane strasti 

Svako će iz svoje gorke, slatke čaše 

ispivši svoj otrov, u groznici, pasti. 


Pjesme sličnoga karaktera imaju za sobom stanovito iskustvo, dok u 
prijašnjim pjesnikovim riječima naslućujemo knjišku pozadinu. 

Krklecova erotika vezana je s njegovim nazorom na svijet i s njegovim 
misaonim razvojem. U prvim godinama uživao je pjesnik u raskošnim slikama, 
a njegova je poezija vrcala iskrama žudnje za životom. Ipak kroz sve stihove 
provlačila se tuga i osjećaj smrti. Najprije je osjetio odvratnost prema svijetu, a 
kroz užitak dotakao se boli. Kasnije je srkao zrak samoće. Te osjećaje skladno 
je zgusnuo u riječima: 

Prenjeh sve u srce: nebo, zemlju, ptice... 
izatvorih krugom sumraka i šutnje; 
rijetko dirnem rukom uspavane žice - 
više volim mir i mračnu stravu slutnje. 


Odrekoh se svega, raskoši i sjaja 
i orgija bludnih kroz blistave noći, 

znam da nemam druga niti zavičaja 
ida mije luka spasa u samoći. 


Sam u sebi, sam sa snovima i snima, 

sam sa svojim svijetlom i sa svojom sjenom 
živim kao zvuk u mračnim prelivima 

sam u sebi, sam sa svojom uspomenom. 


Samoća je vino, vihor, otkrivenje 
oganj koji bukti na dnu tankih tkiva. 
Samoća je nijemo, unutarnje vrenje: 
sve izvire iz nje, sve se u nju sliva. 
("Pehar samoće") 


Iz samoće proizašla je bol nad čitavim životom, pa je Krklecov 
pesimizam veoma snažan, makar je prilično neprimjetljiv. U zbirci Srebrna cesta 
dosta je napomenuti pjesmu "Poruka", gdje erotika graniči sa smrću, zatim 
"Tužan svijet", gdje pjesnika spopada žalost za mirisom, kojega odnose pčele, 
dok drugdje tjelesna ljepota ostaje mramorna i hladna ("Smrt zimskog dana"), 
a pjesma "Mrtva ljubav" strastvena je i žalosna. Odjek smrti za pjesnika je divan 
i daje mu ono, po čem je pjesnik ("Noć u gradskim ulicama"). Stoga ne 
iznenađuju brojne pjesme i čitav ciklus "Tamnica vremena", gdje se pjesnik 
osjetio potpuno samim i ništetnim. 

Sve naglo prode, sve se brzo stiša, 
i dođe jesen u srce i kiša. 
("Prolaznost") 


Kad je pjesnik osjetio potrebu, da se vrati u djetinjstvo, i zaželio da mu 
se vrati smijeh i plač nerazumnog stvorenja, to opet nije prostodušni smijeh i 
laka suza nego kidanje srca: 
To nisu one suze, Bezimena, 
ljubavne tople, iz davnih vremena. 


To nisu suze rz djetinjstva. To su 
posljednje kapi srca što se prosu. 
("Suze") 


Može se navesti dosta pjesama, gdje je sladogorko oplakao svoju 
lutalačku prošlost, zacvilio nad izgubljenim danima, osjetio se listom na grani. 
Svoje boli iznio je u ovom divnom sonetu: 

Ubih u sebi andela 1 vraga 
ilije, možda, mrtvo nešto treće. 

Ne ćeš me naći kad se vratiš, sve će 
što bješe moje, nestati bez traga. 


Ni mrlja krvi, trag stopala ne će 
trajati tu, u krugu rodnog praga. 
Možda će samo usahlo drveće 
sjećati na me, kad se vratiš, draga. 


Usahnuh i ja, suhi list na hvoji, 
prije no jesen u svom sedlu žutom 
projaha našim voćnjakom u kasu. 


Odprhnuše ko lišće dani moji, 

ko šaka praha na vihoru ljutom... 

Isav se život razbi, prosu, rasu! 
(List na vjetru") 


gdje opet ponavlja riječ "prosu" kao najjači izričaj za osjećaj samouništenja. 
Nekada je pjesnik lako našao veselje u svakoj krčmi i na sastajalištu žena, a 
sada na granici sna i jave, prebirući uspomene, jeca: 
Naslonim glavu na krilo samoći 
i slušam zvižduk vlakova u noći. 
O gdje si sada, gdje si Bezimena? 
("Bezimenoj") 


Negda sanjar i trkač po svijetu sretan je da nađe razumijevanje kod umišljene 
osobe. Odatle njegovoj izabranici ime Bezimena. Odatle i njegov pesimizam. 


Krklecov pesimizam nije hinjena gesta. Do toga je došlo u pjesnikovoj 
duši nakon dugog unutarnjeg lomljenja i traženja. Svaka gorka riječ ima za 
sobom još gorču prošlost. Pjesnik je tražio sreću kao i svaki čovjek, ine našavši 
je gdje se nadao, isporeduje se - on putnik na dalekim drumovima - sa 
zagorskim brezama i priča im svoj udes: 

Bješe mi lijepo pisana na dlanu 
sudbina istog djevičanskog svoda 
sa vama: jedan mrak i jedan zrenik. 


Ali u moje ludo srce kanu 

još ludi nemir: beskrajna sloboda 

I postah patnik, postah zarobljenik. 
("Breze") 

Teško spoznanje pjesnika nakon dugih lutanja i traženja životnog puta! A 
pjesnik je doista tražio zaklon, tražio ga na krivim putevima i u lažnim zanosima 
ito platio skupim dankom, o kojem pripovijeda u tankoćutnoj ispovijesti: 

Mnogo sam zgriješio tražeći svuda trajno 

bar jednu kap nebesku. Korake smjerne 

znahu samoće gluhe i šutanje tajno, 

prolazni dani 1 noći neizmjerne. 


Ali se grijesi plaćaju. I platio sam 

ne Bogu Božje niti caru carsko - 

za grijehe svoje, silom, vratio sam 

okrutnoj zemlji svo znanje neimarsko... 
("Izlet u nebo") 


i pjesnik je dalje krvario lutajući bez nade, da će uploviti u sigurnu luku, dijelio 
je darove božanskih iskara iz sebe u punom uvjerenju, da svoju čemernu tugu 
ne može utopiti u vinu, nego se samo opiti bolom. Okrenuo se prema nebu, 
koga ne diraju ljudske ruke, no došlo je još teže razočaranje. Pjesnik je mislio 
naći istinu u svijetlim časovima nadahnuća, ali se prevario: 

Kako nas varaju trenutci nadahnuća 

kad pomislimo da nam visine dolaze u goste. 

Udahnimo svježeg zraka u bolesna pluća, 

da bismo lakše upoznali zablude proste. 

("Izlet u nebo") 


Divni su časovi nadahnuća, još gorče varke, koje umjetnik doživljuje u njemu. 
I kad se pjesnik osjetio potpuno nemoćnim, nadovezuje u istoj pjesmi, da je 
moguća utjeha u tomu: otići iz grada i u sjenci zavičajnih stabala iz šumora 
vječnosti mjesto iz knjige čitati. 

Značajan je pjesnikov povratak zavičajnom suncu i oranicama. Ne 
dolazi li možda Krklecov pesimizam iz činjenice, da je živio daleko od užeg 
zavičaja? Tolika daljina nije bila, da nije mogao osjetiti dah rođene zemlje. 
Pesimizam ima kod njega dublju pozadinu. Pjesnik je lutao svijetom poput 
svakoga umjetnika, koji traga za smislom života. Tražio je utjehu i životni cilj u 
mračnim zakutcima i besputnim krajevima, da na jednom spozna, kako je 
uzaludna njegova prometejska krada časovitih užitaka, u kojima je mislio naći 
svoju sreću i sreću svijeta. Kao zadnja utjeha ostao mu je rođeni kraj, u kojem 
će ga djetinjski milovati lahor breza i šum žita sa oranica. To teško spoznanje 
iznio je Krklec u pjesmi malena opsega, a veoma široka sadržaja: 

Sa srcem punim grijeha i gorčina 
teturah mnogim predgrađem o zori, 

- žamori prvi, strani razgovori! - 
daleko iza rijeka i planina. 


Noći sam imnoge proveo kraj vina 
u tuđem svijetu. Krčme, kolodvori 
1 mračne luke znahu žed' što gori 
u vrelom grlu zalutalog sina. 


Ali odjednom, kao tiha sjena, 
u moje biće zagonetno ude 
spoznaja da su lažni, kratkotrajni 


nemiri brzo prošlih uspomena 

i zanos nagli za obale tude... 

Vječan je samo osmjeh zavičajni! 
("Spoznaja") 


Inisu slučajno Krklecove dvije pjesme pod imenom "Zavičaj". To je pjesnikov 
pripjevak, u kom je slivena sreća raspjevanog srca. Jedna je od tih pjesama 
najbiraniji primjer idilske poezije u našoj novijoj lirici, gdje je nadahnuće 
usplahireno poput nadizanja mora, dok je druga gorko priznanje istine: 

Poslije mnogo svijeta i zemaljskih jeza 

pokajničkog grijeha i zanosne strave, 

vratit ću se hladu tvojih bijelih breza 

iljepoti neba i mirisu trave. 

("Zavičaj") 


Pjesnik je osjetio poput djeteta, baru mašti, sreću zbog osmijeha zavičajnog neba. 
Pod brezama rodnoga kraja našao se utješen ina svom pravom cilju. Doista, rijetka 
rodoljubna poezija modemoga oblika. 


Na svom životnom putu Krklec je morao platiti dugovanje raznim književnim 
pojavama i piscima. Ipak je dosta rano pošao svojim putem, a kao izrazit talenat 
odbacio je utjecaje drugih pjesnika, da se konačno osamostali kao stvaralac rijetkih 
vrlina. U početničkoj poeziji podlegao je ekspresionističkim vanjskim zahtjevima u 
poeziji, a nešto kasnije nalazimo ponegdje upliv Vidrića i Domjanića ("Majmun i 
Budha"). Utjecaj prvoga vidljiv je u načinu obrade nekih sujeta, a na Domjanićevu 
poeziju podsjeća nekoliko sličnih riječi. U višoj mjeri podlegao je utjecaju Miroslava 
Krleže, kojega je utjecaj osobito jak u grotesknim pastelima iz gradskoga života 
("Grad"). Sve skupa nisu znatni utjecaji, a pjesme u kojima to osjećamo, ne 
predstavljaju najvrijednije plodove Krklecove stvaralačke mašte. 


Kod probijanja u život i u svoj pjesnički svijet, Krklec je iskusio tegobe svih 
stvaralaca. U njegovu životu bilo je dubokih zareza i obilnih krvarenja, koja služe 

kao dokaz o bogatom umjetničkom životu. Snaga pjesničkog dara mjeri se i prema 
svladanim zaprekama, koje su smetale pjesnikov uspon. Dubina umjetnika ovisio 
vratolomnim duševnim nagibima, koja su pružila građu pjesničkim ostvarenjima. 
Toga je bilo u životu Gustava Krkleca, pa i po tomu spada među velike pjesnike, koji 
su osjetili bol stvaranja. On je obdario općinstvo najdražim prinosima - umjetničkim 
kreacijama, a što je za njega značilo stvaranje, protumačio je u nekoliko pjesama. 
Erotska pjesma "Ti ija" može zanijeti grgoljanjem krvi i vatrom strasti, ali je u njoj 
glavna misao, da pjesnik živi od nekoliko časova nadahnuća i svjetlih trenutaka 
zanosa. Potomu se umjetnik bitno razlikuje odudobnog građanina, koji nalazi sreću 
u neprekinutoj opojnosti: 

TI bi htjela vječno, čemu nema mjere, 

ja bih dao sve za zanos jednog časa. 

Ti sumnjaš u trenut, a ja imam vjere 

u vječnost trenutka, u trenutak spasa. 


Nije li pjesnik sebe prenio u onu čarobnu sliku o samotnom zlataru, koji u 
začaranoj sobi brusi zlato. Dok čitav svijet miruje, pjesnik sluša otkucaje svijeta 
i skuplja blago plodonosnih časova: 

U tihoj izbi spazih samotnika 

gdje zgrbljen, zanijet, izgubljenog lika 

popravlja sat, i usred noći sure 

ko budni čuvar tuđeg blaga bdije 

isluša sretan: sitno bilo bije 

o srce svijeta - srce male ure. 

("Samotni zlatar") 


Trenuci samoće rode slatkim plodovima za nas, a pjesnikov je život u tim 
časovima praćen izgaranjem. Svoje dobročinstvo prema okolini umjetnik plaća 
uništenjem samoga sebe: 

Srce se raskida i mre 

u ranama: tmurnim danima, 

4 sve što sam sanjao zre 

u jutrima srebrnim ranima. 


Ko hat se propinje zvuk 
krilat i žedan drumova. 
Boja se razljeva: luk 
tajanstveni, iznad umova. 


Iriječ, iz noći vrišteći 
Za svijetlom - grozd rumeni 
Žudeći sunčev žar - 

sva bukti i sazreva u meni 

i mene rušeći, ništeći, 

drugome stvara dar. 
("Dar") 


Treba li još govoriti o vrsnoćama Krklecove poezije, onda je vrijedno 
dodati, kako on savršeno svladava građu i stvara bisere, iz ništa. Pjesma "Crna 
ruža" nema temeljne misli, sazdana je od nekoliko zanosa, ali je pjesniku 
uspjelo na oko besmisleno tkanje pretvoriti u zvučnu pjesmu. To je mogao 
učiniti samo dobar umjetnik bez straha, da u poigravanju s riječima izgubi 
smisao za dobru umjetninu. Dodajmo tomu nenadmašivu simboliku u pjesmi 
"Breza", mekane vizije u pjesmi "Pijetao", diskretne trzaje srca u bijegu od svoga 
fatuma - žene ("Bijeg"), magično saživljavanje sa vanjskim svijetom i dirljive 
izmjene darova umjetnika i okoline u "Razgovoru s oblakom", zatim pejsaže s 
Dunava i sjajne distihe iz ciklusa "Tamnica vremena". Još nije iscrpljena bogata 
sadržina pjesnikovih vizija. Treba se sjetiti iskričavih boja u risanju interieura, 
palucanja u slikanju vanjskih efekata, a s druge strane postaviti pjesnikov grč 
u ispovijestima o susretima sa životom od rane mladosti do zrelih godina. 
Vratimo se na pjesnikovu ljubav - Bezimenu, koja je postala njegov udes. 
Tražio je ljepotu u konkretnom biću, a kad toga nije našao, vrisnuo je za 
Bezimenom, koja će ostati samo dalek ideal: 

Naš susret bit će samo ruku stisak 
trenutak šutnje. Pozdrav. Ili vrisak? 
Krvavi vrisak što su prošli dani, 

1što smo na tom strašnom putu strani. 


Na koncu ponovno vapaji patnika za smirenjem u kutiću rođenog mjesta. Ta 
su grcanja često ponovljena, tako da čine bolji dio njegovih pjesama. Ta misao 
dala je najbogatiju paletu njegovoj mašti, koja je u vezi s tim obuhvatila čitav 
njegov život i stradanje. Pjesnik se osjetio umornim od dugog probijanja, od 
časova radosti preostala je samo "tamna sjeta". Rasuo je svoje blago vrijednima 
i nevrijednima i ostao siromah: 

Al jedno osta iz davnine: slika 

izvora malog - sve što ima daje, 

Pa ipak živi, ipak vječno traje. 

("Darivanje") 

Iz toga izvora crpio je Krklec svoje pomlađenje, a njegovim sokovima zalio 
stvaranje, koje se u ovom času rascvalo u šareno busenje. 

Gustav Krklec je moderan pjesnik. Najbiranijim umjetničkim sredstvima 
intimira svoje misli. Ipak je njegov izraz razumljiv, a misli prirodne i nenametljive. 
Osjetio je, jamačno, koliko je bilo izvještačenosti u njegovim početničkim stihovima. 
Mise opet divimo, što mu je uspjelo osloboditi se nametnutih okvira i progovoriti 

svojim jezikom, kojim je upravo majstorski slio misli u savršene oblike. Poezija 
Gustava Krkleca izbrušena je kao kristal i jasna za razliku od nekih pjesnika, koje je 
zanijela njihova ili tuda fraza, pa nisu mogli zapjevati pravim umjetničkim načinom. 
Krklec se nije zanio slobodnim stihom, da bi kao neki njegovi vršnjaci lakše 
iznenadio čudnim mislima. Kratkotrajnu zanesenost za jezične bizarnosti brzo je 
prebolio i počeo pjevati na način toliko svojstven njemu, da je to doista samo njegov 
pjesnički jezik. Postigao je savršenost u pjesničkim oblicima. Tim se ne mogu dičiti 
mnogi pjesnici, a Krklec se broji medu one, kojima je uspjelo postići najviše u 
svladavanju pjesničkog izraza i oblika. U početku je kolebao, a kasnije se 
sasvim pokorio pjesničkim propisima, što mu u zrelosti i nije zadavalo mnogo 
muke. 


Koliko je Krklec uspio svladati oblik, pa i sonetski, služe za primjer 
trideset i tri soneta u knjizi Darovi za Bezimenu. Nebitna je pojava u 
pjesničkom jeziku rima, ali prebrojavanjem u ovoj knjizi nalazimo, da je gotovo 
svaki sonet drugačije rimovan. Ima preko trideset inačica slika. Žonglerski se 
poigrao opasnim sredstvima i predobio nas naoko nevažnim ukrasom. Ipak 
taj ukras pokazuje s koliko je virtuoznosti gradio stihove, vjerojatno s 
namjerom, da soneti postanu skladna zvonjava pjesničkih ukrasa. Sonetski 
jedanaesterac gibljiv je, jer se pjesnik nije držao strogog ritmičkog jedinstva s 
obzirom na jednakost stopa. Upravo ta okolnost dala je stihu neobičnu 
krepčinu i lakoću. Jedanaestereac je monoton, ako nije prešaran raznim 
stopama, prema zahtjevu misli. Krklecu je ostalo najviše, što je moguće 
dosegnuti u ovom književnom obliku. 


Treba istaći, da Krklec nije robovao rimi, ritmu i naglasu. Strogim 
ispitivanjem mogu se pronaći i neke nepravilnosti. To je ustupak dragocjenijoj 
njegovoj tekovini: plastici misli i unutarnjem zrenju pjesničke vizije. Ovo nije 
htio žrtvovati za volju bilo kojega vanjskoga efekta. Smije li se uopće paziti u 
našem jeziku na strogu pravilnost naglaska i rime. Krklecovi soneti dovode 
nas do uvjerenja, da to nije bitni preduvjet za valjanost pjesme. Krklecova 
poezija nije bogata u sroku, ali ima mnoštvo misli i pjesničkih emocija. Na taj 
način dobili smo nove pjesme s običnim vanjskim oblicima, samo što je njihova 
sintaktička i emocionalna funkcija nešto drugčija. Tako je najzatvoreniji 
pjesnički oblik po vanjskim izgledima neupadan, a neobično sočan unutarnjim 
smislom. To je možda najvažnije našoj poetici, jer izgleda, da je naš jezik 
siromašan u srokovima. Uzmimo srok "ne daj me - ne gledaj me" u pjesmi 
"Smrt djevojke", kojega je teško pronaći izvan imperativnog načina. Umjetnik 
će sigurno zapasti u banalnost, ne uspije li mu vanjsku monotonost prekriti 
pjesničkim slikama svježa karaktera, koje će odvrnuti pozornost od ovoga sroka. 
Misli znače najviše, a rima je pomoćno sredstvo, nužan i pristao ukras. Kod slabih 
pjesnika stoga imamo otrcane srokove u otrcanim mislima, a dobri pjesnici stvore 
vanredne umjetnine u okviru najobičnijeg slika. 


-207- 


Na Krklecovim se pjesmama zapaža, da su ispjevane od pjesnika, koji je 
štokavski naglasak naučio. S te strane može se prigovoriti nekim pogreškama, ali je 
iu tom slučaju snaga talenta nadmašila propust vanjskom zvuku. Slučajevi kao 
"umirući - muči", "oči - samoći", ili kajkavski naglasak u "varaždinsko - vinsko" 
nisu rijetki, ali se ne primjećuju u tolikom bogatstvu ostalih pjesničkih odlika. Srok, 
naglasak iritam ne smiju se podcjenjivati, ali im ne treba ni robovati. Dobri umjetnici 
znali su preobraziti otrcane vanjske ukrase snagom talenta i istančanim emocionalnim 
ulošcima. Krklec to nesumnjivo ima, a da je znao osjetiti čar riječii njeno značenje, 
vidi se iz mnogobrojnih asonanca i aliteracija ("Kukavica", "Pehar samoće"), dok je 
u pjesmi "Buđenje" ponavljanjem glasa "v" izazvao potrebno vrpoljenje. Usput 
spominjemo, da je Krklec kadkada upotrebio izraze narodne pjesme (kose vrane - 
"Poruka") u pjesmama iz starijeg vremena, što se doima kao djevičanska prirodnost 
u lomljavi ekspresionističkih izraza. Pjesniku je bilo stalo ido vanjskih efekata, kad 
je u sonetima prenosio slik iz dvije prve strofe u treću i četvrtu ("Dunavom"). To je 
možda nesvjesno nastojanje, da produljivanjem iste rime nametne sliku o toku vode, 
dok je opet sliku o mutnoj vodi maljao ponavljanjem tamnog glasa "nj" na kraju 
stiha u pjesmi "Niz mutni Dunav". Ne mislim da je to slučajnost, niti svjesno 
nastojanje, koliko je plod instinktivnog osjećaja za sljubljivanje jezičnog izraza s 
misaonom predodžbom 


Književni uspon Gustava Krkleca popraćen je lakšim krizama i nužnim 
povijanjem prema prilikama vremena i života. To je ostavilo dubok trag na 
njegovom književnom djelu, po čemu ono dobiva vrijedne biljege iskrene 
zbilje. Biljezi životnog iskustva ostali su vidni u sadržaju i na vanjskim oblicima 
njegove poezije, pa ako od Gustava Krkleca nemamo opsežnih knjiga, ostat 
će za budućnost nekoliko sveščića pjesama, po kojima se već danas mora 
ubrojiti među najbolje majstore naše lirske poezije. Njegov lirski uspon 
značajan je ne samo kao sudbinski put jednoga umjetnika, nego i kao 
odbljesak umjetničkih previranja kroz posljednji četvrt stoljeća u našoj 
književnosti. 


SAN IJAVA U ROMANU ENVERA 
ČOLAKOVIĆA 


Dosta je reći, da je nagrađeni roman Envera Čolakovića Legenda o 
Alipaši - (Matica Hrvatska, 1944.) novost. Pisac je romana po umjetničkoj 
fizionomiji nesvagdašnji u usporedbi s ostalim muslimanskim piscima. Čar 
bosanske prošlosti utopljen je u sladogorkoj sevdalinki i od dobrih vremena 
ostade pokoja arija, puna osjećajnog drhtaja i ljubavnog grča. Povjestnice inače 
pripovijedaju o dugotrajnim sukobima izmedu krsta i nekrsta, između 
otomanskih siledžija i kršćanskih hajduka, između nametnutih paša i vezira i 
ponosnih domaćih sinova. S propašću carevine Bosna je prepuštena sama sebi 
i pisci počeše tužiti o nesnalaženju muslimana u novim vremenima. Ni u 
povijesti ni u umjetničkim djelima ne ostade spomena o životu bosanskog 
čovjeka u dobrim vremenima razumijevanja između ljudi raznoga vjerozakona. 
Lako je ovo potvrditi djelima preporodnih pisaca, zatim djelima pisaca iz 
novijega vremena. Malo bosanske romantike nalazimo kod Luke Botića, Josipa 
E. Tomića, Ive Andrića iŠemsudina Sarajlića, a Hasan Kikić podvrgao se diktatu 
mode i risao likove više prema nekoj formuli nego iz života. Pa ipak 
viševjekovni život bosanskih Hrvata nije prošao bez ugodnih časova 
razumijevanja i skupnog doživljavanja boli i radosti. Enver Čolaković je u svom 
romanu o Alipaši iznio ovo posljednje. Samo ime "legenda" ne odnosi se na 
ovaj momenat, koliko na životni uspon Alije Lepira. Čolaković je donio život 
svjež inov, kad su se "dobri Bošnjani" međusobno poštivali i vjerovali pošteno 
prema svom vjerozakonu. To je život ljudi, koji su cijenili čovjeka najprije i 
sve je drugo u skladu prolazilo. Nov je roman i po umjetničkim osebinama. 
Sav je građen na legendi, a sudbina glavnoga junaka odredena je snom, a 
javom koliko je to pošten obraz ondašnjeg Bošnjaka zahtijevao. Što je glavno 
u romanu: san ili java? To se ne može razdvojiti, jer je cjelina. Da nije tako, ne 
bi bilo romana. Razdvojiti jedno od drugoga, značilo bi uništiti umjetninu i 
raspršiti čar izabranog umjetničkog doživljaja. Čolakovićeva umjetnička 
vrsnoća sastoji se u skladnom spoju sna i jave iz davne bosanske prošlosti. 


Alija hamal - zvan Lepir - bio je poštenjačina i svima drag. Na sve strane 
usluge pravio, nikomu zlo zaželio. Volio je u sunčevim zrakama gledati svoju 
sreću. Usnuo je, da je postao veoma bogat i vezir. To se i dogodilo. Živio u 

: 

Sarajevu tvrdica Hasan. Ovaj povjeri Aliji tajnu o svomu blagu, uvjeren, da to 
Alija ne će nikomu odati. Po nagovoru Alihodže ode Alija u Travnik čuvati 
imovinu bega Jakupića za njegova izbivanja u Carigradu. Alija je ostao u 
Travniku tri godine i povratio se u Sarajevo dobro nagrađen i bogat. Došao je 
u pravi čas. Poslije smrti Hasanove podmitljivi Hilmi-efendija htjede prodati 
Hasanovu kuću Ješui Bararonu. Lepir ovoga prestiže i kupi Hasanovu kuću. 
Došavši do Hasanova blaga, Alija sagradi sebi udoban stan, oženi se 
pušćenicom Almasom, plati ratni prinos padišahu mjesto Sarajlija i posagradi 
dobrotvorne ustanove. Poslije toga ode u Carigrad, gdje se istače u službi 
carevoj kao ratnik. Iza toga dođe u Sarajevo i ovjenčan slavom i čašću valije. 


U ovu okosnicu upleteno je mnogo epizoda, od kojih je najvažnija 
Lepirova ljubav prema Almasi. Nije joj progovorio riječi, nego je prepustio 
bogatom Ismet-efendiji. Ovaj je. bio padavičar i Almasa ne nađe uz njega 
zadovoljstva. Posredovanjem Alihodže, koji je znao za Lepirovu ljubav prema 
Almasi, dode do rastave i Almasa se udade za Aliju, koji je na povratku iz 
Travnika dospio u zatvor spletkarenjem Ješue, tobože da je Alija ubio bega 
Jakupića i opljačkao "ujake". Alija se oslobodio zatvora, oprostio Hilmi-efendiji 
i došao do blaga. Sve je išlo prema snu, a Alijin dobar duh Alihodža, glavni 
pokretač čitave radnje, sve nezgode pretvara u dobro za Aliju Lepira. 


U životu je ovo sve moguće, pa i u životu hamala Alije Lepira. Ipak 
radnja ne počiva na realnim osnovima nego više na legendi. U romanu ima 
doista činjenica, koje se mogu protumačiti samo legendom: Alijin san o 
budućoj sreći, njegovo nezanimanje za Almasu za vrijeme boravka u Travniku. 
Alija nije velik idealist, jer mu je teško ići u Travnik i ostaviti Hasanovo blago 
drugomu. Čudno je nešto i Alijino nezanimanje za Hasana, kad je već bio u 
Travniku. Preveć istaknuta - ako to nije legenda - Alijina ljubav prema 
bližnjemu: čuvanje tajne o Hasanovu blagu, liječenje Ismet-efendije. 
Nevjerojatna je ljubavna čežnja Almasina za Lepirom, koga dobro ne poznaje, 
a čudno je i njeno iznenađenje nad Ismetovom bolešću, o kojoj se ipak 
naklapalo i t.d. 


Teško je legendarne podatke pretvoriti u život, koji mora biti u svim 
krivuljama vjerojatan i prirodan. U tom je upravo i problem umjetničke 
vrijednosti Čolakovićeva romana. Pisac je stvarno bio u brizi, kako će povezati 
zbilju i legendu, san i javu i kad se našao pred rješenjem problema, privolio je 
snu i legendi, uvjeren, da je legenda ovjekovječila stvarne podatke, u kojima 
danas teško prepoznajemo unutarnje sveze. Legendu posvećuju stoljeća i 
pokoljenja, pa nas to upućuje na realnost legendarnih podataka. Čolaković 
doista posmatra život kroz sjećanja na dobra vremena u Bosni. Starosjedilački 
živalj Bosne imao je značajke različne od doseljenika, koji među prave 
Bošnjake donose sukobe. Nije li Hilmi-efendija, Turkuša-stranac, poročan u 

tolikoj mjeri, da to pravi bosanac osuđuje: "Enes-beg nije volio Turkuše. Bar 
ne one manje činovnike i duhovnike, koje je Stambol slao u Bosna-vilajet. 
Većina njih bila je takva, da su ih slali samo da ih se dolje u Turskoj riješe." Pa 
i Hasan, škrtac, samoživ i zatvoren, nije Bosanac nego potječe od oslobođenog 
roba i majke Grkinje, pa je kao takav mogao stjecati blago prodavanjem časti i 
žena. S Ješuom ovi ljudi čine skupinu, koja nema ništa s poštenim Mehagom, 
Alijom, Omer-agom, fra Antom, Alihodžom i drugima. Nađe se i među ovima 
hrsuza i ukoljica, kao ona skupina razbojnika raznih vjera koja napade i 
opljačka ujake na putu u Sarajevo, ali te pošten zakon privede kazni. 


Je li Čolakovićev roman napisan za današnje vrijeme, je li roman 2 
these? Nema traga namjernim pozicijama osim nekoliko umetaka, koje je 
vjerojatno legenda ukopčala u roman. Pisac tu nije htio dirati u legendu, makar 
se s umjetničke strane prigovaralo. Ne bi mogao pisac dočarati stara vremena 
kao u slučaju, kad legenda ostaje neokrnjena. Možda pisac kao moderan 
Europejac nije svraćao pažnju na uobičajna shvatanja raznih vjerozakona. Ni 
to se ne može reći, jer čitav roman počiva na piščevu uživljavanju u legendu, 
koja je pružila mašti idealnu građu. Bez obzira na pojedine odlomke romana 
sa psihološkim šupljinama i nemotiviranim odlukama - i opet zbog legende 
- dobro se vidi umjetnikov topao osjećaj za dobra vremena, u kojima su 
Bošnjaci u miru živjeli i lako rješavali sukobe. Ta stvarnost osvijetljena je u 
umjetnikovoj duši legendom i gdje ta legenda baca svijetlo na momente radnje, 
roman je uspio, doima nas se kao živa stranica starine. Snaga Čolakovićeva 
talenta nalazi se u njegovu shvaćanju čovječnosti i osnovnih ljudskih vrlina, 
koje ne smiju biti okrnjene bilo kakvim zakonom ili vjerozakonom. Čovjek 
mora biti čovjek, a onda pripadnik raznih društvenih slojeva, naroda ili 
vjerozakona. Čolakovićevo shvatanje legende, užareno maštom, postalo je 
vjerojatnom činjenicom, koju volimo. Dobili smo novu sliku o blaženim 
vremenima i dobrim Bošnjacima. 


Enver Čolaković pojavio se pred javnošću romanom širega sadržaja. On je 
radio na književnosti dulje vremena, samo nije dao uvida u rad: malo je objavljivao. 
Stoga će biti razumljiv pokoji nedostatak u njegovu djelu. Pisac ima smisla za dobru 
karakterizaciju, ali nije svagdje otklonio nevjerojatnost, koja ne dolazi od legende 
nego iz njegova pera. Hasan-deda je reljefan lik skupca i tvrdice, no malo teatralan. 
Njegovo prenemaganje u bolesti i zazivanje Alije nategnuto je i svršava u lomljenju 
riječi. Ješua Bararon također daje dojam proračunanog umjetnikova lika. U isporedbi 
sa suvremenim muslimanskim piscima treba istaći da je Čolaković u jeziku zaostao 
za Alijom Nametkom. Nametak je novelist i prema tomu ima isklesan i zgusnut stil, 
no Čolaković negdje ne nalazi pravu riječ ili predmet razvlači unošenjem novih 
epizoda. Kad se kod Čolakovića drama razgori kao u susretu Alihodže s Ismet 
-efendijom, kod raspusta Almasine ženidbe ili pak Alijine ženidbe, tada imamo pravi 
užitak. Tu je Čolaković prvi prikazivač legendarne Bosne, ne manje stvarne nego je 

kod muslimanskih pisaca, koji su pripovijedali o bijedi iraspadanju bosanskog življa. 
Utom je novina Čolakovićeva romana. San i java stopljeni su u jedno, zbilja i privid 
proključali su u njegovu romanu kao zamaman oblik života u negdašnjoj Bosni. 


HRVATSKI SJEVER IJUG 


I opet se javio g. Đ. Vilović s omiljelom temom iz Međimurja, a ovaj put 
zajedno s pričama iz dalmatinskog primorja. Pod imenom Hrvatski sjever 1 
jug iznio je nekoliko pripovijedaka, sa živom i temperamentnom dikcijom. 
Ne mislim, da je htio tražiti kakav paralelizam, jer je lokalno značenje sujeta 
posve različno. Međimurje i Dalmacija. Sinteza i idejna uzajamnost, koja bi se 
mogla nagoviještati, bila bi mršava i blijeda, osim utoliko, ukoliko im je 
zajednička patnja: borba protiv tudinskog elementa. U Međimurju najezda i 
pritisak Madžara, a u Dalmaciji nejednaka borba protiv nadmoći talijanske 
civilizacije. Izgledalo bi paradoksalno spajati onaj neznatni prostor uklipljen 
među dvije rijeke Dravu i Muru, što se zove Međimurje, s njegovim lokalnim i 
zatvorenim karakterom s kozmopolitskim i širokim značenjem Dalmacije i 
Dalmatinaca. Ipak ima neka veza makar u želji i nadi, jer i Međimurci rado 
bacaju pogled k nesjedinjenoj Kroaciji, a i Dalmatinci upiru pogled prema 
korenitoj i historijskoj građanskoj Hrvatskoj. Zajednička im je dakle tražena 
meta. Ovo je barem spoj, koji je unio pisac i koji proviruje iz pripovijedaka. 
("Romari".) 


Nije to slučajno, da je g. Vilović posegnuo za Međimurjem, jer postoji u 
njegovoj duši - po vlastitom priznanju - neizbirisivo sjećanje na taj patnički 
kraj, koji je toliko lijep, a u literaturi ostao neobrađen. Nazad nekoliko godina 
objavio je svoje Međimurje, u koje je možda i sam posumnjao, da bi mogao u 
nj pogledati kao u uspjelo djelo. Htio je tu unijeti života barem umjetničkog, 
ali se svako navijanje izjalovilo. Umjetnost je podlegla tendenciji. Iznoseći tu 
tamne, sablažnjive i zgusnute momente i još s nekim apologetskim nastupom 
u obranu neke sektaške manjine, tjerajući s takovim gnjusnim sujetom u 
beskraj, mnogo je čitalaca zapazilo, da je to tendenciozna eksaltacija neurednih 
strasti, podavanje strastima sublimnog značenja ili naprosto papirnati paket sa 
sadržajem podzemnih gradskih kloaka. Takav sadržaj dati Međimurju niti je 
bilo idejno shodno niti čitlaocima prihvatljivo, makar se lansirale vijesti o 
tobožnjem uspjehu. Sadašnje priče imaju u sebi mnogo privlačljivijeg i ljepšeg. 


1 Đuro Vilović, Hrvatski sjever ijug. Redovito izdanje Matice hrvatske, Zagreb 1930 


- 213 - 


Život je Međimurja prikazan u deset priča manje više sitnih, ali s dijalogom 
odmjerenim; većom vanjskom savršenošću. Kao da je pustio s vida sve 
minuciozne detalje pred kojima bi morao stati, trči kinematografskom brzinom 
< svršetku radnje preko zamjetljive peripetije, bacajući na sredinu momente, 
gdjekad i bez psihološke potrebe. Uopće Vilovića malo zanima okoliš, a i 
karakteri su neodređeni, dok se izričito ne izjasne, što su. No kad se izjasne, 
onda nam je lakše i osjećamo neku blizinu s licima. Fantastično ili barem 
neobično zamišljeni predgovor donosi nam genezu njegovih međimurskih 
pripovijesti. Sve su mu to pričale žene i djevojke koje znaju neobično lijepo 
pripovijedati. On to rado bilježi, jer je šteta, da propadne, kad onako toplo 
pričaju o svojim patnjama: o odlasku Međimuraca na gradnju madžarske pruge 
iubistvu njihova zemljaka o pohodu k Mariji Bistrici gdje se godišnje sastanu s 
braćom preko Drave i čavrljaju o svojim patnjama. I taj svoj pohod nemilo 
plate. Ovamo kupuju hrvatske trobojke s medaljonima, ali na povratku moraju 
za te mile relikvije pod kundacima madžarske policije u zatvor, dok ne 
zaborave na Hrvatsku. Pa što se sve događa u tamnici, teško je izreći (Dorica u 
"Romarima"). Pričaju mu o Regi, koja voli da joj oba brata poginu na bojištu, 
nego da moli madžarona Kusmaludija da se za njih zauzme. Teško joj je i 
približiti se k njemu. (Su se ne vupali.) Koliko je veselje kad mogu njihovi 
momci goniti o prevratu madžarske činovnike i t.d. Sve je to toplo izraženo i 
sugestivno priopćeno. Antagonizam između dviie rase kroz vjekove toliko se 
zaoštrio, da Medimurci drže svog Jezušeka drugim, nego je madžarski Bog. 


Tek u osam priča sažet je život Dalmatinaca, ali mnogo svojstvenije i s 
većom dozom uturivanja vlastite krvi. Niz dugu se obalu nižu dalmatinski 
gradovi kao biseri na ogrlici, a u gradovima živu žilavi, od morske soli i 
ultravioletnih zraka opaljeni Dalmatinci, koji se potucaju po čitavom svijetu. 
Neustrašivo srću po svijetu kroz oluje, orkane i elementarne nepogode 
godišnjih doba, da zasluže kruh. Kad se rashlade na umiljatom maistralu 
gledajući fosforescenciju valova, zažele se dugog puta, da donesu s otoka 
Ceylona dragulja i lepezastih školjaka. A kad ostari ta generacija, onda 
mediteranski folklor privuče srca morskih zaljubljenika, da se smire na 
vlastitom tlu i da pričaju potomstvu o svojim donkihotskim poduzećima. Tako 
se taj život pretvara u ugodnu, dugu i dugu priču. To je sadržaj njegovih priča. 


Karakteristika Vilovićeve literarne produkcije jest neko feljtonsko 
nastrojenje u dikciji, potom i u karakteriziranju lica. Esteta je feljton-roman, 
koji možda ne zaostaje za francuskim proizvodima te vrste. No kako feljtonska 
literatura ne pravi jakih utisaka, to na takova lica lako zaboravljamo. Pri čitanju 
bljesnu u neobičnom svijetlu, ali se izgube brzo. Nerijetko osjećamo kod g. 
Vilovića novinsku lakoću stila, što je plod brzog rada i vremenskog 
ograničenja, dok za karaktere treba truda i vremena, da lice dobije izvjesnu 
boju i pozadinu za naslon. Tada je istom fiksirani karakter zadržljiv i nasrtljive 

naravi. Inače g. Vilović zna u ovim pričama kapriciozno smisliti i nabaciti frazu, 
koja, rekao bih, pliva na površini kao uljena kaplja na vodi, ali karakter nije 
dobio još onoga svoga. Svi karakteri ovih priča na tome trpe, kao i u ostalim 
njegovim radovima. Tvrtko Sanja, vječni bohem, egzemplar sljepačke 
neodređenosti, savršen tip snoba gledan s početka jest kozmopolit, koji 
jednako svakome pripada. No za njeg treba oštre introspekcije, treba ga oljuštiti 
od sadrene naplave i utjecaja, i onda se istom iščahuri Hrvat-Tvrtko Sanja, koji 
voli dalmatinsku Zagoru i ljepote otoka. Prezire ljubav plesačice Elli Mannhart 
iz ljubavi prema svojoj rasnoj i čistokrvnoj zemljakinji Doni. Istu aluziju imamo 
u ovim pričama. Student Hržanić ne voli "male Mercedes", jer je Latinka i u 
eventualnom sukobu s njom kao svojom ženom dobacio bi joj, da je perfidna 
Latinka, a ona njemu, da je nedotupavi Morlak ("Mala Mercedes"). 
Tendenciozno je ovdje izmišljen pater Benedikt, koji tura samostansku 
gojenicu u život; ne bi priča izgubila, da je to propušteno. Psihološka motivacija 
dosta je labava. Dosta je jedan prezreni pogled i jedan je život gotov, a ubica 
suvereno baci komad zemlje u grob svoje žrtve. Kolikogod to bilo moguće, to 
je u danim prilikama psihološki neobrazloženo. Možda želja za efektom 
povuče g. Vilovića daleko i takovo previranje i forsiranje dovodi priču u 
neugodan položaj nemogućnosti i neuspjelosti. Kolikogod on forsirao s 
naturivanjem i sugestijom, čitatelji će ostati trijezni promatrači, svijesni, da 
ljudski životi ipak nijesu tako jeftini. Kroz čitavu ovu zbirku težišta radnja 
obično su na ženskim licima. Vilović - taj Strindbergov antipod u naziranju na 
ženu - uvijek svaljuje radnju na ženu i one su obično stožeri priče. Ne bi to 
bilo ništa, kad ne bi prelazilo u jeftinu pikanteriju i dosadnu banalnost. Da je i 
u ovim pričama - koje inače nose na sebi jak pečat pripovijedačkog talenta 
- ideja vodilja bila naslonjena na kakova zastupnika socijalnih, političkih i 
patriotskih ideja, sigurno bi uspjeh bio eklatantniji. Inače uvijek djevojke, žene, 
ljubav, faunski i satirski raspoložene u raznim varijantama po istoj šabloni, to 
postane banalno i mogao bi se naći zloban čovjek koji bi druge priče 
iskonstruirao pročitavši nekoliko njegovih. Makar on njih zaodjenuo u 
blještavilo riječi pače upadno neugodnih i drastičnih, ipak i ta artistična forma 
postane uzaludu kao i čitavi trubadursko-minnes&ngerski napjevi. S koliko 
uspjeha zna Vilović pripovijedati, vidi se iz ovih priča, samo kad nađe sebe, 
gdje je najjači. (Izbušeno kamenje"). Toplina i lagodnost njegova pričanja jako 
je privlačljiva, kako to jasno izrazuju neke njegove priče i Vilović sigurno može 
s ovom zbirkom zabilježiti neki plus u svom stvaralačkom radu kao i u 
budućem, ako se ne dadne na banalne i otrcane putove, koje je dosad prilično 
utro. 


BAJRAM ŽRTAVA 


Neznatan je hercegovački kraj, a u životu toliko mnogostruk, da još 
nije iscrpen u književnosti, jer etnografske i vjerske razlike dijele život u razne 
smjerove. Od tri Životna područja svako je načeto a nijedno dovršeno. 
Gospodin Alija Nametak htio je u zbirci novela! prikazati muslimanski živalj 
kakav se pokazuje u današnjici objektivno promatran. Često se misli da se 
njihov život da odjelito prikazati, dok se u stvari povlači paralela, jer se križa s 
drugim življem. Sivi hercegovački krš nosi na sebi različne osebine, tako da 
život nije jednostran nego pun ukrštavanja. Nametak se ograničio na 
muslimane nuzgredno zalazeći i u drugo područje. Muslimanski život novoga 
doba zaslužuje intenzivan studij, da se upozna, na kojem je stupnju 
napredovanja s obzirom na okolinu, naročito kakav iskače konzervativni život 
u novoj kulturnoj struji, kad su zatečeni u primitivnom stadiju, dok im život 
zahtijeva radikalne preinake, ako će se uzdržati pored drugih. U osam novela 
uključio je čitavu problematiku muslimanskog života današnjice sa zamjernom 
dubinom gledanja i analize života. Zapravo je naglasio glavne momente, da bi 
se u njih pogledalo, ako će se uopće na njihov život osvrtati. Jasno nazrijevamo 
piščevu namjeru gdje kroz čitavu zbirku naglasuje potrebu vlasništva zemlje 
- omiljele zemlje, oluji, suši, gromovima i elementarnim nasrtajima podvrgnute, 
ali toliko drage, da je ne bi lako zamijenili. Snažnim zamahom kontrastiranja u 
"Kmetu" dijeli građanski život od seljačkog. Razlika odskače između dva života: 
ovamo mondeni velegradanin sa frazeologijom francuskih salona XVI stoljeća 
šeta u lakiranim cipelama po uglačanom podu sobe u stilu rokokoa građene, 
dok ne potone u čipke vrativši se kasno u noć iz kazališta, a tamo siromašni 
seljak na ilovu podu potleušice pokriven oštrom strukom, da rano urani i 
prevrće krš te iz kamenih gromada izbija nasušni hljeb. Neizmjeran kontrast 
pojačan piščevom tendencijom, naturuje nam pomisao da su ova dva života 
nespojiva. No seljak je blažen kad može u neplodnom kršu izraditi kruh, a taj 
mu je patnički krš drag, "jer se u njemu rodio a pod kamen će na kraju života 
i leći"; ne bi ga zaboravio ma kud otišao, nego se vraća na nj ne htijući ga 
zamijeniti s plodnim njivama koje bez truda donose plod. Ima ovaj krš 
neodoljivih čari koji svom silom privlače. "Kmet" je snažna intonacija i 


1 Alija Nametak: Bajram žrtava. Redovno izdanje Matice hrvatske Zagreb 1931. 

velepjesan hercegovačkom kršu, ali i prolog nedopjevanoj epopeji 
muslimanskog propadanja u narednim novelama. Pred oči iskaču glasoviti 
begovi koji su negda mnogo značili, a danas vremenom pregaženi i novijim 
događanjima potureni tješe se da i za njih postoji smrt. Ubija ih osjećaj 
plemenštine jer su negda vodili ratove i ginuli za hercegovačkog ustanka, a 
sad jedan po jedan stiže u hladni grob s natpisom na bašluku po kom će ih 
potomstvo spominjati kao negdašnje. Snažno istaknuta razlika između prošlog 
isadanjeg života podaje nam priliku da zavirimo u nutrinu života koji je bijedan 
i koprcav, samo su ponosni na prošlost pa traže skoru smrt u časti plemićke 
visine. 


Znamenite porodice žive u zadnjim izdancima degeneriranih 
pojedinaca koje su rekapitulacija svih nastranosti i naslijeđenih obiteljskih 


poroka, a umiru sa stisnutom pesnicom, jer su osuđeni na tihu i polaganu 


smrt, a sad žive od napomene da su negda upravljali zemljom, sudili neovisno 
od stambulskog cara imajući na svakom koraku vlaha-podanika koji bi platio 
životom za svaku manjkavost u životu gospodara. Omer ("Njegova osuda") je 
takav tip proklinjao i žigosan od okoline, što je dopustio da vlasi nagrđuju 
prastari zakutak smatrajući se da mogu ponosno metnuti poklopac na mrtvački 
sanduk iživljenih begovskih potomaka. Zadužen do vrata moli pomoć od 
Nikole Đurića, ali ovaj dira u najosjetljiviji zakutak gdje su mu usredotočene 
zadnje želje i Omer voli izgorjeti s kulom ne smijući dignuti ruku na nekad 
zumbano "vlaško uho", da ne bude proklet od potomstva. Niz ovakovih slika 
reda do na kraj u Hamidu ("Napast") koji je potrošio očevinu i stečevinu i opet 
u ponosnom Hamidu ("Hamidova kavana") nad čijim je raskošnim imanjem 
davno telal vikao, a sad je sretan ako može prodati kavu, u Nedreti i bratu joj 
koji na račun tijela odavši se bludu zarađuje hljeb ("Izvan okvira"). Novela 
"Krik" izdvaja se, no i tu se hoće nemoguće spasti Fatiminom udajom. Ali i ona 
umire najprije uz fatalističku predanost a onda prkosni bunt stare Zulejke koja 
se buni protiv Alaha - dakako u stilu islamskog vjerskog naziranja i stvarne 
relacije robova-ljudi prema Alahu što joj je uzeo kćerku - oko koje nije imao 
muke, dok se najposlije ne pomiri sa sudbinom. Čudno je mijenjanje duševnog 
raspoloženja Zulejkina, osim da je shvatimo u potpunoj histeričnoj narušenosti 
živaca koja utječe na promjenjivost volje. 


Najznačajnija novela "Izvan okvira", siže još dalje u život. Sam naslov 
upozorava na neobičan tok događaja - izvan običnih granica. Muslimanski je 
život konzervativan, zatvoren u okviru, a sad se pokušava izići na šire, stupiti 
u tok suvremenosti. Izlazak znači posvemašnji prekid s prijašnjim. Hans, agent 
tvrtke "Ferruma" i Hasna, dva su nasuprotna svijeta, a inkompatibilnost se 
pokazuje nakon eksperimenta. "Haremska ruža" hoće da proširi svoj krug 
gledanja, jer je sada simbol zaokvirenog i okamenjenog grada (Mostara) - koji 
je zatvoren brdima, a kroza nj navire u divljem bijesu Neretva i u trajnom šumu 

podlokava pećine - život njene zaokvirenosti i sputanosti, zato mora bježati 
na širi zrak, na more. Duboko i određeno riječno korito sjeća je na njenu 
ograničenost i užljebljenost u korito na oči nevažnih spona vjerskih i 
patriotskih, pa kad hoće iskočiti iz običnog tijeka, zna za svoju intransigentnost 
jerje vezana, ali se nada sreći koja će joj nakon uspjeha umiriti savjest. Pozdrav 
sa starim domom i životom nije srdačan nego tjeskoban s pritajenim strahom o 
neuspjehu pokušaja, jer je prekinula sa svim i uskočila u novi život. Uvjerivši 
se da je nepotreban privjesak i suvišna prtljaga Hansu, vraća se na stari život, 
hoće da ostane u starom koritu. Ne znam da li je u duševnoj borbi jači patriotski 
ili religijski momenat, a po svoj prilici da je ovo neuspjeli pokušaj Hasnin da 
raskrsti sa životom jedne muslimanke u svim životnim komponentama. 
Tragičan pokušaj u ovom slučaju, apstrahirajući od nemoguće ženidbe, jer je 
pregažena novim vremenom a u pokušaju izbačena izvan okvira - deplasirana. 
Na isti je način čini se izvan okvira i njen brat koji se ponosi svojim 
hohštaplerstvom, premda je uvjeren da je kao takav kod kuće nemoguć. 
Nemogućnost pristojnog izlaza iz starog života zasvjedočena je smrću jednog 
člana iz okoline, upravo pri pokušaju izlaska ("Cvijet u vazi"). 


Jako apostrofiranje zemlje na početku opet iskrsava, jer pisac vidi 
narodno propadanje radi neimaštine zemlje, a bonovi "bolovi" ne mogu 
nadomjestiti rodne njive. Nezahvalni su položaji, ako nema stalne zemlje, zato 
Ibrahim blaženo kliče: "Da, zemlja. Zemlja. Osjeća se veličina ove riječi, ali 
smo zaboravili njezin veliki sadržaj, što je prošlo više vremena, otkako smo je 
ostavili i pošli živjeti drugim životom". Papiri su voda u vazi koja te, kao što 
cvijet, osvježuje dva dana, drži na životu dok ti kameni grad ne bude grob. 
Ima li pomoći? Ništa i nikamo! Kao kornjača izvrnuta na leda od koje do 
nekoliko dana nađemo samo koštani oklop, odgovara aforistički pisac. Naslov 
knjige znači žrtvu i umiranje, a "Cvijet u vazi" život od nekoliko dana. U oba 
slučaja postaju žrtve vremena. S pravom je odabran naslov, onakav, jer će sve 
postati žrtvom, jedni dragovoljno a drugi silom prilika, a žrtve pojedinaca ostale 
su uzaludne radi nerazumijevanja okoline. 


Zalazeći gosp. Nametak u život svojih likova nije mu se podala prilika 
da prikaže u podugim novelama razvojni život porodice, nego se morao 
ograničiti na dani čas oštro karakterizirajući ličnosti, pa ma kako se one činile 
trenutačne i u statičnom stanju, po svom su zamašaju utjelovile u sebi život 
jedne epohe. Nije išao dalje od konstatacije, ali mu je uspjelo opipati bilo 
suvremenosti. Lapidarnim stilom i izgrađenim rečenicama zaobljuje radnju, a 
svaka riječ bukti, sočna je i sadržajna. Na nekim mjestima misli su zaodjenute 
u formu zagonetke, pa ih lako zadržavamo. Gdje bi se činila karakterizacija 
nedovoljna, tu je na vidljiv način iznesena ličnost u pokretima prema vani, 
tako da radnjom ravnaju vanjski uslovi, a psihologijska je pozadina uvjetovana 
u daljem nastupanju socijalnim položajem. To se zapaža u noveli "Cvijet u 

vazi", gdje bi rekao da će umjetnost podleći didaktici, doktrinarstvu i tendenciji, 
ali se sve doima kao prirodno i moguće. Iz toga se razabire da je sposoban za 
razvijanje viših radnja i portretiranje izrazitijih ličnosti. Majstorski izlaže 
duševnu borbu Omera i Hasne, stavljajući pred oči samo jedan momenat koji 
dovoljno opravdava preokrete u radnji i ličnostima. Znak da je prebrodio 
poteškoće sitne novele, pruža nam "Njegova osuda" gdje su u današnjicu 
projicirani prošli događaji i sjajna tradicija, pa elektriziraju makar i slabe 
potomke koji moraju misliti o budućnosti i uspomeni kod potomstva. Valja 
spomenuti da se ovom zbirkom Nametak afirmirao kao dobar novelist te uza 
didaktično navijanje sačuvao ljepotu, lakoću i svježinu novele. 


Ima ova zbirka i kulturno-historijsku važnost u povijesti muslimanskih 
i nemuslimanskih literata koji su proučavali njihov život. Treščec je zapazio u 
srazu istočne i zapadne kulture nazadak muslimana. Osman-Aziz (Osman 
Hadžić i Ivan Milićević) jasno su upozorili na nedostatke i ljekove, a g. Nametak 
oštro podvlači propadanje, a da ne ostane hladna konstatacija, destruktivnost 
i negativna kritika života, naglasuje problem zemlje ne zaboravljajući svijetle 
kutove života. Ovi stoje nasuprot idiličarima, romanticima i pjesnicima 
muslimanskog orijentalnog karaktera života i šarolikog folklora Ć. Ćatiću, 
modernima pa i Š. Sarajliću. 


DOBRI BOŠNJANI 


Nakon šest godina razmaka Nametak izdaje drugu zbirku novela Dobri 
Bošnjani ! Napisao sam namjerno novela, premda je pisac u podnaslovu zbirke 
stavio: crtice, pripovijesti, novele, a kod prijašnje zbirke Bajram žrtava stavio 
je novele. Teško je pogoditi prema kojem je kriteriju tako radio, jer u prvoj 
zbirci ima osam novela na osamdeset stranica, a u sadašnjoj četrnaest crtica, 
pripovijesti i novela na devedeset i dvije stranice. Očito opseg nije mnogo 
odlučivao kod imenovanja, premda je u prvoj zbirci dao stvari duljega daha. 
Opseg uopće nije toliko važan za razgraničavanje pojedinih vrsta, koliko je 
odlučna sama koncepcija, kompoziciona zamisao i početna intonacija pri 
izrađivanju umjetničkog djela. Zapravo ovi momenti uvjetuju širinu i opseg 
radnje, koji se može postići i na druge, premda manje umjetničke metode. 
Ovo spominjem samo zato, što se u novije vrijeme granica među 
pripovjedačkim vrstama prilično zamrsila. Imena su sigurno stvar običaja i ne 
mogu biti bitni uvjeti za valjanost književnog produkta, ali ona barem prema 
običaju imaju neko dublje značenje i opravdanje i ne bi bilo loše, kad bi se 
književnici toga držali. Ovo je općenita pojava kod današnjih pripovjedača i 
trebalo je na nju upozoriti. Glavno je dakako uspjeh, odnosno umjetnička 
obrada, a imena su sporedna stvar, jer se u prvom redu pita, da li je nešto 
uspjelo, a stvar može ostati bez etikete - bezimena. Pisac je već davno zacrtao 
granice svoje tematike, koje su prilično široke i daju mogućnost mnogim 
novinama i iznenađenjima, jer ima u tom omeđenom prostoru još nedirnutih 
mjesta. Bosna i Hercegovina s muslimanskim stanovništvom i brojnim 
problemima prošlosti i sadašnjosti zaista je široko polje rada za umjetnika. U 
prvoj zbirci prevladao je jedan naročito žalostan momenat u povijesti 
muslimanskog stanovništva, to jest propadanje življa radi izgubljenog zemljišta, 
nesnalaženje u novijim društvenim pokretima i rezignirano čekanje smrti. To 
su sve žrtve, i to krvave žrtve još krvavijeg i nepravednijeg vremena. To je 
najglavniji problem uopće muslimanske Bosne, koji može poprimiti u 
umjetničkoj obradi neobično brojne nijanse. Dobri Bošnjani donose takoder 
dio gornje problematike, ali unatoč imenu, većina je tema ograničena na 


1 Alija Nametak, Dobri Bošnjani. Redovno izdanje Matice hrvatske, Zagreb 1937. 

Hercegovinu. U ovoj zbirci pisac je šarolikiji i svestraniji u zahvatanju 
hercegovačkih pitanja, koja su podjednako važna za čitavo stanovništvo kraja. 
Opet je nabačen problem zemlje i propadanja, zatim pitanje hercegovačkog 
duhana i neki specijalni običaji kraja. Pripovijetka "Dobri Bošnjanin" i "Susret" 
diraju tragikom uspomene na negdašnje bogatstvo, čast i sadašnje životarenje 
od nevrijednih obligacija, koje su primili za oduzetu zemlju, dok obijesni 
kmetovi okolo pjevaju: "Prometle se šljive u rogače, a Behrami-age u kopače". 
Veli-beg još čuva ferman-darovnicu zemalja, a Duranići već prodaju stare 
listine, sultanske fermane i vezirske bujruldije, a počele su prodavati i osobno 
poštenje. "Pola konjske sile" i "Ljudi iz krša" pružaju kao na dlanu odlomke 
hercegovačkog života u duhanu. Duhanska vaga, toliko popularna, nije ni 
ovdje u svojoj biti zahvaćena, ali daje dobar odsjev njene važnosti u duši Mehe 
Volodera. Lik je čovječanski iskren, neosvjetljiv u nesrećama i suzdržljiv u 
osudivanju drugoga. Iskrena ispovijest o mukama o duhanu uzbuđuje 
neposrednošću izražaja: duhan njeguje čovjek devet mjeseci kao majka dijete 
u utrobi i seljak poput majke sa strahom i veseljem očekuje vagu - porođaj. K 
ovome još motiv u "Ljudi iz krša", gdje hercegovački "šverceri" pronose duhan 
u druge krajeve uz opasnost života, djeluje kao najuvjerljivija socijalna kritika, 
koja elementarnom snagom sili na razmišljanje. Jednako je uvjerljiva 
"Preporuka" kao i "Božja ptičica", koja razotkriva svu bijedu i beznačajnost 
administrativnog tijela poslije rata, kad činovnik biva izbačen iz službe pa i iz 
života jednostavno za to, što ima svoje mišljenje, a to je mišljenje protivno 
mišljenju njegova starješine. Lijepo je zahvaćen običaj momaka u nadmetanju 
bacanja kamena s ramena. Uostalom svaki detalj u Nametkovim 
pripovijetkama nesumnjiv je dokumenat onoga kraja, iz kojega je uzet. 
Snimljen je život u svoj golotinji i ljepoti, a psihologija čovjeka upravo je tipična 
oznaka tamošnjih seljaka - naročito muslimana. Psihološka reakcija uhvaćena 
je u vjernoj primitivnosti, gdje lica stvaraju odluke pod pritiskom nagona. 
Derviš-agina odluka o ženidbi ne pada nakon ozbiljnog razmišljanja o važnom 
životnom koraku, nego u navali strasti pri gledanju kmetice ("San čovjeka 
Božjega"). Jednako u "Začaranom ogledalu" Sekana se pred hodžom odriče 
Vlaha, ali čim ugleda njegovu sliku, strast se ponovno raspiruje. Kad je zaigralo 
kolo muslimanskih momaka, odjednom se odlučuje na udaju s jednim od njih. 
Tu ne odlučuje razum nego časovito nagonsko naviranje. Ovaj je motiv u 
osnovi sličan s onim u nekim licima Ive Andrića ("Đerzelez Alija"), samo je 
manje brutalan. Uza sve nastranosti, ipak su svi dobri Bošnjani, jer plemenito 
srce nigdje ne zataji. Pače i suludi Hajrudin ("Dobri Bošnjanin") ima srce puno 
suosjećanja za ljudstvo i njegovu bijedu. Napokon čovjek-životinja Mujo 
("Ispod planinskih vrhova"), koji je u naletu strasti izgrizao i usmrtio Merku, 
nije moralno odgovoran, jer zapravo nema razumskog rasuđivanja. Ova je 
priča veoma karakteristična s umjetničkog stajališta za piščevo uspjelo 
rješavanje teškoga motiva. U svim drugim novelama vidimo ljude, a ovdje je 

zašao pod kožu i u krv abnormalnog tipa iz najzabitnijega kraja. Mujo je 
čovjek-životinja, kako to misli okolina, koja mu ne zna za podrijetlo. Jezovita i 
nevjerojatna priča kakva se susreće u romans terrifiants ipak je istinita. Vanjski 
romantički plašt krije najprisniju zbilju. Okolina ne može protumačiti Mujino 
divljaštvo nego s pomoću priče o njegovu medvjedem podrijetlu. Sudac 
istražitelj nakon ispripovijedane bajke kaže: "Kakva je to legenda i kako svijet 
može u nju vjerovati? Gdje bi to moglo biti? Medvjed i žena. Njihovo dijete. Pa 
to je kraj gdje niče bajka". Isti sudac našao je odgovor strašnoj zagonetci u 
riječima koje mu autor malo kasnije stavlja u usta ". . . sad je kraj kolovoza, a 
mi ovdje ukraj vatre, dok bi dolje rastvarali prozore i teško bi zaspali u toplim 
krevetima". Drugim riječima: u ovom divljem kraju sve je moguće i prirodno, 
kao što je prirodno, da je ovdje hladno, a dolje toplo. Pisac i nije dalje govorio 
o Muji; jedino je sudac iz Mujina izgrizanja i kidanja lanca mogao zaključiti, da 
se doista radi o čovjeku-životinji. 


U vezi sa spomenutim nazivima: crtica, pripovijest, novela, treba 
spomenuti Nametkovo okolišanje i nabacivanje teme, koja bi se mogla razviti 
u romansku širinu. Nekolicina lica vezano je s pričama iz prijašnje zbirke 
novela, a dvije-tri crtice današnje zbirke imaju ista lica. Umjetniku su se zasjekla 
u pamet neka naročita lica, vidio je njihove mnoge strane, tako da bi se mogla 
razviti dulja novela (na pr. obitelj Duranića, Hans i Hasnija), ali autor očito 
zazire od jače povezane cjeline i razbija udes nekih lica u više pripovijesti i 
slika. Bez sumnje bi vezivanje više slika zahtijevalo jače psihologijsko 
produbljivanje i vještiju tehničku rutinu, ali se čini, da je to moguće talentu, 
kakav je Alija Nametak. Ovakvo vraćanje istih lica, u više crtica, daje izgled 
ponavljanja, premda su pojedinačni momenti iz života lica umjetnički reljefniji. 
Tu je možda razlog autorovu kolebanju u nazivima, jer su sve priče kratka 
daha, ali u duhu povezane istim licima daju privid podulje novele, a 
potencijalno je zamislio i roman. Teško je reći, što bi se imalo preporučiti piscu: 
ili ostajanje na ovakvim odijeljenim slikama ili skupljanje svih slika o jednom 
licu u povezanu cjelinu. Sigurno je jedino to, da bismo u drugom slučaju imali 
trajniji dojam, jedan bi nam primjerak dao sudbinu mnogih lica i duljeg 
vremenskog razdoblja. Uostalom nije isključeno, da se u gornjim nepovezanim 
slikama o istom licu ne krije autorova čežna za širom novelističkom ili 
romanskom koncepcijom, a dosadašnji su radovi samo pokušaji, ogledanje 
snage i jednostavna predradnja. 


Kako god bilo u budućnosti, ono što imamo pred sobom predstavlja 
vjeran, živ i dokumentaran isječak iz hercegovačkog muslimanskog života. 
Opsegom sujeta ova je zbirka bogatija a izražajno sredstvo primjereno licima i 
okolnostima. U nekim novelama osjećamo organski spoj okolnosti i lica s 
umjetničkim kreativnim sposobnostima. Pisac se izgubio tako reći, i gledamo 
radnju i lica u svom prirodnom toku, onako kako ih život daje a ne pisac 

reproducira ("Pola konjske sile", "Umetaljka"). To i jest vrhunac umjetničkih 
nastojanja oko formiranja života, inače ako bi navlačio život na svoj jednostran 
i monoton način doživljaja, upropastio bi i doživljaj i umjetninu. Lično 
zahvatanje zbilje, ili prepuštanje njoj daje osnovni ključ k uspjelom 
stvaralačkom djelu. U prvom slučaju često umjetnik zapada u neuvjerljivost, 
umjetnina se intelektualizira kao kod Nametka u crtici "S puta" a u drugom 
slučaju život ne dode dovoljno u područje umjetničkog doživljaja te ostaje 
doduše realna, ali mrtva kopija života. U spoju obaju elemenata nastaje istinska, 
živa i uvjerljiva umjetnina. Alija Nametak u većini slučajeva i gotovo uvijek 
našao je pravi put. Onaj, koji pozna hercegovački kraj, prepoznat će u 
njegovim radovima dio života i nesretnim sticajem prilika okamenjenu sudbinu 
tamošnjih ljudi. 


NOVE KNJIGE NAMETKOVIH 
PRIPOVJEDAKA 


Zbirkama pripovjesti Bajram žrtava i Dobri Bošnjani, Nametak je zauzeo 
časno mjesto u suvremenoj hrvatskoj književnosti. Knjigom pripovjedaka Za 
obraz, kojoj je Nametak dodao podnaslov "Novele i legende", pisac nastavlja 
svoje pripovijedanje u duhu prijašnjih svojih radova. Nametak se gotovo ne 
može udaljiti od kruga dosadašnjih svojih doživljavanja muslimanskoga svijeta 
iz posljednjih desetljeća i iz sadašnjice. Spontano vežemo njegovo ime uz 
starije obrađivače muslimanskoga života: Osmana-Aziza, Malabdića i druge. 
Mora se odmah napomenuti, da je umjetnički rad Alije Nametka nadmašio 
stvaranje njegovih predšastnika na istom području i sadržajem i pjesničkom 
obradbom. Nametak je, istina, iznio gotovo iste probleme kao i njegovi 
predšastnici: pripovijeda sitne zgode iz muslimanskoga života u sukobu s 
modernim kulturnim tekovinama, nesnalaženje u životu, ali je to nešto sasma 
drugčije nego kod starijih pisaca. Kod Nametka nema izrazite tendencije, da 
žalosnim pojavama pronađe uzrok ili lijek. On jednostavno iznosi činjenice. 
Svatko će lako zaključiti, što treba učiniti, da se nevoljama doskoči. Tim je 
Nametak izbjegao pogrešku svojih književnih drugova, kojima je želja za 
liječenjem društvenih rana umanjila umjetničku dojmljivost njihovih 
pripovijedaka. Nametak je umjetnik, koji oštro zapaža, vjerno bilježi događaje, 
a uz to znade sačuvati mjeru i umjetnički ostati na visini. 


Knjiga novela Za obraz po osnovnim crtama ne odmiče se od ostalih 
Nametkovih radova. Ovdje je proširio istu građu na nekoliko daljnih primjeraka 
u njegovoj običnoj slikovnici tipova. Od toga treba izuzeti nekoliko novela, 
koje se doimaju kao nešto novo, ali umjetnički nisu na visini ostalih 
pripovijedaka u ovoj zbirci. Novela Za obraz, prema kojoj je naslovljena čitanja 
knjiga, uzeta je iz posljednjih dana borbe hrvatskoga naroda u Hercegovini s 
neprijateljima svoje države. Događaj je sasvim svjež, skinut s usta glavnoga 
junaka Bećira Djulimana, jedinog preživjelog člana svoje obitelji, koji je ubio 
vlastitu kćer Ajku, samo da živa ne bi dopanula u ruke odmetnicima, koji bi je 


Alija Nametak: "Za obraz". Redovno izdanje o stotoj godišnjici Matice hrvatske, 
Zagreb 1942. 

obeščastili. Nametak kao i uvijek znade majstorski predmet zahvatiti, ali u 
ovom slučaju dohvatio se previše žive grade, pa ne možemo reći, da je novela 
umjetničkim osebinama ravna najboljim Nametkovim pripovjedkama. Novela 
Še A-Jujo doista je legenda, glatko ispripovijedana, ali nema naročitih značajka. 
Razumljivo je, kad se znade, da je to pripovijedanje pripovijedanja starih 
muslimanskih korjenika, a ne proživljeno i vlastitim očima videno. Tim 
radovima približava se novela //mi-Sijasi, dok je pripovijest Behar pod jesen 
zgodno ispričana dosjetka. 


Navedene pripovijesti zaostaju za drugima. U novelama Kiša, Na pruzi, 
Inoča, Cjepar, Bojička Nametak je bliži svojim prijašnjim radovima, bliži sam 
sebi, iskreniji i neposredniji. U motivima iz muslimanskoga života susretamo 
se redovno sa sukobima tragične naravi. To treba podrobnije proučiti, pa će 
se vidjeti, kako u događajima iz muslimanskoga života leži na ljudima neka zla 
sudbina i ova ne da, da ljudi pod njenim udarom budu sretni. Nekad su sukobi 
takve prirode, da bi se lako dalo izbjeći nesreći, a osobe nekako svjesno ne 
ostaju na rubu propasti, e bi njihova žalost bila potpuna. Tragičnim pojavama 
dalo bi se u mnogo slučajeva pomoći. Zar ne dobivamo dojam iz narodne 
pjesme o Hasanaginici, da bi se nesporazum žene s Hasanagom mogao 
izravnati veoma lako, da nije neke sudbine, koja uporno odalečuje muža od 
njegove drage? Tako je iu Nemetkovoj priči Na pruzi. Nesretna Bahrija u svojoj 
neimaštini dosta je žalosna pojava, ali njena bol ne bi bila cjelovita, da još ne 
upane u šake pohotnoga čuvara pruge i zajedno s čitavim svojim blagom - s 
jednom kravicom ne nađe smrt pod kotačima željeznice. Tamna je ova priča i 
Nametak je unio u nju sve zlosretne zvukove, koji prate sudbinu dvoje inače 
nepoznatih bića do uništenja. Tragična je također pojava Subhrije u noveli 
Inoča. Ona je nesretnim slučajem postala ženom Fejze, koji je od nje mnogo 
mladi. Kad je ostala nerotkinjom, mučke je podnosila predbacivanja. Fejzo se 
je okretao za drugim ženama, a Subhrija je to teško osjećala. Ipak je shvatila, 
da je Fejzo pošao za tuđim ženama i odao se piću samo zbog toga, što ona nije 
dostajala njegovoj muškosti. Bilo bi razumljivo, da su se supružnici mirno 
rastali, ali Subhrijina Žrtva ne bi bila potpuna, kad ne bi ona sama svome mužu 
tražila drugu ženu: "Nek si ti sav njezin, a moj makar malko, malacno. Makar 
samo kadkad..." To je izazvalo sažaljenje kod Fejze i pade ženi u zagrljaj. 
Jednako je žalosna povijest Ajiše Bojićke. Nametak je ispripovijedao sukob 
između nerazumne ljubavi i vjernosti. Negdašnji bećar i lola Mušan Bojo 
zavolio je Ajišu i uzeo ju za ženu. Nemajući od srca poroda došlo je među 
njima zbog toga do nesuglasica. Kad se je dokazalo, da je tomu kriv Bojo 
- odnosno njegova raskalašena mladost, Bojo se odaje piću. Još više je bio 
ožalošćen, kad se je Ajiša nenadano osjetila majkom. Bojo je bio uvjeren, da 
on nije uzročnik tomu, pa muči Ajišu zbog tobožnje nevjernosti. Ajiša je ipak 
dokazala svoju nevinost, Uzaman, Boju je piće spremilo na drugi svijet, ali je 

Ajiša ostala vjerna Boji preko groba. Nije se preudala, jer je to bila Bojina želja 
Na koncu je i poludjela od utvaranja, da će joj se Bojo opet povratiti. 


Ovakve slike reda Alija Nametak u svojim novelama. Sudbina, teška 
sudbina lebdi nad njegovim junacima. Doima se njegovo pripovijedanje, jer 
Nametak znade sugestivno iznositi suštinu događaja. Rekoh sugestivno, jer 
doista on ne priča mnogo, niti troši riječi na nebitne događaje. Škrt je u izrazu 
ine voli svaku riječ izreći do kraja. Redovno prepušta čitatelju, da o događajima 
razmišlja. U tom je razlika između njega i starijih pripovijedača, koji su opisivali 
slične predmete. A Nametkov izraz? Taj pisac znade pravo značenje riječi. U 
nekoliko izraza skuplja množinu misli i slika. Majstorski povezuje različne 
ogranke radnje. Na prvi pogled moglo bi se reći, da Nametak ugodno priča na 
način slabijih pisaca, ali više nego to: Nametak svojim izrazom kleše i stvara. 
On je među prvim našim majstorima izraza, samo je mnogima nepristupačan 
zbog čestih turcizama. S te strane je šteta za Nametka, jer bi inače imao više 
poštivalaca. On je dokazao i ovom knjigom, da je među prvim našim piscima 
sitnih pripovijesti. Sudeći prema načinu njegova pričanja i značajkama izraza 
ostat će njegovo polje rada crtica i pripovijest kraćega sadržaja. Na tom 
području postigao je do sada zamjerne uspjehe i dao bogat prilog hrvatskoj 
pripovjedalačkoj umjetnosti. 


IVAN SOFTA - DANI JADA I GLADA 


Hercegovina je u ovogodišnjim izdanjima Matice hrvatske zastupana 
sa dva pisca, i o objema knjigama dan je isključivo njihov kraj bez bojazni, da 
bi jedan drugome "oduzeo" gradu, jer se Nametak ograničio na muslimanski 
svijet, a Ivan Softa ima pred očima mali komadić zemlje, gdje je rođen. Nakon 
romana Na cesti daje zbirku pripovijesti ', koje se sadržinom sasvim razlikuju 
od romana, premda je problem ljudske bijede na dnu obadviju knjiga. Dvije 
različne teme oživljene su istim unutrašnjim duhom. U romanu Na cesti 
prikazao je zlu sudbinu nezaposlenog radnika, a u ovoj zbirci u maloj slici 
svojega sela tešku sudbinu Hercegovine za vrijeme gladnih ratnih godina. Po 
tome se vidi, da najradije uzima za predmet bijedu. Nezaposleni radnik željan 
rada prisilno izlazi na cestu, da postane skitnica i prosjak, a stid ga je, da u 
dvadesetoj godini obija tuđe pragove. Junak romana Na cesti Sumnjivi to dobro 
osjeća kao i njegova nesuđena vjerenica Caca, koju je poveo sa sobom samo 
radi sućuti. Pisac nam je otvorio vrata, da zavirimo u sve zakutke 
besposleničkog života: pješačenje gladnih i besposlenih, učenje krađi, 
nagonski porivi, društvo propalih žena, vašar ljudi i djevojaka, razorenje 
obiteljske sreće i napokon duševne razvaline kao posljedica materijalne 
oskudice. Jezoviti prizori, gdje se živi većinom vegetativnim životom. Ipak nije 
sasvim tako. Roman je duboko čovječanski, ako se pogleda malo iza pisanih 
redaka. Ima doduše otvorene bune protiv moralnih zakona, ali je važan čas, u 
kom je došlo do toga. Iza svih prestupaka stoji čovjek, koji se časovito 
zaboravio. Ima među skitnicama lijenih i badavadžija, ali ih je junak romana 
isključio iz društva prisilnih skitnica: ... "skitnice ne treba nazivati siromasima, 
to su degenerirani ljudi" (str. 126). Može li se ipak naći opravdanje za riječi 
Cacine: "... ako neko hoće, da mi da pravila za život i da mi prigovara i pljuje 
na mene, što ne živim po njima, onda mi mora dati i mogućnosti, da živim u 
granicama tih pravila. Tko ima pravo od mene tražiti, da živim po nekakovim 
zakonima? Izbacili su me na cestu, u pustinju života, gdje izgledam isto, kao 
da bi bacila jagnje u pustinju života i tražila od njega, da sačuva svoju krv". Isto 
je tako tragična ljubav oca prema djetetu, što ga iz nepažnje i ljubavi ugušuje, 
da se ne muči kao on. Pismo radnika samoubice najčovječniji je dokumenat 


1 Ivan Softa: Dani jada i glada. Redovno izdanje Matice hrvatske, Zagreb 1937. 

ljudstva, koje živi u tim bezimenim bićima. U današnjem je društvu tako, jedan 
dolazi do bogatstva preko lešine drugoga, a on to ne će učiniti, jer tim ubija 
čovjeka u sebi; ... "Želio sam raditi i živjeti s onim, što se zove pošten život, ali 
ljudi ... ah ti ljudi - ja ljubim čovjeka". Ovo je najžešći protest ali bez banalnih 
tirada današnjih "socijalnih" pisaca protiv nepravde i prignječene ljudske časti. 
U časovima sabranijeg života svaki snuje, da postane čovjek i da okolna bića 
postanu ljudi. "Mora doći vrijeme, kad će zemljom zagospodariti Čovjek". I 
Sumnjivi nakon neuspjeha, da nađe rad, kreće ponovno na cestu sjećajući se 
nekoga starca-prosjaka, kojemu je bila najviša čast, kad ga je netko nazvao 
čovjekom. Poniženi i obespravljeni, koje ne računaju među ljude, na ovaj način 
dozivaju u pamet novčarima pojam čovječnosti i to je strahoviti ujed za njih, 
jer u stvari samo izopćeni znaju značenje toga, kada žeđaju i gladuju pravde, 
građanskog i ljudskog dostojanstva. 


I. 


Slična misao prožimlje sve priče ove zbirke. Ratne strahote osim 
tjelesnih nedaća opustošiše dušu primitivnog sela u Hercegovini. Ako se u 
današnjoj književnosti provlači kroz sve radove umjetnika tragična bol za 
ukradenom mladošću - kako je to lijepo zapazio u jednom predavanju gosp. 
Maraković - u ovoj se knjizi osjeća, kako je rat opustošio intimno seljačko 
ognjište, ugasio vatru međusobne ljubavi, rastavio ženu i djecu od muža, 
pokolebao čvrsti ženidbeni vez i povrh toga pritisnuo sve "valjkom gladi". 
Marko Juričin ("Noć užasa") povratio se kući, a tamo nema ni žene ni djece. 
Boluje od padavice, koju mu zadade užas rata. Bol je povećana slutnjom, 
kakova će biti djeca, kojih se "duševni život rada u mračnim danima bezumlja, 
a duševna im je hrana strah, zbunjenost i strašni prizori glada". U tom pogledu 
najsugestivnija je i ujedno najbolja pripovijetka "Na razrovanom ognjištu". Isti 
Marko na povratku kući doznao je, da su djeca s majkom otišla u Slavoniju. 
Trava prekrila dvorište, a u kući miševi gospodare. "Naložio je vatru, neka se 
ognjište zagrije, neka ta gamad zna, da je došao gospodar-čovjek". Nadolazi 
padavica i susjede ga mole, da dođe k njima. On odbija želeći umrijeti na svom 
ognjištu, i susjede ga redom njeguju. Čuo je mnogo o pokvarenosti Slavonije i 
boji se za ženinu vjernost. Kad mu je žena došla iz Slavonije, potjera je od 
kuće, a malo kasnije i sam nesretno umire. Oslabljene su i rodbinske veze 
(braća Ivan i Miše), a djeca zbog glada boluju od "nepoznate" bolesti. Strahote 
rata prema pričanju nadošlih vojnika gone žene u ludilo. Koliko opet moralne 
visine u djeteta, koje je u nuždi pojelo nekoliko kašika zelja kod susjede. 
Sramotni žig kradljivca i savjest izgrizaju ga, premda je za to i uslugu učinio. 
Borba za život ukrutila je srca inače darežljivih seljaka. Glad za novcem ubila 
je u Ivanu Zadružiću bratovsku ljubav, koji i poludi radi novčane knjižice sa 
sumnjom, da ju je žena odnijela, a stvarno je propala radi njegova duševnog 
poremećenja. "Ubio ga bol prevarenog života". Pisac se dotaknuo i drugih 

pitanja tadašnje Hercegovine: spasavanje djece u Slavoniju, vojni bjegunci. 
bitka momaka na dernecima. Posljednjoj žalosnoj pojavi daje i razloge: ... "ta: 
mržnja nije bila rođena u proždrljivosti, već bijes primitivca obijesnog i pijanog 
od mladosti i života" ... Ipak je malo pretjerano, da njihov bijes ide i do palenja 
i uništavanja protivničkih kuća. "Dolazak mira" pokazuje, kako je rat mnoge 
učinio čangrizivim, a s dolaskom mira sve se zaboravlja. Miše se povratio, ali 
ne može raditi. U duši mu je praznina s instinktom rušenja, stoga razara zid iu 
tom nalazi veselje. Obezumljena mu se okolina čudi. Zaključna pripovijetka 
"Sloboda" žalosni je finale još žalosnije budućnosti. Miše ode na Lišticu, da 
vidi što se tamo događa. Metež i pljačkanje. Pronese se glas, da dolazi vojska, 
a svjetina više ne će vojske. Nastade strka i pucnjava. "Miše osjeti udarac u 
prsa, grčevito stegnu ranu i skupi se u prašinu na cesti. Dolazi vojska! Vojska!!! 
Čija vojska, kakva vojska?! Srpska!" Bio je zadnji hropac krvavih ratnih godina 
iujedno preludij krvavije budućnosti. Mišina je žrtva stravični simbol narodnih 
žrtava budućnosti. 


Namjerno sam se zadržao dulje na Softinu romanu. Razlog je tome način 
umjetničke obrade, koji je upadno sličan s ovim u zbirci pripovijedaka. Tim se 
ne umanjuje vrijednost nego ustanovljuje činjenica identične unutrašnje 
problematike u vanjskim različnim predmetima. U oba slučaja radnju pokreće 
pitanje ljudske bijede i uništavanja čovještva mržnjom vremena. 


S čisto umjetničkog gledišta roman zaostaje za ovom zbirkom naročito 
u izražaju. Ovdje je bogatiji, riječ je umjesnija i točnije pogađa misao lica, a 
prije je više izraz vanjskoga pokreta tijela. Ipak to ima opravdanje. Zašto u 
romanu nema izrazitog stila lica, nego su im reakcije identične i monotone? 
Čim se opravdava manjak zalaženja u intimno biće i ostaje se na vanjskom 
šablonskom opisu? Razlog je u duševnoj strukturi samih lica. Bezlična i 
bezimena legija nezaposlenih iscrpljuje duhovni svoj sadržaj površinskim 
gestama, koje su otprilike slične kod svih ljudi. Tu nema izrađenih i izgrađenih 
karaktera. Kad bi Softa izdjelavao zaoštrene i odjelite ličnosti, zapao bi u lažni 
patos, a umjetnički mu instinkt to nije dopustio. Dao je zajednicu ljudi, kojima 
je karakter nasilno izjednačen i ličnost ne izbija na površini. Nije slučajan njihov 
odgovor: "Po tom smo rodbina, jer nam je podjednaka sudbina". Sasvim je 
umjetnički postupak pomanjkanje ličnih i porodičnih imena. Imena su 
nadjenuta po vanjskim oznakama Sumnjivi, Desna strana, Kost, Bezkošulja 
itd. Imaju i svoj šatrovački jezik: tamburaš (žandari), murija (zatvor), meter 
(mjesec dana), koržica (godina). 


Satrvena i ujednačena lica bijedom rata nijesu ni ovdje dovoljno 
nijansirana. Susrećemo zasebne obitelji i lica, ali među njima nema porodičnog 
imena, kojega bi sudbina dobila zamašaj male epopeje. Ipak ovdje ima više 
lične zasebnosti nego u romanu, premda u nekim pripovijetkama nedostaje 

oštro zasječena linija te svaki dio priče izgleda podjednako važan. Osjeća se 
manjak središnje osi, oko koje bi se vrtile manje važne scene. Upada u oči 
jedna stvar. U knjizi nema popisa natpisa priča. Radi toga na prvi pogled 
pomislih da je to roman s podnatpisima kao Na cesti. Kad pročitah knjigu, 
opazim, da nema centralne ličnosti, jer Janjina ljubav intonira zbirku, pojavljuje 
se u sredini i na kraju, ali ne može biti nosilac čitave radnje. Slično je s drugim 
licima, koja se pojavljuju u više mahova. Radi se dakle o propustu uredništva 
Matice hrvatske. Barem ja tako želim. Periodičko pojavljivanje lica može se 
smatrati kao piščevo približavanje romanskoj koncepciji, dakako uz uvjet da 
se popune praznine i cementiraju pojedinačni slučajevi. Ovo je karakteristična 
pojava današnje pripovijetke uopće. U konkretnom slučaju, ako bi Softa 
razvijao odulje novelističke i romanske radnje drugog genre-a nego je roman 
Na cesti, trebalo bi mnogo više psihologijske oštrine i izgradivanja karaktera. 
Junak iz romana Na cesti zapravo je tipizirana pojava staleža bez sumnje 
uspjela, jer život takovih ljudi sastoji se iz niza nepovezanih prizora života, ali 
u svakom drugom slučaju trebat će više karakterološke individualizacije. Da 
Softa znade i to naći, vidi se iz romana Na cesti (pismo samoubice radnika). Tu 
je zaronio malo dublje ispod površine naoko plitkog čovjeka i našao bogatu i 
razvijenu duševnost kao i kod ostalih ljudi. U svakom slučaju Softi treba 
podrobnijeg studija psihologije duše, jačeg zacrtavanja karaktera, jednom riječi 
širega poznavanja čovjeka i pojava života i uz onakav talent ne će izostati još 
uspjeliji radovi. Kako nekada ne zna držati mjeru i dati primjereno rješenje 
osjećanju i strastima čovjeka, vidi se iz nekih naturalističkih scena, koje 
promašuju i mogućnost stvarnosti. U "Suši" nastaje borba oko vode, gdje jedna 
žena ostaje mrtva a druga onesviješćena, u "Slobodi" majka udara bešikom o 
zemlju i dijete umire i t.d. može biti i stvarnost, ali u onim okolnostima izgleda 
nevjerojatno. Pisac je očito htio dati pojam silovitog naviranja strasti, ali ti 
brutalni ispadi samo povećavaju nevjerojatnost događaja, mjesto da jače 
označe paroksizam strasti. Tu se najbolje zapaža nedostatak psihologijskih 
razmjera u unutrašnjim strastima i njihovim vanjskim pojavama - činima. U 
romanu N2 cesti to se može razumjeti, kad kaže, da je djevojka odgovarala 
muškarcima prostim i grubim primjedbama, kao što je prost i grub život, koji 
ju je doveo k nama, ali u ovim pričama djeluje kao nevjerojatnost. Većinom 
znade naći odmjeren izraz. Za neke duševne pojave ima karakterističan lični 
izražaj kao, recimo, za veliku bol: skupiti se u se, sažeti se i nestati uz tihe 
jecaje. U potrazi za ličnijim izrazom zapadne nekada u nenaravne i 
knjiškonaučene fraze: "sitni smijeh ljubičica brujao je i praskao". Rečenične 
cjeline kao: "Ja se bojim ceste. Reče Kost", ne treba rastavljati točkom nego 
uobičajenom crticom, da se vidno zapazi misaona povezanost. Nije dobar 
izraz: "idem kod Grizeljušića". Inače je jezik ispravan, jasan i jedar. Svaki dalji 
rad značit će za pisca novo iskustvo i višu rutinu, a s proširivanjem tematike 
povećat će se i jezično bogatstvo. Pisac nam je dao dobro proživljene i teško 

proosjećane životne pakosti i svaka riječ nosi biljeg gorkog iskustva ali i zahtjev 
poštivanja iznesenoga. Hercegovački kraj ima još radosnih i žalosnih pojava i 
piscu se otvara široko polje rada. Dosadašnji trud jamči za uspjeh. 


MATO BLAŽEVIĆ - IZGUBLJENE BITKE 


Romanom Mate Blaževića Izgubljene bitke u izdanju Matice hrvatske 
ulazi u povijest hrvatske književnosti dijelić zemlje, koji je u literaturi ostao do 
sada neobrađen. Moglo se dogoditi da se mali klin zemlje između utoka Bosne 
i Save izgubi pred rušilačkom navalom vode, a da ne ostane u uspomeni 
naraštaja. Blažević je spasio od zaboravi povijest duge i neravne borbe seljaka 
s prirodnim elementom. Rijeka Bosna pri ušću u Savu hirovito mijenja tok i 
nenadano poplavljuje naselje Prud. Gdje su negda bile kuće, tamo se za godinu 
dana vidaju prudovi i nanosi i obratno. Zemlja je podlokana i ljude je zahvatio 
strah, da jedne noći ne propadnu sa svim imanjem i kućama u provaliju. 


Seljaci se bore protiv vode, kako najbolje znadu, ali se ne mogu odhrvati 
podmuklim tutnjavama i odronima. Sijedi Blažina Brašnić s boli promatra kako 
nestaje pojedinih njiva, a njegovo se dvorište naglo suzuje. U borbi s vodom 
ljudi gube glave, a kad je voda ispremetala granice njiva, gube glave u svadi 
zbog meda. Toga bi nestalo da se na vrijeme pristupilo uređenju korita rijeke 
Bosne. Državne oblasti ne misle na narodnu nesreću. Poplave su donosile 
korist činovnicima, koji su tom prilikom imali komisijske doplatke i putne 
troškove: inače sve je ostalo pri staromu. Seljacima su dodijala stručnjačka 
natezanja oko uređenja korita, pa su s nepovjerenjem gledali svakoga 
mjernika. Znali su da od tih mjeračina neće biti ništa, premda su mnogi siromasi 
od toga posla očekivali zaradu. Bistrom Martinu Borbiću dosadili gospodski 
poslovi oko nacrta, pa je teškom mukom dobio odobrenje, da on sam napravi 
branu na rijeci, a država mu dade stručnjaka kao pomagaća i mali iznos novaca. 
Došao je ing. Bandić kao stručnjak i odmahnuo glavom saslušavši planove 
Martina Borbića. On sam se skitao sa ženama po varoši i brao dnevnice, dok 
nije izgorio od vlastite cigarete poslije pijančevanja. Pokvario je i Martina 
Borbića, navevši ga da pije i dijeli državni novac s njime mjesto da tim novcem 
rade. Tako je poplava Bosne i dalje ostala vrelom prihoda za strane činovnike. 
U vrijeme jedne takve poplave dođoše i ministri iz Beograda, da "utješe" narod, 
a zapravo su to učinili zbog blizih izbora. Blažina Brašnić je tom prilikom 
otvoreno spočitnuo, da je poplava grijeh državnih oblasti, koje narodne 
nesreće iskorišćuju u svoje političke igre, a seoskim kajišarima pružaju 
mogućnost da se potkože. Od svih komisija nije bilo koristi, pa seljaci navale 


-232 - 


na Martina Borbića, da je i on s gospodom zarađivao. To je smutilo Martina u 
tolikoj mjeri da se pijan survao u provaliju rijeke Bosne u vlastitom dvorištu, 
progonjen sjenom ing. Bandića i svojom savješću. 


Okosnica romana ispletena je nuzradnjama, iz kojih dobivamo veoma 
plastičnu sliku o narodnim običajima između rijeke Bosne i Save. Pruđani su 
ponosni, ali napržice i skloni tučnjavama. Padne koja i glava, ali nikada se ne 
dolazi do suda. Sve sporove međusobno izravnavaju. Pedalj zemlje može biti 
izvorom žestokih obračuna, da nesreća opet pomiri zavađene. Svadbeni običaji 
izneseni su slikovito, a prisutnost Marka Kikića na svadbi pružila je piscu priliku 
da se osvrne na hajdukovanje Kike i Zelića u Posavini. Marko znade 
pripovijedati o tim događajima, jer je kao sinovac povijesnog Kike u djetinjstvu 
sudjelovao u hajdučkim pothvatima. Borili su se protiv nasilja i nepravde. 
Pošteni derventski begovi povladivali su im, jer ni njima nije bilo drago da 
siledije uništavaju narod . Ciganin Murgaš ispreo je na lijep način razlike o 
čudi Slavonaca i Bosanaca, premda je njegovo tumačenje prepametno za 
cigansku glavu, pa se doima kao piščevo rezoniranje. 


Mato Blažević je nazvao svoje djelo romanom. To je mogao učiniti 
obzirom na duljinu radnje, ali roman nema središnjih osoba, koje bi nosile 
splet radnje. Uopće nema u ovom djelu stroge romanske konstrukcije. Glavni 
je pokretač radnje - poplava. Ovo djelo pruža sliku seoske gomile u borbi s 
prirodnim elementom i međusobnim zadjevicama. Da je Blaževićevo djelo više 
slika života, vidi se iz koncepcija najglavnijih osoba. Blažina Brašnić dolazi na 
pozornicu u početku romana pri potresnoj borbi s nabujalom rijekom. Kasnije 
nekako popunja prostor uz Martina Borbića. Ovaj je nešto dublje zahvaćen, 
uzevši u obzir njegove planove oko uređenja Bosne i sveze s državnim 
izaslanicima. Ipak ga ne možemo smatrati glavnim nosiocem radnje, makar 
pisac s njegovom propašću završava roman. 


Blažević je nastojao uz ovu osobu vezati što više događaja, ali unatoč 
tomu Martin Borbić kao umjetna tvorba ostaje prilično neizrađen i ponešto 
taman. Nastojanje da on bude nosilac radnje smelo je umjetnika u tolikoj mjeri, 
da je Martin Borbić i nejasan, pa se njegova smrt ne može uzeti kao događaj 
umjetnički dobro izrađen. Ako je njegov grijeh morao biti istaknut, trebalo je 
jasnijim crtama opisati grijeh, grižnju savjesti i konačnu propast. 


Nevjerojatan je prizor, gdje seljaci odlučuju, kako će se boriti protiv 
poplava, kad su se okupili oko mrtvog Filipa Lukića, dok komisija dolazi da 
provede izvide o umorstvu. Naum Ivana Šarca i Goluba da provale nasip na 
suprotnoj strani rijeke i tako napakoste Slavoncima, nemotiviran je, ako se ne 
uzme, da dolazi iz zločinačkih poriva. Uopće romanu nedostaje čvrst romanski 
zglob preko koga prelaze sve radnje. Piscu je ponestalo sigurnosti, kad je 
trebalo snažnije povezati događaje i dati im jedinstveni život. Ne dolazi ovaj 

prigovor iz slijepog povjerenja u poetička pravila o gradnji romana, koliko iz 
dojma, da je roman izdrobljen u nekoliko slika. 


Što nije u ovom slučaju učinjeno, može pisac postići u budućem djelu. 
Ima dobar dar zapažanja, poznaje život, koji opisuje, pa mu ne će biti teško 
svladati poteškoće u građi romana. Pisac ima dobar osjećaj za mjeru i primjeren 
način izražavanja. Početak romana najbolji je dio čitave knjige, a uz to su 
veoma dobri opisi seoskih običaja, te pripovijedanje iz hajdučke prošlosti. 
Hrvanje seljaka s poplavom možemo ubrojiti među najpotresnije stranice 
romana. Blažević će svladati poteškoće kompozicije bude li se dublje zamislio 
i strastvenije zaokupio problemima i osobama, oko kojih želi nizati sporedne 
događaje. 


Nedostaci u ovom romanu dolaze odatle, što je umjetnik opisivao 
viđeno, a manje se zadržavao na samoopažanju viđenoga. Vanjski događaji 
razbili su unutarnju povezanost, do koje se dolazi snažnim poniranjem u osobe 
i njihove pokrete. Površne zgode proširuju radnju, ali joj ne daju dubinu i 
povezanost. Ovo zadnje je potrebno, ako se želi stvoriti roman sudbine 
pojedinih osoba i zajednica. Inače imamo kao i u ovom slučaju Mate Blaževića 
uspjele slike života. Dojmljive su i potresne u pojedinostima, ali je potrebno 
ponijeti uspomene nešto dulje, što se nemože bez opisa snažnoga nositelja 
radnje, bez predstavnika. Istina, Blažević je zahvatio sukob kolektiva s 
poplavom, gdje je po naravi stvari sve izjednačeno, "poplavljeno", ali je opet 
istina da ima spasenih, isplivali su neki, koji misle o konačnoj sudbini. Ovi 
predstavljaju šire obitelji, pa ukoliko bude potrebno dati povijest skupina, opet 
će to biti dato kroz dušu pojedinaca. 

Mato Blažević sa slikama iz posavskog narodnog života postao je 
književnim povjestnikom zabačenoga kraja, koji ima svoju povijest i teške 
brige. 


DEANOVI MALI LJUDI 


Ante Dean, pisac drame Mali ljudi i zbirke novela Ljudi na razkršću 
nastavlja u najnovijoj svojoj zbirci pripovjedaka! s opisivanjem neznatnih 
činovnika i uopće ljudi, o kojima se po lijepoj knjizi malo znalo. Rijetko je koji 
naš pisac tako svojski prionuo uz jedan sloj pojava i ljudi i sustavno ih uzimao 
za građu u svojim djelima kao Ante Dean. Misli ovoga pisca usmjerene su 
prema zemlji, pa on neprestano gleda prema dolje. Tako se njegovoj mašti 
nametnula građa o sitnim pojavama, neznatnim ljudima i njihovoj sudbini u 
zamršenom životnom bujanju i trvenjima odalečenih društvevnih razreda. Ta 
okolnost upućivala bi pisca na pomisao, da postane branitelj podjarmljenih 
ljudi. Međutim ništa od toga ne primjećujemo u pripovijedanju Ante Deana. K 
svojim ljudima on ne prilazi kao učitelj ili branitelj, ne priča o njima na način, 
da izazove smilovanje ili u njima pobudi osjećaj za borbom i osvetom. Onda 
je razumljivo, da u Deanovim malim ljudima ne vidimo mučenika i osvetnika, 
nego jednostavne ljude, koji u nizu ostalih društvovnih razreda bivstvuju, žive 
skupa s njima tako, da ne opažamo, da bi možda jedni drugima smetali. Dean 
nije prišao sitnim ljudima s određenom tendencijom, nego ih opisuje kao 
naravnu i nužnu pojavu u bogatoj društvenoj vegetaciji, opisuje ih jednostavno 
zbog toga, jer takovi ljudi postoje na zemlji. U tim bićima nalazi zahvalnu građu 
za iživljavanje svog umjetničkog talenta i sve ono što imaju ljudi uopće: 
duševne borbe, obiteljske nesuglasice, borbu za život i drugo. Dean je počeo 
pisati u vrijeme, kad je bilo privlačivo uzimati bijedu ljudi kao odskočnu dasku 
za socijalnu borbu i proteste. On se nije dao zavesti od socijalnih pisaca, čim 
bi se brzo svrstao u legiju pisaca-reformatora, nego je prišao sitnim ljudima 
spontano i nenametljivo. Odatle Deanovu pripovijedanju mirnoća u razvijanju 
misli, odatle i njegov književni uspjeh. 

U novelama Ante Deana najčešći su nosioci radnje niži činovnici. To je 
sloj ljudi, koji redovito u životu stradaju, jer se rijetko uspinju u činovničkoj 
ljestvici na više mjesto, a nesretni su u odnosu prema bićima u svojoj užoj 
okolini. U uredu su naime žrtve šefovskih hirova, a kod kuće ih glođe 
čangrizava žena. S vremenom ti ljudi postaju poslušna služinčad, koja na 


1 Ante Dean: U sjeni. Matica hrvatska, Zagreb 1942. 

prigovore predpostavljenih - opravdane i neopravdane - odgovara spuštanjem 
glave i mučke prima ukore. Takav se odnos u uredu prenosi neopazice u kuću, 
pa suti činovnici žrtve ženinih prohtjeva. Odatle u Deanovim novelama veoma 
istaknuta superiornost činovničkih žena nad njihovim muževima. Jednako su 
slabi muškarci u pripovijetkama iz drugih područja. Vencl Pavun survao se u 
propast i pobjegao od kuće, jer nije mogao odoljeti megalomanskim 
zahtjevima svoje prokšene supruge Jule ("Otac"). Slikar Tadija ("U sjeni") 
ispaštava zbog ljepote svoje žene. Gdje bi izgledalo, da je muškarac jači stup 
kuće, to je samo na oči i kao da piscu ne uspijeva to do kraja opravdati. Takav 
je slučaj u prvoj noveli "Zvijezde". Ova je pripovijest majstorski započeta, ali 
na kraju nije dovoljno objašnjeno, zašto je radnik Janko na povratku iz vojske 
onako grubo napao ženu zbog tobožnje nevjernosti. To piscu nije uspjelo 
opravdati ni riječima muža niti riječima žene, koja je malo govorila u svoju 
obranu. Možda je Janku za takvo držanje dala povoda žena-koketa, koja se 
nudila svijetu i on je susreo na povratku pa pomislio, da su takve sve žene. U 
radničkoj glavi Jankovoj moglo je to djelovati, ali to nije istaknuto u noveli. 


Deanove su novele fragmentarne i sugestivne. Tim je sve rečeno o 
njihovim značajkama. To treba pravilno razumjeti, da se mogne pravilno 
ocijeniti umjetnički napor Ante Deana. Kod ovoga pisca nema sklonosti prema 
širini romana, jer je predmet njegovih opisa sitan događaj, kao što su sitni junaci 
radnje. Ne upušta se u problem maloga čovjeka kao opće pojave, da na tom 
pojmu izgradi epopeju bijede. On jednostavno gleda događaj i o njemu 
pripovijeda. Pojedinačni slučajevi mogu se poopćeniti, ali su tako dati, da 
gledamo samo opisani događaj, ne protežući ga na slične pojave u svijetu. 
Dean iščupa malu zgodu i svijesno je ograničava, da se vidi, kako on od tih 
svagdanjih događaja ne pravi općenito pravilo. Dean nije mogao postati pisac 
-propovjednik, jer mu ne dostaje šira sinteza, pa ne može od pojedinih 
slučajeva napraviti optužbu ili obranu čitavih staleža. Slično je s njegovim 
novelama iz drugoga područja. Neznatne zgode najprikladnija mu je građa za 
pisanje, pa sumnjamo, da bi uspio u obrađivanju opširnije građe, a ne bi se 
snašao ni u dubljoj misaonoj temi, jer nije sklon širokim zahvatima i detaljnim 
razglabanjima. Što više, Deanu ne uspijeva uvjerljivo obraditi motive iz višega 
društva. U noveli, po kojoj je čitava zbirka dobila ime ("U sjeni"), pokušao je 
zavući se u u psihologiju viših ljudi. To mu nije uspjelo. Odnos slikara Tadije i 
književnika Filipa donekle je jasan, ali je blijed odnos među Filipom i Tadijinom 
ženom. Događaj je dobro zahvaćen, no slabo razrađen, nema logičnih veza 
među detaljima i koliko je god potresan nije reljefan. Naprotiv, što Dean više 
ide prema nižem svijetu, to se lakše snalazi u svladavanju grade. To je sasvim 
vidljivo iz njegovih likova: Štefa Ribića i Zlate ("Bumbarov liet"), Jože Mrvice 
("Suza") i sanjarskog slabića Lojza ("Priča o čovjeku"). Pisac znade misliti i o 
višim ljudima; o opasnim gradskim novčarima, spletkarima i spretnjacima u 

životu (razmišljanja o takvim ljudima u noveli "Uže"). Ipak je bolje ocrtan stari 
živoder Martin ("Uže"). To je remek djelo i skupocjen medaljon. Smeta u toj 
noveli Deanovo nastojanje, da što više počovječi pasji svijet. Svakako je 
značajna piščeva sklonost takvu načinu obrađivanja, kad se znade za njegovo 
gotovo nesvijesno nagnuće prema nižim pojavama među ljudima i u životu. 


Dean pripovijeda sugestivno. Uz male sličice znade nanizati takve 
rečenice, iz kojih razumijevamo pozadinu, faktično stanje i možebitne osjećaje 
njegovih ljudi. Možda bi fragmentarnim slikama više odgovarao precizan i 
potpun opis, ali to nije slučaj kod Deana. On izvrsno postavlja sliku i zahvati 
radnju u zgodnom času, pa ne smatra potrebnim upuštati se u analiziranje. 
Ubaci nas u sredinu događaja te iz nabačenog središnjeg momenta izvija ostale 
dijelove radnje. Desi se, da novela ispadne katkad necjelovita, ali je uvijek 
uvjerljiva i dobro pogođena. Deanovo je dobro svojstvo kao umjetnika, da 
nam ne nabacuje sve aspekte, nego jednostavno natukne, a mi dalje u mašti 
razrađujemo. Stoga mu opis mora biti točan i slikovit, jer drugačije slika ispadne 
blijeda i nejasna. Pisac u tom pogledu nema nedostataka. Ipak se čini, da nije 
svagda do prave mjere zaokruživao fragmente u noveli, jer nema potpune 
slivenosti, što očekujemo u pripovijedanju, kakvim se pisac služi. Logika u 
događajima i u njegovu pripovijedanju mora biti nešto bliže jedna drugoj.. 
Događaji su škrti, ali zato pripovijedanje nadomješta sve ostalo, tako da novela 
bude doista umjetnička cjelina i izrađen oblik. Inače je opasnost, da neke strane 
u noveli ostanu tamne i nemotivirane. Pogotovo je to potrebno Deanu, koji se 
mnogo ne razbacuje riječima. On je ograničio svoj izraz na minimum, pa je 
nužna savršena organizacija u sklapanju i odvijanju radnje. 


Dosadašnja književna djelatnost Ante Deana pruža dovoljno građe za 
pozitivan sud o njegovu umjetničkom talentu. Ima dar zapažanja i znade 
zapaženo izraziti. Izraz mu je miran i staložen. Dean ima toliko osebujnih 
značajki, po kojima možemo suditi, da će karakter njegova stvaranja ostati od 
prilike isti u daljem radu. Dean nije završio svoje umjetničko poslanje, on je u 
razvoju, pa se nadamo, da će njegov izraz postati ujednačeniji i sigurniji. Novela 
će ostati njegovo područje rada. S dramom nije imao uspjeha, osim da iznenadi 
u budućnosti. Vjerujemo i u takvu mogućnost. 


POČETNI ROMAN ZVONIMIRA REMETE 


Ugodno je naći potvrđene svoje misli o nekom piscu u djelu, koje je 
dotični autor napisao prije nego su kritika i općinstvo stvorili svoje mišljenje 
na temelju vremenski kasnije pisanih djela. Remetino djelo Sentimentalna 
reportaža nastalo je prije romana Grijeh i Tako svršava. Što se ustanovilo kao 
osobito značajno za Remetin talenat prigodom izlaska spomenutih dvaju 
romana, to se može opaziti u zametcima u prvom njegovom romanu 
Sentimentalna reportaža ': psihološko produbljivanje, nedostatak većih 
vanjskih radnja, sporo odvijanje događaja, obiteljski nesporazumci, zbog kojih 
redovito dolazi do zapleta. Ovo zadnje je veoma značajno za Remetinu 
romansku gradnju u sva tri djela, pa se može opravdano govoriti o Remetinu 
obiteljskom kompleksu u romanima. Skloni smo povjerovati, da osobe 
njegovih romana ne upravljaju svojim držanjem, nemoćno se svijaju pod 
tragičnom sudbinom klasičnog značaja, koja nefaljivo djeluje na držanje osoba. 
Ove rade više pod utjecajem izvana, nego svojom vlastitom voljom, slušaju 
glas pozadine, koja unaprijed određuje konačnu sudbinu junaka. Utoliko 
likovi Remetinih romana nisu reljefni, nedostaje im izgrađena fizionomija: oni 
žive od spleta okolnih događaja. Draško i Arna u Grijehu. Dražen, Lasta i Deša 
u romanu Tako svršava ne bi se tako udaljili sami po sebi, da nije bilo 
obiteljskih razmirica. Slično imamo u romanu Sentimentalna reportaža među 
Nikšom Karovićem i Inkom Knežić. Nikša je seljački sin, a Inka kći trgovca, 
negda veoma ugledne obitelji. Zlo je u kući Inkinoj, jer se otac opio, lutao po 
strani i upropastio s ugledom i imetak. Nikša je opet imao neprilika kod svojih 
roditelja, jer se o Inki svega čulo u susjedstvu. Da zlo bude potpuno, Inka se 
zagledala u Sergeja Sršu, koji je Jakouman, široke savjesti u pogledu odnosa i 
dužnosti prema ženama. Tako je upropastio Đenu Ganza, kad je ova rodila 
dijete. Inka je bila razdvojena između Nikše i Sergeja Srše. To je već bilo dosta 
za njena slabašna leđa. Uz obiteljsku nesreću raspela je Inka srce među dva 
čovjeka i odatle njene patnje. Morala je podnijeti prigovore školskih drugarica, 
koje su joj predbacivale nedozvoljeni odnos sa Sršom, bješe izbačena iz škole, 
a nidobri duh časne sestre Agneze nije mogao umiriti poljuljanu dušu. Inka se 
opirala, zavjetovala se Bogu, ali je čuvstvo bilo jače. Kad nije mogla naći pravi 

put, pošla je u smrt, no mistična zvona Badnje noći spasiše je njoj samoj, njenu 
ocu i Nikši Karoviću, koji je strpljivo čekao na Inkinu ljubav. To se dogodilo 
poslije smrti Sergeja Srše u željezničkoj nesreći i nakon smrti Đene Ganza, 
koja se otrovala upravo zbog toga, što se Inka uplela u njenu sreću, pa uništila 
nju i njeno dijete. Inku je to smutilo i povelo u smrt. 


Obiteljske nesreće nalazimo i u sporednim radnjama i osobama, 
Služavku Martu napustio je Jure Vukoja i odbjegao u Ameriku. Pojedine osobe 
zamrsuju otrovanu obiteljsku atmosferu izmišljenim nezgodama: Nikša je 
raznosio glas, da je Sergej Srša usvojenik neke sluškinje i sin Inkinog oca. S 
druge strane doznaje se, da je Sergej sin oca Inkine drugarice Magde Lužar, 
koja se trajno namećala Nikši i nastojala na svaki način raskinuti vezu među 
Inkom i Nikšom Karovićem. 


U spletu radnje ipak su glavni likovi dosta neizraziti. Oni su najmanje 
realni u smislu nauke o kopiranju stvarnosti, pa je teško zamisliti, da je Remeta 
pojave našao u životu. Bezvoljne osobe slabići, stvorenja, kojima je sudbina 
određena jednim pogledomiili riječi, to je svijet Remetinih djela. Ako ih je uzeo 
iz života, toliko su preobraženi stvaralačkim zahvatom, da se može govoriti o 
stvaranju ex integro. Činjenica da su Remetini likovi premalo realni u običnom 
smislu riječi, povećava vrijednost njegova stvaranja i ujedno stavlja na pjesnika 
velike zahtjeve u pogledu umjetničke vjerojatnosti pojedinih osoba i događaja. 
Kako je teško obraditi previše krupne događaje i "preživotne" pojave, još je 
mučnije stvoriti djelo iz sitnih pokreta i neznatnih uložaka. Remeta je u krugu 
ovih drugih stvaralaca, pa se u njegovu romanu Sentimentalna reportaža osjeća 
nesigurnost u sklapanju romanske građe. Stoga su njegove osobe neomedene, 
razlikuju se međusobno pokojom nijansom. Nepažljiv čitalac lako će zaključiti, 
da su njegovi likovi jednovita karaktera, različni samo toliko, da se može 
zaplesti radnja i nastati sukob. U ovom romanu neke sporedne osobe imaju 
više individualnosti od glavnih junaka. Časna sestra Agneza, dobri andeo čuvar 
unesrećenih i služavka Marta, te Magda Lužar izrazitiji su od Inke i Nikše 
Karovića, Sergej Srša je proračunan čovjek, sebičan u osnovama i grub u 
djelima. Njegov je lik sasvim zacrtan kao i lik Đene Ganza. Magda Lužar bez 
krzmanja i premišljanja srće određenom cilju. To se ne može reći za Inku. Ona 
je previše slaba, da bi mogla nešto odlučiti i učiniti. Njeno pristajanje uz Sergeja 
Sršu stvar je konstrukcije romana više nego njenih osjećaja. U nekim dijelovima 
romana kao da će se popeti do tragičnog lika, no ubrzo pada i osjećamo, da je 
pisac u nemogućnosti prikazati je kao junakinju, koja bi mogla biti nositeljicom 
toliko suprotnih osjećaja i događaja oko nje. Stoga je djelomično namješteno 
njeno obračenje u posljednji čas - upravo u božićnoj noći. 


Manje je opterečen sukobima Nikša Karović. Zbog toga je neodređeniji. 
To ne dolazi od njegove povučenosti, strpljivosti i pasivnosti, kako bi se moglo 


- 239 - 


zaključiti iz završnih rečenica romana, nego iz činjenice, da Remeta nije uspio 
izraditi lik do uvjerljivosti. Nikša Karović je romantični Wiliam Lowell, koji se 
prepušta prilikama i ne drži u ruci nijedan konac vlastite sudbine. Remetine su 
osobe uopće mekane, neodlučne, kolebljive, polovične, osobe su jednake 
muški i ženski. To dolazi dijelom odatle, što se kod njega razlikovanje ljudi ne 
osniva na fiziološkim značajkama, koliko na misaonim osebinama, a ove su 
približno jednake kod muškaraca i žena. 


U romanu imamo misli o rodoslovljima i plemenštini u opreci s 
kramarskim osjećajima nižih slojeva, što se ponavlja u svim Remetinim 
romanima. Pisac je majstorski uveo u. svoja djela govor pomoću misli a srce 
stvara odluke bez vanjskih riječi. Sve to susrećemo kao značajku Remetina 
književna stvaranja, no još je osebujniji njegov način opisa nekih događaja. 
Napet je razgovor o ljubavi između Srše i Nikše Karovića, kad onaj prvi tumači 
pojam žene i ljubavi, misleći na svoj odnos s Đenom Ganza, toliko je različan 
od romantičnih pa i realističkih zahvata u sličnim slučajevima, da se to može 
nazvati bitnom razlikom u umjetničkom oblikovanju stvarnosti, a ne samo 
različnom tehnikom. Remeta nije posegao za žestokim riječima i namještenim 
povikom, da razjasni razliku u shvaćanju dviju osoba. Još dalje je od plitkog 
romantičnog trika, kojim su se rješavala razočaranja zaljubljenih osoba. Kod 
njega je sve povučeno u nutrinu, primjetljivi događaji svedeni su na 
neophodno nužne, a tok radnje odvija se iza riječi - u srcu. Tamo su najdublje 
istine, jer vanjski pokreti varaju. Rijetko ih upotrebljavamo u iskrenom 
razgovoru, oni nam služe za prikrivanje pravog unutarnjeg stanja. Istina je 
ispod površine vanjskih nagiba i pokreta tijela. Poprište događaja nalazi se u 
duši. U nju treba zaviriti i iz nje isukati bitne uvjete za ljudsko djelovanje i 
odlučivanje. To je najznačajnija osebina Remetina književnog stvaranja. Možda 
je on označio biljege vlastitog stvaranja i svoje književno djelovanje stavio u 
usta Djene Ganza, koja kaže: "O čemu pišu danas? Deskripcija površina i to 
deskripcija periferijske površine, i samo to! Duše nema. Ona se i ne spominje, 
jer je očito današnjim ljudima nepoznat pojam, koji bi imala označiti, za to 
usprkos riječi, kojih je mnogo, i kojih je sklop i obilje uvećan, vi ne vidite 
ništa, ne upoznajete ništa. Imate fotografiju bez života ..." 


ROMAN O NIJEMOJ BOLI 


Noviji hrvatski roman u većini slučajeva ima oznake realističkog 
književnog pravca. Jaki regionalni obrisi kod naših romanopisaca upućuju na 
to, da su se pisci povratili hrvatskom realizmu iz osamdesetih godina prošloga 
stoljeća. Tada su umjetnici uzimali sadržaj za djela iz svoga kraja. Suvremeni 
hrvatski pisci kao da se vraćaju na to područje gotovo nekim svijesnim 
nagnućem. Ipak nije tako. Razvoj je spontan i netražen. Poslije prvoga 
svjetskoga rata romanopisci su bili zaneseni strujama sumnjivim za dobar 
razvoj književnosti, a često puta i takovim, koje nisu imale ništa s književnošću. 
Sadržaji su bili nametnuti izvana, a rijetko su izrasli iz pisaca. Stoga su njihova 
djela slabo utjecala na općinstvo, a književni krugovi zanimali su se za njih po 
službenoj dužnosti. Prilike vremena polako su se staloživale, pisci su se pribrali 
itražili izvore svojim djelima u stvarnosti, koja je bliža njima samima i općinstvu. 
Tako je u našoj pripovijedalačkoj literaturi preuzimao mah realizam. To je 
realizam modernog oblika, ne toliko u pogledu preuzete stvarnosti, koliko u 
načinu oblikovanja viđenih predmeta. Kasnija književna povijest istražit će 
razlike između našeg realizma iz prošloga stoljeća i današnjeg modernog 
realizma, a već sada se može pouzdano utvrditi, da je moderni realizam 
spontaniji i iskreniji po tomu, što je nastao bez ikakvih teoretskih predradnja i 
debata, dok je realizam u prošlomu stoljeću bio plod nastojanja, da se kod nas 
pođe putem realizma, kakav je bio u ostalim europskim zemljama. Treba se 
sjetiti žestokih prepirka oko toga, da li će naši pisci krajem prošloga stoljeća 
slijediti talijanski verizam, francuski naturalizam ili koji drugi književni pravac? 
Moderni realizam nastao je kod nas bez raspravljanja. Neopazice smo se našli 
u bujnom cvjetanju realističkog pripovijedanja. Alija Nametak i Ivan Softa 
opisuju Hercegovinu, Novak Simić Bosnu, Vjekoslav Kaleb dalmatinski krš, 
Mara Švel-Gamiršek nastavlja na slavonske realiste, Sida Košutić priča o 
sudbinama u zagorskim selima, dok je prvak modernog realizma Mile Budak 
sav u svojoj Lici. Dobismo čistu regionalnu književnost u romanu i pripovijetci. 
Opravdana je zabrinutost, da se ne padne u maniru, pogotovo kad se i u poeziji 
pošlo istim tragom, naročito kod pjesnika, koji su pjevali u narječju. To je 
stanovito siromaštvo, jer nemamo djela koja bi bila građena na način različan 

od realističkog, makar to bio i moderni realizam. Napisano je nekoliko romana 
sa socijalnim obilježjem, u kojima je bilo dosta satire i ruganja, a psihološkog 
romana gotovo nemadosmo u suvremenoj književnosti. 


Roman Zvonimira Remete Grijeh znači u današnjoj našoj literaturi ne 
malu novost. Doista je njegov roman prinova i po sadržaju, ali još više po 
načinu obradbe. Iz nekoliko Remetinih sastavaka u povremenim časopisima 
nije se moglo sigurno zaključiti o karakteru njegova umjetničkog talenta. 
Sklonost refleksiji i uporno kopkanje po duševnosti još ne bijahu pouzdan 
znak, da je pisac promatrač svijeta u stilu psiholoških pisaca. Ovim romanom 
to je nedvojbeno utvrdeno. Može se već sada reći, da je isključena mogućnost, 
da bi Remeta napisao uspjelije djelo, ako bi se na drugi način izražavao. 


Roman je - veli njegov pisac - iz naših dana. Samo u toliko je realističan, 
a inače bi mogao biti u bilo kojem kraju i vremenu. Lokalizacija romana 
nemoguća je. Roman počiva na sukobu između obitelji koljenovića Božidara 
Rađe i skorojevićke obitelji Anike Šurbat. Sukobi aristokrata i plebejaca, sraz 
između viđenih izdanaka starine i malograđanskih nespretnjaka, nespojivost 
plemenštine duha s bogatstvom popapučenih seljaka obradili su u našoj 
književnosti mnogi pisci. Međutim Remeta nije postavio težište radnje u svom 
romanu na ovaj sukob, jer bi to manje odgovaralo njegovom talentu i djelo bi 
imalo drugi karakter. Glavna je os radnje u grijehu žene Božidara Rađe - Katje, 
a pored njenog grijeha zapliće se približavanje djece iz spomenutih obitelji. 
Pisac je prenio težište radnje na Katjin grijeh, dok se sve drugo samo od sebe 
veže uz ovaj događaj. To je Remeti bilo bliže i samo na taj način mogao je 
napisati roman, kakav imamo pred sobom. 


Obitelj Rađa gospodarski je propala i živi od uspomena. Anika Šurbat 
potječe iz puka, ali se spretno dobivenim bogatstvom želi izjednačiti s odličnim 
obiteljima. Ona je bila u susjedstvu Radđine obitelji, često su se vidjeli, no uvijek 
je ostala velika razlika među njima. Katja Rađa vidjela je u Šurbatovoj pučki 
izdanak, a Šurbatova je nastojala povezati se s Rađinom obitelji, koristeći se 
nesrećom svojih susjeda. Jasna Rađa zagleda se u Anikina brata Ilku. Katjin sin 
Draško voljko se osjećao u blizini Anikine kćeri Arne. Te su se ljubavi razvijale 
tiho, bez mnogo vidnih upadica i znakova. Usprkos staleške razlike možda bi 
isretno svišile, da nije bilo Katjina grijeha. Katja se naime u očima svoga muža 
iznevjerila površnim dodirom s Marijanom Šumanom. To je bilo dostatno, da i 
onako čudnovati karakter njenog muža dobije takove crte, po kojima se moglo 
zaključiti, da je njihova obiteljska zajednica srušena. Pogotovu ga je uništila 
pomisao, da najmlađa kći Helena nije njegovo dijete. Zbog toga se Božidar 
Rađa propio, postao tud i grub prema ukućanima i nehotice prouzročio smrt 
pijanog čovjeka. Božidar je dospio u uze, a obitelj pošla u propast. Nije se 
spasila ni poslije rasprave na sudu, gdje se dokazala prava istina. Ni Božidar se 


-242 - 


nije približio ženi i djeci. Draška je progonio nesporazum među ocem i 
majkom, htio je na svaki način dokazati Arni, da su njegovi roditelji žrtve 
zlobnih došaptavanja. Progonila ga je misao da Arna njega mimoilazi, jer na 
njegovoj obitelji leži nesreća zbog oca-ubojice. Arna se s njim oprostila 
pismom, koje je Draška sasvim zadovoljilo. Anika Šurbat umiješala se u Radinu 
obitelj na taj način, što je htjela ženidbom povezati djecu. Imala je doduše i 
nižih želja: htjela se domoći Radina voćnjaka u času, kad su Rađini bili su stisci 
zbog zatvorenog oca, no ona je to činila iz ljubavi prema svojoj djeci. Draško 
je vidio zle nakane Anikine i loše strane majke prenio je na njenu Arnu. Ovo je 
Arna saopćila Drašku u pismu i ovaj je shvatio, da je u tom pravi uzrok 
nesporazumu između njega i Arne te njihovih obitelji. 


Namjerno je iznesen sadržaj romana u širem obliku, da se vidi, koliko 
je unutra sukoba, radnja, previranja i sudbinskih sukoba, a ipak u romanu 
nema mnogo na oči vidnih događaja. Sve se odvija potpuno i nevidljivo. 
Udaljivanje Božidara od kuće i sumnjičenje njegove žene, da ga je prevarila, 
odvija se bez mnogo riječi. Samotarenje Draška i žderanje u njegovoj 
unutarnjosti tek nagoviješta, da on zna u čem je tragedija njegove kuće, samo 
to prebire u svojoj duši. Nesreća u Radinoj obitelji odvija se u mislima i 
pogledima, ali tako da svi znaju ili barem sumnjaju, što ih pritište. Draškove 
sestre sigurnim korakom srljaju u propast. To se događa neprimjetljivo, ali kao 
naravna posljedica obiteljske nesreće, pa o tom ne treba niti govoriti. Sukobi 
se u romanu rješavaju ironičnim pogledima, šutnjom ili najviše u nekoliko 
riječi. U svim dijelovima romana glavno je samo razgovor i grickanje misli. To 
je tehnika pisaca psihološkog romana. Vanjski su događaji potureni u 
pozadinu, a na prvo mjesto dolazi lomljenje duše. Nijema bol skvrčila je usne 
kod učesnika nesreće u Remetinu romanu i oni se pogledima savršeno 
sporazumijevaju. Plač bi umanjio njihovu nesreću i razvezao duše, a to ne bi 
odgovaralo veličini njihove boli. 


Roman je kratak ali prepun trzaja. Pisac je znao sažeti radnju na prilično 
ograničen prostor. Na prvi mah smeta polagano odvijanje radnje. Redoslijed 
događaja mogao je biti nešto logičniji, ali je pisac baš svojim načinom izlaganja 
povećao kod čitača pomnju i prisilio ga na sabranost. Virtuoznim iznošenjem 
duševnosti pojedinih osoba privukao je pažnju u tolikoj mjeri, da se pitamo, je 
li sve to moguće? Da li je naravna pojava Božidara Rađe i je li moguća onako 
labava veza između djece i roditelja u Rađinoj kući. Pisac se nije upuštao u 
razglabanje obiteljske prošlosti, da se opravda njihovo držanje, kako nalazimo 
u romanu. Iznio je samo činjenično stanje. 


Remeta je uspješno riješio problem, koji mu se nametnuo u ovom 
romanu. Njegove izražajne sposobnosti došle su na vidjelo u pravom svijetlu. 
Ovim djelom pružio je dokaz o temeljnim karakteristikama svoga talenta, a 

hrvatskoj književnosti dao roman psihološkog žanra, u kojoj vrsti sada 
oskudijevamo. On je uzeo svagdašnju građu, na svoj je način obradio i stvorio 
nov roman, koji ima posebno značenje i mjesto među suvremenim djelima 
naših romanopisaca. 


DRUGI ROMAN ZVONIMIRA REMETE 


Da li je što novo doneseno u romanu Zvonimira Remete - pitat će netko 
- poslije čitanja romana Tako svršava! Atmosfera Grijeha ostala je od prilike 
ista u djelu Tako svršava, a sudbine nosilaca radnje nekako su na sličan način 
ispletene. Možda se Remeta ponavlja ili je vjeran svom osnovnom umjetničkom 
nervu, ako je uzeta slična građa u oba romana, nije bitno važno, je li 
konstrukcija romana približno jednako postavljena, ako je sve drugo u djelu 
pa se ne uklanja sa zacrtane staze? Ne škodi, izneseno takvim načinom, da u 
romanima razlikujemo posebne umjetničke cjeline, istina, na isti kalup satkane, 
ali tako da dobivamo savršenu predodžbu o novom djelu. Remetu ne treba 
opravdavati. Potrebno je otkloniti možebitnu pomisao površnih čitača, da je 
Remeta jednolik pisac, stvaralac bez bogate palete i bez idejne dubine. 


U romanu Tako svršava i u romanu Grijeh ima sličnih umjetničkih 
poteza. Ponajprije nesporazum u obitelji glavnih nosilaca radnje. Rekao bih, 
da je teška obiteljska atmosfera na vlas slična u kući Božidara Rađe i u obitelji 
Dražena Laste. Nalazimo zapreke i u odabiranju djevojke, jer su suprotnosti 
roditelja na putu sreće njihove djece, budući da roditelji u sreći djece ne vide 
svoju sreću. Nešto teško leži u podsvijesti umjetnika, jer se, izgleda, ne može 
osloboditi more, koja je pritisla sudbinu roditelja i djece. Vjerojatno će 
Remetina problematika narasti do nekog obiteljskog kompleksa. To nije samo 
banalni slučaj Montecchija i Capuletija, obraden bezbroj puta u romantičnoj 
književnosti kod nas i van granica. Remetin zahvat u ovaj problem izvoran je, 
pa sa sukobom Montecchija i Capuletija ima tek vanjsku sličnost. Kod Remete 
se pred srećom djece ispriječila nesreća u obitelji i tako zagorčala život djece, 
ispremiješala njihove sudbine u tolikoj mjeri, da sumnjamo u rasplet ili katarzu 
osjećaja. Pogotovo nema kod Remete raspleta romantične manire, jer on 
zapravo i ne raspliće sukobe. Životni put Dražena Laste i Deše, Branke, 
Vojmila, Nerine ne svršava usprkos naslovu romana Tako svršava. Remeti i 
nije stalo da dokrajči sukobe u romanu. Njemu je važnije iznijeti suprotnosti. 
Konačna sudbina osoba sporedna je stvar prema problemu, kako je došlo do 

njihove nesreće. Pisac ne izmišlja sukobe, koji bi tražili neko rješenje, nego 
pripovijeda o samom sukobu. A njegovo pripovijedanje i postavljanje 
problema toliko je njegovo, da ga ne možemo pomiješati s drugim djelom 
sličnoga sadržaja. Sporedno je, da li u Remetinim romanima ima neka stvarna 
pozadina, je li fabula naslonjena na kakav doživljaj. Pita se, da li je Remeta iz 
bilo koje građe stvorio umjetničko djelo? Ni Shakespeare nije imao stvarnu 
podlogu za Romea i Juliju (jesu li uopće postojali sukobi Montecchija i 
Capuletija?), ali je stvorio grandiozno djelo na mogućnosti sukoba u obitelji 
mladenaca. Remeta je napisao roman, koji pripada samo njemu. Taj je roman 
jako obilježen maštom i srcem umjetnika-stvaraoca. 


Uz obiteljski kompleks u ovom romanu susrećemo sukobe među 
nižima i višima. Mukla obračunavanja između koljenovića i skorojevića, oštri 
pogledi među osobama višega i nižega društvovnog položaja primjetljivi su i 
u ovom djelu. Nisu li Dešini roditelji smatrali Draženovu obitelj skupinom 
"luđaka, fukare i otmičara", dok je Dešin otac imao "držanje gospodsko, on 
nosi svilene kravate, svilene košulje, šešire od zečje dlake ... on nema u rodu 
seljaka". U romanu Gnjjeh sličan je odnos između obitelji Božidara Rađe i Anike 
Šurbat. Mezalijanse ne uspijevaju, pa tako kod Remete imamo trajno sukob 
među srcima, koja se vole i među dušama, koje ta srca prate osjećajima srdžbe. 
Suprotnost je uvećana razlikom u društvenoj ljestvici, da nesreća bude viša. I 
ovo Remeta nosi u duši kao teško saznanje, s kojim se možda borio u snu ili 
na javi. 

Moglo bi se zaključiti, da su ova saznanja dovela Remetu u romanu 
Tako svršava do romantičnih poteza osrednjih pisaca, koji su radnju navlačili 
na jeftine efekte. Odlomci, u kojima dolazi do požara strasti i svađe popraćeni 
su požarom u kući ili kišom vani. Ili pak onaj prizor kad Vojmil odvija tajne o 
Nerini i tim hara po duši Dražena, a to dolazi u času rasapa vojske, u kojoj se 
Dražen našao kao časnik. Vjerojatno to nisu slučajne koincidencije, ali su 
prizori tako spleteni, da se ne osjeća namještenost ili nemoć pisca, da na drugi 
način predoči težinu predmeta. Remeta je izbjegao rješenju suprotnosti 
pomoću umetaka izvan glavne radnje. Uzvitlanost nekih prizora, koji 
podsjećaju na romantiku, ne dolazi od piščevih romantičnih primjesa u 
njegovu pjesničkom talentu. To je tražio sadržaj romana, koji počiva s jedne 
strane na vulkanskim osjećajima i zaoštrenim susretima pojedinih osoba, a s 
druge strane na vanjskim sudbonosnim događajima, koji slučajno prate životnu 
stazu junaka radnje: dramatični razvoj prilika u Hrvatskoj pred početak 
drugoga svjetskoga rata. Vihor rata na našem zemljopisnom sektoru bješe 
zasićen gnjiležom i popraćen raspadanjem patvorene države te stvaranjem 
hrvatske samostalnosti. Takav sklop događaja morao je dati čitavom romanu 
vratoloman izgled, gdje ridanje srdaca i lomljenje duše nalazi odjeka u 
kataklizmu vanjskih događaja, a glavni junak proživljava u isto vrijeme oba 

teška stanja. Borba srdaca nema veze s vanjskim dogadajima, ali unutarnje 
krize nisu mogle ostati izvan sjene vanjskih zbivanja. Na oko nevezani dogadaji 
u skupnoj perspektivi postali su neobična živa slika vrenja, miješanja, 
uništavanja i rasapa. Remeta je majstorski upleo najradostniji događaj nedavne 
hrvatske prošlosti s glavnim momentima radnje, pa je njegov roman lijep 
primjerak i potvrda za unutarnje borbe njegova pokoljenja pri uskrsnuću 


hrvatske državnosti. 


Treba li još govoriti o odlikama Remetina romana, onda se i opet 
moramo vratiti stilu, piščevu umjetničkom izrazu. Rijetko je koji pisac u našoj 
književnosti svojim izrazom dao tako živu sliku pojedinih osoba. Život junaka 
zapravo je njihov govor, kretnja, držanje i samorazgovor. Umjetnik o njima ne 
pripovijeda, njihovu sudbinu čitamo na gesti, okretu tijela, obješenoj ruci, 
zaklopljenim očima i stisnutoj usnici. Kod Remete nema direktnog razgovora. 
On se služi samo razgovorom. Kad je došao do dialoga, iz kojega redovito 
najviše saznajemo i koji pomiče radnju, taj se dialog odnosi na nebitne stvari i 
pojmove. Redovito samo veže pravi unutarnji razgovor. Remetini junaci 
sporazumijevaju se pogledima, nadovezuju razgovor krađom pomišljenih, ali 
ne izrečenih riječi, hvatanjem misli, koje su skrivene. Dražen je mučenik, koji 
izgara u svojim mislima, raspet među oprekama. O tom u djelu nema mnogo 
spomena. Takve su i druge osobe. Tajanstvena umjetnička ruka povezala je 
suprotnosti, povezane samo za to, da se uveća bol. Remeta je najjači u 
časovima, kad njegovi junaci prebiru misli. Dojmljiv je i Remetin dijalog, kako 
se vidi iz razgovora Dražena i Vojmila na kraju romana. To je najsudbonosniji 
razgovor u čitavom romanu, ali ni tu nije bilo pravoga razgovora, kako to 
Dražen lijepo reče svom pratiocu Ivanu: "Mi smo govorili nijemo dušama ... i 
tako ljudi razgovaraju, Ivane, tako mi svega, zaista ... i tako ljudi razgovaraju ... 
Ovo je moj najteži razgovor u životu, a vidio si, nisam ni usta otvorio" ... Ipak 
je Remetin govor najkrepči u somnabulističkim samorazgovorima, snenim 
obračunima s prividom kao u slučaju s Dešom u pedeset i devetom odlomku 
romana. To je Remetin stil, osebujan i značajan, ukratko u tom je Remetina 
umjetnička snaga i karakterna stvaralačka značajka. 


Na kraju jedna primjedba. Remeta ima, bez sumnje, izvoran način 
pripovijedanja. Nekima je njegov stil bliz, a drugi ga vjerojatno ne podnose. 
To je psihološki način izlaganja misli, nešto simboličan i izrazito apstraktan, 
bez velikih zapletaja u radnji. Bilo bi poželjno, da stil postane nešto realniji, 
kostur radnje za dlaku vidljivije postavljen na kakav doživljaj. Pita se, da li je 
sada još daleko. Ne odgovara li mu to, neka ostane pri sadašnjem načinu 
pripovijedanja. Umjetniku njegova kova teško je i opasno davati savjet, jer 
upravo u njegovu izrazu nalazimo njegovu umjetničku snagu i svu osebujnost. 


ZLATKO MILKOVIĆ - TAMNICA 


U današnjoj hrvatskoj poeziji nema pravoga života. Pjesništvo se 
pojavljuje u neznatnim pjesmama, koje rijetko kada sadrže vredniji događaj iz 
narodnoga ili osobnog života. To nije slučaj s našom pripovijetkom, sudeći 
prema romanu Tamnica od Zlatka Milkovića. U njegovu djelu sve vrvi od 
života, i to od najnovijeg našega života, kojega smo svi proživjeli i duboko 
osjetili. U romanu je donesen život hrvatskoga stradanja u zadnjem desetljeću, 
pa smo svjedoci mnogih dogadaja, koji su unutra ispripovijedani. Naši 
umjetnici podijelili su se donekle: Jedni se odmiču od života ili se zadržavaju 
na neznatnim pojavama, drugi su zaplivali životom i tamo nalaze najbolje 
nadahnuće za stvaranje. Stari problem opet je postao suvremen, naime, da li 
je za umjetnika dobro, da se kloni života ili će pak stvarati u tijesnoj povezanosti 
s događajima oko sebe. Sve zavisi od karaktera umjetnika. Nekima će više 
pristajati jedan način, drugima će biti bliži drugi način. Ne možemo unaprijed 
odrediti, koji će pravac odabrati pojedini pisac. 


U novije vrijeme našega književnoga stvaranja kritika i općinstvo tražili 
su od pisaca, da gledaju našu stvarnost, kakva jest i da se na njoj nadahnjuju. 
Pogotovu se to tražilo zbog najnovijih političkih događaja kod nas. Pisci su 
većinom ostali u stavu očekivanja, dijelom zbog težine, da najnovijim 
događajima dadnu pravi umjetnički oblik, dijelom zbog toga, što njihovu 
karakteru ne odgovara, da opisuju preveć žive i bliže dogadaje iz života. Zlatko 
Milković - preko očekivanja - voli uzimati za predmet obrade suvremene 
događaje. Takav je slučaj s njegovim romanom Zrinjevac, pa roman Tamnica 
nekako je kao nastavak spomenutoga romana. Dogadaji iz novijega njegovoga 
romana upravo su najsvježiji spomeni iz hrvatske borbe za oslobođenje. 
Milković je htio tim događajima dati trajniji oblik u ruhu umjetničkog djela. 
Ovo je zapravo historijski roman. 


Milković se morao boriti s mnogim poteškoćama, kad je pisao ovo djelo. 
Događaji su previše blizu, pa pisac nije imao potrebnu daljinu, da može 
prosuditi i izlučiti bitno iz događaja i to predati općinstvu i potomstvu. Kao da 
su svi događaji od jednake vrijednosti, toliko smo svaki od njih duboko osjetili, 

a u stvari medu doživljajima ima manje i više vrijednih. To je najglavnija 
poteškoća kod prikazivanja svježih događaja. Druge su teškoće manje, pa ih 
nije potrebno navoditi, jer se sve svode na gore spomenutu. Milković je 
nastojao svladati tu teškoću, ali mu to nije uspjelo učiniti do kraja. Kao umjetnik 
nije se mogao odlučiti, da li će novijim događajima dati umjetničku formu u 
obliku historije jednoga junaka, koji bi u sebi sintetizirao duh, stremljenje i 
nade novijega hrvatskog pokoljenja, koje se predano borilo za uspostavu 
hrvatske države, ili će dati panoramu događaja u obliku kronike. Prvi je način 
mnogo teži i zahtijeva od pisca mnogo smisla i talenta za umjetničko 
kondenziranje povijesti i za kompoziciju, pa se Milković uklonio tom načinu 
pisanja i ispisao kroniku. Istina, u romanu ima nekoliko osoba, koje bi imale 
biti protagonisti borbe za hrvatsku državu: Miljenko, Petar Petrović, Ilija, Tonči, 
ali su to ostali dosta neizraziti likovi izuzev Petra Petrovića. Najpodesnija osoba 
za nošenje radnje u romanu bio bi Haramija, ali je ostao samo duh, simbol i 
zastava mladeži, jer se uopće ne pojavljuje na pozornici, budući da je završio 
svoj život upravo tamo, gdje nastupaju glavni nosioci radnje u ovoj kronici. 
Onje ostao sjena i nevidljivi pokretač mladenačkih stremljenja kao uzor - borac 
i predvodnik. Ova kronika počiva jednim dijelom na sukobu Petra Petrovića i 
Tončija zbog ljubavi prema istoj djevojci - Agnezi, ali taj sukob nema jače 
motivacije niti je dovoljno produbljen, da bi mogao biti okosnica romana. 
Barem nije toliko istaknut u samom romanu. Prema tomu djelo nema središnje 
radnje. Događaji su povezani više zajedničkim idealima i ciljevima, koje mladež 
ima pred sobom - a to je uspostavljanje države Hrvatske i borba protiv nasilne 
tuđe vladavine. Po toj crti kao i ostalim značajkama Milkovićev roman približuje 
se romanu U noći od Ksavera Šandora Đalskoga. Prema spomenutomu 
romanu Đalskoga mogu se ocijeniti odlike i slabosti Milkovićeva romana 
Tamnica. U ovom romanu nalazimo množinu događaja, što je i razumljivo, 
kad se ima na umu, da je pisac htio prikazati borbu hrvatske sveučilišne 
omladine za oslobođenje domovine. Pisac je prikazao razne vrsti 
sveučilištaraca (revolucionarci, idealisti, povučeni radnici), a kroz te osobe 
pustio je svijetlo na političke prilike, koje se odražavaju na omladini. Slika je 
ispala dosta široka, premda nije zahvaćeno sve gibanje u Hrvatskoj. Sveučilišna 
omladina snosila je u borbi za hrvatsku državu samo dio velike narodne borbe, 
pa ne vidimo, kako se borba drugih društvenih razreda odražavala na mladeži. 
Prvotna namjera pisca bila je, da prikaže omladinu u hrvanju za narodnu 
opstojnost, ali je nju bilo nemoguće iskopčati iz općeg narodnog gibanja. 


Radnja u romanu Tamnica prema svim značajkama pripovijedanja nije 
jedinstvena. Razbila se u nekoliko slika, a preko događaja prevučena je 
historija o zajedničkoj ljubavi prema istoj djevojci. Kako je radnja nejedinstvena 
može se vidjeti iz mnogobrojnih digresija o sporednim stvarima, koje nisu 
povezane s glavnim događajima (refleksije o životu i prirodnim naukama, misli 

o glazbi, raščlanjivanje karaktera studenta Ilije i t.d.). Trebalo je dakako 
spomenuti i ovakove stvari, ali su one u ovom romanu rijetko tijesno vezane s 
glavnim tokom radnje. To se osjeća kao privjesak na glavnoj radnji, daleko od 
duha i smisla pripovijedane cjeline. 


Milkovićeva zapažanja nisu nova, ali nas veseli, da se našao pisac, koji 
je posljednjim naporima mladog pokoljenja u Hrvatskoj odao poštovanje, 
unoseći ih kao građu u umjetničko djelo. Nije sve na velikoj umjetničkoj visini, 
nešto će od iznesene građe tijekom vremena zastarjeti, kao sve stvari politički 
obojene, ali će ostati sjećanje na svijetle likove Petra Petrovića, Tončija, Ilije, 
Haramije i bezimenih njihovih drugova, koji su ugradili svoje živote i patnje u 
temelje mlade hrvatske države. Smjelost je to, da se netko dao na opisivanje 
dogadaja iz vremena, iz kojega smo ponijeli velike i krvave ožiljke kao 
pojedinci i kao narod. Djela, koja su prodahnuta duhom narednoga 
pregaranja, sa sadržinom o snovima pokoljenja, koja ostvaruju mladi ljudi, ostat 
će nam draga, kao spomen o našoj snazi i sjećanja na neugasivu želju za 
slobodom i slobodnom domovinom. 


ROMAN DE OMNIBUS ET QUIBUSDAM 
ALIIS ... 


Pohvalno je nastojanje izdavača, da posvećuju pažnju književnicima, 
koji potječu iz radničkoga i njemu sličnoga staleža. Umjetnost je takva 
karaktera, da se pojavljuje u raznim društvenim slojevima. Jer se pojave 
umjetnosti osnivaju na talentu, a nikako na položaju i kulturi, opravdano je 
misliti, da umjetničko djelo može s uspjehom napisati radnik kao i 
intelektualac. Razlika će biti možda u snazi talenta, idejama, ali radnik može 
stvoriti djelo, kojemu se ne će moći u svakom slučaju oduzeti umjetnički 
atributi: iskrenost, doživljenost i umjetnički izraz. 


Jedno se ne smije zaboraviti pri ocjenjivanju tvorevina, koje potječu od 
seljaka i radnika: njihovi plodovi moraju imati sve umjetničke vrstnoće kao i 
djela intelektualaca. Uz taj uvijet možemo te pisce ubrojiti u red umjetnika, a 
njihova djela položiti u riznicu umjetnina. Dakako, djela stvorena od ljudi iz 
raznih društvenih razreda nose na sebi osebine pisca i društvenog sloja, komu 
umjetnik pripada; mogu imati manju ili veću umjetničku vrijednost, ali u 
svakom slučaju djelo mora imati umjetničke kvalitete, koje su zajedničke svim 
umjetninama. 


Ivan Triplat kao književnik bio je malo poznat, jer njegovih radova 
nijesmo čitali u povremenim časopisima. Odjednom se predstavio s romanom 
Krug !. To je iznenađenje za javnost, tim više što se radi o romanu višega 
opsega. Međutim Triplat je upao u pogreške, kojima obično podliježu pisci 
njegova staleža i kulture: nemaju mjere, ne dostaje im osjećaj za raspored i ne 
znaju za pravo značenje dobre konstrukcije u djelu. To je osnovna pogreška u 
Triplatovom romanu. Nedostatak takve naravi, da uvelike umanjuje vrijednost 
njegovu djelu. Triplat nije znao rasporediti građu, probrati bitno i razlučiti 
sporedno od glavnoga. Roman je životopisne prirode, a kako je pisac veoma 
bogat doživljajima, našao se u neprilici, kad je svojim doživljajima htio dati 


1 Ivan Triplat: Krug. Roman iz suvremenog Zagreba. Matica hrvatska, Zagreb 1943. 

umjetnički oblik. Tako u Triplatovu romanu nalazimo pričanje o svemu i 
svačemu. 


Pogreške konstrukcije lako je opaziti iz sadržajnog niza događaja. Tu 
se pripovijeda o životnim neprilikama Zvonka Pileka, propalog daka, koji se 
u životu sukobljuje sa svim nedaćama, a po karakteru je nemoćan, oblomovski 
lijen i namjerno traži poteškoće u životu. Život mu to u dovoljnoj mjeri i pruža 
itako se u romanu redaju Pilekovi grubi i surovi sukobi s bližom okolicom i 
pojavama oko njega. Kako je Zvonko ostao bez majke, a otac kao podvornik 
nije dospio izgraditi njegov karakter, on se prepustio slučaju. Ponajprije došla 
su razočaranja u ljubavnim poznanstvima. Pilek se zaljubljuje brzo, i to u 
veoma romantične žene: najprije u ženu, koja je perverzno mamila svakoga 
muškarca, zatim u artisticu Lalu, koja ode za sinom bogataša Gavanskoga. 
Kasnije Pilek dolazi u vezu s prvom ljubavi - Ljubicom, koja se udala za staroga 
Gavanskoga, zatim se zagledao u drugu žensku, koja mu nije odgovorila i 
tako redom, dok nije našao sušičavu frizerku Milu, djevojku prostodušnu, sa 
stvarnim pogledima u život, koja ga je napokon spasila od propasti i povela 
putem pravoga života. Triplat je upleo na mnogo mjesta u romanu svoje 
poglede na književnost i pisce, kazalište i umjetnost. Tako se upoznao s 
nepriznatim piscem Štefom Sabljakom, zvanim Cvilidreta, kojemu nitko ne će 
tiskati naramke rukopisa. Pilek je također pisac njegova kova, kojega otac želi 
privesti u normalan život, ali mladi Pilek voli živjeti u iluzijama, premda je 
uvjeren, da njegovo pisanje mnogo ne vrijedi. Pilek se obrati na nekoga 
urednika lista i kritičara, da mu ovaj kaže nešto o njegovu talentu. Urednik ga 
hvali, ali mu ne može izdati djelo, nego savjetuje, da dalje piše, da piše 
neprestano, makar osiromašio, jer je sudbina svih umjetnika, da u traganju za 
ljepotom izgube smisao za stvarnost. Kad je Pilek drugom zgodom dao istom 
kritičaru roman Krug, ovaj mu je otvoreno rekao, da prestane s pisanjem, jer 
piše sve slabije, a k tomu ima nezdrave pojmove o životu, pa bi mogao loše 
svišiti. Što nije postigao kritičar, to je pošlo za rukom frizerki Mili, koja ga je 
konačno odvratila od pisanja i književničke umišljenosti. 


Uz ove glavne događaje nanizano je mnogo upadica o odnosu 
Pilekovih s obitelji skorojevića Gavanskog, koji je, mijenjajući političko 
uvjerenje i otupljujući savjest sumnjivim trgovačkim poslovima, preko noći 
postao bogat. Kakav je stari Gavanski, takav je i njegov sin, negdašnji školski 
namještenik Gavanskom i tamo nalazi svoju staru ljubav - kao milostivu 
generalnog ravnatelja Gavanskoga. U nekoliko mahova govori se u romanu o 
demonstracijama studenata protiv tuđinske vlade u Hrvatskoj, da se odmah 
nastavi pripovijedanje o bančenju do iznemoglosti u nekom noćnom svratištu. 
Slika ne bi bila potpuna, kad ne bi bilo raspravljanja o društvovnim pitanjima. 
Zvonka Pileka ništa od toga nije moglo zadovoljiti, nije našao smirenja, dok 

nije pokušao riješiti se života samoubijstvom, koje ne uspijeva samo zbog toga, 
što pisac ima još o njemu pripovijedati. Pileku je suđeno da živi i vidi Pariz. 
Umjesto da sjedne u vlak, koji ide u Pariz, on se našao u Novoj Gradiški. Iskače 
iz vlaka i ode u Pariz. Tamo ga dočeka zlo. Zagreb mu je opet najmiliji, grad 
komu on pjeva hvalospjeve, grad na koncu u kom je ipak našao sreću, oženivši 
se s frizerkom Milom. 


Sve je ovo nanizano uz mnoštvo sitnijih epizoda. Grada i nije tako 
bogata, kad bi se spretno rasporedila i umjetnički zgusnula. To piscu nije 
uspjelo, nego je iste ili slične događaje na više mjesta ponavljao, zbog čega je 
roman mnogo izgubio. Pogotovu je to primjetljivo, kad pisac niže događaje 
bez ikakove suvislosti i uzročne veze. Zapravo ovo i nije roman, nego niz 
slika iz mukotrpnog života malovrijednog književnika-probisvijeta, Zvonka 
Pileka. Karakter pak glavnoga junaka u romanu nije cjelovit i izrazit, nego je 
neodređen i izlomljen. 


Kako je karakter Zvonka Pileka labav, tako su i njegova shvatanja života 
neodređena i kolebljiva. Ne zna se, kad on ozbiljno misli, niti kad život 
podcjenjuje. Nekada se čini, da je on socialni reformator, a drugi put je slabić, 
kojim upravljaju događaji. Njegova naklapanja o umjetnosti i o svom vlastitom 
radu potpuno su mutna. Može se opravdano tvrditi, da je problem njegove 
osobe ostao neizrađen. Pisac djela Krug uzeo je za građu svoga romana svijet 
i ljude, koji se nalaze samo u gradu. To su nedoučeni daci, protuhe, nekada 
svijet podzemlja i zabitnih krčama, slike iz šatrovačkog života, ali stvar is nekim 
ozbiljnijim problemima, koji su nabačeni iskoči neozbiljna, kad se sve to 
dovede u vezu u romanu. Takav svijet postoji, ali je nedvojbeno, da piscu nije 
uspjelo stvoritit iz ove građe dobro djelo. Trebalo je malo više misliti, da djelo 
ispadne organska cjelina. Ovako je nagomilana grada o svemu i svačemu bez 
unutrašnje veze i psihološke motivacije. Neke piščeve vizije dobre su, ali nijesu 
u djelu pročišćene, jer nijesu čiste ni u autorovoj fantaziji. Pitanje je napokon, 
da li pisac uopće ima određeno gledanje na postavljena pitanja. Prema gradi 
svoga romana Triplat je odabrao i jezik. Ne može se reći, da piscu nedostaje 
riječ. Što više, on znade litanijski nizati izraze, gdjekada točno primjeriti 
sadržinu prema izrazu, ali uglavnom ne određuje pravi doseg svojih riječi. Jezik 
je preobičan i asfaltski. Ubacivanje izraza, kojima bi pojačao dojam o gradskim 
shvatanjima nekih pitanja, izgleda na oči umjestan, ali je u stvari banalan. 
Umjetničko djelo ne može opstojati samo na takvim "koloritnim" izrazima. 


Na kraju treba spomenuti neke stvari zbog ravnanja samoga pisca. 
Triplat ima mnogo građe za opisivanje. Treba vremena, da se sve to pretvori u 
umjetnički doživljaj, a još više muke za izraz takvih doživljaja, odnosno za 
stvaranje dobrih djela. Da je pisac neke stvari obradio u manjim novelama, 
ove bi imale zaobljeniji oblik. Osim toga pisac je u svom romanu iznio sve, što 

ga je u životu silovito udarilo, pa se bojimo, da više ne imadne što reći. Morao 
je nešto ostaviti u pričuvi za buduće stvaranje, jer bi se moglo desiti, da ovo 
bude njegov posljednji književni rad. Umjetnička grada stječe se teškom 
mukom, pa je ne treba bez kriticizma i neštedimice rasipati. 


MARKO ČOVIĆ - DOKTOR FILOZOFIJE 


Sudeći prema radnji djelo bi mogli nazvati romanom, jer daje historiju 
čovjeka od početka do konca, premda nema epizodičkih zaleta, koji bi radnju 
razlili u običajenu romansku širinu. Lajčo Stipić od svinjara postaje doktor 
filozofije teškom žrtvom roditelja, koji su radi njegova školovanja rasprodali 
dosta bogato imanje i pali u pandže bezdušnog pokrštenog Židova Kurta 
Frančića. Ovaj je pokupovao posjede i drugih susjeda Stipićeva sela i na taj 
način postao prvi subotički bogataš. Mali Lajčo još u gimnaziji proživljava teške 
dane stvarajući odluke, koje će kasnije izvršavati. Videći kako bezdušan čovjek 
zarobljuje brojne obitelji, odlučuje obračunati s takovim ljudima i to samo radi 
toga, da oslobodi druge. Uništen je njegov otac, propale su druge zajednice, 
ali je uvjeren, da će on ipak pobijediti novac bogataša. Kroz školu je iskusio 
sve patnje siromašnog djeteta, a roditelji su se žrtvovali u nadi, da će im nekada 
sve povratiti. Kad je Lajčo vidio, da ne može ispuniti nade roditelja, jer će jedva 
i sam živjeti od profesorske plaće, odlučuje na završno životno djelo: ubiti 
Frančića i tako osloboditi mnoge obitelji iz ruku lihvara. Na to ga je nagnala i 
lična uvreda. Sin Kurta Frančića oduzeo je njegovu zaručnicu Martu, koja ga je 
iskreno ljubila, a otišla je za mladoga Frančića pod prijetnjom roditelja, jer je 
ovaj bio bogat. Duševnu borbu junaka pisac dovodi u vezu sa zločinom 
Raskoljnikova. Motivi ubojstva izgledaju mu teži od onih Raskoljnikova i on 
ubija staroga Frančića sa sinom s uvjerenjem, da ne čini nikakav zločin: on 
spašava mnoge obitelji i društvo oslobađa nametnika. Lajčo je osuđen na 
tamnicu i k njemu dolazi sad udova mladoga Frančića. Uvjerava se, da ga ona 
još i sada ljubi. 


Radnja na oko jednostavna, ali u stvari dosta teška jer zahtijeva psihičko 
produbljivanje i jaču motivaciju nekih odluka junaka. Povezana je i pojedine 
se glave ne mogu same po sebi razumjeti. Da je misaona cjelina ukoričena, 
Vidi se iz biografskog karaktera djela: čovjek u razvoju od sitnih godina do 
završnog životnog čina. Dočitavši roman osjeća se, da je radnja barem u nekim 
dijelovima pomno proračunana, odmjerena i unaprijed iskonstruirana, a malen 
broj lica, dao je mogućnost, da prati glavnog junaka stopu u stopu. Ovaj je 


Marko Čović: Doktor filozofije, Zagreb 1937. 

momenat od odsudne važnosti za karakterizaciju glavnoga junaka. Sasvim je 
obična pojava, da okolni događaji i nuzgredni ispadi više osvjetljuju lice nego 
samo opisivanje lica. Pokrajni događaji tako reći nehote izbace na površinu 
kakovu crtu karaktera sudeći prema reakcijama na okolne dogadaje, inače se 
često upada u pogrešku ponavljanja. Ovo su dva načina romanske 
arhitektonike jednako običajna i podjednako teška. Ovo je djelo druge vrste, 
to jest glavni junak bez naročitih epizodičkih razgranavanja. Za početnike je 
ovaj način prikladniji, dok druga metoda traži izvjesnu uigranost mašte i pera, 
da može životnu razložnost pojedinca i radnje svesti u povezanu i zaokruženu 
cjelinu. Čović još nije postigao tu lakoću, stoga nas sili, da junaka neprestano 
držimo pred očima. Tehnika djela sliči inžinjerskom planu, koji treba 
neprestano gledati pri izvedbi. Tu se dakako izgubi spontanost. Bilo je pisaca, 
koji su unaprijed sastavili skicu glavnih lica i kostur radnje naročito u opširnijim 
djelima, da pri izvedbi ne dođe do protivurječja, ali je teško vjerovati, da su se 
uvijek držali toga skeleta. 


Lajčo Stipić izgleda sasvim proračunan kao i ostali sitniji događaji, a 
kad se pisac toga otresao i prepustio viziji opisivanog dogadaja onda je 
neposredniji i istinitiji. Takav je podnaslov: "I srušiće se svi snovi moji ..." gdje 
kao na dlanu gledamo jedan momenat iz varoškog života baba "plećkuša". 
Drugi su dijelovi nejednake vrijednosti. Kad junak proživljava tešku duševnu 
krizu pred zločin, pisac zatrpava unutarnju borbu množinom ponavljanih riječi: 
jest zločin, nije zločin, a to se doima kao nemoć da adekvatno izrazi duševno 
stanje junaka. Na drugim se mjestima to primjećuje primjenom eksplikativnih 
rečenica, koje u svakom slučaju ne potenciraju naslućeni dojam, nego djeluju 
kao stilistička nedotjeranost. Takovih mjesta ima više (str. 25, 156). Međutim 
to je običajna pogreška mladih pisaca, kad im nedostaje izraz. Ovdje treba 
spomenuti nekoliko jezičnih pogrešaka, koje neugodno iznenađuju među 
ostalim korektnim stranicama: dvaju različitih težnja (39), došao kod njega, 
idemo kod mene (47, 69), doneo, odneo (114, 167), pjesnice mjesto pesnice 
(165), odijelo pocijepano (174), hiljade oca, brata i drugih salašara (168). Inače 
je jezična strana ujednačena, jačina izraza i bunjevački dijalekt ugodno 
presjecaju obični književni jezik. To se naročito zapaža pri reproduciranju 
intimnih misli i tamošnjih ljudi i opisu njihova kraja. Na časove je to čista pjesma 
bunjevačkoj njivi i salašima. 


Lajčo Stipić još od gimnazijske klupe ima određenu zadaću i životnu 
dužnost, te se sve okolnosti svode na to, da postane neizbježiva i imperativna. 
Misao nabačena u djetinjstvu ostaje jednaka do kraja bez obzira na životno 
iskustvo, koje može eventualno preinačiti djetinjsku odluku: barem 
pojedinostima. Život dopušta takove obrate. Ako je našao opravdanje za 
zločin, ipak je pitanje, da li je uspio ubijstvom Frančića ispuniti životnu dužnost. 
To se teže razabire nego se tek naslućuje u perspektivi budućnosti, ukoliko 

Frančić više ne može iskorišćivati njegova oca i okolinu. Unesrećeni seljaci 
nijesu dobili potpunu zadovoljštinu, premda mlada generacija odobrava Lajčin 
postupak. Čini se, da bi korisne posljedice čina morale zahvatiti moralno i 
materijalno i okolinu za koju se borio, a ne samo njemu pribaviti zadovoljštinu, 
jerje poduzeo stvar kao branitelj određenih misli protiv društvenih nametnika. 
Ovako žalosno stanje okoline može pomutiti i njegovo eventualno 
zadovoljstvo poslije izvršenog ubijstva. Jednostavno smaknuće štetnog čovjeka 
nije potpuna zadovoljština za unesrećene. Ove se misli nameću nužno nakon 
čitanja. Pisac je doista uskočio u težak problem, znao ga je zapletati do 
tragičnosti, a potpuno rješenje i ne može se očekivati samo od jednog djela. 
Bunjevačka ravan krije u sebi neslućene ljepote zajedno sa žalosnim pojavama 
od kojih se dio nalazi u ovom romanu. 


VETERANSKI STIHOVI ZVONKA 
MILKOVIĆA 


Zvonko Milković potječe iz Matoševe pjesničke škole. Spada među 
pjesnike, koji su ostali nepokolebivo vjerni pejsažu, ugođaju, sitnom 
zadovoljstvu, sanjarenju o zavičaju i najbližim zgodama svoje okoline. Nijedan 
drugi književni krug nije bio manje prevratan od onoga, koji duguje svoji 
postanak nemirnom našem književniku - Matošu. U tom je paradoks Matoševe 
škole, koji je i vrlo značajan. Ne može se tumačiti tim, da je veliki pjesnik 
umjetnički ubio svoje štovatelje i nasljednike, jer je u krugu Matoševaca bilo 
dobrih pjesnika. To je sudbina jedne pjesničke škole. Koliko su pjesnici 
Matoševa cenakla manje kričavi, toliko su bili umjetnički topliji i svoji. Dok su 
pjesnici iz drugih skupina pjevali na tuđem instrumentu, dotle su ovi govorili 
vlastitim riječima i srcem, drugi su polazili od tuđih misli, a Matoševci su slagali 
riječi nadahnuti svojim najbližim stvarima. Stoga je njihova poezija intimna i 
bliza, a pjesme buntovnika izgubiše pointu nestankom časovitog raspoloženja, 
koje ih je izazvalo. To se vidi iz pjesama u Hrvatskoj mladoj lirici (1914.). Prilozi 
Zvonka Milkovića u spomenutoj zbirci upravo su topli ugodaji, a njegove 
Pjesme (1914) odaju umjetnika, koji se zanio krajobrazom Zagorja (ciklus 
"Zvonici s ladanja") i jedva primjetljivim pojavama u neposrednoj blizini. 
Milković je našao sreću u neznatnim stvarima. Njegovo zadovoljstvo treperilo 
je u svakom listu breze, u sunčanoj zraci, proštenjarskom zanosu i zagorskom 
vjetriću. Naoko sitna sreća, ali za pjesnika, koji znade uživati u malim 
uzbuđenjima duše, potpuno zadovoljstvo. 


Tim značajkama obilježena je i kasnija Milkovićeva poezija. Kao 
stvaralac ostao je privržen prvom pjesničkom zanosu. Tu nije utjecaj škole, 
nego neusiljena vjernost svojoj intimnosti. Posljednja zbirka njegovih pjesama 
pod imenom Pobožni časovi! svjedoči o neraztrgnutoj vezi s bregovima i 
ljudima iz djetinjstva. Ciklus "Cvijet na prozoru" upravo je usidjelički simbol 
pjesnikove ljubavi prema svom zavičaju, pobožni pjev zagorskom kraju. To je 
ujedno dar veterana onom dijelu zemlje, koji ga je nadahnuo i bez kojega ne 
bi mogao živjeti. Iz prisnog dodira sa svojim krajem potekli su Milkovićevi 


1 Zvonko Milković: Pobožni časovi, Izdanje HIBZ-a, Zagreb 1944. 

uvijek svježi obrisi, plastične slike zagorske idile ("Zamiranje svjetla", "Mrtva 
priroda"). Milkovićeva je poezija jasna, jednostavna i mila. Tek negdje iznenadi 
pjesnik bizarnim mislima ("Dvije pjesme o žeđi", "Trs"). Pjesnik se na mnogim 
mjestima opio zrakom sunca i slašću vinovog grozda, pa donosi anakreontske 
motive, ali bez razuzdanih osjećaja i objestnih šala. To je pokornička 
anakreontika, duhovno veselje nad zemaljskim darovima. Proštenja i 
proštenjari, bregovi i večernjice pri izlasku sunca, osunčani vinogradi i talasasti 
pašnjaci zanesu srce, ali ga i vraćaju zavičaju, da pjesnik na nj misli sa 
zahvalnošću. Odatle u Milkovićevim pjesmama svetačka smirenost. Osjećamo 
pače da bi pjesnik neke motive bolje izrazio u kajkavštini, nego u književnom 
govoru. To je molitva i za nju se traži najbliža riječ. 


Godine pjesnikova života nisu prohujale bez manjih potresa, a 
muževno doba svrnulo je umjetnika prema unutrašnjosti predmeta i samoga 
sebe. Počeo je tražiti smisao života ("Riječi o sebi"), pa svoje tjeskobe iznosi u 
neodređenim riječima i nerado govori o brigama ("Klinčići"). Još se nalazi 
dostatan razlog za prodoran krik. Pjesnik novijega vremena imaju istrganih 
misli, pa se odvajaju od većine Milkovićevih pjesama. To se pokazalo i u formi, 
kad je isprekidao stih čestim enjambementom. Stoga su njegove misaone 
pjesme teške i trome ("Vjernost zemlji"). Tako je Milković napisao najbolje 
pjesme oslanjajući se na motive iz rođenoga kraja, a novim pjesničkim 
akcentima donekle veže staro i novo pjesničko pokoljenje u našoj književnosti. 
Kao pjesnik ostat će u književnosti s pjesmama, u kojima je došao do izražaja 
njegov uži zavičaj. Bio je pjesnik uskog pjesničkog zamaha, ali iskrenog i 
dubokog nadahnuća. 


M. KRLEŽA - BALADE PETRICE 
KEREMPUHA 


Govoreći o smislu historije i narodnih tradicija Gorki kaže: "Historija je 
najopasniji proizvod, koji je nastao u kemijskom laboratoriju našeg mozga. 
Ona potvrđuje sanjarenje, opaja narode, budi u njima lažne uspomene, 
pretjerane refleksije, otvara njihove stare rane, oduzima im mir i čini ih 
megalomanima i paranoicima". Tako je morao govoriti službeni sovjetski 
književnik o narodnoj prošlosti, jer komunistima povijest počinje njihovim 
nastupom. Do njih je bio mrak, niz nečovječnih podviga povlašćenih odnosno 
povijest trule nekolicine na površini. Tradicija kao najjače uporište domoljublja 
mora uginuti, jer je samo tako moguć nenarodni komunizam. Ne mogavši 
izbrisati sjećanja na prošlost Sovjeti se utekoše iskrivljivanju događaja te 
iznošenju najtamnijih strana povjesnih lica, da narod zamrzi prošlost. Ovo je 
imalo više uspjeha nego jednostavna negacija povijesti. 


Kod nas je Krleža u više navrata jednostrano i tendenciozno iznosio 
pred javnost povijesne činjenice. Tako je učinio i u gornjem djelu. Ukupni je 
dojam zbirke pjesama, da je naša povijest golema rijeka nepravedno prolivene 
seljačke krvi za volju tudinca a najviše u prilog hrvatskog plemstva, koje je na 
taj način spasavalo svoje privilegije. Hrvatska je bila grobarica najboljih sinova 
-seljaka, pogazila im najelementarnija prava, mučila ih glađu i ratovima i 
napokon ubila. Domovina je radi ličnih interesa povlašćenih krugova 
proganjala i nepravedno prolijevala nedužnu kmetsku krv. U duhu 
materijalističkog shvaćanja povijesti naša je prošlost borba isključivo za trbuh 
i komad hljeba, i sve što je učinjeno od 15. stoljeća do danas poduzeto je iz 


Ideal domovine, vjere, državne ili društvene zajednice uopće ne dolazi 
u obzir, jer je plemstvo ponajprije računalo na lagodan život, makar ga osnivalo 
na lubanjama potlačenog i uništenog kmeta. Ovo je osnovna misao balada i 
neupućena će javnost lako nasjesti prozirnim aluzijama marksističkog 
shvaćanja naše prošlosti. Nema tu ni malo uživljavanja u povjesne periode, 
nego jer Zrinski nijesu osnivali kolhoze niti je Katarina Zrinska bila ženski 
pučki komesar i radi toga su krivi. Tako izgleda Krležino shvaćanje povijesti. 

Kako je postupao u konkretnim slučajevima, vidi se iz nekih pjesama. Balada 
"Lamentacija o štibri" očita je parodija Štosove tužaljke "Kip domovine", kojemu 
je i posvećena ova pjesma. Litanijskim nizanjem poreza i izmišljenih prireza 
Krleža forsira s mišljenjem, da je smiješno naricati o kulturno-političkoj slobodi, 
kad je narodu slabo u materijalnom pogledu. Bez sumnje je teško bilo stanje 
naroda u nekim slučajevima, ali je neistina, da je narod na prvo mjesto 
postavljao problem trbuha ne vodeći računa o slobodi i kulturnoj nezavisnosti, 
U najtežim časovima, kad je ustajao protiv silnika, nije to činio iz niskih potreba 
stomaka nego viših etičkih i narodnih ideala boreći se za slobodu i 
dostojanstvo čovjeka. "Carmen antemurale Sisciense" također je izrugivanje 
slavnog momenta, kad Hrvati sto godina nakon tragične krbavske bitke prelaze 
u ofenzivu povećavajući pomalo tužne ostatke kraljevstva hrvatskoga. Krleži 
je to čas, kad kmet misli, kako bi se izvukao iz te komedije i glava ga ne boli, 
što će biti od domovine. Kao što je prostodušnom narodu bilo svejedno, da li 
da pogine časno na obrani domovine ili kod kuće, naglašava, da narod nije 
niti mislio ("Khevenhiller"), što više da je bio uvjeren, da gine radi udobnosti 
plemstva. S druge strane kao da su hrvatski plemići u društvu s tudinom 
iskorišćavali narod, vukli ga na bojišta i gurali pod neprijateljski mač iz 
sadističke želje za uništenjem kmeta bez ikakva plemenitog cilja i dovoljnog 
uzroka. 


"Planetarijom" je pjesma za se i duljinom i posebnim gledanjem na 
novije događaje. Načelno Krleža izruguje i niječe hrv. preporod, kako je to 
učinio u pamfletu "Hrvatska književna laž", samo je malo mirniji. Ne priznaje 
ga, jer nije "Triumf skerlatni i Preporod rdeči". Nosioci novije hrvatske povijesti 
bili su mu od reda izdajice, doušnici, koji su djelovanjem samo škodili narodu. 
Novost je što je Krleža zabugario nad sudbinom kajkavskog dijalekta, kojeg 
su Ilirci pokopali, narječja buntovnog i plamenog i mjesto njega uveli tuđe 
narječje. Još je značajnije da je Starčević našao milost pod njegovim perom, jer 
je jedini ostao pošten u gomili nekarakternih i prodanih sluga Beča i Pešte. 
Doista veliki skok od onog vremena, kad se čudio, da taj "glupan među 
trobojkama" još živi u mrenastim mozgovima mesara". Kozarčanin nas uvjerava 
ipak (Savremenik 1936. br. 1, str. 28), da ovo "nije patriotizam časa i 
momentane političke konjunkture". U svom hosanskom panegeriku Krleži divi 
se, kako je genijalno demantirao Ciceronovu krilaticu o povijesti kao učiteljici 
života. Po njemu je samo Krleža istinski, kritično, s ljubavlju i sa srcem 
progovorio o hrvatskom seljaku, samo se plaši, da će ipak netko zanijekati 
baladama "hrvatski i humani karakter", ali će se naći možda pisac, koji će 
napisati knjigu o Krleži kao humanistu i tim mu dati zadovoljštinu. Međutim 
ostanimo kod Kozarčaninove konstatacije, da je Krleža u posljednjem djelu 
dao" prokletu, paklenu, krvavu našu prošlost, koja leži za nama kao ogroman, 
sramotan i razderan plašt " i promotrimo da li mu je to i umjetnički uspjelo. 

Krleža je imao određen cilj pri pisanju balada pa je taj i uvjetovao način 
obradbe. Samo ime balada nagoviješta melodramski i pomalo tužan prizvuk 
pjesama, ali se tome protivi obješenjački tip Petrice Kerempuha, koji će 
sugerirati šaljivost, nekada previše slobodu u izražavanju, a ponajčešće 
grotesku. Ovo posljednje prevladava, tim više kad se Krleža nije odmicao od 
pornografskog izražavanja. Vjeran svome dojakošnjem načinu traženja utiska 
i vanjskog efekta posegao je za rječničkim blagom, kojim uvelike raspolaže, 
premda mu ova prednost postaje kao i prije i ovdje osjetljivom slabinom. 
Unutrašnja dinamika dogadaja i pjesničkog uživljavanja nadomještena je 
vanjskim rekvizitima riječi ili točnije groteskna riječ povezana neobičnim 
srokom ispunjuje prazninu misli i unutrašnju povezanost. Prema tome bi glavni 
uzrok neuspjeha većeg dijela balada stajao u pretjeranom iskorišćavanju 
jezičnih mogućnosti. Efekat u takovim slučajevima ne može izostati, ali 
pribjegavanje ovim sredstvima nedostatak je nadahnuća i nedovoljnog 
proživljavanja, koje bi se inače ispoljilo u unutarnjoj dinamici misli i riječi. Kad 
se pjesma oljušti od nebitnih rekvizita ne ostavlja jačeg dojma nego samo šum 
i zveket riječi, koji ne daju završnu umjetničku notu. Tajna poezije ne sastoji 
se u nabačenim riječima, sroku i ritmu nego u snazi pjesnika, da riječ preobrazi 
i dadne joj više značenje nego ga ima u ustima prozaika. Posljedica je toga 
mehaniziranje stiha, koji se izrodi u virtuoznu verbalističku akrobaciju. Takva 
je pjesma "Khevenhiller" te "Komendrijaši": 

... Gospodična Pimperlini 

Lemonina Lemonini 

srce od bobona 

šenkala je ona 

na spomen gospona 

paradajz barona, 

kiselog citrona... 

Ne merkajuč puža 

hrepeni z balkona 

za tenjom galona 

kavalir Lemona ... 
(Balade... str. 99). 


Sličnih stihova ima u zbirci preko 300 ("Keglovichiana", "Vigilia", 
"Lamentacija o štibri", "Lageraška", "Hercuvanke" i dr.) i to ne istrgnutih 
pojedinih stihova nego u neprekinutom nizu od dvadeset, trideset pače i 
četrdeset. Zadnju pjesmu ne može se uopće ubrojiti među umjetne pjesme, 
pa tako od 110 stranica otpada na ovakove nizove riječi više od dvadeset 
stranica. Stihovi mogu biti duhoviti, gdje rutina verzifikatora dolazi do izražaja, 
ali to nije umjetnost nego igra brutalnih, sirovih i neukusno skovanih riječi. 

Ekspresionističko-romantički način izražavanja Krleži je negda 
pomogao da dočarava svoja doživljavanja, ali je taj način i najopasniji, jer se 
lako izrodi u posvemašnju materijalizaciju stiha. Kod njega je ovdje odlučnu 
ulogu imao sadržaj. Dok je "Pan", "Ulica u jesenje jutro" i "Suton" sasvim 
neodređeno i specifično ekspresionističko područje, mehanizacija stiha nije 
se toliko zapažala: paleta boja, skala zvukova, svemirski trzaji široki su i ma 
koliko iskorišćavanje riječi nije djelovalo neuvjerljivo, i kolikogod bili 
sumnjičavi, ne možemo poreći, da pjesnik eskpresionist nije zapazio i doživio 
taj svijet. Laiku može izgledati čudno, ali pjesniku ne. Balade imaju drugi 
sadržaj i ambijent: neki povijesni razmak i historijska lica, koja imaju sasvim 
određenu fizionomiju i način Krležina izražavanja dolazi u opasnost da djeluje 
neuvjerljivo, ako se odmakne od istine. Jedini izlaz da pjesma postane 
pristupačna jest pribjegavanje vanjskim sredstvima: riječi, sroku, ritmu, da nam 
zveketom riječi nadomjesti realan pjesnički doživljaj. Kako je Krleža postupao 
u tom slučaju kazuje dovoljno navedeni primjer. Čini mi se fatalnom 
pogreškom, što je takove neumjetničke nizove riječi povezao srokom. Da ovaj 
dolazi neočekivano i spontano ni pola muke, ali je namješten i često tražen po 
tuđim rječnicima. Četiri i više uzastopce srokovana stiha prelaze u običnu igru 
riječi: 

-. Hdo Ars Scribendi et Bene Vivendi 

V vomitorijumu na masnej praebendi 

ne bljuje zvust kak Veniam Legendi 

gdo pomekujenec ni na grofovskoj arendi 

Za tega ni neg noška Ars pesja Moriendi ... 

Talentum menjše vredi neg pišiva skolopendra 

pri nas ni vrag za mrtvim talentom ne cendr4 

Deždevna megla, megla, meglena selendra ... 
(Balade... str. 119). 

ili ovaj primjer: 

. Stari je jedini madžarskemi grandi 

pljunul vako kak se šika bandi, 

gda teržilo se pri nas na saborskemi štandi 

z magnetskemi lanci i z Bezirksvorstandli, 

jedini je Stari klel po tej kontrabandi ... 
(Balade... str. 127). 


Ovi slučajevi sasvim su obični kod Krleže i nije čudo, da nije uspio dati 
sažetiju sliku onoga što je htio reći, nego je razvodnio u trčanju za jačim 
efektom pomoću nizova riječi. 

Odakle dolazi ovo? Krleža živi i stvara u nekoj crvenoj vrućici, zastupnik 
je izvjesne socijalne struje i mora ići tempom strujanja. Mogućnost spoja 

uspješnog umjetničkog stvaranja i trčanja za idejnim trzavicama nije isključena, 
ali postoji opasnost, da prati događaje samo snagom rutine, a ne umjetničkog 
doživljavanja, koje je mnogo sporije nego tok vanjskog zbivanja makar se 
radilo o prošlim događajima. Ovo nije pogreška samo Krleže nego i drugih 
današnjih pisaca, koji su u određenim časovima sveli svoj rad na pomodni 
šlagerski ton. Da je kod Krleže dozrijevanje bilo malo dulje i intenzivnije, 
sigurno bi i ove pjesme ispale kondenziranije, snagom umjetničkog 
uživljavanja uvjerljivije i uspjelije. Ne bi trebao najjače momente u pjesmi 
zatrpavati bujicom riječi i nepotrebnim laktanjem putem sroka i ritma. Gdje je 
bio staloženiji i manji tribun tamo je uspio istaknuti svoje misli na neodoljiv 
način ("Ni med cvetjem ni pravice", "Stric vuje"). Tu je dao svoj program kao i 
u drugim pjesmama, ali je umjetnički ugodaj prevladao nad programom i 
pjesma je uspjelija. Krleža zna negda majstorski prilagoditi ritam i rječničko 
blago sadržajnom momentu. Dostojanstvena intonacija pjesme "Na mukah" 
osvaja tajinstvenošću, koju je postigao usporednim riječima i teškim ritmom, 
koji nas vodi strašnom misteriju nepravedno prolivene krvi: 

Karv, ta slana, kmetska stubičanska karv, 

ta čarna, čerlena, vonjhava, gosta karv, 

Zakaj curi ta gluha, masna, slepa, starhotno mlačna karv ... 

(Balade ... str. 73). 


Malo prenapeta, ali bezuvjetno svjedočanstvo, kako Krleža osjeća 
srodstvo riječi sa sadržajem. No upravo u toj pjesmi daje očevidan primjer, 
kako se svečan i žalosni dojam narušava nizanjem riječi prelazeći u vulgarnu 
verzifikaciju. 

S idejnog stanovišta zbirka balada pokazuje neke promjene u Krležinu 
naziranju na povijest i društvo. Bez sumnje nema radikalnog preloma s 
prijašnjim umovanjem nego očito prilagođavanje današnjem političkom 
momentu u vezi sa komunističkom taktikom uvlačenja, s jakom verbalističkom 
patetikom o radikalnom nacionalizmu i sućuti prema najširem narodnom sloju 
- seljaku prijašnjem kmetu. Kad se malo bolje zagledamo u sadržaj u vezi s 
današnjim političkim stanjem bez muke opažamo vezu, a da marksistička 
oštrica protiv narodne tradicije nije ni najmanje otupljena. Što više momentani 
zvukovi o nacionalizmu i suosjećanju za seljaka samo su sredstvo za neke 
druge ciljeve. S formalne strane Krleža je dao nešto novo s obzirom na vlastito 
stvaranje: ogledao se sa kajkavskim narječjem. Simpatizeri su iskoristili čas 
upirući prstom na gromorne, bijesne i brutalne riječi, jezik koji grmii prevaljuje 
sve zapreke u opreci tobože s jezikom bolesnim, ukrućenim i nepokretnim, 
jezikom sentimentalnih napuštenih djevojaka po plemićkim gnijezdima 
(Domjanić ?). Njima je Krleža otkrio kajkavski dijalekat, njegovu nježnost, ali 
ujedno silinu i prodornost. Ovo su površna zaključivanja, a faktična razlika 
izražaja od drugih pjesnika stoji u karakteru Krležine opće kreativne snage, 

koja je razmrskana, buntovna, drzovita i groteskna. Ova ga razlika dijeli od 
drugih u štokavskom dijelu njegova stvaranja, a taj je način možda sasvim 
nesvjesno unio i u kajkavski dijalekat, pa ne može biti govora o nekim 
otkrićima. 


GUSTAV KRKLEC - TAMNICA VREMENA 


Zadovolji potpuno umjetnika, on će prestati stvarati ili će početi 
filozofirati. Bez nedokučivih težnji usahnula bi potresna poezija. Umjetnik je 
zato umjetnik, da traži i muči se. U bolovima rađaju se najplemenitije težnje, 
na trnovitim putovima nalaze se biseri, kojima pjesnik obogaćuje svoju i tuđu 
duševnost. I Gustav Krklec je ranjeni galeb, koji nadlijeće morske hridine, list 
na grani izvrgnut buri, izgubljeni sin, skitnica i grabancijaš, brat mu je svaki: 
beskućnik i patnik. Uzalud je tražio sreću, pa ne samo da je nije našao, nego 
se osjetio u okovima, u tamnici današnjega vremena, koje je gluho, tamno, 
grubo i okrutno. Utamničenik je izkrvario svoju bol u šačici pjesama, u 
nekoliko glatkih dvostiha, koji se kreću izmedu lirskih aforizama i psalamske 
mirnoće starozavjetnog pjesnika i mudraca: 

Smurtniku nisu dana mnoga ljeta, 
Da se po svijetu šarenom šeta. 


Pjesnikova bol nije stvorila nikakvu filozofiju nego je pretočena u 
pjesme. Nasuprot stihovima hinjene boli dobismo, poeziju dubokih grcaja. 
Duša izgara, a tijelo se troši u bijedi vremena, dok požar bijesnim plamenom 
uništava pjesnikova krila, da se surva u ponor. Zemlja je spojena s oblacima 
zagušljivim dimom, a po strani se redaju grobovi. Je li čudo da se u takvom 
vremenu i na piru misli na smrt te poželi grob. Nemir i potres uzbudili su dušu, 
kojoj se prikazuju sjene smrti. U prirodi se osjeća umiranje, dok se pjesniku ne 
pokaže suton bogova i silazak u Danteov pakao: 

Prošle gostbe, igre lude, zvuci, 
Zanosni sni i sjajni slavoluci. 


Sva svijetla gasnu. Ostajemo sami 
U magli sivoj, u strovoj tami. 


Pružamo ruke. Gdje smo. Čama toči! 
U srdca mrak. O, kako peku oči! 


Kako nam tijela šibaju sve crnje, 
Močvarne trske, vlažno grmlje trnje! 

To je pepelnica pjesnikovih osjećaja, tužbalica vandrokaša, koji se s 
bolom sjeća pregaženih krajeva i prošlih dana. U teškom snoviđenju spopadne 
ga luda želja, da opet luta. No sanja o zlim suputnicima, pa se boji da će biti 
šiban "zmijskim snovima" i pjesnik zdvaja: 

San mi je krvnik, java pustoš pusta. 
Krvava usta. Magla krvi gusta. 


Pustoš i magla. Zna li ovo doba 
za želju, da se sanja na dnu groba? 


Pjesnikov je život neznatan predmet u igri prirode, sitan račun tajnih 
velesila, "glineni pladanj s gnjilim voćem", koji kod pjesnika izaziva izliv 
duboke žalosti i očaja: 

Što može da nam čemer crn ublaži, 
Istina gorka, slatka čaša laži, 


Sudbine prezir, laki osmjeh slutnje? 
Što može mrvu mira da nam dade, 


Odmora srdcu, duši melem nade, 
Uzalud sve je. Pustoš gluha, nijema 


Pitanja bezbroj. Odgovora nema. 


Nije čudo da se u takvom raspoloženju nametnula misao o krhkosti 
zemnih stvari. Jedino je stalna siva vječnost, prekrivena sivim plaštem. A čovjek 
da bude nesretniji nosi u uspomeni dane žalosti, iz mora preživjelih tegoba 
iskrsavaju najbolniji časovi pa se pjesnik pita, zašto baš mora imati sjećanje na 
dane nesreće? 


U Darovima za Bezimenu osjetismo pjesnikovu sreću na povratku 
dragom zavičaju, da se na njemu okrijepi i u smirenju prebere životne 
dogadaje, ne bi li našao uporište za budući opstanak. Sada umjetnik otvoreno 
kaže, odakle crpe snagu, da može podnijeti patnje. Globetrotter nenadano 
osjeti u žilama kolanje jake krvi, opre se poput Anteja na svoj grumen zemlje i 
pjeva: 

Jer imam krvi zagorskih seljaka, 
Osjećam da su moja leda jaka, 


Za sve tegobe, da me ne će strti 
Ni ovo doba čelika i smrti. 

Ne savijam se. Nisam rob, ni sluga, 
Gospodar ja sam motike i pluga... 


Svi ovi osjećaji preplanuli su u umjetnikovu srcu i prekalili se u 
pjesničkoj mašti, da nam se pokažu kao pretopljeno zlato. Zrele misli nadolaze 
same od sebe tolikom snagom da nas jedinom silom nose od početka do kraja. 
Sadržaj pjesama zaljuljao se u jedinstvenom ritmu, da istom kasnije dolazimo 
k sebi i razlučujemo pjesnikov san od naše zbilje. 


Krklec je svladao teškoće stiha i njegove riječi imaju vlastitu boju, 
sadržaj je dobio primjeren oblik. Tako su nastale njegove savršene pjesme. 
Pjesnici mogu učiti od njega, kako jezik prati duboko nadahnuće, otkucaj srca 
i boju misli. Teške misli zaodjele se u crni damast riječi, a besglasnu bol prati 
alteracija bezvučnih, trpkih i tamnih suglasnika: 

Kraj kasne svijeće pogrbi se. Kupi 
Gorčine kapi u patničkoj kupi. 

Nije to igra riječima. U izrazu je sadržaj sliven u zvuk riječi, jezik je 
postao ono što mora biti: slika čovječjeg srca i pameti. Pjesnik se kreće u svom 
umjetničkom svijetu, odrezao je konce, koji su ga vezali s okolinom, da 
svojskije doživi svemirske trzaje. To mu je uspjelo. Ne treba ga mjeriti, 
ispoređivati ili mu tražiti lirskog premca. Gustav Krklec nalazi se među 
majstorima našeg lirskog izraza. 


MILAN PAVELIĆ - POD OKOM 
GOSPODNJIM 


O Pavelićevim pjesmama trebalo bi pisati kao jednoj cjelini premda 
nijesu sve ispijevane istim duhovnim i pjesničkim nadahnućem. Izišle su naime 
sve iz jedne pjesničke duše. O njegovim pjesmama rečeno je dosada mnogo 
naročito prigodom izlaska dviju zbirka. Kritika ih je uglavnom povoljno 
ocijenila i Pavelić je mogao bit zadovoljan sa ocjenjivačima. Istina, malo mu je 
bilo stalo, kako će biti primljene u kasnije doba, ali je u mladosti i te kako 
iščekivao sud. Osnovni ton njegove mladenačke poezije nalazi se u idilskoj 
intimnosti, ljupkosti, milini, koja je počesto prelazila i u sentimentalnost izraza. 
Drugi su to nazvali prekomjernom upotrebom deminutiva. Zapravo je to bilo 
izlijevanje mekane duše. Kasnije je postao misaono otporniji, jači i dublji, 
naročito kad je životna zbilja iskidala djetinjsko saneno velo, ali se opet smirio 
iu mislima i u riječima. Bilo je govora i o njegovim majstorskim prijevodima 
(Zimni, Iz duhovne lirike), a sada se opet pruža prilika da se izrekne ako ne 
definitivan sud, ali svakako nešto blizu tome. Zbirka pjesama Pod okom 
Gospodnjim pruža nam njegova najkasnija dozrijevanja i u mislima i u riječima. 
Sadržaj je pjesama isključivo religiozan, proizašao iz one duhovne atmosfere, 
u koju se zadnjih godina zavukao, a neke opet ("Vesela") nose na sebi 
predsamrtnički zadah. Zbirka je razdijeljena u cikluse - prema obrađenim 
motivima. Sabrane su pjesme zadnjih godina života, među kojima ima dobrih 
iloših pjesama. Među pjesmama ima i takovih, u kojima je došao do izražaja 
duševni nemir, časovi borbe i olujnih noći napasti. To su njegove teške 
duhovne stepenice i životne staze ("Glas", "Lan"). No i ove su pjesme duboko 
produhovljene kao i one, u kojima osjećamo njegovu ljubav prema prirodi i 
pejsažu, ali je Pavelić znao majstorski sliti pejsaž s religioznošću, te je u tim 
pjesmama najoriginalniji ("Kolovoz"). Pojavila se u njem stara sklonost idilskom 
promatranju prirode, oštrom zapažanju, ali se sve to ispreplelo s religioznim 
osjećajem i na taj način dobilo na unutarnjoj punini. 

Ovom zgodom moglo bi se upitati, koliko je Pavelićeva poezija 
misaono zrelija od prijašnje. Prije nije bio refleksivan pjesnik, ali ni sada se ne 
zadubljuje. Ima misli, ali nema sumnja, koje bi te misli jače istakle. Sve mu je 
jasno, i on kao jelen poskakuje riječima u opjevanoj duhovnoj realnosti, koja 

je misaona i duboka, ali tolika jasna i ljupka, da ne osjećamo težine pri 
pomnijem analiziranju. Na koncu ne može se reći, da je Pavelić u tom pogledu 
mnogo pokročio napred, jer se susrećemo s često opjevanim temama. No u 
njegovoj poeziji baš ove zbirke opažamo jedan drugi napredak, a to je 
formalni. Izdanjem Himna i Iz duhovne lirike pokazao je neobičnu gipkost u 
stihu, ritmu i riječi, a prijevodi iz strane duhovne lirike uvjerili su svakoga o 
širokoj književnoj naobrazbi. Ovo je bilo od presudne važnosti za njegove 
pjesme u ovoj zbirci. Kad dočitamo zbirku osjećamo sve bogatstvo stiha i ritma 
iuopće građe strofe. U tome je postao nenadmašiv te mu stih iskače spontano. 
To je utjecaj strane lirike i osobitog poznavanja jezika. Svakako utjecaj tuđih 
stihova i ritma sasvim je očit. Pjesme "Srpanj" i "Mjesec svete krvi" upadno 
podsjećaju na Domjanićev distih nekih pjesama. Ne može biti govora o pukom 
imitiranju, ali mu je ostalo neko sjećanje na Domjanića. "Okrvavljen ljiljan" 
sasvim je blizu običajnom francuskom ritmu i gradi stiha i t.d. Pavelić je inače 
majstor u šarolikosti metra i ritama. Svaka je pjesma gotovo jedna ritamska 
novina, a često i virtuoznost slika ("Molitva za progonitelje"). Kad je govor o 
utjecajima, može se spomenuti još neke pjesme: "Listopad" ima dopadljiv ritam 
crkvenih himna ("Tantum ergo"), "Lovac Srca Isusova" savršena bugarštica, 
ritam narodnih popjevaka opet imamo u "Pjevačice". Moglo bi se ići još dalje 
nabrajanjem, ali dosta je i ovo, da nas uvjeri o Pavelićevim ritamskim 
mogućnostima, koje nijesu doduše njegove, ali ih je znao na svoj način 
savršeno nasljedovati. Ovisnost o vanjskim utjecajima (strani stih, narodna 
poezija, crkvena poezija) samo je formalan, a ne u mislima. Svim tim šarenim 
oblicima Pavelić je dao svoju sadržinu i u tome je najviši dobitak ove zbirke. 
Mogle su neke pjesme izostati ("Uskrsna popijevka", "Hosana Sinu Davidovu", 
"Živi Hram" kao i još neke druge), ali izdavač zbirke nije to učinio i dobro je 
uradio da nije, jer nam je na taj način dao više Pavelićeve poezije kao materijala 
za proučavanje, a za izbor njegove (Pavelićeve) poezije dakako da ne mogu 
doći u obzir. To su pjesme prigodnice, kod kojih doista ne osjećamo ni u 
frazeologiji ni u mislima jači pjesnički dah. Nakon ove zbirke kritičarima se 
pruža prilika, da dadnu sintetičan prikaz Pavelićeva književnog rada, koji nije 
bio previše opsežan, ali u onome što je dao, svatko će osjetiti pjesničko srce. 
Jedno svakako treba imati na pameti, a to je, da je Pavelić u zadnje vrijeme 
svoga rada postao pravi majstor jezika i stiha, stekao je uigranost fraze, a to se 
kod njega ne smije uzeti kao parnasovsko poigravanje formalnim elementima 
jezika, nego kao intimno doživljavanje jezika i pjesničko uronjivanje u 
neizmjerno blago riječi. 


GAŠPAR BUJAS - SA SVJETILJKOM U 
RUKAMA 


Suvremena poezija obilnošću nadvisuje sve druge književne vrste, a 
ne može se reći, da je svojim sadržajem monotona i konvencionalna. Ima 
unutra svih mogućih sadržaja, ali to još ne znači i njen zadnji uspon, jer su 
sadržaji novije poezije prošireni, dovoljno obrađeni, ali često puta na stari način 
izraženi, jednako oblikovani, jednom riječi zapaža se češće jednakost izražaja. 
Nema smjelijeg shvaćanja u riječi, pa nam ta poezija ne donosi novost i svježinu 
nego stare teme, izražene i oblikovane. To vrijedi naročito za religioznu 
poeziju, gdje lako može konvencionalna pobožnost, jednovitost duhovnog 
proživljavanja i ujednačenost liturgije izraz okameniti i dati mu stalnu boju. S 
objektima strane kao da tu nema mogućnosti za originalnost i svježinu, ali 
svakako tu mora spasiti samo lični doživljaj pisca. Treba dati osobnu notu 
starom i malim promjenama podvrgnutom vjerskom osjećaju. Na prvi je pogled 
u tom pogledu jednoličnost sadržaja, ali vjersko doživljavanje može poprimiti 
najraznolikije forme. U tom može biti i neizmjerna skala šarenila, a to sve 
donosi ličnost, koja vjeru proživljava. Drukčije proživljava laik, drukčije 
svećenik, a kod obojih ima neobično bogatstvo nijansa prema ličnim 
dispozicijama. Zbirka Gašpara Bujasa donosi prilično rijedak slučaj 
redovničkog proživljavanja, teškog lomljenja duše i neobično trnovitog puta 
jednoga zvanja do konačne pobjede. No ova zbirka nije sadržajem jednovita 
niti je ispjevana u jednom dahu. Tu su staložene mnoge godine i zbirka je više 
povijest mladosti nego određen doživljaj, premda je sva ta povijest jednoliko 
prebrojena. Pa i formalno je raznovrsna. Podijeljena u nekoliko ciklusa više 
prema sadržaju može se lako dijeliti i na formalne naslage, gdje zapažamo 
razvoj i usavršavanje u izrazu. Zbirka se može uzeti kao prerez preko 
pjesnikove fizionomije i u tom smislu ocijeniti. 

U obilju današnje religiozne poezije treba u ovim pjesmama tražiti 
originalni pjesnikov akcenat, koji ga dijeli od drugih njegovih konkurenata. 
Toga se može naći pa je zbirka doista nepatvoreni lični izlijev duše koji se ne 
može miješati i zamijeniti s drugim pjesnicima i njihovim nastrojenjima. Sve 
pjesme nemaju taj biljeg. Pače ni ciklusi se ne mogu uzeti kao sasvim savršene 
cjeline, nego treba uzeti pojedine pjesme. "Triptih" ima najviše zaobljenosti i 

cizelacije, jer je "Betlehem" najzaokruženija pjesma toga tria, a "Himna" je 
njegov originalan način izražaja, gdje nema himnijskog skakutanja ritma, u 
ritmičkim jedinicama osjeća se umor i zadihanost, osjećaj je izrazio u 
isprekidanim riječima. To je zapravo umor duše i punina osjećaja, pa mu je 
uspjelo to i ritmički dočarati. Uz ove pjesme treba istaći još neke, u kojima se 
opaža neobično fini osjećaj za slijevanja ritma i sadržaja. U "Napasti" je ritam 
rječkanja i obračunavanja, u "Oluji na putu k bolesniku" dobra kompozicija, 
gdje ritam naročito prve strofe dobiva prizvuk umorenosti riječi i teškog 
micanja naprijed. Pjesma je veoma dobro intonirana i prepuštena u daljem 
razvoju ličnoj sugestiji čitača. To je najviša odlika ove pjesme, pa je šteta, da se 
nije znao u drugim pjesmama na vrijeme zaustaviti. Tako bi pjesma "Još jednu 
suzu ..." bila sigurno najbolja pjesma ove zbirke, da nije zadnje strofe, koja u 
neku ruku razriješuje grč, u koji nas je bacio prvim strofama. Morala je izostati. 
Jednako je morao izostaviti zadnju strofu u pjesmi "Moj život" jer je srok: sjetan 
-sretan tražen i ne odgovara izraženim pojmovima. Ima još takvih nekoliko 
srokova, koji se čine nenaravni prema situaciji osjećaja. U pjesmi "U kušnjama" 
riječ "rida" nije na mjestu, zbog veselja davljeg, ali ju je stavio zbog riječi "kida" 
iliu istoj pjesmi za nestanak đavla "rasprša" došlo radi sroka "krša". To su male 
zamjerke, koje se ne mogu uzeti kao teški prekršaj, ali nam kvare čistoću 
pjesme. Uz pjesme gdje osjećamo svježinu i novost idile ("Živost za planinom") 
izražena je psihologija ljudi i kraja u malo riječi, imamo i takove gdje se nalazi 
neprijekoran jezični materijal, ali fali ono što pjesmu čini pjesmom - lični 
originalni timbre ("Alojzijevo"). U tome opet ne smije se pretjerivati, jer 
možemo pjesniku nanijeti i nepravdu. Tako pjesma "Slijepa" podsjeća upadno 
na Stecchettijevu o slijepoj djevojci, ali ne možemo ni pomišljati na ugledanje. 


Ovo nekoliko napomena i zamjeraka ne može ni najmanje osporiti 
uspjeh zbirke kao cjeline. Bujas ima svoj specijalni pjesnički svijet, strogo 
odijeljenu tematiku i na svoj način izraženu, a to je ne mali uspjeh u vrijeme 
lirskog bogatstva i veoma istančanog jezičnog materijala, gdje pjesnici teško 
nađu svoj lični ton. 


ALEKSA KOKIĆ - KLASOVI PJEVAJU 


Mlada bunjevačka književnost pokazuje očit napredak prema starijoj 
pučkoprosvjetnoj literaturi prvih krčitelja. Narodna duša odvojena na neki 
način od glavnog debla trebala je dugo vremena, da nade pravi put k 
jedinstvenom književnom pokretu. Život u sklopu i blizini drugih naroda 
djelovao je na pjesnički osjećaj, što se zapaža u češćem strahu i neugodnom 
obranbenom stavu. Danas je toga nestalo pa je gledanje na kraj sasvim jednako 
kao kod drugih pjesnika, a formalna je strana identična s nastojanjima 
najnovijih stvaralaca hrvatske književnosti. Možda je dodir s drugima i čitanje 
oduzelo nešto iskonskom regionalnom duhu, jer su osjećaji poopćeni i 
sravnjeni s drugima i na taj način pokrajinska književnost gubi zadah rođene 
grude i miris "du terroir". To je prirodan proces kod početnika, koji stoje pod 
jakim uplivom netom pročitanog štiva, a rijetko se našlo pjesnika, koji bi 
odjednom našli adekvatan izražaj za pokrajinski kolorit. Faza povlačenja u 
intimniji krug počinje tek iza određenog formalnog usavršenja, kod novina 
tematike ne zadaje pjesniku toliko muke pri izražavanju. Općeniti duh i 
nastrojenje zapaža se i u zbirci Kokića, koji još nije mogao naći svoju 
definitivnu riječ, a nije ni čudo, jer i poodmakli pjesnici podliježu još 
generalnom štimungu, kakav se dobiva nakon nekoliko pročitanih zbirka 
pjesama. Ne bi li se u mnogo slučajeva i s formalne i idejne strane u današnjoj 
lirici dalo pod jednu te istu pjesmu potpisati više pjesnika, a da nijedan ne bi 
osjetio tudinu i nerazmjer sa sobom. Razlog može biti a i mora u općenitim 
osjećajima, koji obuhvataju čitavu generaciju. Uzmimo samo jedan primjer i 
sasvim običnu pojavu današnje lirike: romantično-meki saobraćaj pjesnika s 
rodbinom i okolinom putem pisma (Nikolić, Tadijanović i Lendić). Tu su 
postigli neku virtuoznost u prenošenju misli i saopćivanju duševnih 
raspoloženja dalekim osobama (Lendić). Često puta potkrade se neprirodnost 
podmetanja vlastitih osjećaja drugome i pjesma se doima neuvjerljivo i kao 
neproživljena, ali nesumnjivo ovakav način lirskog izlijevanja duševnih 
dispozicija može postati nepresušiv izvor za pjesničko stvaranje jer konačno 
je pjesničko stvaranje pismeni saobraćaj sa svijetom. 


Kokić ima čitavi ciklus takovih pjesama ("Sestra mi piše sa ravni") 
pisanih bunjevačkim dijalektom i one su sigurno najoriginalniji dio zbirke. 

Pjesnik je u nekoliko pjesama približio čitaocu jedan zakutak, koji mu je 
najmiliji. Zadah kraja osjeća se u samoj frazeologiji. 
Sila sam u čistu sobu. 
Poslagane na šifoneru tunje se žute i miriše. 
Na bilom čaršapu dolafa kipići stoje s proštenja, 
kroz pendžer crni se nebo, ko da će biti kiše. 
(Str. 35) 


Daljinu od rođenog kraja osjeća teško. Koliko god se uživio i dobro 
osjećao u novom obitavalištu, u najskrovitijem zakutku srca sačuvao je pjesnik 
vjerojatno i preko volje bol za krajem: 

Ne želi od mene, sestro, često da kući pišem, 
kad se sitim draži, lipote naše nizine, 
tuga mi obvlada srcem 1 ja se zaželim (premda 
itu se osićam dobro) mirisa naših ravni 
1 vaše drage blizine... 

(Str. 37) 


S ovim ciklusom srodan je Klasovi pjevaju, koji je diktirao i naslov zbirke 
i prema tome bi imao biti za pjesnika najznačajniji. Osnovnim tonom osjećaja 
i sadržine morao bi predstavljati najnoviju prinovu regionalne bunjevačke 
književnosti i pjesnik je nastojao zahvatiti neke specifične pokrajinske 
momente: nizinu, žita, salaše, osjećaje ljudi iblagdanska raspoloženja tog kraja. 
U nekim je slučajevima prilično jaka sugestija dočaravanja, a negdje se opet 
osjeća nategnut ton sravnjivanja osjećaja tamošnjih ljudi s modernim i ličnim 
nastrojenjima samog pjesnika. Karakteristična je činjenica da su ovi pjesnici 
(kao Jesenjin) pjevajući o zemlji i plodovima uznosili njenu elementarnu snagu, 
bujno rašće i nepodšišano šikarje s faunskim raspoloženjem uzdignute glave i 
prkosne vegetacije. Kod Kokića je sasvim originalno zahvaćen momenat zrelog 
žita sa spuštenim teškim vlatima, koji pognuta vrata pjevaju. Njihova pjesma 
ne odgovara našem pjevačkom raspoloženju u običnom smislu riječi, nego 
misaonoj predstavi o spuštenim klasovima i ta pjesma nije ditiramb bujnog 
rašća nego skromna molitva blagoslovene težine: 

... on u duhu vidi: obasjanim brazdama 
Zori žito, spuštenih glava pjevaju 
jedri klasovi. 

(Str. 30) 

Ostali pjesnički rad usko je povezan sa zvaničnim životom pisca, koji 
ga na svoj način proživljuje približujući se uobičajenim motivima novije 
religiozne lirike s mnogo ponovljenih rekvizita: molitveni stav, zazivanje visine, 
i čežnja prema višem životu. 

Kako je ovo prva Kokićeva zbirka ne može se mnogo usporedivati i 
zaključivati. Teško je dati i prognozu za budućnost, to više što je emocionalnost 
uokvirena prilično ograničenim brojem motiva, koji bi mogli s vremenom 
postati vrelom novih nadahnuća i proživljavanja. Moguća su neizmjerna 
nijansiranja već zahvaćenih predmeta, ali tu je uvijek opasnost ponavljanja. 
Naravno sve će zavisiti od pjesničke kreativne snage. I koliko god bi kod ove 
zbirke teško bilo uprijeti prstom na određenog pjesnika, koji ga je najjače 
osvojio, ipak lako se osjeća utjecaj, koji bi najzgodnije označio općenitim 
imenom: lektira. Inače mu rječničko blago ne stoji uvijek na raspoloženju, pa 
se osjeća nepjesničko popunjavanje strofe i ponavljanje. Ritamski tok često 
usporen nezgodnim namještanjem i premetanjem riječi. U svakom slučaju 
zbirka je ne samo očit uspjeh u krugu uskog bunjevačkog života, nego stoji 
dostojno skupa s općim našim lirskim stvaranjem. 


UTRŠCI IZ SAVREMENE LIRIKE 


Novija hrvatska lirika pruža dovoljno građe za neke opće konstatacije. 
Trebalo bi i dati neke napomene da se vidi, dokle smo doprli, da li 
napredujemo, jer sigurno se ne ide natrag, kakova je opća karakteristika lirike 
formalno i sadržajno i t.d. To su sve važne stvari, jer se od vremena do vremena 
moraju dati barem djelomični sintetični sudovi za ravnanje publici, književnoj 
kritici pa i samim piscima. Ne može se ostati uvijek kod raščlanjivanja pojedinih 
pjesnika, jer ipak oni žive u podjednakoj sredini pa bi se mogle naći i neke 
zajedničke crte. Nažalost malo imamo sintetičkih radnja ili su samo ukratko 
nabačeni sudovi takove vrste. Opće napomene o svim pjesnicima olakšale bi 
nam tumačenje pojedinaca, a da im ne bismo nanijeli krivicu kao posebnim 
umjetničkim individualnostima. Govori se, da je poratna lirika u presjeku kroz 
čitavo stvaranje formalno napredovala. Ali se ovdje često zaboravlja na 
usporedbu s prijeratnom lirikom, da se lako uvidi kako baš nema znatnog 
obogaćenja u tom smislu. Predratna lirika u svom traženju izraza jednim 
zamahom odmakla je doista daleko i ako se može danas govoriti o napretku i 
obogaćenju, možda bi se to sve dalo svesti na činjenicu, da se u predratnoj 
lirici malo jače opažalo traženje novih izraza i forma, a danas to nekako ide 
spontano od sebe. Za potvrdu moglo bi se navesti nekoliko poredaba, recimo 
lirsko doživljavanje osame, interieura i sl. prije rata i danas. Ne će biti znatnog 
napretka. Sadržajno obogaćenje ne može se zanijekati, ali može li se to pripisati 
kao činjenica samo pjesnicima ili je to život, vanjski svijet donio pjesniku i 
ovaj je to u neku ruku silom primio, nametnulo mu se, a predratno vrijeme 
jednostavno nije poznavalo slične problematike. 


U vezi s formalnim napretkom može se napomenuti i pitanje današnjeg 
izražajnog klišeja i konvencionalnosti. Od koliko zbiraka pjesama možemo li 
uvijek zapaziti odijeljen i izrazit lični stil, ili se možda povlači neki leksički 
izražajni inventar s malim promjenama kod više pjesnika? Češće nakon čitanja 

* zbiraka i osjetimo, da nam se nije duše dojmilo nešto trajno, po čemu bi 
pjesnika dulje nosili u duši i točno lučili od drugoga. A bez toga nema prave 
poezije ni talenta. Tu nije potrebno postavljati neka apsolutna umjetnička 


V. Kos: Vodopad, B. Klarić: Darovi vječnosti i Sklopljenih ruku, Kirin: Popevke. 

mjerila nego blagonaklono promotriti, što ima novine kod pojedinih pjesnika. 
Jednako se na ovo pitanje nadovezuje i problem jezika kao sredstva za 
saopćavanje vlastitih misli. Dobro je što se traži lični izraz, ali prevelik mar u 
tom odnosno neumjerena izražajna virtuoznost kad prijeđe granicu, zapane u 
nerazumljivost ili bizarnost, a naravno odmah se na to nadoveže pitanje 
publike, jer može li publika slijediti u stopu ovakova teška izražajna lomljenja, 
a da se i ne spominju neukusnosti i bizarnosti. To je ozbiljno pitanje ne samo 
kao problem odnosa pisca i publike nego kao čisto umjetnički problem, jer se 
često za izražajnim kovitlanjima krije sadržajna manjkavost i siromaštvo 
doživljaja, a to su krupni nedostaci umjetnosti pa i lirike. Čini se, da je nastao 
kod publike umor pri traženju i razumijevanju smisla i pjesničkih asocijacija, 
pa se osjeća želja za pojednostavljenjem izraza, jasnoćom, jednom riječi golom 
lirskom istinom. Tu će se dakako teško održati slabi pjesnici, ali će pravi 
umjetnici odmah biti zapaženi. U vezi s ovim mogla bi se promotriti i druga 
pitanja: Utjecaji domaće i strane, metrika i dr. Gornje napomene nijesu dane 
samo kao osvrt na spomenute zbirke pjesama nego su to opća zapažanja o 
čitavoj današnjoj lirici pa se dijelom odnose i na ove zbirke. 


V. Kos: Vodopad. Kosova zbirka pjesama u mnogo čemu razveseljava. 
Opaža se traženje samoga sebe makar to bilo i preko drugih pjesnika, ali on 
traži sebe u sebi sličnima. Nadalje Kos je prema vlastitom radu veoma kritičan, 
sustegnut pa kao da ova zbirka šaptom govori o pjesnikovoj bojažljivosti, da 
nam ne pruži koju neiskrenu, neproživljenu, neuspjelu pjesmu. Bez mnogo 
nametljivosti i patetike pruža pregršt unutrašnjeg dozrijevanja i unaprijed budi 
rečeno, da je zadovoljio i oštrija mjerila. Kosovu poeziju karakterizira umjereni 
simbolizam to jest dodirivanje života i okoline ali ne grubo i naprasito nego 
nježno i uvijeno. Životna problematika ne poprima kod njega sablasnu sliku 
borbe čovjeka nego pjesničko lebdenje i zaokruživanje životne stvarnosti. U 
tom je i bitna karakteristika simbolizma. Ne treba iz toga zaključiti na kopiranje 
književnog pravca, jer je to kod Kosa iskreno, njegovo i suština njegove duše. 
To je djelomična značajka i njegova uzora Rilkea. Kao da gledamo pjesnika, 
gdje prolazi svijetom, ulicama i skida blagom rukom koprenu sa života, zagleda 
u neprimjetljive karakteristike vremena i ljudi. Pjesnik i neće da zna sve o 
životu, jer mu to i nije potrebno, da ga upozna. Ima neka naročita ćutila preko 
kojih dolazi do zapažanja i zaključaka, do kojih mi dolazimo običnim našim 
osjetilima. Što više, on i bježi od svijeta i stvari, da se povrati obogaćen 
saznanjem svoje vrste. U tom smislu značajne su dvije zadnje pjesme zbirke 
(Prije odlaska", "Ovaj hip je tih"), a značajne su kao dokumenat pjesničke 
fizionomije. Trebalo bi ih u cijelosti ispisati, da se osjeti njihova svježina 

O, ja već vidim: bijela jedra, more 
isjajno sunce! I ja ću opet brodit 
u svoj svijet tišina i ljepota 

pod večernji kut ko osamljenik stari. 

Izučit ću tamo mudrost života 

ivratit se s novim pozdravima stvari. 
("Ovaj hip je tih" 


To je upravo jedrenje od ovoga svijeta u drugi, njegov lični put, da se 
opet povrati natrag i gleda ovaj svijet, ali onako kako je dozorio u njegovoj 
osamljenosti. Kos bježi od svijeta i o njem se izražava škrto, riječima svedenim 
na najnužnije. Po duševnom raspoloženju i po svom načinu izražaja dolazi k 
nekom misticizmu, dakako ne svrhunaravnom, nego onom naročitom 
pjesničkom raspoloženju, gdje duša mnogo ne govori, a puno osjeća i sugerira 
sebi i drugima. Ovo raspoloženje utjecalo je vjerojatno i na njegov način 
odabiranja pjesama za zbirku, gdje nije htio mnogo davati. Iz toga bi se mogla 
praviti neka nagađanja o kratkom pjesničkom dahu, ali to nije toliko važno 
pitanje. Pjesnik ima i drugih vrlina. Njegova je pjesnička organizacija misli i 
asocijacija pojmova originalna i formalno i sadržajno ("Ribar", "Mase", "Pod 
zvjezdama velike vage"). Jedino bi se moglo upozoriti, da se čuva teških 
asocijacija, jer će zapasti u nerazumljivost. Ima u zbirci i koja originalna pjesma 
("Žena s ugla"), gdje ne možemo uprijeti prstom na uzor, ali osjećamo starinu 
pjesme. Uglavnom Kos je s ovom zbirkom dodao kamenčić novijoj lirici i ne 
vjerujemo, da će ostati pri ovome, kao što često biva kod nas, da kod mladih 
inspiracija presahne. Istina Kosov svijet doživljavanja i nije toliko bogat, stoga 
će morati biti na oprezu, da se ne ponovi. Vodopad je pjesnikova simbolika i 
voda će mu nadahnut još koju pjesmu, kao što je misterij vode obogatio i dušu 
Gregorića. 


B. Klarić: Darovi vječnosti. Sklopljenih ruku. Nasuprot Kosovoj škrtosti 
Klarić je dao istovremeno dvije zbirke pjesama. Iskreno govoreći bolje bi 
učinio, da nam je dao izbor iz ovih dviju zbiraka i ovaj bi probrani niz pjesama 
imao više uspjeha. Teško je kod njega naći osnovnu duševnu dispoziciju kao 
polaznu točku za rasuđivanje iskrenog doživljaja ili knjiškog utjecaja ili 
napokon slaba i neodređenog doživljavanja. Ima kod njega podjednakih 
dispozicija barem u ovim pjesmama za razna duševna raspoloženja. Preotima 
mah deskripcija i poezija ugođaja, ali jednako jak postaje u patetičnim 
izljevima i himnijskim zanosima ('"Dušine antene", "Molitva - Sklopljenih 
ruku"). Ovo je i prednost, jer pokazuje različne mogućnosti uživljavanja i 
prilagodljivosti duha, ali može biti znak slabosti i prejakog utjecaja, koji smeta, 
da dođe do izražaja prvenstveno njegovo glavno duševno nastrojenje. 
Unutrašnji svijet jači je od svih vanjskih utjecaja, ako se radi o istinitom 
umjetničkom talentu, jer je jači i probija makar i nesvjesno. Klarić je morao 
malo više promišljati, stegnuti se i procijediti u zbirku najbitnije, to više kad 
kod njega ima zamjerna lakoća pravljenja stihova i to sasvim pravilnih, ritmički 
besprijekornih, ali uza sve to ne uvijek dozorenih i spremnih za vanjski svijet. 

Spomenuh lakoću versifikacije, ito se mora kod njega posebno istaći, da se 
ubuduće zna ravnati u pogledu izbora i pisanja pjesama. Trebat će više 
obuzdavati demona pisanja tako da pjesme dobiju svježinu i težinu unutrašnjeg 
prekuhavanja. Inače će i u budućnosti biti dojam njegovih pjesama kao još 
nestaloženih i prekratke pjesničke inkubacije. A to je prvi zahtjev za uspjelu 
liriku. Tako u ovim zbirkama ima pjesama, koje su doista proizvod lakoće 
pisanja više nego potrebe stvaranja. Istina taj mu karakter stvaranja jamči za 
trajniji pjesnički rad i naravno plodniji ali ne uvijek stvarniji i vredniji. 

Prilikom ovih zbiraka može se reći i nešto konkretnije o pojedinim 
pjesmama. Zbirka Sklopljenih ruku izražajno originalnija i svježija od Darova 
vječnosti. Kao da u njoj probraniji i kritičniji stih djeluje novinom. Kako Klarić 
može biti jak i dojmljiv u nekim pjesmama, gdje se više sabrao u unutrašnjosti 
svjedoče pjesme "Elegija sutona", "Otvori prozor", "Uspomena", 
"Preobraženje", "Jobova balada" i t.d. U njima se osjeća intenzivnije bilo duše i 
dugo skuhavanje, dok su izišle pod pero. No uz ovako dobre pjesme ima i 
loših prebrzo napisanih i slabo proživljenih ("Sjaj krvi", "Digni me nad moju 
tugu", "Djelo", "Smisao stvari"). Često se primjeti a to nije čudo, i odjek lektire 
(Riječi su maska"). Klarić ima bez sumnje dobrih pjesama, ali će morati 
unaprijed suspregnuti dah, više promišljati i onda dati pjesmu. 


Kirin: Popevke. Kirin se pojavio tankom zbirkom kajkavskih pjesama, 
koje su svojim tonom karakterizirane upravom naslovom "popevke". Nema 
unutra teških akcenata, životne mudrosti ili dubokog razmišljanja. To je poezija 
može se reći dokolice a ne životnog traženja i napora. Formalno su pjesme 
dobre i prirodne, jezik i ritam i ritam skakutljiv i prosipa se lagano, a sadržajno 
ne daje bogzna kakove novine. To su svakodnevna zapažanja, sitne 
primjedbe, mali odjeci i daleka nagađanja. No sve opet nijesu svježe i nove. 
"Rascvel se... podsjeća na neke tvrde stihove, a pjesma "Pri Majki Božji 
Kameniti" ima ponovljenih misli. No ima pjesama koje opet dokazuju neobičnu 
glatkoću i prpošnost kajkavskog dijalekta. I nije bez opravdanja rečeno sudeći 
po ovoj zbirci da je kajkavski dijalekat prikladan za sitne i familijarne sujete 
("Cinkušek", "Špiglec" i dr.) U zadnje vrijeme prestao je razmah regionalne 
dijalekatske poezije, no Kirin je to htio ponovno oživjeti. Ima lakoće i 
pravilnosti u izražaju, ali bi za detaljniju i objektivniju kritiku dobro bilo, da 
nam je dao i nekajkavskih pjesama, prema kojima bi se dalo nešto konkretnije 
zaključiti. Ovako se mora ostati kod nekoliko zapažanja i konstatacija, bez 
pomisli, da bi to imalo trajni i definitivni karakter suda o pjesničkom talentu. 


POEZIJA ZLIH ZNAMENJA 


Pred dvije - tri godine spomenuo sam za Kosovu zbirku pjesama Vodopad, 
da ima u sebi simbolističkih značajka ida donekle podsjeća na Rilkeovu poeziju. 
Smirenost Kosova pjesničkoga izraza i izrazito rijedak način gledanja na stvari dao 
je povoda takvom mišljenju, premda sam se sustegnuo kod tvrdnje, da Kos stoji pod 
izravnim utjecajem R. M. Rilkea. Neki su kritičari bez krzmanja napisali, da je Kos 
u svom stvaranju zavisan od spomenutog pisca. Daleka sjećanja i blijede sličnosti 
ne znače uvijek pravo utjecanje jednoga pjesnika na druge. Izražaji srodnih duša 
blizisu po općem dojmu, ali se dubljim promatranjem mogu ustanoviti i bitne razlike. 
Kao da Kosu nije bilo stalo do tvrdnja kritičara, pa je pošao zacrtanim putem itako 
sačuvao neprekinutostu svom pjesničkom usponu i cjelovitost svog pjesničkog lika. 
Prva njegova zbirka pjesama ulijevala je pouzdanje, a to pouzdanje pjesnik je 
opravdao kasnijim zbirkama svojih pjesama, koje su jače istakli pjesničke 
karakteristike iz prve zbirke. 


Posljednja šačica pjesama koju je Kos izdao pod naslovom Šišmiši, utom 
nas uvjerenju utvrđuje. Što je u prijašnjim zbirkama bilo nejasno, ovdje se dijelom 
razbistrilo, a što je ostalo načeto, ovdje se dobrim dijelom dovršilo. Tako kod Kosa 
imamo ravnu razvojnu liniju, što je kod mladih pjesnika rijetkost, jer su skloni 
promjenama i skokovima. Razlike između prijašnjih radova i ove Kosove zbirke 
pjesama očite su, no kontinuitet pjesničke fizionomije ostao je netaknut. A to je 
glavno. U dojakošnjim pjesmama Vinka Kosa moglo se primijetiti početničko 
traženje samoga sebe, a ova zbirka pokazuje, da je traženje našao. Malo ogledavanja 
oko sebe, mnogo premišljanja o svojim doživljajima i pjesnik je, zaokružujući svijet, 
skrenuo prema sebi. To vrijedi jednako u pogledu uzora kao iu sadržajnom dijelu. 
Ovo posljednje naročito treba istaći, jer u dvjema prijašnim zbirkama pjesama, 
vidjelo se, da pjesnik još ovisi o vanjštini, o pejsažu i dalje od toga nije išao. Tako 
rade svi početnici. Malo kasnije pjesnik,se udaljivao od svijeta injegova vanjske 
slike, pa posegnuo za odnosom svijeta za njegovom dušom i tako nastadoše 
refleksivne pjesme. Kosove pjesme ove vrste ipak nisu imale značaj misaonih 
rezolucija, nego je pjesnik kroz male odlomke svijeta zagledao u sve zbivanje. Nije 


1 Vinko Kos: Šišmiš. Vlastita naklada. Zagreb, 1943. 

se razbacivao raskošnim opisima ni zapanjivao patetikom, jer to njemu nije 
odgovaralo. 

U najnovijoj zbirci pjesama vanjski svijet stegnut je na najmanje čestice. U 
sitnim pojavama Kos nazrijeva svjetove. Takav način oblikovanja razumljiv je, kada 
znamo, da je Kos pjesnik osamljenosti i bježanja od vreve života, u kojoj bise izgubio, 
kad bi nastojao zahvatiti njenu širinu. I mjesto da ide u širinu, on se ograničava na 
mali dio, koji temeljito produbljuje. U zbirci pjesama doista nema širokih zahvata. 
Kos pače izbjegava miješanje s ljudima. Značajna je u tom pogledu pjesma "Digni 
glavu ..." koja je prava ispovjest osamljenika na način "Odi profanum vulugus ..." 
Premda je pjesnik daleko od prezira svoje okoline. On na taj način samo čuva čistoću 
svojih pogleda i ništa više. I nije mu potrebno sve znati, da dočara sliku o predmetu 
ili pojavi. Dostatan je kakav znak, u kom onda prepoznaje svjetove. Vanjski pojavi 
su samo kočnice za otvaranje širokih panorama unutarnjeg zbivanja u njegovoj 
fantaziji. Tako je vanjski svijet kod Vinka Kosa sveden na znakove po kojima pjesnik 
čita skriveni sadržaj. U ovoj zbirci imamo napretek takovih znakova, s tom razlikom, 
što to više nisu samo otvori prema bogatoj sadržini, nego nosioci životnih pojava. 
Pjesnik je stvorio poeziju znamenja, u svom slučaju poeziju zlih znamenja. 


Vidi se to po samome naslovu zbirke, jer "Šišmiš noću u svakom tornju 
bdije i vlada zlodjelima" ("Ne plaši lite ...") Osim šišmiša tu je miš, zmija, bijesan 
konj, kozmički pauk, crni zloduh it.d. sve vjesnici kobnih događaja i slutnja. Kos je 
u ovoj zbirci skupio zloslutna zapažanja u rukovijet cvijeća zla. Kao samotnik opazio 
jeusvijetu nedostatke, koje nam približava pomoću spomenutih zlih znamenja. Čitava 
je ova zbirka ponešto tajinstvena, mračna, ugodaji su isprepleteni zlogukim 
uvjerenjem o prevlasti rdavih pojava u svijetu. Je li Kos blizu pesimizmu? Jest, ako 
se uzme u obzir, da osamljenici redovito vide više zla, nego ljudi koji su nošeni 
burom života. 


To inije toliko važno. Vrijedno je istaći Kosov način pjesničkog oblikovanja. 
On gleda svijet preko neznatnih pojava, a poslije iznesenog dogadaja završava pjesmu 
moralizmom na način lafontainovskih završetaka u basnama. Osebujan je Kosov 
stav prema svijetu, izuzetan je njegov način izražavanja. Oskudijeva na rječitim 
izrazima glagoljivim raspredanjima. Njegova je riječ škrta, ali puna zamagljenosti i 
mistike, pa ostavlja čitača u nuždi, da dalje razmišlja i domišlja se. Kosova je poezija 
mirna, tiha i sugestivna. Kolika razlika između Kosova izražavanja i izraza drugih 
pjesnika, koji su o istom pjevali. Njegov je izraz diskretan, produhovljen, riječnik 
nov, postav drugačiji od pjesnika, koji su otvorenije govorili ("Gle u oknu gori luč 
...") Kos doista pjeva o predmetima običnim, ali njegov je pjev samo njegov. Pjesma 
"Ti mrziš narod moj ..." rodoljubna je, no potpuno Tazlična od Šenoine patetike i 
Kranjčevićeva grča i srdžbe. Kosova poezija uopće ima oznake svoga pisca i danas 
nema mladega pjesnika kod nas, koji bi bio u izrazu izgrađeniji od njega. Na njegovu 
uspjehu mogu mu zavidjeti stariji pjesnici. Kos je našao sebe. 

Kod ovoga pjesnika stih ima neke značajke, koje rijede susrećemo kod 
suvremenih pjesnika, to je stih običnoga govora. Kos je odbacio knjiške pjesničke 
forme i gotovo sve vanjske znakove pjesme, a oslonio se na ritam ito ritam misli. 
Granica između Kosova proznog i pjesničkog govora prilično je neizrazita, a ipak su 
njegove pjesme dobre pjesme. Koliko je njegova pjesnička tehnika bliza prozi može 
se vidjeti iz prve pjesme ove zbirke. Tek nekoliko "pjesnički" postavljenih riječi 
odaje, da se umjetnik vezao na vezani oblik, a inače imamo običan govor. On je 
zanemario vanjske pjesničke značajke, da više ojača ritam misaonih cjelina. Gdjekad 
smještaj riječi podsjeća na pjesnički oblik, a inače bismo njegove pjesme mogli 
prepisatiu proznom obliku. Naš jezik izgleda podatan ovakim pjesničkim tvorbama, 
pa se na nj moraju s oprezom primjenjivati metrike drugih jezika. Ove mu neće 
naškoditi, ako se njima služe daroviti pjesnici, koji te metrike znaju podrediti duhu 
jezika, ali kod osrednjih pjesnika redovno nagrđuju bit hrvatskoga jezika. Naš jezik 
ne varaju li uspješni pokusi, u pjesničkom obliku počiva na misaonim cjelinama i 
pjesničkom osobnom dahu, koji tim cjelinama daje poseban ritam. Ritam je određen 
sadržajem i stvaralačkim srhom, a ne pravilnim trohejskim ili jambskim stopama, 
srokom ili pak strofom. 


Kosova je poezija u tom pogledu karakteristična, jer od mladih pjesnika Kos 
najmanje poklanja pažnje vanjskim pjesničkim rekvizitima od početka svog stvaranja. 
Kod njega je pjesnička pažnja skrenuta k unutarnjem smislu riječi iuopće prema 
sadržajnoj kakvoći pjesme. Jedino se pjesnik nalazi pred opasnošću, da njegovi 
pjesnički oblici postanu jednoliki. Razni sadržaji zahtijevaju različan zvukovni i 
emocionalni karakter pjesme, a to kod Kosa nije uvijek slučaj, kad oblikuje raznolike 
sadržaje. Pjesnici, kojisu lučili sadržaju pjesmi upotrebom raznih pravilno poredanih 
stopa, koje odgovaraju veselom i tužnom, mirnom ili ustraptalom sadržaju, na taj su 
način razlikovali ritam svojih pjesama, a pjesnicima Kosova karaktera ostaje 
mogućnost razlikovanja na isti način, samo što oni neće biti vezani na neku pravilnu 
izmjenu stopa. Ili možda naš jezik ima drugu mogućnost, da razlikuje pjesničke 
sadržaje, samo mi nismo tu mogućnost uočili. U tom pogledu Kosov ritam još je 
jednolik, grada njegova stiha izravnana u svim slučajevima, aliće pjesnik sam, možda 
sasvim spontano, pronaći način, kako će raznim sadražajima dati različan ritam. 
Kos je savjestan pjesnik, bezuvjetno snažan talenat, spontan i iskren, ne bogat u 
pjesničkom stvaranju, ali ipak u mogućnosti, da nam pruži tu radost i novost u svojim 
pjesmama. U svakom slučaju pjesnici će to pronaći prije nego teoretičari našega 
stiha, jer će ovi ostati vezani u svojim zaključcima za stvoreno pjesničko blago. 


VINKO KOS: LADA 


Kritičari će napadati dijalektalsku poeziju, a umjetnici će stvarati dobre 
pjesme u narječju. Možda je to tako, jer su napadnuti dobri pjesnici, a više 
zbog toga što pjesnici osjećaju potrebu da pjevaju u svom narječju. Dosta je 
rečeno u prilog ove poezije, ali još više protiv nje. Tako je bilo u književnosti 
drugih naroda i poznate su rasprave oko provansalske poezije u francuskoj 
književnosti. Neki prigovori ostat će kao neoborivi. Sigurno će uspjeti posve 
isključiti regionalnu poeziju, no jedno bi bilo poželjno: da u narječju ne pišu 
slabi pjesnici. Oni uspjevaju koješta sakriti u narječju, a dobri pjesnici dadnu 
posebnu nijansu svom stvaranju i obogate književnost novim prinosima u 
narječju. Ovo je slučaj s Vinkom Kosom i njegovom zbirkom pjesama pod 
mitološkim imenom ada. 


Kos je zaokružio svoju pjesmu fizionomijom dosta rano. Stoga nema 
bojazni, da bi njegova dijalekatska poezija bila zgoljni pokušaj i igra. O njegovu 
pjesništvu imamo izgrađeno mišljenje, pa najnoviju zbirku pjesama smatramo 
kao inačicu njegova talenta, jednko uspjelu kao i ostalo njegovo pjesništvo. 
Od njega se mogla očekivati ovakva poezija, jer je bio neobično vezan za svoj 
rodni kraj, a o njemu se najslađe pjeva u svom narječju. I doista je Kos ispjevao 
dobru zbirku pjesama, što više rijetko uspjelu zbirku dijalekatske poezije u 
čitavoj našoj književnosti. To je međumurska bukolika, različna od Pindarovih 
"dnevnih briga", prpošna poezija međumurske ravni i njenoga života. Života u 
toliko, što je Kos u zbirci obuhvatio godišnja doba iu svakomu opazio najljepše 
časove, a završio zbornom recitacijom, mističnom kantatom - kako kaže 
pjesnik - pod imenom Zada. 


Kad je Kos propjevao u narječju, kao da je došao u svoj elemenat. Stih 
se roni kao romon potoka, a lagane misli zaobljuju se pod njegovim perom 
nevjerojatnom lakoćom: 

Bele Lada cvetje nosi, 
ide k nam zotoka, 
protuletje tu je drago, 
hertar z bičom poka. 

Protuletje, protuletje, 
drage tople bure, 
svoje poke su odprle 
vrbe polek Mure! 


U pjesmama nije pjevao o teškim pitanjima, pače je izbjegavao bilo 
kakvu zamršenu misaonost. Jedino se nije mogao oteti čežnji za zavičajem. I 
to je opet oblikovao takvim načinom, da ne osjećamo njegove misli kao neku 
problematiku, nego više kao čuvstveni zagrljaj kraja pomoću riječi. Misli se 
rastvaraju u laganoj riječi, što je opet izazvalo dojam kod čitača, da Kos 
suvereno vlada pjesničkom građom. pogotovo se taj dojam nameće zbog 
mekanog narječja, koje je podatno mislima i gibkom u ritamskom talasanju. 
Pjesnik je zaista znao iskoristiti odlike svoga narječja. Njegova je poezija ujedno 
čista hrvatska poezija, jer u narječju nema toliko tuđica, kao što je slučaj s 
čakavskim narječjem i njihovim pjesmama. To je nemala odlika i prednost 
Kosove poezije, jer na taj način osjećamo, da i poezija u narječju pruža jedan 
način uokviravanja čuvstava, koji je način različan od književnog govora, a 
opet je prisno naš. 


Bez sumnje je Kos uspio u ovoj zbirci, a to se osobito ističe, ako se 
njegova poezija usporedi s dijalekatskom poezijom drugih pjesnika. Kosove 
su pjesme ispjevane u jednom zamahu, bez zapinjanja i bez predaha. Ni u 
jednoj pjesmi ne osjećamo umor ili teškoću, koja bi odavala pjesnikovo 
mučenje kod svladavanja misli. Može se reći, da Kosu kudikamo lakše teče 
stih u narječju, nego u književnom govoru. U pogledu ritma ove su njegove 
pjesme besprijekorne. To nije bio uvijek slučaj s pjesmama u književnom 
jeziku. Tu je bilo pjesama, gdje je Kos teško izražavao svoje misli, a kako je 
istančana ukusa, nije htio ponavljati tuđe riječi, pa je vidljiva muka u skladanju 
stiha. To je primjetila stručna kritika i Kos je zdušno nastojao izbjeći nedostaku. 
Zapravo nam je istom sada potpuno jasno, koliko je ta primjedba bila umjestna, 
jer ova zbirka pjesama pokazuje, da Kos ima neobično prokušan smisao za 
ritam, pa je velika šteta, što mu književni jezik nije bio govorom djetinjstva. 
Istina, Kos u ovoj zbirci ima sasvim različan krug i obseg misli, nego u drugim 
zbirkama, no vidna je lakoća izražaja, kojom pjeva u narječju. Kad pjeva u 
književnom jeziku, on je doista kipar, koji s mukom odbija sitne krhotine, da 
izradi pravi oblik, a ovdje se prepušta čuvstvu i osjećaju, koji sami od sebe 
stvaraju i riječi i ritam. Svakako je je kod njegova pjevanja bila odlučna grada, 
koju je opjevao. No usprkos razlike u sadržaju ima osjetljivih razlika i u načinu 
izražavanja. 

U posljednjoj zbirci vrijedno je istaći činjenicu, da joj je sadržaj veoma 
vedar, raspoloženje pjesnikovovo sasvim je raspjevano, a pjesnički ritam 
popratio je skakutavo veselje savršenom skladnošću. U zbirci Šišmiš bila je 

očita pjesnikova tjeskoba. Pobojao se zlih slutnja, dok je u ovoj zbirci dodir sa 
zemljom i zavičajem pjesnika razvedrio. U punom razmahu krila poletio je 
preko međumurske nizine i sakupio niz pjesama u vjenčić cvijeća s rođene 
grude. Njegov kraj našao je u njemu svoga umjetnika, a hrvatska književnost 
obogaćena je prinosom iz granične hrvatske zemlje. Koliko se pjesnikovo srce 
raspoložilo, svjedoči niz rodoljubnih pjesama iz ciklusa "Jesen". To su ne samo 
dobre pjesma u narječju, nego i rijetko uspjeli rodoljubni izlivi: 

Kak je lepo gledat 

vu te brege tvoje, 

Međumurje moje. 


Kak piščanci k kvočki 
k tebi se tiščimo, 

k tebi smo prirasli, 

za te se držimo. 


Malo Međumulrje, 
kak bi mogel biti 
pa bi tebe jenpot 
prestal ja ljubiti? 


Nigdar ne bo toga, 
nigdar za nigdara, 
kajti v celom svetu 
tebi nema para. 


Kos ima ukusa. Obdaren je pjesničkom moći, da stvara nove slike, 
birane sadržaje, a ipak nije od onih pjesnika kojima je stalo, da se nametnu 
javnosti. Kos uspješno nastavlja kajkavsku poeziju, pa se njegove pjesme mogu 
mjeriti s najboljim kajkavskim pjesmama od Matoševa "Hrastovačkog 
nokturna" do danas. Kos je u svojim pjesmama uspio dati dušu medumurskog 
regiona, a to je prvotna svrha svake dijalekatske poezije. Poput Mistrala u 
Francuskoj Kos je svojom zbirkom pružio lijep primjerak hrvatskog felibriža. 


LIRIKA HRVATSKIH SVEUČILIŠTARACA 


OMLADINA I POLITIKA 


Svršetkom prošloga stoljeća Jagić se zabrinuo za hrvatsku sveučilišnu 
omladinu i njenu stručnu naobrazbu, jer se tobože odviše dala na politiziranje. 
Tom zgodom u jednom privatnom pismu okrivio je Starčevića. Slične brige 
izbile su češće pa i danas. Čitali smo početkom školskih godina u stranačkim 
listovima očinske savjete, da je omladina vezana ponajprije za svoj studij, a ne 
da se ističe u sitnim trzavicama pa kasnije se ne snalazi u životu, kako bi trebalo. 
Savjeti su po sebi dobri, ali prilike i ličnosti, koje ih daju, nameću sumnju, jer 
su ovakovi savjetnici redovito daleko od težnja i osjećaja naroda i omladine, a 
savjete su davali, jer se omladina nije dala političkom strankom zarobiti i na 
koncu nije se dala uspavati sugestijama, da drugi za njih misle o sudbini 
hrvatskog naroda. 


Današnja je omladina odlučno i zdravo odgovorila na optužbe i savjete 
dvjema zdravim knjigama (Almanah hrvatskih sveučilištaraca, Lirika hrvatskih 
sveučilištaraca)!, dokazavši svima, da se ne iscrpljuje samo u političkom 
izvikivanju, te da se ne da rastrgati od kojekakvih službenih stranačkih 
organizacija. Pružen je dokaz o njenoj zrelosti, tihom radu i stjecanju pravilnih 
smjernica u kulturno-političkom zbivanju svoga naroda. Još tome kako je ostala 
jedinstvena i nepokolebiva nasuprot inorodnim nasrtajima jednako se održala 
kao cjelina pred sumnjivim zabadanjima nekih hrvatskih organizacija. Pokazala 
je više smisla za jedinstven nastup od razvikanih organizatora hrvatskih snaga 
i danas je u tom smislu sveučilišna omladina najzdraviji elemenat. Stoga je 
neumjesno strahovanje, da će omladina poći putem strančarstva i trgati čvrsto 
spleteno narodno tkivo. Njene akcije samo čuvaju narodnu snagu od nečistih 
natruha, ukoliko se pojavljuju u području njihova djelovanja: njihov je stav 
jasan i odlučan već dulje vremena. 


Daleko je od pomisli, da bi sveučilišna omladina dala inicijativu za 
osnivanjem neke stranke - kako je to nedavno spomenuo jedan list - jer je 


1 Izdao: Sveučilišni pododbor Matice hrvatske u Zagrebu. Knjiga 2. 
Uredio: Marko Čović 

omladina već godinama svrstana u narodne redove, osim nekolicine, koja se 
zakukuljila u uski stranački program pa niti napreduje niti nazaduje nego vene 
i životari. Ako je kome zagonetka, što misli i kako osjeća hrvatska omladina, 
može se lako informirati u Almanahu. 


Pisati o prilikama među sveučilišnom omladinom i o njihovim izdanjima 
znači duboko posegnuti u duhovni život i materijalne prilike, koje su, odmah 
rečeno - veoma raznolike i teške. Na omladini se najbolje zapaža bilo vremena, 
političko i kulturno strujanje, a ona najbrže reagira na dogadjaje oko sebe. 
Iako nije teško otkriti osnovna nastrojenja hrvatske omladine, ipak su ove 
izdane knjige u mnogo čemu posao olakšale. Političko-kulturna orijentacija 
dana je na stranicama Almanaha a njihovo intimno duševno raspoloženje u 
nedavno izdanoj knjizi lirike. Politička i kulturna smjernica dana je iskreno, 
duboko i uvjerljivo u člancima Almanaha i može se otvoreno i bez pretjeravanja 
ustvrditi da je tu iznijela ne samo svoje uvjerenje nego i osjećaje čitavoga 
hrvatskog naroda za razliku od stranačkih uputa, kakove su davane upravo u 
vrijeme izlaska Almanaha. Iznesen je program širi i potpuniji nego ga može 
pružiti koja stranka i duh tih članaka trajni je osjećaj naroda i vjekovno 
otkucavanje njegova srca. Takova vidovitost niknula je u duši rijetkih 
pojedinaca kao Starčevića, kojemu je vjerna i današnja omladina. Ako se to ne 
slaže možda s kojom stranačkom "ideologijom", krivnja nije na omladini. Treba 
je tražiti na drugoj strani. Mnogi su pitali, zašto nije doneseno i raspoloženje i 
neznatnih grupa omladine, koje se ideološki razilaze s većinom. Odgovor je 
dan više puta i jasno je svakome, da se gledalo na ogromnu većinu kao i na 
apsolutnu vrijednost zastupanih ideja. Napose ljevičari nijesu još uvidjeli, 
koliko je nesavremeno njihovo lomatanje o svečovječanskim idealima, kad se 
radi o biti i ne biti hrvatskog naroda kao cjeline. Treba im ponoviti Matoševe 
riječi iz jednog pisma Kumičiću: "Socijalista nisam, jer sam individualista i Hrvat 
ijer bastaduri, koji se u nas grade socijalistima ne vide, da su u Hrvatskoj, a ne 
u slobodnoj Njemačkoj ili Francuskoj, ne vide da narod može biti izrabljivan 
kao pojedinac ili klasa i da je haračenje narodnog jezika, morala i imena 
opasnije od svake materijalne globačine". Impozantna većina omladine može 
mirne duše prijeći preko prigovora bilo s koje strane, jer je dala osjećaje naroda 
1sebe. 


OMLADINA I KNJIŽEVNO STVARANJE 


Dok je ideologija Almanaha jasna i nedvoumna, iznesena vedro i 
junački, dojam lirike u tom smislu malo iznenađuje: nema vedrine i odlučnosti. 
Razlog je tome opet poznat. Radi se o intimnim osobnim izlijevima, a ti su kod 
današnje omladine mutni i sumorni. Prije nego spomenemo razloge tome treba 
dati nekoliko pogleda o ovoj zbirci, koja će nam je jače približiti. Zastupani 
pjesnici većinom su početnici, neizgrađeni i ljudski i književno. Nema još 

dubljeg životnog iskustva i pjesme se ne doimaju kao jedinstven odlomak srca 
i duše. Još u vrijenju i previranju, traženju i tapkanju one se doimaju kao 
iskidani fragmenti i odjeci pročitanih knjiga. To vrijedi za motive kao i za 
dikciju. Uostalom ne smijemo u antologiji niti tražiti salivenu cjelinu, jer je tu 
sabrano više pjesnika, pa ni kod razvijenih ličnosti ne može se to postići. Bilo 
je potrebno ovo ustanoviti, da li se tko ne bi "užasnuo" susrećući pri čitanju 
sasvim neuspjele pjesme. Imajući na umu mladost pjesnika, ako u ovoj zbirci 
bude petnaest do dvadeset uspjelih pjesama, zbirka je postigla svoju svrhu i 
možemo biti zadovoljni s uspjehom. To je bilo jasno i uredniku, kad i sam 
priznaje, da je morao spustiti kriterij ulaženja u zbirku ispod onoga, kakav se 
uzima kod razvijenih pjesnika. 


Osnovna tonika zbirke obrazovanja bolnim kucajima, prvim susretima 
razočarane mladosti sa stvarnošću i nekim neodredjenim nepovjerenjem sa 
stvarima i okolinom. Mladost je stupila u život po godinama ali je već starila po 
osjećajima: nema života. Takav dojam dobivamo i mogli bismo za potvrdu 
navesti dugi niz primjera. Ali to nije sve. Urednik omladinske rubrike u svom 
prikazu lirike se potužio na pomanjkanje vedrine i nacionalnog obilježja, ali je 
ipak našao i takovih crta, pa doista ima u ovoj zbirci veoma dobre nacionalne 
poezije samo diskretne i nenametljive kao djevojački pogled. (Vutuc: "Umorni 
koraci", "Intima" i Jakševac: "Ispovjest" i onda Vitkovića pjesma "Njima" ako 
sam dobro razumio aluziju). Osobito se teško doima Vutucova "Intima", jer se 
doima kao plač i grčevi slomljene duše nad domovinom i peče ga "hrvatske 
bijede sram". Moglo bi se navesti, još sličnih primjera. Ima unutra iskrene 
socijalne poezije i to ne papirnate i kričave nego duboko proosjećane i ljudske: 
Malčića "Šaptaj mojoj petrolejci". Štambakova "Kuća u gradnji", Jakševca 
"Pjesma beskućnika" i mnogo drugih. Pa i tipični motivi sveučilištaraca došli 
su do izražaja pogotovo kod Štambaka ("Student iz sanatorija Villonu"), iako 
je pjesma ritamski nešto tvrda i nepravilna. Moglo bi se ovako redom brojiti 
još neke motive, koji zaokupljaju omladinu, ali neka bude još spomenuto i 
traženje odnosno neko trčanje za suvremenim trzajima i života, koji redovno 
ne postizavaju jaču umjetničku doživljenost ("Himna realnosti" Vjere Korsky). 


S obzirom na formalnu stranu ili pravije rečeno na pjesničku stranu 
moglo bi se navesti nekoliko prigovora. Kao pohvala može se spomenuti dosta 
lako i pravilno baratanje jezikom i izražajem uopće, samo je često puta 
sumnjivo, da li je izražaj doista ličan i poetski. Prije rekoh, da nijesu ovdje 
razvijene ličnosti, a treba i uprijeti prstom na neke slučajeve upadnog 
naslanjanja. Štambak i motivima iizražajem plovi u sferama Tina Ujevića, samo 
postoji opasnost, da ne postane nerazumljiv, mjesto da uspješno imitira teško 
Ujevićevo misaono jonglerstvo. Vjera Korsky ima utjecaja, kojih čovjek ne 
može lako ustanoviti, ali su doista tu. Patetika njene dikcije upadno sliči 
pjesnicima ekspresionizma a još više Kranjčeviću ("Pjesma propadanja"). F. 

Rubina ima dosta stihova a la Domjanić itd. Napokon treba spomenuti nekoliko 
veoma uspjelih pjesama: "Bijelo bogatstvo" od Fučića, "Šaptaj mojoj petrolejci" 
od Malčića, "Naša zemlja" od Rocco-a, "Kuća u gradnji" od Štambaka, 
"Spoznaja" od Tursana, "Pjesma o jednom pismenom begu" od Žunića, "Moj 
kum mi piše" od Andrijaševića, "Naša pjesma" od Kljaje, "Povratak starih 
ratnika" od Vjere Korsky. Mogli bismo ih još nekoliko spomenuti, ali bi trebalo 
staviti i neke zamjerke. Kod ove zbirke iznenaduje i obilnost dijalekatske 
poezije, koja je često puta mnogo jača izražajem i doživljenošću od drugih. 
Znači, da izražaj u književnom jeziku još nije sazreo te se doživljaj bolje ističe 
u bližem izrazu narječja. Osim toga problem je moderne poezije pa i ove zbirke 
pjesnički oblik pisma. Na jednom sam drugom pjesniku primjetio, da je ovaj 
način izražaja u neku ruku postao zarazom mladih i mora se priznati, da je 
ovo dosta zgodan način za iskreni lirizam te je u nekoliko slučajeva veoma 
dobro uspio ali može lako postati šablona i kalup te se pišu pisma i bez 
potrebe. Uredniku bi se moglo zamjeriti, što je nekima ustupio dosta prostora 
- premda je za to imao razloga - a drugima veoma malo. Tako je Magda Škaričić 
zastupana jednom malom pjesmicom, koja iskreno govoreći zbunjuje i 
iznenađuje, ne može se reći ugodno ili neugodno, jer je dana veoma 
interesantna intonacija i pjesma predaje. Svaki bi čitalac želio, da je pjesma 
nastavila, toliko nas pobuđuje na radoznalost, ali je pjesnikinja nenadano 
spustila zastor. Ako je urednik imao još koju njenu pjesmu makar i neuspjeliju, 
trebao ju je uvrstiti. Kao da Škaričić ima nešto na srcu - neku tajnu, koju bi 
svaki od nas želio saznati. Na koncu ima i neuspjelih pjesama, koje može 
svatko zapaziti pa ih neću nabrajati. Ima ih i kod onih, koji su dali više pjesama, 
pa je šteta, što na njihovo mjesto nisu došli drugi pjesnici nove individualnosti, 
makar i jednake umjetničke vrijednosti. Urednikov posao bio je težak, više 
nego se može misliti na prvi pogled, ali je on opravdao svaki potez u sažetom 
i majstorski pisanom uvodu, kojim je ion postao sudionik ove zbirke, dajući 
svoj prilog u obliku uvoda. - Prigovora zbirci može biti - a koja je antologija 
ostala u tom pošteđena - ali je ipak uspješno svršio svoj posao. Razlozi 
turobnosti današnje omladine dvovrsnoga su karaktera. Omladina teško živi, 
oko sebe gleda sebičnjake i materijaliste i dok ovi svoj patriotizam mjere 
naslagama novčanica, omladina traži kruha. Njena je briga sadržana u 
Malčićevu stihu: "Naša je intima pitanje: Hoćemo li imati hljeba?" Kronika 
studentske bijede ostat će možda neispisana osim u njihovim plućima i prsima, 
a znak vidljiv znak naše sramote vidi se s željezničkih tračnica u onim žutim 
paviljonima, koji više sliče luđačkim kavezima nego stanovima hrvatske 
intelektualne omladine. Njihova pjesnička ironija života i oproštaj s mladošću 
razumljivi su, kad znamo da je to ratna generacija prema tome oni su djeca, 
koja su još u majčinoj utrobi osjetili paniku klanja i ugrizanja bijede. Tu je 
ključ za razumijevanje njihovih osjećaja a njihova mladost razvija se jednako u 
teškim prilikama. Uz tjelesnu bijedu nadolazi duhovna neizvjesnost, bacanje 


-289- 


iz jedne skrajnosti u drugu, politička beznačajnost a povrh svega modrice 
tudinskog nemilosrdnog biča. U takovim okolnostima omladina ne može imati 
osjećaje i izgled francuskog daka iz pariškog sveučilišnog naselja ili njemačkog 
kad ponosno ide prema zgradi ispred kostiju neznanog junaka te sjena 
njemačkih izbornih knezova i Humboldta. Istina omladina je u našoj prošlosti 
doživljavala slične krize, osjećala je krvavo blizinu propasti, ali je vidjela i 
divnih značajeva, koji su poput mramornih stupova stajali nepokolebivo na 
braniku. Takav je bio čas, kad su pravnici predali Starčeviću zahvalnicu, kao 
branitelju domovine i u njihovim riječima krije se sva težina vremena, ali i nada 
u spas, videći da ima još andela čuvara hrvatstva. Danas toga omladina nema 
- barem u svojoj blizini. Odatle paćenički zazivi i uzdasi razočaranja. Urednik 
je međutim dobro zapazio, da "ima nešto i u suzama naših pjesnika, koje nijesu 
namještene i knjiške, nešto što govori o otpornosti, buni ... a to je važno, jer to 
dokazuje, da mi ipak još nismo izgubili vjeru u sebe". Doista iako je osjećaj 
patnje prožeo čitavu zbirku, ipak osnovni dojam nije očajnički krik nego više 
utješni zaziv k životu, kako se izražava u Nazorovoj pjesmi "Krv": 

Kap tvoja nek mi, stara hajdučka krvi, 

kroz srce u pest srne 

Zmaj, djevo sjajana - Miso - čami sputana 


sred kule tvrde crne. 

TI divlja krvi naših mrkih uskoka, 

kroz dušu sad mi jurni! 

Brod snova mojić srće stnjom pučinom, 


u ovaj danak burni 
Oh ustaša nam, kapljo krvi junačke, 
nek tvoj me oganj bije! 


MILUTIN NEHAJEV - KNJIGA ESEJA 


Matici hrvatskoj nije trebalo osvježiti uspomenu na tako "živog" 
pjesnika, nego je izdanjem eseja još jednom zasvjedočila ljubav naroda prema 
jednom od najvidnijih prestavnika novije hrvatske književnosti. Vrijeme je 
popravilo mnoga gledišta s obzirom na hrvatsku Modernu i dalo dragocjen 
prinos za rasuđivanje umjetničkih i napose idejnih smjernica toliko razvikanog 
razdoblja naše književnosti. Nepregledna galerija grlatih predvodnika otežala 
je kritičan pogled, jer je pojedinac zastupao tek neznatan dio modernog 
shvaćanja umjetnosti čestoput suprotan drugome. Postojale su teorijske osnove 
prilično jasne, dok se praktična primjena razbijala na nizu neuspjelih djela. 
Trebalo je vremena, da se vidi, koje su najavljene reforme trajne. Tako je 
Moderna izgubila mnogo, u što se vjerovalo kao nuždan preduvjet svake 
književnosti. To se najbolje zapaža na razvojnoj liniji Nehajeva.! Potrebno je 
pročitati djela kronološkim redom, pa ćemo vidjeti izvjesna pomicanja i 
popravke. Zato je pogrešno tvrditi, da je Moderna sasvim zatajila. Vrijeme je 
oljuštilo nepotrebni balast i zadržalo neke zdrave poglede na umjetničko 
stvaranje. Svojevremeno su navijestili rat nacionalnim motivima u književnosti, 
jer su tobože onemogućili svaku pravu umjetnost, a Nehajev je to demantirao 
djelima ne odstupivši ni najmanje od svojih naprednih, modernih, jednom riječi 
umjetničkih pogleda na književnost. Prema tome su teoretičari Moderne krivo 
tumačili svoje nazore o opsegu umjetničke građe. Svakako je interesantna 
pojava, kako su se kod nas tumačili "evropski pogledi" na književnost, ne 
vodeći računa o tom, da nije potrebno radikalno kidati s prošlošću nego 
nadograđivati odnosno umjetničkom kritikom odgajati nove talente, koji će 
neminovno vlastito stvaranje suočiti s napretkom u drugim zemljama. Taj 
proces ne će smetati građa, koju književnik uzima, jer je navodno nerazumljiva 
ostalom svijetu. Nehajev je proživio i to umjetnički svu ovu borbu Moderne, 
dok nije došao do zaključka, da je suvišno i pače štetno prekidanje s prošlošću 
u ime umjetničkih principa, jer se možemo zadovoljiti jednostavno 
odbacivanjem dilentatizma, koji se uvukao u književnost. 


1 Marksističkim tumačima naše književnosti to je nerazumljivo. Tako je Milivoj 
Magdić u površnoj i tendencioznoj brošuri o Matošu (naklada Orbis) nazvao Nehajeva 
"sistematikom naših dekorativnih laži" u književnosti. 

Knjiga eseja zanimljiva je po tome, što je u neku ruku skup onih 
predstavnika evropske književnosti, koji su djelovali na naše umjetnike, da 
navijeste borbu starijoj generaciji. Ono što je proživljavao Nehajev u dodiru s 
njima, proživljavala je s malim razlikama čitava generacija, jer je "ovih pet eseja 
gotovo zaokružena slika onoga što se može nazvati osnovom moderne 
evropske književnosti ... u svojim prvotnim inicijativama i najintenzivnijim 
ideolozima", kako veli u sažetom i toplo pisanom predgovoru Lj. Maraković. 
Nehajev je zahvatio bez sumnje najznačajnije pisce, koji su bili kod nas dnevno 
spominjani kao ugled pri umjetničkom stvaranju. Naginjanje k ovim piscima 
može se smatrati razumijevanjem naših književnika za nesumnjive veličine, 
premda su u mnogo slučajeva pogriješili pri ocjenjivanju idejne i formalne 
vrijednosti. Vrijeme je i ovdje učinilo svoje, ali eseji Nehajeva ostaju kao 
dokumenat onog vremena t. j. kako je ondašnji književni naraštaj reagirao na 
tako krupna imena. Možda je najinteresantnije promatrati, kako je baš u ovo 
nekoliko eseja sam Nehajev mislio o njima te kako je imao nekada i odvojeno 
mišljenje. Tu i tamo upleo je nekoliko teoretskih nazora o književnosti uopće, 
na koje ćemo posebno upozoriti. Esej o Tolstoju ne daje toliko podataka, iz 
kojih bi se dalo zaključiti na naročite simpatije za proroka iz Jasne Poljane, jer 
Nehajev priznaje, da Tolstoju nije uspjelo primijeniti načela na život. Moderna 
je pokazala začudo interes za Tolstoja i kao mislioca i kao umjetnika i njen 
estetizam morao se nekada zaustavljati na etičkim problemima ostajući naravno 
tek na rubovima etičkog eklekticizma. Tolstoj je zanijekao umjetnost kao 
opasni "narkotikum" i razonodu estetskih sladokusaca, ali se Moderna uza sve 
bezbrojne titraje u pogledu morala i umjetnosti nije mogla oteti utjecaju 
Tolstojeve prostodušne i plitke dijalektike. Nepovoljno mišljenje Tolstoja o 
Shakespeare-u Nehajev tumači razlikom vremena, u kojem su živjeli i ličnim 
sklonostima: prvi je ultrakršćanin a drugi čovjek renesanse. Manje mu je 
razumljiva osuda Beethovena pripisavši mu ulogu zavodnika (Kreutzerova 
sonata), kad se zna, da je Tolstoj imao neobično razumijevanje za glazbu. 
Međutim je stvar potpuno jasna jer je Tolstoj samo povukao nužne zaključke 
iz loše postavljenih načela. "Razmaženi aristokrat" Flaubert, koji se kao Bunjin 
držao daleko od svih političkih i književnih grupa, zanima ga kao zgoljni esteta 
i njegovatelj riječi. Stil Flauberta, način umjetničkog cizeliranja, grozničavo 
nastojanje oko pravih rečenica i brušenje riječi sigurno su jako djelovali na 
naše "čiste" umjetnike. Ovdje se Nehajevu dala prilika da zauzme načelno 
stanovište s obzirom na artizam i tendenciju u književnosti. Razloživši bitne 
komponente spomenutih struja dao je nedvoumno jasno svoje mišljenje: "u 
bitnosti pitanje utilitarizma u umjetnosti, naročito u književnosti, valjat će svesti 
na to, da je umjetnik izraz svojega vremena, pa makar i u izvanrednom obliku 
genija". Tako je na pr. helenska književnost, ma kako dugo zanosila 
čovječanstvo, ipak bliža bila Grcima nego nama. Pogrešno je umjetnost svesti 
na puko oruđe života kao i zamisliti je izvan života, "jer umjetnost služi 

čovječanstvu po tom, što postoji i ona predstavlja kod čovjeka višak 
sposobnosti, i zato ima i svojih vlastitih pravila". Umjetnik je čovjek svoga 
vremena. Ovo su bez sumnje najkrupnija pitanja, koja su mučila Modernu i 
Nehajev je dao objektivno zadovoljavajuće rješenje. 


Ibsen je dugi niz godina vladao evropskom pozornicom, pa ni kod nas 
nijesu izostala ugledanja ili barem teoretska približavanja našoj publici tog 
"nordijskog maga". Naša je dramatika pretrpjela najteže potrese njegovom 
pojavom, ne toliko u dramskoj tehnici, koliko u načinu gledanja na socijalne i 
etičke probleme žene. Međutim ako se sravni mišljenje Nehajeva s bilo kojim 
drugim tumačenjima naših kritičara, opazit ćemo superiornost interpretacije 
Nehajeva nad plitkim naprednjačkim tiradama o kidanju etičkih i socijalnih 
ustaljenih norma. Ibsen je u dnu svoga srca težio za usavršavanjem čovjeka, 
tražio je golu istinu, na tom putu posrtao, ali je "u dnu duše apostol jedne 
religioznosti", koju naravno nije uvijek pogodio i odatle stradanja nosioca 
radnje u dramama. Nehajev tvrdi da je Ibsen nastavljač klasične drame i 
"pjesnika koji su vidnim i živim ljudskim udesom umjeli proizvesti ganuće i 
pročišćenje svojih slušalaca". Ne može se poreći, da je Nehajev u dramama 
otkrio taj elemenat, ali je za nas kudikamo značajnije što misli o naravi i 
mogućnostima drame uopće. Analizirajući Aristotelovu zagonetnu riječ 
"katarza", zaključuje, da je drama neka vrst ispovijedi i pokore, jer postoji 
tragična krivnja. Drama mu je najaktuelniji književni oblik i radi toga 
ograničena vremenom i rasom. To je ujedno jaki dokaz za obaranje 
socijalističke teorije o klasama, prema kojoj se "lakše razumiju individui istog 
društvenog razreda a razne narodnosti ili rase, nego li individui iste narodnosti, 
a raznog stepena u društvu". Kod ostalih književnih vrsta moguće je govoriti " 
o izvjesnom srednjem shvaćanju kod svih naroda jednako", dok su "dramatičari 
ograničeni na slušatelje iste narodnosti ili bar rase, ... jer je dramski tip uvijek 
rasno obilježen i prema tome gledaocu ine svojte nerazumljiv". Kod Grka je 
postojao izgrađen etički i socijalni nazor i u sklopu tih nastajali su tragični 
sukobi, koji su nesumnjivo djelovali na sve gledaoce. Oni su je razumjeli, sudili 
o tragičnoj krivnji prema svom općenitom nazoru, pa je zato grčka drama 
postala svojinom naroda napose tragedija. Nehajev postavlja pitanje, da li 
danas postoji takav opći etički i socijalni nazor i dolazi do konstatacije, da je 
današnje društvo nejednovit i šaren kaleidoskop etičkih i društvenih naziranja, 
stoga ni današnja pozornica ne pozna tragedije u klasičnom smislu riječi: "nije 
ovdje govor samo o razlici umjetničkih ukusa, nego prije svega nedostaje onaj 
etički paradigmat, prema kojem bi se omjerio heroj tragedije". U tome je razlog, 
da današnje kazalište sve više zabavlja, a manje pročišćava duše u | 
aristotelovskom smislu - zaključuje Nehajev. Ovdje bi se moglo koješta 
osporavati, recimo, da postoje općeniti etički konflikti za sva vremena kao u 
Antigoni sukob prirodnog rodbinskog zakona ljubavi s pozitivnim državnim 

zakonom, premda nekad u nejednakoj tragičnoj nijansi, koja zavisi od 
shvaćanja gledalaca. Ipak je Nehajev kod nas najbolje uočio snagu helenske 
tragedije i ukazao na pomanjkanja današnje. 


Esej o Strindbergu očito je prikračen i letimičan pregled drugog nordijskog 
pisca - "ženomrzca", koji dijelom stoji u opreci s Ibsenom. Nehajev kao i uvijek 
razglaba Strindbergov estetski nazor odnosno dodijeljuje mu mjesto u tim strujama 
na osnovu njegova stvaranja, zaključujući da je on apsolutna negacija klasicizma. 
Tu mu se daje prilika da odredi bitne momente klasične estetske teorije, zatim 
romantičke i napokon realističke zajedno sa eksperimentalnom i psihološkom 
metodom u književnosti. Zaista dragocjen prinos i najkrepča formulacija ovih pitanja 
toliko aktuelnih u vrijeme Moderne. Tim je napravio logičan vez s esejom o Zoli kao 
glavnom predstavniku naturalističke škole i posebno ekperimentalnog romana, koji 
se zapravo bazirao na izvjesnom filozofskom sistemu - pozitivistički determinizam. 
H. Taine je prema toj nauci izgradio svoju filozofiju umjetnosti, koja bi nas uvela u 
tajne umjetničkog stvaranja: "pokušao je pače i odrediti koordinate za književni 
razvoj čitavog jednog naroda, ali sve njegove determinante ne riješiše ipak problem 
genijat. j. problem zanosnog i vanrazbornog stvaranja, u kojem je ipak srž umjetnosti" 
- zaključuje pronicavo Nehajev. Ispituje nadalje čim je urodio ovaj književni smjer 
na Zolinu primjeru, koji je htio biti, dosljedno svom načelu, samo greffier-pisar, 
estetski indiferentist i umjetnik bez temperamenta, a u djelima se tog nije držao, jer 
je prevladao u njemu umjetnik prešavši preko unaprijed postavljenih i neplodnih 
književnih teorija. 

Studija o Hamletu širinom zamaha, iscrpnim detaljima i dubokom analizom 
samog junaka čini za se cjelinu. Pojedinačna mišljenja Nehajeva sigurno su 
prijeporna (Krišković o Hamletu), ali se ne može zanijekati duboko uživljavanje u tu 
besmrtnu kreaciju, te se studija može mjeriti sonim u inozemstvu, recimo s duhovito 
pisanom raspravom Calveta i dr. 


Svi su eseji pisani s mnogo mara, idejne dosljednosti i formalne konciznosti. 
Ni letimičnom pogledu ne može izbjeći dragocjeno blago ne samo u konkretnom 
sudu o pojedinom djelu nego i u detaljima općih književnih nazora. Kad bi Matica 
sabrala i ostale radove u ovom području, dobili bismo još bolji pregled bogate 
ličnosti književnika i pouzdane dokumente estetsko-literarnih problema hrvatske 
Moderne, kojoj je najjači predstavnik bio Nehajev. 


ALBERT HALER: NOVIJA DUBROVAČKA 
KNJIŽEVNOST 


U nizu svojih književno-kritičkih prikaza o pojedinim piscima kao i u 
kritičko-estetskim raspravama postavio je Albert Haler visoke zahtjeve na 
književnike, ističući se veoma oštrim sudovima o vrijednosti nekih naših 
pisaca. Mislilo se jedno vrijeme, da će Haler poduzeti čišćenje književnosti i 
da će među kritičarima stvoriti raspoloženje, da o umjetničkoj vrijednosti djela 
sude po strogim estetskim kriterijima. Bez obzira na to jesu li samo umjetnički 
motivi nagnali Halera, da onako piše oko godine 1930. o staroj hrvatskoj 
književnosti ili o Preradoviću, mora se istaći, da je Halerova kritika naišla na 
oštru reakciju kod ostalih ocjenjivača, koji su u hrvatskoj književnosti vidjeli 
više i umjetničke i narodne vrijednosti. Kasnije je Haler odustao od takve vrsti 
kritičkog rada i posvetio se gotovo isključivo estetsko-kritičkim raspravama i 
esejima iz strane književnosti (Zz tudih književnosti ) gdje je uglavnom 
doslovno zastupao i primjenjivao umjetnička mjerila talijanskoga kritičara 
Benedetta Crocea, Haler je uporno branio estetsko-kritičko stajalište Croceovo 
itako postao kod nas najdosljednijim pristašom estetske kritike spomenutoga 
talijanskoga filozofa i književnog teoretičara. 


Nedavno je Haler izdao niz studija o najnovijim dubrovačkim piscima i 
kulturnim radnicima tamo iza propasti dubrovačke republike do danas. Tu su 
obrađeni uz kratak uvod o starijoj dubrovačkoj književnosti i škrte uspomene 
o Milanu Rešetaru, Baldu Bogišiću, Peri Budmaniju, slijedeći pisci: Antun 
Kaznačić, Ivan August Kaznačić, Matija Ban, Medo Pucić, Luka Zore, Đuro 
Pulić, Ivan Stojanović, Antun Kazali, Mato Vodopić, Ivo Vojnović i Josip Bersa. 
Obrađujući spomenute pisce pod imenom "novije dubrovačke književnosti" 
dobiva se dojam, da je Haler popustio u strogim umjetničkim kriterijima, jer 
nijedan povjesničar naše književnosti nije ubrojio među književnike Đuru 
Pulića, Josipa Bersu, Ivana Stojanovića, niti su kritičari nekim drugim piscima, 
koje je Haler obradio, priznavali toliku književnu vrijednost. Istina, Haler je u 
uvodnoj napomeni i tijekom rasprava o pojedinim piscima lučio čisto 
umjetničke vrednote od kulturnih, no u sumnju nas stavlja okolnost, što je 

e ____—_—_——_—_—_—————————————————————————————— 
knjizi dao naslov Novija dubrovačka književnost da je i sve spomenute pisce 
ubrojio medu prave književnike i pisce, koji imaju kakvu-takvu umjetničku 
vrijednost. Haler je, ocjenjujući novije dubrovačke pisce, uzeo u obzir i druge 
"praktične" vrednote, pa njegova povijest novije dubrovačke književnosti nije 
nikakov uzorak drugčijega načina pisanja povijesti književnosti nego su pisali 
drugi naši književni historici. To se vidi iz Halerove ocjene starijih dubrovačkih 
pisaca, o kojima nije ništa novo rekao. Nije bogzna što novo izneseno niti o 
umjetničkoj vrijednosti novijih dubrovačkih pisaca. Možda je Haler pisao ovu 
knjigu prema svojoj definiciji književnog izraza: Književni izraz predstavlja 
jedan dio prosvjete i sastoji se u harmoniji nepjesničkih to jest, čuvstvenih, 
prozaističkih i govorničkih izraza, tako da ona prva tri izraza, ne zatajujući 
same sebe, ipak ne uništavaju pjesničke i umjetničke elemente (Haler: Doživljaj 
ljepote, str. 219). Teško je samo odrediti, da li je izraz njegovih pisaca 
sentimentalan, i u koju književnost spadaju njihova djela: izlive, oratoriku, 
didaskaliku, uzbudljivu književnost ili umjetnost za umjetnost. O tomu u knjizi 
nema posebno rečeno, pa ne možemo suditi, koliko je Haler u povijesti novije 
dubrovačke književnosti primjenjivao svoja kritička mjerila drugdje istaknuta, 
kao jedino valjana. Za Stojanovićeva djela napose kaže, da su izlivi no bojati 
se je, da to ne bude opet kakva književna vrsta ili podvrsta, pa ako koje djelo 
ne bude u okviru te vrste, da će mu se zanijekati ne samo pjesnička nego i 
književna vrijednost. 


Ipak Halerova knjiga o novijim dubrovačkim piscima ima vrijednost. 
Osvježio je uspomenu na zadnje izdanke dubrovačkih predajnih osobitosti i 
vrlina. Pisac je istraživao, kako se očitovao stari dubrovački književno 
-umjetnički i kulturno-politički duh među kulturnim radnicima iza propasti 
dubrovačke republike. Halerova je knjiga više galerija predstavnika 
dubrovačkoga sklada nego povijest književnosti. Zapravo je u knjigu uvršten 
skup pisaca, koji su jecali nad prošlošću svoga grada i slobode, grcali nad 
nepovratnom prošlošću i ukleto gledali na prošlost ne mogući se snaći u novim 
životnim prilikama. Gledajući Halerove portrete pod ovim vidom, doista je 
njegova knjiga vrijedan dokumenat o nedvojbenoj snazi hrvatskoga duha na 
malom zemljišnom prostoru. Pisci iz Halerove knjige toplo su izdjelani portreti 
sjena, koje lutaju na grobištu stare slave u dvoumici, kako će nastaviti prošlost 
u budućnosti. Likovi Meda Pucića, Antuna Kaznačića, čudaka Ivana 
Stojanovića, dobrodušnog Mata Vodopića postali su živim bićima pod perom 
Alberta Halera. Osim toga on je veoma dobro razlučio Vojnovićeve spontane 
kreacije od njegovih teatralnih tvorevina, nastalih u časovima patosa, a portret 
nedozrelog romantika Antuna Kazalija Haler je samo pohrvatio, stavljajući 
mjesto "slavenskoga", "sveslavenskoga", "našega" prave izraze "hrvatskoga" 
(Isporedi Halerovu studiju o Kazaliju u izdanju Duba iz 1935). 

Pišući o kulturnim i političkim nazorima Luke Zorea Haler nastoji svesti 
njegove jezično-kulturne poglede na "naturalističko-materijalistički mentalitet 
Zorin" u shvaćanju narodnosti. Zore je naime prihvatio Mikloušićevu teoriju, 
da su štokavci Srbi, a samo čakavci Hrvati, dok su kajkavci Slovenci. Tomu 
Zorinu gledištu nalazi Haler uzrok "u općem prevladavanju naturalizma, u 
apstraktno uzetim riječima i to u njihovoj akustičko-mehaničkoj strani". 
Međutim uzroci su manje filozofski i manje filološki. Zore je spadao među one 
Srbe-katolike u Dubrovniku, koji vuku korijen od Garašaninovih Načertanija 
kojemu je krugu pripadao plaćeni srpski žbir Matija Ban, odgojitelj na dvoru 
Karađorđevića. Pero Budmani nastavio je rat ovih u školi kao nastavnik, a 
njegov mladi sumišljenik Stjepan Castrapelli formirao je mladi naraštaj Srba 
-katolika u Dubrovniku i podpirivao mržnju protiv Hrvata kod djece. Rad ovih 
nastavnika krije se pod krinkom naučenjačkih jezičnih rasprava, napadajući hrvatsku 
jezičnu tradiciju otvorenim zagovaranjem vukovštine u našem jeziku. Tom kolu 
pripadaše i prevjereni L. Vuličević. Da je i Zore bio u tom kolu, razabire se iz 
njegova promašenog epa Objavljenje (izdan pod pseudonimom Milivoj Strahinić, 
valjda iz straha pred sugrađanima), gdje je otvoreno napadao "latinstvo" i zauzimao 
se za srpski jezik i pravoslavlje. 


S tim u svezi vrijedno je napomenuti, da je srpska promičba uspjela u 
Dubrovniku stvoriti skupinu ljudi, kojima je bio otupio osjećaj za njihovo 
pripadništvo hrvatskoj krvnoj i kulturnoj zajednici. To se postiglo na taj način, 
što se preveć isticalo neku zasebnu dubrovačku kulturu i dubrovačko ponosno 
stajalište prema ostalim Hrvatima. Dobiva se dojam kod neupućenih o 
posebnoj narodnoj zajednici dubrovačkoj. Potrgavši tako sveze s hrvatstvom, 
mogao je Dubrovnik pripadati svakomu. Dubrovnik ima, doista, svojih 
vlastitosti, stvorenih tijekom sretne prošlosti, ali te vlastitosti toliko su srasle s 
hrvatskim narodnim etosom, da čine jednu nedjeljivu zajednicu. Dubrovnik 
sa svim svojim osebujnostima ne bi značio ništa, odnosno ne bi se ni razvio, 
da nije bio udo Hrvatske, ukopčano u opći krvotok hrvatskoga naroda. U 
dubrovačkom mikrokozmu očitovala se na jedan način moć hrvatskoga genija, 
koji nije imao mogućnosti pravoga razvoja na širem području, gdje je nastavao 
hrvatski narod. 


DALEKOZOR DUHA 


Pod ovim neskromnim naslovom sabrao je S.Šimić negdašnje radove 
bez ikakva predgovora, premda bi taj bio potreban, jer je nekim člancima 
mijenjao naslov, a negdje i tekstualno preinačivao ("Nacionalizam u fašističkom 
duhu i kultura=Izrod i kultura"). Knjiga je u neku ruku bilanca desetogodišnjeg 
rada, ali pisac nije smatrao potrebnim uvrstiti bilo što od svoga umjetničkog 
rada, jer se dao na kritiku, a ona je - po njegovu mišljenju - više nego 
stvaralačka umjetnost u užem smislu riječi. Pisao je o najupadnijim pojavama 
književnosti, a to je karakteristično za Šimićevo pisanje uopće. Čim ispliva na 
površinu kakva bučna parola, smatra se ponukanim zauzeti stav, da se čuje i 
njegov glas u zaglušnoj vici književnog tržišta. Danas kao odgovorni urednik 
Savremenika ima još opravdaniji razlog za to. 


- Dosad se isticao kao obretnik i ideolog aktivizma i aktivističkih pisaca kod 
nas, ali nije rekao po čemu bi. A. B. Šimić, Ujević, Matoš bili viši aktivisti od mnogih 
drugih, koji su svakako imali "uvjerenje u moć razuma i odlučnost s tim uvjerenjem 
ozbiljno nastupili". Je li zamisliv javni ravnik pa i umjetnik stvaralac, koji ne bi 
vjerovao u moć svoga razuma i želio drugoga uvjeriti o tome, osim da je komedijaš, 
kojemu je malo stalo do vlastitog uvjerenja? Ne znači li Šimićev aktivizam, da djelo 
treba imati uz umjetničku ljepotu života, životnosti, problematike, jednom riječju 
kulturno-historijsku vrijednost, da se razlikuje od puke izestetizirane ishitrenosti. To 
se dosta razabire iz njegove navedene definicije, ali je on dosad uobičajenoj riječi 
tendencija pretpostavio izraz aktivizam kao nešto specifično i različno od drugoga. 
Neispravno je ograničavanje aktivizma na nekoliko književnka, a isama misao 
aktivizma u smislu tendencije starija je od Šimićeva "pronalaska" (Karl Ender: 
"Tendenzdichtung - Zeitbedurfnis protiv I'art pour Tart". Zeitschrift fur 
Bucherfreunde 1919). Šimiću je bilo više do novine izraza nego značenja riječi, 
a da je mislio na tendenciju, razabire se jasno iz njegova razračunavanja sa 
socijalnim piscima. 

- Ako je itko bio aktivist u književnosti, onda na prvo mjesto dolaze 
naši socijalni pisci, koji su često neznalački pretjerujući upropastili mnoge 
vlastite radove. Fanatizam ideje ukočio je umjetnički izraz ili ga napinjao do 

paroksizma, te je u oba slučaja umjetničko djelo promašeno. Šimić je dobro zapazio 
opreku socijalne književnosti prema larpurlartizmu. Prema tome bi socijalni pisci 
premašili u aktivizmu sve njegove omiljele aktiviste, ali im on ne daje toga imena. 
Tome se daje obrazloženja. Štaviše, socijalni pisci postali su ideološki i izražajno 
lažni. Pali su u drugu skrajnost: za volju misli žrtvovali su umjetničku stranu, pa im 
se rad pretvorio u površnu novinsku reportažu. Ovom zgodom Šimić zalazi u 
problem, zašto je Krleža popularniji od Cesarca, premda su ideološki srodni. Razlog 
nalazi u umjetničkoj formi, zapravo u jeziku. U konkretnom slučaju Šimićevo 
tumačenje ne rješava pitanja do kraja, jer iako u popularnosti ne odlučuje ideja, ipak 
ima formalno blizih radova Krleže i Cesarca, a opet je prvi čitaniji. Nije li 
publicističko-propagandistički rad Krleže ponukao mnoge, da čitaju i njegove 
istinske umjetnine, dok je Cesarac u tom pravcu bio mnogo škrtiji i suzdržljiviji. 


Protiv socijalnih pisaca Šimić zagovara književnost kao umjetnost izražaja, 
jer umjetnik doživljava zbilju u jeziku; jezik i stvarnost tvore organsko jedinstvo. I 
ovdje ostaje na površini problema ne pokazujući specifičnih značajka stvaralačke 
umjetnosti. Matematičke formule daju savršeno jedinstvo misli i riječi, a nitko ne 
naziva aritmetiku umjetničkim djelom. Manjka ono bitno, što daje duh i žar 
umjetničke privlačljivosti - tako reći zaraze. Riječ još ne daje čovječju dušu isrce. 
Tu nema osjećajno-fantazijskog elementa, iz kojega se rađa svaka prava umjetnost. 
Može se izgraditi simpatije kao determinativnog i bitnog umjetničkog djela, ali to 
još nije književno djelo. Umjetnik ne radi mehanički kao kemičar pri spajanju 
elemenata, nego se daje dušom isrcem, iscrpljuje se, jer daje nešto od samoga sebe. 
Ovo spominjem zato što Šimić na više mjesta intelektualizira proces umjetničkog 
stvaranja. To ne znači, da djelo nastaje isključivo iz fantazije i inspiracije, gdje 
umjetnik ne bini prethodno ni u samom aktu kreacije razumom sudjelovao, ali ovi 
Šimićevi citati previše zbunjuju: pravo je mjesto umjetnosti u razumu (Novalis) ili: 
pjesnik ne sanja, on računa (Cocteau). Sigurno nije doslovno razumio ove citate, ali 
se iz više mjesta osjeća naginjanje prema intelektualnoj komponenti i malim 
pomakom naprijed uništio bi umjetnost uopće. Umjetnički doživljaj kao i ukus ne 
daje se svesti u nepogrešive razumske kalupe, niti će kada uspjeti do kraja analizirati 
dojam umjetničkog djela. 


Svakako je najinteresantnije poglavlje o kritici gdje obračunava s gospodinom 
Marakovićem upućujući ga na svoj programatski članak o značenju i biti kritike. 
Ne želeći ulaziti u njihove međusobne razmirice, potrebno je istaći ovom prilikom 
jedno načelno stanovište u polemici: biti lojalan u interpretaciji tudega teksta. To ne 
znači samo doslovno razumijevati ne podmećući drugome svoje misli, nego i 
dobronamjerno uzeti riječi u najboljem smislu, ako je to ikako moguće. Ako se ni 
tako ne mogu shvatiti, dopušteno je nečije stanovište osuđivati kao neispravno. Da 
je Šimić na taj način čitao članak Marakovića o kritici, ne bi našao - po njegovu 
mišljenju - toliko protivurječja i besmislica; recimo, da po Marakoviću bez kritike 
ne može uopće biti umjetničkog stvaranja, jer već druga rečenica ne dopušta 

doslovno razumijevanje, kad kaže da "nestašica kritike znači potpuno 
nerazumijevanje za umjetnika i za umjetničko stvaranje uopće". Da je toi 
rekao, ne bi bio osamljen, jer je već Brunetičre tvrdio, da je čitava francuska 
književnost izišla iz kritike, a ne obratno. Isto je tako s tvrdnjama Marakovića, 
da kritičar mora imati "izvjesne srodnosti s umjetničkim genijem", te da "kritika 
treba i sama da bude umjetničko djelo", a "ipak kritika nije stvaralačka 
umjetnost nego posrednik". 


S tim u vezi značajno je, što veli sam Šimić o kritici, kad preuzetno i 
patetički poziva Marakovića, da se nauči na njegovom mladićkom članku, što 
je kritika. Za kritiku je - veli - potrebna intuicija i nastavlja: pojam je umjetnosti 
pojam kritika, umjetnosti uopće pravo bi bilo ime kritika, umjetnost je 
spoznaja, kritiku se narivava predmet kao /ogički problem, umjetnost je u 
relaciji prema kritici kao život prema umjetnosti, kritik je lirik, kritik je stil, 
kritika je poezija, kritici je knjiga simboličan materijal na kom se dokazuje ideja 
umjetnosti, kritika je autonomna kao i svaka druga umjetnost, najveća estetička 
i etička svijest jest, kad umjetnik kritizira svoje vlastito djelo i t.d. Jasno je iz 
toga da Šimiću kritika znači sve i ništa. Ističem samo misao, da se kritiku 
narivava predmet kao logički problem i da je kritika spoznaja. Prema tome bi 
postojali općevaljani logički zakoni u književnosti kao u spoznajnom području, 
ali takvih nema, jer sam razum ne ocjenjuje književno djelo nego i neko 
određeno stanje osjećanja - ukus (Thibaudet: Physiologie de la critique, str. 
157), koji je različan od zakona spoznaje. Istina, umjetnički život nije prepušten 
anarhiji samovolje, ali je nepobitna činjenica, da ima više vrsta ukusa prema 
vremenima, narodima, rasama i t.d. Ako bi umjetničko djelo posmatrali kao 
logički problem, dale bi se izgraditi neke umne formule, prema kojima bismo 
sudili svako umjetničko djelo. Takvih zakona nema, jer je svako djelo - premda 
nije otrgnuto od drugih i spoznajnih zakona - ipak eminentno lično i 
pojedinačno. Razumski udio dade se analizirati prema općevaljanim 
spoznajnim zakonima, a za sve drugo treba primijeniti druga mjerila. Klasična 
poetika stvorila je doduše pravila za pojedine književne vrste, ali su ona više 
konvencionalna radi lakše orijentacije. Šimić kaže da je kritika autonomna kao 
isvaka druga umjetnost i, zabacivši sve druge vrste kritike, jedino mu je valjana 
stvaralačka kritika (prema Croceu), a ova se sastoji u rekonstrukciji 
umjetničkog djela (107). Tim je indirektno priznao, da je ita kritika ovisna o 
umjetničkom djelu i nastaje prilikom takva djela. Stvaralac daje iz ničega nešto, 
a ovdje daje nešto na temelju drugoga djela. Ne zalazeći dublje u bit stvaralačke 
kritike, nije dao ni primjera, u kom smislu uopće može biti stvaralačke kritika 
ina kakav način. Izraz stvaralački u kemijskom smislu tj. nastajanje nekog počela 
spajanjem dvaju elemenata i stvaralački u literalnom smislu nije ista stvar, niti 
sudjeluju iste duševne moći. To su važne stvari, koje je Šimić morao barem natuknuti, 
kad već upućuje druge, da se od njega nauče. Ima još pitanja o kojima bi se dalo 

raspravljati, ali je suvišno, jer Šimić suvereno prelazi preko svih mogućih načina 
kritike bez ikakva obrazloženja. Tako bi prema njemu sveukupna kritika do 
stvaralačke bila uzaludan posao i čovjek bi morao požaliti, da su toliki pisci rasipali 
snage u nestvaralačkoj kritici. I drugi su lomili štap nad dosadašnjim kritikom i 
kritičarima, alis nekim manje više opravdanim razlozima, a Šimiću je dosta riječ da 
su nesposobni. Neka sam strogo prosudi, koliko su njegove stvari stvaralačka kritika, 
kad "izbija mućke iz glave književnosti". Zabacio je kritiku u kojoj se težište stavlja 
na sud, međutim ga čovjek formira i nehotice. I najdosljedniji relativist s isključivom 
željom za znanjem a ne suđenjem prisiljen je da sudi pri biranju knjige, jer ne će 
uzimati nevrijedne knjige nego vrijedne, ako hoće nešto doznati. Što je najtragičnije 
za Šimića, a što sam ne vidi, njegova je knjiga puna osuda neobrazloženih ito na 
dosad neuobičajen način. 


Trebalo bi govoriti još o mnogo čemu, ali je suvišno. Na drugom sam mjestu! 
govorio o članku Veliki psovači Antijob!| Stili način izražavanja zasebno je pitanje 
(vidistr. 181 na dnu). Jedno se mora reći. Dosad se govorilo o korisnom utjecaju 
stranih književnika na našu literaturu, a u Šimićevu slučaju vidi se jasno štetan upliv. 
Uzeo je nekoliko stranih imena (Kraus, Mann), te ih već godinama nateže kao dijete 
gumilastiku, išto se god kod nas ne može mjeriti njihovim aršinom, Šimiću ne vrijedi. 
Književnosti vlastitoga naroda treba pristupati sa srcem, ljubavlju, povjerenjem i 
poznavanjem te književnosti. Na taj bi način u našoj književnosti našao više vrijednih 
pisaca idjela osim one trojice novijih književnika, među kojima je i njegov pokojni 
brat, a on bi bio četvrti kao jedini kritičar. Previše je smjelosti, nemotivirano i 
paušalno napraviti tako krupnu operaciju. Prošlo je vrijeme, kad se o našoj književnoj 
prošlosti govorilo, kao o "literarnoj grobnici" (Krleža). Primijenivši najstroža mjerila 
naći ćemo toliko dobrih pisaca i djela, da ne zaostajemo ni za kojim brojčano 
jednakim narodom. S time možemo biti zadovoljni. 


1 Hrvatska Smotra, 1937. br. 5 i 6. Podvrgao sam kritici slavljenje instinkta na štetu 
razuma kao i neke neukusne primjene na hrvatsku prošlost. Motto sam stavio iz jednog 
drugog Šimićeva članka, gdje je dao primat razumu i duhu i tim ga stavio u kontradikciju 
s ovim člankom. Šimić je to tobože previdio i nije zašao u meritum pitanja, nego se 
kočoperi svojom "naoružanošću" ( Savremenik broj 9. 1937), a to je znak siromaštine, 
jer napadnuti, ako ima oružje, upotrebljava ga i ne plaši protivnika hvalisanjem. 


PRIMAT DUHA 


Nagoni i osjećaji mogu biti i jesu motorna snaga, koja pokreće ljudsko 
mišljenje i djelovanje, ali oni nisu principi po kojima se uobličava ljudsko 
društvo. (S. Šimić: "Nacionalizam u fašističkom smislu i kultura." Hrvatski 
književni almanah, 1934., str. 50). 


Mjesto gornjeg naslova ispravnije bi bilo postaviti: Kako je Šimić postao 
nestrpljiv. Tim bi najbolje protumačili njegov rad u zadnjim godinama. Neki 
se ljudi drže na površini javnog života baveći se isključivo kronikom vremena. 
Među njima se ističu rušigradi, koji se zakvače za najkričavije ispade i plitke ali 
popularne krilatice. Tako i Šimić, ne mogavši se nametnuti javnosti 
konstruktivnim radom, dao se na parafraziranje najbučnijih pojava. Stoga nam 
je shvatljiva njegova borba protiv Krleže ( Xr/eža kao kritik) i najnovija boutada 
o Poliću-Kamovu. ("Veliki psovač i Antijob", Savremenik, br. 3, str. 81, 1936). 
Ne može se to nazvati literarno-historijski profil, umjetnički prerez ili studija o 
čovjeku i piscu, nego natezanje Kamova u vidu današnjih pojava i Šimićeva 
idejnog anarhizma. K tome je pisao nemogućim jezikom i stilom, pa se doima 
stvar kao manijakalna halucinacija, i nakon ponovnog čitanja dadu se izlučiti 
neke (najmanje literarne) misli. 


Temeljna ideja, na kojoj pravi akrobacije, sastoji se u tom, da je Polić 
-Kamov "priroda i od nje nije tražiti djela svidljiva artističkom estetiku" i 
podanicima Mojsijeva zakona, jer je Polić Mojsiju odbrusio i zauvijek ga 
pokopao. Stid je nasljeđe odgoja i društvene konvencionalnosti i prema tome 
protivan prirodnosti i spontanosti. Strasti i nagoni imaju prirodno pravo da 
budu zadovoljene i u tom ima više idealizma nego u klerikalno-fašističkom 
iskaljivanju protiv slobode. "Sluganska ćud, janjeća umiljatost i mrtvopuhalsko 
asketstvo izrasline su kršćanstva", a Polić je osudio individualističku duhovnost 
iidealnost čovjeka. Borio se protiv gornjih pojava u našoj inteligenciji (gospodi, 
jerje "zloduh kaputaški - mješavina klerikalne naobrazbe i izrođenog seljačkog 
primitivizma" - izrastao na ugušivanju prirodnosti i nagona u čovjeku. 
Zagovarao je čovječja prava, kako su ih formulirali humanisti Marks i Lenjin. 


Iz ovoga se razabira, da se Šimić zauzima za čovjeka ne cjelovitog, sa 
svim duševnim komponentama, nego najčešće i najviše primarnog 

životinjskog i nagonskog. Instinkt je podloga i konačni cilj, a bestidnost 
najkorisnije sredstvo za borbu "prirodnog" čovjeka. Dao je prvenstvo manje 
vrijednim stranama života jer mu sve ostalo izgleda navrnuto i neprirodno. 
Ideal je čovjek bez moralnih i nacionalnih obveza, bezglavo biće, kojemu je 
svejednako u kakvoj se okolini nalazi. Borba protiv Mojsijeva zakona, u ime 
prirode, spada medu plitka protivurječja, jer je dekalog prirodan zakonik, koji 
je objavom samo eksplicite sankcioniran. U Šimićevu svijetu slijepog nagona 
borba je opravdana, jer bezumno biće ne može dokučiti ni prirodnih zakona. 
S istog razloga opravdana je i apoteoza nagona odnosno zabacivanje stida, a 
da u tom može biti idealizma, pojmljivo je samo Šimiću. Kako može govoriti o 
idealizmu bez razuma? Značajno je, da su fašisti svi oni, koji niječu apsolutno 
pravo instinkta. Doista, za fašiste nema ljepše preporuke, ali jao njihovim 
protivnicima, koji padoše u tiraniju mača i neznanja, kudikamo strašniju od 
tiranije mača i mamuze. Kršćanstvo mu je neprihvatljivo, jer pretpostavlja duh 
nagonu. Uz to njeguje više pasivne kreposti na štetu vitalističkog aktivizma. 
Ono je i kod nas tijekom povijesti ubilo klice revolucionarnog instinkta. Ipak 
bi se Šimić mogao uvjeriti proučavanjem povijesti, da je kršćanstvo bilo 
aktivističkije od nagona u našoj borbi za nacionalno samoodržanje. Da nije 
pasivno i janjeće umiljatosti, može se uvjeriti na današnjim događajima u 
Španjolskoj, gdje se kršćanska i civilizatorna Španjolska herojski bori s mačem 
u ruci protiv instinktivne razularenosti anarhista. 


Kult nagona još je kobniji u nacionalnom pogledu. Uz prirodeni nagon 
postoji razum pomoću kojega smo stekli u okviru nacije i tradicije izvjesne 
poglede na život i narod. Radi se o psihološkim dispozicijama, ljubavi prema 
predima, moralnoj obvezi služenja narodu i etičkim principima na kojima se 
temelji narodnost, a to sve pretpostavlja kult višeg razumskog čovjeka. Držeći 
se samo nagonskog nemoguće je diferencirati čisto nacionalno, jer su nagoni 
bez kontrole razuma općeljudski i bezbojni, bez ikoje nacionalne pripadnosti. 
S njima ne postajemo pripadnici naroda, nego tek ljudi, a ako dopustimo 
isključivo pravo instinkta, blizu je izravnanje sa životinjama. Stoga ne mogu 
biti pjesnici nacionalni s idealom bezbojnog nagona. Logično je i Šimić 
zaključio, da je Kamov "iz svoje vizije otpuhnuo granice domovine": 

A ja ćutim ono nešto što me nosi vrhu svega ime poznam roda više. 


Duševni proleter vulgo naprednjak, kao i čitava plejada razvikanih 
kosovskih revolucionara nijesu spasavali našu hiljadugodišnju kulturu - kako 
tvrdi Šimić - oslobodivši se tobože hrvatskog sužanjskog duha, nego su je 
svjesno ili nesvjesno zanijekali. To su bili pravi plodovi nagona. Malo je čudno, 
da Savremenik, koji je tražio preporuku na najvišim mjestima, donosi ovakve 
stvari. S čisto ljudskog stanovišta mora se osuditi apoteoza nagona, a s 
nacionalnog više je nego štetno zagovarati nenarodno nomadstvo prema 
nagonima. 

Poslije radova Miška Radoševića, Čerine i Nikole Polića o Kamovu 
Šimićev pokušaj nije donio ništa nova osim što je epigonskim tumačenjem 
napuhao paradoks i onako čudne pojave naše književnosti. Drugi su mu 
pristupili s nekom rezervom (Matoš), a Šimić bez ustručavanja glorificira ono, 
što je i Kamov na neki način perhorescirao u svojoj duši. Mora se naročito 
odbiti slavljenje nagonskog života u primjeni na našu povijest i društveni život. 
Bez obzira na moralne posljedice treba osuditi nastojanje, da se narodu 
pripisuju osebine izuzetne pojave u našoj književnosti. Dosad smo navikli 
slušati i govoriti bez lažnog pretjerivanja o visokoj etičkoj svijesti našeg naroda, 
a to je bez sumnje plod zdravog nacionalnog odgoja. Vraćanje primitivizmu 
nagona i karakteriziranje narodne duše barbarskim iživljavanjem instinkta 
predstavlja zloban falsifikat etičkog i moralnog osjećaja naroda i guranje u 
nenarodni i niski kult mesa. To je nijekanje naše prošlosti, sadašnjosti i 
budućnosti, te karakteroloških crta, koje su u nama vidjeli naši političari. "Nema 
stalnosti izvan istine, ni temelja izvan prava, ni ljepote izvan kreposti, ni zasluge 
izvan požrtvovanja za općenito dobro. Nije ništa, gdje ne gospoduje razum i 
dužnost" (Starčević: Pisma Mađarolaca XXVIII). Neka bude Šimić osvjedočen, 
da se hrvatski narod neće odreći časne prošlosti, etičkih vrednota, i nacionalnih 
dužnosti radi niskih poriva niti će dopustiti zbog ljudske i narodne časti, da 
njim zavlada - da se izrazim Šimićevim neukusnim načinom (Savremenik, br. 
3, str. 119) - diktat-tura. 


ESTETSKA RASPRAVLJANJA IZMEĐU 
RADOSLAVA GLAVAŠA I ALBERTA HALERA 


Povodom izdanja Čedomilovih Prikaza i rasprava osvrnuo se Albert 
Haler i na moju monografiju o Jakši Čedomilu (Spremnost, broj 126. od 
16.srpnja 1944.), koja je izišla pred dvije godine. Ovdje ne ću ulaziti u Halerovu 
ocjenu kritičkog rada Jakše Čedomila. Odgovaram samo na Halerove 
primjedbe o mojoj knjizi Jakša Čedomil - osnivač moderne hrvatske kritike. 


Dr. Albert Haler nalazi nedostatak u mojoj knjizi u slijedećim 
činjenicama: nedostaje mi objektivno valjana mjerila kod ocjenjivanja, nego 
sam se tobože oslonio na općenito primljena mišljenja, zamjera mojem 
tumačenju Čedomilova vitalističkog poimanja književnosti, čudi se mojem 
skeptičnom pitanju u pogledu konačnog rješenja problema larpurlartizam 
tendencija i napokon da nisam dovoljno istakao Čedomilovo značenje u 
hrvatskoj književnoj kritici. 


Haler veli, da je moje stajalište nesigurno, da sam bez solidne i sredene 
naobrazbe, bez čega je nemoguć ozbiljan kritički rad, nego je moguće samo 
glavinjanje i lutanje u najodsudnijim problemima s posljedicama sudbonosne 
dezorijentacije u pitanjima života, t.j. praktičkog djelovanja. 


Preko Halerove primjedbe, da sam prenio pojam relativnosti književnih 
struja "na spoznajni aspekt i na njegove kvalitete, pridajući i ovima relativan 
značaj", što bi dovelo do nijekanja kulturnih dobara, prelazim, jer mi tu Haler 
"neskladno" podmeće misli, koje sam zastupao. U mojoj knjizi govorim samo 
o relativnosti književnih struja, a ne o relativnosti na području spoznaje. 
Halerovu rečenicu "da univerzalnost dolazi sa strane procesualnog razvoja 
misli kao kontrole nad subjektivnim mušićavim zastranjivanjem od bitnog 
problema kao takva", ne razumijem, jer mi je nejasno što znači "procesualni 
razvoj misli, t.j. razvojni razvoj misli? 


Dr Albert Haler zamjera mi, što nisam imao određenog kritičkog 
stajališta kod ocjene kritičkog rada Jakše Čedomila. Međutim u uvodu moje 
radnje jasno je rečeno, da ne podvrgavam Čedomilov rad ocjeni u smislu 
kritičkog pravca ili škole, nego sam istakao kod Čedomila nekolko njegovih 

kritičkih zasada, koje su općenito primljene kao valjane, a te zasade je dijelom 
usvojio i Haler. I to je neko stajalište odnosno načelo ocjenjivanja. Da sam 
postupao drugačije, dogodilo bi mi se što i Haleru, koji se tvrdokorno drži 
Croceove kritičke škole - stare škole bez ikakve Halerove prinove - pa se u 
svojim kritičkim osvrtima bori protiv vjetrenjačama. Haler naime na kraju svoga 
članka pita, koliko smo naučili od Čedomila, od njegovih shvaćanja o 
relativizmu, književnih struja, rodova i vrsta, iako je baš kod moje knjige mogao 
razabrati, da je u tim pitanjima Čedomil bio na čelu pred pola vijeka, a danas 
ne znamo za ozbiljnijeg kritičara, koji bi pridavao književnim vrstama, 
pjesničkim ukrasima i oblicima odlučno značenje kod ocjenjivanja književnih 
djela. Stoga je Halerova borba u tom području bespredmetna i zastarjela, a on 
o tome piše samo zbog toga, jer je to našao u djelima Benedetta Crocea. 


Haler dalje tumači, kako kritika mora biti poput spoznaje " objektivna". 
Malo dalje tvrdi, da je objektivnost ujedno subjektivnost, ali " objektivizirana 
subjektivnost, subjektivnost podignuta na razinu univerzalnoga", a 
univerzalnost bi dolazila od razvojnog (? razvoja misli "kao kontrole nad 
subjektivnim mušićavim zastranjivanjima od bitnog problema kao takva". 


U ovo zbrci riječi može se razumjeti samo to, da nad subjektivnim 
mušićavim zastranjivanjem misli vrši kontrolu opet subjekt. Kako je moguća ta 
kontrola, vjerojatno nije jasna ni samom Haleru. Haler se očito zapleo u ovim 
pojmovima zbog svoga krivog mišljenja o spoznajnom problemu, kad je 
zanijekao objektivnu stvarnost ovim riječima: "Spoznaja stvarnog objekta 
nemoguća je..." (Doživljaj ljepote, str.124), "za to su empirični pojmovi 
nestvarni" (o.c. 143), "stvarna spoznaja odvija se jedino u poistovljenju subjekta 
iobjekta (o.c. 266),' predmet spoznaje ne može biti osjetilna stvar" (o.c. 286). 


Kad je Haler zanijekao spoznajnu objektivnost, došao je do istoga 
rezultata, do kojega je došao i Rensi, protiv koga se bori Haler, jer je i kod 
Halera valjanost umjetničkih tvorevina prepuštena individualnom doživljaju. 
Haler će teško moći odgovoriti, koji je pravi i istiniti doživljaj Hamleta, da li 
Halerov ili Milutina Cihlar-Nehajeva, ili su valjani doživljaji svih uživatelja 
spomenute drame, počevši od onih, koji su joj nijekali umjetničku vrijednost 
ili su na sasvim oprečan način tumačili njeno značenje. Mislim, da bi 
Shakespeareova drama imala svoju punu umjetničku vrijednost, sve kad i ne 
bi postojalo po Halerovu shvaćanju određeno doživljavanje njegove drame. 
Croce, a za njim i Haler pripadaju krugu subjektivističkih i socioloških 
estetičara: Lipps, Volkelt, Lalo i t.d., protiv kojih se Croce borio, a i Haler u 
svojoj knjizi Doživljaj ljepote, pa odatle nedostaci u njegovim estetskim 
tvrdnjama. 


Haleru nije jasno moje gledanje na vitalističko shvaćanje književnosti, 
kako sam to pronašao u Čedomilovim kritičkim radovima. U mojoj monografiji 

rekao sam o tome sljedeće: "Umjetnost ne živi u zraku i bez veze sa životom. 
Ona živi kao odredena forma života. Život nije postao bezuslovan postulat 
umjetnosti, nego je umjetnost posljedica života, pa je nemoguće da bude bez 
veze sa životom" (str.176). Drugim riječima, umjetnost je životna drama, pa su 
suvišni Halerovi upiti, što je "ljepota", što je "život" i što je "oblikovanje"? 

Umjetničko djelo je životna konkretnost stvarateljevih čežnja i boli, te 
koliko je ta životna konkretnost sadržajno i umjetnički punija, toliko je 
povećana vrijednost umjetničkog djela. Vrijednost djela ne će ovisiti samo od 
subjekta, koji će u to djelo projicirati svoje osjećaje, kako to tvrdi 
subjektivistička estetika. I ako se upravo radi o nijekanju kulturnih dobara, to 
čine upravo estetičari poput Halera, koji kulturnu vrijednost umjetničkih djela 
čine ovisnom od promjenjivih subjektivnih osjećaja uživalaca umjetnosti. Ovi, 
ako ne osjete te vrednote ili ih u slučaju nesposobnosti ne otkriju, onda ih 
uopće niječu ili pak mjere tvorbe genija jednostranim mjerilom, čuvstveno 
-fantazijskom mjerom, jer bi u tom slučaju savršena Matoševa pjesma "Utjeha 
kose" bila ravnopravna po svojoj umjetničkoj i kulturnoj vrijednosti Danteovoj 
Božanskoj komediji, što svakako ne će biti opravdano. Ako umjetnička, a po 
tom i kulturna vrijednost umjetničkih djela živi od subjektivnih projiciranja 
osjećaja u umjetničke objekte, onda će jednako vrijediti ovjekovječena životna 
drama u savršenim umjetničkim oblicima Michelangela i bezizražajna imitacija 
skulptorskih diletanata. Njihova vrijednost ovisi o tomu, koliko će im subjekt 
dati svojih osjećaja i koliko će biti kadar doživjeti odnosne tvorevine. To je 
najkraći put k nivelaciji umjetničkih i kulturnih vrednota. 


Što se tiče Halerovih prigovora da nisam smio postaviti skeptično 
pitanje u pogledu konačnog rješenja problema larpurlartizam-tendencija, 
istina, Čedomil je negdje shvatio vitalističko shvaćanje književnosti kao opreku 
pravnom larpurlartizmu. No, tom prilikom sam nabacio problem, koji se logički 
nameće, kad je govor o tim dvjema pojmovima, kako su se najbolji predstavnici 
umjetnosti i kritike naprezali, da dadnu u tom pogledu neke normativne upute, 
ito nije uspjelo, dok su veliki stvaraoci taj problem stvarno riješili u svojim 
djelima. Taj smisao imao je moj upit i ništa više. To je ujedno problem 
umjetničkog izraza, s kojim su se krvavo borili umjetnici, što je Croceovu 
estetiku od sporedne vrijednosti, budući da je prema njoj umjetničko djelo 
gotovo u samoj viziji, a objektivizacija vizije ne spada kao tobože fizička ljepota 
- u pojam umjetnosti. Ovo je problem za sebe, o kom je malo istinita rekla 
subjektivistička estetika bilo kojeg smjera. 


Na Halerov prigovor, da nisam dovoljno istakao Čedomilovo značenje 
u hrvatskoj književnoj kritici, može se odgovoriti samo to, da je dosta rečeno, 
kad sam u samom naslovu monografije rekao i u knjizi na mnogo mjesta 
dokazivao, da je Čedomil osnivač moderne hrvatske kritike. Zanimljivo je 

spomenuti kako je dr. Ljubomir Maraković u ocjeni moje monografije napisao, 
da Jakša Čedomil nije bio moderan kritičar, nego sumnja, da je upravo zbog 
svoje nemodernosti prestao pisati (Hrvatska revija, 1943, br.10., str. 568). 


RUSKE TEME 


RUSKA ZAGONETKA 


I. 


Većina poznavaoca ruskih prilika u prošlosti i sadašnjosti po vlastitim 
izjavama priznaje, da postoji nekakav ruski problem, ruska zagonetka, i poslije 
revolucije neobjašnjena. Ne ulazeći u bit zagonetke, njen tvorni uzrok i 
posljedice, konstatiraju da Rusija u sebi krije mnogo protivurječja, zagonetnih 
misli, neobjašnjenih pojava i nenaslućenih dogadaja. Istina, nije se mnogo 
mislilo da li je ta zagonetka spontano nastala ili ima bližih uzročnika. Da je 
nikla iz ruske naravi, nije utvrđeno. U čem se sastoji zagonetka, davno su 
ustanovili promatrajući razvoj ruske društvene misli, položaj države prema 
duhovnim instancijama i napokon mišljenja ruskih mislilaca, na prvom mjestu 
književnika, jer su oni bili sve do sad predvodnici mislioci pretresajući Rusiju 
u svojim tvorevinama. Malo bismo poznavali rusku duševnu stranu, da 
nemamo književnika koji su u svojim dijelima koncentrirali ruske nazore, 
dakako svatko prema svojoj idejnoj opredjeljenosti i uvjerenju. Poznavati 
dobro rusku literaturu i prilike u kojima je stvarana, pa sudbinu stvaraoca, 
znači imati pred sobom čitavu idejnu Rusiju sa svim manifestacijama prema 
vani i pokretima u unutrašnjosti. Dobro je primijetio vrsni poznavalac ruske 
književnosti Vogiić, da se u ruskoj literaturi zrcali čitava Rusija sa uspjesima i 
neuspjesima opominjući nas da budemo oprezni pri čitanju, da nas ne zavede 
ljubavna spletka, lična poznanstva i razračunavanja, nego da se više zadubimo 
u pokrajnje stranice i sitne periode u kojima je sadržana namisao piščeva, 
glavni čvor radnje i idejna zgrada sa nazorima, a ljubavni su zapletaji i drugo 
samo pomagala za razvoj priče. Gdjekad se u djelu nalazi tek nekoliko perioda 
po kojima su djelo tadašnji kritičari ocjenjivali, a i danas. Lako se to uistinu 
može zapaziti osobito kod genijalne trijade Turgenjev-Dostojevski-Tolstoj. Ima 
razloga zašto su tako pisali pače i lične nesuglasice rješavali, a glavni je teški 
pritisak autokratizma i cenzure. Utvrđeno je, dakle gdje se može na vidan način 
zapaziti ruski problem, ali se treba osvrnuti na konkretne primjere gdje se jasno 
zapaža zagonetka. Opet viši dio otpada na književnike, jer su ovi zagonetku 
rješavali, a dijelom potamnjivali. Mora se priznati, da je mnogo pridonijelo 
nepoznavanju problema dvojbeno držanje seljaštva, naročita povučenost 
puka, nepoznat odnos prema caru i duhovnim vlastima, a na drugom mjestu 

položaj crkve u razvoju Rusije. Čudimo se pred nekim događajima u Rusiji, da 
nema nigdje na površini Crkve sa svojim autoritativnim izjavama i definicijama, 
nego kao da govori sasvim prigušeno na tuđa usta. Znamo kako se na zapadu 
razvijaju prilike i pokreti, ali čim se malo približimo, vidimo prisutnost katoličke 
Crkve sa svojim stavom i držanjem; bilo na koji način, ona se javlja i ima riječ. 
Nadalje je važno promatrati kako se rađaju samonikle pojave na ruskom tlu, te 
kako se presađuju evropske tečevine i kako se doimlju ruskog duha. Da li 
Rusija prima zdrave pojave, ili se zadovoljava otpacima sa Zapada. Čitav 
kompleks ovakovih pojava zamrsio je ruski problem još više, pa ne znamo 
često puta, što je čisto rusko, a što evropsko. Na iznesenim ćemo primjerima 
uočiti rusku zagonetku jasnije, jer će primjeri sa svojim nosiocima dovoljno 
osvijetliti težinu i zagonetnost problema. 


I. 


Ne bismo uopće došli na misao o ruskoj zagonetki, da ne zapažamo 
vidna protivurječja u samoj povijesti, ličnostima, odnošajima i nazorima. Kako 
se mogla ruska povijest onako jednostavno razvijati bez velikih preokreta od 
Petra Velikog do najnovije revolucije? Rusija se činila zatvoreno tijelo koje krije 
u sebi zalihu i kulture i barbarstva. Ako bi došlo do ispada protiv službene 
vlade, znala je autokratska vlast sve brzo primiriti. Dok su drugi narodi 
preživjeli revolucije i prošli kroz vatru iskušenja, Rusija se, iako mirna, činila 
kao da nije u definitivnom stanju, nego je čekaju korjenite metamorfoze. Dok 
su evropska prijestolja uzdrmana, rusko stoji čvrsto kao pećina i Zapad vjeruje 
u rusku solidnost. No kad dode rat, sam car priznaje da je Rusija trula i da ne 
može izdržati poduzetog boja. Naprotiv, kako to da Rusija oduševljeno vodi 
otadžbenički rat protiv Napoleona, a tamo se čini konglomerat nespojivih 
plemena od Samojeda pa do Ukrajinaca koji gotovo ne znaju da su u jednoj 
državi? Ovo je zavelo Dugnita, da je zanijekao Rusiji karakter nacionalne 
države, jer je vidio prevelik broj naroda na preširokoj ravnici bez idejnog 
osjećaja povezanosti i nacionalnoga jedinstva. Ustrjalov kategorički niječe 
Dugnitovu konstataciju tvrdeći, da je ruska nacija objektivna realnost a ne 
fiktivna cjelina i kao takova nije uvjetovana jezikom i granicama nego 
osjećajem za rusku dobrobit i jedinstvo; stoga je, kaže, proizvoljna Dugnitova 
tvrdnja, da ruska nacija nije kroz historiju izgrađena, nego da je prividna nacija, 
a kad pukne kopča što drži Rusiju u cjelini, raspašće se čitava država. Tvrdnju 
pererenijije primjerima, gdje su upravo seljaci znali neobično osjećati za 

usiju. 


Nadalje se može opaziti da je ruski seljak obožavao cara vjerujući da će 
baćuška dobro upraviti domovinom i da će društveno stanje izići na dobro, a 
na drugoj strani vidimo vječite bune od Ivana Groznog do dana današnjeg. 
Doduše bune su socijalnog karaktera, ali je sigurno bilo buna protiv cara i 

vrhova. Za Ivana Groznog plamti mržnja među plemstvom i seljaštvom, a 
Stjepan Razin kolje knezove sve do smrti na moskovskom trgu. On je bio 
praotac ruske revolucije, a boljševička mu vlada danas diže spomenik u 
Astrahanu. Kako će se sve to protumačiti? Ima ovakovih pojava sva sila, pa se 
čudimo, kako se moglo na jednoj strani pripovijedati o jednodušnosti i 
zadovljstvu, a vidimo vječne revolucije. Ruski rodoljubi tumače činjenicu tim 
da je iruski narod podvrgnut pojavama ovakove boje kao i ostali narodi. Kako 
će se tek protumačiti reforme Petra V. i otvor vrata prema zapadu, dok 
nasljednici, iako očijukaju sa Zapadom, grozničavo zatvaraju Rusiju, da ne bi 
probio Zapad? Nastavak pak konzervativno-slavenofilske i liberalno 
-zapadnjačke stranke u sebi krije neminovnu protivnost, pa smo primorani 
vidjeti među njima realnu, a ne konceptualnu oprečnost. Jaz među njima 
stvoren, jest plod vjekovne borbe dvaju nepomirljivih stanovišta. Ovo su opet 
dvije krajnje točke, a između njih se niže bezbroj nazora i stanovišta. Prisiljeni 
smo zaključiti da su ove principijelne razlike u nazorima od nedogledne 
važnosti za Rusiju, jer se nijesu mogli izmiriti i kompromisno nastupati ni kad 
se radilo o vitalnim problemima Rusije. Preči su bili programi nego Rusija. Koje 
čudo da se mogao ruski organizam dosad održati u cjelini, kad je svatko na 
svoju stranu razvlačio. Slaveni su se navikli slušati kako su nesposobni za 
očuvanje nacionalnog osjećaja, a u Rusiji vidimo ekspanzivnu snagu jaču od 
svih Slavena, jer se nijesu dali nikamo potisnuti ili asimilirati s drugim narodom. 
U krajnjim granicama Sibirije nalazi se Rus sa ikonom, tarantasom, samovarom 
ibocom votke u džepu čuvajući svoju tradiciju. Ovdje očito govore činjenice 
protiv evropskih konstatacija. Ima bezbroj ovakovih pojava koje su zapele oči 
zapadnjacima ne znajući protumačiti neke pojave. 


Ašto je tek s mozgom ruske inteligencije - književnicima? Kod njih nam 
se otvara neviđena panorama mišljenja, nazora, individualnih osebnosti koje 
se ne daju lako osamiti i protumačiti. Zanimljiv je njihov odnos prema državi i 
samima sebi. Najinteresantniji su njihovi pogledi na rusku zagonetku i pothvati 
kako bi je riješili i izliječili Rusiju. 

Podijeljeni književnici razvijaju programe jedni bez drugih. Poznat je 
njihov stav prema državi. I liberali i slavenofili htjeli su sreću Rusiji, makar na 
razne načine. Jedni su pred državom priznati, a drugi progonjeni, iako su se 
slavenofili činili po programu narodniji. Jedni drugima predbacuju 
neosnovnost i natražnost nazora, jer se u datom momentu ne daju aplicirati. 
Međutim je skora budućnost pokazala da je program i jednih i drugih 
neefektivan. Nama je čudno da se nijesu mogli za vremena naći na istom putu 
pri spasavanju Rusije. Žao nam je i jednih i drugih u času kad treći posreduju i 
.bacaju njihove programe u ropotarnicu. Čudno nam je da se nijedan program 
nije mogao održati dok kod zapadnih naroda kroz stoljeća izgrađivani sistemi 
stupe na snagu, pa kad jedan vlada, drugi je potisnut i obratno. Hercen je 

rekao da su dva gornja programa bila dvoglavi Janus čije je jedno lice gledalo 
u prošlost, a drugo u budućnost. Međutim niti im je prošlost što osigurala, a 
budućnost je dala pravo trećemu. Vidjeli su i jedni i drugi, da organizam ne 
funkcionira redovito, a popraviti ga nijesu znali. Slijedeći svoju doktrinu našli 
su se pred skorim događajima nemogući i nesposobni za ikakovo djelovanje. 
Rusija je stupila u život drugim putem, nego su joj oni preodređivali. Šta misle 
ruski književnici? 

Zapadnjak Turgenjev karikira slavenofilsku vjeru u narod i okreće glavu 
prema Zapadu. Također i ruska inteligencija luta po Zapadu i hvata čisti zrak 
zajedno s Turgenjevom, jer na Zapad dolaze iz ruskog dima, da slobodno 
odahnu. U Baden-Badenu - a Varbre russe - raspravlja se o Rusiji, a kad tamo 
dođu, šute. Turgenjev napada Rusiju i inteligenciju s jetkim invektivama u 
Dimu. Tu je natanko iznesena zagušena atmosfera tadašnje Rusije. 
Karakterizirajući rusku inteligenciju, vlastiti nazor stavlja u usta Potuginu. Dok 
Englez - govori on - kad ih se više sastane raspravlja o podvodnom telegrafu i 
porezu na pamuk, Nijemac o Schleswig-Holsteinu i jedinstvu Germanije, 
sastane li se deset Rusa, odmah nikne pitanje o budućnosti Rusije. Dok drugi 
raspravljaju o stvarnim i određenim pitanjima, dotle Rusi "žvaču, žvaču to 
nesretno pitanje (o budućnosti Rusije) kao djeca komadić gumilastike bez soka 
ismoka." (Dim str. 27). Turgenjev poriče Rusiji sve, a uvjeren je da nije ništa 
učinila. Genijalna je njegova poredba Rusa s kristalnim dvorcem u Londonu, 
gdje se izlažu produkti ljudskog mozga šta su sve ljudi izumili, pa kad je 
prolazio kraj toga, nametnulo mu se pitanje "kad bi izišla takva zapovijed, da 
zajedno s nestajanjem kakova naroda s lica zemlje odmah nestane iz kristalnog 
dvorca svega onog što je taj narod izumio naša bi majčica, Rusija pravoslavna, 
mogla pasti u podzemni svijet, sve bi posve mirno ostalo na mjestu svojem, 
zato što nijesmo samovar ni cipele od likovače ni knut - ove naše znamenite 
produkte - mi izumili" (Dim str. 95.). Tako na drastičan način kritizira rusku 
stvaralačku snagu. Može li se reći, da Turgenjev nije ljubio domovine? Bilo bi 
previše naivno. Trpio je zato što joj je htio dobro. No kako je mislio Turgenjev 
izliječiti Rusiju? Na usta Potugina tvrdi da je spas Rusije jedino u cr-vr-li-za-ci-ji 
duboko naglasujući svaki slog. Na pitanje da li ljubi Rusiju, odgovara: "Ja je 
strasno ljubim i strasno mrzim" (Odi et amo. Quare id faciam fortasse requiris? 
Nescio sed fieri sentio et excrucior) (Dim str. 34). Zaista strašan odgovor i 
zamršena zagonetka. Nekrasov ponavlja iste zagonetne riječi. Bijednik gleda 
majku domovinu i pjeva: 

Ti si uboga, 
Ti si i obilna, 
Tisii moguća, 

alsr1besilna 
Majko Rusijo! 
(Nekrasov: Kome je dobro u Rusiji, str. 157). 


Ovako se ponavlja čitav niz izjava kod Tolstoja i Dostojevskog. Svima 
je na srcu domovina, neki vide nesposobnost ruskog genija pa je oni i ljube i 
mrze i štuju i odbacuju. Zagonetna im je čitava Rusija, nastoje riješiti pitanje, 
ali upravo oni zamrsiše još više zagonetku. Čovjek se pita kako su mogli 
uviđavni ljudi takove kontradikcije izmisliti o svojoj domovini? Zamršena je 
ruska psiha, zagonetno je frakcijsko umovanje, nepristupačni su nam putevi k 
unutarnjem životu, ali je potrebno pogledati u oči velikoj ruskoj sfingi 
-zagonetki, a eventualno uspostaviti reviziju na mišljenja odgonetača. 


II. 


Osnovno pravilo metodike pri riješavanju kakova problema jest 
polazak s poznatoga k nepoznatome. Iskustvene činjenice jače su od svih 
mogućih nagađanja, kako bi moglo biti. Ako počnemo s nepoznatog 
nepoznato tumačiti i gotove činjenice drukčije gledati, nego su u stvari, doći 
ćemo do poraznih zaključaka. Ne priznavati gotove događaje ili ih drukčije 
tumačiti navešće nas da ih sasvim zaniječemo ili da ih napravimo prema 
subjektivnom kalupu. Ovo je zavelo ruske književnike, kad su pristupali k 
riješavanju ruskog problema, da se nijesu dovoljno uživjeli u činjenice i 
osvijetlili doseg događaja, pa su tako nespremni htjeli utjerati tok događaja u 
sopstvenu kolotečinu, tobože da riješe ruski problem. Ne bi bilo previše 
iragično zanijekati događajima mogućnost, samo bi se moralo paziti, da li je 
moralo tako biti i je li tako najbolje. Ovoga nijesu imali na umu književnici, pa 
kad njih same promatramo, postaju nam nepristupačni. Čudimo se kako je 
mogao graditelj ruske misli i osnivač ruskog integralnog načela, Dostojevski, 
doći u Sibiriju među kažnjenike, kad je ruski osjećao i htio Rusiji svako dobro. 
Bilo je iznenađenje, kad se čulo da je slavni moralizator i graditelj tobožnjeg 
kršćanskog univerzalizma na osnovi vlastitog vjerskog sistema, Tolstoj, morao 
doživjeti izopćenje iz pravoslavne zajednice. Ovo je djelovalo na Evropu kao 
potres, a ruska se zagonetka u očima drugih još više zamrsila. Pitalo se na sva 
usta što se zbiva u Rusiji. Je li to protivurječje zvanične Rusije koja se gerira 
kao čuvarica pravoslavlja i svekršćanske ljubavi, a tamo progoni njene 
apostole? 


Jasno je bilo istom poslije revolucije, šta je značilo slavenofilstvo i 
liberalizam za Rusiju. I umjereni su liberali crpli građu za preporod naroda iz 
mutnog izvora sa Zapada, a kamo li ne anarhisti. Plemenita je bila 
Turgenjevljeva misao kad je računao na civilizaciju, ali je pojam preširok, pa 
sadržava koješta neuljuđeno. Ako je mislio riješiti Rusiju primitivizma i 
barbarstva, morao je birati sredstva, a ne da nose sa zapada klice komunizma 

ida ga kod sebe njeguju. Vidio je da je Zapad odbijao, što je nihilizam usvajao. 
Slavenofilstvo je pogriješilo niječući zapadnu kulturu gledajući na njene slabe 
strane. A jesu li se imali čemu nadati od ruskog stvaralačkog genija? Nijesu 
dotada. Uspjesi pojedinaca zajednička su baština svih naroda, pa ne bi bilo po 
Rusiju porazno, kad bi iona nešto primila u nestašici boljega. U svakom slučaju 
ni jedni ni drugi nijesu htjeli uočiti zbiljne činjenice, nego su se dali zanijeti 
izletničkim impresijama prema kojima su izgrađivali nazore. 

Suvišno je tumačiti odnos crkve i države, plemstva i kmetstva, cara i 
naroda, kad je svakome jasno zašto nije moglo biti korektnih odnosa. Car je 
znao zavarati narod da ga obožava, ali nije mogao održati ugleda pred 
gomilama pokvarenih činovnika. Narod se počeo trovati uplivom socijalizma, 
a možda ne bi nikad došao na tu misao, da nijesu bile ekstremne mjere nasilja, 
a onda su i podložnici htjeli odgovoriti ekstremnim anarhizmom. Zbog carske 
neuviđavnosti, normalni je odnos bio nemoguć. Dakle to nije zagonetka što je 
narod obožavao cara, jer je tamo dolje snovao o carskoj propasti. Zagonetka 
je bila razvikana solidnost naroda, a s druge strane anarhija stoga što nijesu 
znali pravog odnosa. Ne možemo zanijekati rodoljublje književnicima, jer su 
voljeli svoju domovinu, ali uvjetno. Protivurječni izražaj o domovini i 
Turgenjeva i Nekrasova ima se shvatiti kao hipotetska pretpostavka: ljubim 
Rusiju kao takovu, ali ne kakova je sad, nego preinačenu, pa Rusija je sama po 
sebi jaka, svesilna, ali u takovu momentu slaba i besilna. Tako se ima tumačiti 
njihov nacionalizam. Drugo je, je su li znali dotjerati domovinu u željeni 
položaj. Znamo, da su se neki predali u naručje liberalizma i lažne civilizacije, 
drugi u krilo opskurantizma i misticizma, a treći zapadoše u skepticizam. 
Svakako nijedno sredstvo koje zadovoljava. Kad su počeli tražiti model prema 
kojem bi isklesali idealnu Rusiju, sustali su ne našavši ga u Rusiji a ni u Evropi, 
posmatrajući je na nezgodan način. Ovo je tragika Gogolja, Dostojevskog, a 
dobrim dijelom Tolstoja i Mereškovskog. Svima im se na kraju života učinila 
Rusija kao ludnica, tabor duhom siromašnih i odvratnih zločinaca. Nijesu znali 
mjeriti koliko je sposoban mužikov genij primiti i izgraditi. Poznata je fraza 
Dostojevskoga o izgrađenim ličnostima nasuprot izgrađenim ustanovama. 


Vjerski je momenat kod njih mnogo značio. Ali kako su oni taj momenat 
shvaćali? Dostojevski hoće ličnost duboko vjersku s neizmjernom ljubavi 
prema ljudima, a tamo je sazdao ekskluzivni sistem netolerantnog pravoslavlja. 
Tolstoj konstruira vjersku zgradu na temelju budističke pasivnosti, pa 
progoneći egoizam koji se tobože rada iz lažnog kršćanstva, upada u vjerski 
anarhizam. Originalna je vjerska zgrada D. Mereškovskog. Ne zadovoljavajući 
se Kristovim kršćanstvom ni s jednom kršćanskom konfesijom, vjeruje u milenij 
kao konačno ispunjenje Kristova carstva na zemlji. Prošavši u duhu stari i novi 
Zavjet - zavjet Oca i Sina čezne za trećim zavjetom Duha Svetoga. Vjerojatno 
je Stari Zavjet upoznao iz kretske kulture, Dafnisa i Hloje, a novi iz uskrslog 

humanizma i renesanse i, nezadovoljan njima, vjeruje u budući treći zavjet 
čistog Duha koji će po svoj prilici biti treće izdanje poganstva. Sva tri graditelja 
vjerske zgrade žude za duševnim smirenjem, ali se sve svršava sa 
dezorijentacijom. Poetizirana vjera seljaka svršila se krizom tako da se Zapad 
čudi, kako se mogla sveta Rusija pretvoriti u ateističku. Zagonetka je poprimila 
vjerski karakter, pa se ne zna šta će biti s vjerom ruskog mužika. Međutim 
dolazi revolucija da prekine stoljetne tradicije iu vjeri i u državi. Strašni preokret 
zavitlao je Rusiju u vrtlog, a dominantni položaj zauzimaju posve drugi ljudi s 
novim pogledima i svježim snagama. 


IV. 


Revolucija nije došla nenadano. Atmosfera je bila zagušena, a prilike se 
toliko zamrsile da je mogla nesmetano nastupiti. Rušio se vjekovni poredak, 
sravnjivala se negdašnja Rusija, izgarahu truli organizam da na pepelu prošeta 
bojovni komunizam. Nestalo je izgrađivanih ideologija, kao da ih nije bilo. 
Dosad nečuveni sistem stupa u život. Malo se ko zabrinuo držeći to običnim 
fenomenom i pokret od nedogledne dalekosežnosti biva promatran kao 
nuždan postulat ruske prirode. Kad su se prilike staložile, jasnije gledaju i 
konzervativci i liberali, uvjereni da je to nedoživljen događaj u svijetu. Ruska 
je revolucija najveći mogući preokret. "Umwertung aller Werte" - preokret svih 
vrednota. Povijesnica bilježi jake svjetske pokrete ali ovakove ne. Ako se radilo 
o skidanju kojeg sistema, to je nadomješten sličnim, a ruska revolucija znači 
preokret čitavog života. Nastup humanizma bio je snažan, počela se obnavljati 
pretkršćanska era, ali nije bio potpun duševni preokret. Ako je estetizam i 
klasična forma zavela ljude da se povrate na helenizam i poganstvo, ako je 
forma povukla pogansku sadržinu, nije ipak bio preokret strašan nego traženje 
tobože bolje forme života. Ukratko, duhovni preokret nije bio potpun. Val 
humanizma bješe uskoro zaustavljen. Slično je i s drugim revolucijama. Ruska 
revolucija naprotiv nije puka modifikacija dosadanjeg poretka nego apsolutno 
ništenje starog, da se riše nova Rusija. Dublja je po svom radikalnom nastupu 
nego ijedna revolucija, jer dijeli supstancijalno jedinstvo čovjeka, formu od 
materije, da uništi plemenitiji dio formu - dušu. Mehanizacija i materijalizacija 
ljudstva potpuna je srčika sadašnje ruske revolucije. 

Kad su vidjeli konzervativci i liberali da im je rad onemogućen, jer više 
nijesu u boju s kojim malo različnim programom nego s krvavim mačem koji 
rasjeca, razbježaše se, da na tuđim vodama oplakuju matušku Rusiju, da i dalje 
razmišljaju o ruskoj zagonetki. Svatko bi pomislio da su uvidjeli zbilju i 
značenje ruske zagonetke, pa da će barem promijeniti svoj program no 
nažalost nastavljaju opet s produbljivanjem stare beskorisne ideologije. Ruska 
se emigracija nekim dijelom počinje čahuriti u drugi omot stare sadržine. Na 
površinu stupaju eurazijci, da dadnu konačno rješenje ruskog problema. No 

eurazijci, iako su protiv ovog režima, nastoje umanjiti njegovu rugobu, 
govoreći da je i današnje vladanje na neki način vezano za duh ruskog naroda. 
Oni uglavnom nastavljaju program konzervativaca s malim preinakama radi 
drugih prilika. Ipak je njihova ideologija nerealnija od svih što su postojale. 
Slavenofilska fraza o ruskom geniju spiritualizira se još više, pa ne možemo do 
kraja shvatiti, što hoće. Zastupnici eurazijstva knez N. Trubeckoj, Savicki i 
Surčinski izgradili su svoj program još prije rata, a nasljednici ga dalje proširuju. 
I danas živući ruski bogoslov Vladimir Iljin zalaže se za eurazijstvo svom 
snagom (Sveslavenski zbornik, Vl. Iljin: "O biti i smislu eurazijstva" str. 389.) 
On gleda današnju Rusiju poništenu i razgrađenu i tvrdi da se mora razviti u 
nadnacionalni imperij s nacionalnim granicama (nadnacionalnij evrazijskij 
mir), koji će pregaziti dosad ustaljene ideologije i graditi drugo rusko carstvo. 
Ne znamo što će značiti ovaj nacionalni imperij, osim da je ovo carstvo mašte 
ruske emigracije. On doduše govori da će eurazijci prijeći na drugo stanovište 
u procjenjivanju Rusije i Evrope. Nama se čini, da će to stanovište biti malo 
maglovitije nego ono ekstremnih slavenofila. Eurazijstvo se izdiže - po njegovu 
mišljenju - iz obične polemične sfere i promatra Rusiju sa čisto ideološkog 
stanovišta s kojeg im se čine niska dosadašnja naklapanja tako beskrvna, dok 
je njihova ideologija naklapanja i ekspanzivna, zato i ostvariva. Njima je glavno 
shvatiti bit pokreta i suštinu ideologije, a to će im pružiti njihovo naročito 
stanovište čuvajući ih da ne zapanu u nisko prepiranje na način dosadanjih 
ideologa. Samim imenom eurazijstvo se prenosi na drugu osnovu - govori Iljin 
-jerje dosad promatrana samo Rusija, a oni imaju i Rusiju i Aziju (eurazijstvo). 
Oni imaju pred sobom drugi svijet. Dosad je ideologija bila jednostavna kao i 
Rusija, a sad je kompleksna kao i eurazijski imperij. Nadalje ne priznaju Rusije 
Petra V., jer je to umjetna tvorevina, niti ostale evropske civilizacije. Videći da 
se ruski narod sve više ruši - kaže knez Trubeckoj - to je zato, što nijesu dosad 
odabrali dobrog puta, ali zato za odmazdu Evropi ne priznaju ni zapadnu 
mudrost, ni umjetnost ni strojeve. "Nećemo više nikakova Petra V. - dovikuje 
on - s pomoću kojega smo vas upoznali." Ovako apodiktički osuđuje Evropu, 
a kad prelaze današnji eurazijci na boljševičku vladavinu, priznaju da nije 
demokracija zapadno-evropskog stila, ali oni takove i neće, jer će ruska 
demokracija imati posve drugi karakter. Zato drugo i ime "democija" 
(demotijej), a do toga će doći ne kao u Evropi s pomoću priznatih veličina, 
pojedinih egoističnih megalomana, nego s pomoću saborno-simfoničke 
ličnosti (saborno-simfoničeskaja ličnost). Opet idealno naziranje na imaginarni 
parlamentarizam u kojem bi sabor simfonijski nastupio kao jedna ličnost. Ideal 
lijep ali nedostiživ! Tako uređena Rusija pretstavljala bi donekle crkvenu formu 
zadruge (cerkovnij obraz obščestvennosti), ali ipak neće klerikalnog 
hijerarhiskog sistema nego socijalno-demokratsku državu u kojoj će otsijevati 
kršćanska metafizika. 

Ovo je program eurazijaca za koji vele da je ostvariv i bliz ruskoj psihi, 
živ i svakome prilazan, pa ne sumnjaju u uspjeh. Rusija s ovim programom 
ulazi u novu eru bivstvovanja koju su pripravili eurazijci. Ideologija poprima i 
filozofsku boju, jer se drukčije ne da zamisliti konkretno jedinstvo ruskog 
naroda - vele oni - ako ne na izrađenoj filozofskoj shemi kao regulativu prema 
kojem će se ravnati u nastupu. Nema smisla tumačiti eurazijsku koncepciju, 
kad je dijelom slavenofilstvo, a drugo nam se pretstavlja kao nevjerojatna 
hipoteza koja očevidno premašuje mogućnost. Oni pak nastavljajući svoj rad 
zavaravaju sebe i druge egzotičnim sistemom ne htijući gledati postojeći 
poredak u kojem bi se i za njih mogla naći realnija forma društvenosti nego 
što je oni izmišljaju iz želje da ruski narod stupi na obzorje svijeta razvijen na 
poseban način i pod svijetlom izvanrednih ideja vodilja. Valjda misle da je 
poniženje, ako bi ruski problem rješavali s pomoću prokušanih sistema držeći 
da su ruski mozgovi druge prirode pa zahtijevaju druge i izvanredne teorije. 
Velika je neuviđavnost i historijska ljaga na eurazijcima što ne znaju zdravo 
gledati na ruski problem, nego još više zavlače i potamnjuju tu zagonetku. 
Neće se ni ova koncepcija održati pred silom crvenog mača, jer nema izgleda 
za uspjeh, a vjerojatno će je zamijeniti druga slična, osim ako ostala emigracija 
ne prouči ozbiljnije ruski problem i ne dadne dolično rješenje. Dao Bog da se 
nađe takovih ljudi koji će uočiti ozbiljnu situaciju, spoznati historijsku težinu 
sadašnjih časova i pristupiti k Rusiji s realnim nazorima a ne s fikcijama i 
predrasudama. 


V. 


Široka ruska ravnica, tajinstvena zemlja opreka, sposobna je sve u se 
primiti. S pravom je uskliknuo genijalni Dostojevski: "Mi smo Rusi široki, ne bi 
nam škodilo, kad bi se skupili." Kao da je htio reći: široki smo i nepregledni, 
pa nam se zavuče u dušu nešto oprečno nama, zato treba da postanemo 
pregledniji, pa da vidimo što možemo, a što ne možemo. Postoji na ruskom 
teritoriju neiscrpiva snaga, samo je treba uočiti, izmjeriti i procijeniti. Teška bi 
bila sudbina Rusije kad bi se - kao sada - odijelila od drugih naroda i davala 
smjernice kulturnijim nacijama. Skupna evropska kultura jača je od svih njenih 
nasrtaja, samo bi nam bilo žao da Rusija čuva pod svojim okriljem zalihu 
barbarstva koja se nalazi u svijetu ne osjećajući s civiliziranim svijetom - kako 
bi rekao Renan. Ako je boljševička vlada okrenula oštricu protiv svijeta, neka 
razmisle eurazijci da ih i oni u tome potpomažu upozoravajući Evropu kao i 
A. Blok u pjesmi "Skiti", da će Rusija okrenuti leđa protiv Evrope u društvu sa 
Kinezima ili bilo kojim mongolskim plemenom. Ako ne skrenu ruski mislioci 
nastojanje na drugu stranu, naći će se pred još zagonetnijom zagonetkom, pa 
će iu budućnosti pretstavljati za Zapad nepoznatu zemlju protivurječja. 

Opstanak: ruske zagonetke-sfinge uglavnom je plod književnika koji 
su htjeli milom ili silom forsirati s čudnim progresima i pogledima na Rusiju. 
No realnost je jača od svih ishitrenih sistema, pa kad su vidjeli da ne mogu 
izdržati borbu sa stvarnim poretkom, našli su se u neugodnom položaju 
kontradikcija i nijekanja samih sebe. Želja za novim neutrtim putevima dovela 
ih je do toga da su iznijeli sterilne teorije sasvim oprečne tadašnjim prilikama, 
a kad se nijesu prilike udesile po njihovu unaprijed proračunanom planu, 
primorani su bili priznati i stvarni poredak i gojiti svoje nastrano umovanje; 
tako su zapali u kontradikciju. Konfrontiranje ovih dvaju skroz objektivno 
oprečnih naličja dovelo bi ih na pravi put, ali na to nijesu mislili, voleći ostati u 
carstvu mašte. A šta je onda ruski narod kad su isprazne njihove hipoteze? 
Narod je sličan drugim narodima, akcidentalne pripadnosti rase različne od 
drugih, a inače jednak drugima. Jednaka je mozgovna građa kao i kod drugih, 
zato i za njih vrijede općenite norme evolucije nacionalnog osjećaja i kulture, 
aako je još primitivan, jest nazadnost. Ali se dade provesti kroz stadije i periode 
kroz koje su prošli drugi narodi u kulturnom usavršavanju. Nije nikad kasno, 
samo treba taktično postupati. Doći se i ruski narod konačnom cilju bez 
izvanredne mesijanske uloge u čovječanstvu, jer ga je to upravo zadržalo u 
primitivizmu i opskurantizmu. Moraju i oni proći kroz vatru iskušenja, a ako 
su sada u kritičnom stanju, može se naći način za ozdravljenje, barem poslije 
nekog vremena. Daju se odstraniti s ruskog organizma sve grbe i nepotrebni 
čvorovi što su izrasli tijekom vremena upotrebljavajući druga mjerila i lijekove 
za zacjeljivanje otvorenih rana. Treba Rusiju pogledati jedinstvenim pogledom, 
dati joj ulogu u općečovječanskom krugu i narod je sposoban namijenjenu 
ulogu izvršavati, a ne da bude zgodno tlo za eksperimantiranje zapadno 
-evropskim nastranim teoretičarima. U prošlosti je pokazao dosta bistrine, 
osobito kad se radilo o spasu domovine, a u budućnosti bi Rusi mogli 
pretstavljati velik narod koji stoji na zreniku Evrope, te jednim okom gleda na 
Evropu, a drugim na azijatski svijet. U tom bi položaju bili kao predziđe i branik 
protiv barbarstva i mongolske zaostalosti obnovivši svoju duhovnu moć na 
pravom izvoru duhovnih vrednota. Ovo je rješenje ruske zagonetke nasuprot 
svim rješenjima pomazanika od starovjeraca i liberala, nacionalnih 
prosvjetitelja i slavenofila, mesijanista i anarhista sve do eurazijaca. Ovi su svi 
zamutili ruski duh i bacili ga u nihilizam (ričnisme), reče Josef de Maistre, a za 
ozdravljenje treba da lojalno prizna, da je narod jednak drugim narodima s 
jednakim zahtjevima i osebinama. 


PUŠKIN 
PROBLEM LIČNOSTI 


.. Čudak žalosni i opasni, 
Stvorenje Hada ili nebesa 
Anđel ili oholi demon 
Što je on? Je li kopija, 
Ništetno priviđenje ili pak 
Moskvič u Haroldovom plaštu, 
Tumač tuđih sanja, 
Modhnih riječi puni leksikon? .... 
Nije li parodija on? 

(Onjegin VIL-24) 


Tako se pitala Tatjana, razmišljajući o Puškinovu junaku Evgeniju 
Onjeginu. Njene sumnje bile su sumnje Puškina pred samim sobom, jer je ep 
velikim dijelom autobiografski. Zagonetna pojava u ruskoj književnosti ne 
prestaje biti predmetom dugih i teških istraživanja. Proučavan s raznih strana, 
od ljudi sasvim oprečnog stanovišta, ostao je do danas zagonetnom pojavom. 
Publicistika je zamrsila pitanje još više, razgledavajući jednom nabačenu misao, 
i ne ulazeći dublje u smisao pjesnikova života i umjetničkog stvaranja. Je li 
čudo onda, da Puškina slavi emigracija jednako kao i sovjetska Rusija, nalazeći 
u njemu dodirne idejne značajke. Francuska periodička štampa postavila je 
ozbiljno pitanje, kako je do toga došlo, da ga slave obadvije strane jednakim 
oduševljenjem. Razotkrivanje pjesničke ličnosti, prvaka ruske književnosti, 
lakše bi se postiglo ispravno postavljenim pitanjem. Dostojevski ga je veličao 
kao pjesnika iskonske ruske duše sa širokim pogledom i potpunim 
razumijevanjem ostalog svijeta. Ta se misao povlači do danas, pa je pred 
nekoliko godina u Parizu Kovalewsky, govoreći o kozmopolitskom značenju 
ruske književnosti, Puškinu dao prvo mjesto u tom pogledu na temelju govora 
Dostojevskog, kojega je održao kod otkrivanja Puškinova spomenika. Imajući 
u vidu okolnosti, u kojima je govor izrečen, nategnutost među slavenofilima i 
liberalima, spletkarenja za vrijeme proslave i naročito nepovjerljivo držanje 
Dostojevskog prema Turgenjevu, može se ozbiljno sumnjati u objektivnost 
govora Dostojevskog. To se dobro razabire iz korespondencije i Dnevnika 

spisatelja Dostojevskog gdje nalazimo neobično oprečna stanovišta. Na grobu 
Nekrasova govor Dostojevskog bi prekinut uzvikom: "Nekrasov je viši od 
Puškina!" Isto je tako Dostojevski za vrijeme otkrivanja Puškinova spomenika, 
ciljajući na liberale, proglasio Puškina najnacionalnijim pjesnikom. 


Drugi su iznosili, odnosno tražili u Puškinu pobornika za slobodu i to u 
proleterskom smislu riječi, neki ga slavili kao čistog umjetnika i napokon kao 
romantičnog kozmopolitu, u kome je progovorila afrička miješana krv. Svako 
je stanovište imalo djelomično opravdanje, a nijedno nije zahvatilo bitne 
značajke pjesničke pojave Puškina. Možda je najbolje, kad bi se odgovorilo 
na pitanja Tatjane: Čudak, stvorenje Hada ili nebesa, anđeo ili davao, blazirani 
frazer ili napokon korjeniti Rus u Haroldovom plaštu? Koji god odgovor dobili 
na ova pitanja, nijedan ne bi odgovarao današnjim željama Puškinista, pa ni 
Dostojevskom. Što više, svi bi odgovori imali manje značenje za Puškina 
-čovjeka, jer ne bi izišao niti nacionalni borac niti socijalni reformator 
proleterske koncepcije, nego genijalan pjesnik s običnim pjesničkim 
značajkama ekscentričnosti fronderstva i tipičnim ruskim crtama prekrivenim 
debelim slojem byronske romantike. Prvenstvo ide Puškinu pjesniku, a sve je 
drugo nebitno, općeljudsko i nimalo značajno za umjetnika. Kako je na rusku 
književnost pala dužnost ideološkog izgrađivanja Rusije, kritika je na čelu s 
Bjelinskim tražila ponajprije zastupanje određenog stanovišta. To je sudbina 
svih kritičara carske Rusije, u tu je pogrešku zapao i Dostojevski, navlačeći ga 
na svoju mesijansko-rusku tezu. Ako se kome učini presmjela ova tvrdnja, 
trebao bi pogledati mišljenje nepristranog posmatrača, recimo Vogiić-a, koji 
tvrdi, da Puškinova djela, izuzev nekoliko, nemaju nikakav etnički karakter: 
"romantik, prožet duhom svoje subraće u Njemačkoj, Engleskoj i Francuskoj; 
osjećaji su mu univerzalni, primijenjeni na ruske teme; nacionalni život gleda 
s površine, kao i drugi slični njemu - umjetnici, slobodni od svakog utjecaja 
rase (Ze roman russe, str. 47-48). Na ovo mišljenje mogu se ljutiti i slavenofili i 
liberali, današnja emigracija i sovjetska Rusija, ali je misao ispravna, jer je Puškin 
bio aristokrat-kozmopolit, nepopravljivi romantik sa svim manama i odlikama. 
Može se prigovoriti, da je Puškin aktivno zagrabio u politički i socijalni život 
(dekabristi), ali gledajući stvar iz bližega, uvjerit ćemo se, da je to bila prelazna 
bolest, te iščezava u usporedbi s drugim političkim i socijalnim fanatičnim 
protivnicima carizma. Neprilike u životu i progonstvu nijesu uslijedile na 
temelju ozbiljnih Puškinovih predradnja, nego hirovite pjesničke zanesenosti. 


Ruska kritika zastranila je pri ocjenjivanju Puškina kao čovjeka, a to se 
djelomično prenijelo na umjetnika. Kako rekoh, nije u životu dublje zalazio u 
suvremena pitanja, i kad se upustio u kritiku okoline, pristupao je s pjesničkom 
lakoćom i neozbiljnošću. Dakako, da je reagirao na događaje, naročito na one, 
koji su se ticali njegove ličnosti, ali nikada s prethodnim razmišljanjem, nego 
tek momentalnim raspoloženjem i karakterističnim reakcijama osjećajnog 

čovjeka. To se pokazalo u više navrata privatnog života, ali ne za to, da bi tim 
proslavio svoju misao, nego kao prikladna grada za umjetničko stvaranje. 
Nema ni u jednom vidnijih deklamacija za izvjesnu struju, bilo političku bilo 
socijalnu, osim historijski vjernog umjetničkog oživljavanja uzetog razdoblja. 
Stoga su prilično nategnuta tumačenja i liberala i slavenofila, jer Puškin nije 
žrtvovao talenat u borbi svagdanjeg života, gdje bi umjetnost slabije prošla. U 
umjetničkom pogledu opravdano ga slave i emigracija i sovjetska Rusija. S 
obzirom na ideološku stranu griješe obje strane, te su vrlo rijetki kritičari, koji 
su pristupili k Puškinu bez unaprijed formiranog mišljenja. Teško je Rusima i 
pomisliti, da Puškin nije ozbiljno pristupio nijednom suvremenom pokretu, 
kad su svi književnici silom prilika morali perom braniti idejna previranja. Ipak, 
uzalud ćemo kod njega tražiti misticizam, duševni nemir, liberalni fanatizam 
- vječnu pratnju kasnijih književnika. Vjersko mu je osjećanje, kao i druga, 
samo pjesničko sredstvo. Na obzorju njegova života nijesu se pokazivale 
zlokobne sjene i zlosretne slutnje za budućnost, kao kod Dostojevskog i dr. 
Okolinu, kao i životne pojave, gledao je klasičnom vedrinom i apolonskim 
raspoloženjem, uz dobru primjesu pitome romantičke dobroćudnosti. Osjećaj 
umora, životne težine, nutarnjeg nemira ili trajnijeg iskušenja nije imao do 
zadnjih dana života. Zapravo nije osjetio potrebu u takvom raspoloženju, da 
se muči dalekom budućnošću, koja je imala već nesretne konture. Nije bježao 
od života, nego se smatrao nesposobnim za rješavanje problema. Svjestan 
svoje nesređenosti nije se upuštao u dnevne spletke, koje su imale idejnu 
pozadinu. Više su mu muke zadavale afere privatnog karaktera, i kako je u 
tima bio nesretan, vjerojatno bi zlo svršio i u tom pogledu. Ostao je romantik 
do kraja, zanesen sanjar, nepromišljen i neuviđavan. Čudno je, ali ipak istinito, 
da je, daleko od životne i poslovne spretnosti, umjetnički doživljavao 
historijsku činjenicu, iz koje dalje nije povlačio zaključaka za budućnost. Iz 
toga također ne treba zaključivati, da je krivo shvaćao historijske događaje 
zahvaćene u djelima. Da je istina, kako se malo brinuo za budućnost, nemarno 
posmatrao okolno društvo i podzemna gibanja suvremene generacije, vidi se 
iz nekih pisama prijatelja. Dok su oni tjeskobno posmatrali razvoj događaja, 
bojeći se loših posljedica za domovinu, on je neizbježno živio u okolini, koja 
se nije brinula za sutrašnjicu. Opjevao je važnije događaje iz povijesti domovine 
i naročito epohu Petra Velikog, kad je Rusija stupila u kontakt s Evropom, ali 
se nije zanimao kakva je reakcija nastala u narodu, i da li je otvoren jaz među 
narodom i vodećom inteligencijom. Petrov pothvat smatrao je sretnim za 
Rusiju, a sam je umjetničkim talentom skočio u red prominentnih evropskih 
književnika. Nemar i nehaj za goruća i "prokleta pitanja" izazvali su kod nekih 
čuđenje, a kod drugih zaprepaštenje, da prvak ruske književnosti ne misli o 
sudbini naroda i ruske kulture. Poznati ruski filozof Čadajev pohvalio mu je 
pjesme, naročito one uperene protiv neprijatelja domovine ("Klevetnicima 
Rusije", "Borodinska godišnjica"), ali mu spočitava u pismu, da je lijen, pa neka 

malo kopka po svome mozgu. Puškin se opet čudio, da je Čadajev napao 
reformaciju, a ovaj mu je već davno pisao zaklinjajući ga, da se pozabavi 
gorućim pitanjima vremena: "Moj stari i ljubljeni prijatelju, želim, da se upoznaš 
s tajnama vremena. Žalosno je, da jedan genij prezire doba i njegovu misiju, 
kao i to, da jednim čovjekom vladaju navike i rutina, mjesto da on vlada 
svijetom." Moli ga dalje, da barem njega ne smeta u poslu, ako on nema 
vremena i strpljivosti da proučava vrijeme, u kojem živi. Spominje slavu drugih 
ruskih pisaca u inozemstvu, a to bi i on mogao postići. Preporuča mu neke 
knjige sa sadržajem o čovjeku i njegovim odnošajima u svijetu s teškom 
molbom na kraju: "Uvjeren sam, da možete učiniti mnogo našoj siromašnoj 
Rusiji. Uputite jedan krik prema nebu, i ono će Vam odgovoriti." Nesretni 
Čadajev nije slutio, da će Puškin imati višu slavu bez ulaženja u konflikte svog 
vremena, ali nam ova mjesta razotkrivaju, više nego ikoja druga, karakter 
Puškina. Jasno je, da nije vodio računa o svom vremenu, nije zalazio u idejno 
gibanje suvremenika niti je umjetničkim talentom zagovarao izvjestan politički 
ili socijalni smjer. Ostao je romantik i kao srednjovjekovni vitez u borbi za čast 
otišao u smrt. 


Stavljajući u usta Tatjane gore navedene stihove najbolje je označio 
bitne komponente svog karaktera, a Čadajev je također to pogodio. Rusima je 
bilo zagonetno, kao Čadajevu, da se književnik nije zanimao pitanjima 
vremena kao njegovi nasljednici, pa je i danas golem nesporazum u tumačenju 
ličnosti. Međutim u Puškinu je prevladao umjetnik-pjesnik s jako istaknutom 
crtom izvanrednog života, pa nije čudo, da ga slavi čitava Rusija. Jačim 
sudjelovanjem u dnevnim pitanjima postao bi sigurno popularniji, ali bi zato 
stradao talenat. Tim nije manji u očima objektivne kritike, jer općečovječanski 
karakter pjesnika pridonio je slavi Rusije. Uz golemu zaslugu oko stvaranja 
ruske povjesničke dikcije stoji golema prednost, da se nije dao zanijeti valom 
života, nego živio svojim zasebnim načinom, a to je znak jake ličnosti. Svečano, 
ujedno tragično raspoloženje genijalnog pjesnika zbunjivalo je uznemirene 
suvremenike, i doista je Puškin geteovskim životnim veseljem jedini izuzetak 
u ruskoj književnosti. Radi toga tolika množina djela o njemu, jer se na njega 
ne mogu primijeniti obična ruska književna mjerila. U tom je razlog, da su se 
obistinile riječi Tjutčeva, "da srce Rusije neće zaboraviti svoju prvu ljubav 
- Puškina". 


TRAGEDIJA SLAVENSKOG MESIJANIZMA 


(PRIGODOM 70-GODIŠNJICE SMRTI K.S. AKSAKOVA I A. S. HOMJAKOVA) 
1. MOSKVA - GRAD TRADICIJA I EMINENTNO RUSKOG DUHA 


Ove se godine navršuje 70 godina od smrti dvaju korifeja slavenofilske 
misli Konstantina Sergejeviča Aksakova i Alekseja Stjepanoviča Homjakova, a 
nešto više od smrti Ivana Vasiljeviča Kirjejevskog. Ruski duh utjelovljen u 
stanovitim ličnim pojavama uvijek je bio zanimljiv pri promatranju, jer to nijesu 
bili duhovi pojedinačne vrijednosti, nego inkarnacija jedne epohe ili izvjesne 
struje, koja znači u ruskom intelektualnom gibanju jaki široko-ruski trzaj. lako 
su slavenofili bili na kulminaciji samo nekoliko godina, ipak su ostali stožernici 
izrazite slavenofilske ideje od kojih se računa nazad i unaprijed, ako ne u 
sveopćoj ruskoj povjesnici, a ono barem u povjesnici slavenofilstva. Istina, 
nijesu sudjelovali u organičkom razvitku ruske misli, ali su dolazili u dodir s 
drugim strujama, imali su poseban svijet i nazor, imali su pače i nastavljača, pa 
su vrijedni spomena. Njihova doglednica na vlastite ideje bila je sigurno 
drugačija, nego naša danas, pa će i sad biti zanimljivo zabaviti se njihovim 
idejama, barem u obliku komparacije ovih dviju doglednica. No, prije nego 
prustupim prikazu slavenofilstva, prijeko je potrebno pogledati na mjesto, 
odakle su ovi ljudi šiljali svoje misli. U ovom času ne smijem zaboraviti na onaj 
"momentum loci", kako bi se izrazio H. Taine, jer to mnogo pridonosi 
razumijevanju dotičnih ljudi. Zato ću ovdje učiniti jednu podulju povijesnu 
digresiju, koja će jako rasvijetliti rad i ličnosti, pače i samu zamisao 
slavenofilstva. 


* 


"Eto Moskve: prijestolnice slavenskog svijeta, božanskog i ljudskog 
grada, zrcala u kojem se može vidjeti, kako otsijeva umanjena slika čitave 
Rusije."! Ovako je uskliknuo ovaj Talijan razgledavši Moskvu s pritajenim 
strahom od tajinstvene Moskve, nazrijevajući u njoj Meduzinu glavu. Ovo je 
sijelo i sveto mjesto "moskovske škole" - ruskih slavenofila, ovo je Meka 
mesijanske misli, grad tradicija u kom su se začinjale sve humane ideje, sijelo 


1 Guglielmo Ferrero: Mlada Evropa. II. knjiga str. 69. 

cara i patrijarha, poprište ruske političke i vjerske povijesti. Sav je 
tradicionalizam, konzervatizam i osebujna ruska kultura na vanjštini Moskve, 
kad se gleda s Kremlja. Ovo je grad ruske zavjetne misli političkog i vjerskog 
oslobođenja. S ovakom su ljubomorom gledali Moskvu slavenofili. Ovako je 
mislio i svaki Rus. Tko nije vidio Moskve, kaže Rus, ne zna što je lijepo. U 
ovom je obožavanju Moskve poistovjetovana misao ruskog seljaka i 
obrazovanog slavenofila. No slavenofilima i jest bila prva riječ narodnost i 
narod. Narod ljubeći tradiciju slavi Aleksandra Nevskoga, što je potukao Švede 
i Fince, slavi D. Donskog radi pobjede na Kulikovu polju nad Mongolima, 
zazvavši prije od Boga pomoć. Narod je u kritičnim časovima spasavao 
sumnjivu situaciju. Duhoviti francuski profesor Alfred Rambaud, pisac ruske 
povijesti, govoreći o ruskoj hidrografiji, dobro je primjetio, da je povjesnica 
Rusije, povjesnica njenih triju rijeka: "Dnjepra s Kijevom, Neve s Novgorodom, 
Volge s Moskvom i opet Neve s Petrogradom."? Dobro je umjetničko oko 
imao Juraj Dolgoruki, sin VI. Monomaha, kad je na jednom prijateljskom 
posjetu zapazio zgodno mjesto za osnutak Moskve. Makar njegov sin Andrija 
Bogoljubski učinio Vladimir prijestolnicom, novoosnovana Moskva u svemu 
ga paralizira, dok ga sasvim ne prestiže za Danila i Ivana Kalite. Ovaj je 
lukavstvom postao veliki knez, a na lukav način nagovorio mitropolita da 
preseli u Moskvu. On podiže i Kremlj (tatarsko ime). Medutim je nastala 
dvostruka koncentracija Rusije i to zapadna s Litvom i istočna s Moskvom. 
Prva po narodnosti heterogena, a druga po vjeri i po narodnosti jedinstvena. 
Dakako Moskva prevladava. Badava su vođe lažnog Dimitrija, uzalud navaljuju 
Poljaci na sveti grad, da se okrune trostrukom krunom moskovskih, poljskih i 
litavskih kraljeva. Ipak dođe do raspa u državi, ali već Ivan III. Vasiljevič učvrsti 
uzdrmane temelje i oslobodi Moskvu od Tatara. On se oženi po želji pape 
Pavla II. Sofijom, sinovicom posljednjeg bizantskog cara a kćerkom Tome 
Paleologa, a s tim primi u grb dvoglavog orla - dakako i drugu misiju. Odavle 
sad i izlazi ime: Moskva - Treći Rim. Carigrad je uzeo ulogu radi raskola 
propalog Rima, Carigrad pade pred Turcima, a njegovu ulogu preuze Moskva. 
Moskva će se držati navijeke. Ovako umuju slavenofili. Napokon dobiju za 
arhiepiskopa Zorana. Na taj način postaju neovisni o Carigradu. Kad umre 
Fedor, slabašni sin okrutnog cara Ivana, s "njime ugasi žestoko i krvničko 
pleme (Grozni) otimača, koji stvoriše Rusiju. Dinastija H. Bogoljubskog, ispuni 
svoju misiju."* Sad nastaje "smutnoje vremja", ali su i opet narod i Moskva 
pokazali srčanost. Kad htjedoše Poljaci doći u Moskvu, mesar rodoljub Minin, 
pučki tribun s diktatorskom vlašću i Požarski protjeraše heretike, neprijatelje 
političke i pravoslavne vjere. Nedoživljen je bio primjer, kako je narod s 
pravoslavnom crkvom propovjedao sveti boj proti "zapadne heretičke 


2 Hoić: Slike iz općeg zemljopisa - Rusija str. 12. 
3 Hoić: Rusija str. 16. 

najezde". Priča se da su Poljaci htjeli zapriječiti dolazak na rusko prijestolje 
Mihajlu Romanovu, ali opet narodna žrtva: jedan seljak zavede poljačku četu 
u šumu i bi sasječen, samo da spase "svetog gosudara". Ovaj je događaj motiv 
za Glinkinu narodnu operu Život za cara. No, upravo s ovim momentom 
počinje strašna Golgota ruske konzervativne misli. Rusija Mihajla i Filareta bila 
je preludij za zlokobnu igru Petrove dobi. Vrata su bila sad barem malo 
otvorena, dok ih nije Petar posve skinuo u prilog zapadnjaštvu. Krivo se misli, 
da su reforme nastale s Petrom, jer borba slovenskog konzervatizma počinje 
za Petrovih pretšasnika. Narod, zaljubljen do kosti u Avakuma, bori se protiv 
Nikonovih heretičkih novotarija. Car je uz Nikona i tako dolazi u sukob 
vladalac s narodom. "U polemici Avakum ne štedi psovke, gdje je trebalo 
obrukati Nikona: taj mu je pseto, lupež i luđak; u njegovoj krivoj nauci vidi 
upliv papinstva."“ Uvrijedivši Avakum - ruski narodni mučenik a la Hus - 
cara Fedora, god. 1681. uz nepreglednu masu svijeta bi spaljen na lomači. 
Toliko je narod bio zaljubljen u nj. i njegove ideje da mu je i pepeo nosio kući 
kao amanet. Reforme Nikonove urodiše sektama, koje imaju svoj korijen u 
različnim istočnjačkim vjerskim granama: gnosticizmu, maniheizmu pače i 
bogomilstvu. Jedni priznaju hierarhiju, a drugi ne priznaju, te se pojavi još više 
sekta: Filipovci, Kapitovci, Fedosijevci i dr. Prava Kalvarija ruskog vjerskog i 
narodnog konzervatizma dolazi s radikalnim prelomom Petra V., koji je htio 
brisati staru Rusiju, osvajajući zaokružiti "tabulam rasam" i na njoj slikati novu 
Rusiju. Narodno ogorčenje bijaše na vrhuncu, a Petar nije dopuštao 
kompromise. Ove je borbe ovjekovječio Mereškovski u "Petar V. / Alekse/' 
(Petar - Dokukin i Aleksej). Raskolnicima bijaše Petar antikrist: dojako se rodilo 
sedam Antikrista, a sad je došao osmi, "ljuto zvjere" Petar. Od ovog doba 
počinje potenciranje odvratnosti i kod književnika. Ovo je opazio i 
Mereškovski, kad veli: "Sva ruska književnost nakon Puškina bit će 
demokratski i galilejski ustanak na toga diva (Petra V.) "koji je nad bezdanom 
upropanj trgao Rusiju." 


Svi veliki pisci ine samo očiti mistici Gogolj, Dostojevski i Tolstoj nego 
i Turgenjev i Gončarov, koji su po spoljašnosti zapadnjaci, a po bivstvu isto 
onako neprijatelji odazivat će Rusiju od ruskog heroja Petra. Svi će prihvatiti 
izazov Malih Velikomu, taj bogohulni krik uzbunjene Jukare: Ta neka, Tvorče, 
čudotvorče! Dok Tebe ja (ne smrvim, razumije se).* I ovaj Tvorac Petar smion 
i krut, s mačem i knutom pregazio je ruski tradicionalizam, skinuo je 
misterioznu koprenu, razotkrio rane pa ih počeo energično odsijecati, 


4 V. Jagić: Ruska književnost str. 24. 

5 D. Mereškovski: Vječni suputnici, str. 217. Stihovi "nad bezdanom upropanj trgao 
Rusiju" i "Ta neka, Tvorče, čudotvorče! Dok tebe ja!" uzeti su iz glasovitog Puškinova 
panegirika Petru Velikom. 

rr _—__—_—_—————..... 
Radikalan kao u svemu, prekinuo je sa svetim gradom tradicija i osnovao drugi 
grad - sliku svoje naravi. Nije htio kao ni Ljudevit XIV, da mu se veličina izgubi 
u titanskoj i misterioznoj arhitektonskoj strukturi Moskve, već je osnovao nov 
grad unatoč prirodnim zaprekama, u kojem će odsijevati njegova veličina 
Ostade pust grad, grad vjenčanih glava i mitropolitskih mitra. Ostade osamljen 
Grad, koji su i poslije voljeli zapaliti, samo da ga ne oskvrnu francuske ruke i 
njihove vode, korzičkog izletnika i okrutnog brava - Napoleona. Crveni trg 
- forum ruskog naroda s kipovima rodoljubnih sinova Minina i Požarskog 
- izgleda tih kao i Lobnoje mjesto (Moskovska Golgota), gdje je Ivan Grozni 
pitao oproštenje od naroda zbog krvničkih zlodjela. Nema sjaja u "moskovskoj 
lavri", "Blaženom Vasiliju"; drugom svetom Petru - "Hramu Spasitelja". Ovaj 
došljak Petar, "grdni mixtum" slavensko-germanske krvi, duboko je uvrijedio 
narodni ponos i tradiciju. Pa iako je Moskva ostavljena, ipak nije posve propala, 
propala je akcidentalno, ali je Moskva opet Moskva čistih Rusa, ostalo je bivstvo 
ruskog naroda - ruska misao, iz koje niče Slavenofilstvo. Ovu sam digresiju 
učinio, da bacim iz prošlosti jače svijetlo na slavenofile, a istoga, što neki tvrde, 
da su slavenofili nasljednici Petrovih oporbenjaka i starovjeraca. Barem su ih 
takima držali suvremenici. 


2. SVETA DUŠA I MISTERIOZNI ČAROBNJAK. 


Poslije Gogoljeve natur-škole i njegova veličajnog komizma jedna je 
književna perioda svršila, a druga počinjala. Patrijarsi ruske književnosti koji 
su stvorili književni jezik povukoše se da gledaju daljnji razvitak. Uspeše se na 
Olimp svoje slave puštajući u svoj krug samo odabrane duše. Još se nisu mogli 
vidjeti stranački listovi niti grupirani književnici, kad se najednom otkri 
književna urota protiv Olimpijaca u osobama Hercena, Stankeviča i 
Kirjejevskih.* Naskoro se i ovi fuzioniraše u dva dijametralno oprečna tabora: 
zapadnjaka i slavenofila-mesijanista. Ipak su oba kruga četrdesetih godina bila 
pod jakim utjecajem njemačkog filozofskog materijalizma, a osobito 
hegelijanske filozofije. Kad se i ova brzo preživjela, prevlada još u četrdesetim 
godinama ideja narodnosti i naroda i ovo postaje rotaciona osovina tadašnje 
čitave književnosti. Činilo se, da će ova demokratska književnost imati vidnih 
uspjeha, kad najedamput zavlada reakcija, umre veliki kritik Visarion Bjelinski 
i tako petrogradska elita, koju je vodio Bjelinski, zapade u duboko mrtvilo, 
književnost njihova postade sitničava, beznačajna i anemična. Krivnja bijaše i 
na cenzuri a i na njima samim. Zaboravivši na demokratske ideje četrdesetih 
godina, ta je književnost uza svu manjkavost postala klasno-oportunistička ili 
kako su je slavenofili zvali, materijalistično-beznačajnom. Pretstavnici 
zapadnjaka - petrogradske periode sa kritičarima Družininom i Anenkovim 
dotjeraše do teorije čiste umjetnosti ili slobodne književnosti - Part pour Tart. 


6 A.M. Skabičevskij: Povijest novije ruske književnosti, str. 10. 

U tom se baš i sraziše ova dva književna tabora - moskovska škola slavenofila 
i petrogradski književni krug. U ovaj su čas korifeji slavenofilski braća 
Kirjejevski, Homjakov i Aksakovi. Znatan je.bio rad svih ovih imena, a 
Homjakova i Aksakova osobito. No u idejnom prikazu dolaze svi kao 
jednomišljena grupa. 


* 


Aleksej Stepanovič Homjakov rodio se u Moskvi, a idejno i krvno bijaše 
prijatelj Kirjejevskih. Poput mnogih drugih književnika ruskih bio je u vojničkoj 
službi, ali ga ta okrutna karijera nije zadovoljila pa je poslije slavnog 
drinopoljskog mira istupio podavši se sasvim književnosti, pišući po različnim 
časopisima historijske, stručno-slavenofilske pače i teološke članke, pored 
mnoštva lirskih pjesama. Ima u njima dosta spontanog lirizma i one što Francuz 
kaže, pitoresknosti - slikovitosti, jer je imao prirođen umjetnički dar, a i 
proučavao je umjetnost na vojničkom otpustu u Parizu. Napisao je i dvije 
drame iz otadžbeničke prošlosti: Jermak Timofejevič, Dimitrij Samozvanec. 
Čovjek duboke osjećajnosti, nezadovoljan vojničkom službom podao se 
maglovitim idejama i priključio slavenofilima. "Curriculum vitae" sličan je životu 
našeg Preradovića, samo što je Homjakov za vremena istupio. No upravo je 
vojništvo mnogo pridonijelo, da je Homjakov mogao onako postrance mirno 
promatrati dualizam ruske misli, dok nije i sam zagazio u borbu. Kako je nikao 
na svetom tlu Moskve, nije mogao postati drugo osim slavenofil, konzervativac, 
vjeran ruskim narodnim tradicijama, koje su velikom većinom vezane uz tlo 
rođenog grada. Odlikovaše se izvanrednom pobožnošću unatoč ondašnjoj 
jakoj struji areligijoznosti. Ono što je zapazio G. Ferrero kod moskovskog 
puka, naime veliko štovanje svetaca, ikona i relikvija, što stoje na svakom 
koraku. I kad narod ulazi u sveti grad ne smeta ga gradski vrtlog, da se na 
svakom koraku ne klanja svetinjama. U ovom se je dotjerao do prostog puka. 
Premda Homjakov bijaše načitan i obrazovan, ostade - notatis notandis - umom 
zdrav, a u životu priprost i ponizan. Ovo je karakteristični tipizam svih glavnih 
slavenofila njegove periode. Ivan je Kirjejevski s prorokom novospaskoga 
manastira Filaretom, redovito razgovarao upijajući njegove misli i pratio do 
zadnjeg daha života, njegujući ga na smrtnoj postelji. Ko da se ne sjeti 
simpatičnog lica iz Braće Karamazovih Aljoše, koji je na isti način slušao starca 
Zosimu? 


Drugi slavenofil K. S. Aksakov, sin cenzurnog činovnika S. T. Aksakova, 
bijaše duhom sličan Homjakovu. demokratičan do apsurda, nije se žacao zaći 
U prosti puk - sveti narod-bogonosac - i hvatati karakteristične psihologijske 
momente ruskog mužika. Svršivši u Moskvi filozofsko-književni fakultet ode u 
inozemstvo, ali željan i žedan domovine, a sit zapadnjačke kulture, vrati se u 
domovinu. Sad se istom priključi slavenofilima, jer je bio prije bez odredenog 

smjera zanesen mladenačkim strastima. U kratko vrijeme on postade "spiritus 
movens" čitavog slavenofilstva. U svojoj akademskoj disertaciji o ruskom 
rodoljubnom književniku Lomonosovu oštro je napao Petra V. i njegovu 
periodu pa je na se svratio pažnju državne cenzure. Često puta morao je 
započete radove prekidati, prerađivati, koješta interpolirati, ali je bio slabe 
sreće s cenzurom. Nastupom očeve smrti osjećajni Aksakov shrvan i narušen 
završi život 1860. Ostavio je za sobom mnogo djela trajne vrijednosti, osobito 
o životu Slavena. Njegove ideje nastavi mlađi brat Ivan, promotor slavenofilske 
ideje čitavim slavenstvom, začetnik i duhovni vođa humanih i narodnih 
institucija. Mnogo su slavenofili trpjeli zbog cenzure, jer se nijesu slagali s 
postojećim poretkom, stoga i nijesu mogli iznositi ideje cjelovito i spontano, 
kako su se rađale i iskonstruirale. Zato su rijetko iznosili ideje u posebnim 
izdanjima. Njihove su ideje iznesene s malom iznimkom na stranicama: 
Moskovitjanina, Moskovskog Zbornika, Moskovskog Vjesnika i dr., u člancima 
većinom feljtonskog žanra. Teško bi bilo analizirati sve njihove ideje vodilje, 
zato ću se zadržati na trima kardinalnim, koje će dostatno rasvijetliti 
slavenofilstvo i konačnu tragediju ruskog mesijanizma. 


Prva je ideja: mesijanistička uloga ruskoga naroda u budućoj povijesti 
sređivanja čovječanstva. Poznat je rad u prošlom stoljeću o kritičnom 
ispitivanju evropskih rasa, o njihovim osebinama, karakteru, padanju i dizanju 
i najposlije o ulozi u budućoj povijesti i općečovječanskoj kulturi. Herder je 
ustvrdio, ispitujući uloge triju evropskih rasa, da je proživljena romanska i 
germanska politička i kulturna era, a sad dolazi era mirne slavenske rase. Ljude 
je zanimalo, kakovo je značenje imala svaka od ovih era, a kakovu će imati 
buduća slavenska. M. Dostojevski jasno je ocrtao, kakova će izgledati ili barem 
kakova mora biti. Uloga slavenske rase bit će "sinteza i priljubljivanje". Ovo je 
njegov sud, makar bio i jednostran i utopističan s obzirom na ruski narod. U to 
se javi Hegel s kritičkim razmišljajima i metafizičkim sustavima. Konstatirao je, 
da svaka rasa i narod oživotvoruje specifično različnu ideju, no kako su sve 
ideje o pomirbi čovječanstva drugih naroda bile destruktivne naravi, to 
Njemačku zapada uloga, da poravna sve ispade drugih rasa i osnuje carstvo 
mira i ljubavi. Rješenje, dakako, u smislu domoljublja (kao i Dostojevskijeva 
slavenska sinteza!). Moskovski su slavenofili poznavali Hegelovo umovanje o 
rasnim ulogama, ali oni porekoše kategorički mesijansku ulogu teatralnom i 
buntovnom njemačkom narodu, a dotičnu ulogu, riješivši problem na bazi 
svetosti i punini vjere, pridijeliše svetoj Rusiji. Proučivši Homjakov zapadno- 
evropsku civilizaciju i napredak ustvrdio je, da Evropa prepuna tehničkih 
čudesa, ali prazne duše, a što sad životari, živi još od nepotrošene vjerske 
zaklade i ćudorednih kreposti, kad to presahne, nastupa grdan kataklizam; k 
tome vjerska kriza i ćudoredna dekadenca nije zgodna, a i ne odgovara joj 
misija pomirbe čovječanstva, jasno stilizirana u njemačkom Hegelovu 

mesijanizmu. Ova misija pristaje svetoj Rusiji, mirnoj, tradicionalnoj i narodu 
bogonoscu. Ta kakvo je moralno stanje Evrope? Opet odgovara Dostojevski: 
mećući riječi u usta Hipolita: "Kolija što vozi žito čovječanstvu, ako u njenu 
radu nema moralne osnove, može hladnokrvno izlučiti znatan dio 
čovječanstva iz užitka dovezenog žita, što je već i bilo? Bio je već Malthus 
prijatelj čovječanstva, ali prijatelj s labavim moralnim osnovama ljudožder je 
čovječanstva." Rješavajući ovaj problem na bazi vjere bio je logičan prema 
samim slavenofilima, iako ne prema svemu narodu. Slavenofili su bili duboko 
religiozni. A. S. Homjakov bio je sveta duša i teolog. Ivan Kirjejevski, tipični 
Karamazovski Aljoša, grijao se na vatri Filareta. Djevičanski Aksakov ostao je 
do smrti "anima candida" it.d. U ovom njihovu nazoru ima mnogo samoljublja, 
sebeobožavanja pače i neznanja, ali su uglavnom postavili tezu: vjerska 
renesansa rađa opće-čovječansku renesansu. Rusiji pak ne treba renesanse, 
jer je već sveta i njoj pripada buduća časna uloga. U ovom slavenofili grdno 
pogriješiše. 


Druga misao slavenofila jest: sakrosanktno poimanje pravoslavlja i 
uopće pravoslavnog crkvenog razvitka. U ovom su pitanju ruski slavenofili 
opet došli u sukob s Hegelovim poimanjem države. Poznata je Hegelova 
parola: Država je Bog. Hegelov ekstremni etatizam u samom pojmu isključuje 
crkvu. Država - Leviatan proždire crkvu ili je barem crkva neznatni privjesak 
države. Ovako je umovao Hegel, dok slavenofili propovijedahu dijametralno 
oprečnu misao o crkvi. Nijesu dopuštali subordinacije crkve državi, štaviše 
zastupali su apsorpciju i evoluciju države u crkvu ili, u najmanju ruku, nek ta 
dva pojma ostanu skladno koordinirana. Ispoređujući pravoslavnu crkvu 
sa zapadnom iznesoše slavenofili neočekivan historijski falsifikat o 
poistovjetovanju katoličke crkve s državom, pače prijelazu crkve u državu. 
Priznaju, da je kršćanstvo Neronove i katakompske ere bilo pravovjerno, ali 
čim je postiglo ravnopravnost i čvršće pozicije, zauzelo je načelno stanovište 
države. Zapadni katolicizam preuzeo je ulogu rimskog orla i shvatio svoju 
misiju u smislu despotično-utilitarističnom s vidnom oznakom kosmopolitizma; 
iznevjerio se testamentu svog Utemeljitelja. Nadalje su ustanovili u katolicizmu 
krizu, držeći da takova crkva ima kao i država nestalnu vrijednost, pa dok ima 
jaka ruka opstojat će, a kad toga nestane, pada po uobičajenom pravilu 
zemaljskih carstva. Isto je tako Dostojevski obijedio katoličku Crkvu u svom 
Velikom Inkvizitoru predbacivši joj, da ima skroz niski oportunistički smjer. V. 
Inkvizitor kori Krista radi onakva postupka u vražijem iskušenju. I Mereškovski 


7 M. F. Dostojevski: Idiot, str. 470. Ovim riječima smjera na iskvareni zapad i 
ljudožderske teorije zapadnih moralista. Ima pravo u ovoj izjavi s obzirom na 
nepozvane zapadne preporoditelje čovječanstva. 

8 Mereškovski: Vječni suputnici, str. 56. 

bar indirektno to tvrdi kad govori o Pliniju Mlađem: "Nije li kršćanstvo bilo 
pojava koja se javila iz onog, što se nevidljivim putovima spremalo u krilu 
poganstva."" Zato se Dostojevski dotaknuo još jednom tog pitanja isprsujući 
se sa svetim pravoslavljem: "Rimski katolicizam vjeruje, da bez svjetske državne 
vlasti crkva ne može opstojati, a to je nauka Antikristova. Kako da se onda 
ljudi nijesu utekli od njih (papa) ateizmu. Ateizam se rodio od rimskog 
katolicizma. Zato treba da kao prosvjed protiv Zapada zasjaji naš Krist, kojega 
smo mi sačuvali, a oni ga nijesu poznavali... Spas dolazi Čovječanstvu samo 
od ruskog Boga, baš našeg Krista." Posmatrajući ovako katolicizam, dođoše 
do uvjerenja, da je izgubio narav vjere od Krista ustanovljene, a sad živi na 
račun srednjevjekovne zalihe političke vlasti. Rusko pravoslavlje preneseno iz 
Bizanta, znalo je sačuvati netaknutu Kristovu nauku, a ujedno je znalo naći 
ravnovjesje između države, tako da su ove dvije institucije uporedo radile na 
dobru ruskog naroda, ne krnjeći prava ni jednih ni drugih zdušno su se brinuli 
za organički razvitak ruskog naroda. Koliko ovdje ima naučnog (sit venia 
verbo!) diletantizma, pokazaću svojedobno. 


Treća misao s kojom su ustali protiv zapadnjaka, jest prepirka o 
larpurlartizmu s jedne strane i o umjetnosti za život - književnost idejne 
sadržine, slavenofilskim leksikonom govoreći, demokratske književnosti. 
Prepirka se pojavila ne baš iz motiva čisto književnih, ili da bi to na red došlo 
razvojem književnosti nego radi slavenofilske demokratske težnje za 
odgajanjem naroda, nasuprot petrogradskom književnom anemizmu i 
koristoljublju. Već je Kant uspostavio teoriju čiste umjetnosti svojim rigoroznim 
kriticizmom, a Goethe i Schiller u praksu proveli, dok nije ta struja preko revije 
Revue des deux Mondes Teofila Gautiera postala svjetsko zanimanje. Usavršio 
ju je nemirnjak bajronovske naravi, kojeg je vukla želja u rat Grka protiv 
Turaka, Edgar Allan Poe. Značajna je slavenofilska borba oko umjetnosti za 
život, jer je samonikla na ruskom tlu, a značajno je i opravdana. Slavenofili, 
osobito Homjakov, nijesu se mogli odijeliti od naroda, pa stvarati književnost 
izvan i bez naroda. Zapadnjaci su se hvalili, da su demokratični kao i 
slavenofili, a uistinu su udarili kineski zid između naroda i knjige. Ovo je 
značilo, kako slavenofili vele, izdati ruski narod, ostaviti ga prirodnom razvitku, 
a ujedno prezreti narodne potrebe ukoliko ih zagovara književnost. Gibanje 
narodne mase, patnje i uspjesi odrazuju se najbolje u književnosti, ako to 
zaboravi književnost, promašila je cilj. Književnost je odnosno umjetnost 
čovjek i život. Knjževnost živi životom, a po larpurlartizmu životom izvan 
života. Kakova će nesreća zateći ruski narod, ako narodni život ne bude nalazio 
odjeka u književnosti i ona ne bude živjela njegovim životom? Književnost 
ovakova postaje beskarakterna i izvanživotna, može biti časovita naslada piscu 
nad umjetnošću, ali je bitno diletantska, a po svrsi oportunistička. Književnost 


9 M. Dostojevski: Zdiot, str. 500. 

mora odgovarati zahtjevu vremena t. j. mora biti vezana za život i vrijeme 
dotične epohe, bez toga je jedan ugodan kosmički trzaj, čija se ljepota ukazuje 
samo oku pjesnikovu. Barokizam stila ništa ne znači, nek on bude prost na 
Walt Whitmanov način, samo nek je za narod. Pa ukoliko je umjetnik i čovjek, 
a ne kompleks apstraktnih ideja, nužno je, da i književnost odrazuje čovječji 
život. Čistina misli i dotjerana nijansiranost izraza, vezana uz život, približava 
se Istini i Ljepoti, graniči s vječnim principima ljudskog zahtjeva. Ovako umuju 
slavenofili. Zato su kod njih nailazila na priznanja izdanja u kojima je bilo života 
i narodnosti. Mnogi su iznosili kao ideal romane George Sandove. Sad je 
razumljivo i navaljivanje na Turgenjeva i neke druge suvremenike. Ovo je 
dosta vrijedna zasluga slavenofila za rusku književnost. 


3. ODRŽIVOST SLAVENOFILSKIH TEZA. 


Slavenofilska definicija ruskog mesijanizma jest čista emanacija 
tradicionalnog tla na kojem su nikli sami ljudi, a onda ljudi, koji su bili 
inkarnacija ovog milieua. Istina, bili su obrazovani, ali su iz ljubavi prema 
domovini govorili više srcem nego naučnim aparatom i produbljivanjem 
ruskog naroda. Moglo bi im se oprostiti, kad bi ovo bila velikodušna težnja za 
smirenošću čovječanstva, pa makar oni to pripisali ruskom narodu. No ni ruski 
narod nije onakav, kakav je u očima slavenofila. Ima u njemu dosta mirnoće i 
staloženosti, ali je znao biti i okrutan. Što je bio onako ropski odan carevima, 
to je opet ostavština mongolske provale, koja je utisnula svoj žig ruskom 
narodu do danas vidljiv. Ropski istočnjački proskinesis pred despotskim 
vladarima prenesen je preko Mongola na Ruse. Dosta je bilo, da Ivan III. 
Vasiljevič rekne "molči smerd", narod ga je slušao, makar govorio, da on 
odlučuje, samo što gospodar po svojoj uviđavnosti mijenja njihove želje. 
Nepriznavanje pozitivnih nota ostalom evropskom narodu, je samo 
sebeobožavanje i klanjanje vlastitom "ja". Nijedna narodnost nije pokazala 
toliko znakova, da bi bila nositeljica mesijanizma. Slavenofilska tvrdnja jest 
želja, koja nema efekta, niti će ga ikad imati. Još je neosnovnija tvrdnja o 
papinskom cezarizmu. Ko pozna povijest, katolicizmu ne treba apologije u 
tom pogledu. Poistovjetovati katolicizam s državom, značilo bi spajati dva 
nespojiva pojma, jer kraljevstvo Crkve "nije od ovog svijeta". Crkva je bila 
većinom u ofenzivi, a kad bi se uspela na viši vrhunac, nije ni tada prelazila u 
državno područje. Ako je skučila kojeg vladara, dala mu je samo opomenu o 
dvjema vlastima na zemlji (Način pape Gelazija, biskupa Ambrozija, 
Aleksandra III. i t.d.). Kad pogledamo u sveto pravoslavlje rusko i njegov 
položaj prema carevima, razočaramo se. Htjeli su evoluciju države u crkvu, a 
baš se na Istoku dogodilo protivno. Istočna crkva nije imala autonomne 
hijerarhije, pa su je carevi preugotovljali, kako su htjeli. Ako je katolicizam 
vodio borbu, to je našao neki "modus vivendi", dočim istočna nije. Dotle je 
došlo u XVIII. st., da je Petar V. od nje krojio takav sistem, kakav je pristajao 


-883- 


državnom organizmu. Da je u sebi imala snage, Petar ne bi mogao ništa, koliko 
ni zapadni vladari, koji su htjeli reformirati katoličku Crkvu na svoj način. 
Moskva - Treći Rim - nema toliko snage da učini, što je učinila "Roma aeterna", 
Nažalost nije pogreška o poistovjetovanju katoličke Crkve s državom samo 
slavenofilska, nego i zapadnih liberala. 


Mnogo je pridonijelo slavenofilskoj misli uvjerenje o propalom zapadu. 
Gogolj je rekao, da je bolesna Evropa, ali doduše i Rusija. Leontjev je ustvrdio, 
da Evropa gnjije. Eurazijci vide u Evropi umiranje, a u Rusiji uskrsnuće. 
Hercenu ide sva Evropa u filistarstvo. Homjakov tvrdi, da je evropsko društvo 
raščlanjeno i t.d. i t.d. Naprotiv su se mnogi njemački ljudi izjavili povoljno o 
životu Rusije. Rado su se slavenofili sjećali Leibnitzove izjave o budućoj slavi 
moskovske kneževine i njenoj prevlasti nad svijetom. Sjećali su se i 
Napoleonovih riječi sa sv. Helene, da će sve evropske republike utonuti u 
ruskom carstvu." Teško bi mi to vjerovali danas, makar mislili, da je sadašnje 
stanje prelaznog karaktera. Nakon opovrgnutih tvrdnja može se ustvrditi o 
slavenofilskoj mesijanskoj težnji, o mističnom ruskom narodu, o pravovjernom 
pravoslavlju, da su njihove teze samo "veličanstvene želje". Ta i onaj "sveti 
mužik može lako postati ateist, a onda zahtijeva, da se vjera u Boga iskorijeni 
nasiljem i mačem".'" Makar Dostojevski ne bio prorok svete Rusije, ove su se 
riječi ispunile upravo danas. Ideje koje su slavenofili pripisivali ruskom narodu 
bile su ideje uobrazilje, jer narod nije nikad pokazao toliko duševne i moralne 
dubine, da bude nosioc mesijanske idjeje. Možemo se upitati s Puškinom: 
"Zašto je Rusija koja je imala Ivana Groznoga bliža idealu Carstva Božjega, 
nego Zapad koji je imao sv. Franju Asiškog?" 


4. U ČEMU JE VELIČINA SLAVENOFILA? 


Slavenofilske ideje ne bijahu svakome ni privlačljive, jer se nijesu mogli 
složiti sa svim logičnim posljedicama slavenofilskog umovanja. Zato je nastala 
frakcija "počvenika" - grudobrana (slobodno prevedeno), koja je zanijekala i 
bizantski utjecaj, a onda su uskolebali vjerom u mesijansku ideju ruskog 
naroda. Orest Miller je odlučno ustvrdio, da je ruski narod kao i ostali narodi 
ni manji duševno, ni viši. Pretstavnik ove frakcije jest Dostojevski i brat mu 
Mihajlo. Nu ja sam Fedora više puta citirao, ali mi se i čini, da je on poslije 
ropstva i prepirke s Turgenjevom u Baden-Badenu skroz čisti slavenofil. Ipak 
uzimam relativno. Počvenici su još jači privrženici naroda, pa su oštro napadali 
aristokraciju radi pritiska na puk, da se ne bi dogodilo kao i u Švedskoj. 
(Švedsku je aristokraciju duhovito izrugao Kieland u romanu Oni što rade...). 
Premda su počvenici ustanovili štetnost bizantskog djelovanja na Ruse, ipak 


10 Hoić: Rusija, str. 188. 


11 Dostojevski: Idiot, str. 500. 
12 Mereškovski: Vječni suputnici, str. 227. 

se nijesu mogli oteti slavenofilskoj sugestiji, da ne vide u Zapadu ništa dobrog. 
Još su vjerovali u magičnu moć ruskog naroda. Realnu i svrsishodnu bazu za 
reformu Rusije postavili su Križanić, Kotošihin i Čadajev. Svi ovi, koji su 
pogledali na katolički Zapad, propadaše zajedno sa svojim idejama (tragedija 
Križanića i Čadajeva). Tako propadaše zdrave ideje, a Rusija pođe u smislu 
materijalizma, nihilizma u komunizam. Dogodi se strašna tragedija ruske 
mesijanske ideje. 


Veličina slavenofila otskočila je za vrijeme bezglave književnosti 
zapadnjaka, kad su u Moskvi upravo nastojali, da se razvije novi pokret i 
obnovi književnost. U času pospanosti i mrtvila dali su vrijednih djela, osobito 
historijskih. Vrijedna je njihova borba za tendencioznu književnost ili 
književnost za narod i život. Neprocjenjivih su zasluga stekli zbog istraživanja 
domaće povijesti, proučavanja mase i uskrisivanja starodrevnih običaja. Varao 
bi se, tko bi mislio, da se slavenofili nijesu zauzimali za reforme, dakako u 
svom smislu. Htjeli su promijeniti poredak u državi i ishoditi slobodu 
kritiziranja administrature i postojećeg poretka. Oni su valjda najviše pridonijeli 
oslobođenju kmetstva i olakšanju životnih prilika. Sve ovo pak, nadvisuje 
izučavanje narodne poezije od najstarijih vremena. Osobitih je zasluga stekao 
proučavanjem narodnog epa Orest Miller. Miller je u tome bio stručnjak, da iz 
ovih pjesama otkrije povijest, običaje, vjeru i folkloristiku mjesta. Dali su 
poticaja mnogim književnicima, da rade oko narodne poezije kao: Jakuškinu, 
Slepcovu, Maksimovu i dr. Slavenofili su se čuli i van Rusije. Njihove ideje 
bijahu dijelom utopistične, a dijelom i humane. Kod njih su našli razumijevanja 
južno-slavenski narodi. Ivan Aksakov je pače pohodio nekoliko puta ove 
zemlje. Naš je preporoditelj Gaj u oskudici novaca išao u Rusiju, ali slabo 
primljen u Petrogradu, bi dočekan u Moskvi od slavenofila srdačno. On pak 
zove ćirilicu ruskim tipovima, i veli, da će štetovati Rusija i slavenstvo ako ga 
ne pomognu. Zaslugom Homjakova, Aksakova, J. Samarina, Pogodina i 
glazbenika Ševireva (Dvanaest zaspalih djevojaka) dobije pomoć. Kako je bilo 
srdačno zauzimanje I. Aksakova i preporuka kod slavnog historika i arheologa 
slavenstva M. Pogodina - Hors des Panslavismus - našeg Alberta Štrige, koji je 
nosio u Rusiju operu V. Lisinskog posvećenu Rusiji i t.d. Slavenofili imaju lijepih 
strana u radu i naziranju, a ne mala ih hvala zapada, što dolaze i na stranicama 
povijesti našeg ilirskog pokreta. 


5. SLAVENSKI MESIJANIZAM - NERIJEŠEN PROBLEM. 


Tijekom rasprave upoznali smo ruski mesijanizam u svojoj biti, no sad 
se spontano nameće kritični razmišljaj i bilansiranje slavenskog mesijanizma 
uopće. Ruski su slavenofili postavili mesijansku ideju kao tvoriteljicu ljubavi i 
sreće u punini vjere i morala. Ovo je karakteristična pojava i "Ieitmotiv" kod 


13 Hrvatsko kolo, god. 1908, str. 7. 

svih velikih slavenskih pjesnika, da padnu u neke misteriozne teoreme: 
spiritizma, teosofizma, mesijanizma i t.d. Krasinski, poljski Jeremija za 
slobodom poslije neuspjelog ustanka, pade u skrajnji pesimizam, no brzo 
zakrene na misticizam i mesijanističku ideju Towianskog. Mesija bi bila čitava 
Poljska s narodom. Ovo je bio neki izlaz iz očaja u nadu. Borba dvaju 
elemenata u Nebožanskoj komediji svršava kaosom. Ali nema više koristi od 
klanja, zato se mora razviti svijet "iz misli Božje", gdje će biti moralni preporod 
i bratstvo ljudi. J. Slowacki u svojoj Lilli Wenedi dolazi do istog rezultata 
(čarobna harfa i Gualbertove pacifističke ideje). Veliki Mickiewicz u "Odi 
mladosti" vjeruje, da će preko djelatne ljubavi čovječanstvo uvidjeti 
beskorisnost pokolja i doći do misli o zajedništvu zaboravom isticinja 
individualnih poriva. Ovako je mislio i Jan Kollar, kao i naš veliki Preradović 
sa svojim spiritističkim usavršenjem. Ovdje iznosim karakterističnu pojavu, da 
su neki islamizirani Bošnjaci otišli u Carigrad i postali veliki mistici. Mevlana 
-Ajas bijaše po naravi mistik, a tako je odgojio i velikog osvajača Mehmeda el 
Fatiha, još neodgonetanu ličnost među turskim sultanima. Još veći je mistik 
Abdulah el-Bosnevi, a potom je i dobio naslov "veliki šeich". Šehjujo pak tvrdi: 
"Ja osjećam, da vjetar Svevišnjega dolazi iz Hercegovine." (bijaše podrijetlom 
Hercegovac).“ Sav ovaj misticizam čini kompaktnu slavensku dušu. No 
odakle to, da slavenska misao iskrsava baš u ovim mističnim teoremima? Ne 
znam, je li to pitanje bilo dosad postavljeno, ali se da postaviti. Da li je ovaj 
misticizam prirođen i svojstven isključivo slavenskoj rasi ili je to rezultat 
deplasiranih ličnosti i abnormalnih prilika G. K. R. Volinski tvrdi da 
"mesijanizam nije nipošto obligatno obilježje takozvanog ruskog duha," no 
pregledavši slavenske književnosti, čini se, da se mesijanizam javlja kao 
obilježje slavenskog duha (Hrvatska prosvjeta god. XVI, br. 11, str. 241.). Pisac 
je već pokušao načeti gore postavljeno pitanje iznesavši za ovu stvar zanimljivo 
iznašašće ruskog fiziologa Pavlova "o jačoj osjećajnosti riječi nego čina" kod 
ruskog naroda (Hrvatska prosvjeta god. XIV., br. 5, str. 107.). Možda je 
slavenska rasa osjećajnija za izvanživotne probleme nego za praktične. Jedan 
još živi češki mislilac zapazio je na Slavenima neaktivnost, a to je opet u jednu 
ruku funkcija slabo razvijenog praktičnog života. No dok se god ne nađe 
dubok psiholog i fiziolog slavenske rase, dotle ostaje slavenski mesijanizam 
neriješen problem. 


14 Glasnik zemaljskog muzeja, Bašagić: "Bošnjaci i Hercegovci u islamskoj 
književnosti." God. 1912., str. 75 i 326. 


FJODOR MIHAJLOVIČ DOSTOJEVSKI 


(PRIGODOM 50 - GODIŠNJICE SMRTI 1881 - 1931.) 


Prvi mjesec god. 1881. u životu F. Dostojevskog bio je valjda najvedriji, 
pun odluka za budući život, književni rad. Nešto bolje novcem opskrbljen, 
gledao je u budućnost vedrije i ne nadajući se, da su to zadnji veseli dani. 
Bolovao je kroz čitav život, a posljednjih osam godina osobito. Ipak se nije 
nadao nenadanoj smrti, nego je sa saradnicima grozničavo žurio, da izide 
Dnevnik spisatelja toliko popularan, da mu je“jamčio pridignuće iz novčane 
krize i oslobođenje od vjerovnika. No dani Dostojevskog bjehu odbrojeni. 
Čim je prvi put bacio krv, osjetio je blizinu smrti i krhkost života. Upravo zadnji 
dani piščevi bijahu žalosni. Znao je svatko a i on sam, da će brzo umrijeti. 
Prijatelji su ga zaboravili osim nekolicine. Stajkov je svaki čas pohađao 
bolesnika savjetujući se o izlasku siječanjske sveske Dnevnika. Patnik i 
osamljenik nije imao Tolstojevu popularnost, da bi se čitava Evropa zanimala 
za njegovu smrt kao Tolstojevu. Kad bi ovaj obolio, primio bi posjete iz 
najudaljenijih krajeva, a posjetnici su tvrdo vjerovali, da će rustična i jaka 
struktura Tolstojeva odoljet smrti, dočim Dostojevski imađaše kod sebe užu 
sredinu, a ova je izgubila nadu u njegov život. Jedina utjeha bijaše vjerna i 
požrtvovna žena Ana G. Snitkin, negdašnja njegova brzopiska, a tadašnja žena, 
koja mu je poboljšala zadnje godine života u svakom pogledu. Bila je to žena 
sa srcem, koja je strastvenom igraču i nakite žrtvovala, a poslije uvela život u 
nevjerna i sablažnjiva života, koja se nije žacala očitovati mužu svoju 
nevjernost. Taj "crnački brak" pa čudnovate zgode s revolucionarnom 
avanturistkinjom i studentkinjom Paulinom napunile su ga ogorčenjem, te je 
posljednji brak bio pravi raj. Progonjen i preziran u mladosti pretrpio je grozne 
muke u Sibiru i obiteljskom životu. Epileptik i halucinator zaboravljen od svih 
nije zdvojio u vječni život. Uze knjigu, koju je toliko u životu čitao, a koju je 
dobio od majke nekog robijaša u najodsudnijem času poslije prelomljenog 
mača nad glavom. Žena je otvorila Sveto Pismo i namjerila se na krštenje 
Isusovo u Jordanu i riječi Isusove upravljene Ivanu: "Ne zadržavaj me!" Riječi 
je primijenio na se i rekao ožalošćenoj ženi: "Moj je čas došao, ja moram 
umrijeti". Zatim je pozvao djecu, a kad ih je majka dovela, otvorila je ponovno 


«Rove 


knjigu i pročitala parabolu o izgubljenom sinu. Sam je u agoniji slušao priču, 
zatim izljubio djecu govoreći, da nikad ne zdvoje u Božje milosrđe. Ako i panu, 
nek se povrate k Ocu, koji će ih drage volje primit videći oči orošene 
pokajničkim suzama. Štogod se s njima dogodilo, rekao je, nek se obrate k 
Bogu, a on će pogledat na slaba srca. Tako je autor preporodenog 
Raskoljnikova u zadnjem času poučavao svoju djecu o poniznosti i obraćenju 
poslije grijeha, preporodu duše iza učinjenog zločinstva. Možda je ovo 
proročanska lekcija ruskom narodu dana u tako uskoj sredini, da se obrati k 
Bogu, kojeg će vjerojatno odbaciti, a lijek je samo evanđeoska priča o 
izgubljenom sinu. Pobrinuo se i za se. Zovnuo je svećenika, ispovijedio se, 
pričestio. Umro je 28. januara u 8 i po sati navečer 1881. god. Tako se razdijelio 
s ovim svijetom duh borilačke naravi, jedinstvena psihopatološka pojava u 
ruskoj literaturi. Umro je u zoru sudbonosnih događaja, kad su Kirilovi, Ivani 
Karamazovi i Versilovi podgrizali korijenje stoljetne ruske države i vjerske 
strukture, koje je ocrtao davno pred revoluciju i jasno vidio simptome strašne 
katastrofe rođene "počve". Ohol na svoj genij zavadio se s kritičkim korifejima, 
nezadovoljan s državnim uređenjem slušao je prikucaje iz Evrope, a kad ih 
očuo, navalio je na tobožnju neporočnost režima. Zahtijevao je reorganizaciju. 
Neće revolucije, nego preobraženje i evoluciju u povoljniji položaj. Budući 
robijaš pao je u nemilost, kao revolucionarac, premda je dobronamjerno 
kritizirao poredak. Ubrojen je u tako brojni martirologij ruskih književnika: 
Novikova, Radiščeva, Poležajeva, robijaša Černiševskog i kralja bohema 
Levitova. Survao se u grob osjetivši nepravedno državnu oštricu kao čitava 
legija njegovih pretšasnika. Bjelinski je skapao od gladi, Dobroljubov pao 
žrtvom laži i licemjerstva, a Dostojevski umire ne od preloma plućne arterije, 
nego preloma u svojoj duši, od neizvjesne budućnosti domovine. Radikalni 
starovjerac vjerujući prije u osebujnost svog naroda, kao da je pred budućim 
zločinima posumnjao u čovječnost svoje okoline. Nije to slučajna pojava. U 
neizvjesnom kolebanju inteligencije kojim bi putem krenuli Rusi u razvoju 
čovječanske misli, nakanio je izmiriti slavenofile s liberalnim zapadnjacima i 
nihilistima. Strah da razdvojenost ruske misli ne porodi kaosa u domovini, 
učinio ga sama kaotičnim, punim protivurječja i nesuglasnosti, do opasnog 
stanovništva prema samu sebi. Zadnje rečenice, s kojima je legao u grob, bile 
su najstrahovitije stranice dokraja neispisane porodične kronike Braće 
Karamazova. To je bio komunizam, ateizam, ruski mravinjak doduše nejasan, 
ali ga događaji rasvijetliše. Volio je umrijeti prije događaja. U tijesnoj sobi, koja 
je zaudarala octenom kiselinom, ispušta duh, da iz groba gleda rušenje 
Nevskog prospekta i aleksandrovskog stupa s brončanim anđelom na kapitelu. 
Pjesnik roden na Novoj Božedonci u Marijinoj bolnici u Moskvi, gdje je ranije 
bilo gnojište, groblje siromašnih ljudi bez porodice, bohema bez kuće i krova, 
onih koji su umrli nasilnom smrću, umire u još višoj tami, da ode, premda u 
sjajnoj pratnji, na petrogradsko grobište. Nijesu li to sve predznaci čudnovate 


- 338 - 


literarne produkcije i osamljenosti među ruskim misliocima? Zaista on ostaje 
sve dosad u ruskoj literaturi i općoj misli odvojen tip pače abnormalan, ali 
upravo ova abnormalna izraslina znala je pogoditi težnje i kretanje ruskog duha 
vještinom diplomiranog psihologa. Abnormalnost je vidjela abnormalnu 
okolicu, koja nije bila njegova iluzija nego strahovita istina. Stoga jer je sam na 
svoj način bolovao, znao je diagnozu savremenog časa i prenijeti se u dušu 
svojih zločinaca, koji će ubit vlastitu majku. Zato jer je Dostojevski neobičan 
primjerak prošlovjekovnog posmatrača duševne plime i osjeke, dobiva danas 
osobito značenje i kod emigranata, koji mu nose spise kao zavjetne knjige i u 
samoj Rusiji. Ne imavši strogo izgrađenog programa i smjera, podao je priliku, 
da se promatra s raznih strana. Dao je povoda, da se tumači kao ekstremni 
slavenofil, liberalac idejno dezorijentiran, genijalni groteskist, maštatelj, kojeg 
je zbilja pobijedila, pače kao revni sudrug uz bok Vladimiru Solovjevu 
akcentuirajući općečovječansku ljubav Kristovu u kojoj se moramo izjednačiti 
kao u idealnom carstvu kršćanskog solidarizma. Konačno se može promatrati 
kao oštroumni mislilac, koji stoji pred činjenicama, vidi budućnost, ali mu je u 
nutrini neizvjesnost i pocijepanost, tako te se ne može odlučiti na bolju stranu 
iz razloga, da ostane konsekventan prijašnjem umovanju. Polazeći s ovog 
stanovišta izdvojit ću nekoliko misli o Fjodoru Dostojevskom. 


DVOSTRUKOST RUSKOG NAZORA 


Kod većine ruskog naroda smatrana je doba ruske povijesti do 
Romanova organičkim razvitkom upravo onako, kako je narod htio, i kako se 
slagao s njegovim mentalitetom. Iako je bilo trzavica i natjecanja gledana su 
kao neizbježiva pojava kod državnog i duševnog formiranja jedne nacije. 
Poslije prelaza sa smutnog vremena nametnika i samozvanaca na Romanove 
opaža se u Rusiji nejedinstvenost mišljenja i nazora. Rusija je morala doći u 
opasnu retortu, dok se iskristaliziraju predstavnici duha i vremena. Upravo 
ovim momentom, kad se začinjala dioba duhova i idejnih vođa, počinje 
dvojništvo nazora, koje će se održat sve do sloma carstva god. 1917. Carevi 
manje više kolebaju između stranaka čvrsto braneći svoj despotizam, 
pobijajući stranke ne ukoliko se isključuju, nego ukoliko napadaju na vrhovne 
glave. Ovo će ostati značajka carske politike sve do zadnjih vremena, ali će 
ova nestalnost urodit gorkim plodovima. Dvije struje: radikalno-ruska s 
predstavništvom nižeg naroda i niže hijerarhije ostaje uz samobitno, tijesno 
-rusko razvijanje misli i aristokratsko-carska potpomagana višim svećenstvom, 
koja se opire na zapadne utjecaje zahtijevajući reformu ne brisanjem stare 
Rusije nego preporodenjem u smislu zapada. Crkva nije bila tako oduševljena, 
ali radi cezaropapizma mora uz carstvo i odijeliti se od naroda. Prva je u 
izvođenju svog programa logičnija i dosljednija makar poprimila manje više 
razne forme, a druga nepostojanija radi kolebanja carstva i inteligencije. Jaz je 
između njih bio gotov, samo je trebalo borbe, da se jasno izjave tijekom 

vremena. Romanoviči su s crkvenim poglavarstvom počeli otvarati vrata prema 
Evropi, a narod ogorčeno protestira zbog izdajstva. Do Petra Velikog borba 
ima religiozni karakter, a od Petra, iako ostaje vjerski karakter, oko kojeg su se 
koplja lomila, borba preuzima čitav javni život. Borba se otvorila i na 
društvenom i na vjerskom polju. Francuska revolucija stvara nevidnim putem 
raspoloženje među Rusima za nacionalizam i književni romantizam uz jak 
prizvuk reakcije protiv carstva. Sad se počinju i same stranke cijepati. 
Starovjerci, veliki štovatelji starog obreda, slavenofili, počvenici imaju korijen 
u radikalno-ruskoj koncepciji, a liberalni zapadnjaci, socijalisti i nihilisti u 
drugoj koncepciji, ne da ih je formirala sama stranka, nego zapadni utjecaji, 
koje su do sebe prepuštali. Oba su ishodišta krivo osnivana irazvijena, jednako 
po Rusiju opasna, makar oficijelna politika mazila izmjenično sad jedne sad 
druge. Zdravi glasovi i jedino spasonosni ugušivali su se između dviju 
ekstremnih koncepcija doživjevši razočaranje i bol, što će domovina poći 
ususret brzoj propasti. Glasovi vapijućih u pustinji nijesu slušani. Antikrist Petar 
uvrijedio je stranku tradicija prekinuvši veze s narodom. Crkva se i nehotice 
dala u ruke države. Veza između naroda i crkve, koja je stvarno raskinuta još 
prije, a sad je još više popustila, jer je protektorat nad sinodom bio državni i 
država je na crkvenom polju pomicala neznatne i slabe kreature, kako je htjela. 
I ono malo auktoriteta, što je crkva uživala kod naroda, izgubi i nije čudo, da 
se narod pocijepao u sekte prekinuvši dodir s hijerarhijom. Ovo će se crkvi u 
odlučnom času strašno osvetiti, jer će narod napustiti poglavare u momentu, 
kad im bude najviše trebao kao oslon, na koji će se crkva oslonit u danima 
kušnje. I sigurno ruska hijerarhija nije mogla uprijeti prstom na cjelokupnu 
savjest naroda za revolucije, jer narod, iako nije bio za revoluciju onakog stila, 
ipak nije žalio klera. A zašto? Jer nije bilo između njih čvrstog veza, koji inače 
veže kler s narodom u duhovnom Kristovu kraljevstvu, a ovaj je vez posvećen 
Kristovim prisustvom i milošću. Je li se kao na zapadu pojavila iza glava crkve 
ruska savjest, koja bi prestrašila prestupnike Božjih zakona? Nije. Crkva se 
oduprijela na svoj način, a narod na svoj, a razdvojeni oslabiše i podlegoše. 
Ruska hijerarhija doživi grdan kataklizam radi nesolidarnosti s narodom. Zar 
je dosta da cezaropapizam pušta dogmu, a upravlja svim drugim javnim 
životom crkve? Slabe su to koncesije i garancije za crkvu, kad je morala 
sankcionirati svoje ubistvo okamenivši se na dogmi. Šta daje inače čvrstoj 
dogmi ljepotu i čar ako ne emanacije iz dogme: moral i bujan religiozni život? 
Crkva nije primila cjelovitog nadzora nad vjernicima, a morala je nužno i 
isključivo uzeti. 


Puštajući s vida vjersko rastrojstvo koje je mnogo utjecalo na 
Dostojevskog, moramo osobito naglasiti kulturno-društvene diferencijacije 
između dviju stranaka i ulogu carstva. Dok je carstvo kolebalo između 
naprednjaštva i reakcije, vatra je u narodu tinjala rijetko se pojavljujući na vani. 

Katarina se zanosila za zapadnom prosvjetom, državu uvećala, ali kad je vidjela 
pogibelji demokracije i opasnost za vlastiti prijesto od demokratskih težnja, 
pretvori se preko noći u skrajnu reakcionarku. Negdašnja poletna književnica 
htjela je vlastitom rukom spaliti djela Radiščeva i Novikova. Ipak ih otpremi u 
zatočništvo. U Rusiji zavede skrajni monarhizam istjeravši sve Francuze, koji 
nijesu htjeli pristati uz monarhijski režim, a bili zaraženi slobodnjaštvom. 
Zagonetna i sumnjiva pojava Pavla Prvog ostade bez osobitog utiska na 
mislioce, a on jadnik poginuo od mača Zubova, kad mu je donesen akt, da se 
sam odrekne prijestolja. Nastup Aleksandra i otadžbenički ratovi protiv 
Napoleona podao je prilike Zubovskom, Krolovu i Glinki, da su napali 
Francuze ogorčenim riječima ne nazrijevajući u njima otmjene civilizatore nego 
barbare i nasilnike. No duhovi se ipak zaniješe za revoluciju i zapad. Zadojeni 
tim idejama s usklikom su pozdravili liberalne reforme pune plemenitih nakana 
i poduzeća: djelomično oslobođenje seljaka, ublaženje državne inkvizicije i 
cenzure i t.d. Sve je to djelovalo najpovoljnije na ruski narod. Spasonosne 
reforme sina seoskog popa i Aleksandrova kancelara Speranskog dobro su 
primljene od naroda i dijelova inteligencije. No pokvareno činovništvo i viši 
državni funkcioneri pobuniše se protiv tutorstva sina seoskog popa i 
najedanput izlazeći sa audiencije bi uhvaćen i zatvoren u Novgorodu; premda 
nevin, nije se više domogao starog položaja. Oboriše ga ljubimci Aleksandrovi 
Šiškov i Rostopčin, skrajnji neprijatelji svake pravne reforme, gorljivi 
zagovornici krute despotije i neogranične vlasti. Idealni Aleksandar, koji je 
sanjao o velikim reformama, pretvori se u sumnjiva i nepovjerljiva zatočnika 
knuta i vlasti. Može se reći bez pretjerivanja, da je nastup Arakčajeva kobno 
djelovao na čitav narod. U Rusiju se vraća doba mračnjaštva, tajne policije i 
nezakonitog postupanja. Zavlada arakčajevština. Isusovci bijehu protjerani, 
jer su radili o prijelazu na katolicizam. Djela slobodoumnih pisaca spališe, 
Grotiusovu knjigu O čovječjim pravima izbaciše, zabaciše Kopernikov i 
Newtonov heliocentrični sustav, jer se ne slaže sa sv. Pismom. Književnost 
postade tijesno i mršavo naklapanje o sitnim pitanjima. "Nikoljski profesor 
geometrije pokazuje u trokutu priliku trojstva, a u jedinici simbol božanskog 
jedinstva", kako navodi duhoviti pisac ruske povijesti Rambaud (Rambaud: 
Povijest Rusije, str. 540). Nije čudo, što se u tako zagušljivoj atmosferi špijunaže 
porodilo mnoštvo revolucionarnih društava, koji su se u Evropi naučili, kako 
se izvrću prijestolja. Ovi nijesu mogli gledati, da narod propada pod knutom 
despotije i neograničene vlasti viših klasnih redova. Izgarali su od želje, da se 
jednom svrši pakleno nasilje nad savjesti i porivima ruskog naroda, da se 
prestane s tiranskom barbarizacijom i sramotnim nametanjem samovolje. 
Nezadovoljnici ujedinjeni pod imenom "dobrodjetelji" bili su rastureni, ali se 
konačno svi spojiše u patriotsko društvo na čelu s revolucionarnim 
pukovnikom Pasteljem i Riljejevim, koji su sa srdžbom i ogorčenošću 
strastvenih republikanaca napravili nacrt za republiku ne žacajući se potkopati 

carski dvor i ubiti cara. Ustav im je bio gotov i pročitan pred svima, koji su se 
zanosili slobodnjaštvom, ukidanjem despotskoga carskog jarma i vlade 
privilegirane desetine pučanstva nad ostalim. Književnost se također probudila 
i počela mirisati narodnim mirisom. Izlažahu listovi slažući se ili ne s poretkom. 
Međutim i Aleksandru bjehu dani odbrojeni. Spopadanu ga neke pretsamrtne 
misli i tjeskoba i za živa sebe naređuje zadušnice u Nevskom manastiru. U to 
je saznao za namjeru "južnog društva" o svome ubijstvu i toliko se razočarao 
nad svojom prošlošću, da je na smrti uskliknuo: "Makar što o meni govorili, ja 
sam živio i umrijeću kao republikanac." Malo se vjerovalo riječima kao i 
vladanju ožigosanu sa sramotnim žigom "arakčajevštine". Podzemna je Rusija 
rasla sve više, da hrabrije dočeka cara-gorostasa Nikolu, kiklopskog stasa Petra 
V. i s tvrdoglavom hrabrošću i nepomičnošću Karla XII. Buna pri promjeni 
prijestolja dala je oduška revolucionarcima. Nikola stupi kao silnik i despot, 
car i svećenik, ali uzalud. Buntovnici su rado išli na smrt za svoj ideal, znajući, 
da im je ostao dobro odgojen podmladak. Kad je pročitana osuda Riljejevu i 
Pastelju, samo su se posmjehnuli, kao da su se rugali dječačkim poduzećima 
Nikole. Glavno i goruće pitanje oslobođenja kmetstva napustio je, a dao se na 
vanjski sjaj države. Cenzura je tištila javno mnijenje. Ostvareno je za njega 
načelo "nepomičnosti svijeta" - kako je Lamartine nazvao njegovu vladavinu, 
- jer dok su se evropska prijestolja drmala, njegovo je ostalo mirno, pače je 
drugima u pomoć išao. Onaj car, koji je mislio svim evropskim buntovnicima 
zaokrenuti vratom, jer su protivni njegovu načelu, doživio je u vlastitoj zemlji 
slom. Nezasitno je činovništvo poput nametnice imalo sisati narodno blago, 
vrhovi su se obogatili, ugnjetena je sloboda građanina i uzbuni se zarobljena 
savjest glasom prignječene duše i tijela: "Ustani Rusijo, progutana si od vlastitih 
sinova. Dosta si robovala nasljednicima tatarskih hanova. Digni se i dodi k 
prijestolju i zatraži račun o vladanju, jer nije vladao sa sobom nego tobom, 
imaš pravo sudačke vlasti ili barem optuženičke. Rusija ti je, care, povjerila 
najvišu vlast, a ti si zaslijepljen vlašću zaboravio Rusiju i ponio se kao zemaljski 
Bog. Ti si cenzurom sahranio istinu i postavio joj predgrobni kamen, njoj nema 
više uskrsnuća. Ti si Rusiju survao u propast, a sad moli oproštenje pred 
narodom, drugog ti spasa nema (Rambaud: Povijest Rusije, str. 576-78). Ovo 
je strahovito roptanje srca protiv cara. Ne zaboravimo, da je ovo doba krimskog 
rata. Ova teorijska optužba kao i Čadajevljeva našla je praktičnu potvrdu na 
svršetku krimske vojne. Car spozna svoju pogrešku u najvišem državnom 
neredu, ali je bilo kasno. Jedina zadovoljština bijaše dragovoljna smrt. Tako je 
i bilo. Narod nije uzaludno vikao. Rusija je bila na rubu propasti. Kad je 
raskrinkana vladarska kamarila, vidjelo se, da je Rusija trula zbog činovništva i 
zlouporabe. Sad se Rusija nalazila na sudbonosnom koraku, da li će tjerati 
prošlu politiku ili će zanoviti narodnu i državnu snagu spasonosnim 
reformama. Velika je lekcija bio krimski rat za Rusiju. Aleksandar II. vidio je, 
da je izvor svih nedaća seljačka zasužnjenost i birokratsko činovništvo, koje je 

oštro napao daroviti novinar Herzen u svom londonskom Kolokolu-Zvonu. 
Neslobodnih seljaka u Rusiji bijaše 47 milijuna, a s njima se nečovječno 
postupalo. Aleksandar je htio izvršiti zavjet svoga oca. Kažu, da ga je na smrti 
zaklinjao, da udovolji narodu, jer milijuni vape. Premda je prijetila revolucija, 
ipak je Aleksandar to poduzeo uz pomoć dobrih savjetnika. Htio je dati ne 
samo "vučju slobodu" t. j. slobodu bez zemlje nego stvarnu sa zemljištem (S. 
Radić: Savremena Evropa, str. 62). S drhtanjem je potpisao manifest bojeći se 
plemićkog ustanka, ta i sam moskovski mitropolit Filaret bješe ogorčen 
protivnik narodne slobode. Plemstvu nije uspjelo, da prikaže narod kao nezreo 
za slobodu. Ganutljivi su bili prizori po ruskim gradovima, kad se razglasio 
manifest. Zemlju su cjelivali i govorili o uskrsnuću, jer je Car-Osloboditelj 
obrisao milijune suza. Revolucionarna banda nihilista pošla je i dalje tražeći, 
da narod dobije udjela u vladi. Radi toga bijahu na cara počinjena dva atentata 
Karakozovljeva i Berezovskog u Parizu. Sad su se izmjenjivale naprednjačke i 
reakcionarne vlade a uvijek nesklone revolucionarcima. Vrhunac nihilizma 
bješe umorstvo cara-Osloboditelja iste godine, kad je umro F. Dostojevski. 


U ovakovim su se prilikama razvila dva oprečna tabora zapadnjaka i 
slavenofila. Sami međusobno nijesu bili suglasni. Ko bi mogao svesti u sklad 
sve nazore pojedinih zapadnjaka? Koliko se razlikovao Bjelinski od Hercena, 
ovaj od Pisareva, a svi oni od revolucionarne rulje Bakunina i drugova, koji su 
terorizirali carski dvor. Skrajna nihilistična ljevica kao da nije imala dodira s 
idejnim vođama zapadnjaka, ona je samo forsirala s nezapamćenim naporom 
ielanom, dočim su neki davali upute. Mora se uvažiti razlika između praktičnih 
terorizatora državne uprave nihilista opojenih idejama zapadnih preporoditelja 
S. Simona, Fourriera, L. Blanca, Marksa i dr. i književnih zastupnika civilizacije. 
Posljednji su postavili negaciju ruske kulture i samobitnosti duha, gledajući 
Rusiju svrnuti u kolo evropskih država; ukratko dati joj evropsko obilježje. 
Iako su svi zadojeni nezdravim pojavama na zapadu, nijesu onako grubi kao 
nihilisti. Napose svih drugih zapadnjačkih formulacija, dolazi očajnički krik 
Petra Čadajeva, koji je zavapio nad propasti i inercijom ruskog naroda 
odijeljena od općečovječanske zajednice, a s kojom bi morala biti skupa. 
Zdvojno je zapitao dvor i slavenofile, gdje je taj razvikani ruski genij, gdje mu 
je udjel u ljudskoj kulturi, kojeg bi prema silama mogla imati? Pripada li Rusija 
uopće čovječanstvu? To joj je zanijekao. Svaka je nacija razgradila, analizirala i 
dogradila neku zamisao, zatim kao dograđenu prislonila u ljudski civilizacijski 
depo, a gdje je ostavština Rusije? Ako je tko pokušao o nečemu raspravljati, 
oficijelna bi ga politika bacila u verige, i tako bi okovani genij gledao iza 
rešetaka, kako nerazumni državotvorci razgrađuju život Rusije. Ako je koji 
utekao za granicu, morao je gledati u Rusiju kao zabranjeno voće, kineskim 
zidom ograđeni svijet, koji će poslije narušenog zida primit evropske ideje ne 
zdrave i gotove nego samo "pro interim" kao eksperimenat. Tlo korisno za 


-343- 


eksperimentiranje, nikako za korisnu konstruktivnost. Zapadni mozgovi 
izmišljaju, a oni će kušat, da li će se dati kod njih nakalemiti. Ovo je strašna 
konstatacija, ali istinita rodoljubnog vojnika Petra J. Čadajeva. Iza njega dolaze 
drugi, koji će potaknut carstvo na samooptužbu, autoanalizu i na ispit savjesti. 
Naravno to će oni sami učiniti, a carstvo će ostati gluho. Drugi će se zapadnjaci 
ogrijat na njemačkoj filozofiji, upiće u se apstraktne pojmove o humanitetu i 
kulturi i na takovim apstraktima gradit ruski raj. Kakova će izići ruska kultura? 
Ona će postat zapadnjačka zamisao prebojena ruskim i istočnim osebinama. 
Ostaje opet nepotpuna i manjkava. No koji će sistem primit? Hercen koleba 
između individualizma i anarhizma, Bjelinski tone u nezdravoj njemačkoj 
filozofiji, Černiševski govori o komunizmu i grijehu individualnog 
posjedovanja, skrajni socijalisti zanijeli se mišlju o dokinuću carstva i osnivanju 
socijalističkog mravinjaka - raja ruskih proletera, koji će oborit gojaznu 
buržoaziju, nemoralni kapitalistički sistem i osnovati komunalno carstvo 
jednakosti i bratstva. Nema jedinstvenog nazora i Rusija će prema njima 
zaplivat u grdnoj mixturi isključivih teorija. Tako se i dogodilo, samo je 
prevladala jedna, momentano najprivlačivija. Umjereni su se zapadnjaci slagali 
sa slavenofilima u pitanju oslobođenja seljaka i djelomične reforme vlade. 
Zajednička im je tekovina oslobođenje seljaka, dok su slavenofili postali 
nehotice branitelji carstva bez konstitucije. Imputirati im neznanje bilo bi 
naivno, nego su valjda mislili na taj način očuvati dobre odnošaje s državom, a 
carstvo bezobzirno udara i jedne i druge čim pristupe ka kritiziranju poretka. 
Slavenofili su držali, da su bliže carstvu i ruskom narodu, a zapadnjaci nijesu 
ni tražili dodira. Slavenofilska idejna jezgra bila je mnogo jedinstvenija, a sami 
su se bolje slagali. Pokretni duh čitavog slavenofilstva bio je A. S. Homjakov, 
teolog i filozof svoje struje. Dok je srž zapadnjaštva areligiznost, slobodnjaštvo, 
službeno se slavenofilstvo strogo držalo vjerskih tradicija. Demokratske su 
ideje samo navrnuli na tobože bujni religiozni život. U svetom pravoslavlju je 
punina života, govorahu oni, pače su tu uključene domovinske, društvene i 
filozofske misli. Pod njim se razvila posebna ruska kultura: intimno međusobno 
suosjećanje, općina, širokogrudnost, altruizam i sve lijepo i plemenito. Čemu 
zamjenjivati rusku kulturu sa zapadnim sistemima, umovali su slavenofili? 
Evropa se sama guši u bezizlaznosti, a Rusija već izgrađena nema protuslovlja, 
crkva i država živu u miru, a narod poštuje obje ustanove. Dugo bi bilo zalaziti 
u sve slavenofilske tvrdnje. Sveto pravoslavlje, neporočna crkva, cjelovitost 
religioznog nazora, lijepo slaganje naroda sa svećenstvom, zadovoljstvo u 
mističnom carstvu vjere i t.d. sve je ovo uvećano na štetu njih samih. Optužbu 
katolicizma, da je izgubio vjerski Kristov karakter i iznevjerio se Kristovoj 
oporuci ne treba ni spominjati. Ulaziti u meritornost tog pitanja bilo bi 
uzaludno i suvišno nakon tolikih razjašnjavanja i objektivnih fakata. Ko hoće 
znati, dovoljna je povjesnička istina, a samoljublje i precjenjivanje samoga sebe 
odiše nepovjerenjem u vlastite izjave. 

Koja je koncepcija za Rusiju prihvatljivija, teško je reći. Nejedinstvenost 
zapadnog nazora nije mogla donijeti željenog ploda osobito zatrovana 
atmosfera nihilizmom na čelu s drastičnim tipovima: Lavrova, Hercena, 
Krapotkina i Bakunina. Kad nihilizma ne bilo, zar bi se mogli razni evropski 
filozofemi i teorije primijeniti na Rusiju? Kad bi se povoljno primijenile na oblik 
vladavine, društva, socijalnog poretka, što bi bilo s vjerom? Pravoslavlje bi 
posvema utonulo u protestantizam, a i onako trpi s njegovih nezdravih 
injekcija. Nastup Petra V. prema crkvi sasvim je u duhu protestantizma. A je li 
opravdano slavenofilsko hvalisanje o Rusiji, koja nije postala osvajanjem nego 
dragovoljnim pristankom puka? Nije li bilo u ruskoj povijesti efektnih prevrata 
i urota kao i kod zapada? Bolovi od kojih je trpjela Evropa, patila je i Rusija. 
Navala slavenofila na zapadnjake, da su izdajice domovine, izletnici s rođene 
zemlje, koji hoće da preporode Rusiju zapadno-evropskom blještavom frazom 
bez sadržine nije opravdana. Toliko napadani Turgenjev, kojemu je Renan 
održao posmrtni govor, nije zanijekao sposobnost ruskog duha i uistinu neku 
osebujnost. Zar nije i on zbog napisanog nekrologa Gogolju stavljen pod 
državni nadzor? Vjerovao je u Rusiju, vjerovao i u Zapad. I Hercen se slagao sa 
slavenofilima u originalnosti ruskog duha, a porječkao se sa L. Blancom, jer je 
ovaj zastupao nestanak ličnosti u komuničkoj zajednici. Što bi preporodilo 
Rusiju? Zar bi mogao zaostali ruski duh sa originalnošću bolje smiješnošću 
izbaviti iz rijeke, kojom je zaplovila? Zar bi crkva imala uspjeha pod 
protektoratom državnih činovnika u radu za narod? Crkva je bila prigušena, 
priznaje Dostojevski, Aksakov a i VI. Solovjev. Zar je mogla blagotvorno 
utjecati, dok je ravnao sv. sindrom husarski general Protasov, Pobjedonoscev 
iLukjanov. Nema smisla zatvoriti Rusiju u se, da se guši u zaostalosti inekulturi. 
Makar kultura donijela zla, objektivno je dobra, samo je ljudi izrabljuju u 
nevaljali posao. Pa može li slijepo pokoravanje mužika uroditi dobrim plodom? 
Ko jamči, da neće ruski seljak reći kao i Proharčin Dostojevskog: "Pokoran 
danas, pokoran sjutra, a onda neću više biti pokoran nego zbaciti brnjicu i 
postat prevratnik." Zadržavanje naroda u ogradi neznanja, pokornosti i 
nerazumijevanja ne može biti na diku Rusiji. Legije se natječu, da znanjem 
doskoče zlu, a kako će spasit Rusiju milijuni nepismenih, ludih, s kulturom 
tatarstva i mongolskog barbarstva. Uza sve nastojanje da Rusiju uljepšaju, zar 
čitava literatura ne slijedi Čadajevljevu negaciju: varalica Čirkov, lijenčina 
Oblomov, nihilista Bazarov, zločinac Raskoljnikov, bludnica Sonja, bezbožac 
Ivan Karamazov, revolucinarci Arcibaševa i ljudi sa dna života komunističkog 
literate Gorkog. Obje su struje ostale bezuspješne s obzirom na dobar razvitak 
Rusije, jer su zapadnjaci pali u racionalizam, komunizam i protestantizam, a 
slavenofili su htjeli dovesti Rusiju ili barem zadržati u okviru primitivizma, 
nerazumnosti-aracionalnosti. Rusija je odabrala sintezu komunizma, 
despotizma i primitivizma. 

POSREDNIČKA ULOGA F. DOSTOJEVSKOG 


Između slavenofila i zapadnjaka stoji zapravo slavenofilska frakcija 
"počvenika". Niti je onako radikalna kao zapadnjaštvo niti konservativna kao 
slavenofilstvo. Bješe to krug nekih posrednika. U tom se krugu nalazila braća 
Dostojevski, Danilevski, Stragov, Majkov i daroviti kritičar Apolon Grigorjev. 
Počveniki nijesu mogli prihvatiti logičnih izvoda slavenofilskih, jer su im se 
činili nevjerojatnim i neistinitim. Tako su bili za demokratizam, slobodu misli i 
riječi, za čisti ruski ideal građanstva i društvene uprave, ipak su se u nečemu 
razlikovali. Ako su slavenofili zanijekali svaku inostranu kulturu, pitali su 
počveniki, zašto ne i bizantinstvo? Negaciju zapada smatrali su neopravdanom 
držeći, da zapad treba prihvatiti ali prerađen. Nijesu vjerovali u uzvišenu misiju 
ruskog naroda u slavenofilskom isključivom smislu. Rekoše, da svaki narod 
oživotvoruje neku ideju, pa i ruski. Kao što su slavenofili nekad htjeli stupati 
uz državu napadajući zapadnjake kao opasne po prijesto, tako su i počvenici 
smatrali državu nužnom ustanovom iako ne onakova oblika. U ovom je krugu 
bio Dostojevski. Teško je reći, kakvo je njegovo naziranje, a nije čisto 
počveničko. Neki mu rekoše, da je bio i zapadnjak, drugi skrajni slavenofil, a 
neki misle, da je veoma blizu VI. Solovjevu. Mislim, da je Dostojevski bio 
mješavina svih nazora barem na početku javnog nastupa, u muževnoj dobi 
počvenik pače skrajni slavenofil, a potkraj života u neizvjesnosti. Svakako nije 
bio dosljedan počvenik, makar toliko govorio o počvi i pravom ruskom 
čovjeku. Do robijaštva oholi Dostojevski bio je u krugovima zapadnjačkim, 
napokon u krugovima Durova i Batuševiča-Petraševskog. Kao optuženik 
održao je znamenit govor i možda sam sebe optužio. Izrekao je, što nije prije 
nikad rekao. U istom je govoru dokazivao beznačajnost spomenutih krugova, 
gdje se uistinu raspravljalo o slobodi, demokratizmu, nesnosnom stanju u Rusiji 
i vladavinskoj promjeni. Nije bio nikakav buntovnik osim utoliko, ukoliko je 
promatrao zapadnu Evropu i prisluškivao idejnoj borbi, a spoznanje stvari i 
kretanja u Evropi govorilo je i njemu i svakome, što treba Rusiji. Nije trebalo 
revolucionarnih pothvata, činjenice su jače nagovarale. Spomenuo je i to, da 
je javno mnijenje pritisnuto, omladina proganjana, a sloboda ukinuta bez 
ikakova razloga. Ako je to revolucionarstvo a ne bistra konstatacija, onda se 
može smatrati prevratnikom. Nije se bojao robije, samo da može javno 
ožigosati zloupotrebe. Čuo je u bijeloj košulji zveket mača nad glavom, bio je 
nekoliko minuta u predsmrtnom strahu, ali je barem istinu rekao. Na sreću 
smrtna mu je kazna pretvorena u robiju. Kažu, da je Dostojevski u nekom 
društvu, gdje se raspravljalo o kmetstvu i nemogućnosti slobode bez revolucije, 
dobacio: "Pa makar revolucijom." Nepoznato nam je, da li je on u sebi krio što 
opasno, a mislim, da se obrambeni govor može smatrati tadašnjim njegovim 
vjerovanjem, a gore dobačena riječ o revoluciji, možda je časovito raspoloženje 
ogorčenog pobornika za pravnu slobodu. Doduše on u sebi ima mnogo 

protivurječja, koja se mogu protumačiti jedino tim, da se je u kaznioni 
preporodio od revolucionarca, neizgrađenog ideologa u korenitog počvenika 
i ljubitelja batine, kojom je udaran. Jednom je rekao, da je robijaštvo za nj bila 
sreća, jer je tu upoznao pravu narodnu dušu s puninom vjere i pouzdanja. 
Drugi put rekao je sarkastično, da je carstvo pozatvaralo cvijet inteligencije, i 
da je Sibirija stjecište intelektualne elite savremene Rusije. Kako se to ima 
protumačiti, teško je reći, ako ne možda i ekscentričnošću i časovitim 
raspoloženjem. Valjda je on već tada bio mješavina svih struja pa tako govorio. 
Sintezom svih idejnih pokreta sazdao je svoj vlastiti gdjekad i nejasan, jer je 
prihvatio tezu uvijek s pritajenim strahom o opravdanosti druge. Slavenofilsku 
je tezu o potčinjavanju ličnosti državnom stroju žestoko napao. Uopće čitavi 
se njegov sistem kreće oko problema ličnosti. Osudio je također zapadnjačku 
zamisao individualizma, jer se temelji na racionalnom formalizmu bez ikakove 
religiozne sadržine i plemenite srčike. Takovu će ličnost ubit sam razum, 
umovao je on. Takova su lica osuđena na smrt samim početkom bivovanja, jer 
će ih razum bez etičke pozadine i vjerske punine strovalit u skepticizam. Spas 
je jedino u razvitoj ličnosti oslobođenoj nepotrebnog straha, a preporođenoj 
u vatri altruistične ljubavi i smisla za zajednicu. Ovo je izbor i za Rusiju. Ako 
pode u smislu racionalizma, doći će u arenu klasnih borba, malih i velikih, 
kapitalista i siromaha, a formula će bez milosrđa progutat male, siromahe i 
nemoćne. Ako pođe sa slavenofilstvom ličnost će se sa slobodom izgubit u 
samovolji i despotizmu nekolicine bez duše i višeg etičkog osjećaja. Ideal 
Dostojevskog jest razvijena, slobodna ličnost, očišćena i prekaljena u vjeri 
narodnog čovjeka, a kao takova plemenita osnovaće samoodricanjem, 
samopožrtvovnošću carstvo jednakih, ne formalno, nego će klase osjetiti i imati 
međusobnu ljubav. Kad to bude, onda Rusija ima raj. Pitanja o ličnosti tako su 
zamašita, da su se na njem sve struje razišle. On je pak osnovao svoj vlastiti 
sistem različan od svih. Slavenofili su dalje zanijekali civilizaciju zapada, a 
Dostojevski je prepušta. Ima i on mjesta, gdje je istupao oštro protiv nje, ali 
uglavnom previsio je same slavenofile. Pa i kad je dolazila na red kritika ruskog 
sistema vladavine, činovnika i uprave, svalio je krivnju na utjecaje i nagle 
reforme Petra V., a inače je činovništvo u sebi zdravo. Dostojevski je imao onu 
pohvalnu pristranost za svoju domovinu, koju Dionizije Halikaršanin 
opravdano preporuča povjesniku: htio bih sakriti slabosti i rugobe svoje 
političke matere, a postaviti kreposti i ljepote na najpovoljnije svijetlo. Ovo je 
ljubav, koju i Guliver ima govoreći među divovima o svojoj domovini. No 
Dostojevski je imao neopravdanu ljubav uzvisujući svoju domovinu na štetu 
inozemstva. Moram reći na štetu svoje domovine. Lijepo je vidjeti, kad se narod 
moli i voli svog seoskog popa, i toga se moglo vidjeti, ali se moglo vidjeti, 
kako mužik-bogonosac s dinamitom u ruci potkopava temelje države. Zar se s 
druge strane Ivan Karamazov ne obara na mučenje seljaštva? Klasna je borba 
postojala i u Rusiji, a razmak između seljaka i plemića nije se umanjivao. 

Uzaludna je nivelacija Dostojevskog, jer ako se narod oslobodi, treba mu 
prosvjete, a to dobiva od plemstva, na taj se način narod približava plemstvu, 
a ne plemstvo narodu, kako bi htio Dostojevski. Plemstvo je zadržalo prijašnji 
položaj, a činovništvo bi znalo koji put dovući u ministarstvo kojeg seljaka, da 
ga pokaže kao egzemplar izumrle životinjske rase - naroda. Ovo je očigledna 
činjenica, a Dostojevski ostaje i dalje pri maglenim zamišljanjima i planovima i 
neće da vidi stvarnost, nego gleda na Rusiju kao na stanovništvo drugog 
planeta. Začudno on zna pred samim sobom zdravo opažati i kritizirati položaj 
Rusije, a kad govori prema vani, nedostaje mu riječi za pohvalu. 


Prelazeći preko ovih netočnosti u njegovu umovanju, moramo mu 
priznati veliku zaslugu u pobijanju subjektivizma i nihilizma. Ove je zablude 
nazrijevao u svim zapadnjacima, koji su se ogrijali na zagušljivoj vatri u istinu 
lažne filozofije. Držeći da bi ta filozofija mogla zaraziti i Rusiju, uperio je oštricu 
protiv nje i genijalno dokazao, da je nelogična, neshvatljiva - nemoguća. 
Propovjednik primitivizma i mongolizma majstorski raskrinkava nedosljednost 
nihilizma i ateizma. 


NIHILIZAM - ATAVIZAM 


Sve da i nije Dostojevski vjerovao u batinu sa dva kraja - državu, jedan 
kraj udara, a drugi diže, ipak bi napao nihilizam, jer je obarao njegovu temeljnu 
misao: kršćanstvo - Boga i prirodne zakone; bio je bogoborski. Ne bi mu ni 
djela dobila toliko važnosti, da se je nihilizam oborio samo na carizam. Bio bi 
sav napadaj prelaznog karaktera, ali jer je napao njegovu misao zapravo 
općečovječansku, jer su Božji zakoni vrhovne norme za sve ljude, s tog gledišta 
djela su neprocjenjive vrijednosti. Nikako čovjekoboštvo nego bogočovještvo, 
inače se prevrće čitav poredak. Tako misli Dostojevski. Nihilizam u Rusiji nije 
pojava XIX. stoljeća nego još starija zasada, a tad je počeo harati kao epidemija. 
Nezadovoljstvo, što se nakupilo protiv carstva i društvenog poretka radi ratova 
i državnih nedaća, zgusnulo se u nihilizam, i ruski nihilisti počeše jednostavno 
rušiti starovjekovne zasade. Zaključna im je riječ bila: "U Rusiji se nema šta 
zadržati, a od Evrope se nema šta uzeti." (Rambaud: Povijest Rusije, str. 635). 
Sad se staviše na ostvarivanje svojih ideala. Dne 5. veljače ispalila je Vera 
Sasuličeva, radi nezakonitog batinanja Bogdanova, hitac iz kubure na generala 
Trepova. Ovo je bio početak nihilističkih operacija. Počela su djeca pitati od 
otaca račun, kako kaže Turgenjev. Černiševski je već iznio svoje nazore o 
besmislici individualnog posjedovanja i porodice, a ujedno je osnovao društvo 
"Mlada Rusija". Međutim ga država izruga na petrogradskom trgu i opremi u 
rudokop, gdje je i kosti ostavio. Stroga je cenzura monopolizirala i nauku i 
prepuštala učenje samo nekih bezazlenih struka. Ženske su osobito bile 
progonjene, zato se nije čuditi, da su bile tako aktivne atentatorke. "Pakao" i 
Podzemna Rusija proradiše svom parom. Najprije bijaše atentat na Kozarkova, 

zatim na daka Ivanova od Bakunjinova i Hercenova učenika Nečajeva. Zatim 
slijedi atentat Solovjeva na generala Mezenčeva, šefa policije, napadaj na 
kijevskog rektora sveučilišta Matvejeva, ubijstvo pukovnika Knoopa i carskog 
stražara Reinsteina i dr. Solovjev je ispalio pet hitaca na Aleksandra, ali ga nije 
pogodio. Drugi put bi bačen carski vlak iz tračnica, ali se car slučajno vratio 
drugim vlakom. Kad je car išao s obitelju u blagovaonicu puknu dinamit, ali 
car osta neozlijeđen, premda je mnogo stražara poginulo. Upravo kad je car 
htio iznijeti utješive zakone u pratnji kozaka na Mihajlovskom trgu bi bačena 
bomba preda nj od ubojice Risakova. Ubojicu uhvatiše, a car osta zdrav. U isti 
čas pade pred noge caru druga bomba od ubojice Geljnikova. Na strašnu 
detonaciju nastade panika, a kad se dim razišao, nađoše cara među lješinama, 
a bješe ubijen i sam Geljnikov. Atentatom je upravljala Sonja Pervoskaja, koja 
je na papiru crtala mjesto ubojstva kao i kretanja careva dobivajući potajno 
izvještaje. Car pogibe 13. ožujka 1881. Tako su okrutno proradili nihilisti. 
Premda je Loris-Melikov nastojao blagošću umiriti duhove, nije koristilo. 
Uhvaćeni su atentatori rado išli na stratište. Neustrašivo su pisali u listu Zemlja 
isloboda o probitačnosti političkog umorstva. Nijesu se bojali proskribiranim 
licima spremiti opomenu, da se priprave na smrt. I sam car je dobio takovo 
pismo. Organizirana banda nije se bojala policije, jer niko ne može omesti 
dobro organizirani atentat, osobito kad se ide u život ili smrt. Oni su se pače 
ponosili, da su mogli uznemiriti čitav dvor i prostranu Rusiju. 


Dostojevskog nije toliko zanimala teroristička akcija, koliko filozofski 
temelji nihilizma i nemogućnost praktične primjene na život, ne radi vanjskog 
pritiska nego radi unutarnje kontradiktornosti samih ideja. Vješto će on to 
dokazat na svojim licima s jako uvjerljivim činjenicama. Shvativši Dostojevskog 
kao nepomirljivog protivnika nihilizma i zapadnog liberalizma malo blaži ton 
dobivaju napadaji na katolicizam i zapadnu civilizaciju (Bogoslovni Vestnik, 
leto XI. Dr. F. Grivec: F. Dostojevski i VI. Solovjev str. 97. do 140.). Glavne 
misli u nihilizmu, koje Dostojevski podvlači i naglašava, jesu ekstremni 
individualizam i bogoborstvo. 


1. Individualizam. 


U očima Dostojevskog nihilistični tipovi bivaju ogavna ljudska strašila. 
Nijesu to bili samo ubice tijela, nego ubice Boga i prirodnih zakona. Ubijstvo 
tijela prva je i najniža stepenica k posvemašnjem ubijstvu načela i općih 
zakona. To pak može učiniti samo nezdravo razvijena ličnost ne primitivno 
-kršćanski nego amoralno-ateistična. Uvjerenje da nema zakona obligatnog 
za svakog čovjeka, dovešće njegove individue na opasnu zamisao, da je čovjek 
sam sebi vrhovna norma, da sam stvara zakone i sili druge na opsluženje. 
Takav individualizam jest plod zapadne civilizacije i aberacija intelektualne 
elite ne Zapadu. Zato je Dostojevski u skrajnim granicama primijenio na 

svoje junake najprije filozofiju Kantova subjektivizma zatim apsolutnog 
individualizma Nietzschea i Feuerbacha. Imajući namjeru pobiti nihilističnu 
filozofiju primijenjenu na život, to je sve zastupnike samovolje, vlastitosti, 
duševne nadmoći doveo u tako očajno stanje zdvojnosti i umobolnosti, da ih 
ubija vlastito načelo, njihova filozofija. Početak subjektivistične filozofije 
ovakova opsega postavlja Dostojevski Kantu, a praktičnu primjenu na život 
vidio je u svoje doba, radi toga je i mogao stvoriti onako strašne 
individualistične figure Nietzscheova Zaratustre. Mnogi su literarni kritičari 
naglasili srodnost Nietzschea i Dostojevskog i postavili nadmoć zadnjega kao 
jačeg psihološkog talenta koji je znao oštroumnom dedukcijom poznati dalje 
plodove individualistične filozofije. Nevjerojatna mi se čini tvrdnja nekih, da 
je Dostojevski stvorio i filozofiju nadčovjeka. Nadčovjek je implicite bio 
sadržan u zapadnoj filozofiji, a Dostojevski ga je ocrtao oštroumnošću 
nenadmašiva posmatrača u romansiranoj biografiji Kirilova, Ipolita i Ivana 
Karamazova prvi i kako on sam zna u grotesknoj formi. Možda je Dostojevski 
"Ubermenscha" i to vremenski prije nego Nietzsche, zato mu se ne može 
prigovoriti kakav utjecaj. Stanovište i Nietzscheovo i Dostojevskijevo isto je s 
obzirom na nadčovjeka, samo je kod Dostojevskog u jasnijim konturama, jer 
se nalazi u djelovanju. Ima neka razlika među njima sa strane pisaca. Nietzsche 
je s nekom sugestivnošću naturivao ljudskom društvu nadčovjeka kao ideal, 
dočim Dostojevski svoga uzdigne do nekog božanstva, eksaltiranog ljudskog 
mučenika, da osjetljiviji i očigledniji bude njihov pad. Tu je nenadmašiva 
zasluga Dostojevskog nasuprot Nietzscheovu protukršćanskom stavu. Mogao 
bi neko reći, da je i Dostojevski svoje tipove doturivao, pače s njima osjećao, 
ali može se sigurno reći, da je to samo umjetnički aparat autorova uživljavanja 
u svoje kreacije, a nikako suosjećanja ili slaganja. Individualistična je nauka 
postavljanje zida između ljudi i nerazumna distinkcija dvaju morala za male i 
velike ljude, koju je već Balzac naglasio. Dostojevski se protivi takovu cijepanju 
ljudi, jer su Božji zakoni nedjeljivi na onaj način, jednako obligatni za sve ljude 
svih staleža i vremena. Pa kad imaju dva morala, zašto ne bi bilo i više prema 
klasama ljudi, intelektualnoj moći pojedinaca, bolje rekavši nikakova, ako će 
se moral cijepat na takav način. To bi bio moral bez morala, a naravno treba 
ga imati, i stvoriće ga razvijeni individui oborivši ovaj uobičajeni, Božji, 
najprihvatljiviji. Individualizam stupa u borbu s Božjim zakonima - s Bogom. 
Konačna formulacija i načelo, za koje se moraju boriti, jest čovjekoboštvo a ne 
bogočovještvo; ne da Bog bude vrhovna norma nego čovjek sam sebi, ako je 
jak i drugima. Individualizam dolazi do negacije objektivnog, realnog Boga i 
poistovjetuje čovjeka s Bogom. Ovo je konačni cilj individualizma i recitirana 
njihova pjesma, koju će neki u sebi pjevat, a Dmitrij će Karamazov glasno 
intonirat: "Slava Višnjem na svijetu, slava Višnjem u meni." Ista je pjesma Ipolita 
(Zdiod), Kirilova (Bijesovi) i drugih. Dmitrijeva je pjesma epilog davno početoj 

ariji. Ima još jedna razlika između Nietzscheova i Dostojevskijeva nadčovjeka. 
Dok zadnji pušta svoje idole na moguću visinu, da se penju huleći na Boga, a 
zatim ih pušta, da padaju, jer se ateistična filozofija ne da primijeniti na život i 
svišuju vješanjem i samovoljnom smrću, dotle Nietzscheov nadčovjek hoće 
uživanje, nasladu nad ljudskim žrtvama, jer zašto su se borili, ako neće uživati; 
to znači svojevoljno umrijeti kod postignutog cilja. Filozofija zapada ostaje 
nelogičnija i živinskija, a filozofija istoka dosljednija i efektnija - istinitija, kažu 
kritičari. 
2. Bogoborstvo. 


Bogoborstvo je nuždan izvod iz pretjerano razvijene, samosvijesne 
ličnosti. Ako je ličnost postala apsolutna dolazi u sukob s Apsolutnom Istinom 
- Bogom, jer mu ovakovi nadljudi-Napoleoni ne ostavljaju mjesta. Apsolutna 
sloboda mišljenja i djelovanja, ignoriranje općih zakona uime lične slobode i 
vlastitog načela zapostavlja pozitivne zakone Božje. Inače se ideologija Kirilova 
ne može složiti sa sadašnjim poretkom. Ako Bog postoji, za nj nema 
posvemašnje slobode bojeći se njegovih zakona pred samim sobom, osim što 
se buni tuda savjest. Norma izvan subjekta, različna od subjekta i od drugog 
postavljena jest vez i okrutna veriga, koja mu se ne da kretati u vidljivom svijetu. 
Dakle ako će bit slobodan, mora postavit svoju savjest nad vrhovnu izvan 
njega, ali nažalost nijedno lice Dostojevskog nije moglo toga učiniti. Ako su 
pokušali, našli su se pred neželjenom normom - dilemom: ili sebe ubiti i ne 
uživati zadobivene slave, ili ostati pod nadzorom i zakonima Božjim. Posljednje 
ne prihvaćaju iz načela, ergo samoubojstvo. Naravno dilema je postavljena 
nerazumski, nepotpuno i prema njihovoj gradi mozga. Ako su se postavili 
samo na te dvije misli, ne preostaje im više ništa. U svijetu i okviru njihova 
mišljenja drugi izlaz ne postoji nego samoubojstvo, ako će ostat vjeran svom 
bogoborskom idealu. Za nas pak ljude obične ima izlaz iz ove dileme. Kakav? 
Evo kakav. Zar ljudska sloboda pretpostavlja samo ova dva izlaza? Zar ljudska 
sloboda ne ostaje neokrnjena u okviru božanske supremacije, pače potpunija 
i za čovjeka prihvatljivija, jer dok se nalazi u okviru božanske sveobuhvatne 
moći, njegova slobodna djela nailaze na priznavanje kod Boga i jamčenje, da 
su dobra ako ih je radio po njegovim zakonima. Lijepo kaže Pascal o opstanku 
triju svjetova: tjelesa, duhova i božjeg. Božji je svijet prema dva druga 
nadnaravan. Filozofija svijeta tjelesa mora se podvrgnuti trećemu, ne da bude 
ponižena, nego da se digne na više. Toga ne poznaje nihilizam. U tome je 
tragika nihilizma-ateizma, veli u djelima Dostojevski. 


Niz ovakovih tipova počinje Dostojevski iznositi već u Zapiscima iz 
podzemlja sve do Braće Karamazova. Galeriju perverzno odgojenih 
individualistično-bogoborskih lica reda u svojim djelima s nekom osobitom 

pravilnošću i nezapaženim krescendom. Od skeptično-razdvojenog 
Raskoljnikova, koji se preporada u Kristu, penje se na malodobnog ali 
buntovnog Hipolita, koji javno, ali nespretno demonstrira svoju slobodu. Zatim 
dolazi strašni ekskluzivist Kirilov, koji protestira protiv opstanka Božjeg 
nasuprot svome bivovanju, a vrhunac bogoborskog bunta nalazi se u Ivanu 
Karamazovu, odlučnom kritičaru kozmičkog poretka, koji vraća Bogu ulaznicu 
u ovaj nemogući svijet. Pogledajmo ih malo pobliže. 


Na prvoj stepenici stoji lik neodlučnog ubojice studenta Raskoljnikova. 
On je odlučio ubiti staricu lihvarku i radi sporednog uzroka, da pomogne majci 
i sestri, a glavni je, da li smije on svoje načelo izvršiti. Proračunani ubojica 
naišao je na taku misao, a ne ostraniti je, značilo bi za nj poraz. Koleba se u 
tome, da li smije iz načela ubiti, a iz potsvijesti ga nešto nuka, da djelo izvrši. U 
tome je tragika Raskoljnikova, može li on razvijena ličnost - Napoleon prekršiti 
uobičajeni poredak za obične ljude, jer on stoji iznad prosječnosti? Ovo je 
valjda najdirljivija stranica ljudske neodlučnosti u času radikalnog preloma. 
Dokazi za i protiv tako su jaki, da prihvaća, ali... ali ostaje načelo, da li je 
dopušteno ubiti iz ličnog uvjerenja ili iz potrebe opće koristi. On ipak ima 
neku svrhu. Pomoći će sebi i svojima. Ipak to nije glavni razlog. Ostaje pitanje, 
da li je dopušteno proliti nevinu krv iz načela, da je on Napoleon, a ona 
škodljiva nametnica uš. Nakon velikog duševnog martirija, opoziva i pristajanja 
Raskoljnikov se odlučio, da je dopušteno ubiti, ako imamo čist i dobar cilj, i 
ako to traži opća korist. Lični zahtjev bi tu propadao, niti bi smio to uraditi s 
ličnom motivacijom, a kad zahtijeva društvo, skupna savjest, dopušteno je 
žrtvovati nepotrebno za opće dobro. Bacanje ličnosti pred ovako ubitačni 
problem obična je tema Dostojevskog. Kod daljih ličnosti problemi su još teži, 
ali i strašnije propasti. Uvjeravajući se Raskoljnikov psihičkom obmamom, kao 
da veli sam sebi, da je čovječanstvo dosad išlo ubičajenim moralnim redom, a 
zar se ne smije malo skrenuti drugim putem, da vidimo kamo ćemo doći. To 
bezumnici i rade. On pristupa k djelu. Drastično je prikazano obijanje starice i 
grabljenje novaca. No za Raskoljnikom se javlja savjest i u tjeskobi sakriva 
novac osjećajući, da se je teško od grabeža nasititi. Duševni nemir dotjera ga k 
njemu sličnoj djevojci, prostitutki Sonji Marmeladovoj. I ova je postala žrtvom 
uličnih ljudi radi pijanca oca i nevaljale maćehe. No samo ona razumije 
Raskoljnikova kad joj je očitovao ubijstvo i motive koji su ga na to natjerali. 
Ona ga nagna, da javno ispovjedi grijeh. On se pokorava i zajedno idu u 
zarobljeništvo. Ponijeli su i sv. Pismo sa sobom, gdje je Sonja uvijek čitala o 
uskrsnuću Lazara i preporodu duše. Raskoljnikov je to otklanjao uvjeravajući 
je, da će vjerovat u sve, kad imadne cjelovitiju vjeru; kad se otrese ubitačnih 
ideja. Konačno se Raskoljnikov obraća Kristu, uvidjevši, da ga je razum doveo 
do jeziva zlodjela po nekakovu načelu. Uvidio je, da Napoleoni ne moraju 
prelaziti preko uobičajnih zakona, a ako to učine, učinili su iz unutarnje 

nelogičnosti, a ne pravog razumskog deduciranja. Zato se Raskoljnikov vraća 
u običnu kolotečinu prosječnih talenata i prirodnog zakona. On je ubio iz čisto 
individualnih načela, psihološke potrebe uzdignutog individua htijući 
prekoračiti običnu ogradu zakona. Radio je u smislu etike "Ubermenscha" i 
bogoborstva. Obrativši se ka Kristu doznaje, da nije ubio staricu nego svoje 
načelo, filozofiju individualizma i bogoborca. 


Dok se Raskoljnikov bunio protiv društvenog poretka ubijajuć? 
nepotrebnu uš, dotle malodobni Ipolit (Zdiot) ustaje protiv prirodno  oretka 
i tobožnjeg Božjeg zarobljeništva. Ovo je korak dalje, preludij k zlok -40j igri 
Kirilova i Ivana Karamazova. Dok se Raskoljnikov oslobodio odeja 1 _.1ašao u 
normalnom društvu, Ipolit sve to odbija. Hoće da dovede do k ca svoju 
ideologiju pa ili da uništi sebe i preživi kozmičku harmoniju ili da p:_ iBožjoj 
Providnosti. Bijedan i siromašan, od bacila izgrizenih pluća ispisao je svoju 
ideologiju i drugima čitao. Rekoše mu, da ima živjeti još dvije nedjelje. On se 
pita, zašto mora čekati volju prirode, volju sitnih bacila, dok dovrše ubilački 
proces razaranja, zašto da gleda tu Božje preodređenje? Protestira protiv volje 
Božje i hoće da se ubije prije vremena, jer šta je Bogu stalo, što će dan prije 
umrijet, dok on mnogo postizava posvjedočivši svoju nadmoć i prkos prema 
Bogu. Razvio je individualistični nazor, ali nespremno držanje, neprisutnost 
duha - nelogičnost nazora uništava ga. Samokres bješe nenapunjen. Tako bi 
kažnjena buntovnost malodobnog mladića. 


Ipolit je bio valjda još malen i neiskusan, dječačke volje i nije znao s 
njom upraviti u odlučnom momentu. Srce i strah pobijedili su nazor. No on 
bijašte prva stepenica i kažiput bijesnom buntovniku. Kirilovu. Ovaj će učiniti 
konačni obračun s Bogom. Neuspjeh prijašnjih potječe odatle, što su 
nehotice postavili Boga nadmoćnijim i onda se s njim borili. On počinje s 
nepriznavanjem dvaju svjetova, individualnoga svoga i Božjega. Za nj postoji 
androteizam, koji će bit norma sebi i svakomu. Ovo je novo polje, na kojem 
će se držat Kirilov. On će bit nepromjenjiva veličina i vrhovna norma u vjeri i 
moralu, prošlosti i budućnosti. Ne zna, kako će to zasvjedočit, ako ne s nekim 
protivnikom. Sam ga je zanijeko, a kad se počinje kretati nailazi na Nj. Ovo je 
osnovna Kirilovljeva kontradikcija, da se ne može svijetu predstaviti u željenom 
nadljudskom položaju bez ikoga drugoga t. j. ne može bez Boga. Ne našavši 
drugog izlaza pušta se u borbu za nadroteizam protiv teandrizma. Pa kako će 
zasvjedočit svoju supremaciju nad Bogom. Osnivajući čovjekoboštvo mjesto 
bogočovještva, mora pokazati svesilnom i sveobuhvatnom Duhu, da ga se ne 
boji, da su njegovi zakoni uzaludni. Gledajući bogoborce prije sebe pa i 
savremene vidio je, da su svi zdvojili u snagu načela i vlastitih sila. Zato smatra 
osnovnom pogreškom u smrtnom skoku bogoboraca to, da su u odlučnom 
času ubijanja samih sebe zanijekali prirođenu snagu. Svi su pokazali na samrti 
strah, a tim su priznali nadmoć Božju. Varajući se da su pobijedili Boga, šutke 

isa strahom su zasvjedočili njegovu prepotentnost. Borbene su im riječi glasile: 
umiremo u psovki prema tebi, strah nas obuzimlje pred prekogrobnošću, ali 
se ne pokoravamo znajući da nas nema, a kad nas nema, nema među nama 
napetosti - djelomično smo pobijedili. Kirilov hoće, da umre bez straha i ovo 
će značit vrhovnu samovolju i nepokornost. Kirilov se opet stavio na stazu 
svojih pretšasnika. Ako je samo ubijstvo bez straha vrhovna nepokornost i 
najzadnji stupanj uzdignute ličnosti, mogao se sam upitati, zašto i to čini? Znači, 
da je opet pod nečijim uplivom. To je dokaz, da se Kirilov opet nalazi pod 
ruševinama načela a u ruci božjoj. Ako će bit apsolutna moć, morao bi ostati u 
statičnom stanju ne osjećajući upliva izvana, a ovoga nije mogao postići, i ruši 
ga vlastito načelo. 


Izgleda, da je Kirilovljeva teza zadnja dostiživa točka u borbi teandrizma 
i androteizma. Dostojevski je pošao i dalje i završio krescendo Ivanom 
Karamazovim. Kirilov je priznao Boga, jer se s njim borio, svijet, jer je u njemu 
živio, ravnao se prema prirodnim zakonima makar nesvojevoljno, a Ivan zadnji 
izdanak prometejsko-bogoborske borbe, epilog bezumna poduzeća nekom 
vrstom ignorancije prije rođenja, niječe vječni Princip. On rado vraća Bogu 
sprovodni list na ovu nemoguću zemlju. Ovo smatram jačim gestom nego 
Kirilovljev, jer ignorira svojim nebitkom na zemlji od Boga stvorenoj Boga i 
njegov poredak. To je izrekao u četvrtom i petom poglavlju Braće Karamazova, 
koji se smatraju ključem u čitavu Ivanovu ideološku zgradu. U dijalogu s 
bratom Aljošom priznaje sa skeptičnim strahom opstojnost Boga, ali ga ne 
može pojmiti, govoreći, da mu je neshvatljiv i Bog i svijet sa svojim zakonima. 
Dok dokazuje neshvatljivost i nemogućnost svijeta s ovakovim principima, 
priznaje Boga, a kad se prenese u strogo svoje područje nastranog razuma 
niječe i Boga i svijet i svijet mu je pokusna i privremena kreacija ako ne igrarija 
Boga s ljudima. Inače ne može pojmiti načina na koji se čovječanstvu pripravlja 
sreća na zemlji. Zatim razviju svoju misao o nevinosti djece i grešnosti otaca. 
Dostojevski ima pred očima kao i Turgenjev nihilizam. Ivan optužuje oce, da 
su htjeli postati bogovi i pojeli su u tu svrhu jabuku sa drveta znanja i dobra, a 
jadnoj djeci trnu zubi. Za dokaz donosi nekoliko primjera dječje muke, očito s 
apologetskom namjerom, da opravda dječju bunu i nihilizam. Dostojevski kao 
iuvijek s nenadmašivom snagom sugestivnosti i groteske, da nam dah zapinje, 
iznosi ubijstvo malog djeteta prije na smijeh podraženog i razdiranje dječaka 
od vlastelinovih pasa i pita, ko može oprostiti ovaj grijeh? Nitko. Ni majka, 
makar je njeno mlijeko, ni dijete, jer još ne može. Dakle je opravdana buna 
djece protiv otaca. Dalje tvrdi, da se sreća čovječanstva ne smije osnivati makar 
uz najmanju žrtvu t. j. da bi netko stradao. Aljoša priznaje to, ali ga uvjerava, 
da sve grijehe može oprostiti "Jedini Bezgriješni". Ivan nezadovoljan s njegovim 
odgovorom tvrdi, da mu je nemoguće ostati u ovom svijetu. Svi drže, da je 
svijet stvoren po euklidskoj geometriji, a um čovječji s razumijevanjem tek 

triju dimenzija. Međutim ima ih danas, koji u to sumnjaju i mimo toga donose 
na zemlju kojekakve sisteme. Ovih Ivan ne razumije, jer mu je mozak euklidski 
građen i ne prelazi preko zemaljskih stvari. Ogorčen Ivan traži od Boga, da 
mu povrati ulaznicu na ovaj svijet, jer niti njega razumiju, niti on druge. 
Nepotrebno je govoriti o anahronizmu i promašenom cilju "Velikog 
Inkvizitora" autora, jer su činjenice jasnije progovorile god. 1917. (Bogoslovni 
Vestnik god. XI., br. 213., F. Grivec: "F. Dostojevski i VI. Solovjev" str. 128- 
129). 


Sudbina bogoboraca ponavlja se u romanima uvijek sa žalosnim 
svršetkom. Ostaju pobijeđeni od svog protivnika a djelomično od vlastitog 
načela. Ovo je Dostojevski htio, a i uspio osim nekoliko nespretnih ispada. 
Ovo je najtrajnija zasluga njegova radi samog problema. Borba između Boga i 
protivnika ponavlja se u historiji čovječanstva češće, a u Rusiji, domovini 
nesretnog pjesnika, upravo su se čuli podzemni podvizi.protiv Boga. Fjodor 
je osjetio tragičnost ovih podviga za same vikače, ostali narod i zemlju i ustao 
se, da na ganutljiv način progovori o strahovitoj pojavi, koja će uistinu izići iz 
bogoborskih tipova. 


Uz ovakove idejne nemani reda Dostojevski niz zločinačkih 
perverziteta i opasnih članova ljudskog društva, za dokaz kamo dovodi 
filozofija nihilizma i individualizma u praktičnom životu. Najgadnija figura 
Svidrigajlov, prestupnik i bludnik, baca otrov i zarazuje ljude kao pasjim 
ujedom. Stavrogin je čovjek sa svim manama, što postoje, zločinac na najpodliji 
način, perfidna pojava s vidnim znacima roditeljske baštine - pokvarenosti 
nevaljalog oca i demonske majke Varvare Petrovne. Šigalev je besramni 
propovjednik zlih navika, uništavanja obitelji, koji se hvasta, da će Rusiju učinit 
komunističkom čim majke izgube značenje majka. Braća Karamazovi pružaju 
ogromni krug zločinaca, u kome je svak svakome kriv. Kriv je Ivan, što je 
svojim umovanjem natjerao Dmitrija na zločinstvo, kriv je otac, što je na 
sramotan način podao život Smrdljakovu, a Aljoša je kriv, jer nije prosvjedovao 
protiv braće. Pojava zaturenog Smrdljakova s grešnim svojim začetkom 
ponijela je za sobom sve mane škrtice koristoljupca i podla majstora prijevare. 
On je bijedan, siromašan, isprženih goljenica, golih mišica, vjetar mu njiše 
dronjke, ali za zvjerskom dušom na zvjerskoj moralnoj podlozi. Ovo je 
kriminalni kuriozitet, ne bijedan, da pobuđuje na milosrđe, nego strašan u 
svom ništavilu. Bolesna je porodica Karamazova od oca do sina, ali ne samo 
Karamazova, bolesna je čitava generacija, veli Dostojevski, a karamazovština 
je tipični primjer koristoljubaca, bludnika, šašavaca i haremskih pohotnika. I 
ženska su lica takova. Odvratni su tipovi Grušenjka, Katarina Ivanovna, Varvara 
Petrovna i dr. Ovo su strašne bahantice s mnogostrukom dušom, amazonke, 
koje uživaju u nasladi i niskim djelima. Nedruštveni tipovi bolesni su u duši i 
tijelu poput Ibsenovih sablasti, ali ne radi utjecaja, križanja, mesalijance kao u 

našeg Stankovića, nego radi poganstva duše. Prigovara se Dostojevskom, da 
je svojom bolesničkom naravi navikao gledati samo društvene abnormalnosti 
i defektna lica. Ima tu istine. Halucinator i epileptik s dvostrukim priviđenjem 
vidio je zlo povećano. Ipak on tvrdi, da ih je sve našao u okolini: Za nj je bio 
lud čitavi Petrograd i Rusija. Ima tu pretjeravanja, pače nam se čini, da je uživao 
u takovim licima razderavši ih na komadiće. Groteska i potencirana maštovitost 
Dostojevskoga negda je i opravdana, pa ako i nije bilo baš onakovih nakaza - 
kao što i nije - takovim ih učinio možda iz pedagoških razloga i jačeg 
umjetničkog pointiranja. Svakako je mislio, da će s takvim prikazivanjem 
bezumnih ljudi odvratit druge, da se ne dadnu na njihov put bezumlja i 
pokvarenosti. 


IDEALI RUSIJE 


Nasuprot ovim vampirima, koji se kretaju na platformi svojih strasti kao 
marionete, idejna i moralna strašila, postavlja Dostojevski čiste i neporočne 
tipove, za kojima čezne Rusija kao naslonom protiv gornjih. Kao protivnik 
Zapada i njegova društvenog poretka uvijek se zavlačio u rođenu počvu 
tražeći, da iz nje izvuče pozitivno-konstruktivna lica. Zapadni društveni nazor 
urodio je, kako on misli - u praksi klasama, vladom neopravdane manjine i 
ugnjetavanjem nižih. Da Rusija toga ne doživi, htio je stvoriti takove tipove, 
koji će se moći uzdržat na dostojnoj visini, a ujedno bit narodni. Svetitelji ruske 
misli knez Miškin, Rostanjev (Poniženi i uvrijeđeni ), Aljoša, Netočka 
Nezvanova, Nela i Nataša postat će nosioci ruske misli i duha. Okrutan je bio 
evropski duh, misli Dostojevski, ako je htio graditi grad bratstva i slobode na 
opasnu tlu filozofije bez srca i sućuti. Formule ljudi bez srca, samožrtve i 


- odricanja progutat će ljude. Okrutne su dedukcije nezaslađene ljubavlju, jer 


čisti sistem kapitalizma ili komunizma ne pozna iznimke, nego ide k cilju ne 
gledajući, koliko žrtava za sobom ostavljaju. Karakteristika je zapada okrutnost 
iteorije i prakse na štetu slabih i nezaštićenih. Religiozne podloge nemaju 
nikakove. Čovječanstvo pak svedeno u jedan mravinjak bez religiozne norme 
postaje zvjerinjak, u kom će veliki progutat male. Pa kakovo je bratstvo i 
solidarnost, gdje nema kršćanskog samoodricanja? To je pojam čisto 
zapadnjački, htjeti bratstvo bez lične žrtve i ići u skupinu pod moraš. Ovako 
umuje Dostojevski. Osnivajući on ruski raj na religiji i tradiciji ne protivi se 
nijednom društvenom sistemu, samo zahtijeva duboko religiozno čuvstvo i 
sućut prema slabima. Znao je, da ne može doći do izjednačenja svih, ali 
garancija je slabijima izglednija, kad jači gledaju na njih kao na braću. Ideal je 
Dostojevskog čovjek s dubokim kršćanskim osjećanjem čovječanske bratske 
zajednice, razvijenog osjećaja za milosrđe, sveobuhvatne snage, kojom će 
pojmit i razumjet, žrtvovat i dat vlastiti život za sreću i spas drugoga. Ovakovi 
će tipovi razumjet zapovijed vremena, naroda i tradicije, makar kako im bilo 
razvijena snaga i intuitivna moć. Sve će nadoknadit altruizmom, predanošću i 

razumijevanjem drugoga. Djevuškin je smiješan radi malodušnosti i slabosti 
srca, ali ima u sebi klicu dobrote i hoće da spasi Varinjku Dobrosjelovu. 
Epileptična djeca Netočka Nezvanova i Neli sa slabim razumom pače suludi 
prinose žrtvu od samih sebe. Zadnja mladica slavne porodice, knez Miškin, 
moli Nastasju Filipovnu, da ne ide u propast za Rogožinom, ali hirovita Nastasja 
doznavši, da je odvraća jedino iz samilosti, prezire i pomoć i srnu u smrt od 
Rogožinove ruke. Miškin je spreman sve žrtvovati, da izmiri Nastasju i Aglaju, 
ali je tragedija Nastasjina neizbježiva, jer ne prima milosti. Slabi Aljoša 
Karamazov nešto zdravija pojava među Karamazovima ima čisto srce i 
plemenitu sućut; posjeduje zvjerski zaklad primljen od starca Zosime, ali je 
preslab da djeluje na otvrdnula srca ciničkog oca i zavađene braće. Sva su 
svetiteljska lica Dostojevskoga nevina, čista osjećaja i besprijekorne prošlosti, 
ali slaba, suluda, neodlučna i padavičava. Gradeći Dostojevski galeriju 
svetiteljskih tipova imao je na umu napasti ruske literate i njihovu nekarakternu 
i frazersku ljubav prema domovini. Oni su mu bili ljudi zadojeni kojekakvim 
teorijama s namjerom, da preporode Rusiju, a zapravo ne znaju, čim 
oskudijeva, ne poznaju ruske duše gledajući je na evropske naočale. On 
prezire razum Evropejaca i voli idiotizam Miškina, jer ga čuva, da ne pane u 
razum i Kirilova, Ipolita i Ivana Karamazova. Imajući plemenitu namjeru 
Dostojevski se ipak prevario. Zašto će Rusiju prestavljati epileptičari i idioti? 
Slabi su to temelji za ikakovu građu kamo li za Rusiju! Mi volimo protivnicima 
suprotstaviti razumom zdrava i jaka lica. Njegov postupak nije opravdan radi 
savremenog doba, pače ni umjetničkog kontrastiranja, jer će u odlučnom času 
spopast njegove svetitelje halucinacija i epilepsija. Miškin će podlegnut 
Kirilovu. Obično biva, da nevina i slaba lica postanu žrtvom sofizama. Tako je 
barem bilo dosad. Tako se eto dogodilo i u domovini Fjodora Dostojevskog. 


Opća je značajka ruskog realizma Dostojevskoga i Tolstoja osobito, da 
su naglasili neku ljubav i sućut prema slabima i nezaštićenima, koji stradaju 
radi dobronamjernosti. Zato je karakteristična kod Dostojevskoga divska borba 
između razvijenih individua i slabih a duševnošću bogatih. On simpatizira s 
čitavim nizom slabih ili prosječnih lica u romanima. Tolstoj je pošao dalje i 
zanijekao historijske veličine Cezara, Napoleona i Kutuzova, jer nijesu geniji 
po sebi nego sticajem vremena i okolnosti, drugačije ne bi nigda iskočili iznad 
razine prosječnih talenata. Možda se Tolstoj opire na riječi samog Kutuzova: 
"Nijesam ja pobijedio nego narod, zajednička savjest." Rusi se razilaze s 
Carlylom, koji je tvrdio u svojim Junacima da velikani stvaraju epohe ne epohe 
velikane. 


RELIGIOZNI SUBJEKTIVIZAM 
Počvenik Dostojevski naglasio je u svojim djelima vjeru i mističnost 


ruskog naroda, koja će obnovit Ruse, a preko njih sve narode ujedinivši ih u 

davno željenu zajednicu. Mesijanizam njegov samo je nastavak slavenofilskog 
u odredđenijoj formi s jače naglašenom ruskom idejom kršćanstva. Ovo 
pokazuje veoma veliku srodnost s. idejama tijesnog mu prijatelja, zapravo 
voditelja Vladimira Solovjeva. Napadajući katolicizam radi praznine, 
nepovjerenja Kristu i defetizma od čiste sadržine Kristova nauka zaboravio je 
pogledati pravoslavlje i istinoljubivo isporediti katolicizam i pravoslavlje. 
Protestantsko blatno nabacivanje na katoličku Crkvu i klevete cezaropapističke 
politike careva i Mihajla Cerularija pružili su u ruke slavenofila i Dostojevskog 
patvoreno oružje, da navaljuju na katolicizam smatrajući ga izvorom raskola, 
socijalizma i ateizma. V. Solovjev je u početku nasjeo ovakovim klevetama, ali 
je kasnije mišljenje korigirao naglasivši univerzalnost kršćanstva, gdje ni Rusija 
neće ništa izgubit od svog ruskog značaja. Dostojevski ostaje do konca 
zaklopljenih očiju i neispravna pogleda na katolicizam i ne znajući, da su 
slavenofili kao i on dirnuli u bitne oznake svake crkve pa i pravoslavne. Tvrdi, 
da je katolička Crkva s krutom monarhičnom hijerarhijom zarobila slobodu, i 
mjesto da hrani vjernike u slobodi kruhom vječnog života i naukom ljubavi 
prema bližnjemu, ona ih zarobila racionalizmom podlegavši vražjim zamkama: 
materijalizmu i vanjskoj slavi. Dostojevski kao i slavenofili zamišljaju crkvu 
nekim slobodnim bratstvom u kraljevstvu Kristovu bez hijerahije časti i vlasti. 
Ovo je izvor čitave njihove zablude. Još su zanijekali i vidljivost crkve. Ovim 
su dirnuli i u katolicizam i pravoslavlje. Mistični starovjerac i vjerski anarhist 
Dostojevski obarajući se na vlast, auktoritet i vidljivost crkve oborio je i rusko 
-mesijanističko poslanstvo pravoslavlja. I pravoslavna crkva, iako nema čvrste 
hijerarhijske zgrade kao katolicizam, ipak je uvjerena o vidljivosti crkve. 
Vidljivost crkve - "visibilitas Ecclesiae" - je nuždan proprijetet crkve, inače kako 
ćemo znat, kojemu stadu pripada pojedinac. Vidljivost je nužna za svako 
društvo, bez toga smo u sumnji, ko kome pripada, jer na vanjštini nemamo 
sigurna znaka. Postojanje nevidljive crkve jest kontradikcija u sebi. Što su 
slavenofili sanjali o nevidljivoj crkvi i vjeri po osjećaju, čisti je protestantski 
upliv, a vjera po osjećaju, građena od same ličnosti pokazuje, da se njihov 
vjerski subjektivizam nalazi u srodstvu s protestantizmom; modernizmom. 
Čujmo, kako govori glavni slavenofilski bogoslov Homjakov. Za nj je crkva 
duhovni, a ne hijerarhijski organizam, ne vidljivo društvo, nego duhovna sveza 
naroda po ličnom osjećaju. Mjerilo i nositelj pravoslavlja jest suglasje vjernika 
- ruskog naroda. Dalje tvrdi, da pokornik pred ispovjednikom jest i sudac i 
tužitelj, i da je ispovijed posljedica jedinstva vjernika, a ne privilegij hijerarhije. 
Homjakov nije vidio, koliko ovdje ima neznanja i preskakivanja. Dostojevski 
bez diskusije prisiže "in verba" Homjakova. Za nj je nosilac pravoslavlja i 
svetosti narod, a ne hijerarhija. To dokazuje tim, što se narod za raskola odijelio 
od hijerarhije i opet zadržao vjerski karakter. I. Dostojevski se približuje 
starovjercima govoreći, da je monaštvo moralni auktoritet a ne pravni, te da se 
glavne istine vjere dokazuju samo čuvstvom. Idealni tipovi Rusije epileptici sa 

maglovitom vjerom osjećaja i čuvstva, kojima valjda vjerske istine iz potsvijesti 
iskaču, nedovoljni su tvorci države, a kamoli crkve. Odredivanje vjerskih istina 
u letargičnome snu ne može biti nigdje, a u crkvi nikako mjerodavno. Vjera je 
"rationabile obsequlum", kako reče apostol. Religiozni subjektivizam sa 
zabludama, koje sežu u bitnost crkve, porodio je u Rusiji nebrojene sekte 
osnovane na ličnom doživljaju i iskustvu. Ispadi Dostojevskog protiv 
katolicizma i zapada, da je dulje živio, možda bi se izmijenili pod uplivom 
Solovjeva, a inače ostade do smrti u prijašnjim tvrdnjama, premda je u govoru 
o Puškinu naglasio važnost kršćanskog univerzalizma i sukrivnje sviju, koje se 
moraju popraviti, da se dođe do kršćanskog ujedinjenja. Nažalost Dostojevski 
je ostao nejasan, jednostran pače nepravedan, a Solovjev je našao pravu Istinu. 


SKEPSA 


Dostojevski je jednako napadan i od slavenofila i zapadnjaka. 
Slavenofili su zdvojili u njegovu slavenofilsko-počveničku iskrenost poslije 
onoliko zvjerskih tipova, kakove Rusija ne poznaje. Mislili su, da se iznevjerio 
idealima Rusije ne našavši pozitivna tipa. Zapadnjaci pogođeni oštricom 
njegova pera proglasiše ga nelogičnim samim u sebi kao i u tipovima. 
Nakaznost, kažu, nezdravih lica ne dolazi zbog idejnih utjecaja nego iz 
nelogičnosti samog Dostojevskog, koji je sposoban konstruirati sebi slične 
tipove počveničke i protuslovne. Nalazeći se među ovakove dvije vatre 
povukao se u se, da se uvjeri pred samim sobom, da li je pogriješio u svom 
radu. Je li nepravedno učinio, što se odijelio od zapadnjaka, djelomično i od 
slavenofila? Je li se uživio u rusku psihu i da li je dovoljno poznaje? Pregledavši 
romane uvjerio se je, da je naslikao ruske tipove makar ponešto pretjerano i 
karikirano. Postupak prema zapadnjacima opravdao je tim, što spasenje Rusije 
ne može biti od nihilistične filozofije i liberalizma, nego od ruskog kršćanstva 
jedino spasonosnog za ruski narod. Prešavši na idealne tipove Rusije vidio je 
u njima nenadoknadivu manjkavost i slabost. Zato je potkraj života obećavao 
prijateljima, koji su vapili za pozitivnim licem, da će ga donijet. No čim bi 
pristupio k poslu, sustao bi i otišao na nešto drugo. Nedozvoljeno je tumačiti 
simbolično i kojekakovo autorova djela poslije smrti, jer bi mogla interpretacija 
izići protivna njegovoj namjeri. Ipak se dade nagađati, da je Dostojevski 
zdvojio u snagu ruskog genija videći, da činjenice oprovrgavaju njegov čitav 
teorijski sistem. Posumnjao je, da bi mogao naći pred onolikim aktivnim 
zločincima idealno lice, poučen iskustvom, da je Rusija vrtlog neprotumačivih 


+prestupnika i da će past žrtvom njihova bijesa. Rusija nema konstruktivna tipa, 


da se suprotstavi neprijateljima. Dostojevski je uvijek obećavao, da će ga naći, 
ali je pri obećanju i ostao. Nije to smalaksalost i manjkavost genija, nego 
manjkavost u okolini, gdje ga nije mogao naći. Prijašnji njegovi slabići uzmakli 
su pred zapadnjacima velikog razuma i poveli narod u propast. S ovim je 
Dostojevski naglasio šutke totalnu tragediju ruskog duha kao i Solovjev 

katastrofu od god. 1905. Kažu, da je Gogolj, toliko prezirani klerikalac i 
zatvoreni monarh, dugo i dugo tražio pozitivan tip, svijetlo mjesto, da pobije 
varalicu Čičikova, a kad ga nije našao, učinio je autodaf€; spalio je rukopis i 
zasvjedočio, da takova nema. Sva buduća literatura traži isti ideal kao i 
Dostojevski, ali ga ne nalazi. Dostojevski nije spalio rukopis, ali je obećanjem 
i nenalaskom svijetlog zakutka izjavio jače nego Gogolj, da ne postoji u Rusiji. 
Bez kompromisa je Rusija, narod bez vodstva, crkva zarobljena, Rusija će se 
utopit u moru beznačajnog nihilizma - komunizma. Zbilja ubio je empirij maštu 
Dostojevskog. 


PROROČANSTVO, VELIČINA 


Zdvojivši u snagu ruskog genija i kreativnu moć nehotice je postao 
prorok državne tragedije i vjerskog raspada. Ono protiv čega se borio, vidio 
je, da zauzimlje stalne i čvrste pozicije. Nezdravi evropski sistemi našli su u 
Rusiji mjesta. Psiholog i poznavatelj takovih sistema, u kojima je privremeno 
djelovao, opazio je, da će baš nerazumna klasa i sitni davoli iz mišjih rupa 
prevrnut na glavu Rusiju i zadat joj smrtni udarac. Podzemna je Rusija iskrsla 
nedvojbeno u ofenzivnom položaju. Napetost klasa zaprijetila je socijalnim 
prevratom. Dvostruka misao boreći se kroz stoljeća stigla je u definitivnu fazu, 
i mora se dogoditi, što se pripravljalo u krilu domovine. Razmak između careva 
i naroda bivao je osjetljiviji. Milijuni, koji su vapili za slobodom, više ne mole, 
nego rade i kombiniraju o prevratu. Vjerska rastrojenost i odijeljenje naroda 
od hijerarhije urodilo je duševnom prazninom; nepovjerenjem prema crkvi. 
Cijepanje u sekte oslabilo je vjersku savjest i Rusija se nalazila u očajnom 
položaju. Dostojevski je sve vidio jasnije nego itko, ali tko će upravit narodnim 
snagama? Carevi ne mogu, jer su izgubili povjerenje naroda. Kazne, vješanja, 
razrezivanje nosova i batine progovorili su protiv cara. Davno je hanoveranski 
resident Weber za smrti carevića Alekseja nagoviještao pad samodržavlja i 
strašnu bunu, jer su milijuni vapili, a oni uzalud ne vape. Aleksej je rekao na 
samtti Petru, da je prolio krv svoga sina - krv ruskih careva na stratištu. I ova će 
krv padat od glave na glavu sve do posljednjih careva, propašće narod u krvi, 
jer će Bog kaznit Rusiju zbog careva. Atmosfera se zagušila davno, a narod se 
mučke pokoravao sveruskim Herkulima - carevima. Puffendorf je rekao: 
"Ropski narod ropski se pokorava i voli, da ga silovitom rukom drže u 
pokornosti. Moglo bi se o njemu reći, što je rekao Aristotel o barbarskim 
narodima: "quod in libertate mali in servitute boni sunt". (Dmitrij Mereškovski: 
Petar Veliki str. 141-2). Prevario se on tako govoreći, jer narod nije mogao 
doći do izražaja. Dostojevski je vidio u svoje doba, što znači narodna volja i 
savjest. Jača je od svih apsolutizama i muka jer radi ustrajno ali uspješno. Kažu, 
da se Petar Veliki silno bojao sitnih žohara, a prema svim drugim ljudima držao 
se kao nadčovjek. Žohari su bili narod, a krtovi podzemni anarhisti i oni eto 
uništiše i careve i samovladu. Vapio je Dostojevski kao i Solovjev, da se država 

više ne širi, nego konsolidira unutra. Oni neće Rusije na maču jake i narodima 
strašne pobjednice a bez duševne jakosti. Nastojanjem careva postala je Rusija 
ogromni željezni kolos na glinenim nogama, kad se sruši, neće ostat od njeg 
ništa, razbit će se u komadiće. Doživjet će Rusija slom svih vrednota. Odijeljena 
od Evrope sama je sebi sudbinu krojila i davala smjer primajući nezdrave teorije 
sa Zapada. Tajistven narod, tajinstvena zemlja a strašan i očigledan pad u 
današnjem vremenu. Ovo je predvidio oštroumni genij Dostojevskog, radio o 
spasu, ali, usuđujem se reći, nešto i pridonio propasti. 


* 


Na sudbonosnoj raskrsnici vremena, kad se preodredivala sudbina 
Rusije, stoji Dostojevski na visokom piedestalu osamljen među misliocima i 
književnicima. Ako nije htio drugog razumjeti, još manje je on razumljen. 
Sazdao je vlastiti sistem, u kojem se uživio, a koji ga prevario ne htijući gledati, 
kamo ga vodi. Politička uloga, koju je pripisivao ruskom narodu, propala je za 
živa njega. Rekonstrukcija Evrope po ruskom kalupu nije uspjela, jer ruski 
genij ne opstoji. Mesijanistička uloga naroda ostala je prazna želja, jer nema 
pozitivnih lica. Ispade protiv katolicizma i zapada oprovrgle su činjenice. Pa 
što ostaje od Dostojevskog epileptika, igrača, slavohlepnika i nepravednog 
suca? Ostaje Dostojevski književnik. Idejna strana pomre i gubi se, a pliva 
Dostojevski kao genijalan psihopatolog, poznavalac fiziognomije i mozgovnih 
fizioloških procesa, koji je živio mnogostrukim životom, a osjećao s mnogim 
licima. U tom je velik slavenski genij. Samo u tome. Po karakteru ne bijaše 
nikome sličan: optimizam ga dijeli od pesimizma Tolstoja i Turgenjeva, a vjera 
u prostonarodnu dušu od zapadnjaka Bjelinskog i Černiševskog. Uza svu 
osamljenost u literaturi ostavio je nešto veliko, a mnogo je i puno propalo. A 
zašto? Postoje vječni i nepromjenjivi principi sadržani u jednoj jedinoj Istini, 
pa tko može uskladiti rad s tim principima postaje velik, a tko ne može, pada 
svojom krivnjom, a Istina ostaje. Dostojevski je djelomično radio s tim 
principima, ali uglavnom se nije namjerio na pravi izbor spasa, koji bi spasio i 
njegovu veličinu - svakako i domovinu. 


TOLSTOJ - IDEOLOG I UČITELJ 


I 


Ako netko poveže vlastiti život za život koje historijske ličnosti, to je 
ujedno dokaz vječnog ljudskog idealizma, koji nastoji sljediti ili barem sačuvati 
uspomenu na znamenite ljude. Oni im postanu ideal života, nenadoknadiva 
knjiga ili naprosto učitelj. Blasco Ibanez postavi na ulazu vrta lik Dostojevskog 
kao dokaz svojih duševnih simpatija. Nobelov laureat Bunjin bio je neko 
vrijeme iskreni tolstojevac. Tolstoj je uopće imao mnogo sreće u osvajanju 
ljudi, jer su ga sljedile skupine htijući živjeti kao i on, ako ne bi mogli to, a ono 
barem se prilagoditi njegovim savjetima. Bilo je među njima, koji nijesu nikada 
proučili njegov životni ideal, nego su bili samo zarobljeni čisto vanjskim 
izgledom jasnopoljanskog proroka. Stojeći pred uobičajenom Tolstojevom 
slikom osjećamo, da može pobuditi na razmišljanje: sokratovska mirnoća u 
grubim naborima lica, prorjedđena kosa s divljom i neuređenom bradom, dva 
mutna oka ispod gustih trepavica kao da igraju u suzi za kojom se krije bol 
čovjeka i svih ljudi za nečim nepostignutim. Prosti široki pojas na dugoj 
seljačkoj košulji, kao da čuva erupciju nutarnje uznemirenosti, koja bi mogla 
narušiti vanjsku mirnoću. Pri ovoj nametljivoj vanjštini mnogima je srce jače 
zakucalo i um pomislio, da se tamo krije duboka ali nedorečena životna 
mudrost. Kad mnogo manji ljudi postaju društvenim idolima i mjerilom života, 
koliko više to zaslužuje mnogostruka priroda Tolstoja umjetnika i mislioca! 
Nevješti često slabo raspoznaju sastavne dijelove učenja određenog čovjeka i 
usvajaju neusvojivo, stoga je potrebno upozoriti na čitava čovjeka naglasivši 
dobre i loše strane. 


I. 


Ne znam, hoće li se načelno prihvatiti mogućnost sukoba među 
umjetnikom i misliocem, ali je kritika ustanovila taj slučaj kod Tolstoja. Iskrenim 
prijateljima bilo je žao, da nenadoknadiv talenat podlegne u borbi dviju moći 
duše. Poznat je očajan krik Turgenjeva, da se povrati književnoj djelatnosti. 
Upozorio ga je na veliki dar, ali Tolstoj nije ni odgovorio. Merežkovskom je 
psihološka zagonetka njegov odnošaj prema Dostojevskom i Turgenjevu, jer 
se nijesu mogli ni sastati, niti rastati definitivno. Cijenio je obojicu, naročito 

kod Dostojevskoga golemu ulogu srca pri stvaranju, ali nije poslušao glasa, da 
se povrati umjetnosti. Naravno je onda, da nije slušao ni prilično ljevičarskog 
kritičara Skabičevskog. Prigodom Rata i mira napisa ovaj, da mislilac govori 
jedno, a umjetnik dočarava drugo, mislilac traži od umjetnika, da mu ilustrira 
na određen način njegovu ideju, a umjetnik radi upravo u suprotnom smjeru. 
Kako je umjetnik tisuću puta jači i ispravniji od mislioca, to ga naprosto 
zasjenjuje. Istu je činjenicu vidio kod Ane Karenjine. Skabičevski je isporedio 
Tolstoja s Gogoljem: "Priznajmo otvoreno, da nam je žao Tolstoja. Bojimo se, 
da jedan od najsilnijih talenata današnjeg vremena ne pogine, kao što je 
poginuo i Gogolj (Skabičevski: Tolstoj, str. 84, 1872)." Naslućivanje se obistinilo 
i Tolstoj je zanijekao sveukupnu umjetnost, "jer umjetnici skupo unovčuju rad 
i parazitski žive na račun tudih žuljeva. Čovječanstvo bi bilo sretnije bez 
ikakove umjetnosti nego takove, koju potpomaže bez ikakve nadoknade." 
Stoga je zabacio književno stvaranje u pravom smislu riječi i dao se na moralna 
raspravljanja bez umjetničke vrijednosti. U prvoj polovini života pisao je bez 
naročite tendencije pokoravajući se isključivo umjetničkom geniju, pišući na 
temelju književnog zapažanja, kako je kasnije zauzeo stanovište filozofa ni ne 
misleći na umjetnost. Takva je bila sudbina pisca Mrtvih duša. Tolstoj je u prvim 
dijelovima Rata / mira stvarao, a u daljim nastavcima moralizirao, kako je 
ispravno zapazio i Flaubert. Umjetnik je podlegao misliocu na veliku štetu 
ruske književnosti... 


Poslije duševne krize osudio je ne samo svoj prijašnji rad, nego se 
oborio na opće priznate književne veličine. Njegov književni sustav nalazi se 
poglavito u djelima: "Što je umjetnost", "Predgovor djelima Maupassantea", "O 
Shakespeareu". Pad književnosti nastupio je - prema njemu - zbog gubitka 
duhovnog smisla, pa djela nužno postaju dosadna, ako se ne pribjegne 
tehničkim doskočicama, da se prikriju praznine. Nastala je besmislena trka za 
efektom, kad nije postignut umjetničkim i prirodnim darom. Tako je umjetnost 
svedena na tehnicizam i nije mogla postati svojinom naroda. Pristupačna 
malenom broju, živjela je nametničkim životom. S tih razloga osudio je 
Beethovena, Michelangela, Dantea i Shakespearea. Najkrupnija optužba protiv 
posljednjeg bješe u tom, što mu je zanijekao umjetnički genij. "Premda je dao 
uspjelih odlomaka, u cjelini nije uspio, a što su komadi efektni, to dolazi od 
njegove glumačke profesije, kojom je znao ugoditi sklonostima publike". Tako 
mu je Kralj Lear nedosljedan, a Hamlet besmislen. Tolstoj je začudno dao 
svježih i ispravnih misli u spomenutim djelima, koje su u očitom neskladu s 
mislima druge polovice života. Tako za umjetnost zahtijeva apsolutnu slobodu 
ne osjećajući se zarobljenim od svojih vlastitih misli. Ovo je dokaz koliko je u 
njemu bio jaki umjetnički nagon, koji ponekad iskrsava unatoč počinjenih 
nasilja nad njim. U tom je tajna uspjeha Uskrsnuća napisanog u poodmakloj 
dobi. 


-363 - 


i —oo.—o;<—o—.— 
II 


"Dogodio se prevrat sa mnom, koji se u meni davno spremao i kojeg su 
začeci u meni davno postojali," tvrdi Tolstoj, kad je promijenio način života i 
djelovanja. Uvjerava nas, da je to bio jaki lom iz etičkih razloga, da svoj život 
popravi i više koristi narodu. Život, kakvim je živio, učinio mu se suvišnim i 
štetnim za narod. Neki opravdano sumnjaju u radikalni prelom sa prošlošću i 
tvrde, da je Tolstoj pošao za tadašnjom suvremenom težnjom, da se ruski život 
izgradi na osnovi narodnog duha i on je bio jedan od mnogobrojnih, koji su 
"pošli u narod!". Ma kako bilo, Tolstoj je uložio svu snagu i talenat za 
izgradivanje sretnijeg života. Tolstojev je plan općenit i djelomično originalan, 
a zalazi u vjersko, političko, kulturno i socijalno područje. 


Najprije je morao obračunati s državom i crkvom, kad je već zabacio 
umjetnost i znanost. Napisao je mnoga djela s namjerom, da protumači bit 
kršćanstva. Nije vjerovao u pravoslavlje i sukob sa službenom crkvom bijaše 
neizbježiv. Poslije izopćenja nastavio je vjerska naklapanja tvrdo uvjeren, da 
će shvatiti etičku sadržinu objavljene vjere, "koju dotada nitko nije pravo iznio 
pred javnost". Zabacio je službene predstavnike crkve kao izrabljivače i na 
temelju sv. Pisma dokazivao socijalnu jednakost svih ljudi, ukinuo pojedinačno 
pravo vlasništva, svakome propisao težački posao i t.d. da bude dosljedan, 
sam je u polju radio i učio obućarski zanat. Ovo je logična posljedica borbe 
protiv intelektualnog rada uopće kao nekorisnog, jer služi samo nekolicini 
znanstvenih sladokusaca, Na temelju nekoliko istrgnutih redaka iz sv. Pisma 
gradio je novi svijet ne pazeći na cjelinu kršćanstva. Nigdje nije zapisano, da 
svi ljudi rade težačke poslove. Kakovi bi mu bili zaključci, da se je osvrnuo na 
mjesto, gdje je govor o nebrizi na ovaj život, kad se zna, da se njime koristio 
ne odrekavši se dakako društvenih tekovina protiv kojih je govorio. Kad mu 
je spomenuto, da mu se ideje poklapaju sa mislima češkog reformatora 
Helčickog (15. st.), priznaje, da je ugodno iznenađen. Helčicki je zanijekao 
(Mreža vjere) sve političke i crkvene ustanove, stoljetne predaje inauku uopće 
preporučujući moralni preporod bez službenog posredovanja. Ustao je protiv 
gradova, države i svih vladavinskih forma u ime povratka primitivnoj 
kršćanskoj zajednici jednakosti i bratstva. Zakoni su mu suvišni, jer će ih izbaciti 
zakon međusobne ljubavi, gdje je svaki društveni poredak suvišan, ako se 
oslanja na vlast. Ovo je potpuni anarhizam, koji je Tolstoj bez olakšanja 
potpisao i propovijedao. Tolstoj je osuđivao svaku uopće ustanovu, a ne samo 
pojam crkve i države. 


S državom je usko vezan patriotizam, koji je u knjizi Patriotizam i mir 
osudio tvrdeći, da su to dva isključiva pojma. Ako kršćanstvo znači mir, onda 
je patriotizam ostatak barbarskih vremena, jer ih postoji više i nužno se 
sukobljuju. Na prigovor da ima plemenit patriotizam odgovara, da doista ne 
ide za osvajanjem, ali teži za održavanjem osvojenog ili uspostavljenog, 


-364 - 


izgubljene slobode kod podjarmljenih naroda. Osudivao je progone Poljaka, 
ali im je oduzeo pravo na samoobranu u ime drugog principa - neprotivljenja 
zlu, nasilju. Treba žaliti - po njemu - svako povećanje države, a radovati 
se njenom slabljenju. U An; Karenjini zauzeo je odlučan stav prema 
slavenofilskom obožavanju Rusije kao štićenice slavenskih naroda, protiv 
kojeg je i sam Dostojevski protestirao. Radilo se o dobrovoljačkim legijama za 
pomoć Srbiji. Tolstoj je odgovorio, da se u svakom velikom narodu nade na 
desetke promašenih zvanja i pustolova, koji će rado ići u društvo Pugačeva i u 
Srbiju. Zašto pomagati - pita Tolstoj - kad će jednom oslobođeni biti više tirani 
svojim podanicima, nego Turci njima? Protiv države nije dopuštao svaku, bilo 
kojim sredstvima borbu nego samo pasivnim otporom. Treba bojkotirati 
državne ustanove, a kad nestane novaca i činovnika, sama će pasti. Kako se 
obraniti od zlikovaca? Oni će uvidjeti, da mogu bez muke dobiti sve, pa će ih 
to idealno držanje oplemeniti - odgovara on. Ipak je sa simpatijom pratio burski 
ustanak, a drugim azijskim narodima preporučio pasivni otpor. U tom je smislu 
više puta pisao Gandhiu. Poznata je njegova ljubav prema sekti duhoboraca 
progonjenih od države radi odbijanja vojničke službe i prisege. U pojedinim 
slučajevima mogle su mu simpatije biti i opravdane, ali nikako način, kako je 
načelno nastupao u nekim prilikama. 


Nije važno pobijati načelo o neprotivljenju zlu. Već je Antun Radić sa 
podsmijehom o tom govorio: "Počeo je svakojake mudrije i nauke 
propovijedati, a onda ito, da se čovjek ne smije protiviti zlu, nego trpjeti. Valjda 
ruski mudrac misli, da će zlo samo od sebe nestati". Oslanjajući zabludu o 
ukidanju države na sv. Pismo, savjetovao je bojkotiranje njenih institucija. Ipak 
se njima služio kao cestama, željeznicama i plaćao porez. Pod kraj života u 
tajnom Dnevniku priznaje, da ga je Čertkov uvukao u neželjenu borbu i 
predbacuje sam sebi, što se pri sastavljanju testamenta prilagodio državnim 
propisima, da bude valjan i pravomoćan. Uz to je zaboravio, da pasivni otpor 
može postati strašniji od nasilja, kako je to iskusila njegova obitelj. Kad su mu 
prigovorili, da se sam ne ravna prema danim savjetima, odgovorio je, da ga 
mogu nazvati nevaljancem, ali je nauka dobra. Bez sumnje je bilo teških 
zloupotreba sa strane crkve i države, ali to nije dovoljan razlog za osudu 
institucija kao takovih. Ako svijeća dimi ne treba je razbiti nego očistiti 
- primijetio je jedan dobronamjerni kritičar. Tolstoj je zapao u poslovičnu rusku 
skrajnost pa su uzaludni bili svi savjeti. Zabacio je sve moderne tekovine, jer 
se mogu zlorabiti. U "Obnovi pakla" daje čitavu legiju đavola, od kojih svaki 
zastupa jednu granu ljudskog djelovanja. Na pitanje pročelnika Belzebuba, 
što rade, podanici odgovaraju redom: ja sam davao tehničkih usavršavanja, ja 
davao štampe, ja umjetnosti, ja medicine, kulture i t.d. Tolstoju je sav svijet 
postao povampireni pakao. I socijalisti su bili protiv moderne civilizacije, 
ukoliko je nepravedno razdijeljena, a on ide dalje zanijekavši je sasvim. Prema 

tome ni u tom pogledu ne ide neutrtim putem, nego samo radikalnije i 
pogrešnije rješava goruća pitanja. 


Znajući, da su uzaludna sva tumačenja novoga poretka, ako se ljudi za 
nj ne priprave, dao je svoj odgojni plan. Izdao je u tu svrhu mnogo knjiga, a 
praktična primjena vršila se u školi Jasne Poljane. Osnovni mu je pedagoški 
princip nepodcjenjivanje sposobnosti učenika sa strane učitelja, prikladna 
metoda i blagi postupak bez tjelesnih kazna. Ako učenik uz najbolje nastojanje 
ne posluša, treba ga isključiti. Tolstoj nije ispravno omjerio djetinjske slabosti, 
pa nije pomišljao, da bi tim nevaljali učenici postali mnogobrojniji. Kad je na 
to mislio, onda je roditeljima dopustio kažnjavanje djece. Općenit zaključak 
stručnjaka bio je taj, da je Tolstoj slabo poznavao djetinjsku psihologiju, te 
zamišljao ljude kudikamo boljima, nego su u običnom životu. Paradoksalan 
slučaj kad se zna, koliku je borbu vodio protiv vlastitih nastranosti i poduzeo 
borbu takova razmjera, kao da ljudi ne mogu činiti, nego zlo. Uopće je dijete 
kod njega moglo odlučivati o načinu svoga odgoja, slušati ili ne slušati i do 
potrebe stavljati svoje primjedbe. Dokaz, da je u nekim slučajevima uspješno 
primijenio svoje principe, daleko je od pravila. Izbacivao je iz nastavnog 
programa sva gospodska ishitrivanja, kako je nazivao sve nauke, koje ne daju 
izravnu korist narodu. To je samo intelektualna razonoda nekolicine. Uopće 
nauka nije nauka, ako je ne razumije narod. Tolstoj se stavio na čisto 
materijalističko stanovište u znanosti mjereći je neposrednom korišću. Osim 
toga nije vjerovao, da je postojalo nesebičnih i požrtvovnih naučenjaka, koji 
su radili za ljudsku zajednicu ne gledajući na ličnu korist. Za nj nije postojao 
znanstveni idealizam. Uz to je pretjerano i neumjesno tražiti od svake nauke 
vjersko poučavanje, jer mnoge i ne diraju u vjersko područje, pa je nezgodno, 
da naučenjak propovijeda, gdje mu nije mjesto. 


Tolstoj se u više navrata borio protiv feminizma ne davši nam svog 
definitivnog stanovišta. Stoga je nastala polemika između njegova prijatelja 
Obolenskoga sa Skabičevskim. Osudio je naime svako učestvovanje žene u 
javnom životu podijelivši joj isključivo dužnost rađanja i odgajanja djece. 
Skabičevski je malo brutalno, ali ispravno primjetio, da većina ljudi sebi traži 
životnu drugaricu, pomoćnicu i dobru kućanicu, a ne samo stroj za rađanje 
djece. Ta i narod ne voli žene, koja može narađati djece a ne zna im pribaviti 
životne potrepštine, osobito kad sva materijalna briga oko djece spane na nju. 
Ispravno je ocijenio maltuzijanizam, gospodski moral te "Einkindersistem" i 
napose žensko guranje na mjesta muških, ali se nije znao zaustaviti na 
određenoj granici. Tragično je baš to, da je sreću tražio u porodičnom životu, 
a malo kasnije u Xreutzerovoj sonati proglasi spolno općenje gospodskim 
zahtjevom osudivši ženidbu. U ime principa, da je uzdržljivost vrednija od 
neuzdržljivosti, primorava sve ljude na celibat. To je ruski maksimalizam. 
Kasnije je dopustio razvod braka i spolno općenje u slučaju, kad se čovjek ne 

može suzdržavati i kad nagon provaljuje mimo volju. Tako je napravio 
nekoliko skokova kroz kratko vrijeme. 


Prema ženi uopće bijaše strog i malo obziran. Ne uzimamo doslovno 
riječi Gorkoga, da je prema ženi bio brutalan tvrdeći, da je kod zdrave djevojke 
nevinost nešto neprirodno, ali je kritika ustanovila, da nije dao ni u djelima 
pozitivnog ženskog lica. Gorki u uspomenama tumači njegovu odvratnost 
prema ženi kao neprijateljstvo mužjaka, kome nije pošlo za rukom, da se 
naužije svih slasti ili kao neprijateljstvo duha protiv nagona mesa, koje ga 
ponizuje. Drugi su bili stroži nalazeći, da je Tolstoj imao prejaku sklonost 
tjelesnim užicima iznad normalne dobi. Bez sumnje se nitko ne oslanja na sud 
njegovih protivnika, ali i bez toga imamo jasnu sliku o prazninama u tom 
pitanju. Mnogi su ponovili uzdah Turgenjeva, koliko bi Tolstoj bio viši, da se 
ograničio na književnost. Merežkovski je najbolje ocijenio Tolstoja rekavši, da 
će svi njegovi traktati biti zaboravljeni osim za kakvo specijalno predavanje, 
dok će "beskorisni romani" djelovati uvijek svom snagom genija. 


IV. 


Izišle su čitave rasprave o neskladu među Tolstojevim životom i 
idejama. Tako je Semecki brojkama dokazivao, da su seljaci na njegovim 
dobrima slabije živjeli, nego na imanjima drugih plemića. Slično tome 
Skabičevski tvrdi, da se dao na propovijedanje, kad je dobro izživio život, pače 
mu se nije dalo do zadnjeg časa otrgnuti od dobara. Ovo su optužbe 
licemjerstva i zavaravanja okoline. Ma kako bilo, čini se, da Tolstoj sam nije 
kriv, što je priroda bila jača od ishitrenih misli. Očajavao je pred neuspjehom i 
dobro zagledao u tragediju, kad se pitao: "Zašto sve tako prekrasno i jasno u 
mojoj duši, a tako nelijepo iziđe na papiru i uopće u životu, kad hoću, da 
primjenim na nj ma što bilo od onoga, što mislim" (Merežkovski: "Tolstoj i 
Dostojevski" str. 6). Osjetio je, da ni u djelima lica ne izilaze, kako bi želio 
(Olemin), a kamoli u životu. Pokusi sa jasnopoljanskim mužicima nijesu 
uspjeli, te pobježe na Kavkaz kao artilerijski junker. Svako nastojanje Olemina, 
da se približi narodu i koristi mu novim pogledima, urodilo je lošim 
posljedicama, jer je narodu samo škodio. Tu je doslovno životno iskustvo i 
Lava Tolstoja. 

I u traženjima Boga posumnjao je u uspjeh govoreći, da je nemoguće, 
da bi on iznašao novu vjeru nakon toliko stoljeća, otkad milijuni vjeruju u 
staru, i toliki se posvetiše proučavanju nje, pa da on otkrije nešto novo. Stoga 
je iskreno priznao, da nije osnivač nove vjere nego slabi, zalutali i razdvojeni 
čovjek, kao i svi ljudi njegova vremena. Da nije bilo okoline vjerojatno bi 
izbjegao vrtlogu vlastitih misli, jer nijesu bili iskreni prema njemu, Tragedija bi 
bila mnogo manja, da se nije narušio prijašnji obiteljski sklad. Praktična i 
uviđavna žena Sofija uvidjela je, da joj muž srće na propast vukući za sobom 

čitavu obitelj. Mnogi su je optužili, da je kriva Tolstojevoj nesreći, ali posve 
nepravedno. Kad je muž htio razdati imanje i odreći se autorskog prava, s 
pravom se bunila, jer je trebalo osigurati djecu. Znala je biti i energična, pa je 
htjela izvesti neku vrstu tutorstva nad mužem. Ojađena tuži se, da mora sve 
raditi, dok je prije bila samo pomoćnica; "uzdržavanje i odgoj djece sve je na 
mojim rukama. Okrivljuju me, što radim i ne idem prositi milostinju. Zar ne bi 
pošla s njim, da mu nije male djece, a on je sve zaboravio radi svoje nauke". 
Očajne riječi brižne majke predskazuju njene kasnije pokušaje samoubojstva. 
U novije vrijeme Porchć€ (Portratt psychologique de Tolstof') je svalio mnogo 
krivnje na nju radi obiteljske nesreće, ali Chaminov otvoreno prigovara 
(Mercure de France, 1936. p. 419), da je nasjeo "izjavama kćeri Aleksandre 
Ljvovne, velike prijateljice Tolstojeva zloduha i ludaka Čertkova". Po njegovu 
mišljenju "imala je pravo i morala biti histerična poslije 13 teških rođenja, 
neprestanih ispada muža, vršeći službu njegove sekretarice, anđela čuvara 
djece i upraviteljice kuće, koju su opsjedali čankolizi i luđaci". Ipak je Porch€ 
zapazio kod njega naročitu nestalnost karaktera, jer je mijenjao sudove 
čestoput iz kaprica. U vrijeme tendenciozne književnosti branio je l'art pour 
Tart (tim izazva oštre riječi Homjakova), a kad se estetizam afirmirao, on ga 
zabacuje kao suvišan. 


Gorki je mnogo oštriji Uspomene na Lava Tolstoja") tvrdeći, da ima 
mnogo kontradikcija u njegovim odnošajima prema Bogu i narodu, jer u 
ljubavi prema narodu bijaše dosta namještenosti. Poslije 1905. uopće mu je 
zanijekao pravo da govori u ime ruskoga naroda, jer mu je malo do toga, da 
sasluša narod i shvati ljude, koji su došli k njemu. Interesantno je usporediti 
gornje riječi sa protestom ruskog lista Večer prigodom Tolstojeva jubileja koji 
je ustao protiv toga, da se to nazove narodnim slavljem, jer je Tolstoj "učinio 
usluga Židovima i neprijateljima Rusije, otrovao mladež, demoralizirao vojsku, 
zavadio obitelj i hotimično učinio mnogo zla". Gorki dajući bilancu kaže, da je 
Tolstoj "u pravom smislu nacionalan pjesnik, jer je utjelovio u svojoj duši sve 
mane naroda, sva osakaćenja, što su ih nanijele kušnje historije. Neprotivljenje 
zlu, maglovita nauka o neaktivnosti sve je to nezdravi sadržaj stare ruske krvi, 
koja je kronički protivna zapadu s njegovim neumornim i neslomivim otporom 
protiv zla u životu". Isti pisac tvrdi, da je Tolstoj neuspješno tražio trpnju s 
namjerom, da pojača utjecaj svojih misli i naglasi svoju svetost. Doista, ne znam 
kakvim slučajem, ali Tolstoj nije pretrpio nikakovih progona od vlasti radi 
razornog naučavanja. 


Jednom prilikom Tolstoj se isporedio sa ptičicom, koja je ispala iz 
gnijezda i ciči za spasom. Međutim čemu više nagomilavanje nepovoljnih 
sudova o njemu? Nitko nije rušio Tolstoja kao umjetnika nego većina 
jednostavno ustanovila neuspjeh u određenom području djelovanja, za koje 
nije imao talenta. Tragedija je njegova u vjersko-moralnim nazorima, a kao 

umjetnik ostaje genij i prvak ruske književnosti XIX stoljeća. Skabičevski je to 
dobro zapazio u studiji o Tolstoju (o. c. str. 180-181), čiji sud često zaboravljaju, 
stoga ga doslovno donosimo: "Na zapadu cijene ljude više nego kod nas, no 
svakoga u području njegove veličine. Ne će nitko Goethe-a proglasiti 
vojskovodom, zato što je sastavio Fausta niti će od njega tražiti rješenje 
filozofskih pitanja... U nas nije tako. Treba steći popularnost makar u čemu i 
odmah ga smatraju svemogućim božanstvom, sposobnim danas napisati 
genijalno djelo, sutra održati pomorsku pobjedu, a prekosutra osnovati novu 
vjeru. Tako je Tolstoj sastavio Rat / miri Anu Karenjinu te ima pravo na 
definitivno rješenje svih pitanja života i smrti. Tako je u Rusiji, a kod nas se u 
zadnjih 50 godina bogzna koliko krivo pisalo o njemu ne gledajući na stvarne 
zasluge. Neki s naročitom sabranošću izgovaraju njegovo ime, kao da se 
približuju božanstvu. Proglašen je savjest svijeta, stavljen u društvo sv. Franje 
("Vox clamantis..." I. Vojnovića), narodni ideal, jednom riječi čovjek, koji može 
biti putokaz u svemu. Tragično je, da se postavlja kao fiktivan ideal lice, koje 
se ni samo nije tim smatralo, a naročito ako primjena njegovih načela ide protiv 
vitalnih interesa naroda i domovine. Sam Tolstoj dođe do uvjerenja, da mu je 
ideal neostvariv pa je učinio simboličan bijeg iz Jasne Poljane - zapravo bijeg 
od vlastitih tvorevina. Doživio je slom primjenjenih načela u najužem 
obiteljskom krugu, kamoli ne u široj društvenoj zajednici. Neuspjeh 
jednostavno zbog toga, jer su protivna prirodnim i opravdanim mogućnostima 
čovjeka i društva. Može li mu se zanijekati subjektivna dobra nakana? Teško je 
direktno odgovoriti na to pitanje jer sa sobom povlači i oštru osudu. Dostatno 
je reći, da je pogrešno shvatio ljudsku narav i htio izmijeniti nepromjenjljivo. 
Kako je ipak djelovao na savremenike i na potomstvo? To je opet pitanje 
psihološke strane i uvjerljivosti njegovih načela, a kod nas nije primljen iz nekih 
patriotskih i vjerskih pobuda, te želje da se pomogne narodu, nego zbog neke 
zamagljene svečovječnosti - u stvari nekarakternog izmotavanja u pitanjima 
vjere i domovine. Nebrojeno puta čitamo o južnoslavenskoj psihologiji 
protivnoj zapadnoevropskom mentalitetu, u stvari prelaženje preko narodu 
bližih i prečih dužnosti, kao da nacionalni duh pojedinih naroda ne može 
živjeti bez spone i povezivanja s nekim trećim, s kojim se pravi umjetna i 
nasilna zajednica. Koliki je tek grijeh, kad se narodu stavlja kao ideal nacionalni 
duh tolstojevštine, pasivnost i istočni fatalizam u časovima, kad je potrebno 
pokrenuti domovinski osjećaj srca i potvrditi svijest o narodnoj pripadnosti. 
Nije dopušteno, da se pojam tolstojevštine u cjelini primjenjuje na narod, ili 
ukratko da Tolstoj postane učitelj. Bilo je i takih, koji su ga prihvatili u 
pojedinostima i protiv toga nema se ništa reći, jer je imao simpatičnih strana, a 
kao najrealnija bila je njegova želja i dobra volja, da pomogne narodu. Ako to 
nije znao ili nije uspio ostvariti, nije toliko njegova krivnja. Dosta je, da je dobro 
želio. U oduševljenju prema Tolstoju ima možda dosta i namještenosti, ali u 
svakom slučaju više ushićenja prema Tolstoju kao učitelju nego kao umjetniku. 


TRI SVIJETA 


(Tolstoj-Turgenjev-Dostojevski) 


Rusija je u prošlom stoljeću više nego ikada u svom historijskom životu 
bila uznemirena. Idejna strujanja zahvatila su šire krugove, koji se obično nijesu 
pojavljivali u javnom životu. Ovi su često proširivali, prikraćivali ili krivo 
tumačili suprotna stanovišta glavnih predstavnika ruske misli i na taj način još 
više uznemirili nepristranu javnost. Književnici su - protivno nego u drugim 
zemljama - bili u Rusiji glavni nosioci strujanja ne samo u književnosti nego i u 
trvenjima kulturnog i političkog karaktera i javnost im je često i preko volje 
naturivala programe, da bi jače djelovali u društvu. Silom prilika njima je samo 
bilo moguće pretresati zabranjena pitanja krijući se za umjetnost, a publika na 
to naučena uvijek ih je razumjela. Kod njih nije bilo jedinstvena pogleda na 
život, što nam dokazuje najjasnije genijalna trojka Tolstoj-Turgenjev 
-Dostojevski. Neispravno je mišljenje, da su tadanje struje neknjiževnog 
karaktera na njih utjecale i da su ih preko volje odvele na različne strane. 
Naprotiv, sva su trojica jake aktivne ličnosti, koje su izgradivale zasebne struje 
itim utjecale na okolinu. Koliko im se misli slažu s tadanjim pokretima, to su 
jače djelovali i pocijepali društvo. Suvišno je ponavljati razmimoilaženja do 
kojih dolazimo čitanjem njihovih dijela, nego su značajni povjerljivi 
dokumenti: pisma i izjave prijateljima, koji ih dobro osvjetljuju, naročito 
Dostojevskog. Nije ispravno ni diskretno iznositi neslužbene izjave i na temelju 
njih stvarati zaključke, ali okolnost, da se slažu sa službenim, dopušta 
romatranje spomenutih književnika s ovog stajališta. Tada se istom vidi, kako 
su i slavni književnici često sitničavi, ljubomorni na svoj talenat i nepravedni 
jedan prema drugome. Službene su izjave redovito proračunane, a privatne 
toliko neposredne i iskrene, da se povjeravaju samo najtješnjim prijateljima. 


Tolstoj je rijetko govorio o drugoj dvojici i to samo onda, kad je morao. 
Prije duhovne krize zalazio je više u društva, ali se čuvao, da što rekne o svojim 
književnim suparnicima. U drugom dijelu života došao je u sukob s čitavom 
književnom javnošću ostajući ipak kod općih sudova. Čini se, da je Turgenjeva 
poštivao više nego Dostojevskog. Tolstoj ga je i obilazio, a kad je skrenuo s 
književnog puta, zaklinjao ga, da se vrati lijepoj knjizi u interesu ruske 
književnosti. Predosjećao je, da će u svemu drugom biti diletant, a samo u 

književnosti dobar umjetnik. Nažalost predviđanja su mu se ispunila i pravilno 
je ocijenio njegove sposobnosti. Vedar i širokogrudan čovjek kao Turgenjev 
nije se oduševio Tolstojevom dogmatikom, nego se divio njegovu 
umjetničkom talentu, koji mora propasti. Nije propustio prilike, da upozna 
evropsku javnost s njegovim djelima, jer mu je pred očima lebdio književni 
prestiž Rusije. Čini se sasvim vjerojatno da je i Tolstoj njega mnogo cijenio u 
tajnosti, ne mogavši odobriti suvremene književnosti pa ni Turgenjeva, radi 
načela da književnost mora poučavati, dok je Turgenjev savršeno dovodio u 
sklad i umjetnost i sadržaj. Sa Dostojevskim nije nikad došao u dodir. Postojala 
je neka odbojnost među njima, jer su imali priliku da se sastanu. Prigodom 
jednog predavanja - čini mi se Solovjevljeva - obojica su bili u dvorani, možda 
se i vidjeli, ali se ne sastadoše. Tolstojeva pratnja odvratila ga je i nije dala 
nikako, da dođe do dodira. Kod otkrića spomenika Puškinu doznao je 
Dostojevski za Tolstojevu Dogmatiku i javlja ženi, da je Tolstoj sasvim poludio. 
Neki su ga zvali, da ga pohode a Dostojevski se ispričavao da nema vremena. 
Ipak je bio sav radostan, kad se Tolstoj pohvalno izrazio o njegovu govoru 
kod otkrića Puškinova spomenika. Neki su s pravom zaključili, da nije puki 
slučaj, što se nijesu u životu susreli, nego sudbinska odbojnost, koja ih je 
zavadala. O Tolstojevim dijelima Dostojevski se oštro izražavao i neke žučno 
napadao u Piščevu dnevniku. Tolstoj se o njem značajno i ironično izrazio, da 
nas nastoji svojim dijelima zastrašiti, a mi se ne damo. Mišljenje da mu nijedno 
dijelo nije kompozicijski uspjelo, osim Zločinstva i kazne, ostalo je do danas 
nepromijenjeno. 


Odnos između Turgenjeva i Dostojevskog sasvim je jasan. Bilo je to 
neprijateljstvo, koje se izrodilo malo ne u fizičko obračunavanje. Sukobili su 
se već rano i tako ostali do kraja. Dostojevski kao ruski počvenik nije se mogao 
pomiriti sa zapadnjacima - liberalima tobožnjim neprijateljima domovine, jer 
liberal ne može biti nego "svijesni neprijatelj Rusije i slavenskih aspiracija". 
Piše Majkovu, da je Turgenjev zanijekao domovinu i priznao se Nijemcem, a 
nećakinji odlučno kaže, da se Turgenjev u inostranstvu iscrpao, izgubio talenat 
i postao Nijemac, dok on mrzi Zapad i ne može živjeti bez Rusije. Iz Drezdena 
upozorava Majkova, da liberali nijesu svršili s Bjelinskim, jer demon je izišao 
iz ruskog čovjeka i unišao u krdo liberala. Neki su potopljeni, a ostali će se 
utopiti, jer su izgubili vjeru u domovinu. Duh Bjelinskog podržava Anenkov i 
Turgenjev. Stoga se nije čuditi, ako se dijele djela Bjelinskoga među djevojke, 
u kojima se žali, što je Tatjana ostala vjerna svome mužu. S druge strane 
evropske su novine sve u ludilu, kad se radi o Rusiji i bolje poznaju Siriusa 
nego nju, no to je bolje, a "mi se spremajmo na vojnu". Zatim završuje osudu 
liberala, među kojima je prvi Turgenjev, da su "razbojnici pera i pronevjeritelji 
štampe." 

Vrhunac neprijateljstva dolazi tek 1880. kod otkrića Puškinova 
spomenika. Bilo je to slavlje čitave Rusije, a neki su književnici smatrali, da je 
to čas, kad mogu najbolje upoznati javnost o svom mišljenju. Na to je računao 
i Dostojevski. Grozničavo se spremao, da njegov istup bude što uočljiviji. Htio 
je naime upozoriti liberale na univerzalni karakter ruske književnosti, spojen s 
narodnim idealima, i to kod najruskijeg pjesnika Puškina. Prateći pisma ženi, 
koju je detaljno izvještavao o toku priprava pišući i više puta dnevno, 
zapažamo, kako je Dostojevski doista u tim časovima bio u takovu stanju, da 
je mogao lako izgubiti duševnu ravnotežu. I sam priznaje, da se boji katastrofe 
- misleći vjerojatno na svoju bolest - epilepsiju - koja bi sve pokvarila. Ista 
pisma loše ispadaju po samog pisca, jer nam se prikazuje kao sumnjičav i 
prekomjerno ljubomoran na svoj talenat, htijući se silom nametnuti javnosti. 
Tako javlja, da kao delegat Slavenskog dobrotvornog društva nailazi na goleme 
poteškoće sa strane novina, sveučilišnih profesora i Turgenjeva "koji je postao 
njegov otvoreni lični neprijatelj" iznoseći u časopisu neku njegovu aferu iz 
mladosti, koja se nikad nije zbila. "Ja ne mogu slaviti Puškina i pozdravljati 
Vjeročku". Turgenjev je u Vjesniku Evrope odgovorio na napadaje 
Markevičeve bez ičega što bi se odnosilo na Dostojevskog, ali je ovaj po svojoj 
sumnjičavoj prirodi to primijenio na se. Posljednjom rečenicom aludira na 
heroinu Turgenjevljevu u Jedan mjesec na ladanju Vjeročku, koju je glumica 
Savina tako sjajno igrala u carskom teatru, da je Turgenjev zavikao iz lože: 
"Vjeročka, jesam li ja napisao ovu Vjeročku?" Tuži se dalje Dostojevski na 
makinacije protivnika, koji bi ga htjeli odstraniti ili mu dati kakovu sporednu 
ulogu kod proslave i sigurno bi napustio proslavu, da ga publika ne zadržava, 
a tu se nalaze i Puškinova djeca. Njegova stranka i ruska književnost bore se 
za ideju, za koju se on zalagao već 30 godina, dok protivnici (Turgenjev i dr.) 
hoće da umanje Puškinovu slavu. Njegovim odlaskom, ostao bi sam Aksakov, 
koji je ionako Moskvi dosadio. Nezadovoljan je čitavim programom proslave, 
mijenjanjem rasporeda i naročito tim, što se kod Turgenjeva sastavljao program 
bez njegova znanja. Dostojevskom je dodijeljeno čitanje Puškinova "Proroka" 

*ionse čudi, da nije ni o čem obaviješten, te svu krivnju svaljuje na Turgenjeva. 
Da nije omladine, koja ga želi čuti, prijeti se, da bi smjesta prekinuo s tim 
"prljavštinama". Kroz to vrijeme sastao se s Ostrovskim - Jupiterom Moskve - i 
pače Turgenjevom, koji je s njim, kako sam priznaje, bio ljubezan, dok su ga 
drugi liberali smatrali reakcionarcem i okretali mu leda. Izražava bojazan, da 
se kod tolike divergencije misli sve ne svrši borbom, jer je već Katkov isključen 
sa proslave. Kod definitivne redakcije programa Dostojevskom je dodijeljeno 
čitanje Pimenova monologa iz Borisa Godunova. Sad potanko opisuje, kako 
je doživio golem uspjeh. Bio je naime obasut cvijećem i proglašen prorokom 
ruskog naroda. Tuži se na Turgenjeva, da je vrlo slabo čitao, a ipak je više 
aklamiran nego on, ali to je bilo najmljeno oduševljenje, a kod njega iskren 
entuzijazam. Dostojevski mu spočitava, da je najmio rulju mladića, koja je 

vikala kao u deliriju, kad se pojavio Turgenjev. Još više, porekao je, da je 
Puškin nacionalan pjesnik i Ivan Aksakov u znak protesta nije htio držati svoga 
govora. Upozorava ženu, da je fatalni dan istom na domaku, a spremaju se 
spletke protiv njega, ali se nada, da će sve biti dobro. Poslije održanog govora, 
koji je doista izveo jak dojam javlja da je njegov uspjeh zapravo pobjeda ideje 
za koju se borio. Kad je naglasio univerzalno bratstvo ljudi, nastade delirij i 
plakanje, a dva nepoznata starca baciše mu se u zagrljaj, priznavajući da su 
dvadeset godina živjeli u neprijateljstvu i ne govoreći međusobno, a sad su 
pomireni njegovom zaslugom. Turgenjev mu se naime bacio na ruke sa 
suzama u očima, a Avenkov ga zagrlio vičući: "Vi ste genij i više nego genij." 
Ivan Aksakov plesao je od veselja. Sjednica je prekinuta i poslije jednog sata 
nastavljena, ali su se govornici odricali svojih govora veleći da je "velika riječ 
genija Dostojevskog dala rješenje svemu." Izabran je članom mnogih društava, 
načelnik Moskve Tretjakov zahvalio mu se uime grada, a žene ga ovjenčale 
lovor-vijencem, što je lijepo govorio o idealu ruske žene, Puškinovoj Tatjani. 
"Ja mogu umrijeti, Ana!" - završuje pismo ženi. 


Iz ovog dramskog događaja razabira se volja Dostojevskog, da se 
pokaže ruskoj javnosti. Ipak to ne može opravdati ispade prema Turgenjevu, 
koji je bio kudikamo obzirniji. Štoviše nije nikad porekao književni talenat 
Dostojevskoga, kao što je njemu Dostojevski poricao originalnost jednako kao 
i Tolstoju. Po njegovu mišljenju Turgenjev nije ništa novo rekao u svojim 
djelima, jer se tobože udaljio od rođene grude. Ovo mišljenje nije osamljeno, 
jer je i biograf Turgenjevljev Ivanov tvrdio, da je prebivanjem u inozemstvu 
svoje zaboravljao, a malo tuđeg naučio. To ne opravdava Dostojevskog, koji 
je kao umjetnik trebao priznati zasluge makar i neprijatelju. Turgenjev se 
naprotiv viteški ponio prema njemu. Kad je Revue des deux Mondes poslala u 
Rusiju radi proučavanja glavnih književnika Durand-Grćville-a, ovaj se radi 
uputa obratio Turgenjevu. On mu preporuči Tolstoja, Pisemskog i 
Dostojevskog, davši mu za posljednjeg pismo, u kom doslovno kaže: "Odlučio 
sam Vam pisati i ne gledajući na okolnosti, koje su dovele do prekida između 
nas. Uvjeren sam, da i Vi mislite, da te okolnosti nisu utjecale, da promijenim 
mišljenje o Vašem velikom talentu i visokom položaju, koji zauzimate u ruskoj 
književnosti." Kaminski: Pisma S. A. Turgenjeva, str. 245). 


Unatoč tomu neki su strogo osudili i Turgenjeva i Dostojevskog radi 
zajedljivosti i nečasne međusobne borbe. Strahov u pismu Tolstoju veli, da ih 
ne računa među ljude, k tome Dostojevski pomno pročita o sebi svaku riječ, 
osobito ako mu je u prilog. Turgenjev mu je "zlojezična baba", jer bez potrebe 
stvara neprijateljstva. Pri svemu tomu čini se, da je i Strahov interesiran i da se 
nalazio u vrtlogu borba. Danas, čitajući pisma dotičnih književnika, vidimo, 
da je Turgenjev mnogo staloženiji i umjereniji. Boraveći u inozemstvu, mogao 
je barem privremeno škoditi ugledu svoga suparnika, ali toga nije učinio. U 

datoj prilici istaknuo je veličinu i zasluge svojih sunarodnjaka bez obzira na 
lične simpatije. Zapravo je njegova zasluga, što je Zapad rano počeo čitati 
dotada nepoznatu rusku književnost. Kao umjetnik znao je, što će javnost 
zanimati, a što je ujedno na umjetničkoj visini. 

Razlog neslaganju trojice prvaka ruske književnosti stoji u njihovu 
karakteru i idejama, koje su zastupali. Prijateljstva nije moglo biti. Tolstoj je u 
prvoj polovini života blizu Turgenjevu, ali se udaljio, kad je napustio 
književnost i zapao u maglovite teorije, koje su se Turgenjevu činile naivne, 
plitke i smiješne. Način odgajanja naroda, neprotivljenje zlu i zaštita 
progonjenih sekta malo su ga zanimali, vidjevši da se Tolstoj vrti u 
protivurječjima preporučujući zdravi porodični život, a zabacuje ženidbu. 
Vedar i pozitivan duh ne zanosi se idejnim pustolovinama niti se smatra 
nosiocem preporoda u svijetu. Ideal mu je zapadna civilizacija, iako nije bio, 
nažalost - uvijek sretan kod izbora njenih plodova. To je bilo dostatno, da ga 
dovede u opreku s apokaliptikom Dostojevskim, kojemu je zadnja riječ Rusija, 
i tko toga ne priznaje, već je izdajica domovine. Prema tome je i Tolstoj 
isključen, jer zastupa sveopće bratstvo ljudi protiv Dostojevskog, strasnog 
ljubitelja Rusije, koja će makar i oružjem nametnuti gospodstvo svijetu išapnuti 
mu posljednju riječ o spasu ljudi. Tri čovjeka i tri svijeta, koji će poprimiti 
tragičan karakter u revoluciji, u čemu je Turgenjev najmanje kriv. Zasluga mu 
je negativne vrsti, jer nije izgrađivao ni zastupao nemogućih sistema, nego 
ostao isključivo umjetnik. 


S. BULGAKOVIN. BERDJAJEV O RUSKOM 
PRAVOSLAVLJU 


Ruski izagnanici mnogo razmišljaju o sudbini ruskog pravoslavlja 
nakon sloma carstva. Njihova su mišljenja značajna i po tome, što o toj stvari 
pišu ne samo službeni crkveni krugovi nego i naobražena intelegencija, a 
osobito novoobraćenici. Dio inteligencije, koji nikada nije sarađivao s crkvom, 
miješa se također u ova pitanja morajući računati na vjerski momenat, jer 
većina emigracije ostaje vjerna crkvi. Mnogi se i danas zagonetno pitaju, što se 
zbilo s crkvom u tako kratkom vremenu. Dogodilo se nešto neobično valjda 
bez sličnog u povijesti, skladno svi govore. A kad počnu tražiti uzroke previše 
se razilaze ili se tješe riječima Turgenjeva, da se na Rusiju ne mogu ni u kom 
slučaju primijeniti obični zakoni, koji ravnaju drugim državama, pa se i za 
današnju rusku nesreću moraju tražiti naročiti razlozi i uzroci, koji su je 
prouzrokovali. Jedni naprosto plaču nad sudbinom vjere i domovine sjećajući 
se veselih usklika Puškina o nepokolebivom Petrogradu, koji se drži čvrsto 
kao Rusija. Medu ovima bi bio i protojerej Sergej Bulgakov, profesor 
pravoslavnog instituta u Parizu, koji je napisao članak u jednom engleskom 
listu s namjerom ipak, da ustanovi uzroke nesreće i da dadne mišljenje o 
budućnosti. Članak je preštampan u zbirci članaka o Rusiji Ruska duša na 
francuskom 1927. Njegovo je mišljenje tim značajnije, što istu stvar ponavlja i 
danas, a gotovo isto misli i još nekoliko uvaženijih ideologa. Sotona je - veli 
Bulgakov - svim jadima udarila ruskoga Joba. Narod je ruski kao židovski u 
babilonskom sužanjstvu, s tom razlikom, što su ovi imali proroke, koji su ih 
tješili, a Rusima ih je Providnost oduzela. Rusija više nije Rusija nego 
"Sovdepija" t. j. mržnja svega što je rusko. Tako nazivaju izgnanici današnju 
Rusiju, da ne bi obeščastili ime negdašnje svete Rusije nazivajući današnju 
- Rusijom. Povijest mu je Rusije žalosna igra (tragedija) u grčkom značenju. 
Sadržaj je tragedije ispaštanje tragičnog čina učinjena po nekome drugome 
nego je junak, pače prije njegovog rođenja. Uspoređuje povijest Rusije s 
dramom Edip. Kad se tragedija razvija postaje jasna, tako biva i s Rusijom. 
Prije rođenja Rusije odigrala se predigra žalosne glume i zlokobni događaj 
crkvene povijesti već se zbio. To je raskol u crkvi. To je najviši grijeh protiv 
Kristove Crkve, ma tko bio odgovoran. Zato - veli Bulgakov - jer je to uzrok i 

kulturnog rascijepa Evrope, a Rusija žrtva ovog dogadaja, a da nije ničemu 
kriva. Tu su duhovni razlozi današnje ruske neseće. Rusija je primila kršćanstvo 
od Bizanta u času, kada je vladalo jedinstvo i mir usprkos vjerskih natezanja, 
ali kad je došla dioba, Rusija je morala svezati svoju sudbinu s jednim dijelom 
iostala je na Istoku. Ovo je bilo od sudbonosnog značenja za njenu povijest. 
Događaj ima značenje s vjerskog i kulturnog gledišta, jer Rusija pripada 
istočnom pravoslavlju i grupi država istočne civilizacije. Pravoslavlje je jedina 
crkva - veli Bulgakov - i nadnacionalna. Zlokobno razjedinjenje učinilo je rusku 
crkvu nacionalnom; bilo je to u času, kad je Bizant htio naturiti Rusiji svoju 
vlast, dok poslije nije postao sumnjiv radi florentinske unije i konačno padom 
Carigrada Moskva je postala treći Rim, ali se je i odijelila od ostalog svijeta. 
Tako odijeljena našla se pred pitanjima, koje nije mogla sama riješiti, pa kad 
na Zapadu cvate filozofija (skolastika), Rusija se ustavila na obredima. 
Osamljenje Rusije bilo je potpuno. Petar Veliki otvara vrata prema Evropi, ali 
reforme u sebi dobre, jer su kasno došle, loše su djelovale. Onaj tko se bunio 
bio je satrven željeznom šakom Petra Velikog. Ovim časom u Rusiji se otvarao 
srednji vijek - nadodaje Bulgakov - ali spoj između zapadne i istočne kulture 
ostaje neostvariv. Inteligencija je donijela razorne ideje brzo, ali neslobodna 
crkva nije se mogla boriti. Tako Moskva čuvarica narodnih predaja i domovine 
pretvorila se u treću Internacionalu sa sotonskim nagnućem k rušenju svega 
narodnog, što se danas izvršava - veli Bulgakov - internacionalnom rukom 
djece židovske Diaspore. 


Padom carstva god. 1917. morala se crkva sama držati, zato se sastaje 
odbor na kom se uspostavlja patrijarhat oboren za Petra Velikog. Otada 
pravoslavlje ognjem i mačem progonjeno vodi ogorčenu borbu s boljševicima. 
Doba poslije pada carstva nazivaju Bulgakov i Berdjajev povratkom u 
pretkonstantinovsku periodu katakomba i progona, a do 1917. bilo je doba 
konstantinovsko jer je crkva dobila pravo na život i zaštitu od države. Obojica 
vjeruju u uskrsnuće ruskoga pravoslavlja, kad bude očišćeno pokorom i 
krštenjem krvi, a to se već zapaža, jer mnogo intelegencije prihvaća crkvu i 
oplakuje svoje grijehe. Bulgakov poziva javnost, da pomogne ruskom 
pravoslavlju u današnjen žalosnom času materijalno i duhovno, ali da mu se 
ne nameće jaram i privlače članovi na drugu vjeru. Ovim cilja na Katoličku 
crkvu, jer malo dalje veli, da ono, što je prešlo na katolicizam, nije iz uvjerenja 
nego iz političkih razloga, a najviše ih nagnala na to težina izagnanstva. 


Interesantno je navesti nekoliko njihovih mišljenja o značaju 
pravoslavne crkve i njenim osebinama. O tom mnogo pišu naročito otkad su 
stupili malo bliže katolicizmu. Oni nastoje odrediti osebine ruske crkve 
ispoređujući je s katolicizmom, kojemu hotice ili neznajući spočitavaju 
izmišljene pogreške, a pravoslavlju se jednostavno pripišu protivne vrline i s 
time je svršila ocjena pravoslavlja i katolicizma. Bulgakov tvrdi, da pravoslavlje, 

iako zarobljeno po carstvu, nije ovome dopustilo, da dopre do svetinja crkve, 
nego je crkva sačuvala samostalnost našavši sporazum s carizmom. Narod je 
živio u dobrim odnosima sa predstavnicima crkve, pa se na taj način utvrdilo 
jedinstvo u ljubavi i više po ljubavi nego po vanjskim vezama, hijerarhijom ili 
disciplinom. Berdjajev izvodi svetost ruskog pravoslavlja i naroda iz same 
činjenice, što se Rusija nalazi na Istoku, a Istok je kolijevka vjera, dok Zapad 
iako ima kršćanstvo, ovo se posvjetovnjačilo i gotovo izgubilo unutarnju 
duhovnu snagu. Na istoku je Bog govorio ljudima neposrednije, dok na 
zapadu ovo zadržava nekolicina ljudi, preko kojih mogu drugi općiti s Bogom. 
Zemljopisna ruska ravnica samo je odsjev duhovne širine ruske duše, koja se 
rasplinula u Bogu, dok na Zapadu vlada tjesnoća u odnošajima i neka umjetna 
odmjerenost. Pravoslavlje nema vjerskog naučiteljstva s razgranjenim 
bogoslovnim učilištima kao na Zapadu jer jedan prosti čovjek može 
propovjedati kao biskup, niti ima vlasti koja bi ga mogla skučiti. Primjeri su 
umirovljeni oficir Homjakov, Dostojevski, Rozanov i dr. Ipak u pravoslavlju 
ne vlada individualizam nego skladno jedinstvo u ljubavi i slobodi. Bogoslovija 
se uči - veli Berdjajev - ne po ustaljenim filozofskim pravilima nego više po 
ikonama i u "starčestvu". Duhovni je život više pjesnički nego filozofski i 
racionalan. Bogoslovija je u liturgiji. Dok na Zapadu povjeravaju dušu 
iskusnom i učenom duhovnom vodi, u pravoslavlju se to povjerava prostom 
starcu, kojega je službena crkva možda i progoni, ali on ostaje poslanik Božji, 
preko kojeg se prenosi istina do konca svijeta i koji iz bližega opći s Bogom. 
"Starec" ili "strannik" znači u Rusiji posebni stalež putnika - pokornika, ni 
svećenika ni monaha, koji živi od darova i kojima se ljudi povjeravaju. 
Dostojevski ih naziva u Braći Karamazovima, onim ljudima, koji vam oduzmu 
dušu i volju i učine ih svojima. Vi ste se odrekli svega i starec je gospodar 
duše. Čuvena sibirska protuha Rasputin smatran je od carske obitelji za takvog 
starca i samo je od njega čekala spas, "no sudbina je htjela, da je onaj, koga su 
okruživali svetačkom krunom, u stvari bio nevrijedno i perverzno biće i 
zlokobni uticaj ovog čovjeka jedan je od glavnih razloga smrti onih, koji su u 
njemu tražili spas" (P. Gillard: Tragična smrt Nikole II. i njegove obitelji, str. 
429. 


Odlika je pravoslavlja i u tome, da se ne prepire za vlast na ovoj zemlji, 
nego se pokorava i sve svoje nade prenosi na prekogrobni život, dok se 
katolicizam iscrpio u historijskoj borbi za prevlast na zemlji i prignuo crkvu k 
zemlji, da je s pomoću crkve sebi podvrgne. Stoga je Berdjajevu katolicizam 
nepristupačan za unutarnji život. Još znamenitija osebina pravoslavlja bilo bi 
veliko uskrsno slavlje, dok se na Zapadu slavi više Božić. Čim stupiš u 
pravoslavni hram, odmah udara u oči uskrsli Spasitelj. Ovo im daje povoda 
tumačenju, da pravoslavlje više misli na prekogrobni život, da mu je misao 
povezana s drugim dolaskom Krista i nebeskim Jeruzalemom. Pravoslavlje 

neće spasa pojedinaca ili same Rusije, nego nastoji preobraziti čovječanstvo i 
pripraviti ga za dolazak Kristov. 


: U tome se i sastoji općenitost pravoslavlja, jer nastoji preporoditi čitavo 
ljudstvo. Kako su Rusi ljubitelji skrajnosti, to lako stupa pod stijeg Antikrista 
ako nije s Kristom, pa je velika opasnost, da iz jedne skrajnosti ne padne u 
drugu. Je li čudno - kliče Berdjajev - da se Moskva - treći Rim, preobrazila u 
komunističku središnjicu svijeta, da preobrazi svijet u duhu Sotone! Usprkos 
golemih razlika između Istoka i Zapada u svim područjima, za Berdjajeva 
jedinstvo nije nemoguće pred navalom nekršćanstva, koje nužno sili na 
međusobno potpomaganje, sporazum i jedinstvo. 


Nakon ovakovih izjava o pravoslavlju, njegovim osebinama i zamjernoj 
svetosti, nikome ne bi palo na um, da ruska crkva u inozemstvu kao iu Rusiji 
proživljuje tešku krizu već više godina. Položaj je kudikamo ozbiljniji, nego se 
misli, jer se kriza počela i razvijala među poglavarima crkve, a na diarodi se 
prenijela tek posredno to jest ukoliko je bio pod uticajnom sferom dotičnog 
dostojanstvenika. Crkva u inozemstvu s vjernicima podijeljena je na dvije 
grupe, pri čemu je ne malu ulogu igrao politički momenat. Na Koncilu u 
Karlovcima 1921. vidjela se nesuglasnost, koja je u zadnjim godinama završila 
s raskolom. Mitropolit Antonij u Jugoslaviji prestavnik je onih, koji su za 
nastavljanje starih ruskih predaja u crkvi kroz vjekove u carstvu izgrađenih, i 
kao nužan uvjet života zahtjeva uspostavu carstva na čelu sa Romanovima 
Ovo je grupa ujedno carističkih krugova, koja nastoji obnoviti pali režim. 
Druga grupa, koja je nastala na istom koncilu ima za poglavara mitropolita 
Eulogija u Parizu. On je u početku bio sklon uspostavi carstva, ali na koncu su 
on i njegovi završili s ogorčenom borbom protiv svega što potsjeća na carstvo 
na čelu s Bulgakovom i Berdjajevom. Sam Eulogij mnogo je kolebao i zapravo 
nije nikada Zauzeo jasno stanovište u ovom pitanju, jer se bojao, da ne izgubi 
vjernike, a emigracija je većinom caristički nastrojena. Konačno je Antonij 
osudio Eulogija optužujući ga, da naučava krivo pravoslavlje stojeći u vezama 
s drugim crkvama i pače protukršćanskim društvima, a ovaj Antonija radi 
politike, koja je više škodila vjernicima u Rusiji nego išta drugo. Obojica su 
tražila priznanje patrijarha iz Rusije i ovaj je primoran od Sovjeta morao osuditi 
Antonija radi neprijateljskog stava p-oti boljševicima, i časovito je Eulogij bio 
u milosti. No kad je i ovaj pod pritiskom okoline morao osuditi rad boljševika, 
Sergej je svrgnuo i njega. ' 


U samoj Rusiji postoji više crkava, a boljševici potpomažu ovu diobu. 
Sergej je postao oruđem boljševika, te je morao osuditi zavađene mitropolite 
u inozemstvu, a ovi se ne osjećaju dužnim pokoravati osudi iznuđenoj po 
boljševicima. U vrijeme papinske molitvene vojne, Sergej je morao protestirati 
protiv pape, jer da tobože u Rusiji vlada vjerski mir, i da nema progonstva. 

Borba između mitropolita u inozemstvu o prevlast oteščana je i tim, što im je 
crkva jako pritisnuta civilnim elementom, koji se uturio u crkvu tražeći jednako 
pravo kao i biskupi. Na taj je način episkopat izgubio svaki ugled, a vjernici se 
podijelili prema političkom stanovištu. Ovo je žalosno stanje ruskog 
pravoslavlja od presudnog značenja, jer kriza nije časovita i slučajna, nego je 
to trajni i duboki nesporazum u pitanju crkvenog auktoriteta i naučiteljstva. 
Konačno ovo je plod jednog crkvenog sistema, koji je vezao svoju sudbinu uz 
jedan politički sistem. Zavadene se stranke slažu jedino, kad se napada na 
druge, a naročito na Katoličku Crkvu. Žestoki ispadi na katolicizam i njene 
predstavnike jednako su oštri sa strane izbjeglica kao i onih u Rusiji. 
Katolicizam i boljševizam im je podjednak neprijatelj. Jedan prokurator ruske 
crkve začudio se, kada je doznao, da poslije sv. Franje Asiškog ima u Katoličkoj 
Crkvi svetaca kasnijeg datuma. Svima se duboko usjekao u dušu sv. Franjo i 
franjevački pokret o kojem u datom času govore s poštovanjem, naravno krivo 
tumačeći franjevački pokret kao i protestanti. Čuveni protestanski životopisac 
sv. Franje Sabatier (Život sv. Franje) napisao je mnogo toga krivo, ali je knjiga 
kroz nekoliko godina doživjela 27 izdanja i prevedena na sve jezike pa i na 
ruski, gdje je mnogo čitana. Kao protestanti i neki ruski protestantski nastrojeni 
krugovi vide u Franji ideal individualizma, vjerskog subjektivizma i 
nepokornosti crkvenom učiteljstvu ne vodeći ni malo računa o prvom 
poglavlju Franjina pravila, gdje je govor o poslušnosti papi i crkvi. 


Imajući pred očima žalosno stanje ruske pravoslavne crkve, kako nam 
izgledaju naivne i neistinite gore navedene misli od Bulgakova, Berdjajeva i 
mnogih drugih o svetosti, zavidnim osebinama, ulozi u povijesti i jedinoj crkvi 
prema kojoj bise imao preporoditi svijet i obnoviti stari duh kršćanstva. Daleko 
bi nas zavelo kada bi pobijali njihove tvrdnje, a mi znajući njihove veze s 
drugim crkvama i nekim vrlo tamnim društvima ozbiljno sumnjamo u njihovu 
ličnu pravovjernost. Daleko smo također od toga, da zaniječemo vjersko 
uvjerenje plemenitog ruskog naroda, koji se, prožet vjerom, opire u današnjim 
teškim danima bezbožnim napadima i kušnjama. Priznajemo pohvalno držanje 
nekih crkvenih dostojanstvenika koji su neobičnom požrtvovnošću branili 
vjeru i nerijetko svoju srčanost platili životom, ali za ovo teško današnje stanje 
odgovorna je inteligencija uz crkvu i crkveni predstavnici, koji se nijesu znali 
održati na visini braneći vjeru, a ostavljajući po strani politička natezanja. Bilo 
je iskrenih vjernika potresenih unutarnjim razdorom i opadanjem vjerskog 
osjećaja, koji su tražili očuvanje vjere i osobito ugleda crkvenih predstavnika, 
ali im se kojekako odgovaralo, tako da su mnogi ostali razočarani. Teško će 
biti njihovo opravdanje kao i inteligencije, koja tobože brani crkvu. Koliko je 
neopravdan plač Bulgakova, što im je providnost oduzela proroke, dok su ih 
Izraelci imali u sužanjstvu! Po našem mišljenju proroci bi morali biti sami 
crkveni predstavnici - biskupi kao nasljednici apostola, kojima je Krist rekao, 

da će ih braniti te da je crkva nesavladiva. Nameće se i drugi zaključak, a to je, 
da su današnji dostojanstvenici nosioci žalosnih posljedica jednog neispravnog 
stanovišta, ali im to ne umanjuje odgovornosti, jer su morali uočiti ozbiljnost i 
težinu položaja. Narod je najmanje odgovoran u toj stvari nego postaje naprotiv 
žrtvom opasnih pokušaja prvaka ruske misli i njihovih pogrešaka. Čudno je, 
da ovi navaljuju na narodna leda i uopće pravoslavlje umišljeno breme i neku 
ulogu o preporodu čovječanstva i prepričavajući njegovu svetost uspavljuju 
ga u pomisli, da su savršeni i da nemaju što naučiti, nego samo drugome dati 

u času, kad je u narodu uzdrmano vjersko uvjerenje teškim bremenom 
izagnanstva i lošim uticajem. Bulgakov, Berdjajev i mnogi drugi vodeći krugovi 
pustili su narod, da je postao rob nekih protestanskih "dobrotvornih" društava, 
a u nekim slučajevima ga stavili u veze s još opasnijim društvima, čemu je 
izložena naročito omladina. Mislimo, da to nije prilog samom narodu, da mu 
se trube u uši otrcane slavenofilske fraze, pripisuje svetost i neka 
svečovječanska uloga o preporodu svijeta, kad je uvjeren o odsutnosti toga 
svega i traži, da bude poučen u vjeri i sačuvan od gore spomenute nezdrave 
okoline i uticaja. 


Umirovljeni oficir i nacionalni bogoslov Homjakov ustvrdio je, da je 
katolicizam žrtvovao slobodu uime jedinstva i željezne discipline, a 
protestantizam jedinstvo uime slobode, dok je pravoslavlje ostvarilo divni sklad 
sjedinivši jedinstvo i slobodu u ljubavi. Oštroumni Vladimir Solovjev napravio 
je malo smješnu primjedbu na ove riječi Homjakova govoreći: "Mi idemo k 
istoj obali. Kako je dosegnuti? Katolici misle da je sigurnije ploviti u velikom 
brodu upravljanu po sposobnom i iskusnom kormilaru. Protestanti misle, da 
svako sebi napravi ladicu, da slobodnije plovi. Ali šta je s tako zvanim 
pravoslavnima, koji zamišljaju, da su već stigli u luku". Ne bi li se ovo isto 
moglo reći o današnjim vodama ruske vjerske misli, koji toliko razvikuju rusku 
svetost i mesijansku ulogu naroda? 


RUSKA LIRIKA 


Teško je pisati o antologijama strane lirike s više razloga, a još je teže 
izdavačima i priređivačima takovih zbirka. Može se postaviti više prigovora, 
ali na svaki mogu opet priređivači odgovoriti s dosta opravdanih razloga zašto 
su tako i tako uredili dotičnu zbirku. U stvari i načelno pothvat se mora 
pohvaliti, a naravno uvijek se mogu postaviti prigovori kojima priredivači ne 
mogu ni uz najbolju volju izbjeći. Tako je i s antologijom ruske lirike. Zabavna 
biblioteka učinila je golemu uslugu književnoj publici kod nas kad je počela 
izdavati ovakove knjige. Hoćemo-ne ćemo moramo priznati, da nam je strana 
lirika bila osim nekolicini književnika dosta nepoznata, a da ne i govorimo o 
tom, kako često nijesmo imali uvida u najglavnije razvojne konture pojedinih 
stranih literatura na području lirike. Prevodila se epika bilo stihovana bilo 
prozna ali sitna lirika dolazila je k nama od vremena do vremena u prijevodima 
po časopisima. Na taj način nijesmo mogli dobiti pravi pojam o lirskom razvoju 
pojedinih književnosti a to je kod nekih naroda u književnosti najbolje, pače 
se može reći, da je u lirici psihologija naroda došla do jačeg izražaja nego u 
drugim književnim vrstama. U njoj su dane uz dušu pojedinih pjesnika i druge 
narodne osobine kao način stiliziranja vanjskog svijeta, lično doživljavanje 
vremena i događaja, nijanse jezika i uopće način umjetničkog oblikovanja. To 
ne vrijedi jednako za sve književnosti pa možda ni za rusku, koju dobro 
poznajemo iz drugih književnih vrsta, ali u ovom slučaju moramo opet priznati, 
da nam je ovom antologijom otkrivena jedna strana ruskoga života, koju 
nikada ne bismo mogli upoznati iz drugih djela iste narodne književnosti. 


Klasična imena ruske književnosti dobro su nam poznata iz množine 
proznih prijevoda i kao ustaljena i priznata činjenica vrijedi, da je ruska 
književnost više nego ijedna možda na svijetu zahvatila zbog posebnih svojih 
okolnosti u pitanja narodnoga razvoja, kulture i napokon u opće čovječanske 
probleme. Ruska književnost kao da nije imala karakter dokolice i zabave ni 
za čitaoca ni za pisca, toliko je uronila u pitanje ljudskog opstanka. Svaki redak 
ispisan je krvlju i pred nekom zebnjom. Što će se dogoditi od Rusije i 
čovječanstva. Po toj strepnji za čovjeka ruska je književnost osvojila Evropu 
ne toliko stilskom savršenošću ili šarenilom problematike koliko simpatijom 

za sudbinu čovjeka u mijenama i vrtlogu vremena. Tu je njena najviša snaga, a 
naravno umjetničko stiliziranje simpatije blizu je savršenstvu barem kod velikih 
imena. Što nam je onda novo donijela ova zbirka dosada nepoznate ruske 
lirike? Da li se u lirici ispoljio isti značaj ili ona možda ima drugih osebina više 
manje različnih od onih u prozi? Sudeći po onome što nam je donijela ova 
zbirka uz sva opća mjesta koja susretamo u lirikama svih naroda, ima ova zbirka 
nešto specifično rusko, što je došlo do izražaja samo u lirskim izlivima. Nema 
one uznemirenosti Tolstoja i Dostojevskoga, problematika života nije 
uklonjena nego je dobila manje krvav izražaj, iz nje doznajemo za intiman 
život Rusije i pjesnika kroz jedan vijek ne toliko u stravičnom iščekivanju što 
će biti od čovjeka koliko njihov život izvan tih problema nekada bezbrižan a 
često i raspjevan poput faunskoga raspoloženja i bezbrižnosti. U tom je lirski 
specifikum ove zbirke najočitiji, a u tom se smjeru najviše približava prozi 
Turgenjeva. Tu je novina ruske lirike, ali ima crta koje donekle produbljuju 
osebine ruske proze i lirskim tonom dopiru dalje nego je to učinila proza. 
Mislim tu na lirsko produbljenje ruske simpatije za čovjeka i uopće stiliziranje 
ljudskog osjećaja. Ruski roman u tom se izdvaja od evropskoga, ali je u lirici 
simpatija za čovjeka i briga za ljudstvo dobila drugu boju, problem je postavljen 
manje logički i racionalno, a više kao čisti osjećaj. Dok se mislilo da je život u 
ruskoj književnosti došao do izražaja kao bezizlazna logička dilema, kod 
Puškina a naročito Jesenjina čujemo samo kucaj srca i burkanje osjećaja. Tu 
su se našli na istoj liniji ruski roman i pjesma, ali su se na različan način izrazili. 
I kolikogod bila konvencionalna podjela književnih vrsta, ipak se dubljim 
uronjavanjem može doći do specifičnih izražajnih razlika, koje ne zavise toliko 
o izraženom predmetu koliko o ličnim dispozicijama stvaraoca. Umjetnička 
individualnost često je jednostrano disponirana: lirski ili epski, te će u tom 
smislu epski motiv lirizirati ili obratno. Neki umjetnici ispolje se u jednom ili 
drugom pravcu, pa je u povijesti književnosti i njihov položaj i mjesto različno. 
Ovo su najjači momenti, koje donosi ruska lirika kao nove i možda je 
najpotrebnije kod ovakovih knjiga upozoriti na slične novosti a ne toliko 
stavljati važnost, zašto nije donesena ova ili ona pjesma, taj ili onaj pjesnik, 
premda i to ima važnost no kudikamo manju. A kakovi bi nam se pogledi 
otvorili, kad bismo rusku liriku imali u originalu te onda posmatrali ljeskanje 
ritma i prilagodljivost riječi, što inače moramo odgonetavati kroz makar i 
savršene prijevode nekih pjesama. Antologija ruske lirike data je na 186 
stranica zajedno s opširnim uvodima i podacima o piscima. Svakako premalen 
prostor, da iz nje dobijemo iscrpan pregled ruskoga lirskog stvaranja 
posljednjih sto godina. Teško je naročito uočiti razvojnu liniju u tako malom 
materijalu. Ali tome se nije moglo doskočiti možebitnim malim proširenjem 
knjige, jer bi i tada bila manjkava. Stoga su se prevodioci ograničili na 
najkarakterističnije pjesme dotičnog pjesnika da dobijemo kakovu takovu sliku 
o pjesniku. Trebalo je dakle u zbirci dati značajne pjesme za pojedinoga 

pjesnika, a opet izabrati takove, koje će biti karakteristične za razvojnu liniju 
lirike. Tu su dakle dva zahtjeva, kojima je teško bilo udovoljiti i ponegdje im 
nije udovoljeno. 


O nekim pjesnicima ne možemo steći pravi pojam na osnovi nekoliko 
donesenih pjesama. Istina važniji pjesnici zastupani su obilnije, ali neki veoma 
značajni za rusku liriku ili su škrto zastupani ili ih nema nikako (Kljujev, Bjedni, 
Hljebnikov, Pasternak). Pri sastavljanju sličnih antologija moralo bi se više 
paziti na karakteristične pjesme pojedinih pjesnika, da nam slika njegova 
jasnije odskoči, a razvojna linija lirike dade se lakše postići, recimo proširenjem 
knjige. Svakako je za nas glavnije da stečemo bolju sliku o pojedinom pjesniku 
a razvoj lirike i onako ne možemo iz ovakovih knjiga postići. Zar ne bi bilo 
mnogo korisnije donijeti od Kljujeva više pjesama, jer u njemu zajedno s 
Jesenjinom neobično je jako propjevala seljačka Rusija u časovima, kad su tu 
usiju nastojali izbrisati. Od njega je donesena sasvim nekarakteristična 
pjesma. Kod nekih je pjesnika bilo lako pogoditi karakteristike dikcije i ritma i 
tisu dobro zastupani odabranim pjesmama. Tako je dobar i iscrpan izbor Igora 
Severjanina, jer u svim njegovim pjesmama osjećamo kao i u donesenima 
blještavilo fraze, mondenstvo, koje često prelazi u filisteriju, isto Majakovskoga, 
kod kojega prevladava vulkanski izraz i konvulzivna eruptivnost. Kod njih je 
lako bilo doći do karakterističnih pjesama, ali kod drugih je bilo teže i tomu se 
je moralo posvetiti više pažnje. 


S tim u vezi mora se upozoriti na još jednu činjenicu. Ako je teško steći 
pravi pojam o pojedinom lirskom pjesniku onda je trebalo barem u biografskim 
bilješkama dati iscrpniji pregled lirskoga stvaranja spomenuvši negdje i izdane 
zbirke pojedinih pjesnika. Tim bi se mnogo dobilo, jer aforistički nabačene 
karakteristike pisaca na kraju knjige iako su većinom točne veoma su 
nepraktične te se odlikuju više virtuoznošću sastavljača u iznalaženju zgodnih 
riječi za pjesnika nego informativnošću. Konkretno rečeno trebalo je više golih 
činjenica o pjesnicima i radu. To je potrebno i s razloga što su mnogi od 
uvrštenih pjesnika ujedno romanopisci i novelisti pa neupućeni mogu lako 
doći na misao, da su dotični pisci najjači baš u lirici. Tako je rad Erenburga u 
prozi jednako važan kao u stihu ako je i jači, a što da se rekne tek o Ivanu 
Bunjinu. Trebalo je svakako spomenuti o čemu je pisac jači, jer Bunjinova 
lirika u mnogočem zaostaje za prozom, i ako je dobio Nobelovu nagradu, 
desilo se to upravo na temelju njegove proze. Poezija mu ima značenje u općoj 
povijesti ruske književnosti kao sporedan rad. Istina publici je poznat po 
prijevodu nekih novela, ali zar ne bi bilo dobro upozoriti, da je napisao i svoje 
najbolje djelo roman Život Arsenjeva. Do podataka je lako doći za starije 
pjesnike, a mladi bii sami od sebe dali podatke, kad bi ih za to zamolili, ukoliko 
se nešto ne zna. Publiku bi, recimo, zanimalo, da je Ahmatova žena nesretnog 
pjesnika Gumiljova, ili da je na primjer "strasna ciganka" Cvetajeva doživjela i 

neke osjetljive promjene u životu, koje su utjecale i na stvaranje. Čuje se, da će 
Zabavna biblioteka izdati francusku liriku. Dobro bi bilo, kad bi se uvažili neki 
od ovih prijedloga posebno što se tiče izbora karakterističnih pjesama i 
podataka o piscu i njegovu radu, jer će francuska lirika u tom smislu biti 
zanimljiva i vjerojatno se ne će moći izdavač zadovoljiti jednom knjigom nego 
će materijal morati podijeliti u dvije knjige. 


Posebno je opet pitanje prijevoda. Prigodom izlaska talijanske lirike, 
rekoh, da se moralo paziti na historijske veze hrvatske književnosti s 
talijanskom pa je bilo sasvim umjesno uvrstiti prevodioce iz davnih prošlih 
vjekova. Kod ruske lirike ne radi se o tako starim vezama pa je možda trebalo 
neke pjesme ponovno prevesti i ne zadovoljiti se prijevodima iz sredine 
prošloga stoljeća. Uspjelost prijevoda često zavisi i od izabrane pjesme a ne 
samo prevodioca, jer dobra pjesma i malo lošije prevedena doima se jače. 
Sreća je ove zbirke, da su dobre pjesme našle i dobre prevodioce kao 
Cesarićevi prijevodi Jesenjina ("Zelena frizura", "Spotakoh se o kamen"). 
Jesenjin je možda poslije Keatsa najosjećajniji pjesnik svjetske književnosti, a 
u ruskoj književnosti Dostojevski je mučio živce analizom, a Jesenjin je od 
živaca i srca živio. Jednako je dobro preveden Erenburg (Badalić) kao i neki 
drugi pjesnici, no ima i osjetljivih udaljivanja od ritma originala u pojedinim 
pjesmama. Trebalo bi radi informacije donijeti ovdje koji prijevod uz original, 
ali bi to daleko odvelo. Ipak većina zbirke odaje vješte prevodioce i dobro 
snalaženje u mekanom ruskom ritmu. 


Još dvije tri o uvodu u antologiju. Fedorov nas je proveo kroz jedno 
stoljeće bogatog stvaranja s velikim poznavanjem stvari te zbijenim i stvarnim 
konstelacijama. Moglo bi se možda nekim tvrdnjama nešto prigovoriti. Tako 
da je Puškin zadao smrtni udarac romantizmu i osnovao realizam ne odgovara 
sasvim činjenicama. Puškin je kao svaki veliki pjesnik sintetizirao u sebi razne 
književne pravce pa se može opravdano reći, da je bio i ovo i ono, ali se čini, 
da je njegov osnovni pjesnički ton stvaranja i života ostao romantički, 
a realističan je samo kao opreka ukočenom stilu predhodnika. Pod 
romantizmom se naravno tu razumijeva davanje sebe i gledanje svijeta kroz 
sebe, a po tome je Puškin i došao do svjetskoga glasa. Jednako se čini malo 
pretjerano reći da je otkrivanje Puškinova spomenika u neku ruku dalo povoda 
simbolizmu. Slavlje i događaji prilikom otkrivanja spomenika imalo je više 
kulturno-političko značenje, jer su onda liberali i slavenofili svojatali Puškina, 
a poznato je do kakvih je događaja došlo i među samim književnicima. 
Dostojevski ga je u svom govoru tumačio na svoj način, a liberali su odlučno 
stali na put takovu tumačenju. Tu je Dostojevski izgubio dosta živaca, a kako 
se vidi iz njegove korespondencije čitavo slavlje u pozadini izrodilo se barem 
među književnim krugovima u skandalozno nadvikivanje i podmetanje. 
Simbolizam se rodio u Rusiji u drukčijim okolnostima nego na Zapadu. Ovamo 

je bio otvorena i blagotvorna reakcija na naturalizam i slio se kasnije u 
idealizam, a u Rusiji kao i kod nas pravoga naturalizma i nije bilo barem ne 
onakova protiv kakova je ustao simbolizam u Francuskoj. Inače Fedorov i sam 
to malo dalje priznaje, veleći da je simbolizam ustao protiv pretjerane 
konkretizacije poezije. To je sasvim stvarna primjedba, jer je poezija silom 
prilika postala previše političkom (Nekrasov). Simbolizam je na prekretu 
stoljeća doista oplodio rusku liriku i to će poglavlje ruske lirike u povijesti 
književnosti ostati najsvjetlije. Kao i svaki pokret tako su i ovaj epigoni 
upropastili, doveli ga do apsurda, izbacili se konačno iz života i sada opet 
nastaje reakcija na ovaj pokret u obliku futurizma ili u još grubljoj formi 
sovjetske revolucionarne poezije, koja se toliko utopila u životu, da je zapravo 
i prestala biti poezijom, a poezija i to prava poezija lebdi najviše na granici 
stvarnosti i privida. Poezija je kod svih naroda neka akcija i reakcija, stvaranje 
škola i uništavanje njih, kad se izrodi, to je neprestano talasanje koje je Fedorov 
veoma dobro iznio u svome uvodu s obzirom na rusku poeziju. Književni 
pravci se međusobno popravljaju i kao da u razvoju lirike dolazi do spontane 
samokritike, jer jedan pravac sam sebi skrivi propast da nastupi drugi, a kad 
ovaj zastrani nadolazi reakcija u smislu prethodnog pravca. Kako će se razviti 
dalje ruska poezija teško je reći, jer je raspolovljena: emigrantska je daleko od 
rođenog tla i ne će moći živjeti samo od uspomena, a sovjetska je prigušena 
političkim prilikama u zemlji. Tješi nas činjenica da od poezije u Rusiji ne izlazi 
ono najbolje, koje se sada skriva, ali će se jednom pojaviti. Fedorov naravno 
ne pravi nikakovih prognoza za budućnost i sasvim opravdano. Možda bi bilo 
ipak poželjno, da je malo jače zastupana poezija iz tragičnih vremena 
revolucije. Prigovorilo se negdje, da Fedorov nije unio više sovjetskih pisaca, 
jer je tobože poznat po tomu što neprijateljski piše o ruskoj književnosti, a 
valjda je kritičar htio reći prema boljševičkoj, jer ne vjerujemo, da bi Fedorov 
kao rođeni Rus bio pristran prema umjetničkom stvaranju svoje domovine, 
ako je to doista umjetnički vrijedno. To nije ni učinio. Sudbina pjesnika u Rusiji 
bila je teška (Andrejev, Blok, Gumiljov). Što je sve poduzimano protiv 
Serapionaca, paputčika i drugih struja, koje se nijesu htjele stopiti sa službenom 
organizacijom umjetnika ("poezija fabrike")! Gorki koji je imao srca za čovjeka 
i razumijevanja za umjetnost, ipak je Jesenjinu umanjivao slavu "Za boljšoe 
iskustvo boljševizma", str. 41, 1931.) i konačno se cinično narugao njegovu 
tragičnom sukobu s partijskom literaturom (O pisateljah, str. 97). Sve je to 
negativno djelovalo na lirsko stvaranje, pa je isam Gorki na jednom kongresu 
književnika iskreno priznao, da im nije uspjelo odgojiti književnika. 
Lunačarski, i sam pisac, nije imao više razumijevanja za sudbinu i slobodu 
pjesnika. Tuđom pogreškom ne da se opravdati vlastiti prestupak, ali je 
interesantno spomenuti, da sovjetski historici književnosti imaju još manje 


1 Autor je očito mislio na grupu "Kuznjica" ("Kovačnica") op. B. D. 

razumijevanja za emigrantsku književnost. Pa i sami Sakuljin inače veoma 
zaslužni književni teoretik i donekle nepristran, u svom njemačkom izdanju 
povijesti ruske književnosti nije bio u svemu objektivan prema pjesnicima van 
granice. Fedorov i Badalić nijesu vođeni nikakovim partizanstvom i uvjereni 
smo, da su donijeli ono, što su cijenili kao najbolje. 


Zabavna biblioteka priredila je čitačima pravo uživanje ovim izdanjem. 
Istina i svojom prozom zadužila je čitalačku publiku, ali izdanjem talijanske i 
ruske lirike otvorila je novo poglavlje u svom radu i recimo iskreno, htjela 
nam je podati pravo umjetničko uživanje bez obzira na prođu knjiga. Bez 
sumnje su ovakove knjige manje rentabilne od romana naročito nekih romana, 
ali je zato ovakovim knjigama mnogo bliže umjetnosti. Primjedbe učinjene pri 
izlasku talijanske i sada ruske lirike samo su dobronamjerne sugestije za budući 
rad, a Nikola Andrić može biti zadovoljan s uspjehom kod ljubitelja 
književnosti, a to mu je jedino poticalo za dalji rad u tom pravcu. 

POGOVOR 


ANDRIJA RADOSLAV GLAVAŠ - PEDESET 
GODINA POSLIJE 


U Vjesniku, na prvom javno obznanjenom popisu vješanih i strijeljanih 
među inim žrtvama nalazio se i Andrija Radoslav Glavaš, rođen 29. listopada 
1909. u Drinovcima u Hercegovini. 


Iz objavljenog dokumenta moglo se zaključiti da je ovaj franjevac 
hercegovačke provincije, koji je tijekom rata imao boravište u Zagrebu, osuđen 
na smrt zbog pripadnosti ustaškom pokretu i zbog suradnje s okupatorom, te 
da je po brzom postupku ubijen 27. svibnja, dakle svega devetnaest dana 
poslije pobjedničkog ulaska u Zagreb one, u vojnom smislu marginalne srpske 
jedinice koja premda posve nesposobna da osvoji Zagreb, bijaše odabrana za 
tu spektakularnu ulogu čim je partizanima postalo jasno da je Zagreb proglašen 
otvorenim gradom, te da od prijetnje obranom na "Liniji kralja Zvonimira" neće 
biti ništa. Čin "oslobođenja" morao je nužno imati u sebe ugrađen i mehanizam 
ne samo vojnog nego i svekolikog poniženja Hrvatske i Hrvata. 


Onima koji znaju kakve je vojne moći bio X. zagrebački korpus, pritom 
elitno opremljen i odjeven u odore savezničke vojske, odmah je jasno da je 
spomenuta jedinica partizanskih adrapovaca bila odabrana upravo zbog svoga 
nacionalnog sastava: taj je čin imao demonstrirati kako glavni grad Hrvatske 
upravo srbijanskim borcima, dakle braći iz Srbije, mora biti zahvalan što će 
konačno osjetiti magiju slobode, a istodobno i kraj jednog strašnog rata. 


Umjesto da prestane kucati na vrata jer je Drugi svjetski rat u Europi, 
završio već 9. svibnja, hrvatska je smrt upravo tih dana s novom žestinom opet 
zveknula zvekirom na vrata mnogih koji nisu napustili Zagreb duboko uvjereni 
da se nisu ogriješili nio kakve moralne zasade i da pripadaju među pravednike 
i nedužne. 


Među takvim naivnim nesretnicima bio je i fra Andrija Radoslav Glavaš 
Buerov, koji se početkom tridesetih godina počeo javljati na stranicama 
književnih glasila da bi tijekom rata uza sve obveze što ih je imao u Ministarstvu 

bogoštovlja i nastave doktorirao na temi iz suvremene hrvatske kr 
te da bi istodobno živom djelatnošću postao jedno od najagilnijih kritičkih pera 
hrvatske književne kritike ratnog razdoblja. 


Na pitanje zašto nije pobjegao kao što su pobjegli mnogi drugi, jednako 
nedužni, ne mogu odgovoriti, ali u toj odluci i činu mogu dešifrirati dva, možda 
itri razloga. 


Prvi je osobno Glavašovo uvjerenje da se baveći pitanjima bogoštovlja 
i nastave nije o ništa ljudsko ogriješio; drugi da je pišući tijekom rata o hrvatskoj 
književnosti radio nešto posve legitimno što zacijelo ne potpada pod ratne 
zakone i ne predstavlja krivnju takve vrste da mu zbog nje mora pasti glava. 


Možda je postojao i treći, dosad nedovoljno isticani razlog. Naime, 
Glavaš je krajem travnja 1945. objelodanio u novinama koje su se posve 
tautološki zvale Novine članak "Krvavi ples komunista na Širokom Brijegu" u 
kojem je neuvijeno opisao zločin što se zbio u franjevačkom samostanu na 
Širokom Brijegu. Taj su zločin partizani krili, ali kad je sve izišlo na vidjelo, 
komunisti su tvrdili da je to urađeno zato jer je širokobriješki samostan bio 
pretvoren u tvrđavu iz koje se napadala miroljubiva narodnooslobodilačka 
vojska. 


Ne skrivajući ništa od onoga što je znao, a u vezi s počinjenim zločinima 
znao je sve, Glavaš je to potanko, vehementnim stilom nekog novog Jeremije, 
obznanio hrvatskoj javnosti upozoravajući s kim će Hrvatska imati posla i neka 
zato nitko ne gaji lažne nade u širokogrudna obećanja komunističke 
propagande. 


Čini mi se da je treći razlog ostanka u Zagrebu Andrije fra Radoslava 
Glavaša Buerova zapravo duboko moralne naravi. Naime, sve je vjerojatnije 
da nije želio izbjeći sudbini koja je zadesila njegovu redovničku braću i zato je 
ostao u svojoj privremenoj kustodiji u Franjevačkom samostanu na Kaptolu 
među braćom iz provincije sv. Ćirila i Metoda čekujući da i po njega dode ona 
"sestrica smrt" o kojoj je pjevao sveti Franjo. 


Navedeni datumi potvrđuju da nije dugo čekao. 


Pobjednicima politički voluntarizam nije dopuštao bilo kakvo krzmanje, 
brzina je bila u funkciji osvete, koja se pak smatrala jedinim legalnim oblikom" 
zadovoljenja pravde". 


Broj osuđenih i justificiranih u odnosu na broj onih koji su netragom 
nestali bio je ustvari neznatan, pa su oni koji su bili skloni vjerovati ponuđenoj 
istini u svemu tome vidjeli dio procesa koji će uostalom ubrzo pokrenuti i 
djelatnost Niirnberškog suda. No ubijalo se na očigled, a još više ispod žita, 
Matoš bi rekao - krišom. 

Trebalo je postići lažni dojam i indirektno potvrditi - eto, osuđeni su 
krivi, a njih uostalom i nije tako mnogo. Bila je to još jedna od brižno 
pripremanih varki režima koji je u tom času imao potrebu da mnogo toga glumi 
i prikriva; ubrzo će to legalizirati i otvoreno činiti, ne krijući da je teror omiljeni 
instrument kojim će se vrlo okretno i djelatno koristiti. 


x... 


Budući da se o Glavašu nije mnogo znalo ni za života, jer je bio izvan 
književnih koterija i nije bio vezan uz neku novinsku ili časopisnu redakciju, 
valja reći i koju biografsku, bar onoliko koliko to dopušta moje skromno znanje 
o jednom zatrtom životu i zaboravljenom opusu. 


Iako prešućivan, u knjizi 2. leksikona Jugoslovenski pisci što ju je izdala 
Matica srpska 1979. u Novom Sadu, ipak stoji jedinica o Andriji fra Radoslavu 
mlađem koju je kompetentno napisao fra Andrija Nikić. također franjevac i 
redovnik hercegovačke provincije, one kojoj je i Glavaš pripadao. 


Bio je to prvi objelodanjeni tekst o ovom hrvatskom književnom 
kritičaru. Međutim, kako mi je fra Andrija Nikić poslao tekst s mnogo više 
činjenica citirat ću iz njega, jer je to jedini način da otkrijemo nekoliko krhotina 
jedno književnog i franjevačkog života punog istinske predanosti Bogu ali i 
duboke odanosti književnosti. 


U pismu upućenom iz Veljaka, datiranom 19. lipnja 1995. fra Andrija 
Nikić poslao mi je ove dragocjene podatke: 


"Dr. fra Radoslav Glavaš rodio se 29.X.1909. u obitelji 
Petra Glavaša i Marije rođ. Marinović u Drinovcima (HR Herceg 
Bosna). Na krštenju je dobio ime Andrija. Osnovnu školu pohađao 
je i završio u Drinovcima (rodno mjesto A. B. Šimića i brata mu 
Stanislava, s kojim je u nekoliko navrata polemizirao prim. B. 
D.), a gimnaziju u Franjevačkoj gimnaziji na Širokom Brijegu. U 
franjevački red stupio je 29. lipnja 1927. na Humcu i krsno ime 
Andrija zamijenio s redovničkim Radoslav. Studij filozofije i 
teologije započeo je na Franjevačkoj bogosloviji u Mostaru 
(1930.-1932.), a završio u Lille-u (1932.-1934.). Za svećenika je 
zaređen 16. srpnja 1933. u Fontenayu (Francuska). Nakon 
zavišetka redovitog teološkog studija uprava Provincije ga je 
poslala na specijalizaciju. Filozofski fakultet studirao je u 
Zagrebu (1933.-1938.). Tu je doktorirao s disertacijom: Jakša 
Čedomil, osnivač moderne hrvatske kritike. (Zagreb 1942, prim. B. D) 


Djelovao je najprije kao kapelan na Širokom Brijegu 
£1934.-1935.), a po završetku studija (1938.-1942.) predavao je 
kao profesor na Franjevačkoj gimnaziji na istom mjestu. Godine 

1942. imenovan je načelnikom u Ministarstvu pravosuđa i 
bogoštovlja Nezavisne Države Hrvatske. 


Koliko se osjećao nevinim, svjedoči činjenica da je nakon 
upada partizana u Zagreb ostao u kući, računajući da nema na 
sebi nikakve krivice i da se nema koga bojati.. 


..Fra_ Radoslav Glavaš mladi, kao malo _ tko od 
hercegovačkih franjevaca obogatio je prirođene sposobnosti 
solidnim znanjem iz opće kulture i književnosti posebno. Fluidnim, 
jasnim i laganim stilom, odmjerenim riječima i zaključcima 
napisao je relativno velik broj zapaženih kritika i ocjena, kao 
i vrijednih studija. Po tome zauzima vidno mjesto među književnim 
kritičarima... 


.Uza sve dužnosti koje je obavljao u Ministarstvu 
pravosuđa i bogoštovlja NDH, nimalo nije zanemarivao svoje 
redovničke dužnosti. Slobodno vrijeme provodio je s braćom 
hrvatske franjevačke provincije sv. Ćirila i Metoda među kojima 
je ostao u dragoj uspomeni." 


Toliko iz pisma ljubaznog fra Andrije Nikića. 


*...* 


Ne potvrđuju li upravo ovi redci da o ljudskoj osobi Andrije Radoslava 
Glavaša Buerova znamo vrlo malo. Tijekom Drugog svjetskog rata veze između 
Zagreba i Hercegovine bile su slabe: osim toga u Zagrebu je fra Radoslav u to 
vrijeme obavljao dužnosti koje nisu bile u kompetenciji reda, a ostavština 
sačuvana u njegovoj samostanskoj sobici bila je pokupljena za nekog od čestih 
posjeta Ozne Franjevačkom samostanu na Kaptolu i tako je nestala. 


O nekoj njegovoj konkretnoj krivnji ne postoje nikakvi dokazi osim 
tvrdnje da je bio zakleti član ustaške organizacije, te da je vrlo vjerojatno neko 
vrijeme bio osobnim ispovjednikom Poglavnika dr. Ante Pavelića. Mrtvog, vrlo 
često su ga spominjali u vezi otkrića skrivenog zlata u kripti kaptolskog 
samostana. 


S druge strane, u Glavaševim tekstovima nigdje nije zamjetna bilo 
kakva, pa i najmanja vjerska i politička isključivost; štoviše, napisao je niz 
tekstova o ruskom pravoslavlju i u njima pokazao zavidnu upućenost. 


Stanovito objašnjenje, ali ne i prihvatljiv razlog, možda je činjenica što u 
tom procesu retorzije nije bio sam. Njegova redovnička subraća i toliki katolički 
svećenici bili su također likvidirani tih dana. Žrtava je bilo i ranije, ali sustavno 
vodeni proces zatora započeo je masovnim zločinom pri osvetničkom pohodu 
na Široki Brijeg i hajkom koja se vodila isprva u Hercegovini ali je potom 
zahvatila i sve dijelove bivše Jugoslavije, ostavivši iza sebe more neznanih 

humaka, nekoliko velikih političkih procesa, monstruoznu osudu nadbiskupa 
Stepinca i polustoljetnu anatemu katoličke crkve u Hrvata. 


Očito je i to jedan od najozbiljnijih razloga tako temeljitog zaborava 
redovnika koji je svojim radom pokazao da je vrlo kompetentan i ozbiljan 
književni kritičar. Zato sam umjesto ozbiljnih studija i podrobnih 
svjedočanstava književnih prijatelja ili pak zapamćenja fratara našao samo na 
toplo napisano sjećanje jedne njegove kolegice sa studija na Filozofskom 
fakultetu u Zagrebu. ' 


Njegov lik ocrtan vjerodostojnim riječima sačuvan je u malo kome 
znanom člančiću objavljenom o desetgodišnjici Glavaševe pogibije. Potpisuje 
ga Ruža Bajurin, a napisala ga je za Hrvatsku reviju (V/1955, br.4, str. 362-363), 
za onaj nezaobilazni broj koji je većim dijelom bio posvećen ubijenim i umrlim 
hrvatskim književnicima i kulturnim djelatnicima. 

Zapis je vrijedan pažnje upravo zbog toga što je to zapravo jedini 
dokument na temelju kojeg je moguće, makar i djelomice, rekonstruirati ljudski 
lik ovoga vrlo značajnog ali tako "temeljito" prešućenog književnog kritičara. 


"Kao da ga opet vidim", piše Ruža Bajurin, "kako se 
nasmijano diže i vatreno diskutira u seminaru profesora Antuna 
Barca. Njegovu riječ u diskusijama o hrvatskoj modernoj 
književnosti svi smo mi studenti napeto očekivali i pratili s 
oduševljenjem. Andrija Glavaš je materijal uvijek do u tančine 
poznavao, a stajao je na izrazito antimarksističkom 
stanovištu. Zbog toga se i strastveno grabio u koštac s 
Dvoržakom (Stanko, prim. B. D.) i Čubelićem (Tvrtko, prim. B. D), 
predstavnicima 'crvenih' na zagrebačkom Sveučilištu malo prije 
početka Drugog svjetskog rata. 


Glavaš je bio odličan govornik, a njegov savršeni 
hrvatski jezik donosio je šum naših rijeka, snagu i ljepotu 
njegovih ponosnih hercegovačkih planina. 


Zaista, Andrija Glavaš bio je čovjek velike kulture, . 
čvrstih principa, a uz to jednostavan i pristupačan. Nešto 
radosno je zračilo iz njegove ličnosti, te su se svi oko njega 
razvedravali. Drugovi su ga cijenili i voljeli, a daci upravo 
obožavali. Ni jedan đak gimnazije na Širokom Brijegu ne će 
zaboraviti svog nastavnika hrvatskog jezika, Andriju Glavaša. 
Upoznavajući svoje učenike s ljepotom hrvatske književnosti, 
Glavaš je ujedno razvijao ljubav prema hrvatstvu uopće. 


Glavaš je studirao i u Francuskoj i Italiji te je dobro 
poznavao jezike i književnosti tih naroda. Njegovi kritički 
članci o hrvatskoj i stranoj književnosti pokazuju solidnu 
stručnu spremu i izgrađeni stil. Njegova doktorska disertacija 

Jakša Čedomil - osnivač moderne hrvatske kritike (Zagreb 1942.), 
dragocjen je prilog za proučavanje hrvatske književnosti. 


Radio je na njoj godinama i rijetkom marljivošću sakupljao 
podatke. Iznoseći rad Jakše Čedomila, Glavaš je dokazao, da smo 
mi Hrvati imali ljude, koji su se stručno bavili literarnom 


kritikom u vrijeme, kad se ta književna vrsta istom počela 
razvijati u stranom svijetu. Ima dosta sličnosti između Jakše 


Čedomila i Glavaša, i to ne samo u tome, što su obojica bili 
svećenici, koji su mnogo putovali i posebno dobro poznavali 
talijansku i francusku književnost. 


I jedan i drugi neumorno prate živu književnost i u svoje 


kritike unose mnogo duha i srca. Obojica vjeruju u snagu 
hrvatske = književnosti i zastupaju = vitalističko — shvaćanje 
umjetnosti, koja je izraz života, prilika i okoline: 'Narodni 


književni velikani hrane se, slično  pelikanu, krvlju svoga 
naroda' (1878.). 

U svojoj je disertaciji osvijetlio tragiku ličnosti Jakše 
Čedomila, kojemu je život i kao svećeniku i kao književnom kritiku 
bio često pun gorčine... 

..Glavaševi članci, rasprave i govori bili su odgovor 
onima koji su podcjenjivali hrvatsku književnost, naglašavali 
njen diletantizam i isticali, da tek Krleža znači početak 
ozbiljne književnosti kod Hrvata. 


Posljednji put", zaključuje autorica _ ovog sumarnog ali 
vrlo točnog portreta, "vidjela sam Glavaša dan prije ulaska 
partizana u Zagreb. Nije htio da bježi, već je mirno ostao na svom 
mjestu. Prošlo je nekoliko dana. U prvoj objavljenoj listi 
strijeljanih nalazilo se i ime: Andrija Radoslav Glavaš". 


*** 


U hrvatskoj književnoj kritici bilo je nekoliko poslenika iz redova 
svećenstva redovnika. Uz spomenutog Jakšu Čedomila čije građansko ime 
bijaše Jakov Ćuka, spomenimo i Kerubina Šegvića (bio je ubijen gotovo 
istodobno kada i Glavaš, što upućuje da se nije radilo o slučajnosti ili kobnoj 
zabund). 


IŠegvić i Glavaš svakako su najreprezentativniji primjeri, ito osobito iz 
aspekta stručnih i ljudskih vrlina, premda je Kerubin Šegvić kontroverzniji (i 
sam isprva franjevac, a potom svjetovni svećenik) zbog svoje polemičnosti i 
vrlo radikalnih stavova o podrijetlu Hrvata (gotska teorija etnogeneze). 


Tom krugu pripada i Nedjeljko Subotić, a među starijima značajnu je 
ulogu književnog kritičara imao na prijelazu stoljeća grkokatolički svećenik 
Jovan Hranilović. 

Međutim, dok se u djelu i djelovanju spomenutih autora nisu zamjećivali 
samo kršćanski svjetonazor, predočen ponekad u dogmatskim okvirima, te 
stroga podredenost kanonima i zahtjevima katoličke crkve, nego i utjecaj 
Mahnićeva katoličkog pokreta koji je bio vrlo rigidan i nimalo sklon težnjama 
moderne književnosti, bilo je malobrojnih i utoliko dragocjenijih izuzetaka od 
kojih pažnju valja osobito posvetiti Glavašu, 


U tom krugu katoličke književne kritike, u artističkom je smislu bilo je 
najvjerodostojnije pero dr. Ljubomira Marakovića, premda je on zbog potrebe 
isticanja pripadnosti ponekad žrtvovao individualnost kolektivnim obvezama 
književnosti koja je suviše često bila uvjerena da je nedvojbena pripadnost 
bitnija negoli artistička prepoznatljivost. 


Nije nimalo neobično što se upravo četrdesetih godina očekivao 
stanoviti preokret, odnosno obnova valoriziranja jednog područja duhovne 
djelatnosti koje je suviše olako trošilo autoritet Crkve, a posve nedovoljno ideje 
kršćanstva, pritom se uopće ne oslanjajući na kakvoću i posebnost književnih 
djela kao jedinog kompetentnog dokaza književnosti. 


Nije jedini Glavaš među kritičarima kršćanskog svjetonazora 
spomenutog razdoblja nedovoljno valoriziran i do danas ostao nepoznat, jer 
ni mnogo veći i u nekim aspektima značajniji i razvedeniji opus Ljubomira 
Marakovića nije predočen u onoj mjeri i širini koju zavređuje. Da je situacija na 
tom polju nerazjašnjivo indolentna, pokazuje i, primjerice, totalno neproučena 
kritičarska djelatnost Tona Smerdela tijekom Drugog svjetskog Tata koja je 
ostala nepoznata i posve izvan kruga ne samo istraživanja nego i najobičnije 
evidencije. 


Ni danas nije na tom području urađeno zapravo ništa ne samo da bi se 
ispunio dug prema zaboravljenim pojedincima nego i da bi se pokazala 
kompleksnost književnog života u jednom neobično raznolikom i plodnom 
razdoblju novije hrvatske književnosti. Sve dok se taj posao evidentiranja i 
procjene ne obavi, mi i dalje ostajemo nesvjesni, ali ipak falsifikatori i 
nevjerodostojni prikrivači stvaralačke raznolikosti gotovo dvadeset i pet godina 
inadasve vrlo živog razdoblja hrvatske književnosti. Nije sva krivnja na onima 
koji su šutjeli ili su pak, ni sam ne znam zbog kojih razloga prikrivali, odnosno 
krivotvorili posebnosti književnog života: mnogo toga nije ništa drugo doli 
posljedica uskogrudnosti i ideologizacije književnosti, ito upravo u redovima 
onih, neću reći pisaca, nego radije intelektualaca koji su predstavljali oficijelnu 
jezgru tzv. katoličke književnosti u nas, a za koju je jezgru bila mnogo važnija 
boja stijega izbora pripadnosti no iskrenost žara i darovitost onih pod njim 
okupljenih. 

Tešku, na svoj način nezrelu situaciju u trenutku kad Glavaš shvaća da 
se ne želi odijeliti od književnosti, pokušat ću ilustrirati tekstovima 
objelodanjenima u knjizi Na goru Gospodnju u kojoj su sakupljeni odgovori 
intelektualaca iz redova svećenika i katolika laika koji nedvosmisleno pokazuju 
pomutnju duhova u pitanjima stvarnog stanja tzv. katoličke književnosti u nas. 


Knjižicu resi podnaslov Anketa o hrvatskoj katoličkoj književnosti 
(Zagreb 1935.), a uredio ju je Petar Grgec. U njoj je okupljeno trinaest tekstova 
prvotno objavljenih na stranicama Katoličkog lista koje su potpisali Petar Grgec, 
Jeronim Korner, Nedjeljko Subotić, Mate Meštrović, fra Gašpar Bujas, dr. Ivo 
Kečkeš, Mato Paljug, Gašo Šram, Hrvoje Bor, dr. Andrija Živković i dr. Ljubomir 
Maraković: osnovne ideje što ih oni zastupaju i odveć su u sjeni ideologije 
koju je najgorljivije zagovarala Mahnićeva "katolička akcija". 


Who Is Who od anketiranih pitanje je na koje je nužno odgovoriti, jer 
tada postaje jasnije u kojoj je mjeri anketa bila književno kompetentna i 
vjerodostojna, a ona to jest bila, premda ne i plodotvorna i okrenuta 
budućnosti. Petar Grgec bio je katolički aktivist i dugogodišnji djelatnik 
svetojeronimske naklade, te urednik mnogih knjiga. Bio je dobar stručnjak za 
narodnu poeziju te je na tu temu napisao nekoliko vrijednih studija. Jeronim 
Korner bio je tada mladi svećenik i ugledan pjesnik katoličkog nadahnuća. 
edjeljko Subotić također svećenik bio je autor osrednje poezije i prilično 
zapaženih esejističkih kompilacija. Fra Gašpar Bujas bio je pjesnik, a među 
ostalim sugovornicima na književnom je polju najveća marka bio dr. Ljubomir 
Maraković jedini književnik od vokacije i kritičar "opće orijentacije". 


Gotovo uvijek, a posebice dvadesetih godina Maraković je zagovarao 
mjerila koja su nadrastala preuski i odveć dogmatski obojen rezervat hrvatske 
tzv. "katoličke književnosti". 


Situaciju u tom prilično neodređenom prostoru kojeg su neki 
poistovjećivali sa crkvenim cimtorom, a drugi su ga željeli proširiti i smjestiti u 
okvire svakodnevice građanskog društva, potvrđuju ideje i neshvatljiva 
samodostatnost anketiranih. S druge strane, mnoge ideje što su ih izrekli neki 
od sudionika pokazuju da su među njima oni književno prosvjećeniji (nažalost, 
predstavljali su manjinu) bili svjesni teške, gotovo bismo rekli jalove situacije. 

U prosudbama anketiranih dominira poznati i jalovi moralizam, jer to 
nije moralizam velikih kršćanskih duhova nego sitnih pragmatičara, no među 
njima oni koji znaju nešto više o biti i stvarnom životu književnosti ne lakiraju 
stvarno stanje. Tako Grgec piše: 


"Tko ne osjeća svojega pada, taj se redovito ne može uzdići 
visoko. 

Mi hrvatski katolici ne smijemo zatvarati oči pred 
stanjem = hrvatske katoličke = književnosti Moramo = priznati 
svoju zaostalost. Jest, moramo reći, da nemamo svojega Krleže, 
svojega Cesarca, svojega Tina Ujevića. Ipak ne dopuštamo, da bi 
marksisti i liberalci na temelju toga proglašivali kršćanstvo 
katoličke Crkve inferiornim. I to ne bitni dio. Ako baš tko god 
hoće da se natječemo s protivnicima kršćanstva na tom polju, mi 
ćemo se pozvati na velike katoličke svjetske književnike, na 
Paula Claudela, na F. Mauriaca, na Papinija, i Sigrid Unsedovu, 
koji su superiorni predstavnici literature ne samo s idejne, nego 
i s formalne strane. Hrvatski katolici mogu priznati svoju 
slabiju  literarnu virtuoznost bez štete na opću kulturnu 
vrijednost kršćanstva. 


Ipak ne smijemo upadati u depresiju. Ne smijemo ponizivati 
sami sebe više nego što zaslužujemo. Ja i ovdje dovikujem glasno: 


Književnici su tu! I to ne samo marksisti i liberalci, nego i 
hrvatski katolički književnici! 


Da izaberem iz općega popisa samo neka imena. 


Dr. Velimir Deželić, sin, postigao je vrhunac svojega 
dosadašnjega stvaranja hagiografijskim romanom Sofiju odabra. 
Drugi njegovi romani: Sedam puta udarani, i Feminista. Deželić je uz to 
napisao više prvorazrednih misterija i libreta za oratorije i i 
opere. No svi ti njegovi uspjesi nijesu još ono najviše, što je mogao 
dati /.../ 


/./ Sa Zagreba prelazim na Sarajevo. 


Tamo živi spisateljica Štefa Jurkić. Nitko nije znao u 
javnosti za njezin talenat, jer se njezino ime nije nalazilo ni u 
kojem književnom listu /.../ 


/../ Poslije desetgodišnjega književnoga rada stala je 
Štefa Jurkićka u isti red s Jagodom Truhelkom i Ivanom Brlić 
Mažuranić /.../ 


/.../ Iz Dalmacije ću spomenuti takođe jedno ime. Mnogi ljudi 
poznadu Nedjeljka Subotića. On marljivo surađuje u Hrvatskoj 
straži, Hrvatskoj prosvjeti i katoličkim kalendarima. Piše pripovijesti, 
putopise, pjesme, rasprave, kritike /.../" (str. 9-11) 


Ipak nije sve tako jednostavno kako što je nagovještavala prva Grgčeva 
rečenica, jer on nastavlja ovako: 
"U vrijeme najžešće idejne krize bilo je među Hrvatima 
mnogo ljudi, koji su dobro opažali, kuda vodi novi duh kidanja s 


prošlošču. O tom nam svjedoči ne samo brošura tadašnjeg 
urednika Katoličkog lista Stjepana Korenića protiv secesije, ne 

samo Kuhačeva brošura Anarkija u hrvatskoj književnosti, nego još 


nastojanje dra Đure Arnolda i dra Velimira Deželića Starijeg, 
koji su htjeli da okupe oko sebe stvaralačke umove i da 
praktično riješe problem tradicionalističke literature 


Arnold je jednom poručio pokojnome biskupu Mahniću: 
'Dajte mi katoličke književnike, koji će surađivati sa mnom, i ja 
Vam jamčim, da će Matica hrvatska biti katolička." (str. 10-14) 


Nažalost, premda je u nekim opservacijama bio u pravu, Grgec nije 
posjedovao modernu literarnu viziju i nije vidio da je temeljni problem 
književnosti za koju se zalagao bio ne samo nedostatak darovitih pisaca nego i 
sve onošto bi moglo i moralo tvorili suvremeni književni život, i time oblikovati 
književnost koju je zagovarao. Tražeći krivce drugdje, Grgec je zamagljivao 
problem, jer in spe moglo se govoriti o "književnosti oslobodilačkog 
katolicizma", ali primjerice tvrdnja da "nigdje ne čitamo nijedne dokumentirane 
liberalne hrvatske knjige, koja bi obračunavala s krivim idejama Lenjinovih 
sljedbenika" ipak nije odgovarala istini. 


"Svi ti liberalci ili se pozivaju samo na fizičku silu, ili se 
vladaju kao ljudi, koji upravo žele biti plijen boljševičkih 
vukova. Zato su oni spremni uvijek da se zauzimaju za Krležu i 
da ga proglašavaju prvim hrvatskim književnikom. Takve 
simpatije nisu slučajne, one imadu duboke razloge, jer ljudi vole 
ne samo svoju tjelesnu, nego i duhovnu djecu." (str. 18). 


Pritom Grgec sve to piše upravo u vrijeme kada liberalna i očito 
promasonska, ali ne i zatucana i glupa Nova Evropa počinje tiskati 
fundamentalne tekstove Ante Cilige o bankrotu sovjetske ideje. Ipak ne se 
može poreći da Grgec nije vidio neka neuralgična mjesta bez čije sanacije nije 
bilo uvjeta ni za kakvu, pa prema tome ni hrvatsku katoličku književnost. 


Jeronim Korner vidio je nešto dalje: 


"Hoću samo da viknem svim onim anemičnim katoličkim 
književnicima, koji misle da se može Bogu zapaliti jedna svijeća, 
a đavolu druga, da je katolička književnost izraz katoličkog 
života, a ne beživotne katoličke vjere." Cibid, str. 26) Ili: "Jer kao 
što mržnja prema Kristu imade svoje riječi, tako i ljubav prema 
Njemu ima svoj vlastiti govor." (Ibid. str. 27). 


Nedjeljko Subotić očito je imao nekakva stvaralačka iskustva u koja ne 
treba sumnjati, budući da je napisao 


"Katolička književnost - nota bene - nije istovjetna sa 
katoličkom vjerskom tendencijom." (Ibid. str. 34). 


Njegovo mišljenje očito nije dijelio Mato Paljug: 

——.—.———.—..m 


"Svećenik je centralna vatra, od koje dobivaju i crpu 
svijetlo mnoge duše /.../ 


/.../ Svećenik mora biti arbiter. U stvarima vjere i morala 
također literarni arbiter. U tom on autoritativno vodi i uči sve. 
Pa i literarne kritike. U tom on mora biti superiorniji od svih, jer 
to zahtijeva njegovo zvanje." Cibid. str. 64) 


O dubini nesporazuma svjedoči povijest novije Kristove Crkve koja više 
nije tako sigurna kao što je bio siguran anno domini 1935. njezin ponizni sluga 
dr. Andrija Živković: 

"Najprije jedno pojmovno objašnjenje: pod kršćanskim se 
naziranjem ima uvijek podrazumijevati 'katoličko' naziranje na 
svijet." (Ibid. str. 75) 


Dr. Ljubomir Maraković nedvojbeno najveći književni i kritičarski 
autoritet među anketiranima, prešutio je duhovnu stranu probleme, ona mu je 
bila posve jasna. Njega je zanimalo nešto mnogo bitnije: kao nepokolebljivi 
praktičar postavio je pitanje materijalne podloge i nužnosti organiziranja 
modernog izdavačkog poduzeća, ustvrdio da je zato potreban velik i čvrst 
kapital, te pritom inzistirao na nužnosti da se iu katoličkim redovima konačno 
počne cijeniti značenje intelektualnog katoličkog života. Neulagujući se nikome 
Maraković je ostao na svojim književnim pozicijama uvjeren da se nalazi među 
pravednicima koji imaju pravo pitati: 

"A tko smije kazati da i danas, unatoč krizi nema toliko i 
toliko katoličkih ljudi kojima krupni novci leže kojekuda gdje 
misle da su 'sigurni' ili 'korisnonosni'? Ne bi bilo na odmet malo 
meditirati o evanđeoskoj priči o talentima..." (Ibid. str. 84) 


Istaknimo, u anketi nije sudjelovao fra Andrija Radoslav Glavaš. Možda 
je za mudre i ugledne glave bio premlad (bilo mu je tek dvadeset i šest godina) 
i nedovoljno poznat, iako je nekoliko dotad objelodanjenih studija, uglavnom 
o ruskim piscima i problemima ruskog pravoslavlja, pokazivalo da je blizak 
temi o kojoj se raspravljalo. 


Bibliografija objavljenih radova Andrije Radoslava Glavaša Buerova 
nedvosmisleno pokazuje da je "zagrizao" književnost još kao dak u rodnoj 
Hercegovini, a datumi objavljivanja i teme za koje se poslije prvih dačkih 
pokušaja počeo ozbiljno zanimati, pokazuju da se ozbiljno književno kritičkom 
poslu odao zapravo tek za studijskog boravka u Francuskoj. 


Po svemu sudeći, da bi bolje uočio što je to književnost i kakvim se 
problemima moderna književnost bavi bio mu je nužan prostorni odmak, a 
očito i uvid u takvu književnost u čiju se vrijednost nije moglo sumnjati, ito ne 

samo zbog estetske posebnosti nego i zbog njezina snažnog intelektualnog, 
posebice duhovnog angažmana, te neosporne raznolikosti. 


Čini mi se da je tema Rusije koju je zadesila apokalipsa boljševizma i 
drama ateizacije za to neobično prikladna. Na tu temu imao je doduše 
prethodnika u vrlo zanimljivim spisima što ih je na stranicama isusovačkog 
časopisa Život početkom tridesetih vrlo sustavno objavljivao Stjepan Tomislav 
Poglajen. Sklon sam vjerovati da je Glavašev izbor ipak prvenstveno temeljen 
da osobnoj sklonosti a ne na redovničkom zaduženju, jer pisao je uvijek o 
temama i piscima u čiju je umjetnost duboko vjerovao, a čija su djela nosila u 
sebi duh i iskazivali društveno ozračje i duhovne posebnosti pravoslavlja. 


Očito, našavši se u Francuskoj koja je tada bila središte svekolike ruske, 
pa tako i one vjerski eksponirane emigracije, otkrio je jedan do tada u nas 
nedovoljno poznati svijet. 


U Francuskoj se poslije revolucije našao velik dio ruskog izbjeglištva, a 
i najveći dio izbjeglog visokog pravoslavnog klera. Tom su Glavaševu 
zanimanju i intelektualnom izboru zacijelo pridonijela i brojna glasila, među 
kojima i lijep broj onih što su se bavila pitanjem vjere i crkve. Bio je to pravi 
izazov za mladog teologa koji je i sam imao neka iskustva s pravoslavljem u 
svom zavičaju. 


Osim toga, znajući da se u katoličkoj crkvi zbiva malo toga što bi bilo 
tek puki slučaj, pretpostaviti je da su pretpostavljeni znali da pred sobom imaju 
Slavena iz sredine u kojoj se dodiruju tri konfesije, i u tom ga poslu čak i poticali. 
Poslije dominikanaca, koji su se prvi zainteresirali za vjerski problem Rusije, 
zatim isusovaca, koji su i u međuraću na ovu veliku temu polagali pravo, 
pojavio se hercegovački franjevac oboružan ne samo znanjem nego i 
specifičnim senzibilitetom, ali bez neofitskog i reformatorskog zanosa patra 
Jurka Križanića. 

Vječni misterij Rusije Andrija Radoslav Glavaš Buerov pokušao je 
promatrati kroz posebni odnos književnosti i ruskog pravoslavlja koje su tih 
godina zapadnjačkoj misli približili mislioci poput Berdjajeva, Šestova, 
Florovskog, Višeslavceva, Zenjkovskog, Fedotova, Sorokina, odnosno pisci 
kao što su Mereškovski, Zinaida Hipius, ali možda još i više nego oni znane 
nam povijesne okolnosti koje su aktualizirale zanimanje za spomenute 
probleme i naznačene osobe koje su svaka na svoj način ozbiljno upozoravale 
na dolazak, ne Apokalipse kako su neki vjerovali, nego "novog 
srednjovjekovlja", kako je to s razlogom uočio i istakao Berdjajev. 


Glavaš je krenuo putem koji i nije bio osobito originalan; pristupio je 
ruskoj temi kao neriješenoj i gotovo nerješivoj- zagonetki i pokušao ju je 
odgonetnuti unutar duhovno stvaralačkog trokuta što ga tvore osobe i djela 

Turgenjeva - Dostojevskog - Tolstoja. Pritom se gdješto osvrnuo i na Puškina, 
Čadajeva, Mereškovskog, Bunjina, međutim, baveći se pravoslavljem posebnu 
je pažnju posvetio dvama krugovima ruske pravoslavne duhovnosti. 

U tom nizu prvi su K. S. Aksakov i A. S. Homjakov kao zagovornici 
slavenofilstva, za koje Glavaš pokazuje razumijevanje pa čak i stanovitu 
sklonost 

("Veličina slavenofila odskočila je za vrijeme bezglave 
književnosti zapadnjaka, kad su u Moskvi upravo nastojali, da 
se razvije novi pokret i obnovi književnost. 


U času pospanosti i mrtvila dali su vrijednih djela, osobito 
historijskih. Vrijedna je njihova borba za  tendencioznu 


književnost ili književnost za narod i život. Neprocjenjivih 
su zasluga stekli zbog = istraživanja domaće povijesti, 
proučavanja mase i uskrisivanja  starodrevnih običaja." str. 
322) 


Nedvojbeno je Fjodor Mihajlovič Dostojevski najviše fascinirao Glavaša, 
koji mu je pripisivao kao "počveniku" značajnu posredničku ulogu između 
zapadnjaka i slavenofila. U Dostojevskog Glavaša osobito zanimaju problemi 
individualizma i bogoborstva koje predočuje i analizira na piščevim likovima. 
Tu je Glavaš posve na razini interesa književnosti i ideja tridesetih godina, kada 
je naslanjajući se na modele ruskog pisca i jedan Andre Malraux pokušao 
Gispisujući dramu kineske ali i svake revolucije) krenuti tragovima što su ih 
ostavili Kirilov, Raskoljnikov i toliki drugi likovi iz mašte Dostojevskog i sa 
stranica njegovih fascinantnih knjiga. 


U tom duhu i zaključuje: 


"Sudbina bogoboraca ponavlja se u romanima uvijek sa 
žalosnim svršetkom. Ostaju pobijeđeni od svog protivnika, a 
djelomično od vlastitog načela. Ovo je Dostojevski htio, a i uspio 
osim nekoliko nespretnih ispada /.../ 


..Borba između Boga i protivnika ponavlja se u historiji 
čovječanstva češće, a u Rusiji, domovini nesretnog pjesnika, 
upravo su se čuli podzemni podvizi protiv Boga. Fjodor je osjetio 
tragičnost ovih podviga za same vikače, ostali narod i zemlju i 
ustao se, da na ganutljiv način progovori o strahovitoj pojavi, 
koja će uistinu izići iz bogoborskih tipova." 


Očito su neke posebnosti ruske književnosti privlačile Glavaša. 
Prepostavljam: u prvom redu njezin smisao za pitanja ljudske sudbine, te 
odgovornost prema narodu i narodnosti. U djelu Dostojevskog i Tolstoja ovima 
se mogu pridodati i razlozi njihove simpatije prema slabima i nezaštićenima 
koji stradavaju zbog svoje bezazlenosti. 

"Sva su svetiteljska lica Dostojevskog nevina, čista 
osjećaja i besprijekorne prošlosti, ali slaba, suluda, neodlučna 
i padavičava. Gradeći galeriju svetiteljskih tipova imao je na 
umu napasti ruske literate i njihovu nekarakternu i frazersku 
ljubav, prema domovini. Oni su mu bili zadojeni kojekakvim 
teorijama s namjerom, da preporode Rusiju, a zapravo ne znaju, 
čim oskudijeva, ne poznaju ruske duše gledajući je na evropske 
naočale. On prezire razum Evropejaca i voli idiotizam Miškina, 
jer ga čuva, da ne bane u razum i Kirilova, Ipolita i Ivana 
Karamazova. Imajući plemenitu namjeru Dostojevski se ipak 
prevario. Zašto će Rusiju predstavljati epileptičari i idioti? 
Slabi su to temelji za ikakovu građu kamo li za Rusiju! Mi volimo 
protivnicima suprostaviti razumom zdrava i jaka lica. Njegov 
postupak nije opravdan radi suvremenog doba, pače ni 
umjetničkog kontrastiranja, jer će u odlučnom času spopast 
njegove svetitelje halucinacija i epilepsija. Miškin će podlegnut 
Kirilovu. Obično biva, da nevina i slaba lica postanu žrtvom 
sofizma. Tako je barem bilo dosad. Tako se eto dogodilo i u 
domovini Fjodora Dostojevskog." 


Glavaš ističe da Dostojevski nije bio shvaćen, da je ostao osamljen, ali 
istodobno uočava da je u književnosti ostavio veliki trag u traženju spasa za 
sebe i domovinu, no nije našao što je tražio niti je došao do cilja. 


Pišući o Tolstoju Glavaš pokazuje da je vrlo upućen u njegovo djelo, 
divi mu se, ali ne bez razloga upozorava da je Tolstoj-umjetnik vrlo često 
podlegao misliocu nejasnih ideja, i to na štetu ruske književnosti. 


Zaokupljenost idejama, te nedvojbena upućenost ruske književnosti na 
pitanje duhovnosti očito su utjecali na to da se Glavaš relativno rano pozabavio 
problematikom ruskog pravoslavlja, odnosom izgnaničke i domovinske crkve 
injihove netrpeljivosti koja se temeljila na mnogim ideološkim razlozima ali i 
na nekim načelima sankcioniranima kroz rusku povijest. 


.... 


Da bi sve to objasnio, Glavaš nužno upozorava na neke razlike između 
pravoslavlja i katoličanstva; navodi one koje ističu ruski teolozi, ne prihvaća 
njihova određenja, ali ih pritom ne odbacuje bez uvjerljivih protudokaza. 


Pišući o Bulgakovu i Berdjajevu Glavaš će zabilježiti: 


"Interesantno je navesti nekoliko njihovih mišljenja o 
značaju pravoslavne crkve i njenim osebinama. O tome mnogo 
pišu otkad su stupili malo bliže katolicizmu. Oni nastoje odrediti 
osebine ruske crkve ispoređujući je s katolicizmom, kojemu 
hotice ili  oneznajući —spočitavaju = izmišljene pogreške, a 
pravoslavlju se jednostavno pripišu vrline i time je svršena 

ocjena pravoslavlja i = katolicizma. Bulgakov tvrdi, da 
pravoslavlje, iako zarobljeno po carstvu, nije ovome dopustilo, 
da dopre do svetinja crkve, nego je crkva sačuvala 
samostalnost našavši sporazum s carizmom /.../" 


Nastavlja blago polemizirajući: 


"Odlika je pravoslavlja i u tome, da se ne prepire za vlast 
na ovoj zemlji, nego se pokorava i sve svoje nade prenosi na 
prekogrobni život, dok se katolicizam iscrpio u historijskoj 
borbi za prevlast na zemlji i prignuo crkvu k zemlji, da je 
pomoću crkve sebi podvrgne. Stoga je Berdjajevu katolicizam 
nepristupačan za unutarnji život. Još znamenitija  osebina 
pravoslavlja bila bi veliko uskrsno slavlje, dok se na Zapadu 
slavi više Božić. Čim stupiš u pravoslavni hram, odmah udara u 
oči uskrsli Spasitelj, Ovo im daje povoda tumačenju, da 
pravoslavlje više misli na prekogrobni život, da mu je misao 
povezana s drugim dolaskom Krista i nebeskim Jeruzalemom. 
Pravoslavlje neće spasa pojedinaca ili same Rusije, nego nastoji 
preobraziti čovječanstvo i pripravit ga za dolazak Kristov. 


U tome se i sastoji općenitost pravoslavlja, jer nastdji 
preporoditi čitavo ljudstvo. Kako su Rusi ljubitelji skrajnosti, 
to lako stupaju pod stijeg Antikrista, ako nije s Kristom, pa je 
velika opasnost, da iz jedne skrajnosti ne padne u drugu. Je li 
čudno - kliče Berdjajev - da se Moskva - treći Rim preobrazila u 
komunističku središnjicu svijeta, da preobrazi svijet u duhu 
Sotone!" 


Nije, dakle nimalo neobično što se Glavaš prihvatio teme odnosa ruske 
političke i vjerske emigracije. Bio je relativno dobro upućen u rusku književnost 
i filozofiju, mnogo više no što je bilo potrebno općoj kulturi, a očito je ponešto 
poznavao i ruski jezik, pa je pretpostaviti da je čitao i u izvorniku. Neki napisi, 
primjerice prikaz antologije ruske lirike što je izašla u Zabavnoj biblioteci 
otkrivaju da je bio upoznat i sa suvremenom ruskom literaturom. A surađujući 
u Hrvatskoj prosvjeti mogao je ostvariti i dodire s predstavnicima ruske 
političke, odnosno intelektualne i književne emigracije okupljene i u Zagrebu. 


Može se reći da je primicanje Andrije Radoslava Glavaša Buerova jasno 
omeđenom području suvremene hrvatske književnosti bilo postupno i u skladu 
s osobnim stjecanjem iskustava o književnosti, te s nekim tada modernim 
metodama čitanja književnih djela. 


'Tako niz tekstova što ih je objavio od 1936. do 1939. godine dokazuju 
da je relativno rano pokazao živo i produktivno zanimanje za neke, regbi, 
aspekte teorije, točnije sociologije književnosti, odnosno onog spoja gdje se 
dotiču ideologija i književnost. 

O tom, za iskustva i praksu hrvatske književne kritike pomalo 
neobičnom, gotovo nekonvencionalnom putu svjedoče tekstovi "Socijalna ili 
klasna književnost", "Marks i književnost", "Lenjin i književnost", "Umjetničko 
djelo izmedu dviju skrajnosti", "Henri Bremond", te neki drugi koji Glavaša 
otkrivaju kao osobnost različitu od većine hrvatskih književnih kritičara 
međuratnog razdoblja. 


Premda ga je Albert Haler napao spočitavajući mu terminološku 
nedosljednost, odnosno dovodeći pitanje teorijsku podlogu Glavaševih 
književnopovijesnih istraživanja djela i rada Jakše Čedomila (u povodu izlaska 
dizertacije), čini mi da je naš autor u svom pristupu književnoj tvorevini bio 
elastičniji i spretniji u doticaju s konkretnim književnim materijalom od 
doktrinarnog kročeanca Halera. 


Vrijedno je istaknuti da je to bila jedna od malobrojnih književnih 
polemika koje su se vodile tijekom NDH, bez blagosti na obje strane. 


Uostalom, da Glavaš zapravo nije inzistirao na apodiktičnosti svjedoče 
riječi izrečene u predgovoru dizertacije: 


"Zaključci do kojih sam ovdje došao, nijesu takve naravi, 
da se o Čedomilu ne bi moglo drukčije misliti i pisati. Jedna samo 
napomena: izrađujući ovu knjigu uzeo sam u obzir sva pomagala, 
da slika pisca ispane što vjernija i objektivnija. Ali dokumenti 
nijesu matematičke naravi, da se iz njih mogu povući 
nepromjenjivi = zaključci. — Subjektivni — elemenat dolazi do 
izražaja u tumačenju podataka. Stoga je nemoguće napisati 
apsolutno objektivan prikaz, makar se radilo na temelju 
dokumenata. Podaci su šuplji i treba ih popuniti, koliko je moguće 
u duhu i smislu sačuvanih odlomaka, ali svatko ih neće na jednak 
način ispuniti. Često su mrtvi dokumenti višeznačni, a velike su 
književne ličnosti redovito mnogoznačne. U tom je njihova 
veličina. Izradio sam sliku Čedomila Jakše na temelju podataka, 
kako sam ih ja shvatio. 


Trebalo je napisati kritički prikaz Čedomilova kritičkog 
rada. To znači ocijeniti njegov rad s određenog kritičkoga 
stajališta, u smislu određene teorijsko - književne struje. To je 
moguće na više načina. Može se dati kritički ispit nečijeg rada, 
odbiti ili usvojiti nešto kao valjano ili nevaljano na temelju 
svoga vlastitoga gledanja. To redovno dolazi kod izgrađivanja 
ovakovih prikaza. Može se opet izraditi kritički ispit nečijeg 
rada u duhu moderne kritike. Što je moderna kritika? Veoma 
neodređen pojam. Sigurno kakav stari kritički sistem s 
neznatnim prinovama. Značilo bi ponoviti pogreške, koje je 


učinila i čini svaka kritička struja. Najbolji je način, ujedno 
najpravedniji, istaći kod kritičara žive elemente njegove 

kritike, koji se općenito smatraju valjanima. Toga sam se držao 
pišući ovaj prikaz." 

Već smo primjetili da sami naslovi Glavaševih tekstova sugeriraju da su 
to teme i problemi kojima se najradije bavila književna ljevica ili zagovornici 
književnog liberalizma. Upravo Glavaševi tekstovi pokazuju da je riječ o autoru 
koji nije bio sklon pokoravati se duboko uvriježenim stereotipima. Upravo 
takvi prilozi pokazuju da se nije želio oslanjati isključivo na osobnu impresiju, 
odnosno da nije bio sklon robovati brojnim povijesnim predrasudama, pa nije 
bez provjere i olako prihvaćao opća mjesta nacionalnog književnog života. 


Možemo slobodno reći da je bio koncilijantan, nenametljiv ali ne i bez 
vlastitog slobodoumnog i na određeni način konzervativnog ja. 


Osobno se uvjerivši kakve sve robe ima na književnom "vašaru taštine" 
nije zaboravio svoj zavičaj, nije želio odustati od brata - franjevca Didaka 
Buntića i sve one svećeničke i redovničke braće koja su stoljećima čuvala 
hrvatsku riječ i klicu hrvatstva. Pritom nije bio nimalo klerikalno isključivo 
moralistički uskogrudan. Pišući na temu "Hrvatstvo starije dalmatinskle 
književnosti" ili upozoravajući na "Franjevački prilog staroj hrvatskoj 
književnosti", odnosno opisujući "Književni rad franjevaca u Hercegovini", o 
"Narodnoj pjesmi u Hercegovini" ili o radu zadarskog svećenika Jakše 
Čedomila, o temi hrvatskog književnog regionalizma, odnosno knjiga poezije 
nekih redovnika, Andrija Radoslav Glavaš uvijek će ostati poštovatelj dobrih 
duhova ognjišta hrvatske književnosti, čak i onih djela koja nisu pisana s 
velikim ambicijama i koja se u poznatim okolnostima, skromna kakva je bila, 
zadovoljavala tek poukom i obvezom da nam sačuva ideju narodnosti i 
iskustvo jezične vlastitosti. No Glavaša usprkos i takvim obvezama nije moguće 
svrstati među puke "kulturtregere". 


Njegov je odnos prema problemima žive književnosti uvijek u načelu 
kreativniji i stvaralački odgovorniji. Prihvaća probleme, ali traži vlastito rješenje 
i možda je to jedan od razloga što ga ne susrećemo suviše često na stranicama 
novina i listova koji su bili u nadležnosti Crkve ili nekih njenih klerikalnih 
afilacija. 

Pogledamo li gdje je Andrija Radoslav Glavaš najradije tiskao priloge, 
uočavamo da je isprva surađivao u Hrvatskoj prosvjeti, potom u Hrvatskoj 
smatri što je više sazrijevao, srcu su mu bivala bliža glasila poput Hrvatske 
revije, Hrvatskog naroda i Spremnosti. 


Što je bivao samostalniji kritičar to je jasnije iskazivao neovisnost ne 
samo svojih prosudbi nego i vlastite osobe. 

Postoje i drugi dokazi da se svojim odnosom prema nacionalnom 
književnom stvaralaštvu pokazuje prilično različitim od preporuka predočenih 
u spominjanoj anketi o hrvatskoj katoličkoj književnosti. To samo potvrđuje 
moje iskreno uvjerenje da je riječ o osebujnoj, kreativnoj i neovisnoj osobi, 
vrlo dobro upućenoj ne samo u probleme književne ideacije nego i u stvarne 
dosege i mogućnosti hrvatske književnosti, i to u konkretnim književnim, 
društvenim, pa i inim okolnostima. 


“x 


Kada je 1942. objelodanio doktorat Jakša Čedomil, osnivač moderne 
hrvatske kritike Glavaš je očito imao na umu i svoju stanovitu sličnost s 
nesretnim Zadraninom, ipak nigdje ne nailazimo na bilo kakav podatak ili 
najsitniju indiciju da se red ili provincija njemu uplitala u književni Tad, (što je 
bio slučaj sa Čedomilom). S druge strane, Crkva je četrdesetih godina slobodu 
poimala šire no što su se njome bili spremni koristiti njezini intelektualni 
privrženici među svećenstvom i laicima. 


U tekstu "Današnja katolička književnost" napisanom 1939. a tiskanom 
u Kalendaru sv. Ante za 1940. godinu Glavaš će reći nešto što većina sudionika 
više puta spominjane ankete nije imala odvažnosti reći, valjda uvjereni da bi 
govoreći istinu o toj "njihovoj" književnosti naškodili ne samo katolicizmu nego 
i vjeri samoj. Možda je to danas notorna književnopovijesna istina, ali kad je 
napisao da se pitanje katoličke književnosti prije nekoliko desetljeća (misli se 
na početak stoljeća) shvaćalo drugačije negoli u njegovo vrijeme, Glavaš ističući 
tu razliku nije u isti mah nigdje izrijekom spomenuo da je u njegovo doba sve 
dobro. 


Ako sam u dijelu ovog izbora gdje su predočene Glavaševe misli o 
problemima koji ulaze unutar konteksta određenog sintagmom književnost i 
društvo, tek naveo neka njegova nimalo suzdržana razmišljanja o nekim 
aspektima ideologije i književnosti, pravu idejnu, a rekao bih i emocionalnu 
podlogu njegova odnosa prema hrvatskoj književnosti valja potražiti u 
čarobnom ključu pravaštva, ideologije iz koje su snagu crpili svi najrodoljubiviji 
hrvatski književnici, svi oni koji su željeli bolju budućnost Hrvatskoj. 


Za razliku od privrženika drugih ideologija pravaši su, može se reći, u 
pravilu pripadali najdarovitijim perima hrvatske književnosti. Glavaš, premda 
mi je netko rekao da je bio zakleti ustaša, u brojnim je tekstovima o odnosu 
hrvatske književnosti i pravaša dotaknuo zlatnu žilu hrvatskog oporbenjaštva, 
a neskriveno udivljenje za djelo Ante Kovačića pokazuje ne samo njegovu 
kritičku širinu nego čak i vidovitost, jer način na koji afirmira roman U 
registraturi bio je daleko ispred onoga što je u tom djelu vidjela većina 
književnih kritičara. 

Ono što su drugi smatrali iskazom pišćeva trivijalnog ukusa i dankom 
trećerazrednoj književnosti, Glavaš gleda mnogo kompleksnije i vidovitije, bez 
pretjerivanja rečeno modernije. 


*.. 


Najveći dio Glavaševa kritičarskog opusa odnosi se na hrvatsku 
književnu proizvodnju, i to pretežno na desetljeće od 1935. do 1945. godine. 


Nimalo neobično, ni Glavaš nije ostao nijem pred djelom Mile Budaka 
čija su djela u tom razdoblju izlazila kao na vrpci i predstavljala su književno 
otkriće i nadu da je u suvremenoj književnosti došlo do značajnog pomaka. 
Mnogi, baš kao i Glavaš proglasili su te godine Budakovim razdobljem. 
Njegovo djelo, a potom i mit stubokom je uoči rata potresao uobičajene kriterije 
i postojeće orijentacije: o njegovim su knjigama pozitivne prikaze donosili ne 
samo nacionalno ili vjerski obojene novine i revije, nego i liberalni tisak te 
časopisi što ih je izdavao i uređivao Miroslav Krleža. Ravnodušan nije ostao ni 
Glavaš, koji je u Budaku vidio makar djelomično i svog političkoga 
istomišljenika, a u literarnom smislu nagovještaj književnosti koja će biti u 
dosluhu s mitom zemlje i čarolijom ognjišta koje je predstavljalo za privrženike 
nacionalnih vrijednosti i posebnosti ono magično mjesto koje je među 
komunistima bilo dodijeljeno partijskoj ćeliji. 

Stjecajem okolnosti Glavaš nije bio u prilici da se posebno zaustavi na 
Ognjištu, ali jest pisao o nekim drugim Budakovim djelima i očito neopterećen 
općim uvjerenjima nije prezao da upozori ponekad na ozbiljne nedostatke 
Budakovih knjiga, primjerice na ponavljanje, kumulaciju riječi i sklonost 
krajnostima, ali mu ipak ne osporava velićinu i značenje. 


"Četvrto desetljeće našega vijeka ispunjeno je u 
hrvatskoj književnosti književnim radom Mile Budaka. U tom 
razdoblju ni o jednom piscu naše književnosti nije toliko 
govoreno i pisano kao o njemu. Budak je gotovo zasjenio svoje 
književne drugove i snagom svoga talenta pred javnošću 
jednostavno gurnuo u pozadinu sve druge pisce. To će vremensko 
razdoblje u našoj književnosti biti nazvano  Budakovim 
književnim razdobljem. Opsegom svoga književnog rada Budak 
je to zaslužio /.../ (155) 


Upućujući čitateljstvo tko je to Budak i kakva ga je sudbina pratila 
Glavaš nastavlja: 


"Pogrešno _ je u svakom slučaju dijeliti književnost 
na odsjeke prema  neknjiževnim pojavama. Na taj način 
sastavljamo ili rastavljamo književne pojave, koje idu skupa 
ili ih treba dijeliti, prosuđujući ih čisto književnim mjerilima. Ako 
se postavimo na stajalište, da je književnost jedan oblik života, 

onda nećemo pogriješiti, rasčlanimo li je na razdoblja prema snažan zov za zaboravljenim snagama i izvorima nepresušnim 
pojavama, koje su presudno djelovale na život umjetnika i uopće narodnoga bića i energije. Bijaše to povratak k selu i seoskim 
na književnost. U tom slučaju umjetnici su postali nosiocima ognjištima, vječnim čuvarima narodnih predaja. Političke 
jednoga oblika života, kojemu su obliku dali umjetničko .ruho. stranke i programi već su prije to isticali, ali se ne nađe 
Ukoliko nisu svjesno stvarali prema nametnutim modelima, ono umjetnik, koji bi umjetničkim perom obradio taj predmet Budak 
ipak odrazuje vremensko gibanje i mišljenje u djelima i je to učinio bez svijesne namjere, da u svom djelu bude tumač 
zgodama, koje su pisci uzeli vlastitim slobodnim izborom i pod političke stranke, štoviše, bio je daleko od stranačke političke 
uplivom unutarnjih književnih potreba. U slučaju Mile Budaka i struje, koja je to propovijedala. Sam od sebe i na svoj način 
njegova književnog djelovanja mora se potpuno primijeniti došao je do predmeta, kojega nalazimo u njegovim radovima." 
vitalističko shvaćanje literature, jer njegovo djelo možemo K , ef . 
razumjeti samo onda, ako vjerujemo, da je umjetnost odraz lako sam spomenuo da Glavaš suviše ne ideologizira ipak osim 
života jednoga naroda u određenom vremenskom razmaku, nedvosmisleno iskazanih simpatija za pravaštvo, upravo pišući o Budaku nije 
jednom riječi, ako je stvaranje umjetnika samo jedan način, mogao zatomiti svoje mišljenje o HSS i tako se možda upravo na tom primjeru 
kako se može manifestirati život. Ta okolnost mora se pobliže najviše približiti službenom mišljenju pokreta o svom prirodnom savezniku ali 
protumačiti, da bolje razumijemo odakle Budakovu djelu tolika i nepodnošljivom političkom suparniku. 


popularnost, a djela imaju i veliku umjetničku vrijednost." . 
"Tamo od Starčevića, Šenoe, Harambašića, Matoša pa do 


Nije Glavaš naivan i premda pomalo sumnja da je sve u vezi s Budakom Budaka vidimo kod svih pisaca neobično jako saživljavanje s 
moguće objasniti književnim razlozima, upozorava na korijen te sumnje ne našom povijesnom stvarnošću. Svako političko razdoblje imalo 
umanjujući ozbiljnost ranije rečenog. je književnog predstavnika, koji je u umjetničkim tvorevinama 


dočaravao ono što jest i ono, što bi moralo biti." 


"Ako se jedan dio Budakove književničke popularnosti 
može pripisati činjenici, da je on i politički borac, to se mora 
nedvojbeno utvrditi, da u njegovim najboljim književnim djelima 
nema neumjetničkih tendencija, koje bi bile na štetu umjetničkoj 
vrijednosti djela. Što se u Budakovoj osobi sastao pisac i 
političar nije njegova krivnja nego sretna slučajnost." 


Uvjeren da su mu razlozi ipak prihvatljivi nastavlja: 


"Snažan odraz Budakova književnog djela na javnost 
dolazi od činjenice, da se on javio u vrijeme, kad su neki jači pisci 
počeli sumnjati u snagu hrvatskoga naroda i njegovu prošlost. 
Rat i poratna pobrkanost pojmova doveli su do toga, da se 
počelo dovoditi u sumnju mogućnost hrvatskoga narodnog i 
političkog preporoda. Književni ekspresionizam imao je naličje, 
po kojem se moglo zaključiti, da ekspresionisti nisu zadržali 
dodir s narodom, nego se zapleli u tuđa mišljenja i zaboravili na 
vlastite narodne vrednote. Tomu su mnogo pridonijele političke 
nedaće i uzaludna napinjanja hrvatskog naroda, da osigura sebi 
najnužnije preduvjete za politički život. U takvom času izdao je 
Budak svoje novele Pod gorom (1930), koje su u početku ostale 
malo zapažene, a kad je pisac nastavio sa sličnim radom, 
osjetilo se osvježenje hrvatske književnosti, pa je javnost 
vidjela, da to nije literatura, koju su vikli čitati u zadnje 
vrijeme, pače da nije literatura kakvu su davali pisci rođeni u 
Lici, koji su također opisivali taj kraj. Čitalačko općinstvo 
osjetilo je ispravno da se u Budakovu djelu krije neobično 

Upravo u tim značajkama Glavaš prepoznaje bit Budakove umjetnosti, 
odnosno magiju njegova realizma, kojeg određujena malo drukčiji način no 
što se to radilo krajem prošlog i početkom ovog stoljeća u spisima koji su se 
bavili hrvatskom književnošću postšenoinskog razdoblja očito optirajući za 
neku populističku književnost koja je uoči Drugog svjetskog rata imala dosta 
privrženika upravo u malim književnostima koje su se svim silama borile za 
uspostavu nacionalnog identiteta. 


"Bit modernog realizma", piše Glavaš "sastoji se u 
poniranju umjetnika u svoju zemlju, narodne predaje i narodna 
vjerovanja. Pisci toga pravca imaju veoma uske veze s 
domovinskim krajem i prebiru po tlu rođene grude, skupljajući 
najbitnije značajke naroda i zemlje, bez sladunjavih primjesa 
starih  realista_ ili umišljenih romantičkih  realista. Moderni 
realisti gledaju svoj narod kroz njegove slabosti i prednosti. 
Usprkos svim teorijama, koje su kod nas ovladale književnošću 
iza prvog svjetskog rata moderni realizam posegnuo je za 
sitnim narodnim običajima i shvatanjima, koji su po mišljenju 
modernih realista jednako vrijedni kao i bilo koji međunarodni 
pojmovi, a u političkom i narodnom smislu jedino mogući osloni za 
napredak i političku borbu. U sadržajnom pogledu moderni 
realizam znači vraćanje k sebi, povratak svom kraju i ognjištu." 


U bogatoj Glavaševoj bibliografiji kritičkih napisa koji obasižu oko dvije 
tisuće stranica nije teško zamijetiti da je bilo pisaca koje je preferirao, odnosno 

onih o čijim je knjigama pisao u više prilika. Nije teško pretpostaviti da je 
mnogo toga ostalo u planovima; primjerice, ispod jednog teksta o Anti 
Kovačiću može se pročitati "ulomak iz studije" što pokazuje da je Ante Kovačić 
za Glavaša predstavljao vrlo zanimljivu književnu pojavu, te da je u njegovu 
djelu vidio jedan krak nedovoljno istražene hrvatske književne tradicije. 
Zasigurno bi se vratio još ponekoj pojavi ili djelu, ali vrijeme je bilo suviše 
kratko. 


Proizvodnost pojedinih suvremenih pisaca silila ga je da počinje 
kompleksno promatrati njihovo djelo i zasigurno bi se iz tih prvih 
dnevnokritičarskih reakcija sublimirao neki veći i ambiciozniji tekst, dakle 
nešto poput citiranog "Predgovora" Budakovim novelama. 


Tako se nekoliko puta pozabavio novim knjigama danas s nepravom 
zaboravljenog i prešućenog pripovjedača i romanopisca Zvonimira Remete, 
pisca koji se poslije višegodišnje robije u Staroj Gradiški i Zenici više nikada 
nije vratio književnosti, premda je riječ o jednom od najboljih prozaika ratnog 
razdoblja, odgojenom na stranicama katoličkih glasila kao što su Luči Hrvatska 
prosvjeta. 


Simpatiju i razumijevanje pokazivao je i u višegodišnjem kontinuitetu 
praćenja knjiga i rada Alije Nametka, čiji je književni dar uočio prikazujući 
Nametkovu prvu knjigu Bajram žrtava. Ovog je pisca cijenio zbog mnogih 
razloga, a prvenstveno zbog vrsnoće njegova djela u kojem je očitavao i 
svjedočanstvo o životu u Hercegovini kojoj je i sam pripadao. Ističe da 
Nametkovo pisanje ima "kulturno-historijsku važnost u povijesti muslimanskih 
i nemuslimanskih literata koji su proučavali njihov život.". 


Nije pretjerivao kada je u slikanju tog svijeta otkrio stanovitu sličnost s 
Ivom Andrićem; premda o njemu nije nikada pisao, nije teško zamijetiti iskrene 
književne simpatije. To je osobito istaknuo pišući o knjizi Dobri Bošnjani za 
koju kaže: 


"Kako god bilo u budućnosti, ono što imamo pred sobom 
predstavlja = vjeran, živo i dokumentaran iskječak iz 
hercegovačkog muslimanskog života. Opsegom sujeta ova je 
zbirka bogatija a izražajno sredstvo — primjereno = licima 
i okolnostima. U nekim novelama osjećamo organski spoj 
okolnosti i lica s umjetničkim kreativnim sposobnostima. Pisac 
se izgubio tako reći, i gledamo radnju i lica u svom prirodnom 
toku, onako kako ih život daje a ne pisac reproducira ('Pola 
konjske  sile', 'Umetaljka). To i jest vrhunac umjetničkih 
nastojanja oko formiranja života, inače ako bi navlačio život 
na svoj jednostran i monoton način doživljaja, upropastio bi i 
doživljaj i umjetninu. Lično zahvatanje zbilje ili prepuštanje 
njoj daje osnovni ključ k uspjelom stvaralačkom djelu. U prvom 

slučaju često umjetnik zapada u neuvjerljivost, umjetnina se 
intelektualizira kao kod Nametka u crtici 'S puta' a u drugom 
slučaju život ne dode dovoljno u područje umjetničkog 
doživljaja te ostaje doduše realna, ali mrtva kopija života U 
spoju obaju elemenata nastaje istinska, živa i uvjerljiva 
umjetnina. 

Alija Nametak u većini slučajeva i gotovo uvijek našao je 
pravi put. Onaj, koji pozna hercegovački kraj, prepoznat će ti 
njegovim radovima dio života i nesretnim stjecajem prilika 
okamenjenu sudbinu tamošnjih ljudi." 


Tom krugu zavičajnika koje je podržavao i promicao im knjige valja 
svakako pridodati i Ivana Softu, nezaposlenog samouka i bosjaka o čijoj knjizi 
Dani i jada i glada piše s mnogo razumijevanja osvrćući se i na njegovu 
prethodnu knjigu - roman Na cesti kojemu osporava veću vrijednost, ali u isti 
mah ističe neke njegove značajke koje i danas predstavljaju privlačan izazov 
za svakog ozbiljnijeg povjesnika hrvatskog romana. Osvrnuo se i na roman 
Mate Blaževića Izgubljene bitke ili pak na roman Krug također samouka i 
lumpenproletera Ivana Triplata, kojeg možda i nije u cijelosti shvatio, jer 
ne prepoznaje u njemu jedan od tijekova hrvatske urbane proze iz 


malograđanskog zagrebačkog okružja 


koji se i prilično logično nadovezuje na 


onaj model koji je na tom polju savršeno oblikovao Vjekoslav Majer, ali koji 


sve do današnjih dana kritika jedva da j 


e prepoznala. Ipak stanovita srdačnost 


nije izostala: 


"Pohvalno je nastojanje izdavača, da posvećuju pažnju 
književnicima, koji potječu iz radničkoga i njemu sličnoga 
staleža. Umjetnost je takva karaktera, da se pojavljuje u 
raznim društvenim slojevima. Jer se pojave umjetnosti osnivaju 
na talentu, a nikako na položaju i kulturi, opravdano je misliti, 
da umjetničko djelo može s uspjehom napisati radnik ili 
intelektualac. Razlika će biti možda u snazi talenta, idejama, 
ali radnik može stvoriti djelo, kojemu se neće moći u svakom 
slučaju oduzeti umjetnički atributi: iskrenost, doživljenost i 
umjetnički izraz. 


Jedno se ne smije zaboraviti pri ocjenjivanju tvorevina, 
koje potječu od seljaka i radnika: njihovi plodovi moraju imati 
sve umjetničke vrsnoće kao i djela intelektualaca. Uz taj uvjet 
možemo te pisce ubrojiti u red umjetnika, a njihova djela položiti 
u riznicu umjetnina. Dakako, djela stvorena od ljudi iz raznih 
društvenih razreda nose u sebi osebine pisca i društvenog sloja, 
komu umjetnik pripada, mogu imati manju ili veću umjetničku 
vrijednost, ali u svakom slučaju moraju imati umjetničke 
kvalitete, koje su zajedničke svim umjetninama." 

Općenito, Glavaš nije kritičar koji do kraja razumije urbanu 
komponentu hrvatske književnosti. U tom kontekstu nailazimo na bjelodan 
dokaz da nije razumio Triplatov jezik, svojevrsni zagrebački idiom koji je vrlo 
autentičan i funkcionalan, premda strana uhu, naviklu na gorštački vukovski 
deseterački jezik. 


Valja istaknuti da je u kontekstu njegova razumijevanja muslimanske 
komponente raširenih ruku prihvatio i roman Legenda o Alipaši Envera 
olakovića: 


"Snaga  Čolakovićeva talenta nalazi se u njegovu 
shvaćanju čovječnosti i osnovnih ljudskih vrlina, koje ne smiju 
biti okrnjene bilo kakvim zakonom ili vjerozakonom. Čovjek 
mora biti čovjek, a onda pripadnik raznih društvenih slojeva ili 
vjerozakona. Čolakovićevo shvatanje legende, užareno maštom, 
postalo je vjerojatnom činjenicom, koju volimo. Dobili smo novu 
sliku o blaženim vremenima i dobrim Bošnjacima." 


I područje novije hrvatske poezije nije promaklo Glavašovoj pažnji. Od 
nesumnjivih velićina pisao je u dvije prilike o Gustavu Krklecu, posvetio je 
pažnju Zvonku Milkoviću, te mnogim pjesnicima koji su se tek pojavili na 
književnom poprištu, pa tako i trojici katoličkih pjesnika: isusovcu Milanu 
Paveliću, franjevcu Gašparu Bujasu te svećeniku Aleksi Kokiću. 


Pokazao je razumijevanje za nastojanja Vinka Kosa, a pišući o zbirci 
Vodopad, poemi Šišmiš, te dijalektalnoj zbirci Zada pokazao je da uza sve 
rezerve ovoga pjesnika smatra vrijednom ali još nedovoljno oblikovanom 
osobnošću novije hrvatske poezije. 


Nažalost, sve su to prigodni napisi i autor se nije ni trudio ne samo 
pružiti sveobuhvatniji i dublji uvid u knjige o kojima je pisao, nego nije ostavio 
ni suviše podataka o tome što od poezije traži, a niti tko su mu favoriti. 


Možda je najeksplicitniji bio u maloj studiji o Gustavu Krklecu, u kojoj 
je pokazao animozitet prema modernitetu dvadesetih godina, odnosno osporio 
je ulogu i značenje poezije koja je nastajala u sjeni ekspresionističke poetike. 
Premda je Krkleca prihvatio, posvemašnje nerazumijevanje, pa čak i izrazitu 
ideološku netrpeljivost, pokazao je u prikazu Krležinih Balada gdje svoje 
argumente za osporavanje ne crpe toliko iz prostora ideološkog suprostavljanja 
nego upravo iz odnosa prema Krležinu poetskom ludizmu koji je, kako znamo 
u Baladama vrlo snažan i pjesnički važan. 


Danas se teško složiti u cijelosti s Glavaševom tvrdnjom da postoje 


s idejnog stanovišta zbirka balada neke promjene u 
Krležinu naziranju na Povijest i društvo. Bez sumnje nema 
radikalnog  preloma_ s prijašnjim  umovanjem nego očito 


- 436 - 


—————arr—..... A 
prilagođavanje današnjem političkom momentu u vezi sa 
komunističkom taktikom uvlačenja, s jakom verbalističkom 
patetikom o radikalnom nacionalizmu i sućuti prema naj'rem 
društvenom sloju - seljaku prijašnjem kmetu. Kad se malo bolje 
pogledasmo u sadižaj u vezi s današnjim stanjem bez muke 
opažamo vezu, a da marksistička oštrica Pred none 
tradicije nije ni najmanje otupljena. Što više momentani zvukovi 
o nacionalizmu i suosjećanju za seljaka samo su sredstvo za 
neke druge ciljeve." 


Ipak, eruptivnost i snagu Krležina dara ne osporava. 


Da se nije uvijek pridržao strogih ideoloških mjerila pokazuju prilično 
stroge kritike zajedničke pjesničke zbirke Gabrijela Cvitana, Branka Klarića, te 
mnogih pjesnika koji su uskoro nestali s književnog poprišta, ali je inih 
precijenio pojavu i ulogu L/rike hrvatskih sveučilištaraca koja, to se danas a 
s punim pravom reći nije imala nikakvu ulogu u oblikovanju daljnjeg razvitka 
hrvatske moderne lirike. 


Prigoda je da upozorimo na jedan od posljednjih tekstova što ih je 
Andrija Radoslav Glavaš uspio napisati i objelodaniti. Po formi neobična Zoilov 
razgovor" predstavlja pokušaj da se u obliku "sokratovskog dijaloga ,a možda 
i menipske satire rekne koja o mladim pjesnicima kojima je očito bilo stalo da 
im Glavaš posveti pažnju, a on to ili nije učinio ili ih je tek usput spomenuo. 
Prihvativši ulogu superkritičkog sofista Zoila, skriven u novu književnu formu, 
Glavaš je izrekao nekoliko misli o pjesnikinji Zdenki Jušić-Seunik, Dobroslavu 
Elezoviću, Gabrijelu Cvitanu i Branku Klariću, potom o Jerku Skračiću, Luki 
Puljizu, pjesnikinji Vlasti Uršić, Karlu Sejkotu, Mirku Juragi kao i Stjepanu 
Krčmaru i svakome je u rukavicama izrekao ponešto što im ne poriče napor ali 
osporava postignuće vrijednih dometa. 


Mislim da ne griješim ako tvrdim da je Glavaš nestao s književnog 
poprišta suviše mlad, premda ne i nezreo, i da očito nije imao dovoljno 
vremena da bolje prouči korpus hrvatske književnosti. 


Pišući o nekim knjigama književne kritike pokazao je odlučnost da jasno 
istakne simpatije i prokaže ono što mu se nije mililo. Tako jeo knjizi eseja 
Milutina Cihlara Nehajeva napisao s velikom simpatijom da je to jedan od 
najznačajnijih predstavnika hrvatske književnosti, dok za "lancmana Stanka 
Šimića slično razumijevanje neće iskazati, i štoviše, osporit će ga mnogo više 
no što je to bilo mudro, a za hrvatsku književnost korisno. 


*.. 


Glavaš je kao kritičar dao dosta, ali ne onoliko koliko je mogao i koliko 
je hrvatskoj književnosti trebalo da čuje o samoj sebi s pozicija koje su 

predstavljale sklop kršćanskih iskustava i potrebe što snažnijeg nacionalnog 
samoodredenja. 


Između kompilacijskih tekstova o ruskoj književnosti i upornog 
iščitavanja vrijednosti suvremene hrvatske književnosti uočljiva je razlika, 
ali ona se ne temelji samo na vrijednijem umjetničkom i ideološki 
transparentnijem materijaliu nego i na činjenici da je Glavašu bio možda bliži 
posao tumača nego procjenitelja. Osim toga, obvezan interesima časopisa u 
kojima je surađivao preuzimao je teme koje su imale ne samo prosudbenu 
funkciju nego i zadatak da omoguće legitimitet onoj književnosti koja se samo 
nalazila u krizi (“vidi spomenutu anketu). 


Glavaš je iza sebe ostavio kritičarski torzo koji ipak nije posve bez 
prepoznatljiva identiteta; pisce koje je iznimno cijenio prikazao je u svjetlu koje 
ne baca nikakve sjenke na korpus novije hrvatske književnosti, neovisno o 
tome jesu li ti pisci bili eliminirani iz utrke za književni prestiž budući da su 
neke izvanknjiževne okolnosti bile bitnije od svega onoga što oblikuje 
posebnost i tvori duhovnu vrijednost. 


Branimir Donat 


NAPOMENA 


Ovaj izbor iz opusa fra Andrije Radoslava Glavaša plod je razgovora s 
fra Šitom Ćorićem koji je prihvatio moje razloge zašto ovog zaboravljenog 
kritičara treba vratiti matici hrvatske književnosti. Razgovarali smo o tome 
u više navrata, a odluka o knjizi donijeta je u ugodnom i očito 
nekonvencionalnom ozračju konobe njegova oca Andrije u Polači u kasnu 
jesen 1994. godine. 


Naš zajednički prijedlog odmah je prihvaćen od fratarske zajednice, te 
se iskreno zahvaljujem na moralnoj i materijalnoj pomoći što mi je pružio 
provincijal Provincije hercegovačkih franjevaca fra dr. Tomislav Pervan. 


No knjiga Hrvatska književnost i duhovnost očito ne bi izašla da nije 
bilo potpore Ministarstva prosvjete i kulture Hrvatske republike Herceg Bosne 
i velikog zalaganja pomoćnika ministra Krešimira Šege. 

Dragocjenu pomoć pružilo je i Ministarstvo kulture Republike Hrvatske, 
te direktor Furopapress holdinga Zdravko Jurak. 


Sa zahvalnošću. 


Branimir Donat 


P. S. Nisam dirao u autorove tekstove, čuvao sam sve značajke njegova 
kritičkog rukopisa, pa tako i pravopis kojim su prvotno tiskani. Jedino sam nastojao 
ispraviti mnoge tiskarske pogreške što i nije bilo tako lako, jer ostavština fra Andrije 
Radoslava Glavaša nije sačuvana. 

UMJESTO PROSLOVA 
Krvavi ples komunista na Širokom Brijegu .............-..-<oeeeeeaeveaeaeaenenaca 5 


OKVIRI KNJIŽEVNOSTI 


Socijalna ili klasna književnost 

Umjetničko djelo između dviju skrajnosti . 
Henri Bremond .... 
Engleski eseji 


U SKLOPU KATOLIČKE TRADICIJE 


Hrvatstvo starih pisaca dalmatinske Hrvatske .... 
Franjevački prilog staroj hrvatskoj književnosti . 
Književni rad franjevaca u Hercegovini 
Narodna pjesma u Hercegovini . 
Dokazima i razlozima 
Zašto je Jakša Čedomil prestao pisati o književnosti u tridesetpetoj 

godini života (1903)? .......... 
Hrvatski književni regionalizam ... 
Današnja katolička književnost . 
Sunčani vinograd 
Sedamdesetipet godina hrvatske književnosti. 


NA CRTI PRAVAŠTVA 


Pravaštvo i hrvatska književnost .. 
Antun Kovačić 
Smrt babe - Čengićkinje ili crkavanje slavosrpskog paše .. 
Kovačićev roman U registraturi .... 
Duh i značenje ustaških načela . 
Književnici u državi Hrvatskoj ... 

ARHIPELAG BUDAK 


Mile Budak - Ratno roblje .. 
Mile Budak - Na vulkanima .. 
Rascvjetana trešnja 
Mile Budak ............ 
Početak Budakove ličke epopeje .. 
Hajduk 

Lirski uspon Gustava Krkleca 
San i java u romanu Envera Čolakovića . 
Hrvatski sjever i jug .. 
Bajram žrtava .. 
Dobri Bošnjani 
Nove knjige Nametkovih pripovjedaka .. 
Ivan Softa - Dani jada i glada 
Mato Blažević - Izgubljene bitke 
Deanovi mali ljudi 
Početni roman Zvonimira Remete . 
Roman o nijemoj boli ..... 
Drugi roman Zvonimira Remete 
Zlatko Milković - Tamnica ...... 
Roman de omnibus et quibusdam aliis ... 
Marko Čović - Doktor filozofije 
Veteranski stihovi Zvonka Milkovića .. 
Miroslav Krleža - Balade Petrice Kerempuha .. 
Gustav Krklec - Tamnica vremena ............ 
Milan Pavelić - Pod okom Gospodnjim .. 
Gašpar Bujas - Sa svjetiljkom u rukama . 
Aleksa Kokić - Klasovi pjevaju 
Utršci iz savremene lirike .... 
Poezija zlih znamenja . 
Vinko Kos: Lada ....... 
Lirika hrvatskih sveučilištaraca 
Milutin Nehajev - knjiga eseja ... 
Albert Haler: Novija dubrovačka književnost . 

Primat duha 
Estetska raspravljanja između Radoslava Glavaša i Alberta Halera ...... 305 

Ruska zagonetka . 
Puškin 
Tragedija slavenskog mesijanizma 

